
Αθήνα, σήμερα στις 8 Οκτωβρίου 2026 ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, καλή σας μέρα. 
Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Γ΄ συνεδριάσεώς του, της Τετάρτης 7 Οκτωβρίου 2026, σε ό,τι αφορά την ψήφιση στο σύνολο των σχεδίων νόμων: 1) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών/εκπαιδευτικών/τακτικών βολών» 2) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (ΙΑMD COE)» 3) «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης»)
Εισερχόμεθα στη συμπληρωματική ημερήσια διάταξη
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Ενίσχυση λειτουργίας Οργανισμών Λιμένων και λοιπές διατάξεις».
Η Διάσκεψη των Προέδρων αποφάσισε στη συνεδρίαση της 1ης Οκτωβρίου 2026, τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε.
Τον λόγο έχει ο εισηγητής της Νέας Δημοκρατίας κ. Σίμος Κεδίκογλου, για δεκαπέντε λεπτά. 
Παρακαλώ να ανοίξει και το σύστημα της ηλεκτρονικής εγγραφής.
ΣΙΜΟΣ ΚΕΔΙΚΟΓΛΟΥ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητάμε σήμερα για το σχέδιο νόμου του Υπουργείου Ναυτιλίας και Νησιωτικής Πολιτικής με τίτλο «Ενίσχυση λειτουργίας Οργανισμών Λιμένων και λοιπές διατάξεις». Ένα νομοσχέδιο με συγκεκριμένο και πρακτικό προσανατολισμό. Ένα νομοσχέδιο που επιχειρεί να αντιμετωπίσει προβλήματα, τα οποία έχουν αναδειχθεί στην καθημερινή λειτουργία των λιμένων, στον σχεδιασμό των λιμενικών υποδομών, στην υλοποίηση επενδύσεων και στη λειτουργία των υπηρεσιών του Υπουργείου και του Λιμενικού Σώματος. 
Έχει σημασία να ξεκινήσουμε από μία βασική παραδοχή. Για μία χώρα όπως η Ελλάδα, τα λιμάνια δεν είναι απλώς υποδομές μεταφορών. Είναι πύλες εμπορίου, είναι κρίκοι της εφοδιαστικής αλυσίδας, είναι σημεία σύνδεσης με τις διεθνείς αγορές. Συνδέονται με την ακτοπλοΐα, τον τουρισμό, την κρουαζιέρα, τη βιομηχανία, τις εξαγωγές, τη νησιωτικότητα και την περιφερειακή ανάπτυξη. 
Επομένως, η ποιότητα του θεσμικού πλαισίου μέσα στο οποίο λειτουργούν τα λιμάνια μας, δεν αποτελεί μια στενά τεχνική υπόθεση. Έχει άμεσο οικονομικό και αναπτυξιακό αποτέλεσμα. 
Κατά την επεξεργασία του νομοσχεδίου στην επιτροπή είχαμε τη δυνατότητα να εξετάσουμε αναλυτικά τις διατάξεις, να ακούσουμε τις διαφορετικές πολιτικές προσεγγίσεις και κυρίως, να ακούσουμε τους φορείς που γνωρίζουν από πρώτο χέρι τις ανάγκες της λιμενικής οικονομίας. Οι φορείς τοποθετήθηκαν σε μεγάλο βαθμό θετικά ως προς τη γενική κατεύθυνση των ρυθμίσεων, διατυπώνοντας ταυτόχρονα τις παρατηρήσεις και τις επιμέρους προτάσεις τους. Και αυτό είναι χρήσιμο, διότι επιβεβαιώνει ότι πολλά από τα ζητήματα που επιχειρεί να αντιμετωπίσει το νομοσχέδιο δεν αποτελούν θεωρητικές κατασκευές. Είναι πραγματικά προβλήματα λειτουργίας. 
Θα έλεγα ότι το σχέδιο νόμου οργανώνεται γύρω από τρεις βασικούς άξονες. Πρώτον, τη λειτουργία και την οικονομική διαχείριση των Οργανισμών Λιμένων. Δεύτερον, τον λιμενικό σχεδιασμό, τις επενδύσεις και την επίλυση χωρικών και ιδιοκτησιακών εκκρεμοτήτων. Και τρίτον, ειδικότερες διοικητικές, οικονομικές και υπηρεσιακές ρυθμίσεις του Υπουργείου Ναυτιλίας και του Λιμενικού Σώματος. 
Ας δούμε, λοιπόν, συγκεκριμένα τι αλλάζει. Με το άρθρο 3 ρυθμίζεται η τιμολογιακή πολιτική των Οργανισμών Λιμένων, που περιλαμβάνονται στο πρόγραμμα αποκρατικοποιήσεων. Πρόκειται για μια ουσιαστική αλλαγή. Η σχετική αρμοδιότητα μεταφέρεται κατά κανόνα στα διοικητικά συμβούλια των οργανισμών. Ποιο είναι το πρόβλημα που επιχειρείτε να αντιμετωπιστεί; Ότι ένας λιμένας λειτουργεί μέσα σε ένα δυναμικό οικονομικό περιβάλλον. Μεταβάλλονται τα λειτουργικά κόστη, μεταβάλλεται ο ανταγωνισμός, μεταβάλλονται οι ανάγκες των χρηστών, μεταβάλλονται οι διεθνείς συνθήκες των μεταφορών. Εάν ένας Οργανισμός Λιμένος δεν έχει τη δυνατότητα να ανταποκριθεί με σχετική ταχύτητα σ’ αυτές τις μεταβολές, χάνει επιχειρησιακή ευελιξία. Όμως, η ρύθμιση δεν σημαίνει ανεξέλεγκτη τιμολογιακή ελευθερία και αυτό πρέπει να είναι απολύτως σαφές. Για συγκεκριμένα τέλη που αφορούν την ακτοπλοΐα, αλλά και για αυξήσεις άνω του 3% σε υπηρεσίες στις οποίες δεν υπάρχει ενδολιμενικός ή διαλιμενικός ανταγωνισμός, διατηρούνται ρυθμιστικές ασφαλιστικές δικλείδες. Παράλληλα, όταν μία μεταβολή των τελών επηρεάζει προς τα κάτω τα έσοδα που έχουν προβλεφθεί στον εγκεκριμένο προϋπολογισμό, δεν αρκεί μία απλή απόφαση του διοικητικού συμβουλίου. Απαιτείται η προβλεπόμενη εταιρική διαδικασία. Άρα, η φιλοσοφία είναι ξεκάθαρη. Περισσότερη λειτουργική αυτονομία, αλλά όχι απουσία εποπτείας. Αυτό ακριβώς πρέπει να επιδιώκουμε σ’ έναν σύγχρονο λιμενικό οργανισμό. Να μπορεί να λειτουργεί με οικονομικά κριτήρια, χωρίς να εγκαταλείπεται η προστασία του δημοσίου συμφέροντος και των χρηστών, όπου δεν λειτουργεί επαρκώς ο ανταγωνισμός. 
Ο δεύτερος μεγάλος άξονας αφορά τον λιμενικό σχεδιασμό. Και εδώ θεωρώ ότι αγγίζουμε ένα από τα σημαντικότερα προβλήματα, που αντιμετωπίζουμε διαχρονικά. Στην Ελλάδα συνήθως δεν λείπουν οι μελέτες ή τα σχέδια. Πολλές φορές λείπει η δυνατότητα να ολοκληρωθεί εγκαίρως ο διοικητικός κύκλος και να περάσουμε από τη μελέτη στην κατασκευή. 
Με το άρθρο 4 ρυθμίζεται ο τρόπος, με τον οποίο η Ελληνική Εταιρεία Συμμετοχών και Περιουσίας λειτουργεί ως αρχή σχεδιασμού σε συγκεκριμένες περιπτώσεις. Προβλέπεται ο μηχανισμός χρηματοδότησης των λειτουργικών δαπανών, που συνδέονται με την εκπόνηση μελετών, τις περιβαλλοντικές διαδικασίες και τις απαραίτητες διοικητικές ή δικαστικές ενέργειες. Γιατί αυτό έχει σημασία. Διότι ένα master plan δεν ολοκληρώνονται με μία πολιτική απόφαση απλώς. Χρειάζεται μελέτες, χρειάζεται τεχνική προετοιμασία, χρειάζεται περιβαλλοντική αξιολόγηση, χρειάζεται συγκεκριμένη διοικητική διαδρομή. Αν ο φορέας που είναι υπεύθυνος γι’ αυτή τη διαδικασία δεν διαθέτει σαφείς αρμοδιότητες και εξασφαλισμένη χρηματοδότηση, τότε προκαλούνται καθυστερήσεις. Και κάθε καθυστέρηση στον λιμενικό σχεδιασμό μεταφέρεται τελικά στην οικονομία. 
Με το άρθρο 5 ρυθμίζεται ειδικότερα η ανάπτυξη του Λιμένα της Σούδας. Προβλέπεται η δυνατότητα χρηματοδότησης μελετών και έργων στο πλαίσιο του εγκεκριμένου master plan, ενώ η ΕΕΣΥΠ αναλαμβάνει τον ρόλο της αρχής σχεδιασμού και προβλέπεται η συνεργασία της με το Λιμενικό Ταμείο Χανίων. 
Εδώ βλέπουμε στην πράξη τη φιλοσοφία του νομοσχεδίου. Σαφής φορέας, σαφής διαδικασία, δυνατότητα χρηματοδότησης και στόχος η μετάβαση από τον σχεδιασμό στην υλοποίηση.
Τα άρθρα 6, 7, 8 αντιμετωπίζουν τρεις διαφορετικές περιπτώσεις, που όμως έχουν έναν κοινό πυρήνα. Την ανάγκη να ξεκαθαρίσουμε το χωρικό και ιδιοκτησιακό καθεστώς των λιμένων. Στην Πάχη Μεγάρων επανακαθορίζονται τα όρια της χερσαίας και θαλάσσιας ζώνης και ο λιμένας χαρακτηρίζεται τοπικής σημασίας με φορέα διαχείρισης τον Οργανισμό Λιμένος Ελευσίνας. Στη Ρόδο αντιμετωπίζεται ένα διαφορετικό πρόβλημα. Μέσα στην καθορισμένη λιμενική ζώνη υπάρχουν τμήματα, τα οποία ανήκουν στον Δήμο Ρόδου. Το νομοσχέδιο επιτρέπει τα τμήματά αυτά να ενταχθούν στο master plan και υπό τις νόμιμες προϋποθέσεις, στον συνολικό σχεδιασμό και τις διαδικασίες αξιοποίησης του λιμένα. Αντίστοιχα, στη Μυτιλήνη αντιμετωπίζει το ζήτημα της λιμενικής ζώνης και συγκεκριμένου ακινήτου ιδιοκτησίας της ΕΤΑΔ.
Τι μας δείχνουν αυτές οι τρεις διαφορετικές περιπτώσεις; Ότι ένα λιμάνι δεν μπορεί να σχεδιάζει σοβαρά το μέλλον του αν δεν γνωρίζει με ακρίβεια τα όρια του, το ιδιοκτησιακό καθεστώς των εκτάσεών του και το ποιος έχει την αρμοδιότητα να αποφασίσει. 
Η ασφάλεια δικαίου δεν είναι μία θεωρητική έννοια. Σημαίνει ότι ο επενδυτής, ο φορέας διοίκησης, η τοπική αυτοδιοίκηση και το δημόσιο γνωρίζουν ποιος έχει ποιο δικαίωμα και ποια υποχρέωση. 
Στη συνέχεια με το άρθρο 9 επιλύεται ένα ειδικό, αλλά πραγματικό ζήτημα που αφορά τους υποπαραχωρησιούχους. Αποσαφηνίζεται ότι μπορούν να ασφαλίζουν τον πάγιο εξοπλισμό τον οποίο κατέχουν και διαχειρίζονται, ακόμα και όταν δεν έχει μεταβιβαστεί σε αυτούς η κυριότητά του. Μπορεί να ακούγεται σαν μία ιδιαίτερα τεχνική διάταξη, όμως στην πράξη αίρει μία νομική αβεβαιότητα που μπορεί να επηρεάσει την ομαλή εκτέλεση μιας σύμβασης. 
Το άρθρο 10 έχει επίσης ιδιαίτερη σημασία ως προς την ασφάλεια δικαίου. Ξεκαθαρίζει τη σχέση των νέων ρυθμίσεων με το ήδη υφιστάμενο θεσμικό και συμβατικό πλαίσιο και κυρίως, προβλέπει ότι δεν θίγονται ευνοϊκότερες ρυθμίσεις ήδη κυρωμένων συμβάσεων παραχώρησης και υποπαραχώρησης. 

Αυτό είναι σημαντικό για την αξιοπιστία του κράτους. Όταν το Δημόσιο υπογράφει μια σύμβαση, πρέπει να υπάρχει σταθερότητα κανόνων, διότι χωρίς προβλεψιμότητα, δεν υπάρχει επενδυτική εμπιστοσύνη. 
Στο σημείο αυτό θα κάνω μια σύντομη αναφορά στη συζήτηση που διαχρονικά γίνεται για τις παραχωρήσεις. Έχω ζήσει αυτήν τη συζήτηση και στο παρελθόν ως εισηγητής στην περίπτωση του Οργανισμού Λιμένος Πειραιώς. Υπήρξαν τότε έντονες ιδεολογικές αντιπαραθέσεις. Η εμπειρία όμως μας δίνει σήμερα τη δυνατότητα να αξιολογούμε τέτοιες επιλογές με συγκεκριμένα κριτήρια: Τις επενδύσεις που πραγματοποιούνται, τις συμβατικές υποχρεώσεις, την αύξηση της δραστηριότητας, τον δημόσιο έλεγχο και το συνολικό οικονομικό αποτέλεσμα. Αυτό, κατά τη γνώμη μου, είναι το ουσιαστικό κριτήριο με το οποίο πρέπει να εξετάζεται κάθε παραχώρηση. 
Περνάμε τώρα στο τρίτο μέρος του νομοσχεδίου.
Με το άρθρο 11 αντιμετωπίζεται μια ειδική διεθνής οικονομική υποχρέωση της χώρας. Θεσπίζεται σαφής διαδικασία για την καταβολή των δαπανών και των οφειλών που προκύπτουν από τη συμμετοχή της Ελλάδας στην Υπηρεσία Περιπολίας κατά των Πάγων του Βορείου Ατλαντικού. Μπορεί να πρόκειται για μια διάταξη περιορισμένου πεδίου εφαρμογής, αλλά αυτό ακριβώς είναι και μια από τις λειτουργίες της νομοθέτησης. Όπου υπάρχει διαδικαστικό κενό που δημιουργεί πρόβλημα στην εκπλήρωση μιας διεθνούς υποχρέωσης της χώρας, αυτό πρέπει να διορθώνεται. 
Τα άρθρα 12, 13 και 14 αφορούν ζητήματα δημοσιονομικής διαχείρισης συγκεκριμένων εσόδων και παραβόλων. Ο κοινός παρονομαστής τους είναι η καλύτερη σύνδεση των εσόδων που προκύπτουν από συγκεκριμένες διοικητικές δραστηριότητες με τις πραγματικές λειτουργικές ανάγκες των υπηρεσιών. 
Κι έρχομαι στα άρθρα 15, 16 και 17 που αφορούν το προσωπικό του Λιμενικού Σώματος.
Με το άρθρο 15 αντιμετωπίζεται το ζήτημα της υγειονομικής περίθαλψης των δοκίμων των Παραγωγικών Σχολών του Λιμενικού Σώματος. Είναι μια απλή αρχή δικαιοσύνης. Όταν από τις αποδοχές ενός δοκίμου παρακρατούνται οι αντίστοιχες ασφαλιστικές εισφορές για τον κλάδο υγείας, πρέπει να υπάρχει και η αντίστοιχη υγειονομική περίθαλψη. 
Με το άρθρο 16 αντιμετωπίζεται η ασφαλιστική κάλυψη στελεχών του Λιμενικού που υπηρετούν σε έδρες ναυτιλιακών ακολούθων σε τρίτες χώρες, καθώς και των εξαρτώμενων μελών των οικογενειών τους. Σε χώρες όπου η πρόσβαση σε επαρκείς υπηρεσίες υγείας δεν είναι αυτονόητη, η πολιτεία οφείλει να προβλέπει αξιόπιστο μηχανισμό προστασίας για το προσωπικό που υπηρετεί στο εξωτερικό.
Και με το άρθρο 17 διευθύνεται ο ρόλος της αρμόδιας υγειονομικής επιτροπής του Λιμενικού Σώματος, ώστε να περιορίζονται κατακερματισμένες διαδικασίες και περιττές διοικητικές καθυστερήσεις.
Το άρθρο 18 περιλαμβάνει τη σχετική νομοτεχνική διόρθωση και το άρθρο 19 καθορίζει την έναρξη ισχύος των διατάξεων. 
Κυρίες και κύριοι συνάδελφοι, θα μου επιτρέψετε ως Βουλευτής Ευβοίας να κάνω μια πολύ σύντομη αναφορά και στη Χαλκίδα. Η προοπτική μεταφοράς του Εμπορικού Λιμένα στη βοιωτική ακτή αποτελεί χαρακτηριστικό παράδειγμα του γιατί χρειαζόμαστε αποτελεσματικό λιμενικό σχεδιασμό. Μιλάμε για ένα έργο που μπορεί να αξιοποιήσει τη σύνδεση με το σιδηροδρομικό και το εθνικό οδικό δίκτυο. Η νέα θέση απέχει κυριολεκτικά διακόσια μέτρα από το σιδηροδρομικό δίκτυο και ταυτόχρονα ούτε ένα χιλιόμετρο από την εθνική οδό, όπως υπάρχει και εγγύτητα στη μεγάλη βιομηχανική συγκέντρωση της περιοχής των Οινοφύτων, διαμορφώνοντας νέες προοπτικές ανάπτυξης για όλη τη Στερεά Ελλάδα. 
Το σημαντικότερο όμως είναι το εξής. Τέτοια έργα δεν προχωρούν μόνο με διακηρύξεις, χρειάζονται ολοκληρωμένο master plan, ξεκαθαρισμένες αρμοδιότητες, ώριμες μελέτες, αδειοδοτήσεις και δυνατότητα χρηματοδότησης, δηλαδή ακριβώς τα προβλήματα που επιχειρεί να λύσει συνολικά το παρόν νομοσχέδιο.
Κυρίες και κύριοι συνάδελφοι, εάν θέλουμε να συνοψίσουμε τη φιλοσοφία αυτής της νομοθετικής παρέμβασης, μπορούμε να τη συμπυκνώσουμε σε τρεις έννοιες: λειτουργικότητα, ασφάλεια δικαίου και υλοποίηση. Λειτουργικότητα για τους Οργανισμούς Λιμένων. Ασφάλεια δικαίου για τους φορείς διοίκησης, τους χρήστες, τους επενδυτές και το Δημόσιο. Και υλοποίηση ώστε ο λιμενικός σχεδιασμός να μην εξαντλείται σε μελέτες και διοικητικές διαδικασίες. 
Διότι, στο τέλος της μέρας, εκεί κρίνεται κάθε μεταρρύθμιση, όχι στον τίτλο της, όχι στις προθέσεις της, αλλά στο πρακτικό της αποτέλεσμα: Εάν ένας οργανισμός λιμένος μπορεί να λειτουργήσει αποτελεσματικότερα. Εάν ένα master plan μπορεί να ολοκληρωθεί εγκαίρως. Εάν ένα επενδυτικό σχέδιο μπορεί να περάσει από την αδειοδότηση στην υλοποίηση. Εάν λύνονται οι ιδιοκτησιακές και χωρικές εκκρεμότητες που παραμένουν ανοιχτές επί χρόνια. Εάν οι συμβαλλόμενοι γνωρίζουν με σαφήνεια τα δικαιώματα και τις υποχρεώσεις τους. Και εάν το προσωπικό του Λιμενικού Σώματος έχει τις θεσμικές και υγειονομικές καλύψεις που απαιτεί η υπηρεσία του. Αυτό είναι το πραγματικό περιεχόμενο του νομοσχεδίου.
Η Ελλάδα έχει τη γεωγραφία, έχει τη ναυτική παράδοση, έχει τη ναυτιλία, έχει σημαντικές λιμενικές υποδομές. Εκείνο που οφείλουμε διαρκώς να βελτιώνουμε είναι το θεσμικό περιβάλλον μέσα στο οποίο αυτές οι δυνατότητες μετατρέπονται σε οικονομική δραστηριότητα, επενδύσεις και περιφερειακή ανάπτυξη. Κι αυτό απαιτεί λιγότερες γκρίζες ζώνες, πιο καθαρές αρμοδιότητες, πιο λειτουργικές διαδικασίες, σταθερούς κανόνες και μεγαλύτερη ικανότητα να μετατρέπουμε τον σχεδιασμό σε αποτέλεσμα.
Κι αυτό επιχειρεί το σχέδιο νόμου που συζητούμε σήμερα, να επιλύσει συγκεκριμένες δυσλειτουργίες, να ενισχύσει τη λειτουργία των οργανισμών λιμένων, να δημιουργήσει καλύτερες προϋποθέσεις για τον λιμενικό σχεδιασμό και τις επενδύσεις διατηρώντας την ουσιαστική εποπτεία του κράτους, καθώς και να αντιμετωπίσει συγκεκριμένα θεσμικά και υπηρεσιακά ζητήματα του Υπουργείου Ναυτιλίας και του Λιμενικού Σώματος, με έναν τελικό στόχο τα ελληνικά λιμάνια να μπορούν να αξιοποιούν καλύτερα τις δυνατότητές τους και να συμβάλλουν ακόμα περισσότερο στην οικονομία, στην παραγωγή, στις μεταφορές και στην ανάπτυξη των τοπικών κοινωνιών.
Πριν κλείσω να πω μια κουβέντα μόνο για την τροπολογία για το πετρέλαιο καύσης, κίνησης και θέρμανσης που κατατέθηκε. Φαντάζομαι θα υπάρξει και σχετική τοποθέτηση από το Υπουργείο Οικονομικών. Είναι βραχείας διάρκειας γιατί δεν γνωρίζουμε σε αυτό το ευμετάβλητο περιβάλλον πώς ακριβώς θα εξελιχθεί, αλλά εδώ είναι η Κυβέρνηση για να παρεμβαίνει, να ενισχύει την οικονομία, να προστατεύει την κοινωνία.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε, κύριε Κεδίκογλου.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» σαράντα μία μαθήτριες και μαθητές και τρεις συνοδοί εκπαιδευτικοί από το 1ο Πειραματικό Γυμνάσιο Αμαρουσίου. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τώρα τον λόγο έχει ο εισηγητής από το ΠΑΣΟΚ κ. Σταύρος Μιχαηλίδης.
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, ο τίτλος που επιλέξατε στο νομοσχέδιό σας είναι «Ενίσχυση λειτουργίας οργανισμών λιμένων και άλλες διατάξεις». Το μόνο που προσεγγίζει την ουσία του περιεχομένου του εν λόγω νομοσχεδίου είναι οι άλλες διατάξεις, καθώς το πρώτο σκέλος «ενίσχυση λειτουργίας οργανισμών λιμένων» δεν προκύπτει όσο και όπως κ αν το ισχυρίζεστε. Αναμφισβήτητα όμως προκύπτει το γεγονός ότι η Κυβέρνηση εξακολουθεί να περιστρέφεται, όσον αφορά τη ναυτιλιακή και νησιωτική πολιτική, μόνον στο ξεφόρτωμα, στο ξεπούλημα, θα έλεγα, των σημαντικότερων λιμανιών, άνευ όρων, δίχως κρατικό έλεγχο και στρατηγική ανάπτυξης λιμενικών υποδομών και δικτύου. 
Με το σημερινό νομοσχέδιο προχωρεί σε ένα ακόμα βήμα, στην εκχώρηση αρμοδιοτήτων σχεδιασμού και ανάπτυξης του υψίστης εθνικής σημασίας Λιμένα της Σούδας στην Ελληνική Εταιρεία Συμμετοχών και Περιουσίας Α.Ε., εξής ΕΕΣΥΠ. Πρόκειται για συνέχεια μιας πορείας που ξεκίνησε με το ΤΑΙΠΕΔ και συγκεντρώνει ολοένα περισσότερες λειτουργίες δημόσιας πολιτικής σε μια εταιρική δομή διαχείρισης της δημόσιας περιουσίας που λειτουργεί με ειδικό καθεστώς.
Κυρίες και κύριοι συνάδελφοι, η θεσμική φύση της ΕΕΣΥΠ δεν είναι λεπτομέρεια. Είναι εταιρεία με μοναδικό μέτοχο το Ελληνικό Δημόσιο, αλλά ο νόμος την τοποθετεί εκτός του Δημοσίου και ευρύτερου δημόσιου τομέα και ορίζει ότι λειτουργεί με κανόνες ιδιωτικής οικονομίας.
Η εποπτεία της μέσω του μετόχου και του αρμόδιου επί των οικονομικών Υπουργού, όπως και η άπαξ ετησίως ενημέρωση της Βουλής, δεν αρκούν όταν η εταιρεία καλείται να επηρεάσει συγκεκριμένες αποφάσεις για υποδομές εθνικής στρατηγικής και τοπικής σημασίας. 
Ο στρατηγικός λιμενικός σχεδιασμός χρειάζεται πολιτική ευθύνη, δημόσια αιτιολόγηση και δυνατότητα κοινοβουλευτικού ελέγχου πριν παγιωθούν οι επιλογές, όταν μάλιστα αφορούν και σε κρίσιμες υποδομές, όπως αυτές ορίζονται και από την Ευρωπαϊκή Ένωση. Βεβαίως, απεμπολείται, επίσης, η ευθύνη της πολιτείας στο να ασκεί τον εποπτικό ρόλο της στην τιμολογιακή πολιτική των Οργανισμών Λιμένων με την υπουργική έγκριση των τιμολογίων της. 
Δίνεται προκλητικά το ελεύθερο αυξήσεων των λιμενικών τελών, σε μία περίοδο που οι πολίτες δυσκολεύονται να καλύψουν ακόμη και το κόστος μιας αναγκαίας ακτοπλοϊκής μετακίνησης, ενώ οι ακτοπλοϊκές επιχειρήσεις δοκιμάζονται από την εκτόξευση του κόστους καυσίμων και τις πρόσθετες λειτουργικές επενδυτικές απαιτήσεις της «πράσινης» μετάβασης και των αυστηρότερων περιβαλλοντικών κανονισμών, ενώ παράλληλα, οι επαγγελματίες αλιείς αντιμετωπίζουν δραματικές αυξήσεις στο ενεργειακό κόστος, στα δίκτια, στον εξοπλισμό και επιβαρύνονται με την παράνομη αλιεία σκαφών τρίτων χωρών στα ελληνικά χωρικά ύδατα. 
Τώρα που η οικονομία και τα νοικοκυριά στη νησιωτική Ελλάδα σηκώνουν δυσβάσταχτο οικονομικό βάρος για να μετακινηθούν, να ανεφοδιαστούν, να διαβιώσουν στους τόπους τους, οι αυξήσεις των λιμενικών υπηρεσιών επηρεάζουν αποφασιστικά το ακτοπλοϊκό δίκτυο. Έχουν καταγραφεί αυξήσεις έως και 268% και αυτό μετακυλίεται στο κόστος επιβίωσης των νησιωτών. Αναμφίβολα, η οικονομική βιωσιμότητα των λιμένων είναι αναγκαία. Όμως, εξίσου αναγκαία είναι και η βιωσιμότητα των χρηστών τους. 
Κύριε Υπουργέ, δεν γίνεται να υπόσχεστε φθηνότερα εισιτήρια -βλέπε την περσινή πρωτοβουλία για μείωση 50% των λιμενικών τελών- και να ανοίγετε σήμερα την πόρτα σε ακριβότερα λιμάνια. Κάθε πρόσθετη χρέωση που βάζετε στο πλοίο, δημιουργεί πίεση στο εισιτήριο και στην τιμή των αγαθών που φτάνουν στα νησιά. 
Κυρίες και κύριοι συνάδελφοι, το ΠΑΣΟΚ έχει ιστορική θεσμική συνεισφορά στην ανάπτυξη του λιμενικού κλάδου…
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε συνάδελφε, δεν αφορά την ακτοπλοΐα…
ΣΤΑΥΡΟΣ ΜΙΧΑΗΛΙΔΗΣ: Μην με διακόπτετε, παρακαλώ. Θα σας καλύψω σε όλα.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Το λέω προς ενημέρωσή σας.
ΣΤΑΥΡΟΣ ΜΙΧΑΗΛΙΔΗΣ: Όχι και ενημέρωσή μας. Ενημέρωση σας λείπει εσάς απ’ ό,τι φαίνεται. 
Κυρίες και κύριοι συνάδελφοι, το ΠΑΣΟΚ έχει ιστορική θεσμική συνεισφορά στην ανάπτυξη του λιμενικού κλάδου. Ήταν το 2001 που με τον ν.2932/2001 προχώρησε στη δημιουργία Οργανισμού Λιμένων με νομική μορφή ΑΕ, διατηρώντας παράλληλα τον χαρακτήρα τους ως επιχειρήσεων κοινής ωφέλειας με αποστολή την εξυπηρέτηση του δημοσίου συμφέροντος και υπό διαρκή εποπτεία της πολιτείας. Η εταιρική μορφή των λιμένων συνδέθηκε με δημόσια ευθύνη και όχι με ανεξέλεγκτη ιδιωτική πρωτοβουλία. Αυτό ήταν μια πραγματική ουσιαστική μεταρρύθμιση. 
Μιλήσατε προχθές για επιτεύγματα όσον αφορά τον προγραμματισμό έργων στα λιμάνια, σε δεκατρία λιμάνια που αναβαθμίστηκαν με έργα χρηματοδοτηθέντα από το Ταμείο Ανάκαμψης. Δεν αναφέρατε, όμως, ότι από τα συνολικά 94 εκατομμύρια για έργα που ενέταξε το Υπουργείο Ναυτιλίας και Νησιωτικής Πολιτικής στο Ταμείο Ανάκαμψης, αστόχησε κατά 31%, περίπου… 
(Θόρυβος στην Αίθουσα)
ΠΡΟΕΔΡΕΥΩΝ (Ιωάννης Πλακιωτάκης): Ησυχία, παρακαλώ!
Ορίστε, κύριε συνάδελφε, συνεχίστε.
ΣΤΑΥΡΟΣ ΜΙΧΑΗΛΙΔΗΣ: Επαναλαμβάνω. Από τα συνολικά 94 εκατομμύρια για έργα… 
ΔΗΜΗΤΡΙΟΣ ΜΠΙΑΓΚΗΣ: Γελάει ο κύριος Υπουργός. Τον έχει διακόψει δύο φορές. Εάν είναι κάτι αστείο, να μας το πει.
ΣΤΑΥΡΟΣ ΜΙΧΑΗΛΙΔΗΣ: Δεν πειράζει, αγαπητέ γραμματέα. Γελάει καλύτερα όποιος γελάει τελευταίος, λένε.
Από τα συνολικά 94 εκατομμύρια για έργα που ενέταξε το Υπουργείο Ναυτιλίας στο Ταμείο Ανάκαμψης αστόχησε περίπου στο 31%, δηλαδή έργα πάνω από 30 εκατομμύρια απεντάχθηκαν.
Μόνο από το έργο «Επιβατικός σταθμός λιμένα Σούδας - Ενδιάμεση φάση», που αναφέρεται στο εξεταζόμενο νομοσχέδιο και απεντάχθηκε από το Ταμείο Ανάκαμψης και Ανθεκτικότητας, λόγω μη υλοποίησης εντός του χρονοδιαγράμματος, πέταξαν κοντά στα 12,5 εκατομμύρια. Να μας λέτε ολόκληρη την αλήθεια.
Σε ό,τι αφορά τις ευεργετικές ρυθμίσεις που φέρνετε για το Λιμενικό και που θα τις υπερψηφίσουμε, θα τις χαρακτηρίσω χρονίζουσα κυβερνητική αβελτηρία. Είσαστε τόσο καιρό στη διακυβέρνηση του Υπουργείου Ναυτιλίας και δεν έχετε συναντηθεί ακόμα με τους θεσμικούς εκπροσώπους του Λιμενικού Σώματος, όπως κατήγγειλαν προχθές στην ακρόαση φορέων. Γιατί αν το κάνετε, τα θέματα που ρυθμίζετε τώρα με τα άρθρα 15, 16 και 17 θα είχαν ήδη τακτοποιηθεί, όπως πρέπει. Για παράδειγμα, αποκαθιστάτε, έστω και με καθυστέρηση, την υγειονομική ασφάλεια των δοκίμων λιμενοφυλάκων, αλλά αφήνετε εκτός τα προστατευόμενα μέλη τους. Φέρνοντας τέτοιες εκκρεμότητες στη Βουλή για τακτοποίηση λίγο καιρό πριν τις εκλογές, δικαιολογημένα θα λέμε ότι συμπεριφέρεστε προεκλογικά.
Κύριε Υπουργέ, αναφέρατε στην προχθεσινή τοποθέτησή σας στην Επιτροπή ότι το Υπουργείο Ναυτιλίας και Νησιωτικής Πολιτικής έχει εξελιχθεί τα τελευταία χρόνια σε ένα και οικονομικής και αναπτυξιακής φύσης Υπουργείο και προσθέσατε με στόμφο: «Πιστεύω ότι τα επαγγέλματα της θάλασσας δίνουν επαγγελματική αποκατάσταση με πολύ υψηλούς μισθούς, έχουν κοινωνική αποκατάσταση, κ.λπ.». Και συνεχίσατε, λέγοντας: «Νομίζουμε και πιστεύουμε ότι και με αυτό το νομοσχέδιο, βοηθώντας στην ανταγωνιστικότητα των λιμένων, κινούμαστε προς αυτήν την κατεύθυνση». Δεν καταλαβαίνω πώς παντρέψατε αυτά τα δύο θέματα, λιμάνια και ναυτική εκπαίδευση και καριέρα στα πλοία. 
Προφανώς αισθάνεστε ότι το Υπουργείο Ναυτιλίας και Νησιωτικής Πολιτικής, διανύοντας τον όγδοο χρόνο διακυβέρνησης, έχει επιτελέσει σημαντικό έργο στη ναυτιλία μας την εμπορική, την ακτοπλοΐα, τους ναυτικούς μας. Με δυο λόγια έχετε επιδείξει μεταρρυθμιστικό έργο, που σας δίνει το δικαίωμα να αξιώνετε και τρίτη κυβερνητική θητεία. Λόγια, λόγια πολλά, πολύ μέλι, αλλά από λουκουμάδες τίποτα.
Ποιο είναι το έργο του Υπουργείου σας στα επτάμισι χρόνια στην αντιμετώπιση τόσων προβλημάτων που αντιμετωπίζει η ναυτιλιακή εν γένει βιομηχανία μας και τα στελέχη της, πέρα από το ξεπούλημα των λιμανιών; Να σας απαριθμήσω πολύ γρήγορα, για να μαθαίνετε και λίγο ναυτιλιακή ιστορία, να την διηγείστε στις συντροφιές σας, πολιτικές μεταρρυθμίσεις σε εθνικό επίπεδο, που αποτέλεσαν σταθμούς, σημεία καμπής της ναυτιλίας μας, που έπαιξαν καίριο, αποφασιστικό ρόλο στο να μιλάμε σήμερα για ελληνική ναυτιλιακή ηγεμονία και εσάς ως Υπουργό Ναυτιλίας της Ελλάδας, να σας υποδέχονται μεγαλοπρεπώς την είσοδο Διεθνών Οργανισμών, όπως τον IMO. 
Ακούστε: Νόμος ΓΨΙΖ΄ του 1910, καθιέρωση στην Ελλάδα της απλής υποθήκης, πρώτο σκαλοπάτι ναυτιλιακής πίστης. Το 1947 απόκτηση με εγγύηση του Ελληνικού Δημοσίου των λεγόμενων «εκατό Λίμπερτυ». Νομοθετικό διάταγμα 2687/1953, περί επενδύσεως και προστασίας κεφαλαίων εξωτερικού, το λεγόμενο άρθρο 13. Νομοθετικό διάταγμα 3899/1958, προτιμώμενη υποθήκη επί πλοίων, τεράστιο κεφάλαιο, δεύτερο σκαλοπάτι ναυτικής πίστης. Το 1951-1965 ίδρυση Δημοσίων Σχολών Εμπορικού Ναυτικού Ασπροπύργου, Χίου, Οινουσσών, Ύδρας, κ.λπ. Νόμος 27/1975 περί φορολογίας πλοίων, κ.λπ.. Και για να πάω στο αγαπημένο σας θέμα, τα λιμάνια, ο ν.2932/2001 μετέτρεψε τα δέκα περιφερειακά λιμάνια της χώρας σε ανώνυμες εταιρείες, στον απόλυτο όμως έλεγχο του Ελληνικού Δημοσίου. 
Πείτε κάτι ανάλογο, ποιες πολιτικές σας προκάλεσαν στα οκτώ χρόνια σταθμό στα ναυτιλιακά μας πράγματα. Απόλυτο μηδέν. 
Να πιάσω ένα κεφαλαιώδες θέμα της ναυτιλίας μας, που άπτεται και με το μέλλον της ελληνικής και ελληνόκτητης ναυτιλίας, τη ναυτική εκπαίδευση. Έχω αφήσει μπροστά σας, κύριε Υπουργέ, αν βρείτε τον χρόνο να το μελετήσετε, ένα βιβλίο που καταγράφει την ιστορική διαδρομή της ναυτικής εκπαίδευσης στην Ελλάδα από τις αρχές του 20ου αιώνα μέχρι το τέλος του 2000. Δυστυχώς, όμως, έχουμε μείνει στάσιμοι σ’ αυτήν την περίοδο. Καμία πρόοδος, καμία εξέλιξη, κολλημένοι δεκαετίες και η τεχνολογία καλπάζει σε όλα τα επίπεδα, σε όλες τις διαστάσεις. 


Επί επτάμιση χρόνια ακούμε για πρωτοβουλίες που παίρνετε για τον εκσυγχρονισμό της ναυτικής εκπαίδευσης. «Ώδινεν όρος και έτεκεν μύν». Τίποτα απολύτως! Σας έχουν ξεπεράσει τα γεγονότα, σας ξεπερνούν οι ναυτιλιακές εταιρείες, μας ξεπερνάει η Κύπρος και πολλές άλλες χώρες.
Θέλω να φέρω ένα παράδειγμα, επειδή προεδρεύει σήμερα και ο κ. Πλακιωτάκης, ο οποίος το 2021 πέρασε με Προεδρικό Διάταγμα την ίδρυση Σχολής Σωστικών στην Οινούσσα και έχουμε 2007 και η Σχολή Σωστικών στην Οινούσσα παραμένει ένας απλός τίτλος. 
Εάν θέλετε να προχωρήσω και λίγο παρακάτω. Όσον αφορά την οικονομική ενίσχυση των 3.600 ευρώ που δίνεται με χρήματα ευρωπαϊκά -εάν δεν κάνω λάθος- στους σπουδαστές των ΑΕΝ, των Ακαδημιών, από το έτος 2023-2024, διανύουμε το έτος 2026-2027, έχουν αποφοιτήσει σπουδαστές, ταξιδεύουν και δεν έχουν πάρει αυτό το ουσιαστικό ναυτιλιακό βοήθημα.
Θέμα των ημερών -εσείς που συνεχώς αναφέρεστε στο ναυτικό επάγγελμα, προοπτικές κ.λπ.- η λειτουργία των ειδικών σχολείων, των αποφοίτων, δηλαδή, των ΕΠΑΛ, που πρέπει κάθε χρόνο να λειτουργούν κάπου που να είναι προσεγγίσιμη αυτή η σχολή από όλα τα μέρη της Ελλάδος. Δεν έχετε καταφέρει ακόμα να ανακοινώσετε πού θα πάει. 
Άνθρωποι από τη Χίο, από τη Μακεδονία, από την Κεφαλονιά, από χίλιες μεριές του τόπου μας που είναι ναυτικοί και έχουν τελειώσει τα Επαγγελματικά Λύκεια και θέλουν να γίνουν Αξιωματικοί του Εμπορικού Ναυτικού, δεν ξέρουν ακόμα σε ποια σχολή τελικά θα πάνε. Επιβαρύνονται με έξοδα, δεν ξέρουν πότε θα ξαναμπαρκάρουν. Είναι ένα σωρό απόνερα που δεν φαίνεται να τα λαμβάνετε υπόψη.
Και για να μην αναφερθώ στην κατρακύλα του εθνικού νηολογίου, από τον τεράστιο ελληνικό στόλο των πέντε χιλιάδων και πλέον ελληνόκτητων πλοίων. Μόνο περίπου το 12% έχει επιλέξει την ελληνική σημαία. Ούτε θα αναφερθώ στην απαρέσκεια των Ελλήνων ναυτικών για πλοία με ελληνική σημαία. Ούτε θα αναφερθώ στην κατάντια που έχει καταντήσει ο απόμαχος της θάλασσας, ο Έλληνας Αξιωματικός του Εμπορικού Ναυτικού, είτε για τις συντάξεις, είτε για την υγειονομική του φροντίδα. Σε τι από όλα αυτά τα οποία λέω έχει σκύψει, πραγματικά, το Υπουργείο Ναυτιλίας να τα θεραπεύσει; 
Θα ήθελα να σας ακούσω -αν σας έχει απασχολήσει τα τελευταία πέντε χρόνια- ως προς πόσα διπλώματα Ελλήνων Υποπλοιάρχων, Πλοιάρχων, Δεύτερων και Πρώτων Μηχανικών έχουν εκδοθεί από το Υπουργείο Ναυτιλίας. Δεν αναφέρομαι για το πρώτο δίπλωμα, διότι το παίρνουν βγαίνοντας από τις σχολές κατευθείαν. Ξέρετε τι κάνουν; Δεν πάνε, διότι βασανίζονται. Βασανίζονται να βρουν θέση στα ΚΕΣΕΝ, βασανίζονται να περάσουν μετά που πλησιάζουμε στο 2030 και ακόμα περνάνε για ένα πιστοποιητικό υγείας από την Ανώτερη Ναυτική Υγειονομική Υπηρεσία του Πολεμικού Ναυτικού. Δεν τους φτάνουν οι δουλειές που έχουν αυτοί οι άνθρωποι, τους έχουμε και τους ναυτικούς. 
Όμως οι Διεθνείς Συμβάσεις, όπως η MLC ή η SOLARC, επιτρέπουν να εξουσιοδοτήσουμε γιατρούς πολίτες, να πηγαίνουν οι άνθρωποι σε μια μέρα να κάνουν τη δουλειά τους. Στη συνέχεια έχουμε αιτήματα βοήθειας, συμπαράστασης για να μεσολαβήσουμε, γιατί έχει περάσει ενάμιση μήνας και δεν έχουν περάσει οι ναυτικοί από την ΑΝΥΕ να πάρουν το πτυχίο τους, το δίπλωμά τους. Μα, με τέτοια κατάσταση είναι δυνατόν να πούμε ότι το Υπουργείο Ναυτιλίας ασκεί, πραγματικά, στο επίπεδο που πρέπει, την αρμοδιότητα διοίκησης της μεγαλύτερης εμπορικής ναυτιλίας; 
Να επανέλθω τώρα στα λιμάνια. Μία από τις βασικές μας παρατηρήσεις είναι ένα κρίσιμο ερώτημα: Ποιος σχεδιάζει το μέλλον των ελληνικών λιμένων; Ποιος αποφασίζει για τις προτεραιότητές του; Ποιος χαράσσει λιμενική πολιτική και διαμορφώνει τον εθνικό λιμενικό σχεδιασμό και σε ποιον λογοδοτεί; Θολό και συγκεχυμένο τοπίο. 
Με τα δεδομένα αυτά, το ΠΑΣΟΚ καταψηφίζει το νομοσχέδιο επί της αρχής, επειδή αφήνει την τιμολόγηση στα διοικητικά συμβούλια των Οργανισμών Λιμένων, χωρίς ανεξάρτητη εποπτεία και επειδή θεωρούμε ότι ο λιμενικός σχεδιασμός είναι επιτελική λειτουργία του κράτους και πρέπει να ανήκει στο Υπουργείο Ναυτιλίας και στη ΕΣΑΝ, αντί να ασκείται από μία εταιρεία αξιοποίησης περιουσίας όπως η ΕΕΣΥΠ. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς σας ευχαριστούμε. 
Παρακαλώ να κλείσει το ηλεκτρονικό σύστημα εγγραφής.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε Πρόεδρε, τον λόγο παρακαλώ.
ΠΡΟΕΔΡΕΥΩΝ (Ιωάννης Πλακιωτάκης): Θέλετε να κάνετε, διευκρίνιση, κύριε Υπουργέ;
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κοινοβουλευτική επισήμανση, θέλω να κάνω.
ΠΡΟΕΔΡΕΥΩΝ (Ιωάννης Πλακιωτάκης): Ωραία.
ΔΗΜΗΤΡΙΟΣ ΜΑΝΤΖΟΣ: Μπορούμε και εμείς μετά να πάρουμε τον λόγο, για να παρέμβουμε, κύριε Πρόεδρε;
ΠΡΟΕΔΡΕΥΩΝ (Ιωάννης Πλακιωτάκης): Βεβαίως, μπορείτε. Μπορείτε να παρέμβετε μετά για δύο λεπτά. Υπάρχει πρόβλεψη στον Κανονισμό. 
Ο κύριος Υπουργός έχει τον λόγο.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Θα ακούσω με προσοχή όλους τους συναδέλφους, εισηγητές, ειδικούς αγορητές κλπ. και θα τοποθετηθώ μετά φυσικά, κύριε Πρόεδρε, απλά μια μικρή επισήμανση θα κάνω τώρα, που έχει το νόημά της.
Κατ’ αρχάς να ευχαριστήσω τον κ. Μιχαηλίδη που μου δώρισε το βιβλίο της Σχολής Εμπορικού Ναυτικού της Χίου. Σας ευχαριστώ πολύ, κύριε συνάδελφε. Θα προσπαθήσω να το διαβάσω και θα επανέλθω με τα σχόλιά μου.
Δεύτερον, θα ήθελα να πω κάτι το οποίο νομίζω ότι αναγνωρίζουμε και οι δυο, όπως και οι συνάδελφοί σας. Διαβάσατε το νομοσχέδιο. Βλέπετε ότι σε ό,τι έχει να κάνει με τα λιμενικά τέλη στα λιμάνια μας, εξαιρείται η ακτοπλοΐα. Άρα, εκεί που υπήρχαν ανακοινωμένες αυξήσεις 15% στα ακτοπλοϊκά εισιτήρια πέρυσι, εν μέσω ενεργειακής κρίσης και πληθωρισμού, η ηγεσία του Υπουργείου Ναυτιλίας βρήκε τρόπο και αυτές οι αυξήσεις δεν έγιναν ποτέ, οι ανακοινωμένες αυξήσεις. 
Μετά, δυστυχώς, μαίνεται ακόμα πόλεμος στην καρδιά της Ευρώπης. Πέμπτος χρόνος στην Ουκρανία. Ξέσπασε δεύτερος πόλεμος στα στενά του Ορμούζ στον Περσικό Κόλπο, με όλες αυτές τις συνέπειες, οι οποίες είναι τέτοιες που μας οδηγούν σε αχαρτογράφητα νερά ως προς το κόστος ενέργειας. Η ελληνική Κυβέρνηση έδωσε 60.000.000 ευρώ και πάλι δεν μετακυλίστηκε στο κόστος των εισιτηρίων για κάτι το οποίο είναι πολύ σημαντικό κομμάτι των εσόδων για την ιδιωτική οικονομία και για τα έσοδα τα κρατικά. Άρα και φέτος δεν αυξήθηκαν οι τιμές στα ακτοπλοϊκά εισιτήρια. Και υπάρχει και μέριμνα εδώ, όπως βλέπετε, να χρειάζεται Κοινή Υπουργική Απόφαση μεταξύ εμού και του Υπουργείου Οικονομικών, για να αυξηθεί το οτιδήποτε έχει να κάνει με το οποιοδήποτε λιμάνι σε ό,τι έχει να κάνει με την ακτοπλοΐα.
Νομίζω ότι η διάκριση είναι σαφής και θα έλεγα ότι σε δεύτερη ευκαιρία, όταν θα έχετε τον λόγο και τη δυνατότητα, να επανορθώσετε ως προς αυτό.
ΠΡΟΕΔΡΕΥΩΝ (Ιωάννης Πλακιωτάκης): Ο κ. Μάντζος έχει τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ. 
Εκμεταλλευόμενος την παρέμβαση του Υπουργού και προφανώς, εφόσον μετά μιλήσουν και όλοι οι συνάδελφοι, θα ήθελα, κύριε Υπουργέ, να παρέμβω επειδή γίνεται συζήτηση για το μεταρρυθμιστικό σας έργο και σας ασκήθηκε σωστή κριτική από τον εισηγητή μας, τον κ. Μιχαηλίδη, σε σχέση με το εάν τελικά έχει κάνει η Κυβέρνηση Μητσοτάκη, η Κυβέρνηση της Νέας Δημοκρατίας, μεταρρυθμιστικό έργο με το οποίο πράγματι να δικαιούται να ζητάει και τρίτη θητεία για όσα δεν πρόλαβε να κάνει σε οκτώ χρόνια. Και η κριτική η δική μας είναι τεκμηριωμένη, γιατί στηρίζεται σε αντιπρόταση πάντοτε.
Επειδή, λοιπόν, στη σημερινή συζήτηση υπάρχουν δύο τροπολογίες του ΠΑΣΟΚ-Κινήματος Αλλαγής, οι οποίες πρέπει να τύχουν αποδοχής και να τεθούν σε ψήφιση από τη Βουλή, σας εφιστώ την προσοχή και στα δύο θέματα. 
Το ένα έχει να κάνει με τους αλιείς μας. Γνωρίζουμε όλοι το μεγάλο ζήτημα το οποίο έχει ανακύψει με την αύξηση του κόστους των αλιευτικών καυσίμων, το οποίο κόστος σχεδόν βγάζει τους αλιείς μας από την αγορά. Αν βάλουμε δε και την τουρκική παράνομη αλιεία ως παράγοντα αντιανταγωνιστικό, πράγματι οι αλιείς μας και σαν πεπαλαιωμένος στόλος περνούν πράγματι πάρα πολύ δύσκολα και είναι σχεδόν εκτός αγοράς. Εμείς λέμε με την τροπολογία μας να γίνει δεκτός ο μηχανισμός METSAF της Ευρωπαϊκής Ένωσης, ώστε να μπορέσει να στηριχθεί ο κλάδος της αλιείας.
Και το δεύτερο. Εφόσον σας ακούμε να μιλάτε για νησιωτική πολιτική, ξέρετε, η νησιωτική πολίτικη δεν είναι μία απλή συνταγματική ρήτρα. Είναι υποχρέωση της πολιτείας μας και ιδίως του Υπουργείου Ναυτιλίας και Νησιωτικής Πολιτικής να γίνεται πράξη μέτρο-μέτρο, νομοσχέδιο το νομοσχέδιο. Ξέρετε πολύ καλά ότι ο μειωμένος Φόρος Προστιθέμενης Αξίας σε μόνο ορισμένα νησιά του Αιγαίου δημιουργεί νησιά δύο ταχυτήτων. 
Όλα τα νησιά έχουν γεωγραφική ασυνέχεια με την υπόλοιπη Ηπειρωτική Ευρώπη, έχουν αυξημένα κόστη μεταφοράς, έχουν περιορισμένη πρόσβαση σε δομές του κοινωνικού κράτους, υγεία, παιδεία και υπάρχει αυξημένο κόστος ζωής στα νησιά μας. Δεν υπάρχει καμία δικαιολογία στο να χωρίζουμε τα νησιά του Ιονίου, του Αιγαίου σε κατηγορίες. Γι’ αυτό και εμείς προτείνουμε στην τροπολογία μας να μειωθεί ο Φόρος Προστιθέμενης Αξίας σε όλα τα νησιά κάτω των τριών χιλιάδων εκατό κατοίκων και από εκεί και πέρα, για τα μεγαλύτερα νησιά ο Φόρος Προστιθέμενης Αξίας που εισπράττεται -η διαφορά μεταξύ του μειωμένου και του κανονικού σήμερα- να αποδίδεται σε αυτά τα ίδια τα νησιά, ώστε να στηρίζεται το κοινωνικό κράτος και η ζωή των κατοίκων σε αυτά τη νησιά. 




Αυτή είναι μια πρόταση οριζόντιας προστασίας της νησιωτικότητας σε όλα τα νησιά της χώρας. 
Εφόσον, λοιπόν, το πιστεύετε, δεχτείτε το, εκτός αν μας πείτε ότι εσείς το πιστεύετε και το έχετε εισηγηθεί στο Υπουργείο Οικονομικών και το Υπουργείο Οικονομικών είναι αυτό που σας το κόβει. Γιατί μόνο έτσι, κύριε Υπουργέ, μπορεί ένα Υπουργείο Ναυτιλίας και Νησιωτικής Πολιτικής τόσο να δικαιολογήσει το όνομά του, όσο, κυρίως, να ανακουφίσει και να στηρίξει τους νησιώτες συμπολίτες μας παντού σε όλη την Ελλάδα.
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οχτώ μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Αμαρουσίου. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο ειδικός αγορητής από το Κομμουνιστικό Κόμμα Ελλάδος, ο κ. Εμμανουήλ Συντυχάκης.
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, κύριε Πρόεδρε. 
Με το παρόν νομοσχέδιο, η Κυβέρνηση της Νέας Δημοκρατίας επικαιροποιεί το πλαίσιο λειτουργίας των Οργανισμών Λιμένων, διευρύνοντας ουσιαστικά τον νόμο του Υπουργείου Ναυτιλίας του 2023, που αφορούσε συμβάσεις παραχώρησης λιμανιών. Και αυτή η πολιτική μπορεί να λαμβάνει πολλές φορές παραχωρήσεις και ιδιωτικοποιήσεις που αφορούν και στο ύψος της συμμετοχής του αστικού κράτους, στα πακέτα μετοχών των λιμανιών, που είναι πλέον -ή πρόκειται να γίνουν- ανώνυμες εταιρείες. Άλλωστε, η προσέλκυση των επενδύσεων προϋποθέτει διαμόρφωση ευνοϊκότερου επενδυτικού περιβάλλοντος με νέα κίνητρα και προνόμια κρατικής στήριξης στα μονοπώλια των λιμενικών μεταφορών και εγκαταστάσεων, που φυσικά αποβαίνει πάντα σε βάρος του λαού, που να ενισχύουν την ανταγωνιστικότητά τους, τα σίγουρα κέρδη τους, την οικονομική βιωσιμότητα χωρίς πολλά επιχειρηματικά ρίσκα, την ανταπόκριση των σύγχρονων δεδομένων της ταχύτητας αύξησης του όγκου και των κινήσεων των εμπορευματοκιβωτίων, της τουριστικής κίνησης, κυρίως, της κρουαζιέρας. 
Καθόλου τυχαίο δεν είναι το ιδιαίτερο ενδιαφέρον των εφοπλιστών, ιδιαίτερα εκείνων που δραστηριοποιούνται στην ακτοπλοϊκή σύνδεση, όπου μέσω του Συνδέσμου Επιχειρήσεων Επιβατηγού Ναυτιλίας στηρίζουν την προσπάθεια εκσυγχρονισμού του πλαισίου λειτουργίας των ελληνικών λιμένων και της ενίσχυσης της αναπτυξιακής τους δυναμικής, ενώ ο Σύνδεσμος Ελλήνων Βιομηχάνων στο υπόμνημά του είναι απολύτως ξεκάθαρος. Προστασία των δικαιωμάτων των χρηστών, δηλαδή, των εφοπλιστών, των βιομηχάνων, των ακτοπλόων, πάντοτε με σεβασμό στις συμβάσεις παραχώρησης, δηλαδή, την ιδιωτικοποίηση. 
Η επικαιροποίηση του πλαισίου λειτουργίας των λιμένων επιπλέον τακτοποιεί διάφορες εκκρεμείς υποθέσεις, άρει γραφειοκρατικά εμπόδια δεκαετιών για να επιταχυνθούν οι επενδύσεις και ο νέος κύκλος ιδιωτικοποιήσεων, όπως προβλέπει το νομοσχέδιο για τα Λιμάνια Σούδας, Ρόδου, Μυτιλήνης, Μεγάρων, ο οποίος ακολουθεί την ιδιωτικοποίηση των Λιμανιών του Πειραιά, της Θεσσαλονίκης, του Ηρακλείου, της Ηγουμενίτσας, του Βόλου, της Καβάλας, το Λιμάνι της Αλεξανδρούπολης υπό την κατοχή των Ηνωμένων Πολιτειών και του ΝΑΤΟ, αλλά και το έτερο επίτευγμα του ΣΥΡΙΖΑ στην τετραετία του, αυτό της πώλησης των αεροδρομίων στη γερμανική Fraport. 
Με τις διατάξεις του άρθρου 3 αλλάζει η τιμολογιακή πολιτική λιμένων, δίνοντας σημαντική προίκα και αβάντα στους επενδυτές παραχωρησιούχους, όπως για παράδειγμα απαλλαγή από τα δημοτικά τέλη, ούτε καν τα τέλη ηλεκτροδότησης, μεγαλύτερη ευχέρεια στα διοικητικά συμβούλια των Οργανισμών Λιμένων Ανώνυμες Εταιρείες να καθορίζουν τιμολόγια και τέλη προς όφελός τους, κάτι που φυσικά θα επιβαρύνει το κόστος ζωής των κατοίκων της περιοχής και των άλλων συναλλασσόμενων με τον Οργανισμό Λιμένων και θα εκτοξεύσει τα τέλη σε βάρος αλιέων, ενώ θα υπάρξουν εισιτήρια ακόμα και σε ενετικά και άλλα φρούρια εντός λιμενικών ζωνών, με την αφαίμαξη συνολικά των πολιτών και των επισκεπτών. Σε κάθε περίπτωση, εκείνοι που θα την πληρώσουν θα είναι τα μόνιμα υποζύγια, δηλαδή τα λαϊκά στρώματα. 
Στο όνομα της ασφάλειας και των επαρκών πόρων για έργα υποδομής, θα συνεχιστεί η πολιτική των χαρατσιών, όπως για παράδειγμα, για την ανέλκυση και καθέλκυση σκαφών των παράκτιων αλιέων παρά το γεγονός ότι καλούνται οι ίδιοι να την πραγματοποιούν με ιδιωτικά συνεργεία, πληρώνοντας διπλά και τρίδιπλα. 
Άλλωστε, τα μέτρα που ανακοίνωσε προχθές η Κυβέρνηση για τους αλιείς είναι σταγόνα στον ωκεανό, είναι εναρμονισμένα με την κοινή αλιευτική πολιτική της Ευρωπαϊκής Ένωσης και επιβαρύνουν τον κλάδο με εξοντωτικά πρόστιμα. Καμία σχέση με τη μείωση του κόστους καυσίμων, τις αποζημιώσεις και τη θέσπιση πραγματικού πλαισίου αποζημιώσεων, αλλά και με την προστασία του εισοδήματος με κατάργηση των εξοντωτικών προστίμων. 
Βασικό πυλώνα του σχεδίου νόμου αποτελεί η ενίσχυση του ρόλου του Υπερταμείου, δηλαδή, της ελληνικής εταιρείας συμμετοχών και περιουσίας ως αρχής σχεδιασμού λιμένων, η οποία λειτουργεί με βάση τους κανόνες της καπιταλιστικής οικονομίας. Αξιοποιεί οποιαδήποτε μορφή και μέθοδο ιδιωτικοποίησης και κατά 50% τα έσοδα της πηγαίνουν στον ειδικό λογαριασμό για την πληρωμή του κρατικού χρέους, ενώ το άλλο 50% αξιοποιείται για την πραγματοποίηση επενδύσεων. Με τις διατάξεις των άρθρων 4 και 5 επεκτείνεται ο ρόλος του, δίνοντας αρμοδιότητες αρχής σχεδιασμού να χρηματοδοτεί τις λειτουργίες της, ενώ προβλέπεται και παρακράτηση από έσοδα παραχωρήσεων. 
Υπενθυμίζουμε ότι το ΚΚΕ έχει ταχθεί επανειλημμένα κατά της ύπαρξης και λειτουργίας του Υπερταμείου, θεωρώντας τον μηχανισμό διαχείρισης και αξιοποίησης δημόσιας περιουσίας προς όφελος επενδυτών και ιδιωτικοποιήσεων. Με τις παρούσες διατάξεις το Υπερταμείο αποκτά μεγαλύτερη ευελιξία ως προς τη σύναψη συμβάσεων, θεσπίζοντας μηχανισμό κάλυψης των λειτουργικών του δαπανών με ετήσια παρακράτηση 25.000 ευρώ ανά λιμένα από τα ανταλλάγματα παραχώρησης, καθώς και εφάπαξ καταβολή 120.000 ευρώ από τον Οργανισμό Λιμένος Πειραιώς και 100.000 ευρώ από τον Οργανισμό Λιμένος Θεσσαλονίκης, πριν από την απόδοση των τελών προς τους οικείους δήμους. Αυτά τα βάρη φυσικά θα πέσουν στις πλάτες των πολιτών, των αλιέων, των ταξιδιωτών. 
Στα πλαίσια αυτής της ευελιξίας, λοιπόν, όπως προβλέπει το άρθρο 5, αναλαμβάνει η αρχή σχεδιασμού για το λιμένα Σούδας Χανίων, δηλαδή κεντρικό ρόλο στο σχεδιασμό και τη χρηματοδότηση κρίσιμων μελετών και έργων μέσω ειδικού λογαριασμού, όπως προβλέπει ο ν.3986/2011 σε συνεργασία με το τοπικό λιμενικό ταμείο. Μεταξύ αυτών, περιλαμβάνεται ο νέος σταθμός επιβατών με χώρους εξυπηρέτησης επιβατών ακτοπλοΐας και κρουαζιέρας, κτίρια διοίκησης και εγκαταστάσεις ελέγχων Σένγκεν. Ανοίγει ο δρόμος ιδιωτικοποίησης και του Λιμένα Σούδας Χανίων. Μιλάμε για ένα λιμάνι στρατηγικής σημασίας, με αμερικανικές βάσεις, μόνιμο σημείο στάθμευσης του νατοϊκού στόλου. 
Σε αυτή την κατεύθυνση, προχωρούν και είναι σε εξέλιξη τα νέα οχυρωματικά έργα και οι νέες υποδομές ανεφοδιασμού του στρατού των Ηνωμένων Πολιτειών στη βάση της Σούδας, που ως στόχο έχουν τη βελτίωση των δυνατοτήτων αποθήκευσης και υλικοτεχνικής υποστήριξης της δολοφονικής μηχανής του Αμερικανικού Πολεμικού Ναυτικού, ικανή να ανταποκριθεί στα νέα κυοφορούμενα πολεμικά επεισόδια στην περιοχή. 
Τα παραπάνω επιβεβαιώνουν πως οι αποφάσεις της ελληνικής κυβέρνησης για φρεγάτες, Patriot, το σουρωτήρι της Ασπίδας του Αχιλλέα, όπως και η χθεσινή συμφωνία με τις Ηνωμένες Πολιτείες Αμερικής κατά την επίσκεψη του Υπουργού Εξωτερικών των Ηνωμένων Πολιτειών για αγορά πολεμικού υλικού ύψους τεσσάρων δισεκατομμυρίων ευρώ και άλλα όπλα που στρέφουν τις κάνες τους όπου κινδυνεύουν τα ευρωατλαντικά συμφέροντα, δυναμώνουν την εμπλοκή του ελληνικού κράτους στη συνένωση των πολεμικών μετώπων σε Ουκρανία, Ιράν και Μέση Ανατολή. Συνολικά, δηλαδή, τα λιμάνια της χώρας έχουν μπει στη μέγγενη των ιμπεριαλιστικών ανταγωνισμών και αποτελούν στρατηγικές υποδομές, δεν λειτουργούν σε καμία περίπτωση με κριτήριο τις λαϊκές ανάγκες, αλλά πάντα λειτουργούν με κριτήριο την κερδοφορία των επενδυτών, την ανταγωνιστικότητά τους, τους πολεμικούς σχεδιασμούς του ΝΑΤΟ και των Ηνωμένων Πολιτειών και της Ευρωπαϊκής Ένωσης. Άρα, το νομοσχέδιο αντιμετωπίζει τα λιμάνια ως πεδίο επιχειρηματικής δραστηριότητας και παράλληλα, ως πολεμικά ορμητήρια. Με ένα σμπάρο, δηλαδή, δύο τρυγόνια. 
Οι υποδομές τους, το ανθρώπινο δυναμικό που δραστηριοποιείται σε αυτά, αλλά και το περιβάλλον εντάσσονται σε αυτούς τους σχεδιασμούς της πολεμικής προετοιμασίας. Τα κάνουν στόχους αντιποίνων, χωρίς να εξασφαλίζουν στο ελάχιστο την ασφάλεια των πλοίων που τα προσεγγίζουν, των ναυτεργατών και των επιβατών, όπως και την ασφάλεια των εργαζομένων σε αυτά, λιμενεργάτες, ναυτεργάτες σε επισκευή πλοίων, εργαζομένων σε ναυπηγικές εργασίες στα καρνάγια κοκ.. 

Μετατρέπονται στην κυριολεξία σε μπαρουταποθήκες ανταγωνισμού μεταξύ ισχυρών ιμπεριαλιστικών κέντρων, όπως και ολόκληρη η χώρα, αλλά και για να εξυπηρετηθεί η δημιουργία εναλλακτικής διαδρομής τόσο προς τη Μαύρη Θάλασσα όσο και προς τα Βαλκάνια, την Ανατολική Ευρώπη παρακάμπτοντας τα στενά του Βοσπόρου για τη μεταφορά εμπορευμάτων και ενέργειας. Άλλωστε και το λιμάνι της Αλεξανδρούπολης παίζει έναν τέτοιο στρατηγικής σημασίας ρόλο για τη μεταφορά του αμερικανικού υγροποιημένου φυσικού αερίου προς την Ευρώπη. 
Αυτή η περιβόητη «γαλάζια» οικονομία της Ευρωπαϊκής Ένωσης αποβάλλει ακόμα και το τελευταίο φύλλο συκής της δήθεν ειρηνικής εμπορικής δραστηριότητας, αποκαλύπτοντας τον πραγματικό αποκρουστικό της πρόσωπο, αυτό δηλαδή της πολεμικής οικονομίας, του ιμπεριαλιστικού πολέμου για τον έλεγχο των πηγών ενέργειας και των δρόμων μεταφοράς.
Στα άρθρα 6, 7 και 8 του νομοσχεδίου επανακαθορίζονται οι λιμενικές ζώνες. Προβλέπεται ένταξη εκτάσεων σε master plan, ανοίγοντας τον δρόμο για παραχωρήσεις, διευκολύνοντας τη συγκέντρωση περισσοτέρων δραστηριοτήτων σε επιχειρηματικούς ομίλους κι επιταχύνουν τα επενδυτικά σχέδια με σοβαρές επιπτώσεις στις εργασιακές σχέσεις και την προστασία των εργαζομένων. 
Άρα οι νησιώτες δεν έχουν να κερδίσουν τίποτα από τις επενδύσεις και την ανάπτυξη που κίνητρο έχει το κέρδος, από την παράδοση των λιμανιών και των χερσαίων ζωνών στους επιχειρηματικούς ομίλους. Από τη μία θα έχουμε τα master plan, αναβαθμίσεις λιμανιών για τα συμφέροντα εφοπλιστών, ναυτιλιακών, τουριστικών πρακτόρων, της κρουαζιέρας και από την άλλη μικρότερα λιμάνια και αλιευτικά καταφύγια αφημένα στην τύχη τους. 
Οι δήθεν αναπλάσεις των παραλιακών μετώπων, η δημιουργία μαρίνων και κέντρων διασκέδασης δεν θα πολλαπλασιάσει ούτε τις θέσεις εργασίας, ούτε την εμπορική κίνηση στα τοπικά καταστήματα, αφού αυτή θα συνοδευτεί με κατασκευή και λειτουργία ξενοδοχείων και εμπορικών καταστημάτων μέσα σ’ αυτήν προς όφελος του επενδυτή, συγκεντρώνοντας την τουριστική πίτα των περιοχών και οδηγώντας στην καταστροφή εκατοντάδες αυτοαπασχολούμενους, ελεύθερους επαγγελματίες, αλιείς που ήδη τους εκτοπίζουν από τα ιδιωτικοποιημένα λιμάνια, όπως επίσης και καρνάγια όπου υπάρχουν στη χώρα. 
Η πείρα από το λιμάνι του Πειραιά, γενικότερα από τις ιδιωτικοποιήσεις που έγιναν τα προηγούμενα χρόνια στις λιμενικές υποδομές, δείχνουν ότι είτε με τη μορφή ιδιοκτησίας του συλλογικού καπιταλιστή, του αστικού κράτους δηλαδή, είτε με νέα ιδιοκτήτρια εταιρεία, εν προκειμένω της Cosco, οι εγκαταστάσεις αξιοποιούνται ως μοχλός της καπιταλιστικής εκμετάλλευσης, προσφέρουν αμύθητα κέρδη για τους εφοπλιστές, άλλους μονοπωλιακούς ομίλους, ενώ για την πλειοψηφία των εργαζομένων επικρατούν συνθήκες σκληρής εκμετάλλευσης, πιο φθηνή εργατική δύναμη, εργασιακές σχέσεις λάστιχο, εργατικά ατυχήματα, ανακύκλωση της ανεργίας, φτώχεια όπως στα ναυπηγεία στη ζώνη του Περάματος σε ναυτεργάτες και λιμενεργάτες. 
Το master plan στο λιμάνι του Πειραιά αποδεικνύει ότι το κριτήριο για το ξεπούλημα των λιμενικών υποδομών της χώρας είναι τα οικονομικά οφέλη των επιχειρηματικών ομίλων και η εκμετάλλευση λιμενικών υποδομών, η αξιοποίησή τους τόσο για εμπορικούς όσο και για στρατιωτικούς σκοπούς. 
Ήδη κατ’ αυτή τη διαδικασία που βρίσκεται σε εξέλιξη εδώ και χρόνια, είδαμε οργανισμούς λιμένων να γίνονται ανώνυμες εταιρείες και τα έσοδά τους από την εκμετάλλευσή τους να πηγαίνουν στους επιχειρηματικούς ομίλους, που δραστηριοποιούνται σε αυτά, στα λιμάνια. Σε αυτή τη βάση είδαμε μεγάλα εμπορικά λιμάνια να αναβαθμίζονται με κρατική επιχορήγηση και σε συνέχεια να ιδιωτικοποιούνται μέσα σε μία νύχτα. Άλλωστε παλιά σας τέχνη κόσκινο να επιδοτείτε επιχειρήσεις και μετά να κάνετε έργα και μετά να τα ιδιωτικοποιείτε.
Η δυνατότητα παραχώρησης ή επανεκμετάλλευσης μέσων και πόρων των λιμανιών προς άλλους φορείς, όπως αναφέρεται στο νομοσχέδιο, ουσιαστικά διευρύνει την εκμετάλλευσή τους από επιχειρηματικούς ομίλους και καμία σχέση δεν έχει με την ανάπτυξη που απαιτείται για την ασφάλεια εργαζομένων των ναυτεργατών συνολικά του λαού. Τα σωματεία ΠΕΜΕΝ και ΣΤΕΦΕΝΣΩΝ επανειλημμένα έχουν επισημάνει την κατάσταση στα λιμάνια της χώρας, ότι αποτελούν πραγματική παγίδα ατυχημάτων για πεζούς, οχήματα, επιβάτες, ακόμα και για τα πλοία που τα προσεγγίζουν και βρίσκονται σε διαρκή κίνδυνο. Ο απεργιακός αγώνας των ναυτεργατών και λιμενεργατών σε δεκάδες λιμάνια της Ευρώπης, της Μεσογείου, της Ασίας, στις 30 Οκτώβρη, Διεθνή Μέρα Δράσης των Λιμενεργατών, στέλνουν ένα μήνυμα ότι οι λιμενεργάτες, οι ναυτεργάτες δεν δουλεύουν για τον πόλεμο. Λιμάνια των λαών και της ειρήνης και όχι βάσεις των ιμπεριαλιστών. 
Στη χώρα μας, οι εργαζόμενοι των λιμανιών, οι νησιώτες, οι ταξιδιώτες έχουν ανάγκη από σύγχρονες, ασφαλείς λιμενικές υποδομές που να εξυπηρετούν τις λαϊκές ανάγκες με σεβασμό στο περιβάλλον και την ποιότητα ζωής τους. Αυτή η κατάσταση είναι γενικευμένη. Εγκαταλελειμμένες και επικίνδυνες υποδομές θέτουν σε διαρκή και άμεσο κίνδυνο την ασφάλεια των εργαζομένων, ενώ παράλληλα εφοπλιστές και μεγαλοεργολάβοι που δραστηριοποιούνται στα λιμάνια, απομυζούν πακτωλό εκατομμυρίων από κρατικές επιδοτήσεις και επιχορηγήσεις. Ολόκληρα νησιά αποκλείονται τους χειμερινούς μήνες και τις περιόδους που επικρατούν δυσμενείς καιρικές συνθήκες στις ελληνικές θάλασσες. Γιατί δεν είναι εφικτή η ασφαλής προσέγγιση και η πρόσδεση των πλοίων λόγω και των ακατάλληλων υποδομών στα λιμάνια προορισμού. 
Συμπερασματικά, οι οποιεσδήποτε ενέργειες γίνονται και αφορούν τα λιμάνια της χώρας, έχουν μοναδική στόχευση το πώς θα βάλουν τους επιχειρηματικούς ομίλους, θα ενισχύσουν την ανταγωνιστικότητα και θα διασφαλίσουν τα κέρδη τους. Η οποιαδήποτε παρέμβαση σχεδιάζεται σύμφωνα με τα συμφέροντα που θέλει να εξυπηρετήσει. Κριτήριο και εδώ δεν είναι τα λαϊκά συμφέροντα, δεν είναι η προστασία της ζωής των εργαζομένων. Σε μια χώρα με εκατοντάδες κατοικημένα νησιά, με πάνω από εκατόν ογδόντα πέντε χιλιάδες ακτοπλοϊκές συνδέσεις κάθε χρόνο, το πανάκριβο ταξίδι με το πλοίο είναι πολυτέλεια για την πλειοψηφία του λαού μας. Την ίδια ώρα αλωνίζουν στις θάλασσες αυτά τα υπερήλικα, στην κυριολεξία ημερολογιακές βόμβες, που βάζουν σε κίνδυνο την ανθρώπινη ζωή φυσικά για τα κέρδη του εφοπλιστικού κεφαλαίου. 
Οι ακτοπλοϊκές εταιρείες με την πλήρη ανοχή και κάλυψη και του Υπουργείου Ναυτιλίας, προτεραιότητα δεν έχουν την ασφάλεια της ζωής στα πλοία, αλλά τα κέρδη τους, με οποιοδήποτε κόστος σε ασφάλεια των πληρωμάτων και των επιβατών. Ο αγώνας για μειώσεις στις τιμές ασφάλειας στη θάλασσα και σύγχρονα εργασιακά δικαιώματα στην ακτοπλοΐα είναι κοινός για ναυτεργάτες και επιβάτες, για νησιώτες σε σύγκρουση με την πολιτική που πνίγει τις λαϊκές ανάγκες και τις δυνατότητες που υπάρχουν σήμερα για γρήγορες, ασφαλείς και φθηνές μεταφορές. 
Η προγραμματική πρόταση του ΚΚΕ είναι η μόνη ρεαλιστική για τον λαό και τις ανάγκες του, για την ανάγκη διασύνδεσης του μεγάλου νησιωτικού συμπλέγματος της χώρας, μόνο με την κοινωνικοποίηση των μέσων παραγωγής, των πλοίων και των ναυπηγείων, τον κεντρικό σχεδιασμό στο πλαίσιο φυσικά της εργατικής εξουσίας, μπορεί να εξασφαλιστεί φτηνή, σύγχρονη, ασφαλής, τακτική ακτοπλοϊκή διασύνδεση. 
Το ΚΚΕ έχει ως κόκκινη γραμμή την ικανοποίηση των εγχώριων αναγκών μετακίνησης προσώπων, αγαθών και επειγόντων περιστατικών με φθηνές, γρήγορες και ασφαλείς μεταφορές. Δεύτερον, τον σχεδιασμό που να ανταποκρίνεται στην ανάπτυξη της αγροτικής παραγωγής, των βιομηχανικών κλάδων και ιδιαίτερα της ναυπηγικής βιομηχανίας. Τρία, την ισόμετρη σχεδιασμένη, στη βάση του αμοιβαίου οφέλους, ανάπτυξη του εξωτερικού εμπορίου. Τέσσερα, την ικανοποίηση των λαϊκών ανάγων για διακοπές και αναψυχή. Πέντε, την ικανοποίηση των σύγχρονων και όλο και διευρυνόμενων αναγκών των εργαζομένων στα λιμάνια και των δημοκρατικών εργασιακών και κοινωνικών τους δικαιωμάτων. Έξι, την προάσπιση των κυριαρχικών δικαιωμάτων της χώρας, την απεμπλοκή της χώρας από τους ιμπεριαλιστικούς οργανισμούς, ΝΑΤΟ, Ευρωπαϊκή Ένωση. 
Το λιμενικό σύστημα της χώρας μπορεί να παίξει αποτελεσματικό ρόλο για την ανάπτυξη προς όφελος του λαού, με τη μετατροπή των λιμανιών σε κοινωνική ιδιοκτησία, με κεντρικά σχεδιασμένη οργάνωσή της και έλεγχο. Αυτή είναι η ουσιαστική προϋπόθεση για να εναρμονιστεί το λιμενικό σύστημα σε έναν δρόμο ανάπτυξης που έχει κίνητρο τη λαϊκή ευημερία και όχι το καπιταλιστικό κέρδος. 
Με βάση αυτές τις σκέψεις το ΚΚΕ καταψηφίζει επί της αρχής το σχέδιο νόμου του Υπουργείου Ναυτιλίας. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Συντυχάκη. 
Τον λόγο έχει ο ειδικός αγορητής του ΣΥΡΙΖΑ, ο κ. Νικόλαος Παππάς.
ΝΙΚΟΛΑΟΣ ΠΑΠΠΑΣ: Ευχαριστώ, κύριε Πρόεδρε. 
Κυρίες και κύριοι Βουλευτές, επιτρέψτε μου να ξεκινήσω από το εξής: Για την Ελλάδα το Διεθνές Δίκαιο είναι θεμέλιο εθνικής ασφάλειας. Με το Διεθνές Δίκαιο απαντά η Ελλάδα στο casus belli, στη «γαλάζια πατρίδα», στις γκρίζες ζώνες και στις παράνομες τουρκικές διεκδικήσεις. Γι’ αυτό δεν μπορούμε να προσπεράσουμε όσα ακούστηκαν εχθές από το βήμα της Πνύκας, την αντίληψη, δηλαδή, ότι πάνω από τους διεθνείς κανόνες βρίσκεται η εθνική ισχύς και το εθνικό συμφέρον. Αυτή η αντίληψη δεν είναι συμβατή με τα ελληνικά εθνικά συμφέροντα.
Για την Ελλάδα, εθνική ισχύς είναι η προσήλωση στο διεθνές δίκαιο. Διότι αν επικρατήσει αυτή η αντίληψη, τι θα απαντήσουμε αν αύριο μεθαύριο, όταν ο εξ ανατολών γείτονας, ο οποίος δεν έχει καλή σχέση με το διεθνές δίκαιο, μας πει ελάτε να συζητήσουμε εξωδίκως και ως καλοί γείτονες, πέρα από κανόνες και Διεθνές Δίκαιο, για τις διαφορές μας; 
Η Ελλάδα, λοιπόν, βεβαίως πρέπει να έχει συμμαχίες, αλλά δεν μπορεί να είναι δεδομένος σύμμαχος. Χρειάζεται προσήλωση στο Διεθνές Δίκαιο και βεβαίως αποτρεπτική ισχύ. 
Επιτρέψτε μου, επίσης, να κάνω μία αναφορά στο φλέγον ζήτημα των τελευταίων εικοσιτετράωρων. Κυρίες και κύριοι Βουλευτές, η ελληνική αλιεία σβήνει, τα καΐκια λιγοστεύουν, το πετρέλαιο είναι απλησίαστο και οι ψαράδες ετοιμάζονται να αποκλείσουν λιμάνια. Υπάρχει, κύριε Υπουργέ, το ευρωπαϊκό Πρόγραμμα «Αλιεία, Υδατοκαλλιέργεια και Θάλασσα» 2021-2027 με 520 εκατομμύρια ευρώ, εκ των οποίων τα 360 εκατομμύρια  είναι η ευρωπαϊκή χρηματοδότηση. Πόσα έχουν εκταμιευθεί απ’ αυτό το πρόγραμμα; Πόσα έφτασαν στους μικρούς παράκτιους ψαράδες; Πόσα κατευθύνθηκαν στις μεγάλες επιχειρήσεις υδατοκαλλιέργειας; Γιατί τα καΐκια χάνονται και μεγάλα επενδυτικά σχήματα και funds επεκτείνονται στις ιχθυοκαλλιέργειες. 
Ποιος θα κρατήσει, λοιπόν, τις ελληνικές θάλασσες αν αδειάσουν αυτές από τα ελληνικά καΐκια; Ο ψαράς είναι παραγωγή, τροφή και παράδοση. Είναι η διεθνής φήμη της ελληνικής θάλασσας. Είναι άγρυπνος φρουρός των νησιών μας. Είναι αυτός που αντιμετωπίζει και τουρκικές παρενοχλήσεις στο Αιγαίο. Και εσείς τι κάνετε; Του δείχνετε τον δρόμο της εγκατάλειψης της θάλασσας. 
Για τα νησιά απαιτούνται παραγωγικές, αναπτυξιακές και εθνικές υποδομές, ενταγμένες σε ένα συνολικό σχέδιο για τη μεταποίηση και την περιφερειακή ανάπτυξη. 
Και δεν είναι μόνο τα νησιά που εγκαταλείπετε. Προχθές ήμασταν στην Κοζάνη, στην ενεργειακή καρδιά της χώρας. Τι έχετε κάνει εκεί; Το βίαιο κλείσιμο των λιγνιτικών μονάδων, πιο γρήγορα από κάθε άλλη χώρα στην Ευρώπη, για να υποκατασταθεί αυτό το καύσιμο, όχι από κάτι πολύ διαφορετικό, αλλά από φυσικό αέριο. Αυτή είναι η πολιτεία σας. Αυτή τη στιγμή που μιλάμε η Κοζάνη ζεσταίνεται με τηλεθέρμανση μεν αλλά καίγοντας πετρέλαιο. Πάρα πολύ φιλοπεριβαλλοντική πολιτική, πραγματικά! Και κλείνετε και τον σταθμό Πτολεμαΐδα 5. Είχε 1,5 δισεκατομμύριο κόστος, ολοκληρώθηκε το ’23 και θέλετε να τον κλείσετε στο τέλος του 2026.
Υπόσχεστε βέβαια στους ανθρώπους εκεί ότι θα έρθουν οι μεγάλα Data Center. Ειρήσθω εν παρόδω και η Τοπική Αυτοδιοίκηση τα μαθαίνει από τις εφημερίδες. Βατικανό έχετε χτίσει εκεί για τις αποφάσεις οι οποίες λαμβάνονται. Καταστρέφετε τους γερανούς για να παίρνετε μη αναστρέψιμες αποφάσεις. Εκεί έχετε παρακάμψει ακόμα και τη γνώμη του ΑΔΜΗΕ που έλεγε ότι έπρεπε να παραμείνουν σε εφεδρεία μονάδες. 
Εμείς έχουμε σαφή θέση. Λέμε ότι η μετάβαση πρέπει να πάει πολύ πιο κάτω. Πρέπει ακόμα και στο τέλος της να υπάρχει 10% στο μείγμα λιγνίτης. Κι είναι θέμα εθνικής ασφάλειας κύριοι. Πόσο χρειάζεται, δηλαδή, για να το καταλάβει κανείς αυτό; Ότι δεν είναι αδιανόητο πλέον μία χώρα να μην μπορεί να εισάγει επαρκείς ποσότητες ενέργειας. Δεν βλέπετε τι γίνεται στις περιοχές που γειτνιάζουν με τη δική μας; Άρα, λοιπόν, εδώ έχουμε μία εγκληματική κατά τη γνώμη μας επιλογή, η οποία δεν έχει απάντηση βεβαίως τα Data Center, τα οποία δεν θα φτιάξουν απασχόληση όπως αντιλαμβάνεστε. Δεν υπάρχει καμία εγγύηση, καμία διαφάνεια σε τι τιμές συμφωνήσανε με τη ΔΕΗ να καταναλώνουν και να πληρώνουν ρεύμα. Και βεβαίως δεν υπάρχουν επαρκείς εξηγήσεις για το ποιες άλλες προϋποθέσεις για τη λειτουργία τους πρέπει να υπάρχουν. Και μιλώ για την κατανάλωση νερού, για την ψύξη για παράδειγμα. Τι θα γίνει, λοιπόν, σε αυτές τις περιοχές; Εδώ έχει γίνει μία εγκληματική κομβική επιλογή από τη μεριά σας, η οποία λέγεται ιδιωτικοποίηση της ΔΕΗ. 
Έχετε κάνει τη CVC εθνικό επενδυτή, κύριοι, με αποτέλεσμα την εκτόξευση των τιμών στην ενέργεια. Πριν τις επιδοτήσεις και μέσα στην ενεργειακή κρίση έφτασε να χρεώνει 78 λεπτά την κιλοβατώρα η ΔΕΗ. Έχει πληρώσει όλη η οικονομία το τίμημα αυτής της ιδιωτικοποίησης. Και σας έρχεται παράξενο αυτό που εμείς διατυπώνουμε με σαφήνεια, ότι η ΔΕΗ πρέπει να επιστρέψει στο δημόσιο. Και μας λέτε ότι δεν γίνονται αυτά στην Ευρώπη. Μα αυτά γίνονται στην Ευρώπη. Ξυπνάτε, ξυπνάτε! Αυτά γίνονται στην Ευρώπη. Επανέρχονται στο δημόσιο έλεγχο οι μεγάλες υποδομές ενέργειας, κύριοι. Υπάρχουν τριακόσιες περιπτώσεις επανακρατικοποίησης από το 2000 και μετά. 
Ποια χώρα είναι πρωταθλήτρια στις επανακρατικοποιήσεις; Η Γερμανία. Σε ποια χώρα δεν τολμούν να ανοίξουν κουβέντα για ιδιωτικοποίηση της αντίστοιχης δημόσιας επιχείρησης ηλεκτρισμού; Στη Γαλλία. Αυτά γίνονται στην Ευρώπη. Και – το άκουσα- επικαλείστε τελευταία τάχα μου ότι χρειάζεται και ειδική άδεια για να μειώσετε τον ειδικό φόρο κατανάλωσης. Είναι έντεκα οι χώρες που τον έχουν μειώσει -δώδεκα μάλλον με τη Γερμανία που τον μείωσε την περασμένη Παρασκευή- και εσείς χρειάζεστε ειδική άδεια. Δεν χρειάστηκαν όλοι οι άλλοι. Για κάποιο λόγο χρειάζεται η Ελλάδα. Προφανώς λέτε ψέματα.
Όμως να σας ρωτήσουμε κάτι; Όταν το 2022 εν μέσω ενεργειακής κρίσης η ίδια η Κομισιόν έλεγε «μειώστε τον ειδικό φόρο κατανάλωσης, μειώστε το ΦΠΑ, στηρίξτε τα νοικοκυριά, κρατικοποιήστε υποδομές ενέργειας», πού πήγε τότε ο ευρωπαϊσμός σας; Πού ήταν αυτός ο ευρωπαϊσμός, ο οποίος ξυπνάει κάθε φορά που η Αντιπολίτευση ζητάει να παρθούν μέτρα υπέρ του δημοσίου συμφέροντος και των κοινωνικών στρωμάτων που δοκιμάζονται; 
Με την ίδια λογική πολιτεύεστε και στα λιμάνια. Περνάτε την τιμολογιακή πολιτική στους οργανισμούς λιμένος, λες και είναι σούπερ μάρκετ που θα ανταγωνίζονται το ένα το άλλο. Δηλαδή, υπάρχει η δυνατότητα ένας οργανισμός να αποφασίσει τιμολογιακή πολιτική, η οποία εκφεύγει των γενικών στόχων της στρατηγικής ανάπτυξης και των συνδυασμένων μεταφορών για παράδειγμα, που θα ήθελε να έχει η εθνική οικονομία; Σας έχουμε ζητήσει να το αποσύρετε αυτό το άρθρο, όπως σας έχουμε ζητήσει να αποσύρετε και το άρθρο που λέει ότι πρώτα θα πληρώνεται το Υπερταμείο και μετά οι δήμοι. 
Χρωστάτε στους δήμους αυτή τη στιγμή πάνω από 10.000.000. Δεν τα έχετε αποδώσει και αντί να τα αποδώσετε, έρχεστε και κάνετε νόμο την αβελτηρία σας. Θα πληρώνεται πρώτα το Υπερταμείο και μετά ο οικείος δήμος. Να αποσύρετε και το άρθρο 4, κύριοι της Κυβέρνησης. 
Και βεβαίως δεν είναι λίγα τα παραδείγματα κατά τα οποία οι υπεσχημένες και συμβασιοποιημένες επενδύσεις δεν πραγματοποιήθηκαν. Κι εκεί έχουμε αλλαγές οι οποίες κάθε άλλο, παρά το δημόσιο συμφέρον στηρίζουν και υποστηρίζουν. 
Ήρθε πριν λίγα εικοσιτετράωρα το προσχέδιο του προϋπολογισμού. Εδώ έχουμε μία νέα πραγματικότητα, κυρίες και κύριοι της Κυβέρνησης και κυρίες και κύριοι Βουλευτές. Η Κυβέρνηση παραδέχεται με αυτό το προσχέδιο του προϋπολογισμού ότι έλεγε θεμελιώδη ψέματα στον ελληνικό λαό μέχρι πρότινος. Μας επισκέπτονται και ηλικιωμένοι. Και στους απόμαχους της εργασίας η Κυβέρνησή σας λέει ότι δεν υπάρχει χώρος για τη 13η σύνταξη, ότι μόνο 2,2 δισεκατομμύρια -λέγατε μέχρι τη ΔΕΘ- είναι τα διαθέσιμα χρήματα. Δεν πέρασε μια βδομάδα από τη ΔΕΘ και ξαφνικά βρήκατε κι άλλα. Άρα, λέγατε ψέματα. 
Και εδώ τίθεται μείζον ζήτημα για τον τρόπο με τον οποίο έχετε διαλέξει εσείς να πολιτεύεστε, αλλά -και θέλουμε να το πούμε ευθέως- εγείρεται ζήτημα και για τη θέση και τη στάση και των άλλων προοδευτικών κυρίως κομμάτων της Αντιπολίτευσης. Και μιλάω για το ΠΑΣΟΚ και το κόμμα του Αλέξη Τσίπρα, τα οποία έκοψαν και έραψαν το οικονομικό τους πρόγραμμα πάνω στην υπόθεση εργασίας ότι ο διαθέσιμος δημοσιονομικός χώρος είναι μόνο 2,2 δισεκατομμύρια. Για να είμαι δίκαιος, το ΠΑΣΟΚ είπε ότι πρέπει η 13η σύνταξη να επανέλθει σταδιακά. Θέλω να αποδίδω τα του Καίσαρος τω Καίσαρι. Αλλά αυτή την πρόταση, κύριε Μάντζο, την κάνατε αποδεχόμενοι την υπόθεση εργασίας ότι ο δημοσιονομικός χώρος είναι μόνο 2,2 δισεκατομμύρια. 


Η Κυβέρνηση έχει παραδεχθεί το ψέμα της, έκλεισε η συζήτηση αυτή. Σας καλούμε λοιπόν να επανατοποθετηθείτε και να επανατοποθετηθούν και τα άλλα κόμματα, τα οποία παρέλειψαν να διαπιστώσουν ότι είναι τεράστια ανάγκη και δυνατότητα η θέσπιση της δέκατης τρίτης σύνταξης. 
Θέλω να δηλώσω και ενώπιον του Ελληνικού Κοινοβουλίου περήφανος για ακόμα μια φορά που υπηρέτησα μια Κυβέρνηση η οποία το 2019 σε δυσκολότερες δημοσιονομικές συνθήκες θεμελίωσε την κλιμακωτή δέκατη τρίτη σύνταξη. Δεν μπορούμε να λέμε λοιπόν ότι όταν βγήκε η χώρα από τα μνημόνια, μόλις είχε βγει το 2019, υπήρξαν αυτές οι δυνατότητες και το 2026, που τρέχουν τα πλεονάσματα, δεν υπάρχουν. 
Εχθές ανακοινώθηκε το πλεόνασμα του Αυγούστου 9,6 δισ., ολίγον τι παραπάνω από πέρυσι, που προσγειώθηκε στο τέλος του χρόνου στα 12 δισ., κύριοι.
ΠΑΥΛΟΣ ΠΟΛΑΚΗΣ: Τα 6 είναι υπερπλεόνασμα.
ΝΙΚΟΛΑΟΣ ΠΑΠΠΑΣ: Τα 6 είναι υπερπλεόνασμα με βάση το 2025 και περίπου μπορεί κάποιος να υποθέσει 4,5 με 5 θα είναι για φέτος.
Προσέξτε, στη σελίδα 53 του προσχεδίου του προϋπολογισμού της Βουλής παραδέχεστε ότι λαμβάνετε έκτακτα μέτρα τα οποία δεν χτυπάνε στον κόφτη. Εσείς το γράφετε αυτό. Εμάς έχει μαλλιάσει η γλώσσα μας εδώ και έξι μήνες ότι εκτελείται ο προϋπολογισμός με τον ίδιο ρυθμό που εκτελούνταν και ο περσινός και θα πάμε στα 12 δισ. πλεόνασμα και λέτε δεν έχετε λεφτά! Και περνάει η ΔΕΘ και ξαφνικά έχετε λεφτά! 
Γιατί έχετε λεφτά; Για να επιδοτήσετε την ακρίβεια. Δεν χτυπάτε το πρόβλημα στη ρίζα του. Εκεί κάνει τσιζ! Τα ελληνικά διυλιστήρια πρέπει να βγάζουν 23 δολάρια στο βαρέλι, ενώ τα ευρωπαϊκά βγάζουν μόνο 12. Πώς να βρεθεί λοιπόν η επαρχία να έχει επαρκές πετρέλαιο θέρμανσης για να ζεσταθούν τα σπίτια; Πώς μπορεί να γίνει λοιπόν αυτό;
Εμείς έχουμε προτείνει, είναι πάρα πολύ απλό, είναι ευρωπαϊκό, που σας αρέσει, να πάει το περιθώριο διύλισης με πλαφόν στα 12 δολάρια. Γιατί δεν το κάνετε; Ποιον φοβάστε; Με ποιον έχετε συμφωνήσει; Είναι παράλογη πρόταση; Παράλογο, κύριοι, να σας πω ποιο είναι, ότι τα δύο διυλιστήρια το 2019 στο πρώτο εξάμηνο -και στο 2020 ανάλογα νούμερα- έβγαζαν γύρω στα 150 εκατομμύρια και τώρα πάνε για 2 δισ. αθροιστικά και οι δύο μαζί. Αυτό είναι το παράλογο! 
Μην τα υποτιμάτε αυτά, διότι αυτά τα νούμερα είναι η μία όψη του νομίσματος. Η άλλη όψη του νομίσματος ξέρετε ποια είναι; Ότι οι επιχειρήσεις και τα νοικοκυριά που φορτώθηκαν αυτές τις υψηλές τιμές έχουν αναβάλει αποφάσεις για προσλήψεις προσωπικού. Είναι μεγάλος ο λογαριασμός της ενέργειας. Δεν προσλαμβάνει προσωπικό μια επιχείρηση, δεν κάνει μία επένδυση. Ένα νέο ζευγάρι βλέπει ότι δεν βγαίνει ο λογαριασμός, δεν κάνει οικογένεια. 
Σε εμάς χτυπάνε μόνο οι καμπάνες για το δημογραφικό; Χάσαμε πενήντα χιλιάδες άτομα από πέρυσι. Θα ξυπνήσετε; Θα καταλάβετε πού βρίσκεται η ρίζα του προβλήματος; Ή θα βλέπετε αυτήν τη δημογραφική κατάρρευση να εξελίσσεται και θα χειροκροτάτε ο ένας τον άλλον, επειδή έχετε φορτώσει την κοινωνία με το κόστος της επίπλαστης, τάχα μου, δικής σας επιτυχίας;
Και σας παρακαλώ να μεταφέρετε στο οικονομικό επιτελείο -δεν είναι στον σκληρό πυρήνα των αρμοδιοτήτων σας, κύριε Κικίλια- το εξής: Επειδή το 2021 οι εισπράξεις από ΦΠΑ ήταν στα 17 δισ. και στον προϋπολογισμό που μας δείχνετε θα προσεγγίσουν τα 30, μη μας λέτε ότι μειώσατε φόρους. Πήγε ο ΦΠΑ από τα 17 στα 30, αυτό είναι το 80% αύξηση. Ξέρετε να αυξήθηκε το εισόδημα κατά τέτοιο ποσοστό; Όχι, από την ακρίβεια είναι. Σε ποιον τα πουλάτε λοιπόν ότι έχετε μειώσει φόρους και τους λέτε και δεκάδες; Μπράβο, συγχαρητήρια! 
Ο μισθωτός και ο συνταξιούχος, ο ελεύθερος επαγγελματίας, ξέρει πάρα πολύ καλά. Έχει τα νοίκια του, έχει το σούπερ μάρκετ, έχει τους λογαριασμούς του, έχει τα μεγάλα έξοδα. Δεν χρειάζεται τη δική σας βοήθεια για να καταλάβει τι ζει. Αλλά εμείς εδώ θα είμαστε να αποκαλύπτουμε ότι είναι δική σας επιλογή να μην στηρίζετε τον λαό.
Και κάτι ακόμα, έχουμε μία καινούργια είδηση, τριακόσιες χιλιάδες συνταξιούχοι από εκεί που ήταν καμιά τριανταριά χιλιάδες έχουν επιλέξει να εργάζονται. Και οι συνταξιούχοι που επέλεξαν να εργάζονται δεν το κάνουν από χόμπι, το κάνουν επειδή δεν βγαίνει ο μήνας. Δεν είναι μέτρο οικονομικής επιτυχίας αυτό. Είναι η κατάρρευση μιας πάρα πολύ συγκεκριμένης επιλογής. 
Και μη μας λέτε ότι δεν φτάνουν τα λεφτά. Από το σύνολο της οικονομίας λοιπόν να σας θυμίσουμε ότι το 2021 -κύριε Σιμόπουλε, τα γνωρίζετε εσείς τα νούμερα- 16% από το σύνολο της οικονομίας του ΑΕΠ πήγαινε στις συντάξεις, ενώ τώρα πάει το 13,5%. Άρα έχει μειωθεί το κομμάτι της πίτας που πήγαινε για συντάξεις σε σχέση με το 2021. Τι έχει αυξηθεί; Έχει αυξηθεί το σούπερ μάρκετ, ο λογαριασμός της ΔΕΗ, τα ενοίκια. Μια χαρά κατά τα άλλα βαδίζετε, βεβαίως. 
Η Ελλάδα χρειάζεται μία μεγάλη στροφή και η μεγάλη στροφή δεν θα έρθει ούτε με ημίμετρα, ούτε βεβαίως χωρίς μεγάλες τομές, ούτε με προσαρμογές στα πρόσκαιρα, στα εφήμερα, ψέματα για τις δημοσιονομικές δυνατότητες της χώρας, όπως είδαμε να γίνεται το προηγούμενο διάστημα. Εμείς καταθέσαμε μία πρόταση όχι η CVC, αλλά ο ΕΦΚΑ να γίνει εθνικός επενδυτής. Μην σας φαίνεται παράξενο σε καμία των περιπτώσεων. Συμβαίνει και στη χώρα μας, αλλά με ξένα ασφαλιστικά ταμεία. 
Οι Καναδοί ασφαλισμένοι έχουν το 51% του «Ελευθέριος Βενιζέλος». Κάθε φορά που κάποιος ταξιδεύει από το «Ελευθέριος Βενιζέλος» δίνει μερτικό στον Καναδό συνταξιούχο. Και εδώ, που έχουμε αναμμένα τα φώτα και καταναλώνουμε ρεύμα, δίνουμε χρήματα και στον Αυστραλό συνταξιούχο, διότι έχουν το 50% του ΔΕΔΔΗΕ. Ο ΕΦΚΑ μόνο δεν μπορεί να επενδύει; 
Στα ασφαλιστικά ταμεία το ελληνικό κράτος από το 2012 χρωστάει 12 με 14 δισ. Στις τράπεζες τα δώσατε πίσω, δώστε τα και στα ασφαλιστικά ταμεία. Στις τράπεζες έγινε ανακεφαλαιοποίηση και τους έχουμε και τον αναβαλλόμενο φόρο. Τα ασφαλιστικά ταμεία δεν δικαιούνται την αποκατάσταση αυτής της τεράστιας ζημιάς; Τη δικαιούνται και εμείς λέμε ότι με αυτά τα χρήματα που θα αποκατασταθεί η ζημιά τα ασφαλιστικά ταμεία μπορούν να γίνουν ο νέος μεγάλος εθνικός επενδυτής, ξεκινώντας από το πλειοψηφικό πακέτο της ΔΕΗ. 
Από εκεί πρέπει να ξεκινήσουμε λοιπόν. Να γίνει η κοινή μας αποταμίευση, το κοινό μας μέλλον, ο φορέας που μας δίνει σύνταξη και υγεία, ο κοινός εθνικός επενδυτής. Να δείξουμε ως κοινωνία ότι εμπιστευόμαστε ένας τον άλλον, όχι ότι εκχωρούμε πλούτο σε κάποιους που θέλουν να θησαυρίσουν για λίγα χρόνια και να φύγουν από τη χώρα. Αυτό το μοντέλο υπηρετείτε.
Συγκλίσεις πάνω σε αυτό το μοντέλο ή λεπτές παραλλαγές του να μην τις αναζητήσετε στον ΣΥΡΙΖΑ Προοδευτική Συμμαχία. Καλή τύχη με άλλες συμμαχίες, κύριοι. Σε εμάς να μην ελπίζετε.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Παππά.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής πενήντα ένα μέλη από τα ΚΑΠΗ του Δήμου Πειραιά. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο ειδικός αγορητής από την Ελληνική Λύση, ο κ. Στυλιανός Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ: Κύριε Παππά, θα σας πω δύο νούμερα σε σχέση με την τελευταία σας πρόταση, τα γνωρίζετε, τα έχουμε συζητήσει. 51 δισ. τα ληξιπρόθεσμα στον ΕΦΚΑ εκ των οποίων τα 17 με 18 είναι τόκοι και προσαυξήσεις. Το 90% των ελεύθερων επαγγελματιών και αυτοαπασχολούμενων έχει επιλέξει την κατώτατη ασφαλιστική κλάση, γνωρίζοντας ότι αυτό θα έχει αποτέλεσμα και στη σύνταξή του. Παρόλα αυτά επιλέγουν την κατώτερη ασφαλιστική κλάση γιατί δεν μπορούν να πληρώσουν. Και από αυτούς ένα πολύ μεγάλο μέρος δεν πληρώνει ούτε αυτό με αποτέλεσμα να μην έχουν ασφαλιστική ικανότητα. Και κάθε χρόνο 1η Μαρτίου, που ανανεώνεται αυτόματα για όλους τους ασφαλισμένους στον ΕΦΚΑ, μισθωτούς και ελεύθερους επαγγελματίες, οι ελεύθεροι επαγγελματίες έχουν το ίδιο πρόβλημα, ρύθμιση, κόντρα ρύθμιση, κόντρα να δώσουμε κάτι έναντι, για να έχουμε ασφαλιστική ικανότητα να πάμε στον γιατρό να γράψουμε φάρμακα. 
Θα ξεκινήσω με ένα σύντομο σχόλιο -τα υπόλοιπα θα τα πούμε στη δευτερολογία- γιατί ό,τι αφορά την τροπολογία. Είναι από τις λίγες φορές που κάνετε κάτι σωστά παρόλα αυτά μπαίνετε πάλι στη διαδικασία και σε αυτό που κάνετε σωστά κάνετε και ένα τεράστιο θεσμικό λάθος. Τι θέλω να πω με αυτό; Δεν τη φέρατε 12.00΄ το βράδυ, τη φέρατε την τροπολογία το απόγευμα. Δεν τη φέρατε μαζί με άλλες ρυθμίσεις. Φέρατε μία τροπολογία η οποία αφορά ένα συγκεκριμένο θέμα, που είναι η επιδότηση του πετρελαίου θέρμανσης, για τη θέρμανση η οποία ανοίγει από 15 Οκτωβρίου μέχρι τον Απρίλη του 2027, σωστά; Σωστά. Τι κάνετε όμως; Τρεις Υπουργοί θα βγάλουν εκ των υστέρων, γιατί είναι 8 του Οκτωβρίου σήμερα και δεν μπορείτε να προβλέψετε τι επιδότηση θα δώσετε στις 15 Οκτωβρίου, σε μια βδομάδα δηλαδή. Και δεν θα αποφασίσει η Βουλή! Η Βουλή τους εξουσιοδοτεί για να αποφασίσουν ποια θα είναι η επιδότηση στο πετρέλαιο θέρμανσης. Επαναλαμβάνω, μόλις σε μια βδομάδα από σήμερα δεν έχετε τα στοιχεία.
Κύριε Υπουργέ, βρεθήκαμε με τον Πρόεδρο της Ελληνικής Λύσης, νομίζω θα σας τα πει και στη συνέχεια, προχτές στο Λιμάνι του Πειραιά. Είδαμε τους αλιείς, τους ακούσαμε για μια ακόμα φορά. Η κατάσταση έχει φτάσει στο απροχώρητο. Το κόστος του πετρελαίου για τους αλιείς είναι δυσβάσταχτο. Η βοήθεια που δώσατε και ο διπλασιασμός στην επιδότηση του αλιευτικού πετρελαίου δεν φτάνει, δεν αρκεί. Τα 32 λεπτά στο λίτρο δεν αρκούν. Οι άνθρωποι δεν μπορούν να βγουν στο λιμάνι.
Και μας είπαν και κάτι το οποίο, αν το έχουν μεταφέρει σε εμάς, είμαι σίγουρος ότι σε προγενέστερο χρόνο το έχουν πει και σε εσάς. Ότι αντίστοιχα οι Τούρκοι, οι οποίοι δεν έχουν τις δεσμεύσεις που έχουν οι δικοί μας λόγω της Ευρωπαϊκής Ένωσης, επιδοτούνται από το τουρκικό κράτος και εμείς κυριολεκτικά πετάμε χαρταετό. Αυτοί οι άνθρωποι φυλάνε Θερμοπύλες στο Αιγαίο. Αυτοί οι άνθρωποι φροντίζουν και είναι πυλώνας για τον πρωτογενή τομέα. Αυτούς τους ανθρώπους οφείλουμε να τους έχουμε εκεί. Ξέρετε πάρα πολύ καλά το πώς η Τουρκία εργαλειοποιεί τον αλιευτικό της στόλο και πώς τον χρησιμοποιεί για την άσκηση εξωτερικής πολιτικής και για τις πιέσεις απέναντι στην πατρίδα μας. 
Έρχομαι τώρα στο νομοσχέδιο. Το νομοσχέδιο το οποίο καλούμαστε να ψηφίσουμε σήμερα αφορά έναν τομέα με ιδιαίτερη οικονομική και εθνική σημασία. Τα λιμάνια είναι πύλες εμπορίου, κόμβοι εφοδιαστικών αλυσίδων, υποδομές της ακτοπλοΐας και του τουρισμού και βασικοί πυλώνες της νησιωτικότητας και της περιφερειακής ανάπτυξης. Σε αρκετές περιπτώσεις συνδέονται, επίσης, με την ενεργειακή ασφάλεια, την εθνική άμυνα και φυσικά τη γεωστρατηγική θέση της χώρας για την οποία πολύς λόγος έχει γίνει τις τελευταίες δυο-τρεις ημέρες. Γι’ αυτό η λιμενική πολιτική δεν μπορεί να περιορίζεται στη διαχείριση τιμολογίων, συμβάσεων και την απλή καταγραφή περιουσιακών στοιχείων. Απαιτεί συνολικό εθνικό σχεδιασμό. Και εδώ ακριβώς εντοπίζεται η βασική μας ένσταση για το νομοσχέδιο. 
Το νομοσχέδιο περιλαμβάνει επιμέρους ρυθμίσεις που αντιμετωπίζουν υπαρκτές εκκρεμότητες χωρίς όμως να αποτυπώνει με την απαιτούμενη σαφήνεια το συνολικό μοντέλο ανάπτυξης το οποίο απαιτείται για το σύνολο των ελληνικών λιμένων. Πρώτο κρίσιμο ζήτημα είναι η τιμολογιακή πολιτική. Με το άρθρο 3 διευρύνεται η αρμοδιότητα των διοικητικών συμβουλίων των οργανισμών λιμένων στον καθορισμό των τιμολογίων τους. Η μεγαλύτερη λειτουργική ευελιξία μπορεί να είναι αναγκαία, πρέπει όμως να συνοδεύεται από σαφείς κανόνες και αποτελεσματικές δικλίδες ελέγχου ιδίως όταν για συγκεκριμένες υπηρεσίες ο πρόσθετος δημόσιος έλεγχος αυξήσεων άνω του 3% εξαρτάται από την ύπαρξη ή μη ενδολιμενικού ή διαλιμενικού ανταγωνισμού. 
Κατά τη συζήτηση στην Επιτροπή ζητήσαμε να αποσαφηνιστεί με ποια αντικειμενικά κριτήρια θα διαπιστώνεται η ύπαρξη πραγματικού ανταγωνισμού και ποιος θα είναι αρμόδιος να την κρίνει. Σαφής απάντηση δεν δόθηκε σε καμία περίπτωση. Πρόκειται για ένα ουσιώδες ζήτημα διότι από αυτήν την κρίση εξαρτάται η ενεργοποίηση ή μη του πρόσθετου δημοσίου ελέγχου. 
Παράλληλα, για τον υπολογισμό του ορίου του 3% δεν συνυπολογίζεται η αναπροσαρμογή βάσει του Δείκτη Τιμών Καταναλωτή. Επομένως, η πραγματική επιβάρυνση μπορεί να είναι μεγαλύτερη και γι’ αυτό προτείναμε η αύξηση χωρίς πρόσθετη έγκριση να περιορίζεται στο χαμηλότερο ποσοστό μεταξύ του 3% και της ετήσιας μεταβολής του Δείκτη Τιμών Καταναλωτή και κάθε μεγαλύτερη αναπροσαρμογή να απαιτεί ειδική τεκμηρίωση και προηγούμενη έγκριση. Διότι, όπως γνωρίζετε πάρα πολύ καλά, κυρίες και κύριοι Βουλευτές, τα λιμενικά τέλη επηρεάζουν το μεταφορικό κόστος, την εφοδιαστική αλυσίδα, τις επιχειρήσεις και στο τέλος της ημέρας τον Έλληνα καταναλωτή.
Το δεύτερο κρίσιμο ζήτημα αφορά το Υπερταμείο και τον διευρυμένο ρόλο του που αναλαμβάνει ως αρχή σχεδιασμού. Εδώ υπάρχει μια σαφής πολιτική και θεσμική διάσταση και μια διαφοροποίηση απέναντι στην πολιτική που ασκείτε. Το Υπερταμείο, κυρίες και κύριοι Βουλευτές, δεν δημιουργήθηκε ως φορέας χάραξης εθνικής λιμενικής πολιτικής. Είναι θεσμικό δημιούργημα της μνημονιακής περιόδου που συγκροτήθηκε για να υπηρετήσει μια πολιτική εκποίησης της δημόσιας περιουσίας. Γι’ αυτό ακριβώς γεννά εύλογα σοβαρά ερωτήματα η επιλογή να αποκτά σήμερα κρίσιμο ρόλο στον στρατηγικό σχεδιασμό των λιμανιών της χώρας. Αυτό δεν αποτελεί μια ουδέτερη διοικητική μεταβολή, όπως παρουσιάζεται, αλλά αφορά τη διαχείριση της δημόσιας περιουσίας και τη χάραξη πολιτικής για υποδομές που συνδέονται με το εμπόριο, την νησιωτικότητα, την ενεργειακή ασφάλεια και τη γεωστρατηγική θέση της χώρας. Το Υπερταμείο δεν μπορεί μέσω διαδοχικών μεταβιβάσεων αρμοδιοτήτων να εξελίσσεται σε υποκατάστατο του κράτους στον στρατηγικό σχεδιασμό κρίσιμων εθνικών υποδομών. Η ευθύνη της λιμενικής πολιτικής πρέπει να παραμείνει στην πολιτεία με πολιτική λογοδοσία και κοινοβουλευτικό έλεγχο. 
Κυρίες και κύριοι Βουλευτές, ερωτήματα δημιουργεί και το χρηματοδοτικό πλαίσιο του άρθρου 4. Προβλέπεται ετήσια καταβολή 25.000 ευρώ ανά λιμένα μέχρι την έγκριση του αντίστοιχου master plan χωρίς να προκύπτει επαρκώς η βάση υπολογισμού του ποσού ή γιατί η χρηματοδότηση συνδέεται με τη διάρκεια της διαδικασίας και όχι με συγκεκριμένα στάδια και παραδοτέα. Αντίστοιχη τεκμηρίωση απαιτείται για τις εφάπαξ καταβολές των 120.000 ευρώ για τον Πειραιά και 100.000 ευρώ για τη Θεσσαλονίκη. 
Στην Επιτροπή ζητήσαμε να γνωρίζουμε με ποια μεθοδολογία προσδιορίστηκαν τα ποσά αυτά και σε ποιες συγκεκριμένες δαπάνες αντιστοιχούν. Φυσικά η απαιτούμενη τεκμηρίωση δεν μας δόθηκε. Ξέρετε πάρα πολύ καλά πως όταν πρόκειται για δημόσιους πόρους η κοστολόγηση δεν μπορεί να αποτελεί ζήτημα διαβεβαιώσεων. Πρέπει να αποτελεί ζήτημα τεκμηρίωσης και ελέγχου με ατράνταχτα στοιχεία. 
Ιδιαίτερη προσοχή απαιτείται και ως προς την παρακράτηση ποσών πριν από την απόδοση του αντισταθμιστικού οφέλους για το οποίο συζητήσαμε και στην Επιτροπή και έχει γίνει αναφορά και από τους άλλους εισηγητές. Οι τοπικές κοινωνίες δεν μπορεί να αντιμετωπίζονται ως παθητικοί αποδέκτες αποφάσεων για δραστηριότητες οι οποίες επηρεάζουν άμεσα την οικονομία και την καθημερινότητά τους. 
Η ανάγκη σαφούς κατανομής αρμοδιοτήτων γίνεται ακόμα πιο εμφανής φυσικά στο Λιμάνι της Σούδας. Πρόκειται για ένα λιμάνι όπου οι εμπορικές, επιβατικές και τουριστικές λειτουργίες συνυπάρχουν με κρίσιμες αμυντικές υποδομές. Εκεί πρέπει να είναι απολύτως διακριτό ποιος σχεδιάζει, ποιος εγκρίνει, ποιος υλοποιεί και ποιος λογοδοτεί. Πρέπει να αιτιολογηθεί γιατί η ίδια η θεσμική λειτουργία της αρχής σχεδιασμού κοστολογείται στο άρθρο 4 νομοθετικά με καθορισμένο ποσό, ενώ σε ό,τι αφορά τη Σούδα η αμοιβή θα προσδιοριστεί συμβατικά. 
Οι ρυθμίσεις για την Πάχη, τη Ρόδο και τη Μυτιλήνη αντίστοιχα αναδεικνύουν την ανάγκη συνοχής σε αυτό που λέμε εθνικό λιμενικό σχεδιασμό. Στην Πάχη ο επανακαθορισμός της λιμενικής ζώνης πρέπει να συνδέεται με σαφή εικόνα για τον μελλοντικό ρόλο του λιμένα στο ευρύτερο παραγωγικό και λιμενικό σύστημα της Δυτικής Αττικής. Να μας πείτε ξεκάθαρα, αν εντάσσεται στα σχέδια σε ό,τι έχει να κάνει γενικότερα με τη Δυτική Αττική και φυσικά με το Λιμάνι της Ελευσίνας.
Στη Ρόδο η ένταξη δημοτικής περιουσίας στο master plan και η δυνατότητα μελλοντικής παραχώρησής της επιβάλουν πλήρη διαφάνεια, σαφείς εγγυήσεις για τη δημοτική περιουσία και ουσιαστική συμμετοχή της Τοπικής Αυτοδιοίκησης στη διαχείρισή του. Στη Μυτιλήνη ο χαρακτηρισμός του λιμένα ως διεθνούς ενδιαφέροντος πρέπει να συνοδευτεί από συγκεκριμένα έργα, χρηματοδότηση και χρονοδιάγραμμα. Διαφορετικά κινδυνεύει να παραμείνει ένας χαρακτηρισμός χωρίς ουσιαστικό επιχειρησιακό αντίκρισμα, μια ταμπέλα και τίποτα περισσότερο.
Κυρίες και κύριοι Βουλευτές, ιδιαίτερη προσοχή απαιτείται στον τρόπο με τον οποίο αξιοποιούνται οι δημόσιες λιμενικές υποδομές και ειδικότερα στο καθεστώς των παραχωρήσεων. Το είχαμε επισημάνει ήδη και κατά τη συζήτηση της υποπαραχώρησης του Λιμένα «Φίλιππος Β΄» στην Καβάλα. Το δημόσιο συμφέρον δεν ταυτίζεται ούτε με την ολοκλήρωση της διαγωνιστικής διαδικασίας ούτε με την είσπραξη ενός οικονομικού ανταλλάγματος, για το οποίο εμείς δεν θα σας πούμε ότι είναι τίποτα, δεν θα το μηδενίσουμε. Όμως, μια υποπαραχώρηση μπορεί να δικαιολογηθεί ως επιλογή δημόσιας πολιτικής μόνο όταν αποδεικνύεται ότι παράγει συγκεκριμένο και μετρήσιμο δημόσιο όφελος, με δεσμευτικές επενδύσεις, αναβάθμιση των υποδομών, διασφάλιση και δημιουργία θέσεων εργασίας, προστασία της υγείας και της ασφάλειας των εργαζομένων, επένδυση στο ανθρώπινο δυναμικό, προστασία του περιβάλλοντος, ενίσχυση της τοπικής οικονομίας και πραγματική ανταπόδοση στην τοπική κοινωνία. 
Και εδώ το άρθρο 9 προσφέρεται για μια ουσιαστική παρατήρηση. Η Κυβέρνηση θεωρεί αναγκαίο -και ορθώς θα πω εγώ- να ρυθμίσει ρητά την ασφάλιση του πάγιου εξοπλισμού που κατέχουν και διαχειρίζονται οι υποπαραχωρησιούχοι, ακόμα και όταν δεν τους έχει μεταβιβαστεί η κυριότητά του, όπως σε πολλές περιπτώσεις. Εμείς, όμως, θέτουμε ένα εξίσου κρίσιμο ερώτημα: Αν μεριμνούμε τόσο για την ασφάλιση των παγίων, τότε πού είναι η αντίστοιχη θεσμική μέριμνα για την ασφάλεια, την εργασία και την προοπτική των ανθρώπων που κρατούν τα λιμάνια σε λειτουργία; Πού είναι οι συγκεκριμένες και ελέγξιμες δεσμεύσεις για τη διατήρηση και τη δημιουργία νέων θέσεων εργασίας, για την υγεία και την ασφάλεια στην εργασία, για την εκπαίδευση και αναβάθμιση των δεξιοτήτων, για τη διασφάλιση αξιοπρεπών συνθηκών εργασίας σε ένα περιβάλλον το οποίο αλλάζει και λόγω της ψηφιακής μετάβασης; 
Για εμάς αυτή είναι μια θεμελιώδης διαφορά αντίληψης. Δεν μπορεί να υπάρχει ολοκληρωμένη πολιτική για τις λιμενικές υποδομές που ασφαλίζει το πάγιο, αλλά δεν εξασφαλίζει με την ίδια θεσμική διαφάνεια τον άνθρωπο. Γιατί τα λιμάνια δεν είναι μόνο προβλήτες, εγκαταστάσεις, μηχανήματα και συμβάσεις παραχώρησης, είναι και οι άνθρωποι που εργάζονται σε αυτά, οι οικογένειες που στηρίζονται σε αυτές τις θέσεις εργασίας και οι τοπικές κοινωνίες που δικαιούνται να έχουν πραγματικό όφελος από την αξιοποίηση μιας δημόσιας υποδομής, μιας δημόσιας περιουσίας. Γι’ αυτό και για εμάς η επιτυχία μιας παραχώρησης δεν μετριέται μόνο από το τίμημα που εισπράχθηκε ή από την αξία των επενδύσεων που ανακοινώθηκαν. Μετριέται από τις επενδύσεις που πράγματι υλοποιήθηκαν, τις θέσεις εργασίας που διασφαλίστηκαν και δημιουργήθηκαν νέες, τις συνθήκες εργασίας που βελτιώθηκαν και την προστιθέμενη αξία η οποία έμεινε στην τοπική και συνολικά στην εθνική οικονομία. Αυτό είναι το δημόσιο όφελος που απαιτούμε:  συγκεκριμένο, μετρήσιμο και ελέγξιμο. 
Εμείς θέλουμε επενδύσεις, αλλά επενδύσεις με δεσμεύσεις. Θέλουμε αξιοποίηση, αλλά με ουσιαστική ανταπόδοση στην κοινωνία και στην οικονομία. Θέλουμε σύγχρονα λιμάνια, αλλά με ισχυρή δημόσια εποπτεία, προστασία των εργαζομένων και ουσιαστική συμμετοχή των τοπικών κοινωνιών. Πάνω απ’ όλα, θέλουμε εθνική στρατηγική, γιατί για εμάς τα λιμάνια της χώρας δεν είναι απλώς περιουσιακά στοιχεία προς διαχείριση και εκμετάλλευση. Είναι κρίσιμες εθνικές υποδομές, αναπτυξιακοί πυλώνες για τις τοπικές κοινωνίες και στρατηγικά εργαλεία για την οικονομία, την ασφάλεια και τη θέση της χώρας. Και αυτή τελικά είναι η ουσιαστική πολιτική διαφορά μεταξύ της Ελληνικής Λύσης και της σημερινής Κυβέρνησης.
Σας ευχαριστώ, κύριε Πρόεδρε. 
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ.  Φωτόπουλο. 
Τον λόγο έχει ο ειδικός αγορητής από τη Νίκη, ο κ. Κομνηνός Δελβερούδης. 
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητάμε σήμερα για ένα νομοσχέδιο το οποίο απέχει πολύ από τη βασική αρχή την οποία θα έπρεπε να υπηρετεί, που δεν είναι άλλη φυσικά από τη δημόσια ωφέλεια, η εξυπηρέτηση δηλαδή των αναγκών που αφορούν όλους τους πολίτες, είτε πρόκειται για υποδομές είτε για κοινωνικά αγαθά. Θα πρέπει, λοιπόν, η Κυβέρνηση να κατανοήσει ότι τα λιμάνια δεν είναι επιχειρήσεις, αλλά είναι εθνικές υποδομές κοινωνικής, οικονομικής και εθνικής στρατηγικής σημασίας. Η ενίσχυση της λειτουργίας των Οργανισμών Λιμένων, αυτός είναι ο τίτλος που φέρει το νομοσχέδιο. Δεν μπορεί να είναι, για παράδειγμα, ο υψηλού επιπέδου τουρισμός, τα κρουαζιερόπλοια, τα γιοτ και δεν ξέρω κι εγώ ποιες άλλες εναλλακτικές μορφές τουρισμού.
Αυτά μας τα είπε ο Υπουργός στις συνεδριάσεις της Επιτροπής, όπως επίσης είπε ότι το Υπουργείο Ναυτιλίας και Νησιωτικής Πολιτικής έχει εξελιχθεί σε ένα οικονομικής και αναπτυξιακής φύσεως Υπουργείο. Ναι. Είπε, βέβαια, και για τις επενδύσεις που γίνονται γενικότερα στην παράκτια ζώνη, για θέσεις εργασίας, για μαρίνες, για καταστήματα υγειονομικού ενδιαφέροντος κ.λπ.. Όμως, το ερώτημα είναι το εξής: Γίνονται τελικά αυτά τα έργα στα λιμάνια που έχουν ήδη πουληθεί ή παραχωρηθεί σε ιδιώτες; Υπάρχει τελικά ανταποδοτικό όφελος στην κοινωνία; 
Θα αναφερθώ στον Οργανισμό Λιμένος Πειραιώς για την ιστορία, μιας και πέρασαν δέκα χρόνια από την αποκρατικοποίηση του Οργανισμού Λιμένος Πειραιώς. Τι έγινε, λοιπόν, με τις επενδύσεις για τις οποίες είχε δεσμευτεί; Η συμφωνία προέβλεπε τη μεταβίβαση του 67% του ΟΛΠ στην Cosco με τη μεταβίβαση του 51% σε πρώτη φάση και του 16% σε δεύτερη φάση το 2021, υπό την προαίρεση για τη δεύτερη φάση να έχουν υλοποιηθεί επενδύσεις ύψους 350 εκατομμυρίων ευρώ, οι οποίες όμως δεν έγιναν. Παρ’ όλα αυτά, η Κυβέρνηση της Νέας Δημοκρατίας προχώρησε στη μεταβίβαση του 16% των μετοχών του ΟΛΠ το καλοκαίρι του ’21 και έτσι η κινεζική εταιρεία το 2016 από το 16% έφτασε να κατέχει  το 67% του ΟΛΠ. Μάλιστα, δόθηκε και νέα παράταση πέντε ετών στην υλοποίηση των έντεκα υποχρεωτικών επενδύσεων που προβλέπονταν, το ύψος των οποίων από 350 εκατομμύρια ευρώ το 2026 περιορίστηκε σε 293,8 εκατομμύρια ευρώ εν τέλει. Όμως, ούτε και τώρα έχουν ολοκληρωθεί οι υποχρεωτικές επενδύσεις της κινεζικής εταιρείας. Τώρα στοχεύουν, λέει, μέσα στα επόμενα δύο-τρία χρόνια να ολοκληρωθούν.
Να σημειωθεί, επίσης, ότι άλλαξε το καταστατικό του ΟΛΠ και έτσι ο ΟΛΠ θα μπορεί να αποκτήσει τη δυνατότητα να δραστηριοποιείται σε τομείς στους οποίους σήμερα δραστηριοποιούνται πελάτες του, όπως εταιρείες logistics, πρακτορειακές  επιχειρήσεις και άλλοι πάροχοι λιμενικών και εφοδιαστικών υπηρεσιών, ακόμα και σε εξαγορές εταιρειών του κλάδου των logistics, γεγονός που έχει προκαλέσει μεγάλες αντιδράσεις στην αγορά και σε παράγοντες της επιχειρηματικής ζωής του Πειραιά, όπως είναι φυσικά λογικό. Άρα, για ποιες επενδύσεις μιλάμε; Για τα χρήματα που υπερδιπλασίασε και που θα υπερδιπλασιάσει ακόμη περισσότερο η Cosco, όπως φαίνεται; Μέχρι σήμερα τα κέρδη της προέρχονται εξαιτίας της αύξησης του όγκου των εμπορευμάτων, αλλά και της συστηματικής αύξησης των χρεώσεων των λιμενικών τελών. 
Εδώ ερχόμαστε στο άρθρο 3 του παρόντος νομοσχεδίου που αποτελεί τον πρώτο πυλώνα του νομοσχεδίου, όπου στην ουσία έχουμε τη δημιουργία μιας ελεύθερης αγοράς στον καθορισμό των λιμενικών τελών. Πρόκειται για απελευθέρωση της τιμολογιακής πολιτικής των Οργανισμών Λιμένων, αφού μεταφέρεται η αρμοδιότητα καθορισμού της συνολικής τιμολογιακής πολιτικής στα διοικητικά συμβούλια των Οργανισμών Λιμένων Α.Ε. που είναι ενταγμένοι στο πρόγραμμα αποκρατικοποιήσεων. Και όλα αυτά χωρίς διαφανείς όρους και χωρίς να γίνεται αναφορά στον Κανονισμό 352/2017 του Κοινοβουλίου και του Συμβουλίου της Ευρωπαϊκής Ένωσης που ειδικά για τις χρεώσεις για παρεχόμενες υπηρεσίες και υποδομές προβλέπει διαφάνεια, μη διακρίσεις και αναλογικότητα.
Ακόμα και η δικλείδα ασφαλείας και οι περιορισμοί στην τιμολόγηση που θέτει η παράγραφος 2 του άρθρου 3, όχι μόνο δεν είναι σαφείς, αλλά αφήνουν και ένα περιθώριο αύξησης συν 3% στα τέλη χωρίς να είναι ξεκάθαρος ο χρονικός ορίζοντας στον οποίο μπορεί να γίνει μια τέτοια αύξηση, αλλά και αν η δυνατότητα αύξησης θα είναι μέχρι το χαμηλότερο ποσοστό ανάμεσα στο 3% και στην ετήσια μεταβολή του δείκτη τιμών καταναλωτή. 
Επίσης, το είπαμε και στις Επιτροπές: Ο όρος «ενδολιμενικός» ή «διαλιμενικός ανταγωνισμός» χρειάζεται παραπέρα εξειδίκευση, δηλαδή για το ποιες υπηρεσίες και δραστηριότητες εμπίπτουν σε αυτήν την περίπτωση, αν ήδη υπάρχει πλαίσιο για την τιμολόγηση τους. Το είπε πολύ εύστοχα και η Οικονομική και Κοινωνική Επιτροπή με την έκθεσή της ότι ουσιαστικά οι διοικήσεις των οργανισμών αποκτούν διευρυμένη ελευθερία κινήσεων κυρίως σε υπηρεσίες που αφορούν το εμπορικό real estate των λιμανιών, τις εμπορευματικές μεταφορές και την κρουαζιέρα, καθώς και σε περιοχές προς τρίτους, όπου υπάρχει ελεύθερη αγορά και ανταγωνισμός από άλλα γειτονικά λιμάνια. Επίσης, τόνισε ότι οι όποιες διαδικασίες απελευθέρωσης των λιμενικών υπηρεσιών θα πρέπει να συμβαδίζουν με τον κοινωνικό χαρακτήρα αυτών των υπηρεσιών και να υπάρχει ισορροπία ανάμεσα στο επενδυτικό κίνητρο και τη δημόσια ωφέλεια. 
Κάτι τέτοιο όμως δεν διαφαίνεται στο παρόν νομοσχέδιο, το οποίο δρομολογεί μία κατάσταση για περαιτέρω ιδιωτικοποιήσεις με ευνοϊκούς όρους για τους ιδιώτες επενδυτές μέσω της απελευθέρωσης της τιμολογιακής πολιτικής που αφορά στα λιμάνια που περιλαμβάνονται στο πρόγραμμα αποκρατικοποιήσεων. 
Αυτό το λέει ξεκάθαρα το άρθρο τρία, το οποίο παραπέμπει στο άρθρο 21 του ν. 2932 του 2001,  που αφορά στις αποκρατικοποιήσεις των λιμένων Αλεξανδρούπολης, Βόλου, Ελευσίνας, Ηρακλείου, Ηγουμενίτσας, Καβάλας, Κέρκυρας, Λαυρίου, Πατρών και Ραφήνας. Κάποια από αυτά τα λιμάνια δεν έχουν ακόμα ιδιωτικοποιηθεί. 
Χαρακτηριστικό παράδειγμα αποτελεί η περίπτωση του Οργανισμού Λιμένος Ηρακλείου, με τις αυξήσεις στα τιμολόγια του Οργανισμού να ξεπερνούν το 100% και να φτάνουν έως και το 250% για όλα τα τέλη και τα δικαιώματα που συνδέονται με τη χρήση των λιμενικών υποδομών, των εγκαταστάσεων, των χώρων, καθώς και την παροχή λιμενικών υπηρεσιών εκτός της Λιμενικής Ζώνης Ηρακλείου, γεγονός που προκάλεσε έντονες αντιδράσεις από τους τοπικούς φορείς και επιχειρηματίες του λιμανιού, όταν μάλιστα οι τεράστιες αυτές αυξήσεις δεν συνοδεύονται από αντίστοιχη αναβάθμιση των λιμενικών υπηρεσιών ή από νέες υποδομές που θα δικαιολογούσαν αυτά τα κόστη. 
Έρχεται και το άρθρο 4 του νομοσχεδίου, ο δεύτερος κεντρικός πυλώνας του, με το οποίο το Υπερταμείο, δηλαδή η Ελληνική Εταιρεία Συμμετοχών και Περιουσίας, αναλαμβάνει το έργο της Αρχής Σχεδιασμού Λιμένων κατά τα πρότυπα του ΤΑΙΠΕΔ. Μάλιστα, για τις υπηρεσίες της αυτές, δηλαδή για τα master plan που θα σχεδιάζει και τις μελέτες που θα κάνει για τα λιμάνια, θα λαμβάνει 25.000 ευρώ αναλυμένα από τα ανταλλάγματα παραχώρησης. Δηλαδή, ο ιδιώτης επενδυτής στον οποίο έχει παραχωρηθεί το λιμάνι δεν θα πληρώνει τίποτα για τον σχεδιασμό του λιμανιού, αλλά θα του προσφέρει στις υπηρεσίες αυτές τζάμπα το Υπερταμείο, το κράτος δηλαδή. Και τα χρήματα αυτά θα αφαιρούνται πριν από την απόδοση των τελών προς τους οικείους δήμους. 
Εδώ πρόκειται για μια προκλητική διάταξη, κύριοι. Το είπα και εχθές στη συνεδρίαση. Όλα ρυθμίζονται με πυξίδα την εξυπηρέτηση των ιδιωτικών συμφερόντων και μάλιστα με προωθούμενες διατάξεις που παρέχουν δωρεάν υπηρεσίες σε ιδιώτες επενδυτές εις βάρος των εσόδων του Ελληνικού Δημοσίου. 
Όσον αφορά δε το άρθρο 5 για την ανάπτυξη του Λιμένα Σούδας-Χανίων, είναι προφανές ότι προωθείται η υλοποίηση των έργων για την εξυπηρέτηση της κρουαζιέρας και των μεγάλων πλοίων. Προφανώς, η διάταξη αυτή αφορά την επέκταση του προβλήτα Αδρίας κατά εκατόν εξήντα μέτρα και της εκβάθυνσης του λιμένα, που έχει εγκριθεί, με συνολικό προϋπολογισμό περίπου 25,25 εκατομμύρια ευρώ. 
Ωστόσο, ελπίζω και εύχομαι αυτή η διάταξη να μην υποκρύπτει μεσοπρόθεσμα είτε και μακροπρόθεσμα την παράδοση της διαχείρισης του λιμανιού από το Λιμενικό Ταμείο Χανίων σε ιδιώτες. 
Ως προς τα άρθρα 11 έως 19 του σχεδίου νόμου, αυτά συγκεντρώνουν ρυθμίσεις με πολύ διαφορετικό αντικείμενο, από τις διεθνείς οικονομικές υποχρεώσεις της χώρας, τη χρηματοδότηση και την καθημερινή λειτουργία του Λιμενικού Σώματος, έως τη διοικητική λειτουργία εταιρειών ναυτιλίας και αναψυχής, την υγειονομική μέριμνα για προσωπικό και δοκίμους, καθώς και διορθώσεις στον Κώδικα Τοπικής Αυτοδιοίκησης. 
Η ποικιλία αυτή φυσικά φανερώνει την προχειρότητα της νομοθέτησης, για την οποία έχουμε μιλήσει επανειλημμένως. Ένα κράτος δεν αρκεί να έχει νομοθετικό σώμα για να λέγεται κράτος δικαίου, αλλά θα πρέπει αυτό το νομοθετικό σώμα να νομοθετεί με τον σωστό τρόπο, τον απαραίτητο χρόνο μελέτης για όλους εμάς τους Βουλευτές, και τη σοβαρή ακρόαση των φορέων, αλλά και των αντιρρήσεων της αντιπολίτευσης. 
Δυστυχώς, τίποτα απ’ αυτά δεν συμβαίνει και το παρόν νομοσχέδιο είναι μια ακόμα επιβεβαίωση. Σε αυτά τα σύντομα χρονικά διαστήματα η Βουλή δεν μπορεί να εξετάσει επαρκώς αν κάθε ρύθμιση είναι ώριμη, αν έχει προηγηθεί επαρκής προετοιμασία και αν προβλέπονται φυσικά οι αναγκαίοι μηχανισμοί εφαρμογής και ελέγχου. 
Πάμε τώρα στην ουσία του νομοσχεδίου. 
Για το άρθρο 11 και την εκπλήρωση των υποχρεώσεων της Ελλάδος προς την Υπηρεσία Περιπολίας κατά των Πάγων του Βορείου Ατλαντικού, φρονούμε ότι αυτή η εκπλήρωση είναι αυτονόητη. Ωστόσο, η ίδια η ανάγκη της σημερινής ρύθμισης επιβεβαιώνει μια σοβαρή θεσμική αδυναμία, για την οποία θέσαμε ερωτήματα στις συνεδριάσεις των επιτροπών, αλλά απαντήσεις δεν λάβαμε. 
Ρυθμίζονται λοιπόν με το άρθρο 11 οφειλές για το 2013 και για την περίοδο από το 2015 έως το 2026. Επομένως, δεν πρόκειται για μια πρόσκαιρη εκκρεμότητα, αλλά για ένα πρόβλημα που παραμένει ανοικτό επί σειρά ετών. 
Η Επιτροπή ενημερώθηκε ότι η εκκρεμής επιβάρυνση υπολογίζεται περίπου στα 3,93 εκατομμύρια ευρώ. Η Βουλή όμως δεν έλαβε πλήρη κατανομή του ποσού ανά έτος ούτε και σαφή απάντηση για το αν περιλαμβάνονται τόκοι, πρόσθετες επιβαρύνσεις ή άλλες συνέπειες απ’ αυτές τις καθυστερήσεις. Παραμένει επίσης αναπάντητο το ερώτημα γιατί η ρύθμιση δεν περιλαμβάνει το 2014. 
Περαιτέρω, έχει ήδη θεσπιστεί ειδική πρόβλεψη με το άρθρο 14 του ν. 4770 του 2021. Άρα, η Κυβέρνηση οφείλει να εξηγήσει ποιο εμπόδιο δεν επέτρεψε να λειτουργήσει η προηγούμενη ρύθμιση και γιατί απαιτείται νέα νομοθετική παρέμβαση σήμερα. Η ψήφιση μιας διάταξης δεν αρκεί. Το κρίσιμο είναι να λειτουργεί στην πράξη και να αποτρέπει την επανάληψη των ιδίων καθυστερήσεων.
Στο άρθρο 12 προβλέπεται αξιοποίηση εσόδων από το τέλος επαγγελματικού πλοίου αναψυχής για τις λειτουργικές ανάγκες του Λιμενικού Σώματος. 
Η ενίσχυση του Σώματος είναι ασφαλώς αναγκαία. Το Λιμενικό Σώμα αναλαμβάνει αποστολές που εκτείνονται από τη φύλαξη των θαλάσσιων συνόρων για την έρευνα και διάσωση έως τον έλεγχο της ναυσιπλοΐας, την προστασία του θαλασσίου περιβάλλοντος και τη διαχείριση κρίσιμων λιμενικών λειτουργιών. 
Οι εκπρόσωποι των στελεχών του Λιμενικού Σώματος περιέγραψαν μια πραγματικότητα που επικρατεί στο Λιμενικό Σώμα έντονης υποστελέχωσης και υπερβολικής διάχυσης αρμοδιοτήτων. Ένας στέλεχος καλείται πολλές φορές να ασκεί εντελώς διαφορετικά καθήκοντα, χωρίς απαιτούμενη εξειδίκευση και χωρίς σύγχρονα τεχνολογικά εργαλεία. 
Αυτή η κατάσταση δεν αντιμετωπίζεται φυσικά με μια μεμονωμένη οικονομική πρόβλεψη. Απαιτείται σαφής εικόνα για το ύψος των εσόδων του τέλους κατά τα προηγούμενα έτη, για τις ανάγκες που πρόκειται να καλυφθούν και για τις εγγυήσεις διαφάνειας στη διάθεσή τους. 
Οι πόροι αυτοί πρέπει να κατευθυνθούν με συγκεκριμένο σχεδιασμό σε πλωτά μέσα, τεχνολογικό εξοπλισμό, σε καύσιμα, συντηρήσεις, επικοινωνίες και εκπαίδευση, που αφορούν το Λιμενικό Σώμα. 
Γι’ αυτούς τους πόρους πρέπει να υπάρχουν αυστηροί έλεγχοι και ασφαλιστικές δικλείδες ότι θα καταλήξουν στον συγκεκριμένο σκοπό. Αυτές οι δικλείδες θα έπρεπε να προβλέπονται στο παρόν νομοσχέδιο, κύριε Υπουργέ. Όμως, κάτι τέτοιο παραλείπεται, γεγονός που καθιστά τη διάταξη ελλιπή και άρα αμφίβολης αποτελεσματικότητας για τον σκοπό τον οποίο διατείνεται ότι θα πετύχει. 
Σε κάθε περίπτωση, δεν μπορεί να υποκατασταθεί η τακτική χρηματοδότηση του Λιμενικού Σώματος από μεταβλητά ειδικά έσοδα. Η επιχειρησιακή ετοιμότητα ενός Σώματος Ασφαλείας είναι βασική ευθύνη της πολιτείας και απαιτεί μόνιμο δημοσιονομικό προγραμματισμό, επαρκές προσωπικό και σύγχρονες υποδομές. 
Για τα ηλεκτρονικά παράβολα των 250 ευρώ για καταχώρηση καταστατικού και 70 ευρώ για καταχώρηση απόφασης εταιρικού οργάνου δεν παρουσιάστηκε επαρκής τεκμηρίωση για το διοικητικό κόστος που αυτά καλύπτουν σε κανένα στάδιο της νομοθέτησης. 
Η κάθε επιβάρυνση οφείλει να είναι εύλογη, διαφανής και ανάλογη προς την παρεχόμενη υπηρεσία. Αν η συγκεκριμένη επιβάρυνση είναι εύλογη, διαφανής και ανάλογη προς την παρεχόμενη υπηρεσία, αρμόδια να το κρίνει είναι η Βουλή ως νομοθετικό σώμα, αρκεί φυσικά να έχει τα στοιχεία που απαιτούνται για την ορθή κρίση.
Σχετικά με τα άρθρα 15, 16 και 17, που αφορούν τη φροντίδα των ανθρώπων που υπηρετούν στο Λιμενικό Σώμα, φρονούμε ότι αυτές οι ρυθμίσεις δεν πρέπει να αντιμετωπίζονται ως δευτερεύουσες διοικητικές παρεμβάσεις. Η υγειονομική κάλυψη των δοκίμων των παραγωγικών σχολών είναι αναγκαία, δεν είναι όμως λογικό να χρειάζεται ειδική νομοθετική παρέμβαση το 2026 για να διασφαλιστεί η πλήρης πρόσβαση στην περίθαλψη ανθρώπων που εκπαιδεύονται για να υπηρετούν στο Σώμα και, κατά την πρακτική τους εκπαίδευση, παρέχουν πραγματική υπηρεσία σε λιμενικές αρχές. Μιλάμε δηλαδή για αυτονόητα ανθρώπινα εργασιακά δικαιώματα, που στερούνται οι δόκιμοι του Λιμενικού Σώματος. 
Εκτός από αυτή την αδικία που υφίσταται οι δόκιμοι, υφίστανται και το ότι απασχολούνται πέραν του πενθημέρου, χωρίς αντίστοιχη αμοιβή. Η Κυβέρνηση όμως αρκείται στην αποσπασματική αντιμετώπιση μόνο της υγειονομικής κάλυψής τους, για την οποία αδιαφορούσε επί χρόνια, ενώ αφήνει ανοικτά ζητήματα συνθηκών υπηρεσίας και εργασιακής επιβάρυνσης. 
Τέλος, το άρθρο 18 διορθώνει καταργητικές διατάξεις του Κώδικα Τοπικής Αυτοδιοίκησης και προβλέπει αναδρομική ισχύ από τις 29 Ιουνίου του 2026. Η ανάγκη νομοτεχνικών διορθώσεων σε κάθε νομοσχέδιο ή σε τροπολογία είναι η μεγαλύτερη απόδειξη της πλημμελούς και πρόχειρης νομοθέτησης, για την οποία μίλησα και στην προηγούμενη Επιτροπή. 
Ειδικότερα, η αναδρομική ισχύς στη διάταξη ενέχει πολλούς κινδύνους τη στιγμή που η Κυβέρνηση δεν βεβαίωσε με σαφήνεια ότι δεν επηρεάζονται διοικητικές πράξεις, εκκρεμείς διαδικασίες, δικαιώματα πολιτών ή η ασφάλεια των συναλλαγών των δήμων και των περιφερειών. Η Τοπική Αυτοδιοίκηση δεν μπορεί να λειτουργήσει και δεν μπορεί να λειτουργεί υπό καθεστώς διαρκών διορθώσεων, αλληλεπικαλυπτόμενων ρυθμίσεων και αμφιβολιών ως προς το ισχύον δίκαιο.
Για όλους τους παραπάνω λόγους και για μια δήθεν ενίσχυση λειτουργίας Οργανισμών Λιμένων που δεν διαφαίνεται - κατά τη γνώμη μας- πουθενά, η ΝΙΚΗ καταψηφίζει το παρόν νομοσχέδιο. 
Σας ευχαριστώ, κύριε Πρόεδρε. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Δελβερούδη.
Θα ολοκληρώσουμε τον κύκλο των εισηγητών και ειδικών αγορητών με τον ειδικό αγορητή από την Πλεύση Ελευθερίας, τον κ. Αλέξανδρο Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, χθες από το Βράχο της Πνύκας, εκεί όπου οι αρχαίοι Αθηναίοι έκαναν την άμεση δημοκρατία πραγματικότητα, ακούσαμε τον Υπουργό Εξωτερικών των Ηνωμένων Πολιτειών, έναν αμφισβητία και της δημοκρατίας και της ειρήνης, να καπηλεύεται τις κλασικές αξίες της ελληνικής αρχαιότητας για να προβάλλει την ακροδεξιά ατζέντα του Προέδρου Τραμπ. Σύμφωνα με το Πρακτορείο Ρόιτερς, η ομιλία αυτή στην Αθήνα συνέδεσε τις αρχαίες αξίες με το σύνθημα «Πρώτα η Αμερική» και πράγματι αυτό συνέβη.
Με ένα μικρό και αυστηρά επιλεγμένο ακροατήριο, που δείχνει το τεράστιο χάσμα ανάμεσα στην ανοικτή αρχαία Αθηναϊκή Δημοκρατία και τον νεόπλουτο ελιτισμό και ανελεύθερο σοβινισμό της αμερικανικής Κυβέρνησης το 2026, ακούσαμε τον κ. Ρούμπιο να υποβιβάζει τον φωτεινό πολιτισμό που γέννησε, σε αυτήν εδώ την πόλη, η φιλοσοφία, η ελεύθερη πολιτική σκέψη, η τραγωδία και η ιστορία. Εφηύρε ανυπόστατους παραλληλισμούς ανάμεσα στην αρχαία ελληνική σκέψη και στις αρχές του κοινωνικού Δαρβινισμού, μίλησε ακόμη για τον νιτσεϊκό υπεράνθρωπο, με τον τρόπο που τον πρόβαλαν κάποτε οι δικτάτορες και οι φασίστες άλλων εποχών και είπε ότι οι αρχαίοι πίστευαν σθεναρά στην ιδέα του μεγάλου ανδρός, του εξαιρετικού ατόμου που κατακτούσε την αθανασία μέσα από τις πράξεις του. 
Κυρίες και κύριοι Βουλευτές, πάντα οι αυτοκρατορίες, από την αρχαία Ρώμη μέχρι σήμερα, γύρευαν τη νομιμοποίησή τους μέσα από τον προσεταιρισμό και την καπηλεία της κλασικής ελληνικής κληρονομιάς. Αυτό είδαμε και εχθές με την ομιλία του κ. Ρούμπιο στην Πνύκα. 
Η άποψη της Πλεύσης Ελευθερίας είναι ότι η Κυβέρνηση δεν θα έπρεπε να επιτρέψει να δοθεί αυτό το παγκόσμιας εμβέλειας βήμα για να σπειρωθούν οι αξίες της δημοκρατίας και του ανθρωπισμού. Στην αρχαία Αθήνα, οι αξίες που πρέσβευαν τότε οι ελεύθεροι πολίτες δεν ήταν αυτές του υπερανθρώπου και του μεγάλου ανδρός. 
Ο Περικλής στον «Επιτάφιο» μίλησε για την Ελληνική Δημοκρατία ως ένα πολίτευμα που είναι για τους πολλούς και όχι για τους λίγους, δεν μίλησε καν για τον έναν. Και η φιλοσοφία του Σωκράτη, η οποία είναι συνυφασμένη με τον ανθρωπισμό, δεν έχει καμία σχέση με όσα είπε χθες ο κ. Ρούμπιο. Αν βρισκόταν σήμερα ο Σωκράτης στις Ηνωμένες Πολιτείες του Ντόναλντ Τραμ, οπωσδήποτε θα τον είχαν φιμώσει και πιθανόν να τον είχαν καταδικάσει και αυτοί, ποιος ξέρει με ποια ποινή. 
Χθες στην παρουσία του εδώ στην Αθήνα, ο κ. Ρούμπιο απέφυγε να κάνει οποιαδήποτε αναφορά -κατά την κοινή συνέντευξη Τύπου με τον κ. Γεραπετρίτη- στις ελληνοτουρκικές σχέσεις. Μίλησε για την ενέργεια, μίλησε για την κατάσταση στην περιοχή, μίλησε για εξοπλισμούς, αλλά όχι για τα ελληνοτουρκικά. Το θέσαμε και χθες, αρκετές φορές εκ μέρους της Πλεύσης Ελευθερίας, στη συζήτηση που είχαμε στην Ολομέλεια. 
Ωστόσο, στη διάρκεια συνέντευξής του στον Διευθυντή της εφημερίδας «ΚΑΘΗΜΕΡΙΝΗ», ρωτήθηκε ο κ. Ρούμπο και η απάντηση που έδωσε για τα ελληνοτουρκικά, κατά την άποψή μας, δεν ήταν καθόλου ησυχαστική. Είπε: «Η σχέση των Ηνωμένων Πολιτειών με την Τουρκία είναι μια σχέση στην οποία έχουμε επενδύσει» και υπογράμμισε ότι η Τουρκία είναι μέλος του ΝΑΤΟ. Δεν είπε, παρόλο που ρωτήθηκε, ότι οι Ηνωμένες Πολιτείες δεσμεύονται να παρέμβουν σε περίπτωση θερμού επεισοδίου ανάμεσα στη χώρα μας και την Τουρκία. Το μόνο που είπε σαν αμέτοχος θεατής ήταν: «Δεν μπορώ να φανταστώ κάτι τέτοιο να συμβαίνει». Αυτό δεν είναι δήλωση Υπουργού Εξωτερικών μιας υπερδύναμης, η οποία είναι έτοιμη και αποφασισμένη να παρέμβει για να αποτρέψει θερμό επεισόδιο ανάμεσα στη χώρα μας και την Τουρκία, ενώ έρχεται σε μία κρίσιμη συγκυρία για τα ελληνοτουρκικά. 
Επίσης, ο κ. Ρούμπιο κατέστησε σαφές -αυτό που λέμε εδώ και μήνες εκ μέρους της Πλεύσης Ελευθερίας- ότι οι Ηνωμένες Πολιτείες σκέφτονται πολύ σοβαρά να πουλήσουν τα πέμπτης γενιάς μαχητικά αεροσκάφη F-35 και στην Τουρκία παρά το γεγονός ότι αυτό είχε αποκλειστεί από το 2019, λέγοντας όταν ρωτήθηκε σχετικά: «Είναι πιθανόν η Τουρκία να λάβει τα F-35». Δηλαδή να λάβει μαχητικά αεροσκάφη τα οποία θα της επιτρέψουν να αποτρέψει την Ελλάδα από το να αποκτήσει υπεροχή στον αέρα στο Αιγαίο. Και συνέχισε λέγοντας ότι το θέμα μπορεί τελικά να λυθεί -δικά του λόγια: «Το θέμα μπορεί τελικά να λυθεί»!-  γιατί προβάλλεται συχνά ως αντίθετος στην πώληση των F-35 προς την Τουρκία. 
Επιπλέον, δήλωσε ότι είναι επιθυμία του Προέδρου Τραμπ να προχωρήσει στην αποστολή των αεροσκαφών στην Τουρκία, με προϋποθέσεις πράγματι, αλλά το κατέστησε αυτό σαφές. 
Επιπλέον, κατά τη διάρκεια της επίσκεψής του εδώ, ο κ. Γεραπετρίτης, ο Υπουργός Εξωτερικών, στην κοινή συνέντευξη Τύπου που έδωσαν χθες, αναφέρθηκε στο γεγονός ότι οι Ηνωμένες Πολιτείες και η διμερής σχέση της με την Ελλάδα είναι παράγοντας σταθερότητας. Είπε ότι αυτό συμβαίνει σε συνθήκες γεωπολιτικής αστάθειας και προσέθεσε ο κ. Γεραπετρίτης: «Η κοινή μας δέσμευση προωθεί τη διεθνή και περιφερειακή σταθερότητα». 
Ωστόσο, η άποψή μας είναι ότι η παρουσία του κ. Ρούμπιο στην Ελλάδα ενσαρκώνει μια πολιτική αποσταθεροποίησης της περιοχής και αυτό γίνεται με πολλαπλούς τρόπους: Ένας από αυτούς είναι και το γεγονός ότι δημοσιεύματα έγκαιρων εφημερίδων, όπως η Wall Street Journal στις 25 Σεπτεμβρίου και κατόπιν με δεύτερο άρθρο που ενισχύει αυτές τις πληροφορίες από την ίδια εφημερίδα και άλλες έγκριτες εφημερίδες, όπως η κεντροδεξιά Financial Times, έκαναν λόγο για αναφορές της Αμερικανίδας Πρέσβεως στην ικανότητα των Ηνωμένων Πολιτειών να ρίχνουν κυβερνήσεις στην περιοχή. Μάλιστα τα δημοσιεύματα αυτά ανέφεραν ότι κατόπιν η κ. Γκίλφοϊλ μετέβη στη Ρουμανία, όπου έπαιξε ρόλο στο να πέσει εκεί η Κυβέρνηση Μπολοζάν. Μέχρι σήμερα, κυρίες και κύριοι Βουλευτές, δηλαδή επτά οκτώ μήνες μετά, η Ρουμανία έχει κυβερνητική κρίση. (PM)
Όταν ρωτήθηκε ο κ. Ρούμπιο στη συνέντευξη τύπου με τον κ. Γεραπετρίτη τι σχόλιο έχει να κάνει, είπε «αυτά δεν θα τα απαντήσουμε εδώ» και προσέθεσε ότι η κυρία Πρέσβης κάνει πολύ καλή δουλειά. Επομένως, θα πρέπει να σκεφτούμε σοβαρά κατά πόσον η παρουσία του σταθεροποιεί ή μάλλον, κατά την άποψή μας, αποσταθεροποιεί τις κυβερνήσεις στην περιοχή. 
Επιπλέον, θα πρέπει να μην ξεχνάμε ότι όσα ειπώθηκαν σχετικά με την ενέργεια και τον κάθετο άξονα που θα μεταφέρει φυσικό αέριο γίνονται εν μέσω μιας συνθήκης όπου οι Έλληνες πολίτες, οι πολίτες της Ευρώπης αντιμετωπίζουν μια οξύτατη κρίση κόστους ζωής που δρομολογείται, εκπορεύεται από την εκτίναξη των τιμών ενέργειας. Θα πρέπει να προβληματιστούμε όλοι και οι πολίτες να καταλάβουν ότι η εκτίναξη των τιμών στα καύσιμα, στη βενζίνη κατά 30%, στο ντίζελ κατά 40% από τις 28 Φεβρουαρίου οφείλεται στον τυχοδιωκτικό και αδιέξοδο πόλεμο που ξεκίνησε η κυβέρνηση Τραμπ με τις ευλογίες του κ. Ρούμπιο στη Μέση Ανατολή. Από εκεί εκπορεύονται οι αυξήσεις και ο κύριος Πρωθυπουργός έχει και αυτός τις ευθύνες του, διότι -αν θυμάστε πολύ καλά- προσποιείται πως η κρίση στα καύσιμα και στην ενέργεια είναι κάτι που οφείλεται σε μια «καταιγίδα» που έχει αλυσιδωτές αντιδράσεις, ενώ όλα πηγάζουν και εκπορεύονται από την πολιτική των Ηνωμένων Πολιτειών στην περιοχή και αυτό πρέπει να το καταλάβουμε. Οι πολίτες πληρώνουν ακριβά κάθε μέρα στα πρατήρια βενζίνης και θα πληρώνουν στο πετρέλαιο θέρμανσης, ειδικά από τις μεσαίες και ασθενέστερες κοινωνικές ομάδες στη βόρεια Ελλάδα, πανάκριβο το πετρέλαιο θέρμανσης, επειδή ο κ. Ρούμπιο και ο κ. Τραμπ ακολουθούν μια τυχοδιωκτική πολιτική στη Μέση Ανατολή. Η σύνδεση είναι άμεση και πρέπει όλοι να καταλάβουν ότι η ελληνική Κυβέρνηση με τις ευλογίες της υποστηρίζει αυτήν την αμερικανική πολιτική. 
Θα πρέπει εδώ να αναφερθώ και στην τροπολογία που έφερε η Κυβέρνηση χθες το απόγευμα μ’ ένα άρθρο για την επιδότηση της τιμής του πετρελαίου θέρμανσης. Ακόμη και έτσι, το πετρέλαιο θέρμανσης θα έχει εκτιναχθεί σε σχέση με πέρσι ίσως παραπάνω από 50% για τις τσέπες των πολιτών. Η τροπολογία δεν περιέχει τίποτα αναφορικά με την εκτίναξη της τιμής της βενζίνης, όπου ο Πρωθυπουργός δήλωσε σε συνέντευξή του στις 17 Σεπτεμβρίου «δεν έχω πει τίποτα για τη βενζίνη», δηλαδή δεν πρόκειται να παρέμβει για να ελέγξει την τιμή της βενζίνης ούτε με πλαφόν στα κέρδη, τα οποία δεν θα στοιχίσουν τίποτα στον κρατικό προϋπολογισμό, ενώ αναμένεται -έτσι έχει ανακοινωθεί, αλλά ακόμη δεν έχουμε δει σχετική τροπολογία ή άρθρο σε νομοσχέδιο- να υπάρχει μια ισχνή μείωση ή συγκράτηση της αύξησης στην τιμή του ντίζελ, την οποία πιθανότατα, σύμφωνα με τις δηλώσεις, θα κατεβάσουν από 40% πιο πάνω που είναι τους τελευταίους επτά μήνες στο 30% πιο πάνω και τα υπόλοιπα βέβαια οι καημένοι οι πολίτες θα πρέπει να τα πληρώσουν από την τσέπη τους, όπως συμβαίνει κάθε φορά με τους πολίτες και τα «σπασμένα» που αφήνει πίσω της η πολιτική της Κυβέρνησης. 
Σχετικά με το νομοσχέδιο που έχουμε μπροστά μας, είναι ένα μικρό νομοσχέδιο 19 άρθρων και στηρίζεται σε δύο βασικές αρχές αναφορικά με τα λιμάνια της χώρας. Ο πυλώνας αυτής της νομοθετικής παρέμβασης είναι το άρθρο 3 του νομοσχεδίου που καθιερώνει τη δυνατότητα των Οργανισμών Λιμένων, των Διοικητικών Συμβουλίων δηλαδή των λιμανιών της χώρας, να προσδιορίζουν ελεύθερα την τιμή που θα χρεώνουν για όσους χρησιμοποιούν τις υπηρεσίες των λιμανιών αυτών. Μέχρι τώρα η τιμή αυτή καθοριζόταν κεντρικά. Αυτό είναι το άρθρο 3. 
Έχουμε ρωτήσει τι ακριβώς εξυπηρετεί αυτή η παρέμβαση. Δεν έχουμε πάρει σαφή απάντηση, πέρα από το γεγονός ότι με τον τρόπο αυτόν λέει η Κυβέρνηση ότι θα μπορούν τα λιμάνια να αντιμετωπίζουν τη διαφοροποίηση που έχει επέλθει ανάμεσα στις τιμές που χρεώνουν για τις υπηρεσίες τους τα ιδιωτικοποιημένα λιμάνια, αυτά που ιδιωτικοποίησε η Κυβέρνηση τα περασμένα χρόνια, δηλαδή Πειραιά, Θεσσαλονίκης, Ηρακλείου, Αλεξανδρούπολης, Καβάλας και Ηγουμενίτσας.
Αυτό, όμως, αφήνει αναπάντητο το ερώτημα τι θα κάνει η Κυβέρνηση αν τα Διοικητικά Συμβούλια των Οργανισμών Λιμένων βάλουν πολύ υψηλές τιμές και βγουν εκτός ανταγωνισμού και αρχίσουν να παρακμάζουν ή αν βάλουν πολύ χαμηλές τιμές και αυτές οι τιμές δεν αρκούν για να μπορέσουν να κάνουν τους Οργανισμούς αυτούς να έχουν τουλάχιστον ισοσκελισμένο προϋπολογισμό, αν όχι κέρδη. Απάντηση καμία.
Το δεύτερο θέμα είναι ότι η Κυβέρνηση σαφέστατα μέσα απ’ αυτό το νομοσχέδιο στο άρθρο 4 εισάγει την παρέμβαση του Υπερταμείου, δηλαδή του θεσμού που αναβάθμισε ο Σόιμπλε με το τρίτο μνημόνιο σε όργανο για τον σχεδιασμό της λιμενικής ζώνης, της ζώνης λιμένος σε τέσσερα νέα λιμάνια, τα οποία είναι τα λιμάνια της Ρόδου, της Μυτιλήνης, της Σούδας στην Κρήτη και της Πάχης των Μεγάρων. 
Η ερώτηση εδώ είναι καταρχάς γιατί το Υπερταμείο αναλαμβάνει έναν τέτοιο κρίσιμο ρόλο, τη στιγμή που ο ίδιος ο Πρωθυπουργός, ο κ. Μητσοτάκης, όταν είχε ιδρυθεί από την κυβέρνηση Τσίπρα τον Μάιο του 2016, δηλαδή πριν από δέκα χρόνια, έλεγε ότι το Υπερταμείο συνιστά άνευ προηγουμένου απώλεια εθνικής κυριαρχίας. Επίσης, είχε πει τότε ότι δεν μπορεί το Υπερταμείο σε καμία περίπτωση να γίνει αποδεκτό από τη Νέα Δημοκρατία και τώρα, δέκα χρόνια μετά, όχι μόνον είναι αποδεκτό, αλλά αναβαθμίζεται περισσότερο και αναλαμβάνει τον ρόλο μέσα απ’ αυτό το νομοσχέδιο και από άλλα νομοσχέδια να καταστεί η αρχή σχεδιασμού των λιμένων. Γιατί; Διότι το Υπερταμείο είναι ο προθάλαμος μέσα από τον οποίον εκποιείται η περιουσία του δημοσίου. 
Και δεν φτάνει αυτό, αλλά το Υπερταμείο το ίδιο, το οποίο είναι ένας δημόσιος οργανισμός, αντιμετωπίζεται από το νομοσχέδιο σα να είναι μία ιδιωτική συμβουλευτική εταιρεία -consultancy, κύριε Κικίλια, που σας αρέσουν τα αγγλικά και τα βάζετε στα νομοσχέδια- και παίρνει αντίτιμο 100.000 ευρώ εδώ, 120.000 ευρώ εκεί, σα να είναι μια εταιρεία ιδιωτική, δηλαδή παίρνει επιπλέον αντίτιμο απ’ αυτά που ήδη λαμβάνει.
Το ερώτημα είναι τελικά πού αποβλέπει αυτή η πολιτική, δηλαδή η απορρύθμιση των τιμολογιακών πολιτικών των λιμανιών αφενός και αφετέρου η παρέμβαση του Υπερταμείου σα να είναι ιδιωτική εταιρεία για να σχεδιάσει τον χώρο των λιμανιών. 
Υπάρχουν άρθρα για το λιμάνι της Ρόδου, για τα λιμάνια της Μυτιλήνης, της Σούδας και της Πάχης Μεγάρων όπου το Υπερταμείο φαίνεται μέσα από τα άρθρα αυτά, τα άρθρα 6 με 9, να αναλαμβάνει την ευθύνη να πάρει ακίνητα τα οποία ανήκουν στους οικείους δήμους των λιμανιών αυτών, να τα εντάξει στη ζώνη του λιμανιού για να τα κάνει προφανέστατα πιο ελκυστικά προς τους ιδιώτες που θα τα πάρουν. Με άλλα λόγια, έχουμε ένα νομοσχέδιο εδώ που προλειαίνει το έδαφος για περαιτέρω ιδιωτικοποιήσεις λιμανιών στην περιφέρεια. 
Η Πλεύση Ελευθερίας είναι κατά της εκποίησης πολύτιμων περιουσιακών στοιχείων του δημοσίου. Θεωρούμε ότι η δημόσια περιουσία πρέπει να διαφυλάσσεται και θα πρέπει να την εκμεταλλεύεται το δημόσιο για το όφελος των πολιτών και όχι των ιδιωτών και όχι για ιδιωτικά κέρδη. Επιπλέον, θεωρούμε ότι τα λιμάνια είναι ζωτικής σημασίας κόμβοι, οι οποίοι δεν πρέπει να αντιμετωπίζονται όπως κάνει η Κυβέρνηση, δηλαδή μέσα από μια στενή οικονομιστική αντίληψη σαν περιουσιακά στοιχεία τα οποία πρέπει να πωληθούν για γρήγορο έσοδο, αλλά είναι κόμβοι οι οποίοι έχουν επίπτωση και στις κοινωνίες που ζουν μέσα και γύρω απ’ αυτούς και στους εργαζόμενους και στο φυσικό περιβάλλον, αλλά και σε όλη την περιφερειακή ανάπτυξη της χώρας. 
Ο κ. Κικίλιας είπε ότι μέσα απ’ αυτό το νομοσχέδιο θα μπορέσουμε να δώσουμε πολύ υψηλούς μισθούς. Λόγια του στη συνεδρίαση της Επιτροπής. Είπε επίσης ότι αναμένεται αναβάθμιση για καλύτερες σχέσεις εργασίας. 
Πείτε μου, κύριε Κικίλια, κύριοι Βουλευτές, ποιο άρθρο στο νομοσχέδιο αναφέρεται στα εργασιακά. Πώς ρυθμίζονται οι πολύ υψηλοί αυτοί μισθοί, τους οποίους ο κ. Κικίλιας διατυμπανίζει μέσα απ’ αυτό το νομοσχέδιο; Πουθενά δεν υπάρχει καμία πρόβλεψη για την προστασία του περιβάλλοντος, παρά το γεγονός ότι τα ιδιωτικοποιημένα λιμάνια δυστυχώς συνεχίζουν να βλάπτουν το περιβάλλον, γιατί το ρυθμιστικό πλαίσιο για την προστασία του περιβάλλοντος είναι πολύ χαλαρό και δεν εφαρμόζεται σωστά. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. ΑΘΑΝΑΣΙΟΣ ΜΠΟΥΡΑΣ)
Επομένως, η Πλεύση Ελευθερίας όντας κατά της ιδιωτικοποίησης των λιμανιών, πιστεύοντας ότι το Υπερταμείο είναι ένας μνημονιακός θεσμός που πρέπει να καταργηθεί, αλλά και επειδή πιστεύουμε ότι θα πρέπει να προστατευτούν οι κοινότητες γύρω από τα λιμάνια, θα καταψηφίσει το νομοσχέδιο. Παράλληλα, έχουμε καταθέσει πρόταση νόμου για επαναφορά του 13ου και 14ου μισθού, της 13ης και 14ης σύνταξης για να ανακουφίσουμε τους πολίτες από την κρίση ακρίβειας. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Καζαμία.
Να καλέσω τώρα στο Βήμα τον Πρόεδρο της Ελληνικής Λύσης, τον κ. Κυριάκο Βελόπουλο. 
Κύριε Πρόεδρε, έχετε τον λόγο. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ, κύριε Πρόεδρε. Να είστε καλά.
Κύριε Υπουργέ, εάν αυτή η Κυβέρνηση αλλά και οι υπόλοιπες κυβερνήσεις στη χώρα γνώριζαν την αρχαία ελληνική γραμματεία -και έχετε κι έναν περισπούδαστο εκεί να σας τα μάθει, τον κ. Σπύρο Γεωργιάδη- θα έβλεπαν, μια και ο Ρούμπιο χθες ύμνησε την αρχαία Ελλάδα από την Πνύκα, ότι εσείς ως Κυβέρνηση κάνετε τα ακριβώς αντίθετα απ’ ό,τι κάνουν οι αρχαίοι Έλληνες. 
Θα σας απαντήσω ως εξής: Τι έλεγε ο Ξενοφώντας στο έργο «Περί προσόδων», ένα βιβλίο για την οικονομία; Ο άνθρωπος αυτός έγραψε πριν από δύο χιλιάδες τριακόσια χρόνια ένα βιβλίο για το πώς θα αναπτυχθεί η οικονομία των Αθηνών, πόλη-κράτος τότε, κύριε Υπουργέ. Να τα πείτε στον Πρωθυπουργό, μπας και τα μάθει. 
Λέει ακριβώς τα αντίθετα απ’ ό,τι κάνετε. Ακριβώς τα αντίθετα. Μιλάει για κρατική επένδυση στις υποδομές των λιμανιών, η οποία λέει ο Ξενοφώντας δημιουργεί σταθερά έσοδα και μετατρέπει την πόλη σε ελκυστικό κέντρο διεθνούς εμπορίου και προτείνει συγκεκριμένα πράγματα: Δημόσιες υποδομές για τα λιμάνια, οικοδόμηση ξενοδοχείων, καταλυμάτων για ναύκληρους και εμπόρους, δημιουργία εμπορικών κέντρων για αγοραπωλησία αγαθών. 
Δεύτερον, λέει ο Ξενοφώντας, αξιοποίηση της ναυτικής δύναμης. Τα λιμάνια είναι απαραίτητα για την αξιοποίηση της ναυτικής ισχύος, λέει ο Ξενοφώντας. Τρίτον, κρατικά πλοία προς ενοικίαση. Δημιουργία κρατικού εμπορικού στόλου όπου θα ενοικιάζονται εμπορικά πλοία σε ιδιώτες αυξάνοντας έτσι τα δημόσια έσοδα. 
Θα μου πείτε είναι μια άλλη εποχή. Ναι, αλλά η οικονομία είναι ίδια. Παραγωγή πλούτου, εμπόριο, διακίνηση-μεταφορές, καταναλωτική αγορά. Απλά πράγματα. Τώρα πώς εσείς από το κρατικό ισχυρό κραταιό κράτος φτάσατε στο ξεπούλημα, είναι η δική σας λογική. Διότι είμαστε η μοναδική χώρα που ξεπουλάει τα πάντα. Αν μου δείξετε άλλη ευρωπαϊκή χώρα που έχει ξεπουλήσει τα πάντα ή που δεν επαναγοράζει τις κρατικές υποδομές, να το συζητήσουμε. 
Και επειδή είστε Υπουργός αρμόδιος για τη ναυτιλία, θα ήθελα να σας πω το εξής. Δεν θα σας κάνω κριτική για τα εγκλήματα που έγιναν και από τον Τσίπρα και από τον Ανδρουλάκη και από τη Νέα Δημοκρατία σε σχέση με τους αλιείς. Θα σας πω όμως τι μπορείτε να κάνετε για να βοηθήσετε τους αλιείς, εσείς ως Κυβέρνηση. Ό,τι έκανε ο Ερντογάν. Ο Ερντογάν είναι μια ανταγωνιστική χώρα στην αλιεία με την Ελλάδα, κύριε Υπουργέ. Δεν το λέω τώρα ως εχθρό. Λέω ότι έχει αλιεία, έχουμε αλιεία, έχουν καραβάκια, έχουμε καραβάκια. 
Ο ανταγωνιστής μας, λοιπόν, τι κάνει; Ακούστε. Επιδοτεί την αλιεία ανά κιλό. Επιδοτεί τα καύσιμα. Οριζόντια αφορολόγητο είναι το καύσιμο. Μειώνει ουσιαστικά δραστικά το λειτουργικό κόστος των ψαράδων και των τουρκικών αλιευτικών. Τρίτον, δίνει, κύριε Υπουργέ, μηδενικά επιτόκια μέσω της κρατικής αγροτικής τράπεζας για να αλλάξουν τα καραβάκια και να τα κάνουν σύγχρονα οι ψαράδες τους. 
Και τέταρτον, κύριε Υπουργέ μου -κάτι που δεν τόλμησε ποτέ το ελληνικό κράτος να κάνει- στέλνει τουρκικές ακταιωρούς 100 και 200 μέτρα από τις ακτές των ελληνικών νησιών, π.χ. Σαμοθράκη, Θάσο, -και εκεί ουρλιάζουν οι Έλληνες ψαράδες- για να εκφοβίσει τους Έλληνες ψαράδες. Διακόσια μέτρα μακριά από τη Θάσο εμφανίζονται τουρκικά πολεμικά. Όταν καλούν οι ψαράδες το Λιμενικό, το Λιμενικό κρύβεται στο λιμάνι. Έτσι δεν προστατεύεται η αλιεία και δεν μπορεί να γίνει ανταγωνιστική. 
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα. Εγώ σας λέω ότι η Νέα Δημοκρατία άλλαξε τον επαίσχυντο νόμο Τσίπρα. Τον αλλάξατε. Είναι ο νόμος που επέτρεπε στους Τούρκους να ψαρεύουν όπου θέλουν, ό,τι ώρα θέλουν. Νόμος του Τσίπρα. Δεν τιμωρούνταν οι Τούρκοι ψαράδες. Μηδενική ποινή. Έρχονταν έξω από την Τήνο, ψάρευαν και δεν τιμωρούνταν. Η Νέα Δημοκρατία το έκανε ποινικό αδίκημα. Της αποδίδω το θετικό. Πείτε μου, κύριε Υπουργέ, όσο είστε εσείς Υπουργός, πόσες φορές το Λιμενικό συνέλαβε τουρκικό σκάφος να ψαρεύει στα ελληνικά χωρικά ύδατα; Για να βοηθήσουμε την ελληνική αλιεία, ρε παιδί μου! Δεν λέω εγώ να κάνουμε πόλεμο, αλλά έρχεται 150 μέτρα έξω από την Τήνο ο άλλος και ψαρεύει. Πόσες φορές έκανε ρεσάλτο το Λιμενικό ή έλεγχο; Θα σας πω εγώ. Ούτε μία φορά. Πώς προστατεύεις, λοιπόν, την αλιεία; 
Λέω το εξής και ρωτώ τον Υπουργό να μου απαντήσει. Υπήρχαν κονδύλια για τους ψαράδες από την Ευρωπαϊκή Ένωση και τι ποσό ήταν; Οι ψαράδες και οι δημοσιογράφοι ισχυρίζονται ότι ήταν 500.000.000 ειδικά για την αλιεία. Το Υπουργείο Εμπορικής Ναυτιλίας τα λεφτά αυτά τα έδωσε στους ψαράδες ή αγόρασε ηλεκτρικά αυτοκίνητα και κάποια άλλα πράγματα; Αγόρασε το Λιμενικό ηλεκτρικά αυτοκίνητα αντί να δώσει τα λεφτά στους ψαράδες, κύριε Υπουργέ, ναι ή όχι; Και πόσα είναι, ρε παιδιά; Πέντε εκατομμύρια; Δέκα; Πενήντα; Δώστε τα, γιατί το ελληνικό αλιευτικό σκάφος, ξέρετε, δεν είναι απλά ένα σκάφος που ψαρεύει, αγαπητοί συνάδελφοι. Είναι ένα σκάφος που ανεβάζει την ελληνική σημαία στο Αιγαίο μας, στη Μεσόγειο, στις θάλασσες που οι Έλληνες από την αρχαιότητα «όργωναν», αλίευαν. 
(Χειροκροτήματα από την πτέρυγα της Ελληνικής Λύσης)
Πάμε και στα υπόλοιπα λάθη που κάνατε όλοι σας εδώ μέσα και ο Τσίπρας και ο Ανδρουλάκης και ο κ. Μητσοτάκης και οι υπόλοιποι. Η Ελλάς επί χιλιάδες χρόνια μεγαλούργησε έχοντας ναυπηγεία δικά της. Εγώ ακούω τον κ. Προκοπίου να δίνει 8.000.000.000 δολάρια, δηλαδή το 16% των παραγγελιών των ναυπηγείων της Κίνας είναι από έναν εφοπλιστή. Που να πάρει και να σηκώσει, δεν μπορούσε η Ελλάδα να έχει κρατικά ναυπηγεία και τα λεφτά να μένουν εδώ μέσα; 
(Χειροκροτήματα από την πτέρυγα της Ελληνικής Λύσης)
Καταστρέψατε τα κρατικά ναυπηγεία από λάθος επιλογές. Βολεύατε χρυσοκάνθαρους, λαγοκέφαλους, τα βάλατε μέσα και τα ξεπουλήσατε. Όταν Έλληνες εφοπλιστές τη Hyundai της Κορέας, το ένα τρίτο των παραγγελιών… Πέντε χιλιάδες πλοία χτίστηκαν εκεί. Δεν μπορούσε να τα έχει η Ελλάδα αυτά; Η Ελλάδα μεγαλούργησε με τα ναυπηγεία της από την εποχή του Ομήρου και πριν. Κάναμε αποικίες με τα σκάφη μας. Φέρναμε εμπορεύματα σε όλη τη Μεσόγειο και από όλη τη Μεσόγειο. Τα ξεχάσατε αυτά; Και τώρα δεν μπορούμε να κάνουμε ένα καρυδότσουφλο. Ποιος φταίει γι’ αυτό; Τσίπρας, Μητσοτάκης, Ανδρουλάκης, ΠΑΣΟΚ, Νέα Δημοκρατία και ΣΥΡΙΖΑ. Αυτή είναι η αλήθεια. Αυτή είναι η αλήθεια.
ΣΤΑΥΡΟΣ ΜΙΧΑΗΛΙΔΗΣ: Πού φταίει ο Ανδρουλάκης σε αυτά;
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Και το ΠΑΣΟΚ έκανε τα αδύνατα δυνατά. Δεν λέω για τον Ανδρουλάκη που δεν κυβέρνησε. Γραμματέας του Κόμματός σας ήταν. Δεν κατάλαβα. Τι είναι; Από παρθενογένεση μού βγήκε; Μια ζωή ΠΑΣΟΚ ήταν. Στο κόμμα. Μια ζωή. Μια ζωή ήταν μέσα στο κόμμα. Γραμματέας επί Βενιζέλου, κολλητός όλων των αρχηγών. Τώρα μην ξεχνιόμαστε. Μην διαγράφουμε την ιστορία του καθενός εδώ μέσα. 
Πάμε και στα άλλα. Σε ελληνικά πλοιόκτητα πλοία απασχολούνται εκατόν ογδόντα χιλιάδες εργαζόμενοι. Ξέρετε, κύριε Υπουργέ, πόσοι είναι οι Έλληνες; Δώδεκα χιλιάδες, δηλαδή 6,6%. Ξέρετε πόσα χρήματα χάνουμε από μισθούς; Τρία δισεκατομμύρια ευρώ ετησίως, λεφτά που θα μπορούσαν να μπαίνουν στον προϋπολογισμό. Αυτά προτείνει η Ελληνική Λύση. Και επειδή δεν θέλω να το αναλύσω όλο σήμερα καταθέτω στα Πρακτικά, κύριε Υπουργέ, το πρόγραμμά μας. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν πρόγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Πάρτε και αντιγράψτε πάλι. Εδώ είναι. Έτσι κι αλλιώς αντιγράφετε συνεχώς. Λέμε 120 δόσεις από το 2019, 2020. Το λέτε τώρα εσείς. Τώρα το λέτε. Άκουσα ένα αριστερό κόμμα το πρωί να μιλάει για τον Οργανισμό Εργατικής Κατοικίας. Μα, το λέμε από το 2019-2020 εμείς. Λοιπόν, καλά κάνετε και αντιγράφετε, αλλά πείτε και πού τα βρίσκετε, επιτέλους. Πείτε την πηγή, ρε παιδιά. Πείτε «εκείνος το είπε», ρε παιδί μου, «και συμφωνούμε μαζί του». Η λογοκλοπή είναι αδίκημα. 
Πάμε και στα υπόλοιπα. Πάμε στην οικονομία. Τι προτείνει η Ελληνική Λύση; Κύριε Υπουργέ, να πείτε στον Υπουργό Οικονομικών, τον κ. Πιερρακάκη ο οποίος μαθαίνω ότι ασχολείται με κάτι funds τώρα που θα έρθουν στην Ελλάδα... Φέρνει κάτι funds λέει, κάτι Dubai, κάτι το ‘να. Να τα φέρει. Καλά είναι τα funds. Δεν διαφωνώ. Ποιο είναι το γραφείο που ανέλαβε τα funds; Ξέρετε; Μαθαίνω ο υιός Καρατζά. Δηλαδή, δίνει δουλειά στον υιό Καρατζά. Τουλάχιστον είναι έντιμος ο Πρωθυπουργός. Ο Καρατζάς πατέρας τον διόρισε στην Εθνική, βολεύει τώρα τον γιο ο κ. Μητσοτάκης. Έτσι πάει η δουλειά. Τα λέω για να καταλάβετε ότι αυτό το κράτος που φτιάξατε είναι γεμάτο από μπόχα και από σήψη. Βγάζει πτωμαΐλα.  Αυτό το πτώμα που κάνατε εσείς και το κάνατε ελληνικό κράτος, εμείς το ξανακάνουμε ισχυρό, δυνατό, αξιοπρεπές κράτος. 
(Χειροκροτήματα από την πτέρυγα της Ελληνικής Λύσης)
Μπορείτε να κάνετε κάτι πολύ απλό που δεν κοστίζει τίποτα. Αφαιρείτε από τις δυσβάστακτες εισφορές ένα ποσό 200 ευρώ και το δίνετε σε αύξηση μισθών. Απλά πράγματα. 
Κάνετε τον εργοδότη. Όχι να δώσουμε αύξηση 1.000 ευρώ στον κάθε εργαζόμενο. Να του δώσουμε μια αύξηση 200, 300 ευρώ, αλλά σε έκτακτες κρίσεις παίρνεις έκτακτα μέτρα για να βοηθήσεις τον απλό Έλληνα πολίτη.
(Χειροκροτήματα από την πτέρυγα της Ελληνικής Λύσης)
 Και πάμε και στα εθνικά. Ρε, τι πράγμα αυτό με τον Ρούμπιο στην ψευτοαριστερά και στην αριστερά. Ρε, τι πάθατε με τον Ρούμπιο σήμερα; Να σας πω κάτι, ρε παιδιά; Μισό λεπτό να συμφωνήσουμε σε κάτι: Ήρθε ένας άνθρωπος εδώ, έπρεπε να τον πετάξουμε με τις κλωτσιές έξω; Δεν το καταλαβαίνω! Να κάνουμε κριτική, ναι. Να του πούμε «όχι, δεν έρχεσαι, άι φύγε από εδώ»; 
Εξάλλου, ακόμα και οι Αρχηγοί σας -άκουσα και την κ. Δούρου, αλλά και τον κ. Τσίπρα της άλλης αριστεράς, της ψευτοαριστεράς εν πάση περιπτώσει, που λίγο αριστερά είναι- να λένε κάτι για την Πνύκα, ότι κακώς πήγε στην Πνύκα ο Ρούμπιο. Μισό λεπτό ρε παιδιά, στην Πνύκα πήγε και ο Μακρόν. Τα ξεχάσαμε αυτά; Εκεί δε διαμαρτυρηθήκατε. Εδώ διαμαρτύρεστε! Καλό το «φονιάδες των λαών Αμερικάνοι» και οι πορείες που έκανε παλιά ο Τσίπρας, αλλά το μόνο που τόλμησε να ψελλίσει είναι αυτό. Θα τα πούμε στην πορεία. 
Η αλήθεια είναι -κυρίες και κύριοι, θα πούμε αλήθειες εδώ- ότι φάγαμε φάπες από παντού. Ακούστε: Φάπες στην εξωτερική πολιτική, φάπες από Ευρώπη, φάπες από ΗΠΑ, φάπες από Βουλγαρία, φάπες από Σκόπια, φάπες από Αλβανία. Γίναμε καρπαζοεισπράκτορες του πλανήτη με την εξωτερική σας πολιτική και θα σας το αποδείξω τώρα. 
(Χειροκροτήματα από την πτέρυγα της Ελληνικής Λύσης)
Από τον Μάρτιο μάς έλεγαν οι εφημερίδες που ελέγχει η Νέα Δημοκρατία ότι θα ερχόταν ο Τραμπ, τον Μάιο, τον Ιούνιο, τον Ιούλιο. Φάπα: Δεν ήρθε ποτέ. Πήγε στην Τουρκία, όμως! Μετά μας είπαν θα έρθει ο Υπουργός Άμυνας, πώς λέγεται, όχι ο Ρούμπιο, ο περίεργος τύπος αυτός. Ούτε αυτός ήρθε. Και έρχεται ο Ρούμπιο και με μια φράση μάς αδειάζει όλους. Ακούστε: «Η διπλωματία και η ιδιωτική πρωτοβουλία -βλέπε γαλλική εταιρεία καλώδιο στην Κάσο- πρέπει να υπάρχουν, για να μην υπάρχουν προστριβές με τρίτες χώρες». Δεν τόλμησε να πει ο Ρούμπιο το όνομα «Τουρκία» και έρχεστε και επιχαίρετε εσείς! Τι επιχαίρετε; Είπε Τουρκία; Δεν τόλμησε να το πει. Γιατί να το πει, άλλωστε; Διότι για να το πει, σημαίνει ότι την εντάσσει στο πλαίσιο της αντιπαραθέσεως. 
Φάγαμε και μια φάπα από το Συμβούλιο της Ευρώπης. Κανείς δεν μίλησε εδώ μέσα. Το Συμβούλιο της Ευρώπης έβγαλε ένα ψήφισμα προχθές. Ξέρετε τι λέει, κύριε Κικίλια; Ακούστε, κύριε Υπουργέ, μισό λεπτό. Λέει ότι «πρέπει να προστατευθεί στη Βόρεια Ελλάδα η βλαχική κληρονομιά». Το Συμβούλιο της Ευρώπης! Πού ήταν οι δικοί σας οι εκπρόσωποι, της Νέας Δημοκρατίας, του ΠΑΣΟΚ, πού ήταν; Ψήφισμα για βλάχικη μειονότητα στην Ελλάδα; Καταλαβαίνετε ότι ανοίγει ο ασκός του Αιόλου; Που οι βλάχοι είναι εθνεγέρτες, εθνικοί ευεργέτες! Ψήφισμα. 
Άλλη φάπα: Μονή Σινά! Ο εισαγγελέας το πρότεινε «ξεχάστε την περιουσία της Μονής». Φάπα από Βουλγάρους: «Πήρατε τα κειμήλια». Δεν πήρατε τίποτα. Σας τα παραχώρησαν. Το ιδιοκτησιακό παραμένει στη Βουλγαρία. Και δώσατε στους Βούλγαρους τον Σαμουήλ, τον γενάρχη τους. Έπρεπε να τον δώσετε στα Σκόπια, γιατί και αυτοί θέλουν τον γενάρχη τους. Και αφήστε τους να φαγωθούν μεταξύ τους. Ας μαλώνουν μεταξύ τους τα σκυλιά, τι μας νοιάζει εμάς. Το δώσατε στην Βουλγαρία. 
Κάνατε την Ελλάδα, Τζανετάκο, δυστυχώς, καρπαζοεισπράκτορα. Τουλάχιστον, ο Τζανετάκος ήταν ηθοποιός, αλλά στην προσωπική του ζωή ήταν σοβαρός. Εσείς είσαστε ασόβαροι με τις επιλογές που κάνετε. 
Εγώ δεν καταλαβαίνω τα πανηγύρια της Νέας Δημοκρατίας, του ΠΑΣΟΚ, του Τσίπρα και του Ανδρουλάκη -γιατί έβγαλαν και ανακοινώσεις- ότι ο κάθετος άξονας, λέει, είναι καλός. Από πού είναι καλός, κύριε; Ο κάθετος άξονας είναι καλός για την Ελλάδα; 
Πρώτον, αυτό βολεύει μόνο τους Αμερικανούς. 
Δεύτερον -και κυριότερο- θα πάρει φυσικό αέριο φθηνό ο Έλληνας; Μπορεί γεωπολιτικά να πω είναι αναβάθμιση, αλλά γεωοικονομικά, λέω, κερδίζει κάτι η Ελλάδα; Όχι! Κερδίζουμε κάτι εμείς; Τέλη διελεύσεως, κάτι, κερδίζουμε; Όχι! Να, λοιπόν, γιατί Τσίπρας, Ανδρουλάκης, Μητσοτάκης, κοινός παρονομαστής, κοινή πολιτική, ίδια άποψη.  
(Χειροκροτήματα από την πτέρυγα της Ελληνικής Λύσης)
Και δεν λέμε να μην γίνει, να γίνει, αλλά όχι να χαίρεστε για κάτι που δεν κερδίζει ο Έλληνας πολίτης. Και το ότι ο Πρωθυπουργός είναι ίδιος με τον κ. Τσίπρα αποδεικνύεται και με άλλα πράγματα. 
Να του πω, λοιπόν, το εξής: Ο Πρόεδρος της Βουλής έχει μια μήνυση στο συρτάρι του, που κατατέθηκε από την Ελληνική Λύση. Πρόκειται για μηνυτήρια αναφορά για τα όσα είπε ο Άδωνις Γεωργιάδης για τον Τσίπρα, ότι τα πήρε. Τα πήρε για την αλλαγή του Ποινικού Κώδικα. Γιατί ο κ. Κακλαμάνης δεν την φέρνει εδώ, να τη συζητήσουμε; Να αποδειχθεί: Τα πήρε ο Τσίπρας από τον ολιγάρχη ή δεν τα πήρε, όπως είπε ο Αντιπρόεδρος της Νέας Δημοκρατίας; Αλλά τον καλύπτει ο κ. Μητσοτάκης τον Τσίπρα. Καλύπτει ο ένας τον άλλον. Γι’ αυτό λέω είστε τόσο ίδιοι και τόσο προβλέψιμοι τελικά.
(Χειροκροτήματα από την πτέρυγα της Ελληνικής Λύσης)
Και πάμε και στους ολιγάρχες. Τα μάθατε στη Νέα Δημοκρατία; Τα βρήκατε με τους ολιγάρχες τώρα, ε; Τα βρήκατε με τον έναν, τα βρήκατε με τον άλλον, τα βρήκατε με τον τρίτον, τα βρήκατε με όλους.  
Επειδή, λοιπόν, εμείς βλέπουμε και στο παρασκήνιο τι γίνεται και την κινητικότητα Χατζηδάκη, θέλω να ρωτήσω κάτι στο ΠΑΣΟΚ. Επειδή των ολιγαρχών τα παιδιά -οι Έλληνες νεοπολιτικοί- πριν πεινάσουν -εννοώ χάσουν την εξουσία- μαγειρεύουν τη συγκυβέρνηση -λαϊκή παροιμία είναι αυτή- ρωτώ: Εάν φύγει ο Μητσοτάκης και πάει ένα ταξίδι στην Ευρώπη, ο Χατζηδάκης και ο Ανδρουλάκης ή ο Τσίπρας θα συγκυβερνήσουν την επόμενη μέρα; Ε; Ρωτώ. Είναι το σενάριο που παίζει από τους ολιγάρχες, ναι ή όχι; 
Γιατί ακούγεται, κύριε Πολάκη; 
ΠΑΥΛΟΣ ΠΟΛΑΚΗΣ: Κι εμένα γιατί με κοιτάς;
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Όχι, λέω. Τσίπρας είσαι εσύ; Εσύ δεν είσαι Τσίπρας.
ΠΑΥΛΟΣ ΠΟΛΑΚΗΣ: Όχι, δεν είμαι.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Το ξέρω, δεν είσαι Τσίπρας. Εγώ λέω «Τσίπρας, Ανδρουλάκης, Μητσοτάκης». Έχουν σχέση τα σενάρια αυτά; Να βγουν δημοσίως και να πούνε «δεν θα συγκυβερνήσουμε ούτε με Χατζηδάκη ούτε με κανέναν αρχηγό της Νέας Δημοκρατίας». 
ΔΗΜΗΤΡΙΟΣ ΜΑΝΤΖΟΣ: Πόσες φορές να το πούμε;
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Να το πούνε! Γράφετε στον Τύπο, κύριε Μάντζο. 
Οι Κρητικοί, πλην Πολάκη, τα βρίσκουν μεταξύ τους: Χατζηδάκης, Ανδρουλάκης. Ε, υπάρχει και ένας Πολάκης που διαφωνεί μαζί τους. Ψάξτε το λιγάκι. Ξέρω τι σας λέω εγώ. 
Και επειδή από κοτσάνες χορτάσαμε και πιέζει ο χρόνος, κύριε Υπουργέ, να σας πω και το εξής: Πήγε ο κ. Μητσοτάκης και είπε κοτσάνες στο ΣΕΒ. Τι κοτσάνα αμόλησε ο άνθρωπος! Αυξήθηκαν, λέει, η παραγωγικότητα και οι επενδύσεις στην Ελλάδα. Κοτσάνα χοντρή. Τέτοια κοτσάνα δεν την λέει ούτε μαθητής του δημοτικού. Ποιες επενδύσεις αυξήθηκαν; Βγαίνει ο Πρόεδρος του ΣΕΒ και τον «αδειάζει» μετά από λίγη ώρα.  Απίστευτα πράγματα! Πρωθυπουργός που είτε λέει ψέματα είτε δεν ξέρει τι λέει. 
Καλά, έχουμε και τον άλλο τον «Κοτσαναδόρο», τον Τσίπρα. Τι είπε; «Το καλώδιο της Κάσου», λέει, «είναι ένα καλώδιο τηλεπικοινωνιών». Άιντε! Ο Χριστός και η Παναγία και όλοι οι Άγιοι μαζί. Πρωθυπουργός της Ελλάδος που δεν ξέρει ότι το καλώδιο δεν είναι τηλεπικοινωνία, είναι ηλεκτρικό. Έλα, Παναγία μου! Ποιους ψηφίζετε, ρε Έλληνες; Ποιους ψηφίζετε, ρε Έλληνες; Έλεος πια. Ο ένας πετάει την κοτσάνα και ο άλλος τη μαζεύει. 
Ο ίδιος ο Πρόεδρος του ΣΕΒ, κύριε Υπουργέ, μίλησε για χαμηλή παραγωγικότητα που συνδέεται με τις περιορισμένες επενδύσεις. Και εσείς μιλάτε για επενδύσεις και θριαμβολογείτε. Ακούω τους Υπουργούς στα κανάλια, που σας καλούν κάθε μέρα -όχι εσάς, τους Υπουργούς σας- να θριαμβολογούν «έχουμε επενδύσεις». Τι επενδύσεις; Η ανταλλαγή των μετοχών της Metlen 4 δισ., που πέρασαν στην ανάπτυξη, είναι επένδυση; Ανταλλαγή μετοχών μεταξύ της μητρικής και της αγγλικής εταιρείας; 
Πού τα λέτε αυτά; Εδώ υπάρχει η Ελληνική Λύση. Υπάρχει ο Βιλιάρδος, ο Χήτας, ο Φωτόπουλος, ο Γραμμένος, η Αθανασίου, ο Παπαδάκης, ο Κοτίδης, ο Μπούμπας και οι υπόλοιποι, που θα σας απαντάμε με επιχειρήματα. 
(Χειροκροτήματα από την πτέρυγα της Ελληνικής Λύσης)
Τι φτιάξατε, λοιπόν; Ένα κράτος απελπισμένων. Ένα κράτος απελπισμένων πολιτών. Απελπισμένοι ψαράδες που κυνηγούν τον Πρωθυπουργό σήμερα στην Αρναία, ο οποίος τρέχει στη Μακεδονία μπας και μαζέψει τα ασυμμάζευτα. Δεν πρόκειται να κάνετε τίποτα. Πρώτο κόμμα η Ελληνική Λύση στη Βόρεια Ελλάδα. Σε όλη την Ελλάδα θα είμαστε πρώτο κόμμα. 
(Χειροκροτήματα από την πτέρυγα της Ελληνικής Λύσης)
Αρτοποιοί απελπισμένοι κλείνουν τους φούρνους τους. Βοήθεια δεν έχουν, κυνηγούν υπουργούς. Ταξιτζήδες απελπισμένοι. Όλοι οι Έλληνες είναι απελπισμένοι και ζητούν βοήθεια. Μόνο τα καρτέλ και οι ολιγάρχες είναι ευχαριστημένοι. Αυτό να δείτε. Ότι τα καρτέλ και οι ολιγάρχες από την αισχροκέρδεια είναι ευχαριστημένοι και οι πολίτες είναι απελπισμένοι. Τους κάνατε φτωχούς και θα τιμωρηθείτε σύντομα στις εκλογές. 
(Χειροκροτήματα από την πτέρυγα της Ελληνικής Λύσης)
Και εμείς προτείνουμε συγκεκριμένα μέτρα. Είπαμε για κρατικά παντοπωλεία και κάποιοι γελούν. Υπάρχουν κρατικά παντοπωλεία στα στρατιωτικά πρατήρια. Μπορούν να μειωθούν οι τιμές 40% κάτω. Με εκατό κωδικούς, όχι παραπάνω. Τρόφιμα. Τίποτα άλλο. Μόνο η Ελληνική Λύση θα γονατίσει τα καρτέλ και την αισχροκέρδεια. Κανείς άλλος. Είναι υπηρέτες.
(Χειροκροτήματα από την πτέρυγα της Ελληνικής Λύσης)
Δεν θα πω κάτι άλλο για τα πλυντήρια που γίνονται στα μέσα ενημέρωσης, θα πω μόνο τούτο: Να βλέπουν οι τηλεθεατές ποιους καλούν εκεί. Τσίπρας, Μητσοτάκης, Ανδρουλάκης. Τους βλέπεις από το πρωί μέχρι το βράδυ να πιάνουν στασίδι. Αυτοί που κατέστρεψαν τη χώρα -και μας βλέπουν μικρά παιδιά κάτω- προσκαλούνται για να μας πείσουν πώς θα μας σώσουν ξανά. Αυτός που μας κατέστρεψε. Αυτός που σε κατέστρεψε έχει ένα δικαίωμα: Να μην ομιλεί ποτέ. 
(Χειροκροτήματα από την πτέρυγα της Ελληνικής Λύσης)
Και πάμε τώρα να δούμε τι κάνουν. Είστε ευαίσθητος εσείς προσωπικά με τον στρατό και την αστυνομία, κύριε Υπουργέ. Είναι δυνατόν με έγγραφο να εκβιάζουν τους αξιωματικούς και τους λιμενικούς -το καταθέτω στα Πρακτικά- ότι αν δεν πάρουν τη νέα ταυτότητα, δεν θα πάρουν μισθό; Έγγραφο του Υπουργείου. Να το. Εκβιάζουν τους στρατιωτικούς αν δεν πάρουν προσωπικό αριθμό, να μην πάρουν μισθό. Και θέλετε να πολεμήσουν αυτοί οι άνθρωποι, οι υπαξιωματικοί, οι αξιωματικοί, οι λιμενικοί, τα παιδιά της Ελλάδος που θα πολεμήσουν απέναντι στην Τουρκία. Σοβαρά μιλάμε τώρα; 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
Κλείνοντας, να το ξαναπώ ακόμη μία φορά. Εμείς θέλουμε ένας κράτος ισχυρό. Σας απαντώ ότι, όταν ο λαός δεν έχει να φάει, θα φάει τους πλουσίους. Στο τέλος, στις επόμενες εκλογές, επειδή ο λαός δεν έχει να φάει, θα φάει εσάς και θα σας πάει εκεί που σας αξίζει. 
Η Ελληνική Λύση θα κυβερνήσει και εσείς θα είστε στην Αντιπολίτευση. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον Πρόεδρο της Ελληνικής Λύσης, τον κ. Βελόπουλο.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις συνοδοί εκπαιδευτικοί από το 7ο Δημοτικό Σχολείο Τρίπολης. 
Σας καλωσορίζουμε στη Βουλή, σας ευχόμαστε καλή πρόοδο και καλή χρονιά. Επίσης, σας καλωσορίζει ιδιαίτερα ο Βουλευτής της περιοχής σας, ο κ. Βαγγέλης Γιαννακούρας, που παρίσταται στη συνεδρίαση.
(Χειροκροτήματα από όλες τις πτέρυγες της Βουλής)
Κύριε Υπουργέ, έχετε τον λόγο για την ομιλία σας επί του σχεδίου νόμου. 
Και για να είστε ενήμεροι, έχει ζητήσει τον λόγο μέχρι στιγμής ο κ. Νατσιός, ο οποίος δεν ξέρω πότε θα έρθει, αλλά όταν έρχονται οι Αρχηγοί, προηγούνται παντός άλλου. Έχει ζητήσει τον λόγο και ο κ. Πολάκης ως Κοινοβουλευτικός Εκπρόσωπος του ΣΥΡΙΖΑ, και έπεται ο κατάλογος όπως θα διαμορφωθεί. 
Κύριε Υπουργέ, έχετε τον λόγο.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε Πρόεδρε, σας ευχαριστώ πολύ. 
Αξιότιμοι κύριοι συνάδελφοι, είχα την ευκαιρία να τοποθετηθώ στις Επιτροπές της Βουλής για το εν λόγω νομοσχέδιο και να απαντήσω σε αρκετά από αυτά τα οποία ακούστηκαν ήδη σε αυτή την Αίθουσα. Προφανώς, όμως, η επικαιρότητα είναι τέτοια και ο τρόπος με τον οποίον τοποθετούμαστε μέσα στο Κοινοβούλιο και εκπαιδεύουμε τους συμπολίτες μας είναι τέτοιος, που ρέπει στο να γεννιούνται θέματα διά «της ατάκας», ας πούμε, κάθε πέντε με δέκα λεπτά.
Λυπάμαι, αλλά εγώ αυτό δεν μπορώ να το ακολουθήσω. Δεν το πιστεύω. Θεωρώ ότι κάνει πολύ μεγάλο κακό στην ελληνική κοινωνία, από όπου και αν προέρχεται, προσέξτε, για να μην παρεξηγηθώ. Και όλο αυτό οδηγεί στο τέλος στο να μην μας ακούει κανείς. Αν δεν μας ακούει κανείς και αν δεν μπορούμε να συνεννοηθούμε σε τρία-πέντε βασικά πράγματα, τα οποία εγώ θεωρώ μείζονα και έχουν να κάνουν με την εθνική ασφάλεια και την αστυνόμευση των θαλασσών μας, που έχουν να κάνουν με βασικά πράγματα, αναρωτιέμαι, στην οποιαδήποτε κρίση πώς θα συνεννοηθούμε, πώς θα ομονοήσουμε και πώς θα αντιμετωπίσουμε την οποιαδήποτε πρόκληση;
Θα περάσω τώρα στην ομιλία μου για το νομοσχέδιο. Πριν από αυτό όμως, θα μου επιτρέψετε. Εγώ σέβομαι και τιμώ όλους τους Αρχηγούς των κοινοβουλευτικών κομμάτων. Άκουσα με πολύ μεγάλη προσοχή τον κ. Κυριάκο Βελόπουλο, όπως τον άκουσα και στα κανάλια τις τελευταίες ημέρες: «Νομίζω ότι όταν τα τουρκικά αλιευτικά έρχονται στα νησιά μας, τα σκάφη του Λιμενικού κρύβονται». Καλό είναι να επανέλθει στην Αίθουσα, να το αποσύρει, να το πάρει πίσω. 
Αλλιώς, κάθε φορά που θα επισκέπτεται το κάθε ελληνικό νησί, κάθε μεγάλο λιμάνι ή πόλη, παρακαλώ πάρα πολύ να επισκέπτεται τα λιμεναρχεία μας και να συναντά τους λιμενικούς μας -που όπως λέει εκείνος, έτσι και εγώ, πληρώνονται με 1.000 ή 1.100 ευρώ, και πρέπει να τους πληρώσουμε παραπάνω- όπως και τους αστυνομικούς μας, τους πυροσβέστες μας και όλους αυτούς οι οποίοι φυλάττουν Θερμοπύλες, και να τους το πει.
Γιατί εγώ, αντίθετα με αυτόν, στους ανθρώπους των Βρυξελλών -γραφειοκράτες, τεχνοκράτες και λοιπούς- οι οποίοι κουνάνε το δάχτυλο στο Λιμενικό και την Ελληνική Ακτοφυλακή, μιλώ για την τεράστια μάχη την οποία δίνει το Λιμενικό εδώ και δεκαετίες στις ελληνικές θάλασσες. Είναι μια μάχη που δίνεται, πρώτον, σώζοντας ανθρώπινες ζωές -χιλιάδες δυστυχισμένους ανθρώπους που βρέθηκαν μέσα στη θάλασσα- όπως δηλώνουν ρητά και κατηγορηματικά οι νόμοι για το Δίκαιο της Θάλασσας, αλλά κυρίως, αστυνομεύοντας και φυλάσσοντας τα θαλάσσια σύνορά μας.
Αυτοί οι άντρες και οι γυναίκες του Λιμενικού Σώματος έχουν δώσει ατελείωτες μάχες, μέρα και νύχτα, με μποφόρ, με κακούς καιρούς, με ανυπέρβλητες συνθήκες, με βάρκες οι οποίες είναι διαλυμένες και ανά πάσα στιγμή κινδυνεύουν να τσακιστούν μέσα στη θάλασσα, και μετά οι δικογραφίες τρέχουν για τους λιμενικούς μας. Υπηρετούν, όμως, και τον ανθρωπισμό και την αστυνόμευση των θαλασσών μας.
Το να ακούω από έναν Αρχηγό πολιτικού κόμματος -που θέλει να λέει ότι εκπροσωπεί και το πατριωτικό τόξο του κοινοβουλευτισμού- ότι κρύβονται οι λιμενικοί μας, αυτοί οι οποίοι εκπαιδεύτηκαν, ορκίστηκαν στο Ευαγγέλιο και στην ελληνική σημαία, και εδώ πάνω στη στολή τους έχουν την ελληνική σημαία και το εθνόσημο και παλεύουν στις θάλασσες, δεν το δέχομαι! Το αντιπαρέρχομαι, το αποκρούω πολιτικά και θεωρώ ότι δεν περιποιεί τιμή για εκείνον που το λέει. 
Έχω δει και τον έχω ακούσει πολλές φορές να υπερασπίζεται τα Σώματα Ασφαλείας και τις Ένοπλες Δυνάμεις. Τώρα αποφάσισε να το κάνει διά της γωνίας εισόδου των αλιέων, για τους οποίους θα απαντήσω ομοίως για τον τρόπο με τον οποίο έχει τοποθετηθεί.
Πάμε να δούμε, λοιπόν. Βγήκα μία φορά και μίλησα -όχι εκατό, όπως έκανε εκείνος- λέγοντας ότι προφανώς και έχει αρμοδιότητα το Λιμενικό και η Ελληνική Ακτοφυλακή για τα θέματα της αλιείας. Τι είδους αρμοδιότητα έχει για τα θέματα της αλιείας το Λιμενικό και η Ελληνική Ακτοφυλακή; Έχει τον έλεγχο της εφαρμογής των κανόνων της αλιείας, τη θαλάσσια επιτήρηση και τη συνεργασία στο πλαίσιο των καθηκόντων της Ακτοφυλακής. 
Άρα, από τα 519.000.000 ευρώ των ευρωπαϊκών ταμείων -που δεν είναι τόσα, καθώς τριακόσια εξήντα τρία είναι η ευρωπαϊκή συμμετοχή- ο νομοθέτης σωστά έχει πει ότι, προκειμένου αυτοί οι άνθρωποι, οι άνδρες και οι γυναίκες του Λιμενικού Σώματος να κάνουν τη δουλειά τους, πρέπει να παίρνουν και σκάφη του Λιμενικού, να εξοπλίζονται, και προκειμένου να επιτηρούν τα θαλάσσια καταφύγια και τις λιμενικές ζώνες, να έχουν και αυτοκίνητα κ.ο.κ..
Από αυτό το ταμείο, το Ταμείο Μετανάστευσης και το ταμείο «ΕΣΠΑ 2021-2027», το οποίο τώρα είναι το ΕΠΑ, και από όποια άλλα χρηματοδοτικά εργαλεία βρίσκουμε, προσπαθούμε -και το δεσμεύτηκα, το τήρησα και το έκανα στην Πολιτική Προστασία- να τρέξουμε όλες τις νομοθετικές πρωτοβουλίες, προκειμένου ο Θάλαμος Επιχειρήσεων, που είναι από το 1980 στο Λιμενικό Σώμα, όταν ήταν ακόμη Υπουργείο Εμπορικής Ναυτιλίας, να γίνει «state-of-the-art» ΚΕΠΙΧ με τεχνητή νοημοσύνη, ώστε οι αξιωματικοί μας να μπορούν να βλέπουν και να υπάρχει πρόληψη, θαλάσσια επιτήρηση και αποφάσεις τις οποίες θα μπορούν να παίρνουν με όλα τα τεχνικά μέσα. Πρέπει αυτό να γίνει και να προχωρήσει. Να έχουμε sensors, drones, κάμερες, μη επανδρωμένα σκάφη επιφανείας, μη επανδρωμένα υποβρύχια, και όλα αυτά τα οποία η ελληνική πολιτεία πιστεύει ότι αναλογούν στο Λιμενικό Σώμα - Ελληνική Ακτοφυλακή και στο Υπουργείο μου, από την αστυνόμευση για την πόντιση των θαλάσσιων καλωδίων αύριο -που θα περάσει η αρμοδιότητα από το Πολεμικό Ναυτικό σε εμάς- μέχρι το θέμα της αστυνόμευσης των υποθαλάσσιων κρίσιμων υποδομών και όπου υπάρχουν για το οτιδήποτε, καθώς και το θέμα της παράνομης αλιείας, το θέμα της ακτοπλοΐας, το θέμα της πρωτοπόρου ναυτιλίας, τα θέματα της μόλυνσης των θαλασσών και ό,τι απορρέει από το Δίκαιο της Θάλασσας.
Στους ανθρώπους αυτούς, που εγώ μπαίνω μαζί τους στα σκάφη στο Νοτιοανατολικό Αιγαίο, στο Βορειοανατολικό Αιγαίο, στον Σαρωνικό, στο Ιόνιο, κάτω από την Κρήτη και οπουδήποτε αλλού επιχειρούν, ελάτε να μου πείτε ότι έρχονται οι παράνομοι Τούρκοι αλιείς στα ελληνικά χωρικά ύδατα και αυτοί κρύβονται μέσα στα λιμάνια μας! Δεν το δέχομαι. Και είναι ντροπή να λέγονται αυτά τα πράγματα εντός του Ελληνικού Κοινοβουλίου. Προς άγραν ψήφων λέγονται, για να συνεννοηθούμε.
Ούτε το προφανές δεν δέχεστε να ακούσετε. Υπάρχουν συγκεκριμένες ημερομηνίες κατά τις οποίες τουρκικά, αιγυπτιακά και άλλα αλιευτικά διασχίζουν -λέγεται αβλαβής διέλευση- τα ελληνικά χωρικά ύδατα και πηγαίνουν από την πλευρά της Μάλτας και της Ιταλίας. Εκεί αγοράζουν ή ψαρεύουν γόνο, τον βάζουν στους κλωβούς, τον σέρνουν ξανά με τέσσερα-πέντε μίλια και ξαναγυρίζουν στην Αίγυπτο ή την Τουρκία. Και αυτό παράνομο ψάρεμα το λέτε. Δεν μπορείτε να ξεχωρίσετε -γιατί κανένας δεν μπορεί να ξεχωρίσει- ποια είναι τα διεθνή ύδατα από τα εθνικά χωρικά ύδατα. Και ο καθένας παίρνει ένα κινητό τηλέφωνο, γυρίζει ένα βιντεάκι, το ανεβάζει στο διαδίκτυο λέγοντας ό,τι θέλει. 
Και όταν παρανομούν οι κύριοι, γίνεται κανονικά η δικογραφία και ο φάκελος στέλνεται στον εισαγγελέα με οπτικοακουστικά μέσα και με όλους τους άλλους τρόπους που μας επιτρέπονται, σύμφωνα με το πλαίσιο των κανόνων εμπλοκής. Παράλληλα, ενημερώνεται ο Κύπριος Επίτροπος Αλιείας της Ευρωπαϊκής Ένωσης και γίνονται τα προβλεπόμενα. Αν θέλει ο κύριος Αρχηγός της Ελληνικής Λύσης, ο κ. Βελόπουλος, ρεσάλτα και λοιπά, θα τα δούμε επιχειρησιακά: τι συνάδει από αυτά και τι δεν συνάδει. Το κλείνω. 
Κυρίες και κύριοι, η Ελλάδα είναι το μεγαλύτερο ναυτικό έθνος. Είμαστε περήφανοι για τη ναυτοσύνη μας. Έχουμε έναν ελληνόκτητο στόλο, ο οποίος είναι η πρώτη δύναμη στην παγκόσμια ναυτιλία, αντιπροσωπεύει το 20% της παγκόσμιας χωρητικότητας. Και οι Ηνωμένες Πολιτείες, που είναι υπερδύναμη, αναγνώρισαν τη ναυτιλιακή δύναμη της χώρας μας και ενέταξαν για πρώτη φορά μαζί με εμάς τη ναυτιλία στον στρατηγικό διάλογο των δύο χωρών, και μάλιστα με συγκεκριμένο παραδοτέο: την υπογραφή της συμφωνίας για την αναγνώριση των πιστοποιητικών των ναυτικών.									

Είναι συμφωνία, η οποία απορρέει από τη σύμβαση STCH και χαίρομαι που αμοιβαία την υπογράψαμε. Ποιος είναι ο βασικός λόγος για τον οποίον συμπλεύσαμε και συμπλέουμε με τις Ηνωμένες Πολιτείες και αναβαθμίστηκε σε αυτό το επίπεδο η σχέση μας; 
Κοιτάξτε, είναι προφανές ότι οι πολιτικές μας σε ό,τι έχει να κάνει με μια ρεαλιστική απανθρακοποίηση της παγκόσμιας ναυτιλίας, συνέπεσαν σε ένα πολύ κρίσιμο timing και χρονική στιγμή. Ποια; Αυτή, όταν πέρυσι τον Οκτώβριο, στο πλαίσιο του ΙΜΟ, η Ελλάδα απείχε με την ψήφο της, όπως και η αδελφή Κύπρος -δεν είναι τα μόνα κράτη-μέλη της Ευρωπαϊκής Ένωσης που εκφράζουν τις επιφυλάξεις- για τη μετάβαση σε μηδενική εκπομπή ανθράκων σε ό,τι έχει να κάνει με τα καύσιμα στην ναυτιλία, που θα οδηγούσε σε υπέρμετρο ενεργειακό κόστος, το οποίο θα μετακυλιόταν στην ελληνική οικογένεια, στην ευρωπαϊκή οικογένεια, στην αμερικανική οικογένεια και θα οδηγούσε λόγω ανύπαρκτων εναλλακτικών καυσίμων σε μια τιμωρητική για τη ναυτιλία φορολόγηση δισεκατομμυρίων ευρώ. Μόνο για το 2027, 120 δισεκατομμύρια και 100 έως 300 δισεκατομμύρια κάθε χρόνο μέχρι το 2035, που θα μετακυλιόταν φυσικά στην πραγματική οικονομία. Πληθωρισμός λοιπόν, ενεργειακή κρίση και ακρίβεια περαιτέρω στα τρόφιμα. 
Ήταν μια πολύ δύσκολη απόφαση, αλλά ο Πρωθυπουργός και η Ελληνική Κυβέρνηση δεν υπήρχε περίπτωση να το αποδεχτεί αυτό έτσι. Και άρα αναβλήθηκε η συγκεκριμένη απόφαση στον ΙΜΟ διά της ψηφοφορίας και κατέδειξε γλαφυρά ότι η παγκόσμια κοινότητα δεν ήταν έτοιμη να δεχθεί ασυζητητί μια τέτοια απόφαση. 
Παράλληλα, η Ελλάδα που προεδρεύει στο Συμβούλιο Ασφαλείας, ανέδειξε ήδη και αναδεικνύει σημαντικές προτεραιότητες, όπως είναι η ασφάλεια της θάλασσας και η ελευθερία της ναυσιπλοΐας, η σταθερή προσήλωση της σύμβασης των Ηνωμένων Εθνών για το δίκαιο της θάλασσας και κρίσιμα ζητήματα για τη ναυτιλία και τις ναυτιλιακές υποδομές. Άκουσα και για τα ναυπηγεία, άκουσα και για τις λιμενικές υποδομές. 
Και πάμε στο νομοσχέδιό μας, πιο συγκεκριμένα. Να μην επαναλάβω όσα είπε ο εισηγητής της Πλειοψηφίας κ. Κεδίκογλου, ο οποίος πολύ σωστά τοποθετήθηκε και ανά άρθρο για τη σημασία που έχει το εν λόγω νομοσχέδιο για τις λιμενικές υποδομές. Να εξηγήσω απλά ότι το ΤΑΙΠΕΔ, Υπερταμείο -ή όπως αλλιώς θέλετε ονομάστε το, το ίδιο μου κάνει- προσφέρει στα λιμενικά ταμεία, στους δήμους και στο Υπουργείο τη δυνατότητα διαμηχανικών και το expertise που έχει, επιτάχυνση των διαδικασιών, μελέτες και τεχνητή υποστήριξη. Γιατί ξέρουμε όλοι μας εδώ -και αυτό χρησιμοποιούμε από το ταμείο-, ότι δυστυχώς τα έργα αυτά είναι πολύχρονα, είναι υπερδεκαετή και ενδεχομένως σωστά είναι, γιατί υπάρχουν φίλτρα. 
Υπάρχει το φίλτρο των περιβαλλοντικών μελετών. Υπάρχει το φίλτρο της σωστής νομοθέτησης. Υπάρχει το φίλτρο του master plan. Υπάρχει το φίλτρο του να συναινέσουν και να συμφωνήσουν ο Δήμος, το Λιμενικό Ταμείο, η Περιφέρεια, η ΠΕΔ, οι μηχανικοί, το Υπουργείο Ενέργειας και Περιβάλλοντος δια των περιβαλλοντικών μελετών, να γίνει ένας διαγωνισμός, να φτιαχτούν τα τεύχη, να κατακυρωθεί ο διαγωνισμός, να μην υπάρχουν ενστάσεις στα πρωτοδικεία, εφετεία, Συμβούλιο Επικρατείας και ούτω καθεξής. 
Καταλαβαίνετε λοιπόν, και το είπα στην επιτροπή, ότι μπορεί να ξεκινήσει από μία γενιά η κατασκευή ενός έργου υποδομής ενός λιμανιού και να πάει στην επόμενη ή στη μεθεπόμενη, δυστυχώς. Να βρούμε έναν τρόπο, λοιπόν, να το επιταχύνουμε. Και μετά τα δεκατρία λιμάνια, τα οποία ολοκληρώσαμε με τις συμβάσεις, παρεμβάσεις μας και το δώσαμε ως δελτίο Τύπου και ανακοινώθηκε τις προηγούμενες εβδομάδες, να πάμε σε άλλα τέσσερα, τα οποία εμπεριέχονται στο νομοσχέδιο, τη Σούδα, την Πάχη Μεγάρων, τη Ρόδο και τη Μυτιλήνη και να κάνουμε παρεμβάσεις τέτοιες να διευκολύνουμε τους ανθρώπους. Τίποτε το μεμπτό δεν κρύβεται από πίσω, τίποτα το ομιχλώδες, τίποτε το περίεργο, τίποτα το γκρίζο. Στη διάθεσή σας όλα. 
Θα πείτε παρακαλώ και θα δηλώσετε καταψηφίζοντας, ότι δεν θέλετε να προχωρήσουν αυτά τα έργα. Αυτά τα λιμενικά έργα δεν θέλετε να προχωρήσουν. Όταν θα πηγαίνετε, λοιπόν, οι συνάδελφοι πολιτικοί στα νησιά επισκέψεις, θα τους εξηγείτε γιατί τα έργα υποδομής τους δεν θα προχωρούσαν. Και ο κ. Καζαμίας, νομίζω, ρώτησε το εξής: Ποια είναι η εργασιακή διάταξη αυτή, η οποία συνδέει τις αυξήσεις των μισθών ή της περιουσίας των ανθρώπων ή της ανάπτυξης με τις επενδύσεις αυτές; Επαναλαμβάνω, το δέχομαι. Κακοπαιγμένη λέξη η λέξη «ανάπτυξη». Ταλαιπωρημένη λέξη στις μέρες μας. Τη χρησιμοποιούν όλοι για το σωστό και για το λάθος.
Και εξηγώ. Αν μία περιοχή νησιωτική ή ηπειρωτική που βρέχεται από θάλασσα έχει τη δυνατότητα να αναβαθμίσει μία λιμενική υποδομή και δεν έχει τίποτα και βλέπουμε σκουπίδια στις παραλίες, και αντί γι’ αυτό αναβαθμίζεται ένα λιμενικό έργο -δεν είναι μόνο μπαλκ και χαλίκι και τσιμέντο- και δημιουργείται μία μαρίνα, αναβαθμίζεται το λιμάνι και στη λιμενική ζώνη υπάρχουν καταστήματα υγειονομικού ενδιαφέροντος, υπάρχει τροφοδοσία, υπάρχει catering και μπορούν να πάνε να παίζουν τα παιδιά μας, τότε προφανώς δημιουργούνται και θέσεις εργασίας πέραν αυτών των θέσεων εργασίας όπως του καπετάνιου, του μηχανικού, του ηλεκτρολόγου και των επαγγελμάτων ακόμα και των ξενοδοχειακών που πληρώνουν πολύ καλύτερα στη θάλασσα από ό,τι στη στεριά. 
Υπάρχουν και αυτά τα επαγγέλματα, λοιπόν, των εμπόρων και των ανθρώπων αυτών που ως πρόγονοί μας κατάφεραν να μεγαλουργήσουν στα λιμάνια μας και στη χώρα μας και να μας κάνουν μεγάλους και τρανούς. Αυτά τα επαγγέλματα λοιπόν, αναβιώνοντάς τα και έχοντας στη θάλασσα, τουρισμό υψηλού επιπέδου, κρουαζιέρα, μαρίνες, ακτοπλοΐα, FSRU, ενέργεια, το κατασκευαστικό κομμάτι και το real estate, τον εμπορικό κόσμο και συνδέοντας τα αυτά σε ένα hub, μπορεί να πει κανείς και να ισχυριστεί ότι είτε είναι ένα νησί, είτε είναι μια επενδυτική περιοχή, έχουμε ένα στέρεο, οργανωμένο, αναπτυξιακό και οραματικό πρόγραμμα, που μπορεί να δώσει καλύτερα πληρωμένες θέσεις εργασίας, βεβαίως το επαναλαμβάνω, και την περιουσία των ανθρώπων, η οποία αξίζει χ σήμερα, να την αναβαθμίσει και αύριο να είναι χ επί δύο, χ επί τρία. Άρα, αυτοί οι άνθρωποι να μπορούν να αφήσουν στα παιδιά τους σημαντικότερα πράγματα από αυτά τα οποία οι ίδιοι παρέλαβαν. 
Αυξάνονται τα έσοδα και για το ελληνικό δημόσιο, αυξάνονται τα έσοδα για τις οικογενειακές επιχειρήσεις, για τους αυτοαπασχολούμενους, για τις μικρές και μεσαίες επιχείρησες, που είναι κατά την άποψή μου ο εμπορικός κόσμος και είναι το μεγαλύτερο κομμάτι της ελληνικής οικονομίας, η μεσαία τάξη. Σε κάποιους δεν αρέσει να την ακούνε και θεωρούν ότι πρέπει να υπάρχουν τρεις, τέσσερις πολυεθνικές εταιρείες σε κάθε κλάδο. Εγώ την υποστηρίζω τη μεσαία τάξη και τους πολλούς και η Κυβέρνησή μας, επίσης. Άρα, λοιπόν, περί αυτού πρόκειται. Αυτό προσπαθεί να τακτοποιήσει το νομοσχέδιο. 
Είπε, επίσης ο συνάδελφος κ. Μιχαηλίδης, τον οποίο τιμώ και σέβομαι για το θέμα των συμβουλίων των λιμενικών ταμείων και για το πώς μπορούν να ορίσουν την τιμολόγηση με βάση τα λιμενικά τέλη. Να το πω μια ακόμη φορά, τώρα που είναι περισσότεροι συνάδελφοι εδώ πέρα, προκειμένου να μην χρειαστεί να το επαναλάβω: Όχι για την ακτοπλοΐα και όχι για την τροφοδοσία. Με κοινή υπουργική δική μου, του Υπουργού Ναυτιλίας και Νησιωτικής Πολιτικής και του Υπουργού Εθνικής Οικονομίας, ορίζεται η τιμολόγηση σε αυτά. Άρα, όχι, όπως δύο χρόνια καταφέραμε και παλέψαμε σε ένα λαϊκό μέσο, που είναι το πλοίο στην ακτοπλοΐα, σε σχέση με τον τουρισμό και δεν αυξήθηκαν τα ακτοπλοϊκά εισιτήρια, έτσι δεν τους επιβαρύνουμε ούτε καν για τα τέλη. Το αντίθετο, μάλιστα. Ετοιμάζουμε με τον κύριο Γενικό Γραμματέα σε σχέση με το Πράσινο Ταμείο και ενδεχομένως και άλλα πράγματα, που αφορούν τα τέλη ή τις επενδύσεις, τα χρήματα που μπορούμε να πάρουμε από την Ευρώπη και να χρησιμοποιήσουμε διά αυτού. Το ανάποδο, λοιπόν, μπορεί να συμβεί. Και ο έλεγχος και η μέριμνα του κράτους πάντα υπάρχει. Και εργαλεία υπάρχουν και η ΓΙΡΑΛ και η ΔΑΛ και είναι εκεί για να ελέγχουν τους πάντες όταν χρειαστεί και το έχουμε αποδείξει αυτό. 
Υπάρχουν λιμάνια, όμως, τα οποία ήταν ανενεργά ή λιμάνια, τα οποία κάποιοι θεωρούσαν δεύτερης ή τρίτης σημαντικότητας και σημασίας και τα προσπερνούσαν. Εγώ δεν το δέχομαι αυτό. Αντιθέτως, πιστεύω ότι όλοι αξίζουν την ευκαιρία τους, να αναπτυχθούν σωστά και να στηριχθούν οι πολλοί και οι τοπικές κοινωνίες. Και αυτό είναι στην πράξη η περιφερειακή ανάπτυξη και όχι λόγια πράσινα, χοντρά, παχιά κ.λπ.. Αυτή είναι η περιφερειακή ανάπτυξη. Κι αυτό μπορεί να κρατήσει τα παιδιά μας και τις επόμενες γενιές στα νησιά μας, στις κωμοπόλεις, στα χωριά, στα κεφαλοχώρια και στις πόλεις τους. Και αυτό μπορεί να τους αποτρέψει από το να φύγουν και να συνεχιστεί αυτή η αστικοποίηση, ας πούμε ή να φύγουν στο εξωτερικό. Αυτό είναι που μπορεί να τους βοηθήσει να φέρουν την οικογένειά τους εκεί ξανά ενδεχομένως, να έχουν το κίνητρο και την οικονομική δυνατότητα γι’ αυτό το οποίο δίνει η γη τους στον αγροτικό τομέα, ο τουρισμός στο νησί τους ή στην πόλη τους, τα θέματα της ενέργειας, τα θέματα της ακτοπλοΐας, τα θέματα της ναυσιπλοΐας, τα θέματα του εμπορίου κοντά σε παράκτιες ζώνες. Να είναι κύριοι του εαυτού τους, να μπορούν να ερωτευτούν, να παντρευτούν, να κάνουν οικογένειες, να κάνουν πολλά παιδιά για να λυθεί και το δημογραφικό μας και να στραφεί αυτό το πρόβλημα, το οποίο έχουμε γενικά ως δυτική κοινωνία. 
Ένα κομμάτι όλου αυτού είναι και αυτό το νομοσχέδιο. Τίποτα παραπάνω. Και βεβαίως αυτά τα οποία πολλά χρόνια δεν έγιναν στο κομμάτι των λιμενικών και ζητούσαν διάφοροι ενδεχομένως, έρχεται να τα καλύψει με την υγειονομική περίθαλψη και των λιμενικών μας και αυτών οι οποίοι βρίσκονται σε πόστα στο εξωτερικό και με τον τρόπο με τον οποίο αναβαθμίζεται η Υγειονομική Επιτροπή του Υπουργείου και του Λιμενικού. 
Κύριε Πρόεδρε, καταθέτω τις νομοτεχνικές βελτιώσεις. 
Σας ευχαριστώ πολύ. 
(Στο σημείο αυτό ο Υπουργός Ναυτιλίας και Νησιωτικής Πολιτικής κ. Βασίλειος Κικίλιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 
ΠΡΟΕΔΡΕΥΩΝ (Αθανάσιος Μπούρας): Καταθέστε τις στα Πρακτικά και θα μοιραστούν στους εισηγητές και σε όσους συναδέλφους θέλουν.
Ευχαριστούμε, κύριε Υπουργέ.
Ζήτησαν τον λόγο για παρέμβαση δύο Κοινοβουλευτικοί Εκπρόσωποι.
Με τη σειρά που τον ζήτησαν, θα μου επιτρέψετε, κύριε Μάντζο, να δώσω πρώτα τον λόγο στον κ. Χήτα ως Κοινοβουλευτικό Εκπρόσωπο της Ελληνικής Λύσης και αμέσως μετά θα έχετε τον λόγο εσείς για τη δική σας παρέμβαση. 
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, σας ευχαριστώ πάρα πολύ. 
Είμαι υποχρεωμένος να πάρω τον λόγο μετά από αυτά που ακούσαμε. 
Κύριε Κικίλια, μπράβο σας, ωραίο σόου. Δεν θα σας το είχα, δεν σας το είχα πραγματικά. Τέτοιο σόου από εσάς δεν σας το είχα. Τώρα, εάν ήμασταν εν πλω αυτήν τη στιγμή, θα έλεγα ότι σας έχει πιάσει η θάλασσα και ζαλιστήκατε. Όμως, είμαστε σταθερά εδώ. Δεν είμαστε εν πλω.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Δεν ζαλίζομαι.
ΚΩΝΣΤΑΝΤΙΝΟΣ ΧΗΤΑΣ: Τι υπονοήσατε; Τι είπατε; Ότι ο Βελόπουλος και η Ελληνική Λύση υποτιμά το Λιμενικό Σώμα; Αλήθεια; Αυτό αντιληφθήκατε; Ε, σας έχει πιάσει η θάλασσα και δεν ξέρετε τι λέτε!
Ναυτία έχετε, κύριε Κικίλια μου, ναυτία. Άλλα είπαμε. Το αντίθετο, ότι δεν παίρνουν την εντολή από εσάς, τη φοβική Κυβέρνηση, την Κυβέρνηση του κατευνασμού να συνοδεύσουν τα ελληνικά ψαροκάικα και να πάνε να διώξουν τα τούρκικα αλιευτικά, κύριε Κικίλια. Ναι, αυτοί οι άνθρωποι που έχουν ορκιστεί στην πατρίδα, που φέρουν το εθνόσημο, που είναι έτοιμοι να δώσουν τη ζωή τους, που τους στηρίζουμε με όλη μας τη δύναμη εμείς, ναι, δεν παίρνουν την εντολή από εσάς, τους φοβικούς, τη φοβική Κυβέρνηση. 
Πείτε μας ένα περιστατικό. Για μιλήστε με τους λιμενικούς να δείτε τι λένε. Ένας το έκανε μόνος του και τον τιμωρήσατε. Ένας το έκανε μόνος του και τον τιμωρήσατε. Και σουλατσάρουν κάθε μέρα τα ακτοπλοϊκά, τα τουρκικά ψαροκάικα και ψαρεύουν σε δικά μας νερά. 
Ακούστε λίγο κάτι. Εμάς βρήκατε Πέμπτη μεσημέρι να κάνετε τώρα σπέκουλα και φθηνή πολιτική; Εμάς βρήκατε; Δεν πάτε πουθενά αλλού; Πείτε τα σε κανένα αριστερό κόμμα αυτά που ασχολούνται με την Πύλο ακόμα. Όχι σε εμάς αυτά. Φθηνή πολιτική σε εμάς όχι. Βρείτε άλλα να μας πείτε, αλλά όχι για το λιμενικό, όχι για τον στρατό, όχι για την αστυνομία.
Πείτε τα αλλού, κύριε Κικίλια. Λάθος παράταξη βρήκατε σήμερα. Ξαναδείτε το λίγο.
Και για ποιο Λιμενικό μιλάμε; Ξέρετε πώς το έχετε καταντήσει το Λιμενικό; Να κουβαλάει κάθε μέρα, κύριε Υπουργέ, τους λαθρομετανάστες. Όχι μόνο αυτούς που είπατε εσείς, τους δύσμοιρους ανθρώπους, τους λαθρομετανάστες που μπουκάρουν κάθε μέρα στην πατρίδα μας, κύριε Κικίλια. Ορίστε το Λιμενικό, γκουβερνάντες, τους κουβαλάει δεξιά και αριστερά. Δικές μας είναι οι φωτογραφίες αυτές; Μήπως είναι AI; Κανονικότατες φωτογραφίες είναι. Αυτό είναι το Λιμενικό. Κάθε μέρα συνοδεύει τους λαθρομετανάστες. Ωραία; Έτσι το έχετε καταντήσει το Λιμενικό μας που το σέβεστε και το τιμάτε εσείς. Γελάτε; Γελάτε; 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Γελάω με το σόου.
ΚΩΝΣΤΑΝΤΙΝΟΣ ΧΗΤΑΣ: Σόου; Τι σόου; Σόου είναι οι φωτογραφίες; Οι φωτογραφίες είναι σόου; Εδώ, αδιάψευστος μάρτυρας. Ή δεν τους κουβαλάμε κάθε μέρα; Τους συνοδεύουμε; Δεν τα συνοδεύουν, κύριε Παππά, από τη Ρόδο; Τα συνοδεύουν, ναι ή όχι; Κάθε μέρα, κάθε μέρα! Και θα πείτε εσείς για το Λιμενικό; Το Λιμενικό, λοιπόν, δεν είναι μεταφορέας λαθρομεταναστών. Το καταλάβατε; Αυτό είναι. 
ΙΩΑΝΝΗΣ ΠΑΠΠΑΣ: Λάθος εικόνα έχετε.
ΚΩΝΣΤΑΝΤΙΝΟΣ ΧΗΤΑΣ: Και θέλω να μας απαντήσετε στο εξής. Πήρατε ηλεκτρικά αυτοκίνητα με τα χρήματα των ανθρώπων, ναι ή όχι; Σας είπε κάτι ο Πρόεδρος. Δηλαδή αντί να απαντήσετε στα ουσιώδη, βγήκατε να πείτε σήμερα, Πέμπτη μεσημέρι, ότι η Ελληνική Λύση δεν συμπαθεί τους λιμενικούς. Δηλαδή πού να το πούμε αυτό το πράγμα; Είπαμε ότι δεν παίρνουν την εντολή.
Απαντήστε μας, κύριε Κικίλια, εάν θέλετε ή μετά, αργότερα. Πήρατε ηλεκτρικά αυτοκίνητα, ναι ή όχι; 
Καλά, προσπερνώ τα περί μεσαίας τάξης που στηρίζετε. Αυτό είναι ίσως το πιο σύντομο ανέκδοτο. Όχι εσείς προσωπικά, η Κυβέρνησή σας. Είστε η Κυβέρνηση που έχει ανατινάξει τη μεσαία τάξη. Είστε η Κυβέρνηση που τους στηρίζετε, είστε οι μάγοι των καρτέλ, οι μάγοι των ολιγαρχιών. Ε, όχι να βγαίνετε και να λέτε ότι είστε κατά και στηρίζετε τη μεσαία τάξη. Τι άλλο θα ακούσουμε, ρε παιδιά; 
Είπα, μάλλον έχετε ναυτία. Σας έπιασε η θάλασσα.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ο κ. Μάντζος ως Κοινοβουλευτικός Εκπρόσωπος του ΠΑΣΟΚ-Κινήματος Αλλαγής έχει τον λόγο για παρέμβαση τριών λεπτών.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Είναι από εντελώς διαφορετική αφετηρία, κύριε Υπουργέ, η ερώτησή μας. Και σπεύδω να πω ότι για εμάς, όχι, οι λιμενικοί δεν κρύβονται κι αυτό είναι σαφές και πρέπει να είναι σαφές σε όλους. Οι λιμενικοί δεν κρύβονται στη διαχείριση των ζητημάτων και στη διαχείριση της αλιείας και στη διαχείριση και φύλαξη των συνόρων.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Κι εκεί, σε αντίθεση με αυτό που ακούστηκε, για εμάς η φύλαξη των συνόρων πρέπει να πηγαίνει χέρι-χέρι με τη διαβούλευση της ανθρώπινης ζωής και της αξιοπρέπειας προσφύγων και μεταναστών, που εργαλειοποιούνται από παράνομα κυκλώματα διακίνησης και από χώρες ολόκληρες πολλές φορές.
Γι’ αυτό εμείς έχουμε πει, κύριε Υπουργέ, και έχουμε ασκήσει κριτική και σε εσάς και σε όλη την Ελληνική Κυβέρνηση, ότι πρέπει το Ελληνικό Λιμενικό να μην φοβάται τη δικαστική έρευνα και τις έρευνες από ανεξάρτητες αρχές. Θυμίζω την περίπτωση της Πύλου, όσο και αν ενοχλεί τη Δεξιά και την Άκρα Δεξιά. Πρέπει οι έρευνες του Συνηγόρου του Πολίτη και της ελληνικής και της ευρωπαϊκής δικαιοσύνης να προχωρήσουν ανενόχλητες.
Έρχομαι στην παράνομη αλιεία. Όλοι συμφωνούμε, όσοι τουλάχιστον ζούμε σ’ αυτήν τη χώρα, ότι υπάρχει η παράνομη τουρκική αλιεία και ότι τα ήρεμα νερά διαταράσσονται καθημερινά από τις τουρκικές μηχανότρατες που φτάνουν μέσα στα ελληνικά χωρικά ύδατα, όχι μόνο με αβλαβή διέλευση, κάνοντας παράνομες πράξεις αλιείας.
Εφόσον λοιπόν οι λιμενικοί μας όντως δεν κρύβονται, η ερώτηση είναι συγκεκριμένη από εμάς γιατί έχει υποβληθεί και από το Βήμα της Βουλής στις 24 Σεπτεμβρίου 2026 από τον καλό συνάδελφο εισηγητή μας στα ζητήματα της ναυτιλίας, τον Σταύρο Μιχαηλίδη. Πόσες συλλήψεις έχουν υπάρξει; Πόσες ποινικές δικογραφίες έχουν σχηματιστεί; Πόσες κυρώσεις, διοικητικές ή ποινικές, έχουν επιβληθεί όλο αυτό το διάστημα; Έτσι γίνεται ο έλεγχος. Περιμένουμε τις απαντήσεις σας.
Επίσης, σε επίπεδο ευρωπαϊκό, σε ένα ζήτημα το οποίο, επαναλαμβάνω, είναι υπαρκτό, προσβάλλει όχι μόνο την ασφάλεια των Ελλήνων αλιέων και τα δικά μας χωρικά ύδατα και τη δική μας κυριαρχία και τα κυριαρχικά μας δικαιώματα, αλλά εν τέλει και τον πλούτο των θαλασσών, άρα και τους θαλάσσιους πόρους ολόκληρης της Ευρωπαϊκής Ένωσης.
Πόσες φορές εσείς, κύριε Υπουργέ, και ο συνάδελφός σας Υπουργός Αγροτικής Ανάπτυξης έχετε απευθυνθεί στους συναδέλφους σας στο Συμβούλιο Υπουργών ώστε να θέσετε το ζήτημα της τουρκικής προκλητικότητας στις πραγματικές του διαστάσεις και στον πραγματικό χρόνο, ζητώντας και στα συμπεράσματα των εργασιών σας, αλλά και σε συγκεκριμένα μέτρα να υπάρξει αντίδραση της Ευρωπαϊκής Επιτροπής;
Εμείς τη δουλειά μας στο Ευρωπαϊκό Κοινοβούλιο την κάνουμε. Ο αρμόδιος Ευρωβουλευτής μας κ. Σάκης Αρναούτογλου έχει με πάρα πολλές ερωτήσεις και πάρα πολλές παρεμβάσεις θέσει προ των ευθυνών του, τόσο τον Κύπριο Επίτροπο κ. Καδή, όσο και την κ. Κάλλας Ύπατη Εκπρόσωπο της Ευρωπαϊκής Επιτροπής στην εξωτερική μας πολιτική. Μάλιστα, με σχετική τροπολογία, πριν από τον προϋπολογισμό του 2026 της Ευρωπαϊκής Ένωσης, πάλι ο κ. Αρναούτογλου κατάφερε η Ελλάδα και η Κύπρος να συμπεριληφθούν στον κατάλογο των χωρών που αντιμετωπίζουν υψηλό κίνδυνο λόγω της παράνομης ανεξέλεγκτης αλιείας.
Στη Δυτική Μεσόγειο, και το γνωρίζετε, έχουν ήδη επιβληθεί κυρώσεις σε σκάφη τρίτων κρατών, μετά από συντονισμένες περιπολίες Ιταλίας, Μάλτας και Τυνησίας. Εδώ, στην Ανατολική Μεσόγειο, έχουν επιβληθεί αντίστοιχες κυρώσεις; Κι αν όχι, γιατί; Κι αν όχι, ποιες είναι οι δικές σας ενέργειες ως Κυβέρνηση προς τους ευρωπαίους εταίρους, ώστε πράγματι και εδώ στην Ανατολική Μεσόγειο και στο Αιγαίο ειδικότερα, να υπάρξει η επιβολή κυρώσεων και η εφαρμογή του ευρωπαϊκού δικαίου;
Δεν μπορεί η Ανατολική Μεσόγειος να είναι μια γκρίζα ζώνη μη εφαρμογής ή σχετικής ή επιλεκτικής εφαρμογής του ευρωπαϊκού δικαίου. Είναι ζήτημα εθνικής κυριαρχίας και οικονομικής ασφάλειας των αλιέων μας.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε.
Ο κ. Στράτος Σιμόπουλος, Κοινοβουλευτικός Εκπρόσωπος της Νέας Δημοκρατίας, έχει τον λόγο για τρία λεπτά για παρέμβαση.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Το να μιλάμε στην Αίθουσα αυτή για αβελτηρίες της Κυβέρνησης όσον αφορά το μεταναστευτικό, πολιτικά νομίζω ότι δεν είναι σωστό. Μιλάμε για μια Κυβέρνηση η οποία εδώ και αρκετά χρόνια έχει αδειάσει τα κέντρα των μεταναστών. Μιλάμε για μια Κυβέρνηση η οποία έχει εξορθολογήσει τον τρόπο με τον οποίον λειτουργούν και λειτουργούσαν οι μη Κυβερνητικές Οργανώσεις. Μιλάμε για μια Κυβέρνηση η οποία έχει επιταχύνει τις διαδικασίες ασύλου.
Μιλάμε για μία Κυβέρνηση, η οποία έχει ξεκινήσει επιστροφές και μάλιστα όποιοι δεν δικαιούνται άσυλο κρατούνται ουσιαστικά, ενώ στις χώρες προέλευσης έχει περάσει το σύνθημα ότι εδώ οι μετανάστες, όταν δεν πρόκειται για εμπόλεμες περιοχές, δεν είναι δεκτοί. Καλό είναι λοιπόν, όταν σηκώνουμε στην Αίθουσα αυτή τους τόνους για το μεταναστευτικό, να έχουμε υπόψη και τι λέει η κοινωνία για το μεταναστευτικό. 
Έρχομαι τώρα σε κάποια θέματα, τα οποία ανέφερε ο Πρόεδρος της Ελληνικής Λύσης στα πλαίσια του «όλα τα σφάζω, όλα τα μαχαιρώνω». Μίλησε για τα ναυπηγεία μας. Μα, είναι απολύτως γνωστό ότι η σημερινή Κυβέρνηση παρέλαβε ναυπηγεία κλειστά και σήμερα όχι μόνο και στην Ελευσίνα και στον Σκαραμαγκά έχουν διασωθεί εκατοντάδες θέσεις εργασίας, αλλά έχουν γίνει και επενδύσεις. Οι συγκεκριμένες επιχειρήσεις δανειοδοτούνται και μάλιστα από το εξωτερικό. Και βέβαια, έρχεται η ώρα πια αυτή η αιμορραγία ναυπήγησης πλοίων στο εξωτερικό να μειωθεί πάρα πολύ. 
Τέλος, όσον αφορά την περιβόητη υπόθεση με το σκήνωμα με τα οστά του Σαμουήλ, πρέπει να έχουμε υπ’ όψιν μας ένα πράγμα. Η χώρα μας αυτήν τη στιγμή διεκδικεί τα γλυπτά του Παρθενώνα. Αν τα διεκδικήσει με τον τρόπο αυτό, βάζοντας στο ζύγι -είναι κλεμμένα τα γλυπτά του Παρθενώνα- το τι θα δώσει, δεν θα τα πάρει ποτέ. Το κάνουμε με βάση ορισμένες αρχές. Ζητούμε τα γλυπτά του Παρθενώνα. Με τη λογική αυτή δεν μπορούμε να βάλουμε στο ίδιο ζύγι τα σαράντα οκτώ κειμήλια τα οποία πήραμε, όπου μπορεί η Βουλγαρία να βάζει τα οστά του Σαμουήλ. Και για το συγκεκριμένο θέμα ξεκίνησε η διαδικασία της επιστροφής. 
Θυμίζω αυτά τα οποία είπε η Ιερά Σύνοδος και αυτά τα οποία είπε ακόμη και το Πατριαρχείο και τονίζω ότι είπε πως έγινε μια καλή αρχή. Επιμένω, γιατί βλέπω αντιδράσεις. 
Δεν πρέπει να βλέπουμε αυτά τα θέματα συναισθηματικά. Είμαστε μία χώρα που ζητάμε να επανενωθούν οι αρχαιότητες του Παρθενώνα και τα ζητάμε μετ’ επιτάσεως, γιατί το δίκαιο είναι μαζί μας. Δεν μπορεί να βάζουμε αυτά τα θέματα στο ζύγι. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Τον λόγο έχει τώρα για τρία λεπτά, ο Υφυπουργός Οικονομίας και Οικονομικών, προκειμένου να τοποθετηθεί επί της τροπολογίας με γενικό αριθμό 547 και ειδικό αριθμό 1. Στη συνέχεια έχει ζητήσει τον λόγο ο Πρόεδρος της Νίκης κ. Νατσιός. Στη συνέχεια, εφόσον δεν προσέλθει κάποιος άλλος Πρόεδρος Κοινοβουλευτικής Ομάδας, θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία κ. Παύλος Πολάκης. 
Ορίστε, κύριε Υπουργέ, έχετε τον λόγο για να τοποθετηθείτε για τρία λεπτά.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Με την παρούσα τροπολογία, κυρίες και κύριοι συνάδελφοι, επεκτείνουμε το υφιστάμενο καθεστώς επιδότησης του πετρελαίου κίνησης, ώστε να καλύπτει και το πετρέλαιο εσωτερικής καύσης θέρμανσης. Η εν λόγω διάταξη ορίζει πως η επιδότηση θα προκύψει από τον Κρατικό Προϋπολογισμό με το ακριβές ποσό να καθορίζεται από Κοινή Υπουργική Απόφαση των Υπουργών Εθνικής Οικονομίας και Οικονομικών, Περιβάλλοντος και Ενέργειας και Υπουργείου Ανάπτυξης, την οποία εξουσιοδοτούνται να εκδώσουν πριν από τις 15 Οκτωβρίου, διότι τότε ανοίγει η αγορά σε ό,τι αφορά το πετρέλαιο θέρμανσης και τότε ξεκινάει η περίοδος διάθεσης. 
Η τροπολογία προβλέπει, επίσης, τη δυνατότητα αναπροσαρμογής τόσο της περιόδου εφαρμογής και πέραν της 31ης Οκτωβρίου, όσο και των ποσών της επιδότησης με απόφαση του Υπουργού Εθνικής Οικονομίας και Οικονομικών. Με την ίδια απόφαση προσδιορίζονται η διαδικασία χορήγησης της επιδότησης, ο μηχανισμός εκκαθάρισης αυτής, καθώς και κάθε ειδικότερος και τεχνικός όρος για την εφαρμογή του μέτρου. 
Η επιδότηση, θα πρέπει να τονίσω, ότι θα υπολογίζεται άπαξ της καθαρής αξίας των τιμολογίων πώλησης πριν από το ΦΠΑ. Τα τιμολόγια θα πρέπει να έχουν εκδοθεί από τα διυλιστήρια της εταιρείας εμπορίας πετρελαιοειδών κατηγορίας Α΄ που εισάγουν πετρέλαιο θέρμανσης ή τους κατόχους άδειας πωλητή πετρελαίου θέρμανσης που πραγματοποιούν εισαγωγές. Το συνολικό ποσό της ενίσχυσης θα υπολογίζεται βάσει των συνολικών λίτρων καυσίμου, που θα διατεθούν στην εσωτερική αγορά προς τα πρατήρια, τους πωλητές πετρελαίου θέρμανσης και τους τελικούς καταναλωτές. 
Το κόστος για τον Κρατικό Προϋπολογισμό θα εξαρτηθεί από δύο παράγοντες, το ύψος της επιδότησης ανά λίτρο, η οποία θα καθοριστεί από την Κοινή Υπουργική Απόφαση και τη συνολική ποσότητα πετρελαίου θέρμανσης που θα διατεθεί στην αγορά κατά το διάστημα εφαρμογής του μέτρου. 
Με οριζόντιο τρόπο, λοιπόν, επιδοτούνται οι πολίτες. Επιδιώκουμε κανένας Έλληνας να μην μείνει χωρίς κάλυψη μέσα στο χειμώνα, πολύ δε περισσότερο και οι περιοχές, οι οποίες έχουν έναν ειδικό χαρακτήρα, οι πιο βόρειες περιοχές. Κανένας δεν θα μείνει, λοιπόν, χωρίς θέρμανση. Και με την τροπολογία αυτή που καταθέτουμε, ουσιαστικά προετοιμάζουμε το έδαφος για τις πλήρεις ανακοινώσεις που θα γίνουν στις 14 Οκτωβρίου. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
ΠΑΥΛΟΣ ΠΟΛΑΚΗΣ: Κύριε Πρόεδρε, θα ήθελα τον λόγο για μία παρέμβαση. Μετά θα πάρω τον λόγο για την ομιλία μου.
ΠΡΟΕΔΡΕΥΩΝ (Αθανάσιος Μπούρας): Τον λόγο έχει ο κ. Πολάκης για τρία λεπτά για παρέμβαση.
ΠΑΥΛΟΣ ΠΟΛΑΚΗΣ: Δεν θα την έκανα την παρέμβαση, αλλά την κάνω για δύο λόγους. 
Πρώτον, κύριε Μαρκόπουλε, αυτό που ανακοινώσατε είναι ένα απόλυτο μασκαριλίκι. Δηλαδή τι μας λέτε; Βγήκε ο Πρωθυπουργός προχθές και είπε: «Θα κάνουμε την τεράστια προσπάθεια να ξεκινήσει η χορήγηση του πετρελαίου θέρμανσης με την τιμή την περσινή». Πόσο ήταν η περσινή; Ήταν 1,75, λέει. Εγώ έβαλα πέρσι με 1,08. Πού το είδε το 1,75; Πόσες χιλιάδες χρόνια έχει να βάλει πετρέλαιο ο κ. Μητσοτάκης και να ξέρει και την τιμή του; 
Δεύτερον, σας είπε προηγουμένως ο κ. Παππάς ότι εδώ το πρόβλημα της κερδοσκοπίας δεν είναι τα 15 λεπτά επιδότηση που θα δώσετε. Μετά θα πουν: Α, ακρίβυνε κι άλλο, πάρε και τα 15 λεπτά, όπως έχει γίνει δέκα φορές. Αυτά είναι που κάνετε για τον λαό; Αυτό είναι το έργο για τον λαό; Τα 15 λεπτά που θα τα φάει η επόμενη κανονιά που μπορεί να πέσει στο Ορμούζ; Δεν είναι η κανονιά ο λόγος. 
Ο λόγος είναι ο εξής και θα το λέμε πολύ δυνατά. Από τότε που εσείς περάσατε το management των ΕΛΠΕ στον Λάτση, έγινε καρτέλ ανάμεσα σε Λάτση - Βαρδινογιάννη και εκτινάχτηκε το κέρδος διύλισης, δηλαδή το κέρδος που βγάζει το διυλιστήριο διυλίζοντας ένα βαρέλι. Όταν ήταν ο ΣΥΡΙΖΑ στην κυβέρνηση το κέρδος αυτό ήταν 8 με 10 δολάρια. Επί ημερών σας παίζει μεσοσταθμικά 26 με 29 δολάρια το βαρέλι και έχει φτάσει έως και 75 τις ημέρες της κρίσης. Έτσι εξηγούνται τα τεράστια υπερκέρδη των δύο διυλιστηρίων, που έχει φθάσει 1 δισεκατομμύριο ο καθένας. 
Δηλαδή, δεν κατάλαβα, κύριε Μαρκόπουλε, δεν ζει ο Βαρδινογιάννης με 300.000.000 κέρδος; Δεν ζει ο Λάτσης με 300.000.000 κέρδος από αυτήν τη δραστηριότητα; Γιατί πρέπει να βγάζει από 1.000.000.000 ο καθένας; Δεν το κατάλαβα. Γιατί δεν βάζετε όριο, πλαφόν 10, 11 δολάρια το βαρέλι περιθώριο διύλισης και μετά να μειώσετε και τον ειδικό φόρο κατανάλωσης; Έτσι το 1,75 ευρώ το λίτρο πετρελαίου θέρμανσης θα γίνει 0,80 και 0,90. Έτσι η βενζίνη από 2,30, που έχει σήμερα στα Χανιά, θα κατέβει στο 1,50 και στο 1,40.
Δεν μπορεί οι Κύπριοι που παίρνουν από τα δικά μας διυλιστήρια καύσιμα να τα δίνουν 40 και 50 λεπτά φθηνότερα, γιατί αγοράζουν με άλλο περιθώριο κέρδους προφανώς και έχουν και άλλο φόρο.
Δεύτερον, θα πω μια κουβέντα μόνο για τον κ. Σιμόπουλο. Έχω ενάμιση λεπτό, ακούστε. Για το θέμα που είπατε με τα γλυπτά του Παρθενώνα και ότι εμείς κάναμε το καλό. Δηλαδή αυτήν την λογική την καταλαβαίνω. Δώσαμε τα οστά του Σαμουήλ, που για τους Βούλγαρους έχει την αξία σαν να γυρνούσαν εδώ τα οστά του Μεγάλου Αλέξανδρου, παίρνοντας σαράντα οκτώ κειμήλια αντί για οκτώ χιλιάδες, γιατί έτσι δείχνουμε ότι είμαστε υπεράνω. Και τι θα πείτε στους Εγγλέζους, δηλαδή; Κοιτάξτε τι δώσαμε εμείς στους Βούλγαρους, δώστε μας εμάς τα γλυπτά; Τι λογική είναι αυτή; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και εδώ θα πω κάτι άλλο. Προσέξτε, κύριε Σιμόπουλε. Το 2014 ο Σαμαράς, ο Πρωθυπουργός σας τότε, Πρωθυπουργός της χώρας και Πρόεδρος του κόμματός σας τότε, είχε ζητήσει οκτώ χιλιάδες κειμήλια σε ανταλλαγή με τα οστά του Σαμουήλ. Μέσα σε αυτά τα οκτώ χιλιάδες και για πρώτη φορά τέθηκε το ζήτημα των διακοσίων νεκρών Κρητών του Βαλκανικού Πολέμου, που μέσα σ’ αυτούς αρχηγός τους ήταν ο εγγονός του Θεόδωρου Κολοκοτρώνη. Έχουν ταφεί σε συγκεκριμένη περιοχή της Βουλγαρίας. Ξέρουμε ακριβώς πού είναι -οι στρατιωτικοί έχουν κάνει έρευνα- και τα είχαν ζητήσει ακριβώς. 
Γιατί δεν τα ζητήσατε τώρα, τουλάχιστον αυτά, ώστε να επανέλθουν, να ταφούν, εσείς που το παίζετε και πατριώτες…
ΠΡΟΕΔΡΕΥΩΝ (Αθανάσιος Μπούρας): Κύριε Πολάκη, ολοκληρώσατε, ευχαριστούμε. 
Τον λόγο έχει ζητήσει για παρέμβαση τριών λεπτών η Κοινοβουλευτική Εκπρόσωπος της Πλεύσης Ελευθερίας, η κ. Κεφαλά. 
Ορίστε κυρία Κεφαλά, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Μα, τι ψίχουλα είναι αυτά που μας προσφέρατε και τούτο τον χειμώνα; Ευχαριστούμε πάρα πολύ, κύριε Υφυπουργέ! 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Είπαμε ποσό;
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ποσό; Μα τι ποσό να ανακοινώσετε; Τι ποσό να ανακοινώσετε; Δεν χρειάζεται να ανακοινώσετε ποσό. Μας αρκεί ο τρόπος που νομοθετείτε, το ότι έχετε βάλει, δηλαδή, τις δεκαπέντε ημέρες και αργότερα μπορεί να είναι και άλλες ημέρες. Μας έχετε βάλει, δηλαδή, το δόλωμα με το σκουληκάκι να κουνιέται, μπας και χορτάσουμε, μπας και ζεσταθούμε, γιατί δεν βλέπουμε να ζεσταίνεται καμία ελληνική οικογένεια φέτος τον χειμώνα. 
Δεκαπέντε μέρες, λοιπόν, όλα τα κριτήρια, όλες οι διαδικασίες, όλες οι αποφάσεις είναι στο Υπουργείο Οικονομικών για το εάν θα έχει τη διακριτική ευχέρεια να μας δώσει κάτι παραπάνω στη συνέχεια και φυσικά, για άλλη μια φορά αυτή η αποτυχημένη πολιτική που έχει να κάνει με το να ταΐζουμε τα διυλιστήρια. Γιατί στον καταναλωτή δεν πρόκειται να φτάσει κάτι, για άλλη μια φορά! Όταν η επιδότηση υπολογίζεται στην αξία των τιμολογίων πώλησης προ ΦΠΑ από τα διυλιστήρια στους εισαγωγείς και στους μεγάλους εμπόρους, τότε είναι ξεκάθαρο ότι αντί να μειώσετε απευθείας τον Ειδικό Φόρο Κατανάλωσης, το ΦΠΑ στο τιμολόγιο που πληρώνει ο τελικός καταναλωτής, επιλέγετε να διοχετεύσετε δημόσιο χρήμα στους ενδιάμεσους, ελπίζοντας ότι κάποιο ψιχουλάκι θα φτάσει και στον καταναλωτή.
Ξέρετε πάρα πολύ καλά ότι δεν πέτυχε ποτέ αυτό και ότι είναι κάτι που μπορεί να πετύχει στις μαρκίζες των πρατηρίων, για να προσφέρει μια προσωρινή ανακούφιση, η οποία δεν είναι και πραγματική. Δεν είναι πραγματική σε καμία περίπτωση, όταν έχουμε το Diesel στο 1,57 και το έχετε πάει στο 2,20 με μία αύξηση της τάξης του 40%, την οποία με την ενίσχυση που προσφέρατε την πηγαίνετε στο 30% και θέλετε να σας είμαστε και υποχρεωμένοι για το 30% αύξηση.
Για τη βενζίνη δεν έχετε κάνει τίποτα και φυσικά για το πετρέλαιο θέρμανσης που θα πάει στο 1,75. Αυτό είναι το μόνο σίγουρο και αυτό είναι 50% αύξηση, κύριε Υφυπουργέ και κρατάτε το ΦΠΑ στα ίδια επίπεδα σε αυτή την περίπτωση. Σας ρωτάμε, λοιπόν, γιατί δεν ρίχνετε το ΦΠΑ στο πετρέλαιο θέρμανσης; Δώστε μας μια απάντηση σε αυτό, για να γίνει κάτι ουσιαστικό.
Γιατί δεν βάζετε πλαφόν στα κέρδη; Ξέρετε ότι τα διαλυστήρια έχουν ένα δισεκατομμύριο κέρδη; Γιατί δεν κάνετε κάτι σ’ αυτό, ώστε να προστατεύσετε πραγματικά τον καταναλωτή; Την απάντηση την έδωσε ο κ. Καιρίδης εχθές και ξέρετε τι είπε; Τουλάχιστον, το παραδέχτηκε. Είπε ότι είναι θέμα κλεψίματος και ότι είμαστε ικανοποιημένοι με αυτό. Είπε: «Δεν θέλουμε την Ελλάδα απομονωμένη, καθαρή και τίμια…» -το είπε ο άνθρωπος- «…κλεισμένη στον μικρόκοσμό της». 
Η καθαριότητα και η τιμιότητα είναι μικρόκοσμος για εσάς. Την απεχθάνεστε. Θέλουμε, λέει, ισχυρές συμμαχίες που θα μας βάλουν στο κέντρο της Ευρώπης. Έχετε κάνει τόσες απατεωνιές, που είστε στο κέντρο της Ευρώπης, γιατί έχετε κατακλέψει και την Ευρώπη.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Τον λόγο τώρα έχει για τρίλεπτη παρέμβαση ο Κοινοβουλευτικός Εκπρόσωπος της Κοινοβουλευτικής Ομάδας Νίκη, ο συνάδελφος κ. Σπύρος Τσιρώνης. 
ΣΠΥΡΙΔΩΝ ΤΣΙΡΩΝΗΣ: Ευχαριστώ, κύριε Πρόεδρε.
Κύριε Υπουργέ, δεν ξέρω πραγματικά με ποιον άλλο τρόπο μπορεί αυτή η Κυβέρνηση να αποδείξει, γιατί το κάνει κάθε μέρα, το ότι είναι κυβέρνηση των καρτέλ. Δεν είναι μία κυβέρνηση φιλολαϊκή που ενδιαφέρεται για τον πολίτη. Όχι, ενδιαφέρεστε για συγκεκριμένα τζάκια, για συγκεκριμένους ολιγάρχες. 
Θυμάστε που κοροϊδεύατε την Αντιπολίτευση που σας έλεγε και μάλιστα πρώτη -και κάθεται δίπλα μου- η Βουλευτής του κόμματος, η κ. Κουρουπάκη, από τις 20 Απριλίου ότι πρέπει να φτάσουμε στο κατώτατο όριο στα διαλυστήρια που επιτρέπει η Ευρωπαϊκή Ένωση και κοροϊδεύατε ότι δεν είναι αυτά μέτρα; Και φτάσατε τώρα μετά από τόσους μήνες να το πράξετε; 
Και τι έκανε ο Πρωθυπουργός για άλλη μία φορά; Στέλνει για το αυτονόητο επιστολή να πάρει την άδεια για κάτι που ήδη ισχύει και είναι σοβαρή πολιτική αυτή; Δεν έχει το σθένος να σταθεί και να το κάνει εφόσον επιτρέπεται και στέλνει επιστολή; Αυτή είναι πολιτική σοβαρή υπέρ των πολιτών; 
Και δεν ξέρω γιατί δεν μιλάτε -δεν το άκουσα από κανέναν- για τον λιγνίτη. Φτάσαμε το 2025 η συμμετοχή του λιγνίτη στο ευρωπαϊκό μείγμα να είναι στο 9,2% -το χαμηλότερο ιστορικό επίπεδο στην Ελλάδα- και από εδώ και πέρα τι; Θα είναι στο 0%, όταν στη Γερμανία υπολογίζεται ότι το τέταρτο τρίμηνο του 2026 θα φτάσει στα υψηλότερα επίπεδα παραγωγής που έχει καταγράψει ποτέ το εναπομείναν δυναμικό των μονάδων; 
Και εμείς που έχουμε λιγνίτη και θα μπορούσαμε να έχουμε φθηνή ενέργεια, τον καταστρέφουμε; Καταστρέφουμε τις υποδομές; Εάν γίνει κάτι ακόμα χειρότερο, ποιος θα ευθύνεται που δεν θα υπάρχει λιγνίτης; Ποιος θα ευθύνεται σε μια κρίσιμη για τη χώρα περίοδο σε τέτοιες γεωπολιτικές ανακατατάξεις; Και όλα αυτά στην Ευρωπαϊκή Ένωση, όταν ήδη ισχύει η επιβολή φόρου για το διοξείδιο του άνθρακα.
Σκεφτείτε τι έχει να γίνει και πόσο θα χρησιμοποιούσαν τον λιγνίτη τόσες χώρες, εάν ζητούσαμε μέτρα. Γιατί χρειάζονται κρίσιμα μέτρα, όταν υπάρχουν κρίσιμες καταστάσεις και έκτακτα μέτρα σε έκτακτες καταστάσεις. Και αυτό πρέπει να κάνει ο Πρωθυπουργός, να ζητήσει μείωση του φόρου κατανάλωσης διοξειδίου του άνθρακα σε τέτοιες καταστάσεις, αλλά δεν θα το κάνει. Διότι δεν είστε, πραγματικά, φιλολαϊκή κυβέρνηση. Σε κάθε νομοσχέδιο, ακόμα και στο σημερινό, αυτό φαίνεται. Λειτουργείτε για τα καρτέλ. Δεν λειτουργείτε για τα ελληνικά συμφέροντα. 
Το θέμα είναι -και θα το λέω πάντα- ότι είστε μια Κυβέρνηση που εκβιάζεται τόσο στο εσωτερικό όσο και στο εξωτερικό. Αυτό είστε και το αποδεικνύετε κάθε φορά. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Ο κύριος Υφυπουργός έχει τον λόγο, για να απαντήσει για τρία λεπτά και αμέσως μετά τον λόγο θα πάρει ο Πρόεδρος της Κοινοβουλευτικής Ομάδας Νίκη, ο κ. Νατσιός. 
Ορίστε, κύριε Υφυπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Πάλι βιαστική η Αντιπολίτευση, πάλι πρόχειρη, πάλι απροετοίμαστη! 
Καταρχάς, να ενημερώσουμε. Βλέπω μία επίθεση, λες και ανακοινώσαμε τώρα, σήμερα, την τιμή. Η τιμή θα ανακοινωθεί τις επόμενες ημέρες. Εκτός και εάν δεν το καταλάβατε. Να το κάνουμε, λοιπόν, σαφές. 
Πρώτον, στις 14 Οκτωβρίου θα ανακοινώσουμε την τιμή σε ό,τι αφορά την επιδότηση στο πετρέλαιο θέρμανσης, γιατί κάποιοι βιάζονται. Είδα τον κ. Πολάκη, που έβγαλε ήδη το σπαθί από το θηκάρι. 
Δεύτερον, επειδή βλέπω λανθασμένες εκτιμήσεις και τοποθετήσεις, πέρυσι τέτοια εποχή η τιμή στο βαρέλι διεθνώς ήταν 65 δολάρια. Φέτος έχετε εικόνα που έχει φτάσει; Έχουμε την εικόνα, ξέρουμε τη διεθνή πραγματικότητα; Φέτος το βαρέλι έχει φτάσει στα 102 και ξεπέρασε κάποιες στιγμές και τα 105 δολάρια στο βαρέλι. Οι συγκρίσεις, λοιπόν, παρακαλώ να είναι στοιχειοθετημένες.
Επίσης, επειδή ακούω για τις παρεμβάσεις που δεν έκανε αυτή η Κυβέρνηση στα διυλιστήρια, ποιοι μιλάνε; Σε αυτήν την Κυβέρνηση η οποία έχει κάνει δύο παρεμβάσεις στα διυλιστήρια σε ό, τι αφορά τα κέρδη, κουνάνε το δάχτυλο αυτοί οι οποίοι παλιότερα είχαν πολιτευτεί -με τα μαγκάλια, βέβαια και κάτω από συνθήκες πολύ πιο δύσκολες οικονομικά με τα μνημόνια- και ενώ υπήρχε μεγάλη κρίση στην Ελλάδα δεν έκαναν ούτε μισή παρέμβαση στα διυλιστήρια; 
Αιδώς Αργείοι! Εάν είναι δυνατόν, ποιοι μιλάνε; Αυτοί οι οποίοι δεν μπόρεσαν να χτυπήσουν ούτε μισό καρτέλ. Δεν βάζω ένα, σας το χαρίζω. Ούτε μισό καρτέλ! Στα χρόνια διακυβέρνησης των ΣΥΡΙΖΑ-ΑΝΕΛ, πέστε μου ένα καρτέλ το οποίο χτυπήθηκε. Και μας μιλάνε σήμερα για καρτέλ; 
Μιλάνε για καρτέλ στην Κυβέρνηση που έρχεται και κάνει διαρκώς παρεμβάσεις, για να βοηθήσει μέσα στην κρίση -σε μία διεθνή κρίση- και μάλιστα, ειρωνεύονται; Φτάνουν στο σημείο να ειρωνεύονται την Κυβέρνηση αυτή, επειδή ο Πρωθυπουργός -εκείνος ο οποίος διαπραγματεύτηκε ευρωπαϊκά για το Ταμείο Ανάκαμψης, διαπραγματεύτηκε για να πέσουν χρήματα για τον COVID επιτυχημένα με επιστολές και αποστολές στην Ευρώπη- παλεύει στο διεθνές περιβάλλον, στην Ευρωπαϊκή Ένωση, για να φέρουμε ένα αποτέλεσμα υπέρ των Ελλήνων και των Ελληνίδων που δοκιμάζονται, όπως όλοι οι Ευρωπαίοι, αυτή τη στιγμή από την κρίση στη Μέση Ανατολή; 




Το έχω πει και το ξαναλέω. Η ειρωνεία είναι χαρακτηριστικό των μετρίων. Και επειδή και τα κόμματά σας δημοσκοπικά και κοινοβουλευτικά πλέον είναι μικρά, η ειρωνεία είναι ίδιον και των μικρών. Δεν αντιπολιτεύεστε αυτή τη στιγμή τον Κυριάκο Μητσοτάκη. Αντιπολιτεύεστε την Ελληνίδα και τον Έλληνα που περιμένει λύση και περιμένει ανακούφιση. Και η μόνη εγγύηση αυτής της λύσης και αυτής της ανακούφισης είναι η Κυβέρνηση αυτή.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Επικαλεστήκατε τον ειδικό φόρο στα καύσιμα. Γνωρίζετε σε τι καθεστώς αυτή τη στιγμή κινείται μια χώρα σαν την Ιταλία, η οποία πήρε ένα τέτοιο μέτρο; Η Ελλάδα παλεύει για δημοσιονομικό χώρο. Παλεύουμε για να δώσουμε περιθώριο, όχι μόνο σε εμάς, αλλά και στις υπόλοιπες ευρωπαϊκές χώρες και χώρο για να μπορέσουμε να κάνουμε εθνικές παρεμβάσεις. 
Επικαλείστε διαρκώς το ισπανικό παράδειγμα για τη στέγη. Η Ισπανία πηγαίνει σε εκλογές λόγω της στέγης.
ΝΙΚΟΛΑΟΣ ΠΑΠΠΑΣ: Το αδελφό κόμμα σας μαζί με τους ακροδεξιούς έριξαν την κυβέρνηση. 
ΠΡΟΕΔΡΕΥΩΝ (Αθανάσιος Μπούρας): Παρακαλώ πολύ, μην διακόπτετε.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κατόπιν επικαλείστε το ιταλικό παράδειγμα της μείωσης του φόρου τη στιγμή που είναι μία χώρα, η οποία είναι σε καθεστώς παρακολούθησης από την Ευρωπαϊκή Ένωση, χωρίς να λέτε στον ελληνικό λαό ότι υπάρχουν οι στόχοι δαπανών και υπάρχει επίδραση από όλους τους φόρους…
ΠΡΟΕΔΡΕΥΩΝ (Αθανάσιος Μπούρας): Ολοκληρώσατε, κύριε Υπουργέ. 
Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 9 Οκτωβρίου 2026. 
Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 4/5-10-2026 επίκαιρη ερώτηση της Βουλευτού Λασιθίου της Κ.Ο. ΠΑΣΟΚ-Κίνημα Αλλαγής κυρίας Αικατερίνης (Κατερίνας) Σπυριδάκη προς τον Υπουργό Υποδομών και Μεταφορών με θέμα: «Αγωγός Μύρτου-Μπραμιανού: Ποιος αναλαμβάνει την πολιτική ευθύνη για τη διοικητική διαχείριση που οδήγησε το έργο σε διακοπή και νέες παρατάσεις;». 
2. Η με αριθμό 13/5-10-2026 επίκαιρη ερώτηση του Βουλευτή Μαγνησίας της Κ.Ο. Κομμουνιστικό Κόμμα Ελλάδας κ. Κωνσταντίνου Βασίλειου Μεταξά προς τον Υπουργό Αγροτικής Ανάπτυξης και Τροφίμων με θέμα: «Η καταστροφική τακτική της κυβέρνησης στη διαχείριση των ζωονόσων, η προσχηματική άρνηση του εμβολιασμού και η εμμονή στις θανατώσεις κοπαδιών προς όφελος των επιχειρηματικών ομίλων». 
3. Η με αριθμό 31/5-10-2026 επίκαιρη ερώτηση του Βουλευτή Επικρατείας της Κ.Ο. Πλεύση Ελευθερίας κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Νέα έκθεση της Ευρωπαϊκής Επιτροπής για παραβιάσεις κανόνων και σοβαρές ελλείψεις στα προγράμματα κατάρτισης στην Ελλάδα». 
4. Η με αριθμό 11/5-10-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Υποδομών και Μεταφορών με θέμα: «Σοβαρές καθιζήσεις, δομικές βλάβες σε κτίρια στην Κυψέλη από το Μετρό, ενώ κυριαρχούν αντιφατικές δηλώσεις της πολιτικής ηγεσίας και εκκρεμότητα ως προς την αποκατάσταση». 
5. Η με αριθμό 17/5-10-2026 επίκαιρη ερώτηση του Ανεξάρτητου Βουλευτή Ξάνθης κ. Χουσεΐν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα: «Θα εφαρμοστεί και το 2026 η ΚΥΑ 3378/2025 για την κατανομή βοσκοτόπων;». 
6. Η με αριθμό 26/5-10-2026 επίκαιρη ερώτηση της Ανεξάρτητης Βουλευτού Αχαΐας κυρίας Αθανασίας (Σίας) Αναγνωστοπούλου προς τον Υπουργό Εξωτερικών με θέμα: «Σοβαρά ερωτήματα για τις δηλώσεις της Αμερικανίδας Πρέσβειρας, σύμφωνα με δημοσιεύματα της Wall Street Journal και των Financial Times». 
Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 
1. Η με αριθμό 9/5-10-2026 επίκαιρη ερώτηση του Βουλευτή Αρκαδίας της Κ.Ο. ΠΑΣΟΚ-Κίνημα Αλλαγής κ. Ευάγγελου (Βαγγέλη) Γιαννακούρα προς τον Υπουργό Εσωτερικών με θέμα: «Προκλητική καθυστέρηση για το λιμάνι Πλάκας Λεωνιδίου». 
2. Η με αριθμό 16/5-10-2026 επίκαιρη ερώτηση του Βουλευτή Ηρακλείου της Κ.Ο. Κομμουνιστικό Κόμμα Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Π.Ε. Ηρακλείου, Περιφέρειας Κρήτης, για τις ανάγκες του Αεροδρομίου Καστελλίου και την Οδική Σύνδεση με τον ΒΟΑΚ». 
3. Η με αριθμό 20/5-10-2026 επίκαιρη ερώτηση του Βουλευτή Κερκύρας της Κ.Ο. ΠΑΣΟΚ-Κίνημα Αλλαγής κ. Αλεξάνδρου-Χρήστου Αυλωνίτη προς τον Υπουργό Εθνικής Οικονομίας και Οικονομικών με θέμα: «Γιατί καθυστερεί η υλοποίηση της υπόσχεσης για την κατασκευή του Εργοστασίου Αφαλάτωσης - Αποσκλήρυνσης στη Χρυσηίδα Κέρκυρας;». 
4. Η με αριθμό 18/5-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. Κομμουνιστικό Κόμμα Ελλάδας κυρίας Παρασκευής (Βιβής) Δάγκα προς τον Υπουργό Εσωτερικών με θέμα: «Για την εκρηκτική οικονομική κατάσταση του Δήμου Χαϊδαρίου».
5. Η με αριθμό 28/5-10-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. Κομμουνιστικό Κόμμα Ελλάδας κυρίας Αφροδίτης Κτενά προς τον Υπουργό Εσωτερικών με θέμα: «Για την επικίνδυνη κατάσταση που διαμορφώνεται στο σχολικό συγκρότημα της Γκράβας με αφορμή την έντονη οσμή αερίου». 
Επίσης, ο Βουλευτής κ. Ευάγγελος Αποστολάκης ζητεί άδεια ολιγοήμερης απουσίας στο εξωτερικό από την Παρασκευή 9 Οκτωβρίου 2026 έως και τη Δευτέρα 12 Οκτωβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τη ζητηθείσα άδεια. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα δύο μαθήτριες και μαθητές και έξι συνοδοί εκπαιδευτικοί από το Δημοτικό Σχολείο Βάρδας Ηλείας.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο και καλή σχολική χρονιά.
Τον λόγο έχει ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε. 
Εύχομαι και εγώ καλή σχολική χρονιά και καλή υπομονή και στα παιδιά και στους δασκάλους. 
Κύριε Υπουργέ, κύριε Μαρκόπουλε, είπατε για τις εκλογές στην Ισπανία. Σας ξέφυγε; Έπεσε η κυβέρνηση εκεί εξαιτίας της στεγαστικής κρίσης; Έπεσε η κυβέρνηση τους…
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Σαν παράδειγμα το φέρνουν όλοι.
ΠΡΟΕΔΡΕΥΩΝ (Αθανάσιος Μπούρας): Μην διακόπτετε, κύριε Υπουργέ.   
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Είναι πολύ μεγαλύτερο το πρόβλημα εδώ, αγαπητέ μου. 
Δεν αναφέρετε τίποτε για τον λιγνίτη. Τελευταία φορά, κύριε Υπουργέ, που ανατίναζαν εγκαταστάσεις τις οποίες πλήρωσε ο ελληνικός λαός με το αίμα του -θα έλεγα- είναι όταν έφευγαν, ξεκουμπίζονταν από την Ελλάδα οι ναζί, οι Γερμανοί. Τότε είχαμε καταστροφές υποδομών. Σήμερα, αν δεν κλείνατε τις λιγνιτικές μονάδες και κυρίως την Πτολεμαΐδα θα μπορούσε να ανακουφιστεί κάπως ο ελληνικός λαός.
Όσον αφορά τα οστά, κύριε Σιμόπουλε, σήμερα υποβάλαμε -κύριε Πολάκη, μας προλάβατε- πρόταση, ερώτηση του κ. Ρούντα στη Βουλή για το θέμα των οστών και του εγγονού του Κολοκοτρώνη, του Γεωργίου Κολοκοτρώνη και του ήρωα ταγματάρχη Ιωάννη Βελισσαρίου. Και οι δύο σκοτώθηκαν τον Ιούλιο του 1913 στην Άνω Τζουμαγιά,  δυστυχώς, λίγο πριν τελειώσει ο Β΄ Βαλκανικός πόλεμος. 
Θα έπρεπε τώρα, κύριε Σιμόπουλε, που γίνεται η ανταλλαγή -θα έλεγα- με τα οστά και όχι σκήνωμα -το σκήνωμα μας πάει σε κάτι πιο ιερό- του να συζητήσουμε κάλλιστα να επαναπατριστούν οι δύο ήρωες των Βαλκανικών Πολέμων, ο Κολοκοτρώνης και ο μεγάλος ήρωας των ηρώων, όπως τον ονόμασαν εξαιτίας της απελευθέρωσης των Ιωαννίνων, ο ταγματάρχης Ιωάννης Βελισσαρίου. 
Όσον αφορά τώρα την αλιεία, οι αλιείς, κύριε Υπουργέ, αντί να είναι στη θάλασσα, δυστυχώς, είναι στους δρόμους με τις επιδοτήσεις για καταστροφή σκαφών, τις αυξήσεις στις τιμές των καυσίμων, αλλά και την ασυδοσία των Τούρκων αλιέων στο Αιγαίο. Το είδα με τα μάτια μου. Είχα πάει σε ένα νησί. Το βράδυ οι Τούρκοι με πολύ ισχυρούς προβολείς, δίπλα στο νησί αυτό ψάρευαν. Ρώτησα το Λιμενικό και έλεγε: «Δεν έχουμε εντολές, δεν υπάρχει βούληση». 
Ο κ. Τσίπρας συναντήθηκε με τους αλιείς και καλά του είπαν ότι δήλωσε ότι το Αιγαίο δεν έχει σύνορα. Δόθηκε το μήνυμα απέναντι για η ασυδοσία και για να αποθρασυνθούν εντελώς οι Τούρκοι. 
Το τραγικό είναι ότι η Νέα Δημοκρατία το πήγε ένα βήμα παραπάνω. Και αυτό πρέπει να το γνωρίζουν οι αλιείς της Ελλάδας. Ενώ σύμφωνα με τον Ποινικό μας Κώδικα τιμωρείται η αλιεία από αλλοδαπούς που ψαρεύουν χωρίς την προβλεπόμενη άδεια εντός των χωρικών μας υδάτων, η Νέα Δημοκρατία το 2021 τροποποίησε τον Αλιευτικό Κώδικα και πλέον δεν γίνεται καμία σύλληψη από το Λιμενικό. Πλέον, σε ένα περιστατικό παράνομης αλιείας, θα πρέπει πρώτα να επιβληθεί ποινή σύμφωνα με τον Ποινικό Κώδικα και εφόσον το σκάφος ή το πλωτό μέσο ελλιμενιστεί σε οποιονδήποτε ελληνικό λιμένα να προβούν οι ελληνικές αρχές σε σύλληψη, δηλαδή, να πάει το τουρκικό καράβι, πλοίο, πλοιάριο, η βάρκα σε ένα λιμάνι ελληνικό για να τους συλλάβουν. Σχιζοφρένεια είναι αυτό, τρέλα. 
Και οι Τούρκοι, βέβαια, ξέρουμε ποιες μεθόδους αλιείας χρησιμοποιούν. Δεν σέβονται τίποτε, ούτε και τις περιόδους αναπαραγωγής των ψαριών. Έχουν ρημάξει τις ελληνικές θάλασσες. Ένας κρίσιμος τομέας της ελληνικής οικονομίας, όπως είναι η αλιεία, που έχει σχέση και με την αυτάρκεια -η θάλασσα, έλεγαν οι παλιοί, είναι το αμπάρι του θεού, δεν σε αφήνει να πεινάσεις- δυστυχώς, εξαιτίας της ασυδοσίας των τούρκων κινδυνεύει και των οικονομικών προβλημάτων που αντιμετωπίζουν βέβαια οι Έλληνες ψαράδες. 
Μια άλλη είδηση, για να ακούσουν και οι μαθητές και οι δάσκαλοι. Σοβάδες με διάφορους τραυματισμούς χθες στη Λαμία. Το ίδιο και σε λύκειο των Πατρών προχθές. Σε γυμνάσιο στον Κορυδαλλό έπεσε ψευδοροφή με τραυματισμό μαθητή. Δεν είναι συμπτώσεις, να πέφτουν σοβάδες σε τρία σχολεία μέσα σε δύο μέρες, αλλά είναι η ανικανότητα και αδιαφορία για τη συντήρηση των σχολικών κτιρίων. Όσο υπήρχε ο ΟΣΚ, ο Οργανισμός Σχολικών Κτιρίων, που τον έφαγαν τα μνημόνια το 2013, μπορούσαν τα σχολεία και τα συντηρούσαν. Τώρα, κατάντησαν επικίνδυνοι για τα παιδιά ερειπιώνες. Αυτό προσέξτε το πάρα πολύ. Όταν φεύγει το παιδί από το σπίτι, ο γονέας πρέπει να αισθάνεται ασφαλής, να ξέρει ότι το παιδί θα πάει σε ασφαλές σχολείο και όχι να πέφτουν σοβάδες. Έχετε εγκαταλείψει τα σχολεία. Έχετε εγκαταλείψει τους δασκάλους αβοήθητους, φτωχούς. Οι πιο χαμηλά αμειβόμενοι Έλληνες δημόσιοι υπάλληλοι είναι οι δάσκαλοι και ζητείται από αυτούς να μορφώσουν τα παιδιά του ελληνικού λαού. 
Και κάτι ακόμη να δείξω, το οποίο πρέπει να αναιρέσουμε. Σε μια εφημερίδα που μιλούσε για πολιτικό αρχηγό έλεγε ότι τινάζει στον αέρα τον προσωπικό αριθμό ο συγκεκριμένος πολιτικός αρχηγός. Να θυμίσω στους συντάκτες της εφημερίδας τη φράση του Ελβετού φιλέλληνα Μάγιερ. Θα θυμάστε τα Χρονικά του Μεσολογγίου.  Ήταν ήρωας που έπεσε κατά την έξοδο. Έλεγε λοιπόν, ότι η δημοσίευση είναι ψυχή της δικαιοσύνης και για να υπηρετεί τη δικαιοσύνη ο Τύπος οφείλει να λέει αλήθειες. 
Η Νίκη από το 2023, από την πρώτη ομιλία μου, μίλησε για προσωπικό αριθμό και κάρτα του πολίτη. Κάναμε τριάντα ομιλίες σε όλη την Ελλάδα και εγώ και μέλη και Βουλευτές της Νίκης για το θέμα αυτό. Κάναμε προσφυγές στο Συμβούλιο της Επικρατείας, ερωτήσεις, αναρτήσεις, άρθρα, επισκέψεις στην Ανεξάρτητη Αρχή Προστασίας Προσωπικών Δεδομένων τέσσερις μέχρι τώρα. Οι μόνοι που δηλώσαμε ότι θα παραιτηθούμε και από τη Βουλευτική μας ιδιότητα αν μας επιβληθεί ο προσωπικός αριθμός είμαστε εμείς της Νίκης. 
Στρώσαμε -για να πάμε και στην επίσκεψη- κόκκινο χαλί στον Αμερικανό Υπουργό και αποφάσισε η Κυβέρνηση να εκταμιεύσει 3,5 εκατομμύρια για νέους εξοπλισμούς. Για τους εξοπλισμούς λεφτά υπάρχουν. Όταν, όμως, πρόκειται για σύνταξη στους πολίτες τότε εκεί δεν γίνεται τίποτε. Υπάρχει οροφή δαπανών από την Ευρωπαϊκή Ένωση. 

Για τους εμπόρους όπλων οροφή δαπανών δεν υπάρχει. Τα όρια είναι οι ουρανοί. «Sky is the limit», που λένε και στα χωριά. Ωστόσο, το βασικό θέμα που προκύπτει από την επίσκεψη του Αμερικανού, πέρα από τη σκόνη που σήκωσε, είναι ο παραδοσιακά υποτελής τρόπος που υποδέχεται το ελληνικό πολιτικό σύστημα τους Αμερικανούς αξιωματούχους. Ακούει για τις δήθεν εγγυήσεις που μας δίνουν οι σύμμαχοί μας -τα ίδια έλεγε και ο Μπλίνγκεν- που είναι κενό γράμμα. Επίσης, πανηγυρίζει για τις ιστορικές ομιλίες που γίνονται στην Πνύκα. Θα πω και γι’ αυτό. Στο τέλος, όμως, δεν μένει τίποτα. Μόνο θαυμασμός για την αρχαία Ελλάδα και βαθιά περιφρόνηση -θα έλεγα- ή αδιαφορία για τους νέους Έλληνες, για τη νέα Ελλάδα.
 Και φυσικά δεν ακούσαμε τίποτα, το παραμικρό, για στήριξη της Ελλάδος έναντι της τουρκικής επιθετικότητας. Δεν ακούσαμε μία δήλωση. Είναι η γνωστή ιστορική στάση των Ηνωμένων Πολιτειών, «βρείτε τα», των ίσων αποστάσεων. Εδώ και δεκαετίες αυτή η στάση τηρείται. Μια δήλωση για το νόμιμο δικαίωμά μας επέκτασης των χωρικών υδάτων στα 12 ναυτικά μίλια, για την ΑΟΖ στο Αιγαίο και στην Ανατολική Μεσόγειο, για την Κάσο και το καλώδιο, αλλά καμιά δέσμευση. Είμαστε σύμμαχοι μόνο για να αγοράζουμε τα όπλα τους ως ένα είδος φόρου υποτέλειας, αλλά όχι για να έχουμε τη στήριξή τους. 
Και μια και ανέφερα το καλώδιο διασύνδεσης Κρήτης Κύπρου και τον παροξυσμό της Τουρκίας λόγω του παράνομου τουρκολιβυκού μνημονίου -είναι σύνδεση ηλεκτρικού ρεύματος και όχι επικοινωνίας- να πω ότι για το θέμα είχα κάνει και ερώτηση στο Υπουργείο Παιδείας το 2025. Γιατί τα νέα σχολικά βιβλία, κύριε Υπουργέ, γράφουν ότι το πέλαγος κάτω από την Κρήτη λέγεται Λιβυκό Πέλαγος; Στο Υπουργείο Εθνικής Άμυνας η υδρογραφική εταιρεία το ονομάζει Νότιο Κρητικό Πέλαγος. Τα παιδιά -μας παρακολουθούν- θα το μάθουν ως Λιβυκό Πέλαγος. Οι χάρτες είναι από το Βιβλίο Γεωγραφίας Γυμνασίου.
 Και μου κάνει εντύπωση ότι αντί να βάλουν ολόκληρο τον χάρτη της Ελλάδος -δεν έχουν ιδέα από παιδιά- κόβουν τα Δωδεκάνησα. Μία σελίδα είναι ο χάρτης της Ελλάδος και σε άλλη σελίδα τα Δωδεκάνησα. Γιατί; Ποιος ο λόγος; Γιατί χωριστά τα Δωδεκάνησα; Τι υπονοείτε; Τι μήνυμα περνάτε; Γιατί «Λιβυκός Πέλαγος» κάτω από την Κρήτη; Τι είναι; Η Λιβύη είναι εκεί; Και θα λέγαμε ότι ακουμπά και το ανυπόστατο και παράνομο Τουρκολιβυκό μνημόνιο. Και δείτε τι αναρτούν οι Τούρκοι στο μετρό της Κωνσταντινουπόλεως: Μεγάλες, ολόκληρες πινακίδες με τον τουρκικό όρκο του 1920 και το ποια είναι η μεγάλη Τουρκία που ονειροφαντάζονται. Κι είναι τα νησιά μέσα και η Κύπρος μέσα και η Θράκη μας μέσα. Με αυτούς έχουμε να κάνουμε. Εμείς θα γράφουμε Λιβυκό Πέλαγος. Η Νίκη έκανε παρέμβαση ότι η Κύπρος έχει και τμήμα της στην Ασία. Κι ευτυχώς αυτό αφαιρέθηκε από τα σχολικά βιβλία χάρη στην άμεση παρέμβασή μας. 
Θα κάνω μία νύξη μόνο για τη Νέα Δημοκρατία και το συνέδριό της. Σήμα κατατεθέν της μεγάλης παρακμής αυτής της παράταξης. Οι χθεσινοί πρασινοφρουροί που φώναζαν στις συγκεντρώσεις «γερά, γερά να φύγει η Δεξιά», όπως ο Φλωρίδης, εμφανίστηκαν στην εκδήλωση της Νέας Δημοκρατίας με γαλάζιες σημαίες με τον πυρσό μάλιστα. Αυτό που εκπέμπει το σημερινό μόρφωμα του κ. Μητσοτάκη είναι πως όποιος είναι πολιτικός γυρολόγος και έχει περάσει από όσο το δυνατόν περισσότερα κόμματα, έχει θέση πρώτο τραπέζι στη Νέα Δημοκρατία. Στις τάξεις της Νέας Δημοκρατίας οι περισσότεροι προέρχονται από το ΠΑΣΟΚ, προέρχονται από τον ΣΎΡΙΖΑ, από το Ποτάμι, από το ΛΑΟΣ, ακόμα και από τον ΚΚΕ. Λεγεωνάριοι, περιπλανώμενοι, διαδρομιστές. Η Νέα Δημοκρατία του Κυριάκου Μητσοτάκη δοξάζει τους αλήτες -αλάομαι, αλώμαι το ρήμα για να μην παρεξηγηθώ, που σημαίνει περιπλανώμαι, από δω και βγαίνει και η λέξη «αλήτης»- και παραμερίζει τους συνεπείς. 
Έφτασαν μάλιστα να βάλω στα γενέθλιά τους τον ύμνο της Νέας Δημοκρατίας που λέει και «ζητώ η θρησκεία», όταν επί επτά χρόνια την καταδιώκουν αυτή τη θρησκεία. Γιόρτασε η Νέα Δημοκρατία τη μετάλλαξή της από κόμμα του πατριωτικού χώρου σε ένα πολιτικό υβρίδιο, ιδεολογικά ευρύχωρο, με στελέχη από το ένα άκρο ως το άλλο.
 Κυρίες και κύριοι συνάδελφοι, το κύρος και η ακτινοβολία και ο ρόλος ενός έθνους δεν εξαρτώνται από την εδαφική έκταση και τον πληθυσμό, αλλά από τα επιτεύγματα του, την ιστορία του και τη διαχρονική του προσφορά στη διεθνή κοινότητα. Αυτά είπε ο Ρούμπο. Αν καταλάβατε, μας μιλούσε, σας μιλούσε ως δάσκαλος και όχι ως ΥΠΕΞ, απευθυνόμενος σε ιθαγενή μαθητούδια που έχασκαν αυτοθαυμασμό και απορία. Αν τα έλεγε ένας πολιτικός αυτά, αμέσως οι ακροβολισμένοι σε ζωτικούς αρμούς της πληροφορίας, δημοσιογράφοι παύλα γραικύλοι της σήμερον, θα του επικουρούσαν τις ταμπέλες του τύπου γραφικός, σκοταδιστής, εθνικιστής. Το είπε, όμως, το αφεντικό, όπως είπε και η δημοσιογράφος του ΣΚΑΙ. Οπότε τα σκυλιά δεμένα. 
Τι είπε; Προσέξτε τα σπαράγματα. Μας καλούν οι Έλληνες της αρχαιότητας να επιστρέψουμε σε αυτούς ξανά και ξανά. Χάρισε ο Πρόεδρος Δημοκρατίας τον «Επιτάφιο» του Περικλή στον Υπουργό. Του λέω: Υπήρχε στα σχολικά βιβλία ο «Επιτάφιος» του Περικλή, ο Ύμνος Δημοκρατίας. Τον αφαίρεσαν. Το θυμάστε το κείμενο: «Καὶ ὄνομα μὲν διὰ τὸ μὴ ἐς ὀλίγους ἀλλ' ἐς πλείονας οἰκεῖν δημοκρατία κέκληται». Πρώτη φορά στην ανθρωπότητα ακούστηκε ο ορισμός της Δημοκρατίας. Το βγάλαμε από την εκπαίδευση.
 Είπε ότι στα ιδρυτικά τους, ομοσπονδιακά τους κείμενα δεν κυριαρχούν φιλόσοφοι του διαφωτισμού, αλλά ο Έλληνας βιογράφος μεγάλων αδρών, ο Πλούταρχος. Μάλιστα, αναφερόταν στους «Βίους Παραλλήλους». Μέσα στους «Βίους Παραλλήλους» υπάρχει και ένας με τίτλο «Μέγας Αλέξανδρος και ο Ιούλιος Καίσαρας». Δηλαδή στους Έλληνες κατατάσσει τον Μέγα Αλέξανδρο και στους Ρωμαίους τον Ιούλιο Καίσαρα. Αυτό είναι ατράνταχτη απόδειξη της ελληνικότητας της Μακεδονίας. 
Βγαίνει και η κ. Φον Ντερ Λάϊεν -αυτά είναι τα οπώρια και τα ψώνια της προδοσίας δυστυχώς- και μας μιλάει για «μακεδονικό» πολιτισμό και για γλώσσα «μακεδονική». Για ελάτε στη Μακεδονία να τα πείτε αυτά. Ελάτε! Όποιος έχει κότσια ας έρθει στα καφενεία μας, στα χωριά και να μιλήσει για Βόρεια Μακεδονία. Από τα παράθυρα θα φύγει. Έπρεπε να τρίψετε στη μούρη -συγγνώμη για τη φράση- της κ. Φον Ντερ Λαϊεν, τους «Βίους Παράλληλους», «Μέγας Αλέξανδρος και Ιούλιος Καίσαρ» και όχι να μας λέει για «μακεδονικό» πολιτισμό, τις αερόπλαστες κενολογίες, τις οποίες χρησιμοποίησε. Και εσείς τι κάνατε; Είναι η γνωστή αντίδραση του Υπουργείου Εξωτερικών, που τρέμουν τα σύμπαντα, δηλαδή, διαμαρτυρίες και ότι η ευρωπαϊκή πορεία των Σκοπίων περνάει μέσα από την Ελλάδα.
 Είπε ο Ρούμπιο για τη γλώσσα μας: Όλο το δυτικό πολιτικό λεξιλόγιο έχει τις ρίζες του εδώ στην Ελλάδα. Αν πάμε μια βόλτα στις ελληνικές πόλεις, τι βλέπουμε; Πινακίδες, αγαπητοί μου, μόνο στα αγγλικά. Ξέρετε ότι από το 1984 υπάρχει νόμος που εξαναγκάζει τα καταστήματα, τις επιχειρήσεις, να έχουν τα ονόματα των επιχειρήσεών τους στα ελληνικά; Δεν τηρήθηκε ποτέ. Βαδίζεις σε οποιαδήποτε πόλη και νομίζεις ότι είσαι σε κωμόπολη της Αγγλίας. «Όλα γίνονται στην Ελλάδα σαν να μας κινεί ένα θανάσιμο μίσος για τη λαλιά μας. Το κακό είναι τόσο μεγάλο που μόνο σαν φαινόμενο ομαδικής ψυχοπάθειας θα μπορούσε κανείς να το εξηγήσει», λέει ο Σεφέρης.
 Είχα σημειώσει κάτι, αλλά δεν έχω τον χρόνο. Ο Σκαρβέλης, μεγάλος στρατηγός, ακαδημαϊκός σε ένα κείμενο του -μια και αγοράζουμε και όπλα- είχε πει το εξής: «Ξέρετε ότι το βλήμα Exocet που χρησιμοποιεί το Ναυτικό, έχει πάρει την ονομασία του από το ψάρι εξώκοιτος, το χελιδονόψαρο που πετάει πάνω από την επιφάνεια της θάλασσας, όπως και το βλήμα. Το Πρόγραμμα «ΑΙΓΙΣ» των Αμερικανών είναι από τη λέξη «αιγίδα». Το «Patriot» από το «πατριώτης». Εμείς έχουμε Patriot στην Σαουδική Αραβία και οι Τούρκοι μαζί μας. Και η Συμφωνία της Μέκκας λέει ότι αν οι Τούρκοι μας επιτεθούν, θα τους βοηθούσαν οι Σαουδάραβες, τους οποίους Σαουδάραβες εμείς τώρα τους βοηθούμε. Άλλη παράνοια αυτή. 
Μίλησε και ζήλεψα για το Ευαγγέλιο του Χριστού και για τους χριστιανούς μάρτυρες που αρνήθηκαν να προδώσουν την πίστη τους. Δεν ντρέπεται να ομολογήσει ότι είναι χριστιανός. Θα τολμούσε ο κ. Μητσοτάκης να τα πει αυτά, για το Ευαγγέλιο του Χριστού που άνοιξε το δρόμο -ο σπερματικός λόγος που λένε οι πατέρες και για τους αρχαίους Έλληνες σοφούς- στην έλευση του Χριστού και του Ευαγγελίου; 
Εσείς την προδώσατε την πίστη, την Ορθοδοξία, την ελληνοσώτηρα, όταν ψηφίζατε με βιολιά και με λαούτα τον ψευτογάμο των ομοφυλοφίλων. Εσείς φοράτε τη λεοντή του χριστιανού όταν πλησιάζουν οι εκλογές. Εσάς υπονοούσε που φέρνετε μέσα στα σχολεία οικογένειες με δυο άντρες και δυο γυναίκες. Εσάς υπονοούσε όταν έλεγε ότι μάθαμε τα παιδιά μας να ντρέπονται για τις χώρες που θα κληρονομήσουν. Εσείς καταντήσατε τα σχολεία μας -που είναι ετοιμόρροπα, όπως είπαμε- χώρους προώθησης της woke διαφορετικότητας, εξουδετέρωσης ταξικών ανισοτήτων και άλλα ηχηρά παρόμοια, ενώ είναι κυρίως το σχολείο θεσμός διδασκαλίας και μάθησης. 



Μίλησε για Ευρώπη σε λήθαργο. Έξοχη, αριστοτεχνική, λέξη που εξεικονίζει πλήρως τι ισχύει σήμερα για την Ευρώπη. Η λέξη λήθαργος είναι σύνθετη από τη λέξη λήθη και από τη λέξη αργός. Λήθη σημαίνει δημοσύνη. Αργός σημαίνει τεμπέλης, νωθρός, αδιάφορος, ευάλωτος. Ένα νωθρό συνονθύλευμα γερασμένων καλοπερασάκηδων, που εμβρόντητοι και ανήμποροι παρακολουθούν την άλωσή τους από το Ισλάμ, είναι σήμερα δυστυχώς η Ευρώπη, μία χώρα πειθήνια, υπάκουη, στα κελεύσματα των Αμερικανών και δυστυχώς εμείς ως σκωληκοειδής απόφυση ακολουθούμε τα κελεύσματά της. 
Και βλέπετε σήμερα ένας λόγος που βρίσκεται η χώρα μας σε δεινή οικονομική θέση είναι γιατί εξαναγκαστήκαμε και εμείς να διακόψουμε προαιώνιες σχέσεις με τη Ρωσία, ομόδοξη χώρα, ενώ θα μπορούσαμε τώρα να βοηθηθούμε στο θέμα της ενέργειας. Αλλά, εμείς κηρύσσουμε τον πόλεμο στη Ρωσία. Δύο το είπαν σε όλον τον πλανήτη, ο κ. Μητσοτάκης και η κ. Μπακογιάννη. Έφτασε κάποιος να κηρύσσει τον πόλεμο στη Ρωσία! 
Κυρίες και κύριοι συνάδελφοι, η ομιλία του Ρούμπιο μου έκανε ιδιαίτερη εντύπωση που ειπώθηκε στην Ελλάδα, γιατί μας είπε ότι δεν είναι ντροπή, αλλά είναι καύχηση και υπερηφάνεια να αναφερόμαστε και στους αρχαίους Έλληνες. Για μας καλό είναι να αναφερόμαστε και για αυτά καμαρώνουμε στη συνέχεια του αρχαίου Ελληνικού πολιτισμού, που είναι ο πολιτισμός των πατέρων της Εκκλησίας, ο χριστιανικός ανατολικός πολιτισμός. Καλό είναι να αναφερόμαστε, και το κάνουμε συχνά στη Βουλή, στους μεγάλους λογοτέχνες, γιατί όλοι αυτοί εργάστηκαν για την πατρίδα μας, για να είμαστε αξιοπρεπείς και να μην έχουμε σκυμμένο το κεφάλι. Η Νίκη αυτό κάνει. Υπενθυμίζει, όπως έλεγε και ο ποιητής, στους Έλληνες τι έχασαν, τι είχαν και τι μας πρέπει και κάποια στιγμή θα τα βρούμε.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον Πρόεδρο της Νίκης, τον κ. Νατσιό.
Καλείται τώρα στο Βήμα ο Κοινοβουλευτικός Εκπρόσωπος του ΣΎΡΙΖΑ Προοδευτική Συμμαχία, ο κ. Παύλος Πολάκης, και αμέσως μετά τον λόγο θα πάρει ο Βουλευτής της Νέας Δημοκρατίας, ο κ. Βασίλειος -Νικόλαος Υψηλάντης. 
Έχετε τον λόγο, κύριε συνάδελφε.
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε. 
Έχω να αναφερθώ σε πολλά θέματα σήμερα και θα πάω όσο γίνεται πιο σύντομα. Πρώτον, για το νομοσχέδιο, κύριε Κικίλια, το άρθρο 3 δεν μπορεί να παραμείνει ως έχει. Δηλαδή, δεν μπορούν τα διοικητικά συμβούλια των οργανισμών λιμένων που έχουν παραχωρηθεί σε ιδιώτες να καθορίζουν από μόνα τους, χωρίς όρους και προϋποθέσεις, τα λιμενικά τέλη. Όχι γιατί, όπως λέτε, δεν θα επιβαρυνθεί η ακτοπλοΐα, αλλά γιατί, αν τριπλασιάσει τα τέλη διαμετακόμισης ενός κοντέινερ, αυτό περνάει στην τιμή, περνάει στην αγορά, περνάει στον ανταγωνισμό, παντού. 
Δεύτερον, στο άρθρο 4, δηλαδή το να ξεπληρώνεις πρώτο το Υπερταμείο, δεν κατάλαβα τι είναι αυτό το πράγμα. Γιατί όχι στους δήμους που χρωστάτε 10 εκατομμύρια ευρώ, χρωστάνε οι οργανισμοί λιμένων, και πρέπει να ξεπληρώνουν από τα έσοδα πρώτα το Υπερταμείο; Όχι, πρώτα τους δήμους, για να ενισχύσουμε την περιφερειακή ανάπτυξη. 
Τρίτον, θα πω ένα πράγμα για τον Λιμένα της Σούδας. Τι είναι αυτό τώρα; Μετά από εφτά-οχτώ χρόνια έρχεστε εδώ και λέτε ότι το Υπερταμείο θα είναι ο υπεύθυνος των μελετών που θα παραχθούν στη Σούδα. Ποιων μελετών; Για ποιο πράγμα; Για ποια έργα; Ποιος θα χρηματοδοτήσει; Πώς θα επιλεγεί ο ανάδοχος; 
Και να κάνω και μία ερώτηση ξεχασμένη, γιατί τότε το είχαμε σπρώξει: Το υδατοδρόμιο των υδροπλάνων σε αυτήν τη Σούδα τι γίνεται; Το πιάσαμε ή ακόμα το κυνηγάμε; Εγώ είχα σαν Υπουργός το είχα πιέσει το θέμα και βγήκανε διάφοροι καρεκλοκένταυροι από κάτω, ενεργούμενα της ακτοπλοΐας και των αεροπορικών εταιρειών των μεγάλων, ανταγωνιστές δηλαδή, και ζητήσανε μελέτη θορύβου, λέει, για το υδατοδρόμιο. Για να το καθυστερήσουν τότε, ζητήσανε μελέτη θορύβου. Από πάνω σηκώνονται F-16, Corsair, Phantom, διαόλοι, τριβόλοι, ελληνικά, αμερικάνικα, σου είπα, μου είπες, αλλά ήθελαν μελέτη θορύβου για τα δικινητήρια υδροπλάνα που θα πιάνανε εκεί! 
Και βέβαια τι γίνεται με εκείνα τα υδατοδρόμια στο Ιόνιο; Πέντε φορές τα έχει εγκαινιάσει ο αδιευκρίνιστος, ο φίλος μου, ο λαδέμπορας. Όλο πάει και κάνει ένα ταξιδάκι πιλοτικό στη Σκόπελο. Μετά το πιλοτικό πήγε κανένα άλλο ή στο Ιόνιο ή στα Δωδεκάνησα; Υπάρχουν και εκεί για να αναπτυχθούν. Αλλά να σας πάει, δεν σας αφήνουν οι ακτοπλόοι. 
Πάμε παρακάτω. Πάμε, τώρα, στο επόμενο με τους αλιείς, κύριε Κικίλια. Λοιπόν, κοιτάξτε τα πράγματα είναι πολύ απλά. Επειδή και εγώ πάω στη θάλασσα πολύ, το μεγαλύτερο κόστος είναι τα καύσιμα. Ξέρετε, η τριβή του θαλάσσιου κύτους είναι πολύ μεγάλη στο νερό, η αντίσταση που έχουν τα σκάφη, και καίνε πολύ. Δηλαδή, το να έχει πάει το πετρέλαιο από 0,55 σε 1,40 είναι τριπλασιασμός του κόστους, δεν βγαίνουν. Δεύτερον, υπάρχουν μια σειρά από εργαλεία από την Ευρωπαϊκή Ένωση, χρηματοδότησης των ανθρώπων αυτών που πάλι δεν τα έχετε δώσει. Για ποιον λόγο; 
Τρίτον, εγώ δεν θα κάνω διαγωνισμό πατριωτισμού -είναι προφανές- μην κάνετε και εσείς τον ανήξερο όμως ότι έρχονται τα τουρκικά και μπαίνουν και τα έξι μίλια και λέτε «τραβάμε ένα βίντεο» κ.λπ. Όχι, όποιος περνάει το όριο πρέπει να συλλαμβάνεται, τέλος, τι να κάνουμε τώρα; Διότι αντίστοιχα συμβαίνουν και στην κάτω μεριά. Δεν έρχονται τα ιταλικά μόνο στο ενδιάμεσο Κρήτης-Γαύδου, έρχονται και πιο κοντά. Και εκεί πρέπει να αυξηθεί η αστυνόμευση. Τώρα πάρθηκαν και κάποια πλωτά, τα οποία μπορούν να την κάνουν αυτήν τη δουλειά. Λοιπόν, δεν γίνεται να παρανομούν γιατί τους ιχθυοπληθυσμούς που υπάρχουν στο Αιγαίο, γιατί έχουμε πλούσιες θάλασσες και καθαρές ακόμα, δεν μπορούν να τους τρυγούν άλλοι. Πώς να το κάνουμε τώρα δηλαδή; Και είναι προφανές ότι αυτό που ανακοινώσατε δεν τους καλύπτει. 
Όπως δεν καλύπτει, και θα πω μια κουβέντα μόνο γιατί τα είπα πριν στην τρίλεπτη παρέμβασή μου, αυτή η τροπολογία που κατεβάζετε για την ενίσχυση του πετρελαίου θέρμανσης. Σας είπα πάρα πολύ καθαρά και πριν, απλά θέλω να απαντήσω γιατί τόλμησε ο κ. Μαρκόπουλος να πει, λέει, ότι δεν χτυπήσαμε εμείς τα καρτέλ, δηλαδή η Κυβέρνηση του ΣΥΡΙΖΑ. Η κυβέρνηση του ΣΥΡΙΖΑ τα χτύπησε τα καρτέλ, κύριε Κικίλια μου, λείπει ο Μαρκόπουλος, γιατί εμείς κρατήσαμε τη ΔΕΗ δημόσια. Εσείς την πουλήσατε.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Τη χρεωκοπημένη.
ΠΑΥΛΟΣ ΠΟΛΑΚΗΣ: Χρεωκοπημένο είναι το μυαλό σας, κύριε συνάδελφε. Εφόσον προκαλείτε, θα το ακούσετε μέχρι το τέλος. 
Τη λέει χρεοκοπημένη. Είναι ένα ψέμα, διότι παραλάβαμε μια ΔΕΗ με 5 δισ. χρέη, τα κατεβάσαμε στα 3 μέσα στα μνημόνια, δεν είχαμε αυξήσει ούτε ένα λεπτό του ευρώ το ρεύμα και μόλις βγήκατε απάνω, πρόωρη απολιγνιτοποίηση επίτηδες, για να κάνει το ντιλάρισμα ο Μητσοτάκης με τις γερμανικές ανεμογεννήτριες και τα φωτοβολταϊκά και το φυσικό αέριο, το LNG, που έρχεται και κάνει σαν πράκτορας ο Ρούμπιο και η Γκίλφοϊλ τώρα, γι’ αυτό έγινε η απολιγνιτοποίηση, για κανέναν άλλον λόγο, και έχει εκτιναχτεί η τιμή του ρεύματος! 
Λέτε, «θα μπουν οι ανεμογεννήτριες και τα φωτοβολταϊκά και θα φτηνύνει το ρεύμα». Τι θα φτηνύνει; Αυτό που έχει πλουτίσει είναι οι μισθοί του Στάσση και των στελεχών, είναι το CVC fund που έχουμε χάσει την πλειοψηφία από το πακέτο που πήρε το CVC fund και όλοι οι Έλληνες καταναλωτές πληρώνουν πανάκριβο ρεύμα παρά το ότι σήμερα ας πούμε στα 8 GW που χρειαζόμαστε τα 6 παράγονται από ανανεώσιμες πηγές ενέργειας. Θα έπρεπε να μην έχει πάνω από 20 ευρώ η MWH και έχει 150, 180, 200, 280. Σέρνει τον χώρο της κερδοσκοπίας η ΔΕΗ και ακολουθούν οι υπόλοιποι. 
Λοιπόν, συνεχίζουμε. Οπότε η επιδότηση στο πετρέλαιο που λέτε θα ξεκινήσει, λέει, με 1,75 και βγαίνει ο Μητσοτάκης, ο οποίος δεν έχει βάλει ποτέ του βέβαια πετρέλαιο, και λέει ότι «θα ξεκινήσουμε», λέει, «όχι ακριβότερα από την περυσινή τιμή». Η περυσινή τιμή ήταν 1,08 με 1,012 στο τέλος της σεζόν.
Ο μόνος τρόπος για να χτυπηθεί η κερδοσκοπία στα καύσιμα είναι τα εξής πράγματα, τα οποία προτείνει ο ΣYΡΙΖΑ: Πρώτον, να επανέλθει το μάνατζμεντ των ΕΛΠΕ υπό δημόσιο έλεγχο. Να το πάρουμε από τον Λάτση. Και είναι πάρα πολύ εύκολο. Γιατί; Για λόγους ενεργειακής ασφάλειας. Δεύτερον, με βάση αυτό, θα μπει όριο κέρδους, πλαφόν στη διύλιση. Αντί για 25, 28, 35 δολάρια το βαρέλι, που το έχετε αφήσει σήμερα, να πάει στα οκτώ με δέκα, άντε δώδεκα δολάρια, που είναι η διεθνής πρακτική. Αυτό θα μειώσει μισό ευρώ περίπου τα καύσιμα. Αν κάνετε μια αντίστοιχη μείωση του Ειδικού Φόρου Κατανάλωσης στα χαμηλότερα που επιτρέπει η Ευρωπαϊκή Ένωση, ναι, τότε θα μπορέσει η μέση ελληνική λαϊκή οικογένεια να πληρώσει καύσιμα και να θερμανθεί. 
Όποιος ψηφίζει Μητσοτάκη στις εκλογές που έρχονται, ψηφίζει βενζίνη 2,40 και πετρέλαιο θέρμανσης 1,85. Όποιος ψηφίζει Μητσοτάκη, να το ξέρει καλά. Όποιος ψηφίζει Μητσοτάκη, ψηφίζει μεγαβατώρα, αντί για 50-55 που είχε επί ΣΥΡΙΖΑ, 300. Όποιος ψηφίζει Μητσοτάκη, θέλει να κάνει κουμάντο το CVC fund στη ΔΕΗ. Όποιος ψηφίζει ΣΥΡΙΖΑ και προοδευτικές κυβερνητικές πλευρές- που πρέπει να τοποθετηθούν καθαρά- θέλουμε να επανέλθει η ΔΕΗ στο Δημόσιο και μπορεί να το κάνει. 
Εξήγησε ο κ. Παππάς από τον ΣΥΡΙΖΑ πως ο ΕΦΚΑ μπορεί να γίνει ο εθνικός δημόσιος επενδυτής της επαναπόκτησης στρατηγικών τομέων της οικονομίας. Γιατί πρέπει να έχουν οι Καναδοί συνταξιούχοι το «Ελευθέριος Βενιζέλος»; Γιατί πρέπει να έχουν οι Αυστραλοί συνταξιούχοι αντίστοιχες υποδομές εδώ πέρα και δεν μπορεί ο ΕΦΚΑ να αναλάβει το μέγιστο της ΔΕΗ ή να χρηματοδοτήσει επαναγορά μετοχών της Εθνικής για να περάσει υπό δημόσιο έλεγχο; Για ποιον λόγο δεν γίνεται; Γιατί πρέπει να εκχωρούμε σ’ αυτά τα αφεντικά αυτές τις υποδομές; 
Προσέξτε, η επόμενη εκλογική σύγκρουση θα έχει σαν κεντρικά προτάγματα αυτά. Αυτά θα έχει σαν κεντρικά προτάγματα και εδώ θα τοποθετηθεί όλη η προοδευτική Αντιπολίτευση. Εσείς, συνάδελφοι του ΠΑΣΟΚ, θα πάρετε θέση καθαρή. Καθαρή. Θέλετε ΔΕΗ δημόσια; Θέλετε ΕΛΠΕ υπό δημόσιο έλεγχο; Θέλετε να υπάρξει πλαφόν και διατίμηση και μηδενισμός του ΦΠΑ στα ήδη πλατιάς λαϊκής κατανάλωσης και να μπει και διατίμηση στις τιμές του σούπερ μάρκετ; 
Δεν γίνεται, αυτή η ακρίβεια δεν είναι εισαγόμενη. Αυτή η ακρίβεια είναι υποθαλπόμενη από τον Μητσοτάκη και την Κυβέρνησή του για χάρη δέκα-δεκαπέντε μεγάλων επιχειρηματιών. Αυτοί είναι, έτσι; Τέσσερα δισ. οι τράπεζες, τρις δισ. τα διυλιστήρια, τέσσερα δισ. η ΔΕΗ και οι εταιρείες ενέργειας, έξι-επτά δισ. τα σούπερ μάρκετ, να τα δεκαοκτώ δισ. που φεύγουν από τις τσέπες του ελληνικού λαού και καταλήγουν σε είκοσι οικογένειες. Γιατί περί αυτού πρόκειται. Όποιος ψηφίζει Μητσοτάκη, ψηφίζει αυτό. Τέλος. Τα διλήμματα θα μπουν έτσι, καθαρά και ξάστερα.
Πάμε και σε κάτι παρακάτω τώρα. Ήρθε ο κ. Ρούμπο, ο Υπουργός Εξωτερικών, ο γιος των Κουβανών μεταναστών που έφυγαν πριν αλλάξει η κυβέρνηση, τότε που έπεσε ο δικτάτορας με την επανάσταση του Κάστρο, αυτός που έχει πρωτοστατήσει να σφίξει ασφυκτικά την Κούβα και αυτήν τη στιγμή δεν έχουν ρεύμα στα νοσοκομεία, αυτός που η κυβέρνησή του έχει επιτεθεί στο Ιράν και έχει εκτελέσει τον ηγέτη τους, αυτός που η κυβέρνησή του απήγαγε τον Μαδούρο για να πάρει τα πετρέλαια της Βενεζουέλας, αυτός ο Υπουργός Εξωτερικών ήρθε εδώ για να κάνει τον έμπορα όπλων και τον προωθητή της ιστορίας του φυσικού αερίου και του κάθετου διαδρόμου. Αυτό ήρθε να κάνει. Και του δώσαμε και το βήμα της Πνύκας να μας μιλήσει για τον αρχαίο ελληνικό πολιτισμό. Δεν είχε σχέση ο αρχαίος ελληνικός πολιτισμός ούτε με απαγωγές του Μαδούρο ούτε με εκτελέσεις των θρησκευτικών και πολιτικών ηγετών του Ιράν. 
Και βέβαια, προσέξτε τώρα, εσείς δεν βρήκατε μία κουβέντα να πείτε, έτσι; Διότι έχουμε την αμυντική συμφωνία που έχουμε με τις Ηνωμένες Πολιτείες, με τις βάσεις της Σούδας και της Αλεξανδρούπολης, αλλά όταν του είπαν «τι γίνεται με το καλώδιο της Κάσου;», είπε «βρείτε τα με την Τουρκία». Δηλαδή, δίνουμε τα πάντα σαν υπάκουο παιδί και ούτε που υποστηρίζει το οτιδήποτε η κυβέρνηση Τραμπ σε σχέση με αυτό που γίνεται με την Τουρκία, με την ηλεκτρική διασύνδεση Ελλάδας-Κύπρου δηλαδή, την τόσο πολυδιαφημισμένη κ.λπ..
Και εδώ δεν βγαίνει να πάρει θέση και τα δίνετε όλα. Και λέτε «θα προχωρήσουμε και τον κάθετο διάδρομο και τα ενεργειακά». Αυτά που έκανε η Γκίλφοϊλ και βγήκε η «Wall Street Journal» με δύο άρθρα -βγάζει και δεύτερο σήμερα- ότι είχε ζητήσει εκατό χιλιάρικα από έναν επιχειρηματία εκεί, λέει, να της αλαφρύνει την «American express». Αυτήν την Πρέσβειρα μας έχει στείλει εδώ ο Τραμπ, αυτήν την Πρέσβειρα. Και βγήκε, λέει, η Γκίλφοϊλ και πήγε μαζί με έναν Χρήστο Μαραφάτσο του «ΑΚΤΟR» εδώ, του Εξάρχου δηλαδή. Πείτε το όνομα, μη ντρέπεστε. Δεκαπέντε φορές το έχει γράψει το άρθρο της «Wall Street Journal» για τον Εξάρχου. Δεν το είπε κανένας ότι αυτός δεν είναι του «ΑΚΤΟR», είναι του Εξάρχου λομπίστας ο Μαραφάτσος, ο οποίος μαζί με την Γκίλφοϊλ στη Βουλγαρία κ.λπ. προωθούσε το αμερικάνικο LNG. Έτσι; 
Εδώ πρέπει να μιλήσουμε καθαρά. Δεν είναι υπέρ της Ελλάδας η αποκλειστικότητα προμήθειας LNG από το αμερικάνικο σε πενταπλάσια τιμή. Η Ευρώπη χρειάζεται μια νέα αρχιτεκτονική ασφαλείας. Η Ευρώπη έχει χάσει το συγκριτικό πλεονέκτημα που είχε απέναντι σε Κινέζους και Αμερικάνους, που οι μεν είχαν την τεχνολογία, οι άλλοι είχαν τα φτηνότερα μεροκάματα κ.λπ.. Έχασε το συγκριτικό της πλεονέκτημα, που ήταν η φθηνή ενέργεια, δηλαδή το φτηνό ρώσικο φυσικό αέριο. 
Εμείς αυτό υποστηρίζουμε, μια καινούρια αρχιτεκτονική αμυντικής και ενεργειακής ασφάλειας στην Ευρώπη από τον Ατλαντικό μέχρι τα Ουράλια. Δηλαδή, θα συμπεριλαμβάνει και τη Ρωσία στον σχεδιασμό, αλλιώς δεν πρόκειται να σηκώσουμε κεφάλι. 
Το φυσικό αέριο, με το οποίο για να κάνει το deal αυτό ο Μητσοτάκης έκλεισε και ανατινάζει τους λιγνίτες, αυτός ο ανεκδιήγητος Υφυπουργός ο Τσάφος -που θα έπρεπε να υπάρχει πολιτική απόφαση όλης της Βουλής εδώ ότι το 10% με 15% τουλάχιστον του καθημερινού ενεργειακού μείγματος θα πρέπει να είναι από τον λιγνίτη, γιατί έτσι θα πέσει και η τιμή και η μονάδα Πτολεμαΐδα 5 δεν ρυπαίνει περισσότερο απ’ ό,τι οι μονάδες φυσικού αερίου που έχουν και οι ιδιώτες και τα υπόλοιπα- αυτό θα πρέπει να το πει. Γι’ αυτό, λοιπόν, όποιος ψηφίζει Μητσοτάκη, ψηφίζει ακριβό φυσικό αέριο, ακριβό LNG. Δεν ψηφίζει άλλες πηγές προμήθειας φυσικού αερίου για να φτηνύνει η ενέργεια. Ψηφίζει καταστροφή των λιγνιτών επάνω και όχι διαφύλαξή τους για όρους ενεργειακής ασφάλειας της χώρας στο μέλλον. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Έμεινε λίγος χρόνος. Αυτά εδώ είναι για ένα άλλο θέμα των ημερών. Ήρθαν στα χέρια μου δύο πορίσματα του Σώματος Ορκωτών Ελεγκτών για την Περιφέρεια Αττικής επί διακυβέρνησης Πατούλη και για τον ΕΔΣΝΑ, τον ειδικό για τα σκουπίδια δηλαδή, και για τις συμβάσεις της Περιφέρειας. Λοιπόν, εδώ περιγράφονται σημεία και τέρατα. Έχουν αποσταλεί εδώ και είκοσι μήνες στην Εισαγγελία. Εδώ και είκοσι μήνες και δεν έχει παιχτεί πενιά! Απολύτως. Ποιος καλύπτει τον Πατούλη; Ο Μητσοτάκης; Ο Λιβάνιος; Ποιος τον καλύπτει; Η Περιφέρεια Αττικής τώρα, που δεν μιλάει καθόλου; Εδώ μιλάμε για τριακόσια εκατομμύρια ευρώ συμβάσεις που έχουν έναν συμμετέχοντα. Μιλάμε για είκοσι…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Πολάκη, ολοκληρώσατε. 
ΠΑΥΛΟΣ ΠΟΛΑΚΗΣ: Να πάρω και τον χρόνο της τριτολογίας;
ΠΡΟΕΔΡΕΥΩΝ (Αθανάσιος Μπούρας): Όχι, όχι, δεν μπορείτε. 
ΠΑΥΛΟΣ ΠΟΛΑΚΗΣ: Τώρα που γλεντοκοπάτε, γιατί; 
ΠΡΟΕΔΡΕΥΩΝ (Αθανάσιος Μπούρας): Δεν μπορείτε. Δεν γίνεται αυτό. 
ΠΑΥΛΟΣ ΠΟΛΑΚΗΣ: Έχει κι άλλα!
ΠΡΟΕΔΡΕΥΩΝ (Αθανάσιος Μπούρας): Τον λόγο έχει ο Κοινοβουλευτικός Εκπρόσωπος της Νέας Δημοκρατίας για τρίλεπτη παρέμβαση, ο κ. Σιμόπουλος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Να κάτσει ο κ. Πολάκης γιατί είναι ικανός να μου απαντήσει τώρα από εκεί.
ΠΑΥΛΟΣ ΠΟΛΑΚΗΣ: Θα σου απαντήσω από εκεί.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μπράβο!
Λοιπόν, στο σπίτι του κρεμασμένου δεν μιλάνε για σκοινί. Όταν παρέδωσε η κυβέρνηση του ΣΥΡΙΖΑ τη ΔΕΗ...
ΠΑΥΛΟΣ ΠΟΛΑΚΗΣ: Γιατί μιλάτε τότε;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: …είχε φτάσει στα 300 εκατομμύρια ευρώ η χρηματιστηριακή της αξία και γύρω στον Ιούλιο ήταν 500. Και εκεί το Δημόσιο είχε 50%. Σήμερα η χρηματιστηριακή αξία της ΔΕΗ είναι 13,5 δισεκατομμύρια και το Δημόσιο κατέχει το 33%. Τι έκανε, λοιπόν, η κυβέρνηση του ΣΥΡΙΖΑ; Απαξίωσε τη ΔΕΗ σε σημείο να μην είχαμε ρεύμα σε λίγο, αν δεν υπήρχε η αλλαγή της κυβέρνησης. Και έρχονται τώρα, μιλούν για κρατικοποίηση της ΔΕΗ, ακριβώς σκεπτόμενοι αυτά τα οποία έκαναν. Ο «εγκληματίας» -σε εισαγωγικά-  γυρίζει πάλι στον τόπο του εγκλήματος. 
Βέβαια, αυτή είναι μια αριστερή πολιτική. Την καταλαβαίνω, γιατί ο πρώην αρχηγός τους πια αρχίζει και στρέφεται προς το κέντρο, αφήνοντας την Αριστερά. Μου αρέσει όταν ακούω αυτή τη διαφοροποίηση μεταξύ του ΣΥΡΙΖΑ και βέβαια της Ελληνικής Συμπαράταξης. 
Όσον αφορά το θέμα της απολιγνιτοποίησης -το έχουμε πει-, υπάρχει θέμα με την απολιγνιτοποίηση πολύ σημαντικό. Ο λιγνίτης είναι ακριβός πια εν σχέση με τις ΑΠΕ και βέβαια με το φυσικό αέριο, ενώ οι μονάδες του δεν μπορούν να αυξομειώσουν εύκολα την παραγωγή. Άρα λοιπόν είμαστε υποχρεωμένοι να βαδίσουμε στον δρόμο τον οποίο έχει χαράξει η Κυβέρνηση όσον αφορά το συγκεκριμένο θέμα. 
Επίσης, μιλάμε τώρα για τα μέτρα τα οποία έρχονται όσον αφορά το πετρέλαιο θέρμανσης. Ας τα δούμε λίγο και μετά μπορείτε πραγματικά, αν δεν είστε ικανοποιημένοι, που δεν θα είστε, γιατί θα θελήσετε να ανεβάσετε τον πήχη, σύμφωνα με τα μέτρα τα οποία θα έρθουν, να πείτε την κριτική σας. 
Θα αναφέρω επίσης στο λίγο διάστημα που έχω ότι συναντήθηκε ο Πρωθυπουργός με τους αλιείς και περιμένουμε και άλλα μέτρα σύμφωνα με αυτά τα οποία είπε ο Πρωθυπουργός το πρωί στους αλιείς, που θεωρώ ότι θα τους ικανοποιήσουν πλήρως. 
Άρα, όσον αφορά το πετρέλαιο, αλλά και τα άλλα αιτήματα των αλιέων, σε λίγες μέρες θα έχουν λυθεί, μαζί με τον διπλασιασμό τον οποίον ήδη η Κυβέρνηση έχει ανακοινώσει. Άνθρακες λοιπόν ο θησαυρός ακόμη και για την αλιεία!
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Κύριε Πολάκη, έχετε τον λόγο για τρίλεπτη παρέμβαση. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Έχω κι εγώ μία ακόμα. 
ΠΡΟΕΔΡΕΥΩΝ (Αθανάσιος Μπούρας): Πολύ ευχαρίστως, αν τη ζητήσετε. 
Ορίστε, κύριε Πολάκη. 
ΠΑΥΛΟΣ ΠΟΛΑΚΗΣ: Κύριε Σιμόπουλε, επειδή τα πολλά λόγια είναι φτώχεια, και όντως, όπως σας είπα και πριν, στο σπίτι του κρεμασμένου δεν μιλάνε για σχοινί, γιατί μιλάτε τότε; Προσέξτε τώρα με νούμερα. 
Πόση ζήτηση για ηλεκτρικό ρεύμα είχαμε σήμερα; Έξι χιλιάδες διακόσιες ενενήντα μεγαβατώρες. Τι ρεύμα παραγόταν σήμερα μέχρι αυτή την ώρα; Παράγεται γύρω στις οκτώμισι χιλιάδες μεγαβατώρες. Από ΑΠΕ είναι οι εφτά χιλιάδες πενήντα τρεις μεγαβατώρες. Από ΑΠΕ!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Άλλο θέμα…
ΠΑΥΛΟΣ ΠΟΛΑΚΗΣ: Αφήστε τα «άλλο θέμα». Αυτό είναι το θέμα. Τι να την κάνω εγώ την αποτίμηση 300 εκατομμύρια και την αποτίμηση 10 δισ., όταν εκεί που πλήρωνα 8 λεπτά την κιλοβατώρα, τώρα…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Το 2019 θα ήμασταν... 
ΠΡΟΕΔΡΕΥΩΝ (Αθανάσιος Μπούρας): Μη διακόπτετε, κύριε Σιμόπουλε. 
ΠΑΥΛΟΣ ΠΟΛΑΚΗΣ: Τώρα που τσούζει η σιωπή…
Με επτά χιλιάδες πενήντα τρεις μεγαβατώρες να παράγονται από ανανεώσιμες πηγές ενέργειας πόσο έχει σήμερα η χονδρική της μεγαβατώρας, κύριε Σιμόπουλε, εσείς που έχετε 13 δισ… 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Λιγότερο από τον μέσο όρο της Ευρωπαϊκής Ένωσης. 
ΠΑΥΛΟΣ ΠΟΛΑΚΗΣ: Όχι, όχι, δεν είναι λιγότερο. 
Το πρωί, 227 ευρώ η μεγαβατώρα, δηλαδή το πρωί 22,7 η κιλοβατώρα, το βράδυ 250 και το μεσημέρι 22. Αυτό είναι το κερδοσκοπικό παιχνίδι το οποίο κάνετε. Και το κάνετε και για έναν άλλο λόγο, δεν έχετε φτιάξει χώρους αποθήκευσης. Τους βάζουμε στη Βουλγαρία και μετά τα φέρνουμε το απόγευμα από εδώ και το πληρώνουμε πενταπλάσιο. Αυτό είναι που έχετε καταφέρει. 
Εσείς μια δημόσια επιχείρηση, που είναι η μεγαλύτερη επιχείρηση της χώρας, η ΔΕΗ, αυτή που πραγματικά βοήθησε να αναπτυχθεί η χώρα και να εκβιομηχανιστεί, την έχετε δώσει βορά σε ένα fund και κάποιους άλλους ιδιώτες μετόχους, οι οποίοι κερδοσκοπούν σκληρά στην πλάτη του ελληνικού λαού, παίζοντας τζόγο στο χρηματιστήριο κάθε μέρα, με αυτή την τελευταία τιμή που λέτε για το φυσικό αέριο. Πουλάτε δέκα μεγαβατώρες στο τέλος σε μια πανάκριβη τιμή και αυτήν την τιμή παίρνουν όλοι. Και αυτό το λέτε πρόοδο. Αυτό το λέτε στήριξη της ΔΕΗ. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Ακούστε με. Να ζητήσετε εξαίρεση, όπως ζήτησε ο Σάντσεθ από την Ιταλία. 
Και με αφορμή αυτό, είπε ο Μαρκόπουλος προηγουμένως…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: …(δεν ακούστηκε). 
ΠΡΟΕΔΡΕΥΩΝ (Αθανάσιος Μπούρας): Κύριε Σιμόπουλε, σας παρακαλώ! 
ΠΑΥΛΟΣ ΠΟΛΑΚΗΣ: Ναι, πείτε του να σταματήσει, γιατί θα πω κανένα «ευλογητός ο Θεός». 
Είπε προηγουμένως ο Μαρκόπουλος να παίρνουμε μαθήματα, λέει, από τον Σάντσεθ που έπεσε. Ο Σάντσεθ έπεσε, γιατί τον έριξε η ακροδεξιά και η δική σας εκεί, γιατί πήγε να προστατέψει την κατοικία των απλών ανθρώπων. Γι’ αυτό έπεσε ο Σάντσεθ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Άρα, λοιπόν, όποιος ψηφίζει Μητσοτάκη, ψηφίζει να έχουμε το πρωί 250 ευρώ τιμή ρεύματος, το βράδυ 300 ευρώ τιμή ρεύματος. Ψηφίζει να έρχεται ο λογαριασμός και να σε πιάνει η καρδιά σου. Ψηφίζει να έχουμε μια κατάσταση στην οποία παίρνουν τα σπίτια των ανθρώπων και ο Μητσοτάκης βλογάει τους servicers. Γιατί αυτό κάνετε, αυτό κάνετε. Αν σε αυτό είστε περήφανοι, να συνεχίζετε να είστε περήφανοι. 
Τα διλήμματα που θα μπουν στην επόμενη εκλογική αναμέτρηση είναι πάρα πολύ σκληρά. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Συμφωνώ. 
ΠΑΥΛΟΣ ΠΟΛΑΚΗΣ: Είναι με ποιον είσαι. Με τους τραπεζίτες των 4 δισεκατομμυρίων κερδών ή με τη δημόσια τράπεζα, την Εθνική, με αγορά πλειοψηφικού πακέτου από τον ΕΦΚΑ; Με τη ΔΕΗ του Στάσση των 360.000 ευρώ αμοιβές τον χρόνο και 15 εκατομμύρια μετοχές να μοιράζει και να τσεπώνει ή με μια ΔΕΗ η οποία θα κατεβάσει την τιμή του ρεύματος σε όχι πάνω από 7 με 8 ή 9 λεπτά την κιλοβατώρα;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Και θα κλείσει…
ΠΑΥΛΟΣ ΠΟΛΑΚΗΣ: Άσε που θα κλείσει. Το μυαλό σας θα κλείσει. 
Με ποιο είστε…
ΠΡΟΕΔΡΕΥΩΝ (Αθανάσιος Μπούρας): Κύριε Υψηλάντη, ελάτε στο Βήμα. 
Ο Βουλευτής της Νέας Δημοκρατίας, ο κ. Βασίλειος - Νικόλαος Υψηλάντης, έχει τον λόγο μετά από πολλές ώρες. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, έχει αποτυπωθεί στη σημερινή συζήτηση η πραγματική κατάσταση αυτής της χώρας πολιτικά. Από τη μια πλευρά, ο λαϊκισμός, η ανευθυνότητα, τα όνειρα για επιστροφή στο κράτος - επιχειρηματίας, που συνέχεια έπεφτε σε φαλιμέντο και έβαζε σε μεγαλύτερη φορολογία τον Έλληνα, τον έβαζε να βάζει βαθιά το χέρι του στην τσέπη επί ΣΥΡΙΖΑ, τα ασφαλιστικά ταμεία να πηγαίνουν από το κακό στο χειρότερο και να έρχονται να παίρνουν μετά μέτρα εις βάρος των ασφαλισμένων. Τα ξεχάσαμε όλα αυτά;  
ΠΑΥΛΟΣ ΠΟΛΑΚΗΣ: Μιλάτε εσείς για ασφαλιστικά ταμεία; 
ΠΡΟΕΔΡΕΥΩΝ (Αθανάσιος Μπούρας): Μην διακόπτετε. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Και έχουν το θράσος σήμερα πολιτικά να στέκονται εδώ μπροστά μας και να υποστηρίζουν τέτοιου είδους ιστορίες, τις οποίες ο ελληνικός λαός τις έχει καταδικάσει και θα τις ξανακαταδικάσει;  
ΠΑΥΛΟΣ ΠΟΛΑΚΗΣ: Το PSI ποιος το έβγαλε; Ο ΣΥΡΙΖΑ; 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Υπάρχουν λοιπόν προφανώς δύο Ελλάδες: Από τη μία η Ελλάδα της ευθύνης, που εκπροσωπείται σήμερα υπεύθυνα από την Κυβέρνηση του Κυριάκου Μητσοτάκη, και από την άλλη η Ελλάδα του λαϊκισμού, που έρχονται σήμερα με κραυγές, που έρχονται με αναλήθειες, που έρχονται με ένα μείγμα από τους σοβάδες μέχρι τη θρησκεία και μέχρι δεν ξέρω εγώ τι άλλο, για να παραπλανήσουν τον ελληνικό λαό. Αλλά, σ’ αυτήν εδώ την παραπλάνηση δεν θα πέσουμε. 
Αναφορικά δε με το νομοσχέδιο, κύριε Υπουργέ, έπρεπε να γίνει αυτή η παρέμβασή μου, διότι δεν αντέχουμε πλέον να ακούμε κάθε στιγμή και κάθε ώρα όλα αυτά τα μυθεύματα και όλες αυτές τις ιστορίες. 
Θα μιλήσω όμως για την Ελλάδα της προοπτικής, για την Ελλάδα που ιστορικά έχει διαμορφωθεί οικονομικά και πολιτισμικά μέσα από τη θάλασσα. Τα λιμάνια μας, οι κρίσιμες εθνικές υποδομές μας, είναι συνδεδεμένα με την ανάπτυξη, την κοινωνική συνοχή και τη γεωπολιτική θέση της χώρας μας. 
Συζητάμε σήμερα για τη λιμενική Ελλάδα των επόμενων δεκαετιών, για σύγχρονα ασφαλή και ανταγωνιστικά λιμάνια που προσελκύουν επενδύσεις, δημιουργούν ποιοτικές θέσεις εργασίας και στηρίζουν τις τοπικές κοινωνίες. 
Η Κυβέρνηση επιχειρεί να λύσει χρόνια προβλήματα με συγκεκριμένο σχεδιασμό -συγχαρητήρια γι’ αυτό-, σαφείς αρμοδιότητες, επενδυτική ασφάλεια, αλλά και δημόσιο έλεγχο. 
Η μεγαλύτερη τιμολογιακή ευελιξία των οργανισμών λιμένων δεν σημαίνει ασυδοσία. Παραμένουν ρυθμιστικές δικλείδες για ορισμένα ακτοπλοϊκά τέλη και για αυξήσεις άνω του 3%, όπου δεν υπάρχει επαρκής ανταγωνισμός. 
Η αξιοποίηση του Υπερταμείου ως Αρχής Σχεδιασμού Λιμένων μπορεί να επιταχύνει τις διαδικασίες -κι αυτό πρέπει να αντιληφθούν και οι νησιώτες και οι Έλληνες-, ιδίως όπου οι τοπικοί φορείς δεν διαθέτουν την επαρκή τεχνική υποδομή και επάρκεια, με πλήρη σεβασμό στην περιβαλλοντική νομοθεσία, αλλά και στο δημόσιο συμφέρον. 
Για όποιον ζει στην ηπειρωτική χώρα, το λιμάνι είναι κυρίως συγκοινωνιακός ή εμπορικός κόμβος, αλλά για τον νησιώτη είναι μια προϋπόθεση ζωής. Από αυτό περνούν η πρόσβαση στην υγεία, ο εφοδιασμός, η μεταφορά των προϊόντων και η δυνατότητα των νέων να μένουν στον τόπο τους. Γι’ αυτό η νησιωτικότητα δεν κρίνεται μόνο με όρους εμπορικής απόδοσης. Ένα μικρό λιμάνι, όπως γνωρίζετε καλά, μπορεί να μην αποφέρει σημαντικά έσοδα, όμως έχει μια τεράστια κοινωνική και εθνική αξία. 
Τα νησιά της Δωδεκανήσου χρειάζονται ασφαλείς εγκαταστάσεις και σύγχρονες υποδομές και ολοκληρωμένο σχεδιασμό. Ιδιαίτερη σημασία έχει το άρθρο 7 για το Λιμάνι της Ρόδου που αντιμετωπίζει χρόνιες διοικητικές και ιδιοκτησιακές εκκρεμότητες και δημιουργεί προϋποθέσεις για ενιαίο σχεδιασμό και επενδύσεις με τη συνεργασία και των τοπικών φορέων. 
Οι προτεραιότητες είναι σαφείς: Ένα ενιαίο δίκτυο λιμένων αντί για μεμονωμένες εγκαταστάσεις, ισχυρά Λιμενικά Ταμεία με επαρκές προσωπικό, συνεργασία πολιτείας, αυτοδιοίκησης και παραγωγικών φορέων, χρηματοδότηση που λαμβάνει υπόψη και τη νησιωτικότητα. 
Η κρουαζιέρα, οι μαρίνες και ο θαλάσσιος τουρισμός πρέπει να συνυπάρχουν με την ακτοπλοΐα, την αλιεία και τις ανάγκες των κατοίκων. Δεν σχεδιάζουμε λιμάνια μόνο για τον επισκέπτη, ούτε επιτρέπουμε τις ανάλογες επιβαρύνσεις στη νησιωτική οικονομία. Αυτή είναι η ουσία της συνταγματικής μέριμνας αυτής της Κυβέρνησης για τη συνταγματικότητα. 
Κύριε Υπουργέ, κυρίες και κύριοι συνάδελφοι, θέλω να σταθώ, παρότι δεν είναι μέσα στις απόλυτα δικές σας αρμοδιότητες, σε ένα θέμα το οποίο απασχολεί αυτήν την περίοδο τους νησιώτες αλιείς και όχι μόνο και αποτελεί ζωτικής σημασίας θέμα για τα Δωδεκάνησα. Ο διπλασιασμός της επιδότησης των καυσίμων είναι μια θετική εξέλιξη και το αναγνωρίζουν όλοι. Όμως, χρειάζονται -όπως επισημαίνει και η Κυβέρνηση, επεσήμανε και ο κ. Σιμόπουλος σήμερα- και περαιτέρω παρεμβάσεις.
Πρώτον, τα ζητήματα που υπάρχουν και οι εκκρεμότητες για τους παράκτιους αλιείς και ειδικά στα μικρά νησιά. 
Δεύτερον, στη μέση αλιεία το ζήτημα δεν είναι τόσο το ύψος της ενίσχυσης, όσο οι μήνες που καλύπτει. Η επιδότηση αφορά τον Ιούνιο, τον Ιούλιο και τον Αύγουστο, όταν τα σκάφη αυτά εργάζονται ελάχιστα. Ζητάμε να εξεταστεί η επέκτασή της στους επόμενους μήνες για όσο διαρκεί η κρίση ή η μεταφορά της στο τρίμηνο Οκτωβρίου-Δεκεμβρίου. Η επιβίωση της παράκτιας αλιείας είναι υπόθεση διατήρησης της ζωής στα νησιά μας. 
Θετικές είναι και όλες οι υπόλοιπες ρυθμίσεις του νομοσχεδίου που έχουν να κάνουν με την υγειονομική κάλυψη των δοκίμων και στελεχών του Λιμενικού Σώματος, όπως και η ενίσχυση των επιχειρησιακών και ψηφιακών δυνατοτήτων του. Στα ακριτικά νησιά το Λιμενικό προστατεύει τα σύνορα, την ναυσιπλοΐα και την ανθρώπινη ζωή και αυτό το λέμε και εντός της Ελλάδος και εκτός της Ελλάδας, δυνατά!
Κλείνοντας, θα ήθελα να επισημάνω ότι η ανάπτυξη των λιμανιών δεν είναι αυτοσκοπός, αλλά είναι ένα μέσο για ισχυρότερη οικονομία, δικαιότερη περιφερειακή ανάπτυξη και μια Ελλάδα που κρατά ζωντανά τα νησιά της. Με αυτήν την αντίληψη θα ήθελα να πω, κύριε Υπουργέ και κυρίες και κύριοι συνάδελφοι, ότι στηρίζω βέβαια το νομοσχέδιο αυτό.
Επίσης, θέλω να συγχαρώ και τους συνεργάτες σας στο Υπουργείο, τις Γενικές Γραμματείες, τον Γενικό Γραμματέα, τον κ. Κουτουλάκη που τον βλέπω άοκνο συμπαραστάτη των νησιωτών και των προβλημάτων, αλλά και τα άλλα στελέχη του Υπουργείου και του Λιμενικού Σώματος που εργάζονται νυχθημερόν για να μπορέσει η χώρα να σταθεί στο πολύ σημαντικό αυτό ζήτημα που έχει να κάνει με τη θάλασσα, τα λιμάνια μας και την ανάπτυξη και την πρόοδο. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Υψηλάντη.
Να καλέσω στο Βήμα την Βουλευτή του ΠΑΣΟΚ-Κινήματος Αλλαγής, την συνάδελφο κ. Αικατερίνη Καζάνη. 
Κυρία Καζάνη, έχετε τον λόγο. 
ΑΙΚΑΤΕΡΙΝΗ ΚΑΖΑΝΗ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι, με το σημερινό νομοσχέδιο δίνεται η δυνατότητα στους Οργανισμούς Λιμένων να καθορίζουν την τιμολογιακή τους πολιτική. Με απλά λόγια, τα τέλη θα μπορούν να αυξάνονται χωρίς την έγκριση του Υπουργείου και αυτό θα μετακυλήσει στο κόστος μετακίνησης και στους πολίτες.
Από την άλλη, παγιώνεται και ενισχύεται ο ρόλος του Υπερταμείου ως Αρχή Σχεδιασμού Λιμένων. Δεν είμαστε αντίθετοι με την αυτόνομη λειτουργία των λιμένων, όμως χρειάζονται σαφείς κανόνες και χρειάζεται διαφάνεια και ισχυρή δημόσια εποπτεία. Τα λιμάνια δεν είναι απλώς επιχειρήσεις, είναι κρίσιμες υποδομές που συνδέουν τα νησιά με την ηπειρωτική χώρα και καθορίζουν σε μεγάλο βαθμό τις αναπτυξιακές δυνατότητες κάθε περιοχής. 
Στο νομοσχέδιο διαβάζουμε για επενδύσεις, για ανταγωνιστικότητα και για ανάγκες της λιμενικής αγοράς. Όμως, δεν βλέπουμε πουθενά τις νησιωτικές κοινότητες, δεν βλέπουμε τη νησιωτική συνδεσιμότητα και την εδαφική συνοχή και αυτό είναι ένα ουσιαστικό κενό. 
Έχουμε το παράδειγμα της Εύβοιας, ένα νομό με πολλά λιμάνια, με διαφορετικές ανάγκες, αλλά και με σημαντικές αναπτυξιακές δυνατότητες. Στην Κύμη περιμένουμε εδώ και χρόνια να ολοκληρωθεί το master plan του λιμανιού. Το στάδιο της ΕΣΑΛ ολοκληρώθηκε, εκκρεμεί το Προεδρικό Διάταγμα. Μετά το master plan, τι; Ποια έργα θα προχωρήσουν; Με ποια χρηματοδότηση και με ποιο χρονοδιάγραμμα; 
Και απέναντι από την Κύμη, υπάρχει η Σκύρος με πάνω από εκατό διακομιδές ασθενών τον χρόνο. Το σκάφος του Λιμενικού δεν είναι κατάλληλα διαμορφωμένο και εξοπλισμένο. Η Σκύρος πρέπει επιτέλους να αποκτήσει πλωτό ασθενοφόρο. 
Στη Νότιο Εύβοια υπάρχουν επίσης σημαντικές εκκρεμότητες. Στα Νέα Στύρα η ανάγκη μεταφοράς του λιμανιού είναι γνωστή εδώ και χρόνια. Η σημερινή του θέση επιβαρύνει την κυκλοφορία και δημιουργεί προβλήματα στη λειτουργία της πόλης. Η μελέτη έχει ολοκληρωθεί. Πρέπει να προχωρήσει άμεσα η αξιολόγηση του φακέλου και να εξασφαλιστεί η χρηματοδότηση. 
Το Μαρμάρι αποτελεί μία από τις βασικές πύλες σύνδεσης Εύβοιας και Αττικής. Το λιμάνι πρέπει να εκσυγχρονιστεί. Εξυπηρετεί καθημερινά κατοίκους, επισκέπτες, επαγγελματίες. Υπάρχει σχεδιασμός να αναβαθμιστούν οι υποδομές του; Και, φυσικά, τι θα γίνει με την ενδοκυκλαδική γραμμή; 
Στην Χαλκίδα και την ευρύτερη περιοχή υπάρχουν, επίσης, σοβαρές εκκρεμότητες. Το δημόσιο εμπορικό λιμάνι Χαλκίδας είναι εξαιρετικά σημαντικό για την οικονομία της Εύβοιας. Αποτελεί τον βασικό κόμβο εμπορικής δραστηριότητας για ολόκληρη την περιοχή και θα πρέπει, επιτέλους, να αναδειχθεί ο ρόλος του.
Στην Έξω Παναγίτσα, ανοικτό παραμένει το ζήτημα της κατολίσθησης στην οδό Ανθέων. Υπάρχει το πρόγραμμα «Περιβάλλον και Κλιματική Αλλαγή 2021-2027». Θα εξασφαλίσει το Υπουργείο τη χρηματοδότηση μέσω αυτού του προγράμματος; Οι μελέτες πρέπει να ολοκληρωθούν και οι εργασίες να ξεκινήσουν χωρίς άλλη καθυστέρηση. 
Στην Αυλίδα, υπάρχει το πρόβλημα της διάβρωσης της ακτογραμμής. Μετά από πολυετή καθυστέρηση κατατέθηκε ο φάκελος και πρέπει να εξεταστεί άμεσα και να προχωρήσει το έργο. 
Στην Βόρεια Εύβοια, υπάρχουν σημαντικές δυνατότητες που πρέπει επιτέλους να αξιοποιηθούν. Σχετικά με τη μαρίνα στις Ροβιές, υπάρχει μελέτη και η Περιφέρεια μπορεί να καλύψει το 50%. Θα συμβάλλετε, κύριε Υπουργέ, ώστε να προχωρήσει το έργο; 
Η σύνδεση του Μαντουδίου με τις Βόρειες Σποράδες πρέπει να ενισχυθεί. Το Πευκί πρέπει να συνδεθεί με τις Σποράδες, όπως είχε ανακοινωθεί -και γιατί όχι και με το Πήλιο. 
Υπάρχουν δυνατότητες που πρέπει, επιτέλους, να αξιοποιηθούν. Υπάρχουν, όμως, και ζητήματα που αφορούν συνολικά τα λιμάνια της Εύβοιας. Υπάρχει το πρόγραμμα αναβάθμισης των δώδεκα αλιευτικών καταφυγίων του ΟΛΝΕ, ένα έργο που έχει καθυστερήσει χρόνια και που κινδύνευσε ακόμη και η χρηματοδότησή του. Οι παρεμβάσεις και στα δώδεκα καταφύγια πρέπει, επιτέλους, να ολοκληρωθούν. Πώς, όμως, περιμένουμε να προχωρήσουν μελέτες και έργα όταν ο ίδιος ο ΟΛΝΕ δεν διαθέτει το αναγκαίο προσωπικό; 
Και δεν είναι μόνο αυτό. Από τον Μάρτιο έχει τοποθετηθεί στον ΟΛΝΕ προσωρινή διοίκηση, μέχρι να ολοκληρωθεί η προβλεπόμενη διαδικασία. Έχουν περάσει μήνες και ακόμη ο ΟΛΝΕ δεν έχει αποκτήσει μόνιμη διοίκηση. Ένας οργανισμός με τόσο σημαντικές αρμοδιότητες, χρειάζεται επαρκές προσωπικό και σταθερότητα.
Ως προς τα υδατοδρόμια, για τα οποία ακούμε τόσα χρόνια, έχουν εκδοθεί άδειες για Κύμη, Αιδηψό και Αλιβέρι, ενώ για Χαλκίδα και Κάρυστο η αδειοδότηση εκκρεμεί. Όμως και οι άδειες δεν αρκούν, χρειάζονται υποδομές και ένα δίκτυο σταθερών συνδέσεων. 
Κύριε Υπουργέ, για πολλούς κατοίκους της Βόρειας και της Νότιας Εύβοιας, τα πορθμεία δεν είναι επιλογή, αλλά αναγκαίο μέσο μετακίνησης.
Σε προηγούμενη ερώτησή μας, το Υπουργείο απάντησε ότι η αγορά είναι ελεύθερη και ότι οι ακτοπλοϊκές εταιρείες διαμορφώνουν τα ναύλα κατά το δοκούν. Για τους κατοίκους, όμως, ενός νησιού, όπως η Εύβοια, με κακό οδικό δίκτυο, με μεγάλες αποστάσεις, η μετακίνηση δεν μπορεί να αντιμετωπίζεται με όρους αγοράς.
Πότε, επιτέλους, θα αντιμετωπιστεί η Εύβοια ως αυτό που πραγματικά είναι; Ως νησί; Όχι μόνο στα λόγια. Νησιωτικότητα, δεν είναι ένας χαρακτηρισμός στον χάρτη. Είναι αυξημένο κόστος, είναι απόσταση, είναι δυσκολότερη πρόσβαση στην υγεία, στην εκπαίδευση και στις υπηρεσίες. Είναι καθημερινότητα, είναι το μεταφορικό ισοδύναμο από το οποίο εξαιρείται η Εύβοια. Είναι τα αθλητικά σωματεία της που δεν αναγνωρίζονται ως νησιωτικά. 
Αυτό που λείπει είναι ένας συνολικός σχεδιασμός, να ξέρουμε ποιος είναι ο ρόλος κάθε λιμένα. Ποια έργα έχουν προτεραιότητα, πώς χρηματοδοτούνται, πώς συνδέονται με την ακτοπλοΐα, τον τουρισμό, την αλιεία και την τοπική οικονομία. 
Μας φέρνετε ένα νομοσχέδιο του Υπουργείου Ναυτιλίας και Νησιωτικής Πολιτικής χωρίς ουσιαστική νησιωτική πολιτική, χωρίς απάντηση στο κόστος των μετακινήσεων, χωρίς σταθερές και επαρκείς ακτοπλοϊκές συνδέσεις και, τελικά, χωρίς απάντηση στο βασικό ερώτημα: Πώς θα γίνει η νησιωτικότητα πραγματική πολιτική και όχι απλώς ένας όρος στον τίτλο του Υπουργείου; 
Το ΠΑΣΟΚ καταθέτει δύο σημαντικές τροπολογίες στο σημερινό νομοσχέδιο και σας καλούμε να τις στηρίξετε. Η πρώτη αφορά τους μειωμένους συντελεστές ΦΠΑ στα μικρά νησιά. Προτείνουμε να επεκταθούν σε όλα τα νησιά με πληθυσμό έως τρεις χιλιάδες εκατό κατοίκους. Για ποιον λόγο να εξαιρείται η Σκύρος; Με ποιο κριτήριο; Γιατί να μην έχουν όλοι οι νησιώτες την ίδια αντιμετώπιση; 
Παράλληλα, η τροπολογία προβλέπει μηχανισμό νησιωτικής αντιστάθμισης για τα υπόλοιπα νησιά, ώστε πόροι από τον ΦΠΑ να επιστρέφουν στις τοπικές κοινωνίες για υποδομές και υπηρεσίες. Γιατί να μην στηρίξετε την τροπολογία; Τις τελευταίες ημέρες οι αλιείς βρίσκονται σε κινητοποιήσεις. Το κόστος των καυσίμων έχει εκτοξευθεί. 
Με τη δεύτερη τροπολογία, προτείνουμε έκτακτη ενίσχυση 50 λεπτών ανά λίτρο καυσίμου από τον Μάρτιο έως το τέλος του έτους. Υπάρχει το ευρωπαϊκό πλαίσιο, γιατί δεν θέλετε; 
Κυρίες και κύριοι, η χώρα χρειάζεται μια ολοκληρωμένη εθνική νησιωτική πολιτική, μια πολιτική που θα ξεκινά από τις πραγματικές ανάγκες των κατοίκων, που θα μειώνει το κόστος της νησιωτικότητας, που θα εξασφαλίζει σταθερές συνδέσεις και σύγχρονες υποδομές. Χρειάζεται έναν εθνικό σχεδιασμό για τα λιμάνια που θα συνδέεται με την ανάπτυξη κάθε περιοχής και τις ανάγκες των τοπικών κοινωνιών. Γιατί νησιωτικότητα δεν πρέπει να σημαίνει αποκλεισμό. Μπορεί και πρέπει να αποτελεί πλεονέκτημα για την ανάπτυξη της χώρας. 
Αυτή είναι η νησιωτική πολιτική που χρειαζόμαστε. Αυτή είναι η πολιτική που δικαιούνται η Εύβοια, η Σκύρος και κάθε ελληνικό νησί. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τη συνάδελφο κ. Καζάνη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το Γυμνάσιο Κλειτορίας Αχαΐας. 
Η Βουλή σάς καλωσορίζει. Σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Να καλέσω τώρα στο Βήμα τη Βουλευτή του Κομμουνιστικού Κόμματος Ελλάδος, τη συνάδελφο κ. Διαμάντω Μανωλάκου. 
Κυρία Μανωλάκου, έχετε τον λόγο. 
ΔΙΑΜΑΝΤΩ ΜΑΝΩΛΑΚΟΥ: Ευχαριστώ, κύριε Πρόεδρε.
Ένα ακόμα νομοσχέδιο που προωθεί την ιδιωτικοποίηση νέας φουρνιάς κρατικών λιμανιών. Σε συνεργασία με το Υπερταμείο, εκσυγχρονίζεται το πλαίσιο λειτουργίας, ενισχύοντας την ανταγωνιστικότητα των λιμενικών υποδομών και άρα ανάπτυξη της χώρας, όπως λέτε, και ότι αυτό είναι κομβικό στις μεταφορές, στην εφοδιαστική αλυσίδα, στον τουρισμό και τη νησιωτικότητα. Και όταν ολοκληρωθούν οι επενδύσεις σε υποδομές, θα δυναμώσουν, θα γίνουν πιο ανταγωνιστικά σε σχέση με τα ιδιωτικά λιμάνια. 
Αυτά λέτε και κοροϊδεύετε ψιλό γαζί. Διότι για το μόνο που ενδιαφέρεστε είναι να τα πάρει ο επενδυτής και να έχει κέρδη, όχι έξοδα εκσυγχρονισμού και συντήρησης. Τα αναλαμβάνει αυτά το καπιταλιστικό κράτος από τον κρατικό προϋπολογισμό, δηλαδή, τα λεφτά του λαού. Άρα, νέος γύρος εκχώρησης σε ιδιώτες, της Σούδας, Ρόδου, Μυτιλήνης, της Μαρίνας Πάχης-Μεγάρων και ίσως προοπτικά και άλλων λιμανιών. Αυτό κάνετε όλες οι κυβερνήσεις: Νέα Δημοκρατία, ΠΑΣΟΚ, ΣΥΡΙΖΑ με επικεφαλής τον Τσίπρα και ούτω καθεξής. 
Το Κομμουνιστικό Κόμμα Ελλάδας έχει ταχθεί επανειλημμένα κατά της ύπαρξης και λειτουργίας του Υπερταμείου. Είναι σε όφελος των επενδυτών και των ιδιωτικοποιήσεων και σε βάρος των λαϊκών αναγκών. 
Επίσης, όλοι ξέρουμε καλά ότι η Σούδα είναι λιμάνι του ΝΑΤΟ, διαμορφώθηκε με αποφάσεις και στρατηγικές συμφωνίες διαχρονικά, εδώ και δεκαετίες, με ευθύνη Νέας Δημοκρατίας, ΠΑΣΟΚ, το κόμμα Τσίπρα όταν ήταν με τον ΣΥΡΙΖΑ. Και με την παρουσία αυτές τις μέρες του Υπουργού Εξωτερικών των ΗΠΑ, του Μάρκο Ρούμπιο, ήρθε να μας πει ότι ενισχύεται, διευρύνεται η εμπλοκή της Ελλάδας στα πολεμικά μέτωπα, από την Ουκρανία έως το Ιράν, με αναγνώριση του κομβικού ρόλου της Σούδας και Αλεξανδρούπολης και με νέα αποστολή στα στενά του Ορμούζ, στο όνομα της ελεύθερης ναυσιπλοΐας, δηλαδή, για τα κέρδη των εφοπλιστών. 
Αυτό σημαίνει ότι ο λαός μας θα βιώσει με πιο οδυνηρό τρόπο τη μετατροπή της χώρας σε θύτη άλλων λαών και πολλαπλό στόχο αντιποίνων. Ο μύθος, που παρουσιάζουν την Ελλάδα σαν πυλώνα ασφάλειας, έχει καταρρεύσει. Η Σούδα είναι λιμάνι του ΝΑΤΟ, με την έννοια ότι έχει μεγάλη στρατηγική, γεωπολιτική και στρατιωτική σημασία. 
Άρα, τα λιμάνια αποτελούν στρατηγικές υποδομές, δεν λειτουργούν σε καμία περίπτωση με κριτήριο τις λαϊκές ανάγκες, αλλά σύμφωνα με την κερδοφορία των επενδυτών ή την ανταγωνιστικότητα των επιχειρηματικών ομίλων, τους σχεδιασμούς του ΝΑΤΟ, των ΗΠΑ και τον σχεδιασμό της πολεμικής προετοιμασίας της Ευρωπαϊκής Ένωσης που επιμελώς κρύβει η Κυβέρνηση και αποφεύγουν να πάρουν θέση ή έστω να ψελλίσουν κάτι τα άλλα κόμματα. 
Άρα, το νομοσχέδιο αντιμετωπίζει τα λιμάνια ως πεδίο επιχειρηματικής δραστηριότητας και πολεμικά ορμητήρια. Άλλωστε, είναι χαρακτηριστικό παράδειγμα το γεγονός ότι το λιμάνι της Σούδας έχει φουλάρει με την αποθήκευση βαρέος οπλισμού για τα νέα πολεμικά επεισόδια. Επίσης, αλλάζει η τιμολογιακή πολιτική των λιμένων, δίνοντας και νέα προνόμια στους επενδυτές-παραχωρησιούχους, όπως απαλλαγή από δημοτικά τέλη, μεγαλύτερη ευχέρεια στα διοικητικά συμβούλια των οργανισμών λιμένων να καθορίζουν τιμολόγια και τέλη σε όφελός τους. Θα επιβαρύνει το κόστος ζωής των κατοίκων των περιοχών, αλλά και άλλων συναλλασσόμενων με τους οργανισμούς λιμένων. Αυτό θα εκτοξεύσει τα τέλη σε βάρος των αλιέων, που είναι σε κινητοποιήσεις -και χαιρετίζουμε τον αγώνα τους και είμαστε μαζί τους. Αλλά θα αυξήσει ακόμα και τα εισιτήρια. 
Είναι χαρακτηριστικό ότι αυτήν την περίοδο υπάρχουν κινητοποιήσεις, ειδικά των εκπαιδευτικών στη Σαλαμίνα. Είναι το πιο χρυσοφόρο πορθμείο της Ευρώπης. Τι ζητάνε; Μείωση κατά 50% του εισιτηρίου στο αυτοκίνητο. Κάθε μέρα οι εκπαιδευτικοί χρειάζεται να μεταφέρονται με το αυτοκίνητό τους, αφού οι συγκοινωνίες προς τα σχολεία είναι σχεδόν ανύπαρκτες. Ξοδεύουν περίπου το 20% του μισθού τους σε ναύλα. Καταθέτω την ανακοίνωση της ΕΛΜΕ.
(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και επειδή ο κύριος Υπουργός είναι παρών, και πολλά μας είπε για την ναυτιλία, να σας πω κι εγώ ότι τα λιμάνια πρέπει να είναι των λαών και όχι των εκμεταλλευτών. Αυτό μας το θυμίζει η συντονισμένη απεργία σε Ευρώπη, Ασία, Αφρική και ίσως και στην Αμερική στις 30 του Οκτώβρη που κάνουν οι λιμενεργάτες στέλνοντας ελπιδοφόρο μήνυμα: «Δεν δουλεύουμε για τον πόλεμο. Λιμάνια των λαών και της ειρήνης, όχι βάσεις των ιμπεριαλιστών». Δεκάδες λιμάνια αναμένεται να νεκρώσουν, γεγονός που δείχνει ότι οι εργαζόμενοι έχουν δύναμη.
Στην Ελλάδα μαζί με τους λιμενεργάτες στις προβλήτες 2 και 3 του Πειραιά συμμετοχή με απεργία έχουν αποφασίσει και άλλοι κλάδοι. Ο λαός πρέπει να συμπαρασταθεί. Στον αγώνα αυτό κατά του ιμπεριαλιστικού πολέμου και για τα λιμάνια των λαών θα συναντηθούν αυτοί που βάζουν σε κίνηση τις γερανογέφυρες, που φορτώνουν εκατομμύρια τόνους εμπορευμάτων και τώρα οι επιχειρηματικοί όμιλοι τους ζητάνε να φορτώνουν πρώτες ύλες, όπλα και πυρομαχικά για τον πόλεμο. Ε, λοιπόν, δεν λερώνουν τα χέρια τους με αίμα οι ναυτεργάτες που βάζουν μπροστά τα βαπόρια σε όλο τον κόσμο και σήμερα οι εφοπλιστές τους στέλνουν στις εμπόλεμες ζώνες για τα κέρδη τους και τους βάζουν να υπογράφουν θανατόχαρτα. Ακόμα οι εργάτες που κτίζουν τα βαπόρια και δίνουν ζωή στις μηχανές της μεταλλουργίας, με τη στροφή στην πολεμική οικονομία βλέπουν την εργοδοσία να αρπάζει άλλη μια ευκαιρία για να απαιτήσει δουλειά με τα κεφάλια μέσα. Ένταση της εκμετάλλευσης για τα πολεμικά της σχέδια. 
Η μέρα δράσης εξελίσσεται σε κορυφαίο σταθμό μαχητικής παρέμβασης του εργατικού κινήματος ενάντια στον ιμπεριαλιστικό πόλεμο, στην εμπλοκή της χώρας, στη μετατροπή κρίσιμων υποδομών σε κρίκους της πολεμικής αλυσίδας αλλά και ενάντια στα εργατικά δικαιώματα, στο εισόδημα, συνολικά στη ζωή των εργαζομένων, στα καλέσματα υποταγής μπροστά σε έναν ακόμα δύσκολο χειμώνα από την κλιμάκωση του ιμπεριαλιστικού πολέμου. Δείχνει όμως ταυτόχρονα και τι μπορούμε να κάνουμε σήμερα με την οργάνωση της λαϊκής αντεπίθεσης για την ανατροπή αυτού του σάπιου συστήματος, της εκμετάλλευσης και του πολέμου. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τη συνάδελφο κ. Μανωλάκου.
Να καλέσω τώρα στο Βήμα τον Βουλευτή της Ελληνικής Λύσης, τον συνάδελφο Παράσχο Παπαδάκη. 
Κύριε Παπαδάκη, έχετε τον λόγο. 
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Η υποκρισία δυστυχώς περισσεύει σ’ αυτή την Αίθουσα από την πλευρά της Κυβέρνησης. Κάτι ψέλλισε ο Υπουργός, κ. Κικίλιας έναντι του Κυριάκου Βελόπουλου ότι δήθεν δεν σέβεται τους λιμενικούς οι οποίοι βρίσκονται στο πεδίο στο αιγαίο και δεν κάνουν συλλήψεις. Είπε πραγματικά την αλήθεια ο Βελόπουλος αλλά όχι επειδή είναι ανίκανοι και ανεκπαίδευτοι οι λιμενικοί αλλά επειδή εσείς από το Υπουργείο σας τους δίνετε τέτοιες εντολές. Λείπει ο Υπουργός. Άδεια η καρέκλα. Θα του έδειχνα μια φωτογραφία. Ας τη δει λοιπόν, ο κόσμος. 
Κύριοι συνάδελφοι, αυτό είναι το κτίριο του Λιμεναρχείου της Αλεξανδρούπολης. 
ΠΑΥΛΟΣ ΠΟΛΑΚΗΣ: Πρέπει να σταματήσεις την ομιλία.  
ΠΑΡΑΣΧΟΣ ΠΑΠΑΔΑΚΗΣ: Να σταματήσω; Να το ξαναπάμε; 
ΠΑΥΛΟΣ ΠΟΛΑΚΗΣ: Εντάξει. Γύρισε. 
ΠΑΡΑΣΧΟΣ ΠΑΠΑΔΑΚΗΣ: Έλεγα ότι εσείς κόπτεστε για τους λιμενικούς ενώ ο Βελόπουλος τους προσβάλλει γιατί είπε την αντικειμενική πραγματικότητα, αυτό το οποίο συμβαίνει στο πεδίο, ότι δεν κάνουν συλλήψεις όχι επειδή είναι ανεκπαίδευτοι ή άχρηστοι οι λιμενικοί μας. Πολύ καλοί είναι στη δουλειά τους. Είναι επειδή εσείς δίνετε αυτές τις εντολές από το Υπουργείο. Και επειδή εσείς αγαπάτε τους λιμενικούς ορίστε και η φωτογραφία από το Λιμεναρχείο της Αλεξανδρούπολης. Εδώ είναι. Εδώ, είναι, κύριε συνάδελφε, σ’ αυτή τη φωτογραφία. Σ’ αυτό το κτίριο, λοιπόν, που είναι του 19ου αιώνα -μπορεί και πιο παλιό- που μοιάζει για περιστερώνας παρά για δημόσιο κτίριο, εδρεύει η ασφάλεια του κεντρικού λιμεναρχείου Αλεξανδρούπολης και της δίωξης ναρκωτικών, κύριε Υπουργέ. Που να δείτε και τις συνθήκες κράτησης! Που να δείτε το κρατητήριο υπάρχει εκεί μέσα που στοιβάζονται οι συλληφθέντες πού και πού. Αν αυτό, λοιπόν, το κτίριο εν έτει 2026 εσάς σας κάνει να είστε υπερήφανος που προΐστασθε του Υπουργείου, τότε εμάς μας περισσεύει. 
Βγάλατε πρόσφατα ένα δελτίο Τύπου και είπατε ότι μειώθηκαν οι ροές των μεταναστών από θάλασσα. Τώρα που το είδατε αυτό το έργο; Να πάμε να το δούμε όλοι μαζί εδώ οι Βουλευτές. Να πάμε να το δούμε πραγματικά. Μόνο τον μήνα Αύγουστο του 2026, είχαμε 3.391 συλλήψεις μεταναστών. Αυτοί που συνελήφθησαν. Δεν μιλάμε για αυτούς που δεν συνελήφθησαν. Αν πάρουμε κι αυτούς σίγουρα είναι διπλάσιο το νούμερο. Ογδόντα τρία περιστατικά και 70 συλλήψεις διακινητών μόνο τον μήνα Αύγουστο. Από τη Δευτέρα μέχρι σήμερα Πέμπτη που μιλάμε, νότια του Ηρακλείου έχουν συλληφθεί 214 λαθρομετανάστες. Τώρα πραγματικά πόσους θέλετε ακόμα να μετρήσουμε, να καταλάβετε ότι η χώρα είναι σουρωτήρι για να πείτε τουλάχιστον εκεί στο Υπουργείο -γιατί δεν πρόκειται απαραίτητα να παραιτηθείτε- «δεν κάνουμε σωστή δουλειά»; 
Πρόσφατα, κύριε Κικίλια, πριν έναν χρόνο αν θυμάμαι καλά -επειδή μιλήσαμε για τους Τούρκους που αλιεύουν στο Αιγαίο- βγήκατε στον ΣΚΑΪ και είπατε το 2017 «ενδώσαμε στην Τουρκία για να ψαρεύουν οι Τούρκοι στα δικά μας χωρικά ύδατα με αντάλλαγμα την απελευθέρωση δύο Ελλήνων στρατιωτικών που συνελήφθησαν στον Έβρο». 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Τι είναι αυτά που λέτε; 
ΠΑΡΑΣΧΟΣ ΠΑΠΑΔΑΚΗΣ: Από το 2017. Στον ΣΚΑΪ το είπατε, κύριε Κικίλια. Αν δεν θυμάστε τι είπατε, πρόβλημα δικό σας. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Είστε συκοφάντης. 
ΠΑΡΑΣΧΟΣ ΠΑΠΑΔΑΚΗΣ: Εγώ είμαι συκοφάντης; Εσείς δεν θυμάστε τι λέτε. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Θα απαντήσω μετά, κύριε Πρόεδρε. 
ΠΑΡΑΣΧΟΣ ΠΑΠΑΔΑΚΗΣ: Γι’ αυτό το θέμα κατέθεσα και επίκαιρη ερώτηση. Να το ξέρετε, κύριε Κικίλια, γιατί δεν ξέρετε τι σας γίνεται στο Υπουργείο σας. Και ήρθε ο Υφυπουργός σας εδώ πέρα και δεν απάντησε επί της ουσίας. Δεν πήραμε ποτέ απάντηση. Δεν διαψεύστηκε ποτέ και δεν διαψεύστηκε ποτέ και από τον ΣΥΡΙΖΑ. Όλα αυτά έχουν ως αποτέλεσμα να ψαρεύουν οι Τούρκοι ανενόχλητοι σε Σαμοθράκη Λήμνο Θάσο. Ορίστε και οι φωτογραφίες εδώ πέρα. Βλέπετε τα φώτα; Μετρήστε. Είναι 17 τουρκικές τράτες στη Ζουράφα. Λέτε ότι προστατεύετε εσείς την αλιεία και τους ψαράδες. Το μόνο που προστατεύετε είναι τους Τούρκους ψαράδες, μη σας κάνει ντα ο Ερντογάν. Το καταθέτω στα Πρακτικά της Βουλής. Δεκαεφτά τουρκικές τράτες με τα φώτα αναμμένα. Μετρήστε τα ένα-ένα. Και από πίσω καθόμαστε εμείς και τους κοιτάμε. Και δεν μπορούμε να κάνουμε τίποτα. Πόσες συλλήψεις κάνατε εσείς που εφαρμόζετε τον νόμο και είστε αυστηροί στο αιγαίο;
(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Επαναφέρατε το άρθρο 398 του Ποινικού Κώδικα που είχε καταργήσει ο Τσίπρας που λέει πλέον ότι όποιος ψαρεύει σε ξένα χωρικά ύδατα τιμωρείται με ποινή φυλάκισης και έχει και κατασχέσεις. Πόσες συλλήψεις κάνατε; Πείτε μου έναν Έλληνα ο οποίος παραβιάζει τον Ποινικό Κώδικα και δεν συλλαμβάνεται. Οι Τούρκοι, λοιπόν, γιατί δεν συλλαμβάνονται και γιατί δεν γίνονται κατασχέσεις; Στέλνετε απλά το Λιμενικό, φωτογραφίζει, κάνει διάλογο με τους Τούρκους ψαράδες, σηκώνονται φεύγουν -όπως φεύγετε κι εσείς τώρα- και την επόμενη μέρα πάλι είναι εκεί. Το ξέρετε, κύριε Υπουργέ, ότι το λιμενικό ζητάει από τους Έλληνες αλιείς να ενημερώνουν όταν πηγαίνουν στη Ζουράφα, απέναντι από τη Σαμοθράκη, για να μην προκαλούμε τους Τούρκους; Αυτά τα γνωρίζετε; Να ανεβείτε, λοιπόν, εσείς σε μια ελληνική τράτα, να πάμε να περάσουμε τα τουρκικά χωρικά ύδατα, να πάμε να ψαρέψουμε και να δείτε σε ποια μπουντρούμια θα είμαστε. 
Δεν μπορεί να θεωρείται μια κυβέρνηση σοβαρή όταν αφήνει τη χώρα να την κάνει σουρωτήρι όποιος θέλει και να κάνει ό,τι θέλει. Δεν μπορεί να θεωρείται μια κυβέρνηση σοβαρή όταν δεν προστατεύει τους αλιείς της, όταν τους αφήνει εκτεθειμένους έναντι των Τούρκων οι οποίοι ψαρεύουν στα δικά μας χωρικά ύδατα και μετά εισάγουν κιόλας τα ψάρια, τα οποία πιάσανε στις δικές μας θάλασσες, ως τουρκικά. Κυρώσεις τώρα. Καμία εισαγωγή αλιευμάτων μέχρι να βάλουν μυαλό οι Τούρκοι.
Στις 2/10/2026 βγάλατε ακόμα ένα δελτίο Τύπου όπου λέτε ότι κάνατε εργασίες στο λιμάνι της Αλεξανδρούπολης και ότι συνδέσατε, λέτε, τον περιφερειακό της Αλεξανδρούπολης με το λιμάνι. Η αλήθεια είναι ότι εδώ και δύο χρόνια η γέφυρα που συνδέει τον περιφερειακό με τον λιμένα έχει κολλήσει σε 5-10 σπίτια Ρομά -που προφανώς και αυτά αυθαίρετα είναι- που δεν προβλέψατε να τα απαλλοτριώσετε εξ αρχής. Ορίστε φωτογραφίες, κύριε Υπουργέ, που κρέμονται οι γέφυρες και ανάμεσα είναι τα σπίτια. Για τέτοια σοβαρότητα μιλάμε στην Κυβέρνησή σας. Το καταθέτω στα Πρακτικά. 
(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Το λιμάνι της Αλεξανδρούπολης θα μπορούσε να δώσει οικονομική ανάσα στον Έβρο, να γίνει εμπορικό, να προσαράξουν κρουαζιερόπλοια, να γίνουν μαρίνες. Η Αλεξανδρούπολη έχει τριάντα χιλιόμετρα και παραπάνω παραλίες και ο τουρισμός είναι μόνο οδικός. Ένας τόπος κόσμημα, ευλογημένος με τεράστιες δυνατότητες που εσείς τον καταντήσατε τίποτα άλλο παρά μόνο στρατιωτική βάση των Αμερικανών που ξεφορτώνουν όπλα για την Ουκρανία. Αυτός είναι ο σχεδιασμός για τον λιμένα της Αλεξανδρούπολης. 
Από το 2000 όλες οι κυβερνήσεις και η δική σας -είδα κάποιες φωτογραφίες με διάφορους Υφυπουργούς και Βουλευτές του Έβρου- υποσχεθήκατε λιμενική ακαδημία στην Αλεξανδρούπολη. Από το 2000 πέρασαν 26 χρόνια. Και η δική σας Κυβέρνηση το υποσχέθηκε. Καμία λιμενική ακαδημία δεν έχει συσταθεί. Συνεδριάσεις, συζητήσεις δηλώσεις αλλά τίποτα περαιτέρω. 
Πρόσφατα ο Δήμαρχος Σαμοθράκης, κύριε Κικίλια, αν δεν το ξέρετε, ανακοίνωσε την έναρξη συζητήσεων με Τούρκο εφοπλιστή για την ακτοπλοϊκή σύνδεση Τσανάκαλε-Σαμοθράκης. Ερώτηση: Η Ελλάδα δεν έχει εφοπλιστές; Γιατί δεν επιδοτείτε εσείς τους Έλληνες εφοπλιστές για να κάνουν αυτήν τη σύνδεση; Αφήνετε τους Τούρκους να παίζουν επικίνδυνα παιχνίδια στη Θράκη και όσο η Κυβέρνηση αδιαφορεί για τον Έβρο, ο Τούρκος θα έρχεται να συμπληρώνει τα κενά που ηθελημένα πλέον αφήνετε εσείς, γιατί τα ξέρετε, τα γνωρίζετε. Τους αφήνετε να ψαρεύουν ανενόχλητοι, τους αφήνετε να μας συνδέουν ακτοπλοϊκά, τους αφήνετε να αγοράζουν ακίνητα στη Θράκη, τους αφήνετε να υποθηκεύουν τα ακίνητα στην τουρκική τράπεζα Ziraat Bank. Αν αυτό δεν είναι προδοσία, πείτε μου τότε τι είναι. Τα ξέρετε. Ο Έβρος χρειάζεται έμπρακτη στήριξη και όχι υποσχέσεις, εξαγγελίες και πολιτικό μασάζ, γιατί σε αντίθετη περίπτωση, με την ανεξέλεγκτη οικονομική διείσδυση των Τούρκων στον Έβρο, θα βλέπουμε δυστυχώς τουρκικές σημαίες σε τουρκικά ακίνητα που έχουν αγοράσει μέσα στον Έβρο. 
Αυτά με την Ελληνική Λύση τέλος. Θα γίνουν τα αυτονόητα για ένα κράτος που σέβεται τον εαυτό του και τους πολίτες του: Συλλήψεις, κατασχέσεις σε όσους ψαρεύουν παράνομα, απαγόρευση αγοράς ακινήτων από Τούρκους στον Έβρο. Δεν θα αφήσουμε σε καμία περίπτωση τους Τούρκους να παίζουν επικίνδυνα παιχνίδια σε μια τόσο ευαίσθητη περιοχή. Πρέπει να καταλάβετε εδώ στην Αθήνα και στο Κολωνάκι ότι χωρίς τον Έβρο θα πέσετε όλοι οι υπόλοιποι σαν ντόμινο.
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε κι εμείς.
Κύριε Υπουργέ, θέλετε πέντε ή τρία λεπτά για να κάνετε παρέμβαση; 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Ένα λεπτό θέλω.
ΠΡΟΕΔΡΕΥΩΝ (Αθανάσιος Μπούρας): Δεν έχουμε εκπτώσεις εδώ!
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Θα χρησιμοποιήσω το ένα λεπτό από τα τρία για να μιλήσουν και οι συνάδελφοι.
ΠΡΟΕΔΡΕΥΩΝ (Αθανάσιος Μπούρας): Ορίστε, έχετε τον λόγο.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Ευχαριστώ πολύ.
Είναι εμφανές ότι ο κύριος συνάδελφος μίλησε από Βήματος υπό το κράτος του εκνευρισμού. Έχασε την ψυχραιμία του, γιατί η αλήθεια είναι ότι ακούω από την Ελληνική Λύση τις τελευταίες μέρες μία ρητορική στην οποία κανένας δεν βγήκε στις τηλεοράσεις να απαντήσει. Κάποιοι θεωρούν ότι όταν επαναλαμβάνουν μονότονα και σε μια διάρκεια ημερών τα ίδια πράγματα, αυτά de facto θεωρείται ότι γίνονται αποδεκτά γιατί είναι αλήθεια. 
Έχουμε 60% μείωση των μεταναστευτικών ροών από το ανατολικό Αιγαίο. Τι να κάνουμε; Τα στοιχεία είναι αδιαμφισβήτητα. Αυτή είναι η αλήθεια. Μπράβο στο Λιμενικό για τη δουλειά που κάνει, το Λιμενικό το οποίο εσείς απαξιώσατε με τον τρόπο με τον οποίον ο Αρχηγός σας μίλησε για τη στρατιωτική ηγεσία του και τους αξιωματικούς του. 
Αν στοιχειωδώς ξέρατε τι σημαίνει δημόσια διοίκηση στα Σώματα Ασφαλείας, θα γνωρίζατε ότι κανείς δεν μπορεί να παρέμβει στη στρατιωτική ηγεσία του Λιμενικού Σώματος, ότι υπάρχει συγκεκριμένο πλαίσιο αρμοδιοτήτων και κανόνες εμπλοκής και ότι είναι άλλο η πολιτική ηγεσία του Υπουργείου Ναυτιλίας και είναι άλλο η στρατιωτική ηγεσία και οι αξιωματικοί του Λιμενικού Σώματος μέχρι τους λιμενοφύλακες. Κάνουν πολύ καλά τη δουλειά τους, τους τιμούμε, τους σεβόμαστε και ο τρόπος με τον οποίο χρησιμοποιήσατε τους αλιείς, κλείνοντάς τους το μάτι, προσβάλλοντας το Λιμενικό, έχει μείνει δημοσίως μέχρι να τα ανακαλέσετε. 
Μου είπε ο συνάδελφός σας πριν ότι ήλθα εδώ πέρα Πέμπτη μεσημέρι να κάνω σόου. Το μόνο πράγμα το οποίο βλέπω είναι ότι πάτε και έρχεστε και κουνάτε κάτι φωτογραφίες εσείς και οι συνάδελφοί σας. Μου λέτε: «Γιατί το Λιμεναρχείο της Αλεξανδρούπολης δεν φτιάχτηκε»; Σας απάντησα από το Βήμα της Βουλής -δεν ξέρω αν ήσασταν παρών ή όχι- ότι εδώ πέρα υπάρχουν διαγωνισμοί βασικοί, πολύ σημαντικοί για την αναβάθμιση και τον εκσυγχρονισμό του Λιμενικού Σώματος. Παραδείγματος χάριν, ο θάλαμος επιχειρήσεων είναι ο ίδιος από το 1980. Ο τρέχων διαγωνισμός, όπως έκανα στην Πολιτική Προστασία, είναι και εδώ, για να εκσυγχρονιστεί και αυτός και με ό,τι πόρους έχουμε, για να στηρίξουμε τις υλικοτεχνικές υποδομές, την τεχνολογία, το μισθολογικό, τις προσλήψεις. Πήραμε 420 λιμενοφύλακες. Θα πάρουμε κι άλλους τόσους στα μέσα του ’27. Αυτά είναι πράγματα τα οποία έχουν αρκετά χρόνια να γίνουν, γιατί τα οικονομικά είναι συγκεκριμένα, γιατί περάσαμε περιοριστικές δημοσιονομικές πολιτικές, γιατί ζορίστηκε η δημόσια διοίκηση.
Εσείς επιλέξατε να έλθετε εδώ πέρα να με υβρίζετε, να με συκοφαντείτε και να επιδεικνύετε έναν εκνευρισμό. Εγώ σας απαντώ με στοιχεία και περιμένω να έλθετε εδώ πέρα και να ανακαλέσετε αυτά τα οποία είπατε για το Λιμενικό, δηλαδή ότι όταν βγαίνουν οι Τούρκοι αλιείς, τα σκάφη του Λιμενικού πάνε και κρύβονται μέσα στα λιμάνια. Αυτό προσβάλλει τους άντρες και τις γυναίκες του Λιμενικού Σώματος, ήταν ολίσθημα ως έκφραση και πρέπει να το πάρετε πίσω. Όσο δεν το παίρνετε πίσω, κάθε μέρα θα το αναφέρω.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ.
Ο Βουλευτής από τη ΝΙΚΗ κ. Ανδρέας Βορύλλας έχει τον λόγο.
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η ΝΙΚΗ κατέθεσε μία συγκεκριμένη νομοθετική πρόταση για ένα από τα σοβαρότερα κοινωνικά και οικονομικά προβλήματα, τη διαχείριση των «κόκκινων» δανείων και την προστασία των δανειοληπτών.
Θέτουμε ένα απλό ερώτημα: Όταν μία τράπεζα είναι διατεθειμένη να μεταβιβάσει μία μη εξυπηρετούμενη απαίτηση σ’ ένα επενδυτικό κεφάλαιο έναντι μειωμένου οικονομικού ανταλλάγματος, γιατί δεν προσφέρει προηγουμένως στον δανειολήπτη τη δυνατότητα να καταβάλει το αντίστοιχο τίμημα και να απαλλαγεί οριστικά από το χρέος του; Γιατί αυτή η οικονομική δυνατότητα να αναγνωρίζεται στον τρίτο επενδυτή και όχι στον ίδιο τον άνθρωπο που βαρύνεται με την οφειλή και αποδεδειγμένα δεν ήταν ένας στρατηγικός κακοπληρωτής; 
Η ΝΙΚΗ είχε αναλάβει σχετική κοινοβουλευτική πρωτοβουλία ήδη από τον Μάιο του 2024. Σήμερα προχωρούμε ένα βήμα παραπέρα. Προτείνουμε την καθιέρωση ενός πραγματικού και δικαστικά προστατευόμενου δικαιώματος προτίμησης του δανειολήπτη. Πριν από τη μεταβίβαση της απαίτησης ο οφειλέτης θα πρέπει να ενημερώνεται για το οικονομικό αντάλλαγμα που ο πιστωτής είναι διατεθειμένος να αποδεχθεί, εάν έχει τη δυνατότητα οριστικής εξόφλησης με οικονομικά ισοδύναμους όρους. Δεν ζητούμε να χαριστούν τα δάνεια. Δεν ζητούμε να ζημιωθούν οι τράπεζες. Ζητούμε πριν η απαίτηση μεταβιβαστεί σε τρίτο, να δοθεί στον ίδιο τον οφειλέτη η δυνατότητα οικονομικής αποκατάστασης. 
Κυρίες και κύριοι συνάδελφοι, η εξυγίανση των τραπεζικών ισολογισμών ήταν αναγκαία. Σύμφωνα με τα στοιχεία της Τράπεζας της Ελλάδος, τον Δεκέμβριο του 2025 τα μη εξυπηρετούμενα δάνεια στους ισολογισμούς των πιστωτικών ιδρυμάτων είχαν περιοριστεί στα 5,7 δισεκατομμύρια ευρώ και ο σχετικός δείκτης ήταν στο 3,3%. Αυτό είναι θετικό, όμως το δάνειο που φεύγει από τον ισολογισμό μιας τράπεζας δεν εξαφανίζεται από τη ζωή του δανειολήπτη. Εξακολουθεί να αποτελεί απαίτηση και αν δεν υπάρξει ρύθμιση, μπορεί να οδηγήσει ακόμα και σε αναγκαστική εκτέλεση και πλειστηριασμό. 
Εδώ βρίσκεται μια μεγάλη κοινωνική αντίφαση. Εξυγιαίνονται οι τραπεζικοί ισολογισμοί, χωρίς να εξυγιαίνονται τα οικονομικά των νοικοκυριών. Υπάρχει ακόμα ένα ζήτημα: Η διαφάνεια. Οι απαιτήσεις μεταβιβάζονται μέσα από σύνθετες εταιρικές δομές, επενδυτικά κεφάλαια, εταιρείες ειδικού σκοπού και εταιρείες διαχείρισης. Αυτό δεν είναι από μόνο του παράνομο, όμως απαιτεί αποτελεσματική εποπτεία. Ποιος είναι ο πραγματικός οικονομικός δικαιούχος; Ποιο είναι το πραγματικό τίμημα της μεταβίβασης; Ποιος τελικά αποκομίζει το οικονομικό όφελος;
Γι’ αυτό προτείνουμε υποχρεωτική γνωστοποίηση του οικονομικού ανταλλάγματος, αντικειμενική αποτίμηση της μεταβίβασης χαρτοφυλακίων και ενίσχυση της εποπτείας. 
Το ίδιο ισχύει και για το πρόγραμμα «Ηρακλής». Συνέβαλε στη μείωση των μη εξυπηρετούμενων ανοιγμάτων, όμως χρησιμοποιήθηκαν κρατικές εγγυήσεις για την εξυγίανση του τραπεζικού συστήματος. 
Επομένως, δικαιούμαστε να ρωτήσουμε: Πόσοι δανειολήπτες είχαν πραγματική δυνατότητα οριστικής εξόφλησης πριν από τη μεταβίβαση της απαίτησης; Πόσες βιώσιμες προτάσεις απευθείας διευθέτησης απορρίφθηκαν; Η χρηματοπιστωτική σταθερότητα δεν μπορεί να είναι ο μοναδικός δείκτης επιτυχίας. Υπάρχει και η κοινωνία. 
Οι κυβερνητικές παρεμβάσεις για το ιδιωτικό χρέος κινούνται στο στάδιο της ρύθμισης και της διαχείρισης των απαιτήσεων. Η δική μας πρόταση παρεμβαίνει νωρίτερα, πριν το δάνειο μεταβιβαστεί, πριν αλλάξει ο δικαιούχος, πριν φτάσουμε στην απειλή του πλειστηριασμού. 
Κυρίες και κύριοι συνάδελφοι, ας μιλήσουμε επιτέλους για τους ανθρώπους πίσω από τους αριθμούς, για την οικογένεια που φοβάται ότι θα χάσει το σπίτι της, για τον ηλικιωμένο που κινδυνεύει να χάσει την κατοικία μιας ολόκληρης ζωής, για τον μικροεπαγγελματία που βλέπει την περιουσία του να απειλείται. Δεν είναι λογικό ένα fund να μπορεί να αποκτήσει μία απαίτηση με σημαντική έκπτωση, αλλά ο ίδιος ο οφειλέτης να μην έχει προηγουμένως το δικαίωμα να την εξοφλήσει με οικονομικά ισοδύναμους όρους. 

Δεν ζητούμε προνομιακή μεταχείριση. Ζητούμε ίση οικονομική ευκαιρία. Αν ο πιστωτής είναι διατεθειμένος να αποδεχθεί ένα συγκεκριμένο οικονομικό αντάλλαγμα από τρίτο, πρέπει πρώτα να δίνει τη δυνατότητα στον ίδιο τον οφειλέτη να καταβάλει το αντίστοιχο τίμημα. Αυτό δεν είναι χάρη, είναι οικονομική λογική και κοινωνική δικαιοσύνη.
Η ΝΙΚΗ καταθέτει αυτή την πρόταση νόμου, γιατί πιστεύουμε ότι η χρηματοπιστωτική σταθερότητα και η κοινωνική προστασία δεν είναι αντίπαλοι στόχοι. Οι τράπεζες μπορούν να εξυγιάνουν τους ισολογισμούς τους. Τα επενδυτικά κεφάλαια μπορούν να επιδιώκουν το νόμιμο κέρδος τους. Η πολιτεία όμως έχει μία πρόσθετη υποχρέωση: να προστατεύει τον πολίτη και να διασφαλίζει ότι η οικονομική εξυγίανση δεν γίνεται εις βάρος της κοινωνίας. Και αυτή την υποχρέωση καλούμαστε σήμερα να υπηρετήσουμε με πράξεις.
Κλείνοντας, θα ήθελα να αναφέρω ότι η σημερινή πρόταση νόμου αποτελεί καρπό της συνεργασίας μας με πολλούς συλλόγους δανειοληπτών και ιδιαίτερα με τον Σύλλογο Δανειοληπτών Βορείου Ελλάδος, όπου ο Δημήτρης Νατσιός, ο Πρόεδρός μας, έχει κάνει πάρα πολλές συγκεντρώσεις και συνεργασίες. Έναν φορέα που βρίσκεται κοντά στους ανθρώπους οι οποίοι δοκιμάζονται καθημερινά από το βάρος της υποχρέωσης, που γνωρίζει από πρώτο χέρι τις πραγματικές δυσκολίες των δανειοληπτών και που στέκεται δίπλα στον πολίτη ο οποίος αγωνίζεται για να προστατεύσει την κατοικία και την περιουσία του. Διότι η νομοθέτηση δεν μπορεί να γίνεται μόνο πίσω από κλειστές πόρτες, πάνω σε αριθμούς, πίνακες και τραπεζικούς δείκτες, αλλά οφείλει να αφουγκράζεται και την πραγματική κοινωνία και να ακούει τον άνθρωπο που προσπαθεί να ρυθμίσει την οφειλή του. 
Ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Βορύλλα.
Και να καλέσω τώρα στο Βήμα τον Κοινοβουλευτικό Εκπρόσωπο της Κοινοβουλευτικής Ομάδας ΝΙΚΗ, τον συνάδελφο τον Σπύρο Τσιρώνη. 
Κύριε Τσιρώνη, έχετε τον λόγο.
ΣΠΥΡΙΔΩΝ ΤΣΙΡΩΝΗΣ: Σας ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, το θέμα του νομοσχεδίου το έθιξε τόσο ο Πρόεδρός μας, όσο και ο ειδικός αγορητής μας, ο κ. Δελβερούδης. Λόγω της συντομίας του περιορισμένου χρόνου, θα αναφερθώ σε κάποια ζητήματα που είναι της επικαιρότητας, μετά και την επίσκεψη του Υπουργού Εξωτερικών των Ηνωμένων Πολιτειών, του κ. Ρούμπιο. 
Θα ξεκινήσω από την εξωτερική πολιτική, όπου υπάρχει μια θεμελιώδης διαφορά ανάμεσα στο τι αποκαλείται διπλωματία και τι τελικά σημαίνει υποχώρηση. Η διπλωματία απαιτεί σχέδιο, αποφασιστικότητα, συμμαχίες και σαφείς κόκκινες γραμμές. Η υποχώρηση απαιτεί μόνο ένα πράγμα: να βαφτίζεις την αδυναμία σου και, δυστυχώς, την υποτελειά σου ως σύνεση. Και δυστυχώς αυτό ακριβώς βλέπουμε να συμβαίνει στην εξωτερική πολιτική της χώρας επί σειρά ετών. 
Έχετε αναγάγει τα «ήρεμα νερά» σε υπέρτατο εθνικό στόχο. Μόνο που ξεχνάτε κάτι ουσιώδες. Η θάλασσα δεν μπορεί να είναι «ήρεμη» επειδή ο ένας από τους δύο έχει σταματήσει να ασκεί τα κυριαρχικά του δικαιώματα. Γιατί τότε δεν μιλάμε για ειρήνη, μιλάμε για μια επικίνδυνη ανισορροπία. Μιλάμε για αλλαγή στόχου. Αντί στόχος να είναι η προστασία της εθνικής κυριαρχίας, γίνεται στόχος η ισορροπία και τα «ήρεμα νερά». Αυτό είναι υποχώρηση, είναι ο ορισμός της υποχώρησης.
Η Ελλάδα δεν χρειάζεται μια κυβέρνηση που πανηγυρίζει επειδή δεν έγινε επεισόδιο. Χρειάζεται μια κυβέρνηση που εξασφαλίζει ότι η αποτροπή λειτουργεί, τα κυριαρχικά δικαιώματα ασκούνται και οι διεθνείς συμφωνίες παράγουν πραγματικά αποτελέσματα. Διότι η εξωτερική πολιτική δεν κρίνεται μόνο από τις φωτογραφίες των συναντήσεων. Κρίνεται από το αποτέλεσμα, από το τι χάνει ή κερδίζει η πατρίδα. Και αν πάμε στην Κάσο, εκεί η πραγματικότητα συγκρούεται με το κυβερνητικό αφήγημα. 
Βγήκε ο κ. Συρίγος, Βουλευτής της κυβερνητικής Πλειοψηφίας και δήλωσε: «Μετά την Κάσο σταματήσαμε τις διαδικασίες. Αυτή είναι η προσωπική μου άποψη». Και στη συνέχεια επιστράτευσε ένα παράδειγμα που πραγματικά αξίζει να μείνει στην κοινοβουλευτική ιστορία. Μας είπε ότι η εξωτερική πολιτική μοιάζει με ένα αυτοκίνητο, ότι καμιά φορά χρειάζεται να φρενάρεις, να στρίψεις, ακόμα και να κάνεις όπισθεν.
Κύριοι της Κυβέρνησης, δεν γνωρίζουμε ποιος κρατάει το τιμόνι της εξωτερικής σας πολιτικής. Και δεν γνωρίζουμε αν ο οδηγός, αν αυτό το χέρι, είναι και ελληνικό. Όταν εμφανίζονται τουρκικά πολεμικά πλοία και σταματούν ελληνικές έρευνες και δραστηριότητες, ο ελληνικός λαός δικαιούται να γνωρίζει ποιος αποφάσισε το φρενάρισμα και την οπισθοχώρηση, και με ποια αιτιολογία. Δεν αρκεί να μας λέτε ότι κάποτε θα φτάσουμε στον προορισμό μας. Ποιος είναι ο προορισμός; Ποιο είναι το χρονοδιάγραμμα; Ποια είναι η συγκεκριμένη στρατηγική; 
Ο κ. Συρίγος έθεσε το ερώτημα τι θα έκαναν οι επικριτές απέναντι σε πέντε τουρκικά πολεμικά. Αλήθεια; Δηλαδή, πρώτα μας οδηγείτε σε ένα αδιέξοδο και μετά μας λέτε τι θα κάνατε στο αδιέξοδο; Διότι ακριβώς αυτό κάνατε. Μήπως ήμασταν εμείς εδώ και λέγαμε «εάν δεν είστε σίγουροι, μην προχωρήσετε, γιατί αν προχωρήσετε και δεν το καταφέρετε, δημιουργείτε τετελεσμένα»; Εδώ η ΝΙΚΗ φώναξε μόνο τότε, εκείνο το βράδυ, σε εκείνο το ένα άρθρο μιας τροπολογίας που ήρθε, η οποία ήταν τόσο σημαντική για τη γεωπολιτική της χώρας μας και της Ευρωπαϊκής Ένωσης.
Και απαντούμε καθαρά: κανένας υπεύθυνος πολιτικός δεν αντιμετωπίζει την πολεμική σύγκρουση ως επιθυμητή επιλογή, αλλά η εναλλακτική στην υπεράσπιση της εθνικής κυριαρχίας δεν μπορεί να είναι επ' αόριστον η αδράνεια. Η απάντηση είναι η έγκαιρη αποτροπή, η διπλωματική προετοιμασία πριν ξεκινήσουμε την πόντιση, η διεθνής νομική τεκμηρίωση και η αποφασιστική, εν τέλει, προστασία της άσκησης των νομίμων δικαιωμάτων μας. Αυτό οφείλει να κάνει μια σοβαρή κυβέρνηση και όχι να αναζητά εκ των υστέρων μεταφορές με αυτοκίνητα για να εξηγεί γιατί σταμάτησε το έργο. Η εθνική στρατηγική δεν μπορεί να έχει μόνιμα επιλεγμένη την όπισθεν. 
Και να περάσουμε στην ηλεκτρική διασύνδεση της Ελλάδας και της Κύπρου, ένα έργο με τεράστια ενεργειακή, οικονομική και γεωπολιτική σημασία, ένα έργο που δεν αφορά απλώς την ηλεκτρική ενέργεια, αλλά αφορά τη σύνδεση της Κύπρου με το ευρωπαϊκό ενεργειακό σύστημα, με τη στρατηγική παρουσία του ελληνισμού στην Ανατολική Μεσόγειο και, επιτέλους, την ένωση της ελληνικής με την κυπριακή ΑΟΖ. Είναι πολύ σημαντικό. Δεν μπορεί μια ιδιωτική εταιρεία να υποκαθιστά ένα Υπουργείο Εξωτερικών. Δεν είναι Πολεμικό Ναυτικό, δεν είναι φορέας άσκησης κρατικής κυριαρχίας. 
Το πολιτικό και γεωπολιτικό βάρος ανήκει στα κράτη. Και εδώ ακριβώς βρίσκεται το πρόβλημα, ότι είστε εσείς Κυβέρνηση. Όμως, εσείς έχετε την ευθύνη για όλο αυτό. Δεν μπορεί μια κυβέρνηση να εμφανίζει την ανάθεση ενός τεχνικού έργου σαν να έχει λύσει αυτομάτως και τις γεωπολιτικές δυσκολίες. Δεν μπορεί να υποκαθιστά την εθνική στρατηγική με εργολαβικές συμβάσεις και δεν μπορεί να θεωρεί επιτυχία μια εξαγγελία όταν δεν μπορεί να παρουσιάσει σαφή προστασία για την υλοποίησή της.
Το ίδιο ισχύει και για τα θαλάσσια πάρκα. Ανακύπτουν ερωτήματα για τη γεωγραφική έκταση του σχεδιασμού και τον διοικητικό συντονισμό των συναρμόδιων Υπουργείων. Και εκεί ρωτήσαμε και ρωτάμε: Γιατί υπήρξε περιορισμός του αρχικού σχεδιασμού; Ποια επιστημονικά, περιβαλλοντικά και νομικά κριτήρια καθόρισαν τα όρια; Πώς αντιμετωπίζονται οι τουρκικές αμφισβητήσεις; Η προστασία του θαλάσσιου περιβάλλοντος και η υπεράσπιση των εθνικών δικαιωμάτων δεν είναι αντίπαλοι στόχοι, αλλά χρειάζονται σοβαρό κράτος, χρειάζονται σοβαρή κυβέρνηση. 
Και επειδή ο χρόνος είναι λίγος, θέλω να ρωτήσω και το εξής. Κύριε Υπουργέ, αμφισβητήσατε ότι τα τουρκικά αλιευτικά ψαρεύουν σε ελληνικά χωρικά ύδατα, με έναν τεράστιο αριθμό βίντεο που υπάρχουν; Κοντεύουν πραγματικά να εμποδίζουν αυτούς που ψαρεύουν με καλάμι από την ακτή. Εκεί έχουν φτάσει.
Και θα πω και κάτι ακόμα, κύριε Υπουργέ. Ναι, και η ΝΙΚΗ στήριξε τα εξοπλιστικά και τα στηρίζει, γιατί δεν συνορεύουμε με το Λουξεμβούργο. Αλλά υπάρχει μια τεράστια διαφορά. Όταν παίρνεις και ξοδεύεις τόσα χρήματα για τέτοιο λόγο, πρέπει να τα βγάζεις και μπροστά για να υπερασπιστείς τα εθνικά κυριαρχικά δικαιώματα. Αλλιώς δεν μιλάμε για εθνική κυριαρχία και προστασία των δικαιωμάτων μας. Μιλάμε ότι είστε καλοί πελάτες ξένων χωρών. Άλλο πελάτες, να αγοράζουμε, και άλλο να προασπίζουμε τα κυριαρχικά μας δικαιώματα.
Ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Τσιρώνη.
Και να καλέσω τώρα στο Βήμα τον ανεξάρτητο Βουλευτή, τον κ. Κωνσταντίνο Φλώρο. 
Ορίστε, έχετε τον λόγο.
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, θα ξεκινήσω την ομιλία μου με κάτι που είπατε στην Επιτροπή, ότι στην Ελλάδα ένα λιμενικό έργο, που μπορεί να ξεκινά από μία γενιά, τελικά καταλήγει να τελειώνει σε μια επόμενη ή στη μεθεπόμενη. Και είναι μια παραδοχή που λέει πολλά τελικά για το πώς λειτουργεί το κράτος. Μόνο που αυτή η παραδοχή πρέπει να αλλάξει την πολιτική, αφού το πρόβλημα είναι ότι ο επαγγελματίας που περιμένει να δουλέψει, ο νησιώτης που περιμένει μια καλύτερη σύνδεση με τον τόπο του και η οικογένεια που πληρώνει το όποιο ταξίδι θέλει να κάνει στα νησιά, δεν έχουν την πολυτέλεια να περιμένουν ούτε μία, ούτε δύο, ούτε τρεις γενιές. Και εσείς κυβερνάτε αρκετά χρόνια για να παρουσιάζετε τις καθυστερήσεις σαν ένα δυσάρεστο φαινόμενο, που μόλις ανακαλύψατε. Δεν το ανακαλύψατε τώρα. Το γνωρίζετε, έχετε την ευθύνη να το αντιμετωπίσετε και γι’ αυτό θα κριθείτε. 
Ένας επαγγελματίας, λοιπόν, που δεν παραδίδει τη δουλειά του στην ώρα της, δεν μπορεί να απαντάει στον πελάτη «ξέρετε έτσι συμβαίνει στην Ελλάδα. Αυτά συμβαίνουν». Γιατί λοιπόν να αρκεί αυτή η απάντηση όταν την δίνει η Κυβέρνηση; 
Στις ρυθμίσεις για τον σχεδιασμό ιδιωτικοποιημένων λιμανιών ορίζετε μία ετήσια πληρωμή μέχρι να εγκριθεί το σχέδιο, χωρίς να ορίζετε όμως την ίδια ρύθμιση του πότε πρέπει να τελειώσει αυτή η δουλειά. Για την πληρωμή βρίσκουμε δηλαδή πάντα τον τρόπο να είμαστε συγκεκριμένοι, αλλά για το πότε θα μπορέσουμε να αποκτήσουμε την ίδια ακρίβεια και στην παράδοση, το ερώτημα παραμένει δυστυχώς μετέωρο. 
Αφού λέτε λοιπόν ότι θέλετε να επιταχύνετε τα έργα, πρέπει να υπάρχει και κάποιος που να λογοδοτεί για τον χρόνο που χάνετε. Γιατί αυτός ο χρόνος είναι που κοστίζει τελικά στην ελληνική οικονομία και μια επιχείρηση που θέλει να επενδύσει χρειάζεται υποδομές, χρειάζεται υπηρεσίες που να λειτουργούν και αν περιμένει τελικά από γραφείο σε γραφείο μέχρι να ξεμπλοκάρει η δουλειά της, στο τέλος πληρώνει την αδυναμία του κράτους. Και όσο η Κυβέρνηση αρκείται στο να αλλάζει το ποιος αναλαμβάνει τι, χωρίς να εξασφαλίζει ότι η δουλειά θα γίνει, ο επενδυτής θα συναντά ξανά το ίδιο εμπόδιο, απλά θα έχει μια διαφορετική υπογραφή. 
Το ίδιο ερώτημα υπάρχει φυσικά και με την τιμολογιακή ελευθερία που δίνετε στις διοικήσεις συγκεκριμένων λιμανιών. Ποιο θα είναι το όφελος για την επιχείρηση που χρησιμοποιεί το λιμάνι; Ο ΣΕΒ στην επιτροπή σας ζήτησε να αιτιολογούνται οι αυξήσεις και να αποδεικνύεται ότι υπάρχει επαρκής ανταγωνισμός. Και αυτό διότι όποιος διάβασε προσεκτικά το νομοσχέδιο, βλέπει πως υπάρχουν αρκετές ασάφειες ως προς το πώς θα διαπιστώνεται αν αυτός ο ανταγωνισμός υπάρχει. Και υποθέτω, κύριε Υπουργέ, ότι ο ΣΕΒ δεν περιμένει από την Κυβέρνηση ιδιαίτερα μαθήματα για την ιδιωτική πρωτοβουλία. Οπότε ίσως είναι προτιμότερο να τους ακούσετε καμιά φορά αντί να τους εξηγήσετε πόσο πολύ τους ωφελείτε.
Αν λοιπόν μια επιχείρηση δεν έχει πραγματική εναλλακτική, η ελευθερία στον τιμοκατάλογο του λιμανιού δεν δημιουργεί σε καμία περίπτωση από μόνη της ελεύθερη αγορά. Θα της φέρει σίγουρα μεγαλύτερο λογαριασμό. Το ζητούμενο όμως, ποιο είναι; Είναι να μπορεί η ελληνική επιχείρηση να σταθεί απέναντι στους ανταγωνιστές της, να εξάγει και να προσλαμβάνει. Κάθε όμως πρόσθετη επιβάρυνση δυσκολεύει αυτή την προσπάθεια. Γι’ αυτό και έχει σημασία το τι αποτέλεσμα θα έχουν οι ρυθμίσεις σας, πέρα από την όποια ευκολία δίνουν στην όποια διοίκηση. 
Αυτό το αποτέλεσμα θέλουμε να δούμε και στις Σποράδες. Και θα σταθώ λίγο σε αυτό το κομμάτι των Βόρειων Σποράδων, διότι σήμερα το πρωί σας κοινοποιήθηκε μια επιστολή από την ΠΕΔ Θεσσαλίας που σας εξηγεί ότι ένας κάτοικος που χρειάζεται να πάει σε έναν γιατρό ή σε μια υπηρεσία στον Βόλο ή στη Λάρισα υποχρεώνεται λόγω των ωρών των δρομολογίων σε δύο ή και τρεις ημέρες απουσίας και σίγουρα δύο διανυκτερεύσεις. Πληρώνει διαμονή, χάνει χρόνο από τη δουλειά του, χάνει εισόδημα και όλα αυτά για μια αναγκαία μετακίνηση, που πρέπει να βρει βοήθεια. Ένας νησιώτης λοιπόν, ακόμη και για το ραντεβού με τον γιατρό χρειάζεται να κάνει μια κράτηση ξενοδοχείου και να λείψει και τρεις και τέσσερις μέρες από τον τόπο του. Καταλαβαίνετε λοιπόν πόσο ακριβή γίνεται μια ανάγκη που δεν μπορεί να αναβληθεί. Και η ΠΕΔ ζητά βάση της επιστολής, την οποία θα καταθέσω στα Πρακτικά πρωινό πλοίο από τις Σποράδες προς τον Βόλο και επιστροφή την ίδια ημέρα, από τον Νοέμβριο ως τον Απρίλιο, και εκτιμά την αναγκαία επιδότηση περίπου στο 1,5 εκατομμύριο ευρώ.
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Εσείς έχετε ανακοινώσει ετήσια χρηματοδότηση ήδη 168 εκατομμυρίων για τις άγονες γραμμές. Το ερώτημα είναι αν αυτά τα χρήματα θα εξασφαλίσουν δρομολόγια που εξυπηρετούν τις ανάγκες των κατοίκων και αν θα εξετάσετε την πρόταση, ώστε ο φετινός χειμώνας να μην βρει τους νησιώτες στην ίδια κατάσταση.
Το ίδιο ισχύει και στη σύνδεση των Βορείων Σποράδων με την Αττική. Και στέκομαι αρκετά στις Βόρειες Σποράδες, διότι έλκω την καταγωγή μου από τη Σκόπελο, μιλάω καθημερινά με την οικογένειά μου και με τους πολίτες εκεί, μου λένε τα προβλήματά τους και ξέρω σίγουρα από πρώτο χέρι πόσο δύσκολη είναι η όλη κατάσταση όταν φτάνεις για τις πρώτες ανάγκες, πόσο χρονοβόρες και κοστοβόρες διαδικασίες παίρνουν τον δρόμο και καθυστερούν και δυσχεραίνουν τη διαβίωση του κάθε πολίτη στα νησιά. 
Γιατί ένας άνθρωπος, όπως είπα πριν, που έχει ραντεβού σε ένα νοσοκομείο ή γιατρό της Αθήνας, χρειάζεται να μπορεί να φτάσει χωρίς να εξαντλείται στο πήγαινε-έλα. Ο νέος που σπουδάζει σίγουρα χρειάζεται και μια σταθερή σύνδεση. Κάποιος Σκοπελίτης μπορεί εύλογα κάποια στιγμή να περάσει σε ένα πανεπιστήμιο Αθηνών. Θα πρέπει να έρχεται εδώ, αλλά θα πρέπει να γυρνάει και στον τόπο του, να βλέπει την οικογένειά του. Αυτές λοιπόν είναι οι ανάγκες που επανέρχονται όλο τον χρόνο. 
Δεν μπορούμε να αφήνουμε τις Βόρειες Σποράδες που είναι ένα σύμπλεγμα νησιών, το οποίο είναι ενταγμένο στο NATURA 2000 και αντί να τις αναδεικνύουμε, δυστυχώς βρίσκουμε συνέχεια εμπόδια μπροστά. Η μετακίνηση για μία συνάντηση με έναν πελάτη ή προμηθευτή μπορεί και να πρέπει να προγραμματιστεί χωρίς να αναστατώνεται όλη η λειτουργία των επιχειρήσεων εκεί. Εδώ κρίνεται και η χρησιμότητα της σύνδεσης με την Αττική. Γι’ αυτό στέκομαι σε αυτό. 
Θα ωφεληθεί ασφαλώς και ο τουρισμός από όλη αυτήν τη διαδικασία αν τελικά το ελέγξετε. Αλλά ένας κάτοικος δεν μπορεί να περιμένει να αρχίσουν οι διακοπές για να εξυπηρετηθεί τελικά ο ίδιος. Ούτε μπορεί να υπάρχει εναλλακτική και ξανά χρονοβόρα επιλογή του να πηγαίνει κάποιος, για παράδειγμα, από τη Σκόπελο ή την Αλόννησο με θαλάσσιο ταξί στη Σκιάθο και από εκεί να πάρει το αεροπλάνο και αν αυτό θα εξυπηρετεί. 
Σας ζητώ λοιπόν να εξετάσετε μια απευθείας σύνδεση των Βόρειων Σποράδων με τη Ραφήνα ή άλλο κατάλληλο λιμάνι της Αττικής. Ούτως ή άλλως είδα ότι και στη Ραφήνα υπάρχουν κάποια προβλήματα. Είναι ευκαιρία να τεθεί και αυτό, μήπως μπορέσει και βοηθήσει την κατάσταση, με σταθερά δρομολόγια όλο τον χρόνο, να αξιολογηθεί η ζήτηση, το ενδιαφέρον των εταιρειών και η δυνατότητα των λιμανιών και όπου χρειάζεται και προβλέπεται να αξιοποιηθεί η όποια δημόσια υπηρεσία. 
Σας παραδίδω και στα Πρακτικά μια σχετική ερώτηση με αίτηση κατάθεσης εγγράφων που έχω κάνει από 28 Σεπτέμβρη. Περιμένω να μας πείτε τι θα επιχειρήσετε, τι θα προχωρήσετε και με ποιο χρονοδιάγραμμα. 
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και αυτά τα έξοδα μετακίνησης που προανέφερα, προφανώς προστίθενται φυσικά στους λογαριασμούς του κάθε νοικοκυριού. Γι’ αυτό έχει και σημασία η επιλογή σας στην τροπολογία για το πετρέλαιο θέρμανσης. Προβλέπετε δυστυχώς σαν Κυβέρνηση μια επιδότηση 15 ημερών, με δυνατότητα παράτασης. Ο φόρος δηλαδή παραμένει, αλλά ο πολίτης περιμένει κάθε φορά με το μαρτύριο της σταγόνας, να μάθει πόση ελάφρυνση θα του ανακοινώσει η Κυβέρνηση. Δεν είναι σοβαρά πράγματα αυτά. 
Αποφεύγετε μία μόνιμη μείωση του ειδικού φόρου κατανάλωσης. Και αν λέτε ότι τελικά η επιδότηση είναι η καλύτερη επιλογή, δείξτε μας τη σύγκριση. Γιατί ποτέ δεν έρχεται η σύγκριση. Μπορεί να μειωθεί ο ειδικός φόρος κατανάλωσης. Πρέπει να αλλάξει όμως η πολιτική. Εσείς είστε η Κυβέρνηση, εσείς θα το φτιάξετε. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Υπάρχει βέβαια και κάτι άλλο, πολύ βολικό σε αυτήν την πολιτική, ότι εισπράττετε τον φόρο, επιστρέφετε ένα μέρος του κόστους και μετά περιμένετε να χειροκροτηθείτε γι’ αυτήν τη βοήθεια. Σε καμία περίπτωση δεν στηρίζετε λοιπόν τον πολίτη με αυτόν τον τρόπο. Εξηγήστε του όμως πόσο τον επιβαρύνετε με αυτό, γιατί εμείς γνωρίζουμε πολύ καλά. Ο άνθρωπος που δουλεύει λοιπόν, θέλει να μπορεί να πληρώνει τη θέρμανση του και να οργανώνει τη ζωή του. Δεν γίνεται να χρειάζεται κάθε λίγο μια κυβερνητική ανακοίνωση για να μάθει αν θα τα βγάλει πέρα. 
Οπότε κλείνοντας, κύριε Υπουργέ, το νομοσχέδιο προφανώς θα ψηφιστεί από την πλειοψηφία σας. Η ψήφιση, όμως, δεν λύνει κανένα πρόβλημα από μόνη της. Από όλα όσα συζητήσαμε θα φανεί τι αλλάζει όταν τελειώσει ένα έργο, όταν μειωθεί μια δυσκολία και όταν ο κόσμος δει τελικά διαφορά στον λογαριασμό του. 
Για τις Σποράδες η πρόταση είναι στα χέρια σας. Το επόμενο βήμα πρέπει να είναι το δικό σας.
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φλώρο.
Και σειρά έχει η ανεξάρτητη Βουλευτής Β΄ Θεσσαλονίκης, η κυρία Παπαϊωάννου Αρετή.
ΑΡΕΤΗ ΠΑΠΑΪΩΑΝΝΟΥ: Κυρίες και κύριοι, η Ελλάδα δεν μπορεί να κυβερνάται σαν μια σειρά από περιουσιακά στοιχεία που περιμένουν να αγοραστεί. Έχει νησιά, που χρειάζονται σύνδεση και τον χειμώνα, όχι μόνο το καλοκαίρι που υπάρχει τουρισμός, πόλεις που ζουν γύρω από τα λιμάνια, παραγωγούς τα προϊόντα των οποίων πρέπει να φτάσουν στην αγορά. Έχει μια γεωγραφική θέση, που δημιουργεί ευκαιρίες, αλλά και ευθύνες.
Το ερώτημα σήμερα είναι ποιος αποφασίζει για την καθημερινότητα των πολιτών σε αυτήν τη χώρα. Οι πολίτες, οι ίδιοι και οι δημοκρατικοί θεσμοί ή ο ισολογισμός των εταιρειών που διαχειρίζονται τις υποδομές της ελέω των κυβερνητικών επιλογών; 

Το νομοσχέδιό σας δίνει μια σαφή και συγκεκριμένη απάντηση. Με το άρθρο 4 χρηματοδοτείται ο σχεδιασμός -μετά την αναβάθμισή του- του Υπερταμείου μέσω παρακρατήσεων από τα ανταλλάγματα των παραχωρήσεων που θα γίνουν. Δίνετε περισσότερη εξουσία και χρήματα στους φορείς διαχείρισης σε βάρος της τοπικής κοινωνίας, σε βάρος των πολιτών που ζουν εκεί και εξαρτώνται καθημερινά από το λιμάνι. 
Με το άρθρο 3 που είναι ο βασικός κορμός αυτού του νομοσχεδίου και αφορά τα διοικητικά συμβούλια των οργανισμών, αυτά αποκτούν το δικαίωμα να αποφασίζουν για τις ακτοπλοϊκές και όχι μόνο τιμές, με μόνο περιορισμό οι αυξήσεις στα τιμολόγια των υπηρεσιών που προσφέρουν να μην υπερβαίνουν την οροφή του 3%. Τα τιμολόγια που καθορίζουν την πρόσβαση μιας κοινωνίας, κύριοι, δεν μπορούν να αποφασίζονται μόνο από διοικητικά συμβούλια. 
Επικαλείστε την ανταγωνιστικότητα, αλλά ποιος ανταγωνισμός προστατεύει τον κάτοικο που έχει μόνο μια δυνατότητα να μετακινηθεί, μόνο δια θαλάσσης από το νησί του; Ποια εναλλακτική διαθέτει ο μικρός επαγγελματίας, όταν κάθε κιβώτιο περνά από την ίδια προβλήτα; Η ξερή αντιγραφή ενός μοντέλου εμπορικής λειτουργίας χωρίς εξέταση της ελληνικής γεωγραφίας, της πληθώρας των ελληνικών νησιών με τις ιδιαίτερες ανάγκες των κατοίκων τους, μετατρέπει τις ανάγκες αυτές σε ευκαιρία μονοπωλιακής χρέωσης. 
Ο πολίτης πρέπει να ξέρει τη συνολική επιβάρυνση. Η συζήτηση για τα ποσοστά -που καλά εκράτησε- δεν αρκεί, όταν η αρχική βάση τιμολόγησης επιτρέπει αυξημένες τιμές εκκίνησης αναιτιολόγητα. Πρέπει να υπάρχει, λοιπόν, σαφής κανόνας για ολόκληρο τον λογαριασμό από την αρχή μαζί με τις νέες χρεώσεις που μπορεί να το μεγαλώσουν. Τα συμβούλια οφείλουν να τεκμηριώνουν τις εισηγήσεις τους για τον καθορισμό των τιμών και να ελέγχονται, ειδικά σε περίπτωση που έχουμε πρακτικά μονοπώλιο. 
Τι σημαίνει δίκαιη τιμή; Σημαίνει κάλυψη του αποδεδειγμένου κόστους, συντήρηση, ασφαλή λειτουργία και εύλογη απόδοση. Σημαίνει ότι μια υποδομή που χρηματοδοτήθηκε δημόσια δεν χρεώνεται ξανά στον πολίτη σαν να πληρώθηκε εξ ολοκλήρου ιδιωτικά. Και οι εμπορικές χρήσεις πρέπει κι αυτές να πληρώνουν ανάλογα με τις υπηρεσίες και την επιβάρυνση που προκαλούν. 
Με το συγκεκριμένο νομοσχέδιο καταργείτε στην ουσία τους περιορισμούς στους επενδυτές που θα έρθουν, όμως, η ανοχή της απληστίας δεν είναι αναπτυξιακή στρατηγική, ούτε βέβαια είναι στρατηγική να προσφέρουμε τον τόπο μας όσο-όσο, ελπίζοντας ότι κάτι θα περισσέψει και για τη χώρα.
Η Ελλάδα είναι κόμβος ανάμεσα στην Ευρώπη, την Ανατολική Μεσόγειο και τις διεθνείς θαλάσσιες διαδρομές. Αυτή η θέση έχει αξία. Οφείλουμε να επιδιώκουμε δίκαιο αντάλλαγμα με σταθερούς κανόνες, αξιόπιστες υπηρεσίες και δεσμεύσεις για αμοιβαία ωφέλιμη επένδυση, όχι μονομερώς ωφέλιμη. 
Κάθε συμφωνία πρέπει να απαντά συγκεκριμένα τι κερδίζει η ελληνική παραγωγή, τι επιστρέφει στην τοπική κοινωνία και ποιες δυνατότητες και προοπτικές αποκτά η χώρα. Διότι ένας κόμβος, ένα λιμάνι εν προκειμένω, που απλώς διεκπεραιώνει φορτία, μπορεί να μεγαλώνει χωρίς να μεγαλώνει μαζί του η ευημερία της τοπικής κοινωνίας και της κοινωνίας γενικότερα. Η σωστή πολιτική συνδέει τα λιμάνια με τον σιδηρόδρομο, τις αποθήκες, τη μεταποίηση, την επισκευή πλοίων και τη ναυτική εκπαίδευση. 
Στη Θεσσαλονίκη, από την οποία προέρχομαι -και την οποία έχετε από καιρό χάσει δημοκοπικά και θα τη χάσετε και εκλογικά- η σύνδεση του λιμανιού με την παραγωγική ενδοχώρα ακόμη δεν έχει γίνει. Ακόμη περιμένουμε τη σύνδεση της 6ης προβλήτας με την εθνική οδό Αθηνών-Θεσσαλονίκης κι από εκεί με την Εγνατία οδό, ενώ θα έπρεπε να έχει γίνει εδώ και πολλά χρόνια, όπως είπα.
Και πρόσφατα, έχουμε και 350.000 ευρώ αποζημιώσεις στη νέα ανάδοχο εταιρεία, λόγω μπλοκαρισμένων απαλλοτριώσεων στο βόρειο τμήμα του έργου.
Αυτό, κύριοι, το να κάνουμε πρώτα προκήρυξη και ανάθεση των έργων με σφιχτά και κακώς υπολογισμένα χρονοδιαγράμματα κι ύστερα να ξεκινάμε να συζητάμε για τις απαλλοτριώσεις, αφού ξέρουμε πόσο καθυστερούν, αυτό με ξεπερνάει. Είναι σαν να δημιουργούμε εμείς επίτηδες τις προϋποθέσεις για αύξηση του κόστους των έργων και για τις αποζημιώσεις στις ανάδοχες εταιρείες. Ή μήπως γι’ αυτό γίνεται; Αλλά κι αν πρόκειται για επαναλαμβανόμενη αμέλεια και αστοχία σχεδιασμού, δεν υπάρχει καμία απολύτως δικαιολογία.
Στα νησιά μας τώρα προτεραιότητα φυσικά είναι η σταθερή τροφοδοσία και η ασφαλής και με λογικό κόστος μετακίνηση. Και, αυτό το έχουν πει όλοι και το επαναλαμβάνω κι εγώ, δεν θα κουραστούμε να το λέμε, οι τοπικές κοινωνίες να έχουν μεγαλύτερη δυνατότητα επιρροής, γιατί όταν σχεδιάζετε για τη Σούδα, τη Ρόδο ή τη Μυτιλήνη οι κάτοικοι πρέπει να γνωρίζουν τι θα αλλάξει στη γη τους, στην κυκλοφορία, στην πρόσβαση στη θάλασσα. Το κράτος δεν δικαιούται να αντιμετωπίζει τις κοινωνίες σαν εμπόδιο στην ευελιξία και στις επενδύσεις που πρέπει να παρακάμπτεται. Η κυριαρχία κρίνεται σε συγκεκριμένες αρμοδιότητες. Ποιος εξασφαλίζει τη λειτουργία σε μια κρίση; Κρίση οικονομική, γεωπολιτική ή και μ’ αυτά που βλέπουμε τελευταία στρατιωτική ή πολεμική. Ποιος ελέγχει τις στρατηγικές υποδομές και την πρόσβαση;
Πρέπει λοιπόν να διατηρηθεί ο δημόσιος έλεγχος στις κρίσιμες υποδομές, να υπάρξουν σαφείς συμβατικές εγγυήσεις για την ασφάλειά τους, δημοσιοποίηση των δεσμεύσεων και κυρώσεις όταν αυτές οι δεσμεύσεις παραβιάζονται. Η λογοδοσία των εταιρειών δεν μπορεί να εξαντλείται στην παρουσίαση ενός θετικού οικονομικού αποτελέσματος γι’ αυτές.
Κύριε Υπουργέ, πρέπει να υπάρξει μια διαφορετική λιμενική πολιτική, δημόσια ευθύνη για τις υποδομές, αλλά και για τις τιμές, ώστε να μην έχουμε και εκεί αισχροκέρδεια, σαν αυτήν που αντιμετωπίζουμε σήμερα σε χίλιους τομείς και που ούτε κι εσείς πια μπορείτε να τιθασεύσετε.
Η Ελλάδα μπορεί να παράγει περισσότερα, να διαπραγματεύεται καλύτερα και να κρατά τους ανθρώπους στον τόπο τους, με λιμάνια που υπηρετούν την οικονομία και τους πολίτες, με δίκαιες τιμές, με κυριαρχία που ασκείται καθημερινά. Αυτό το σχέδιο αξίζει στη χώρα μας κι αυτό καλούμαστε να χτίσουμε μαζί.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Παπαϊωάννου.
Καλείται τώρα στο Βήμα ο Αρχηγός της Αξιωματικής Αντιπολίτευσης και επικεφαλής της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νίκος Ανδρουλάκης.
Κύριε Πρόεδρε, έχετε τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι Βουλευτές, χθες έφυγε από τη ζωή η ογδοταεπτάχρονη Μαρικάρμεν, μια ηλικιωμένη Ισπανίδα που ήρθε αντιμέτωπη με την έξωση από το σπίτι στο οποίο ζούσε για επτά ολόκληρες δεκαετίες και μάλιστα ενώ η ίδια αντιμετώπιζε σοβαρά κινητικά προβλήματα.
Η εικόνα αυτής της τραγωδίας έκανε το γύρο της Ευρώπης, όχι μόνο γιατί ήταν μια συγκλονιστική εικόνα, μια συγκλονιστική ιστορία, αλλά γιατί συμπύκνωσε σε ένα πρόσωπο ολόκληρη την απανθρωπιά της στεγαστικής κρίσης της σημερινής εποχής. Ζούμε σε μια εποχή όπου το σπίτι από καταφύγιο, από ασφάλεια, από προϋπόθεση αξιοπρεπούς διαβίωσης, μετατρέπεται καθημερινά όλο και περισσότερο σε ένα επενδυτικό προϊόν.
Άλλωστε σε αυτήν την αντίληψη εδράζεται και η προχθεσινή πρόταση του Πρωθυπουργού, στην αντίληψη ότι το σπίτι μετατρέπεται σε μπίζνα, σε επενδυτικό προϊόν για λίγους εις βάρος των πολλών.
Τι πρότεινε, λοιπόν, ο Πρωθυπουργός, αποδεικνύοντας ότι έχει κόψει κάθε δεσμό με την κοινωνική πραγματικότητα; Ομολόγησε ανερυθρίαστα ότι η πρόθεσή του είναι να μετατρέψει σε μπίζνα των εργολάβων το κοινωνικό αδιέξοδο της στεγαστικής κρίσης. 
Δεν είναι τυχαίο που οι πρώτοι που χαιρέτισαν την πρότασή του ήταν οι ίδιοι οι εργολάβοι, λέγοντας ότι επιχειρηματικά είναι μια πολύ ενδιαφέρουσα πρόταση. Δηλαδή επιχειρηματικά ενδιαφέρον για τους λίγους θα γίνει το κοινωνικό αδιέξοδο των πολλών. Μπόνους κατασκευής τετραγωνικών για να αυξηθεί η προσφορά σε σπίτια. Κόστος για τον οικιστικό αστικό ιστό, μπετόν πάνω στο μπετόν σε μία πόλη χωρίς δημόσιους χώρους, με ελάχιστο πράσινο, μία πρόταση με τεράστιο κοινωνικό κόστος για το παρόν και το μέλλον της κοινωνίας. 
Αφού, λοιπόν, καίγεστε για να αυξήσετε την προσφορά, γιατί την προηγούμενη εβδομάδα δεν αποδεχτήκατε τη δική μας πρόταση που δεν επιβαρύνει το περιβάλλον, που δεν κοστίζει στον προϋπολογισμό ούτε ένα ευρώ και που αυξάνει την προσφορά διαθέσιμων κατοικιών για ενοίκιο; 
Τι προτείναμε και τι αρνηθήκατε. Να παγώσει και να καταργηθεί η golden visa, όπως συνέβη και σε άλλες ευρωπαϊκές χώρες που αντιμετωπίζουν ανάλογα προβλήματα. Και δεύτερη πρόταση, όσοι έχουν αγοράσει ήδη ακίνητα με golden visa την ώρα της ανανέωσής της για να ανανεωθεί να πρέπει το ακίνητο που έχουν αγοράσει να είναι ή σε ιδιοκατοίκηση ή σε μακροχρόνια μίσθωση, απαγορεύοντας τη βραχυχρόνια μίσθωση. 
Τι σημαίνει αυτό; Δεκάδες, χιλιάδες ακίνητα προς ενοικίαση στα μεγάλα αστικά κέντρα. Γιατί είπατε όχι; Τι εξυπηρετείτε; Το τι εξυπηρετείτε το απάντησε με θράσος προχθές ο κ. Μητσοτάκης, τους λίγους που θέλουν τα κοινωνικά αδιέξοδα της στεγαστικής κρίσης μπίζνα για την τσέπη τους. Αυτήν την πολιτική υλοποιείτε και εφαρμόζετε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Είχαμε και το παράδοξο της νεοδημοκρατικής προπαγάνδας. Λέει: Καλά, σας ενδιαφέρει το ισπανικό παράδειγμα; Τι είναι το ισπανικό παράδειγμα; Να σας το πω με απλά λόγια. Όταν η Κυβέρνηση του Γιώργου Παπανδρέου στην αρχή της οικονομικής κρίσης, κόντρα στην Τρόικα, πήρε απόφαση να προστατεύσει την πρώτη κατοικία του ελληνικού λαού, η κυβέρνηση Ραχόι στην Ισπανία των πολιτικών, ο ομογάλακτός σας το αρνήθηκε στον Ισπανικό λαό με αποτέλεσμα δεκάδες χιλιάδες εξώσεις. 
Και δεν είναι μόνο αυτό το αντιφατικό. Υπάρχει και κάτι άλλο. Αυτό που εμείς κάναμε το 2010, το καταργήσατε εσείς εντελώς, η Νέα Δημοκρατία. Και αυτό που αρνήθηκε ο Ραχόι το 2010, το έκανε η Κυβέρνηση του Πέδρο Σάντσεθ πριν από τέσσερα χρόνια προστατεύοντας τώρα την πρώτη κατοικία στην Ισπανία, δώδεκα χρόνια μετά την απαρχή της στεγαστικής κρίσης στη χώρα αυτή. 
Άρα, έχουμε αντίθετες επιλογές, αντίθετες πορείες, αντίθετες προτεραιότητες, γιατί έχουμε και αντίθετες ιδεολογίες. Οι επιλογές μας είναι με κέντρο τον άνθρωπο και τις αγωνίες του και όχι τα συμφέροντα λίγων και ισχυρών. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Κυρίες και κύριοι, η στεγαστική κρίση είναι ένα τεράστιο ζήτημα πανευρωπαϊκό και πρέπει να πάρουμε καθαρή θέση. Για εμάς η στέγη δεν μπορεί να γίνει το σύνορο μιας οικονομίας δύο ταχυτήτων, από την μία εκείνοι που συσσωρεύουν ακίνητα και αποδόσεις και από την άλλη αυτοί που δουλεύουν κάθε μήνα απλώς και μόνο για να πληρώσουν το σπίτι που ζουν. 
Η ιστορία της Μαρικάρμεν είναι μια σκληρή υπενθύμιση ότι πίσω από τα χαρτοφυλάκια είναι σπίτια, πίσω από τα σπίτια υπάρχουν οι οικογένειες και πίσω από τις αποδόσεις υπάρχουν ανθρώπινες ζωές. Ένα σπίτι είναι ασφάλεια, είναι μνήμη, είναι οικογένεια, είναι αξιοπρέπεια, είναι ζωή και γι’ αυτό η προσιτή κατοικία δεν μπορεί να αφεθεί στις δυνάμεις της αγοράς αποκλειστικά, όπως εσείς πιστεύετε. Είναι για εμάς κοινωνικό δικαίωμα και ως κυβέρνηση θα το υπερασπιστούμε για κάθε Έλληνα πολίτη με όλες μας τις δυνάμεις. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Σήμερα, όμως, έχετε φέρει και ένα νομοσχέδιο που υπενθυμίζει ότι δεν έχετε ούτε λιμενική πολιτική. Η Ελλάδα είναι μία από τις σημαντικότερες ναυτιλιακές χώρες του κόσμου. Ποια όμως είναι η ναυτιλιακή πολιτική που ακολουθείτε; Υπάρχει απόλυτη απουσία στρατηγικής, που διαπερνά και το παρόν νομοσχέδιο. Γιατί τα λιμάνια δεν είναι απλώς περιουσιακά στοιχεία, είναι οι πύλες της χώρας, είναι το εμπόριο, είναι η παραγωγή, είναι ο τουρισμός, είναι η καθημερινή σύνδεση των νησιωτών με την ηπειρωτική Ελλάδα και σε πολλές περιπτώσεις είναι υποδομές άμεσα συνδεδεμένες με την εθνική ασφάλεια και τη γεωπολιτική θέση της Ελλάδας.
Η πολιτική, λοιπόν, της Κυβέρνησης, η επιλογή σας, αποτυπώνεται χαρακτηριστικά στον ρόλο του Υπερταμείου, που τον χρίζετε βασικό φορέα στον σχεδιασμό των λιμένων της χώρας. Για εμάς αυτή η επιλογή είναι βαθιά λανθασμένη. Τα λιμάνια για το ΠΑΣΟΚ είναι ζήτημα δημόσιας στρατηγικής και αποτελούν αναπόσπαστο μέρος του σχεδίου μας για την παραγωγική ανασυγκρότηση της χώρας. 
Εκτός, όμως, από τη λιμενική πολιτική, οφείλουμε να δούμε ευρύτερα τη νησιωτική πολιτική και μάλιστα με πολύ μεγάλη ευαισθησία, όταν πολλά από τα νησιά μας υπολείπονται σε υποδομές και κινδυνεύει η κοινωνία, οι τοπικές κοινωνίες λόγω έλλειψης ισχυρής δημόσιας παιδείας, ισχυρής δημόσιας υγείας, αλλά και κόστους ζωής, κυρίως κατά τους θερινούς μήνες λόγω του τουρισμού.
Εμείς, λοιπόν, σήμερα καταθέτουμε μια τροπολογία που αποδεικνύει ότι ακούμε τις κοινωνίες, δεν τις περιφρονούμε. Η τροπολογία, λοιπόν, που καταθέσαμε, προβλέπει την επέκταση της μείωσης των συντελεστών ΦΠΑ κατά 30% σε όλα τα νησιά της χώρας με πληθυσμό κάτω των τριών χιλιάδων εκατό κατοίκων. Είναι μέτρο κοινωνικής δικαιοσύνης και σοβαρής ευρωπαϊκής νησιωτικής πολιτικής. Πρόκειται για έναν ενιαίο, αντικειμενικό κανόνα για ολόκληρη τη νησιωτική Ελλάδα. Γιατί ο κάτοικος ενός μικρού νησιού στις Κυκλάδες δεν πληρώνει λιγότερο κόστος που συνεπάγεται τη νησιωτικότητά του από τον κάτοικο ενός μικρού νησιού στα Δωδεκάνησα ή στο Βόρειο Αιγαίο. Άρα, για όλα τα μικρά νησιά κάτω των τριών χιλιάδων εκατό κατοίκων, μειωμένος συντελεστής ΦΠΑ κατά 30%. 
Ένα βήμα παραπέρα τα μεγαλύτερα νησιά, που δεν έχουν ήδη μειωμένο συντελεστή. Τι λέει η τροπολογία μας; Τα νησιά αυτά, τα περισσότερα από αυτά, έχουν ισχυρό τουριστικό τομέα και δραστηριότητα. 
Οι υποδομές τους είναι μη ανθεκτικές, γιατί όπως αποδεικνύεται από τις μελέτες, κάθε 3 ευρώ ιδιωτικών επενδύσεων το κράτος επενδύει 1 ευρώ. Άρα, οι υποδομές είναι μη ανθεκτικές και η ζωή αντί να γίνεται καλύτερη από την ανάπτυξη χειροτερεύει για τους μόνιμους κατοίκους. 
Τι προτείνουμε; Στα νησιά, λοιπόν, πάνω από τρεις χιλιάδες εκατό κατοίκους και έως εκατόν τριάντα χιλιάδες κατοίκους να έχουμε έναν μηχανισμό αντισταθμιστικής απόδοσης εσόδων ΦΠΑ. Τι σημαίνει αυτό στην πράξη; Ότι το μέρος του ΦΠΑ που αντιστοιχεί στη διαφορά ανάμεσα στον μειωμένο συντελεστή και τον ισχύοντα, θα επιστρέφει όλο στα νησιά που παράγεται και όχι ως έκτακτη παροχή, αλλά ως ένας σταθερός αναπτυξιακός πόρος. Ειδικό Ταμείο, Ειδικός Λογαριασμός για κάθε τέτοιο νησί ξεχωριστά, για να έχουν οι μόνιμοι κάτοικοι όχι μόνο μία ανάπτυξη για τους μεγάλους ξενοδόχους και τους tour operators, αλλά μία ανάπτυξη για τους ίδιους με καλύτερη υγεία, με καλύτερη παιδεία με υποδομές ανθεκτικότητας και προστασίας του περιβάλλοντος.
Άρα, συνδέουμε την ανάπτυξη με την ποιοτική ζωή για κάθε Έλληνα νησιώτη σε όλη την Ελλάδα. Για μας, η νησιωτική πολιτική δεν ξεκινά όπως σε εσάς, κύριε Κικίλια, όταν ξεκινά η τουριστική περίοδος. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Νησιωτική πολιτική είναι να δίνουμε στους νησιώτες μας τα μέσα να ζουν, να παράγουν και να δημιουργούν στον τόπο τους, με τα παιδιά τους, με τις οικογένειές τους και τους δώδεκα μήνες του χρόνου. Νησιά ζωντανά και το καλοκαίρι, αλλά και το χειμώνα, με ποιότητα ζωής και αξιοπρέπεια. 
Κλείνω με την κινητοποίηση των αλιέων, έναν κλάδο που έχει συμπιεστεί πολύ τα τελευταία χρόνια. Είναι ένας κλάδος απροστάτευτος από παράνομες παρεμβάσεις και αλιέων τριών χωρών. Δεν τους έχετε προστατεύσει, όπως θα έπρεπε. Πέφτει, λοιπόν, και η κρίση και η αύξηση της τιμής των καυσίμων να τους εξοντώσει. Η Ευρωπαϊκή Επιτροπή, όμως, προτείνει συγκεκριμένα εργαλεία για να υπάρξουν παρεμβάσεις. 
Εργαλείο, το ευρωπαϊκό πρόγραμμα METSAF. Το πρόγραμμα αυτό επιτρέπει να καλυφθεί έως και το 70% της πρόσθετης δαπάνης καυσίμων που έχει προκαλέσει η κρίση. Άλλες χώρες, όπως η Ισπανία, η Μάλτα αξιοποίησαν πλήρως αυτή την ευελιξία. Η Κυβέρνηση της Νέας Δημοκρατίας κάνει πολύ λίγα και μάλιστα, πάρα πολύ αργά. Γι’ αυτό ξεσηκώθηκαν οι αλιείς. Δεν μπορεί η Ευρώπη να σου επιτρέπει να καλύψεις έως 70% και εσύ να το αρνείσαι, κύριε Κικίλια. Μήπως πάλι χρειάζεστε επιστολή στην κ. Φον ντερ Λάιεν; Νέα επιστολή κοροϊδίας; 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εμείς, λοιπόν, προτείνουμε σήμερα και καταθέτουμε συγκεκριμένη τροπολογία για έκτακτη ενίσχυση της επαγγελματικής θαλάσσιας αλιείας έως 50 λεπτά ανά επιλέξιμο λίτρο καυσίμου από την 1η Μαρτίου έως τα τέλη του 2026, με αξιοποίηση ευρωπαϊκών και εθνικών πόρων, για να μπορούν αυτοί οι άνθρωποι να βγουν και να εξασκήσουν το επάγγελμά τους με αξιοπρέπεια και προστασία στις ελληνικές θάλασσες και όχι να το κάνουν κάποιοι άλλοι από τρίτα κράτη στη δική μας θάλασσα.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Δίκαιη, εφαρμόσιμη και άμεσα υλοποιήσιμη λύση για έναν κλάδο που ασφυκτιά, λόγω του αυξημένου ενεργειακού κόστους. Δεν βλέπω κανένα λόγο να μην στηρίξετε τις τροπολογίες του ΠΑΣΟΚ. Λύση για τους νησιώτες και λύση για τους αλιείς, ορθολογικά και κοστολογημένα. 
Κυρίες και κύριοι συνάδελφοι, κάθε φορά παρουσιάζουμε δέσμη παρεμβάσεων, προοδευτικών, κοινωνικά δίκαιων, πάντα με συγκεκριμένα παραδείγματα που δείχνουν ότι πολλά μπορούν να αλλάξουν στην Ελλάδα και μπορούμε να τα αλλάξουμε στην Ελλάδα, αρκεί να εργαστούμε προς όφελος της κοινωνίας, με κοινωνική δικαιοσύνη, με πολιτικές που μειώνουν τις ανισότητες, με πολιτικές που επενδύουν στην ισχυρή παραγωγική Ελλάδα σε κάθε γωνιά του τόπου. 
Αυτές είναι οι δικές μας πολιτικές και αυτές οι πολιτικές θα γίνουν πράξη με τη λαϊκή ετυμηγορία στις επόμενες εθνικές εκλογές. Η περιφρόνηση της Νέας Δημοκρατίας σε κάθε Ελληνίδα και Έλληνα θα γίνουν τσουνάμι διαμαρτυρίας και ψήφος για το ΠΑΣΟΚ στις επόμενες εθνικές εκλογές.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Αρχηγό της Αξιωματικής Αντιπολίτευσης. 
Κύριε Υπουργέ, πριν σας δώσω τον λόγο, μία επιβαλλόμενη και ευχάριστη ανακοίνωση έχω να κάνω.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο συνοδοί εκπαιδευτικοί από το Πρότυπα Εκπαιδευτήρια Αργολίδας, Αφών Μαλτέζου. Είναι το Δημοτικό Σχολείο. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Μετά από αυτό το πολύ επιβαλλόμενο, όπως είπα, αλλά και ευχάριστο,  βέβαια, διάλειμμα, κύριε Υπουργέ, έχετε τον λόγο.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Σας ευχαριστώ πολύ, κύριε Πρόεδρε.
Κύριε Πρόεδρε, τώρα εσείς, νωρίτερα ο Κοινοβουλευτικός Εκπρόσωπος, ο κ. Μάντζος, ο οποίος κατέθεσε και τις δύο τροπολογίες, καταρχάς, στο πεδίο της αρμοδιότητάς μου -εάν μου επιτρέπετε, γιατί το σχολιάσατε- αναφέρατε το ενδιαφέρον μας και την έγνοια μας για την τουριστική περίοδο σε ό,τι έχει να κάνει με τα νησιά μας και πέραν αυτού, ουδέν! 
Ήθελα, εάν μου επιτρέπετε, να σας πω ότι από το 2023 μέχρι σήμερα για τα λιμάνια τα οποία είπατε στα νησιά μας, έχουμε προβεί σε έργα στην Ίο, το Αργοστόλι, το Καστελόριζο, τη Σύμη, τη Λέρο και τη Σητεία, τη Μεγίστη, τις λιμενικές υποδομές στο Άγιο Όρος, την Αλεξανδρούπολη, το Βόλο, το Ηράκλειο και με αυτό το νομοσχέδιο ξεμπλοκάρουμε την όποια αβελτηρία και γραφειοκρατικό πρόβλημα υπάρχει, έτσι ώστε να επέμβουμε στα λιμάνια σε Μυτιλήνη, Ρόδο, Σούδα και στην ηπειρωτική χώρα, στην Πάχη.
Συνεχίζουμε ασταμάτητα, πιστεύοντας ότι το μέτρο είναι επιτυχημένο, να στηρίζουμε ως προς το νησιωτικό ισοδύναμο τους νησιώτες μας καθ’ όλη τη διάρκεια της χρονιάς. Όταν στη λαίλαπα του πολέμου, του πληθωρισμού και του χαμού που επικρατεί, αεροπορικά εισιτήρια αυξήθηκαν, καθώς και εισητήρια στα μέσα μαζικής τροχιάς και ούτω καθεξής, δεν έχουν αυξηθεί δύο χρόνια τα ακτοπλοϊκά εισιτήρια. Είχαν ανακοινωθεί πέρυσι αυξήσεις 15% και φέτος όλοι προεξοφλούσαν καθ’ όλη τη διάρκεια του καλοκαιριού ότι αυτό θα συνέβαινε. 
Και αυτό συνέβαλε, ξέρετε, κύριε Πρόεδρε, στην περιφερειακή ανάπτυξη, στις τοπικές κοινωνίες, στις νησιωτικές, στην οικονομία τους, στον τουρισμό. Είναι ένα λαϊκό μαζικό μέσο η ακτοπλοΐα για να φτάσουν και οι Έλληνες και οι τουρίστες, αλλά και οι νησιώτες να έρθουν από τα νησιά στην ηπειρωτική Ελλάδα και την ηπειρωτική Ευρώπη.
Άρα, αντιπαρέρχομαι την κριτική σας σε ό,τι έχει να κάνει με το Υπουργείο και τη στρατηγική της Κυβέρνησης και εμένα προσωπικά για τα νησιά μας, λέγοντας ότι επίσης για το Υπερταμείο, ΤΑΙΠΕΔ ή όπως θέλετε μπορείτε να το αναφέρετε, η δυνατότητα που μπορεί να έχουν τα νησιά ή οι Οργανισμοί Λιμένος να πάρουν εξειδικευμένο προσωπικό -δηλαδή, να έχουν όλοι αρχιτέκτονες, μηχανικούς, ειδικούς επιστήμονες, προκειμένου να μπορέσουν να προχωρήσουν και να ωριμάσουν μελέτες ή να έχουν τεχνικά χαρακτηριστικά τα οποία θα έπρεπε να γνωρίζουν, προκειμένου να προχωρήσουν τα master plan- είναι κάτι το οποίο δεν είναι εύκολο στις μέρες μας, το να υπάρχει, δηλαδή, ένα πλαίσιο μέσα από το ΤΑΙΠΕΔ, έτσι ώστε να μπορούν να ωριμάζουν έργα και ταχύτερα να υλοποιούνται και όπως εξήγησα νωρίτερα, να μην περνάνε από γενιά σε γενιά μέχρι να δούμε να υλοποιείται ένα έργο λιμενικής υποδομής σε ένα νησί. 
Διότι -δικαίως, λέω εγώ- υπάρχουν φίλτρα διαφάνειας, που είναι οι περιβαλλοντικές μελέτες, που είναι η διαβούλευση με τα λιμενικά ταμεία, τους δήμους, την Περιφέρεια, την ΠΕΔ, φορείς, οικολογικές οργανώσεις. Γίνονται διαγωνισμοί, μπλοκάρονται στον πρώτο-δεύτερο βαθμό στα δικαστήρια, στο Συμβούλιο της Επικρατείας. Υπάρχουν εργολάβοι οι οποίοι μπορεί να υλοποιήσουν το έργο ή όχι και όλο αυτό οδηγεί σε μεγάλες καθυστερήσεις. (ΑS)
Γίνεται μια πολύ μεγάλη προσπάθεια να αναβαθμιστούν τα λιμάνια μας. Παλιότερα ήταν άλλοι οι καιροί και μικρότερα τα πλοία της ακτοπλοΐας. Τώρα, είναι μεγαλύτερα τα πλοία της ακτοπλοΐας. Τους βοριάδες τους ξέραμε όλοι. Είδαμε πέρυσι πολλές μέρες σερί νοτιάδες. Γίνονται ζημιές στις λιμενικές υποδομές. Νομίζω ότι η στρατηγική υπάρχει και η στόχευση υπάρχει. 
Αναφορικά με τις δύο τροπολογίες, τις οποίες καταθέσατε, ως προς την τροπολογία για τη μείωση των συντελεστών ΦΠΑ κατά 30% σε όλα τα νησιά κάτω από τρεις χιλιάδες εκατό κατοίκους, θέλω να σας ενημερώσω, πρώτον, ότι η Κυβέρνηση έχει ήδη προβεί σε μείωση 30% στους συντελεστές ΦΠΑ στον Νομό Δωδεκανήσων, σε όλα τα νησιά έως είκοσι χιλιάδες κατοίκους, στα νησιά της Περιφέρειας Βορείου Αιγαίου και στη Σαμοθράκη. 
Επίσης, να σας πω ότι η μείωση που προτείνετε -και διορθώστε με εάν κάνω λάθος- αντίκειται στην κοινοτική νομοθεσία και στο άρθρο 104 της Οδηγίας 2006/112. Επίσης, ως προς τον αντισταθμιστικό μηχανισμό απόδοσης του ΦΠΑ και πάλι εσείς ως ΠΑΣΟΚ δεν μας αναφέρετε από πού θα προκύψουν τα χρήματα αυτά που θα χρησιμοποιηθούν στον μηχανισμό. Αυτό είναι απαραίτητο όταν καταθέτετε μια τροπολογία, καθότι το Σύνταγμά μας στο άρθρο 73 παράγραφος 3 το επιβάλλει για την εισαγωγή της τροπολογίας στη συζήτηση. Καλό είναι να καταθέτεις τροπολογίες και να συζητούνται. Είναι δείγμα δημοκρατίας και εύρυθμης λειτουργίας του Κοινοβουλίου. Πρώτα απ’ όλα, όμως, υπάρχει ένας μηχανισμός. Από πού θα πάρουμε τα λεφτά; Πού θα τα βρούμε, προκειμένου να μπορέσουμε να τα χρησιμοποιήσουμε. Και αυτό δεν προκύπτει. 
Επίσης, για την επιδότηση του αλιευτικού πετρελαίου, θέλω να σας πω ότι υπάρχουν και νεότερα σήμερα, καθότι ο ίδιος ο Πρωθυπουργός συναντήθηκε με αλιείς στη Χαλκιδική -αν δεν κάνω λάθος- κι έκανε και ο ίδιος δηλώσεις. Ο κ. Σχοινάς, ο κ. Πετραλιάς ανακοίνωσαν τον διπλασιασμό της επιδότησης πετρελαίου για την περίοδο Απρίλιου- Αυγούστου 2026. Μπορεί αυτό να επαρκεί για εσάς ή να μην επαρκεί ή να ζητάτε και κάτι άλλο ακόμα το οποίο δεσμεύτηκε ο κύριος Πρωθυπουργός ότι θα μελετήσει ο ίδιος, προκειμένου να δει τι άλλο μπορεί να γίνει.
Άρα, η Κυβέρνηση διερευνά επιπλέον πόρους για την ενίσχυση των αλιέων εντός του Οκτωβρίου. Τώρα, αν εσείς λέτε -και εσείς έχετε υπηρετήσει στο Ευρωπαϊκό Κοινοβούλιο- ότι σύμφωνα με το ενωσιακό δίκαιο δεν πρέπει να τηρούνται οι δημοσιονομικές δυνατότητες είναι κάτι το οποίο το ακούμε. Έχει ένα ενδιαφέρον αν το υποστηρίζετε. Αν προτείνετε ότι μπορεί να επιδοτεί κανείς χωρίς έλεγχο και προϋποθέσεις υλοποίησης της πράξης, είναι κάτι το οποίο επίσης αξιολογεί στον δημόσιο λόγο. 
Εμείς πάντως πιστεύουμε ότι αξιοποιούμε όλους τους πόρους και τις πραγματικές δυνατότητες για να ενισχύουμε τους πολίτες, όχι για να τους χρεώνουμε στο μέλλον. Είναι προφανές ότι οποιοσδήποτε κυβερνά θα ήθελε να δώσει το μέγιστο δυνατό, προκειμένου να στηρίξει τους συμπολίτες του. Σε κάθε περίπτωση, κύριε Πρόεδρε, θα ήθελα να σας θυμίσω όλες τις μείζονες κρίσεις τα τελευταία οκτώ χρόνια της διακυβέρνησης της Νέας Δημοκρατίας, από την πανδημία μέχρι και σήμερα, και να μου πείτε σε ποια από αυτές τις κρίσεις η Κυβέρνηση δεν βγήκε μπροστά, δεν στήριξε την κοινωνία, δεν στήριξε τις οικογένειες, δεν στήριξε τους συμπολίτες μας, δεν στήριξε τους ανθρώπους του εμπορίου, δεν στήριξε τους ανθρώπους της βιομηχανίας, δεν στήριξε τους ανθρώπους της πρωτογενούς παραγωγής, της αλιείας, της κτηνοτροφίας κοκ..
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Τον λόγο έχει ο Πρόεδρος του ΠΑΣΟΚ-Κινήματος Αλλαγής. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Συνεχώς, ό,τι και αν προτείνουμε, ακούμε το γνωστό επιχείρημα των δημοσιονομικών κανόνων. Το ακούσαμε στις εκατόν είκοσι δόσεις. Ήδη μετά από μερικές εβδομάδες ανέτρεψαν το δικό τους επιχείρημα. Το ακούσαμε στη 13η σύνταξη και μετά έδωσαν 500 ευρώ επίδομα στους συνταξιούχους, που επί της ουσίας είναι η μισή 13η σύνταξη αν κάνουμε ένα σωστό λογαριασμό. 
Σήμερα, λοιπόν, έχουμε το ίδιο ακριβώς επιχείρημα. Πόσο κοστίζει η μείωση του ΦΠΑ κατά 30% σε όλα τα υπόλοιπα νησιά κάτω των τριών χιλιάδων κατοίκων που δεν εφαρμόζεται σήμερα; Κοστίζει 20 εκατομμύρια με 25 εκατομμύρια ευρώ. Αυτό είναι το μέγεθος της τροπολογίας που βελτιώνει τη ζωή των μόνιμων κατοίκων στα μικρότερα νησιά της Ελλάδας. Τόσο μεγάλο είναι, κύριε Κικίλια; Επιβαρύνει τον προϋπολογισμό της χώρας και είναι μη εφαρμόσιμο; Ελάτε, τώρα. Μία μικρή από τις απευθείας αναθέσεις που κάνετε είναι, κύριε Κικίλια, αυτά τα 25 εκατομμύρια.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Έρχομαι στο δεύτερο μέτρο. Λέτε, πού θα βρεθούν τα χρήματα για τον μηχανισμό που προτείνετε. Μα, τα εισπράττετε κάθε χρόνο τα χρήματα. Εμείς δεν λέμε να επιβαρύνουμε τον προϋπολογισμό. Λέμε κάτι απλό. Στη Ρόδο, για κάθε τρία ευρώ ιδιωτικών επενδύσεων, οι κρατικές επενδύσεις είναι ένα ευρώ, με αποτέλεσμα υπερτουρισμός, που όμως δεν βελτιώνει τη ζωή των μόνιμων κατοίκων. Θέλουμε και ανάπτυξη, αλλά θέλουμε και υποδομές, όπως διαχείρισης απορριμμάτων, καλύτερα οδικά δίκτυα, καλύτερη υγεία, καλύτερη παιδεία, καλύτερη διαχείριση υδάτων. Και τι προτείνουμε; Προτείνουμε τον ΦΠΑ που εισπράττετε κάθε χρόνο πάνω από τον μειωμένο συντελεστή που υπάρχει στα μικρότερα νησιά των Δωδεκανήσων να μπαίνει σε ένα ειδικό ταμείο και να επιστρέφει στη Ρόδο σε υποδομές, παιδικούς σταθμούς, δρόμους, νοσοκομεία, πρωτοβάθμια περίθαλψη, για να κατανοήσουν οι άνθρωποι ότι δεν είναι μια χρυσή αγελάδα για να εισπράττει το κράτος χωρίς να βελτιώνεται η ζωή τους. Άρα, δεν βάζετε το χέρι σας στην τσέπη.
Μου κάνει εντύπωση που δε σχολιάσατε τίποτα απ’ αυτά που είπα στην αρχή. Εγώ περιμένω να τα σχολιάσετε, όχι μόνο εσείς, αλλά το Τεχνικό Επιμελητήριο Ελλάδας, η επιστημονική κοινότητα, οι δημοσιολογούντες, οι δημοσιογράφοι. Καλά, δεν ενδιαφέρει κανέναν ότι ο Πρωθυπουργός της χώρας θέλει να γεμίσει τσιμέντο το λεκανοπέδιο, ότι το μεγαλύτερο κοινωνικό ζήτημα της γενιάς μου, τη στέγαση, την κάνει μπίζνα για τους μεγαλοεργολάβους; Περιμένω μία απάντηση. Θεωρείτε λογικό στην Αθήνα να γίνει κάτι που δεν έχει συμβεί σε καμία άλλη ευρωπαϊκή πρωτεύουσα; Όλοι αναπτύσσονται οριζόντια, με νέα σχέδια πόλεων, με υποδομές. Και εσείς θα κάνετε μπόνους δύο και τρεις ορόφους για να κάνουμε νέες αστικές χαράδρες και μια ζωή με ποια ποιότητα και πού; Ποιοι θα ενοικιάζουν αυτά τα ρετιρέ; Αυτοί που δεν μπορούν να νοικιάσουν την γκαρσονιέρα στα Εξάρχεια; Ελάτε, τώρα.
Περιφρονείτε τα κοινωνικά ζητήματα, είτε είναι οι νέοι, είτε είναι οι συνταξιούχοι, είτε είναι οι αγρότες, είτε είναι οι κτηνοτρόφοι, είτε είναι οι αλιείς. Όμως, αυτή η περιφρόνηση δεν θα είναι για το καλό της Νέας Δημοκρατίας. Γιατί η κοινωνία έχει πια πολύ μεγάλη εμπειρία των πολιτικών σας επιλογών, που πάντα με ένα μαγικό τρόπο, δυσκολεύουν τη ζωή των πολλών και κάνουν δισεκατομμυριούχους τους ισχυρούς, ακόμη πιο πλούσιους, ακόμη πιο ισχυρούς.
Εγώ, λοιπόν, ζητώ μία απάντηση. Η πρωτότυπη και περιφρονητική για τη νοημοσύνη του ελληνικού λαού πρόταση του Κυριάκου Μητσοτάκη σάς βρίσκει σύμφωνο εσάς και τα υπόλοιπα στελέχη της Νέας Δημοκρατίας; Η λύση στο στεγαστικό είναι να κάνουμε την Αθήνα μπετόν πάνω στο μπετόν ή να ψηφίσετε μια τροπολογία, όπως αυτή που φέραμε την προηγούμενη εβδομάδα, που βάζει όρια στη βραχυχρόνια μίσθωση, κανόνες και επιτάχυνση στα σχέδια πόλης για να ανασάνουν τα μεγάλα αστικά κέντρα; 
Αυτές είναι πολιτικές επιλογές για καλύτερη ζωή, για βιώσιμη πρωτεύουσα, αλλά και για μια νέα γενιά που θα μπορεί να ξαναγίνει η στέγαση δικαίωμα και όχι να είναι προνόμιο για τους λίγους, ένα προνόμιο που οδηγεί την κοινωνία μας να γίνει μια κοινωνία της κληρονομικής ισχύος. 
Κύριοι, μας ακούν νέα παιδιά. Ποιο είναι το μέλλον της Ελλάδας με αυτά που λέτε εσείς; Όσοι είχαν περιουσία και ακίνητα θα περνούν καλά. Όσοι δεν έχουν περιουσία και ακίνητα ή δεν είχαν την τύχη οι γονείς τους να αποκτήσουν από τους παππούδες τους για να τους τα μεταβιβάσουν θα δουλεύουν για 1.000 ευρώ και 1.200 ευρώ για πληρώνουν 700 ευρώ και 800 ευρώ την γκαρσονιέρα στην Αθήνα και στη Θεσσαλονίκη. 

Ε, όχι. Πάει πολύ. Αυτή η αλαζονεία σας θα πληρωθεί από τον ελληνικό λαό στις επόμενες εθνικές εκλογές. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Πρόεδρο του ΠΑΣΟΚ. 
Κύριε Υπουργέ, έχετε τον λόγο. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε. 
Νομίζω ότι η συζήτηση για το στεγαστικό είναι τεράστια. Δεν μπορεί να ολοκληρωθεί εδώ πέρα, ούτε κατ’ αποκοπή μπορώ να σχολιάζω τις προτάσεις τις οποίες κόβει από τον Πρωθυπουργό και Πρόεδρος της Νέας Δημοκρατίας ο κύριος Αρχηγός του ΠΑΣΟΚ και να τις σχολιάζω, κατ’ αποκοπή από μια συνέντευξή του κ.λπ.. Μπορώ να πω κάτι, όμως, για τη Ρόδο. 
Επαναλαμβάνω, εγώ έμεινα στις δύο τροπολογίες που κατατέθηκαν κατά τη διάρκεια του δικού μου νομοσχεδίου από τον κύριο Κοινοβουλευτικό Εκπρόσωπο του ΠΑΣΟΚ και απάντησα στην κριτική την οποία μας έκανε ο κύριος Πρόεδρος, ο οποίος -νομίζω εν τη ρύμη του λόγου, μπορεί να θέλει να το διορθώσει- μίλησε για υπερτουρισμό στη Ρόδο. Να εξηγήσω. Δεν ξέρω πώς μετράτε εσείς τον υπερτουρισμό ή όχι. Θα συμβούλευα όλους σας να προσέχετε πώς εκφράζεστε για το κάθε νησί, γιατί η Ρόδος πλέον έχει επεκτείνει την τουριστική της περίοδο. Είναι πέντε, έξι, επτά μήνες, πρώτον. 
Δεύτερον, είναι ναυαρχίδα στον τουρισμό και συμβάλλει τα μέγιστα στα έσοδα του Δημοσίου, αλλά και των οικογενειακών επιχειρήσεων, των αυτοαπασχολούμενων, στα καταστήματα υγειονομικού ενδιαφέροντος, αυτούς που έχουν τα πούλμαν, τα logistics, τα καραβάκια, αυτούς που νοικιάζουν τις ξαπλώστρες, που κάνουν τις κρέπες κ.ο.κ.. Ακόμα τουλάχιστον εγώ δεν έχω δει άλλο τόσο δυναμικό τομέα, όπως είναι ο συνδυασμός ναυτιλίας, ακτοπλοΐας, τουρισμού, υπηρεσιών και real estate γύρω από αυτό, στην τόνωση της ελληνικής οικονομίας. Προς το παρόν, αυτό είναι το μεγαλύτερο κομμάτι του ΑΕΠ της χώρας κάθε χρόνο και αυτό δίνει τη δυνατότητα στην εκάστοτε κυβέρνηση να κάνει και κοινωνική πολιτική, να στηρίζει τους πολλούς κ.λπ.. 
Άρα, με αυτήν την επισήμανση και μία ακόμη ξανά για το νομοσχέδιο μας, εξακολουθώ να πιστεύω ότι μπορεί κανείς να χρησιμοποιήσει με τον σωστό τρόπο εργαλεία προκειμένου να μπορέσει να κάνει τη δουλειά του. Το ΤΑΙΠΕΔ είναι ένα εργαλείο που μπορεί να προσφέρει με γρήγορο και εύκολο τρόπο τους ειδικούς επιστήμονες, αυτούς που μπορούν να ωριμάσουν έναν διαγωνισμό, που μπορεί να βοηθήσουν να ολοκληρωθεί ένα master plan. 
Συμφωνώ μαζί σας ότι τα νησιά μας χρειάζονται περαιτέρω υποστήριξη σε ό,τι έχει να κάνει με τις λιμενικές υποδομές. Είναι προφανές. Αυτό να το κάνουμε με έναν σωστό, οργανωμένο και δομημένο τρόπο, έτσι ώστε μόνιμα και κάθε χρόνο να κερδίζουμε. Νομίζω ότι αυτό θέλουν και οι νησιώτες μας. Νομίζω, επίσης, ότι αιχμή του δόρατος των ευκαιριών των επαγγελμάτων που παρουσιάζονται αυτήν την εποχή και είναι θελκτικά και δίνουν επαγγελματικό στάτους, κοινωνικό στάτους,  καταξίωση και τις απολαβές αυτές για να στηρίξει ένας νέος άνθρωπος την οικογένεια του και να κάνει τη ζωή του, είναι τα ναυτιλιακά επαγγέλματα και είναι τα επαγγέλματα που περιστρέφονται γύρω από τη θάλασσα, δηλαδή με τις υποδομές αυτές και τον τρόπο με τον οποίο θα μπορούσαμε να αναπτυχθούμε. Έμποροι στο παρελθόν, μέσα από τα νησιά μας αναπτύχθηκε η χώρα. Δίνεται μια δεύτερη δυνατότητα τώρα, με βάση τον πληθωρισμό, με βάση τον ανταγωνισμό και τις δυσκολίες που υπάρχουν. Δυσκολεύονται οι άνθρωποι οι οποίοι ζουν με έναν μισθό στο Ελληνικό Δημόσιο. 
Είναι η άποψή μου, κύριε Πρόεδρε, ότι πρέπει να ξαναπάμε και να δώσουμε τη δυνατότητα αυτό το κομμάτι που ήταν συγκριτικό πλεονέκτημα για τη χώρα πριν τη Μεταπολίτευση, να το επαναφέρουμε με σύγχρονους όρους και να δώσουμε τη δυνατότητα στην επόμενη γενιά να μείνει στην περιφέρεια, να υπάρχει περιφερειακή ανάπτυξη, να στηριχθούν τα νησιά μας και οι ακριτικές περιοχές και να μπορούν να ελπίζουν και να ονειρεύονται οι άνθρωποι ότι μπορούν να ζήσουν μια καλύτερη ζωή και πάντως σίγουρα ό,τι πιο θεμιτό και έντιμο υπάρχει μια οικογένεια, ένας οικογενειάρχης, η μεσαία τάξη, τα λαϊκά στρώματα να αισθάνονται ότι τα παιδιά τους μπορούν να ζήσουν μια καλύτερη ζωή απ’ ό,τι έζησαν εκείνοι.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε κύριε Υπουργέ. 
Ο κύριος Πρόεδρος έχει ζήσει τον λόγο για μία παρέμβαση.
Κύριε Πρόεδρε, έχετε τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Επειδή ο Υπουργός προσπάθησε να δώσει περιεχόμενο στη λέξη «υπερτουρισμός», ο υπερτουρισμός δεν έχει να κάνει με το πόσοι ταξιδιώτες επισκέπτονται ένα νησί την τουριστική περίοδο. Έχει να κάνει και με τις υποδομές του νησιού, αν έχει καλό λιμάνι, αν έχει καλή διαχείριση απορριμμάτων, αν έχει καλές δομές υγείας, διότι κάποια νησιά το καλοκαίρι έχουν πολλαπλάσιο πληθυσμό απ’ ό,τι έχουν κάποιους μήνες του χειμώνα ή του φθινοπώρου. Άρα, ο υπερτουρισμός έχει να κάνει και με τις υποδομές.
Σας είπα κάτι που μάλλον δεν το καταλάβατε. Οι μελέτες τι λένε; Και έχουν να κάνουν και με τη φέρουσα ικανότητα πολλών από τα σημαντικά νησιά που είναι οι τουριστικοί προορισμοί της χώρας, η βαριά βιομηχανία. 

Για κάθε 3 ευρώ ιδιωτικής επένδυσης το κράτος επενδύει 1. Τι στόχο πολιτικό έχει η πρόταση του ΠΑΣΟΚ; Να μειώσει το gap μεταξύ κρατικών επενδύσεων και ιδιωτικών επενδύσεων για να κάνει πιο ανθεκτικές τις υποδομές, άρα να μην υπάρχει επιβάρυνση της ζωής των μόνιμων κατοίκων. Δηλαδή, η τουριστική ανάπτυξη να προχωρά μαζί με την ποιότητα ζωής. 
Δεύτερος στόχος. Έχετε αναρωτηθεί, πέρα από το κόστος ζωής, το κόστος παραγωγής για έναν κτηνοτρόφο ή έναν αγρότη σε ένα από αυτά τα νησιά, το κόστος στην ενέργεια, το νερό, τις επιπτώσεις της κλιματικής κρίσης; Πώς θα τους στηρίξουμε; Με τους ΟΠΕΚΕΠΕδες σας; 
Εμείς, λοιπόν, έχουμε ένα όραμα, τουρισμό προστιθέμενης αξίας, που συνδέεται με τον πρωτογενή τομέα και την μεταποίηση σε κάθε νησί της χώρας, ώστε να πουλάμε και τα δικά μας προϊόντα, όχι μόνο τα εισαγόμενα προϊόντα, για να δίνουμε χώρο και σε άλλα επαγγέλματα και σε άλλους τομείς της οικονομίας στα συγκεκριμένα νησιά. 
Άρα, μιλάμε για ένα άλλο σχέδιο, για ένα άλλο όραμα. Αν δεν το καταλαβαίνετε, πραγματικά αξίζει να πάτε σε μερικά από αυτά τα νησιά, στους αγροτικούς συνεταιρισμούς και να ακούσετε πόσο κοστίζει σήμερα η παραγωγή κι αν θα αντέξουν τα επόμενα χρόνια αυτοί οι άνθρωποι και οι οικογένειές τους. 
Και τώρα κλείνω με το πρώτο θέμα που έθιξα, που απ’ ό,τι καταλαβαίνω δεν θέλετε να σχολιάσετε. Θα το σχολιάσω με μια απλή λέξη. Διαβάστε την απόφαση του Συμβουλίου της Επικρατείας για μια ανάλογη υπόθεση μπόνους τετραγωνικών πριν από μερικά χρόνια. Για να καταλάβετε ότι αυτά που προτείνει ο Πρωθυπουργός όχι μόνο είναι κοινωνικά επικίνδυνα, δεν θα σταθούν ούτε συνταγματικά. 
Άρα, λύσεις υπάρχουν. Διάθεση να γίνουν πράξη από εσάς σίγουρα δεν υπάρχει και αποδεικνύεται κάθε μέρα με τη δημόσια συμπεριφορά σας και τις προτεραιότητές σας. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Πρόεδρε. 
Έχει ζητήσει τον λόγο για την παρέμβασή του πριν επιστρέψουμε στον κατάλογο των ομιλητών ο κ. Ευστράτιος Σιμόπουλος, Κοινοβουλευτικός Εκπρόσωπος της Νέας δημοκρατίας για τη βασική του ομιλία. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Κατ’ αρχήν, δυο λόγια για την ιδέα ουσιαστικά του Πρωθυπουργού χθες. Γιατί περί ιδέας πρόκειται για τον δημόσιο διάλογο. Δεν ήταν καν πρόταση. Απλώς δεν ελέχθη πριν από τον Αρχηγό της αξιωματικής Αντιπολίτευσης ότι συνδύασε την πρότασή του με αυτό το οποίο μπορούμε να το πούμε στα αγγλικά built to rent. Δηλαδή αν συμβεί αυτό, αν μετά από διαβούλευση, από συζήτηση και βέβαια σύμφωνα πάντα με τους περιβαλλοντικούς όρους, με τις αποφάσεις του ΣτΕ, η πρόταση υλοποιηθεί, μιλάμε για επιπλέον μπόνους για κατοικίες οι οποίες δεν θα πωλούνται, αλλά θα νοικιάζονται μακροπρόθεσμα. Αυτό, λοιπόν, προς αποκατάσταση της αλήθειας.
 Ας δούμε τώρα γενικά τι έχει κάνει η Κυβέρνηση για το θέμα του στεγαστικού προβλήματος, που πράγματι πρέπει να κάνουμε ό,τι μπορούμε για να μην εξελιχθεί σε στεγαστική κρίση. 
Κατ’ αρχήν, υπάρχουν τα προγράμματα «Σπίτι μου 1» και «Σπίτι μου 2» για την απόκτηση πρώτης κατοικίας. Έως το τέλος Αυγούστου του 2026 περίπου οι είκοσι τέσσερις χιλιάδες πολίτες είχαν αποκτήσει πρώτη κατοικία μέσω των δύο προγραμμάτων. 
Έχουμε την επιστροφή ενός ενοικίου τον χρόνο. Από το 2025 εφαρμόζεται ετήσια οικονομική ενίσχυση που αντιστοιχεί στο ένα δωδέκατο του δηλωμένου ετήσιου ενοικίου, με εισοδηματικά και περιουσιακά κριτήρια. 
Υπάρχει το πρόγραμμα «Ανακαινίζω-Νοικιάζω». Επιδότηση 60% για ανακαίνιση κλειστών κατοικιών με επιλέξιμες δαπάνες έως 13.500 ευρώ και μέγιστη ενίσχυση 8.100 ευρώ. 
Τριετής φορολογική απαλλαγή για ιδιοκτήτες. Απαλλαγή από φόρο εισοδήματος για τρία χρόνια, όταν επιλέξιμα κενά ακίνητα ή ακίνητα βραχυχρόνιας μίσθωσης μετατρέπονται σε μακροχρόνιες κατοικίες. 
Περιορισμοί στις νέες μισθώσεις βραχυχρόνιας μίσθωσης. Απαγόρευση νέων εγγραφών στο σχετικό μητρώο στα τρία πρώτα δημοτικά διαμερίσματα της Αθήνας και στην πρώτη δημοτική κοινότητα Θεσσαλονίκης. 
Αυξημένο φοιτητικό στεγαστικό επίδομα. Ενίσχυση έως 2.000 για φοιτητές εκτός Αθήνας και Θεσσαλονίκης και έως 2.500 ευρώ ανά φοιτητή σε περίπτωση επιλέξιμης συγκατοίκησης. 
Ταυτόχρονα, αναπτύσσονται κι άλλες δράσεις, όπως η κοινωνική αντιπαροχή. Αξιοποίηση δημοσίων ακινήτων για τη δημιουργία κοινωνικών κατοικιών με συμμετοχή ιδιωτών. Κατοικίες σε πρώην στρατόπεδα. Ήδη τρέχουν και μάλιστα τρέχει πολύ γρήγορα και στο «Στρατόπεδο Γκόνου» στη Θεσσαλονίκη. Πρόγραμμα «Κατασκευάζω-νοικιάζω». Φορολογικά κίνητρα για νέες κατοικίες που θα διατίθενται σε μακροχρόνια μίσθωση τουλάχιστον για δέκα χρόνια. 
Το «Σπίτι μου 3». Νέο πρόγραμμα χαμηλότοκων στεγαστικών δανείων ύψους 2 δισεκατομμυρίων ευρώ. 
Με λίγα λόγια, θέλω να πω ότι η Κυβέρνηση αυτή πραγματικά αναγνωρίζει το μεγάλο πρόβλημα που υπάρχει. Προσπαθεί το στεγαστικό πρόβλημα να μη μετατραπεί όπως στην Ισπανία σε στεγαστική κρίση και μάλιστα κάνει ό,τι μπορεί να αυξήσει το απόθεμα των κατοικιών. Γιατί το επίδομα μπορεί να είναι ελάφρυνση, δεν λύνει το πρόβλημα. Μέσα σε όλα αυτά εντάσσεται μία ιδέα του Πρωθυπουργού για τον δημόσιο διάλογο, αλλά με την προϋπόθεση την οποία ανέφερα. 
Μεγάλη συζήτηση έγινε στην Αίθουσα αυτή για το θέμα των αλιέων. Πριν λίγες μέρες σε άλλο νομοσχέδιο είπα κάτι που το λέω εδώ και μήνες. Ναι, είναι αλήθεια. Οι αλιείς μας αντιμετωπίζουν, κυρίως στο Αιγαίο, αυτό που εγώ ονομάζω τουρκικό αλιευτικό ιμπεριαλισμό. Ναι, υπάρχει πρόβλημα. Ναι, κάνει πολύ σημαντικές ενέργειες το Λιμενικό. Πρέπει να ενισχύσουμε ακόμη περισσότερο την προσπάθεια αυτή, ειδικά στο Αιγαίο. Γιατί το πρόβλημα είναι εκεί. Εκεί πραγματικά οι Τούρκοι ψαράδες πολλές φορές μπαίνουν μέσα στα ελληνικά χωρικά ύδατα και το κύριο πρόβλημα είναι ότι ψαρεύουν χωρίς τους περιορισμούς της Ευρωπαϊκής Ένωσης, η οποία σε επίπεδο γραφειοκρατίας των Βρυξελλών δεν θα είχε κανένα πρόβλημα να μην υπάρχει αλιεία. 
Αυτή η Κυβέρνηση, όμως, στήριξε την αλιεία κατά τη διάρκεια του covid, στήριξε την αλιεία από τα κητώδη με επιδόματα πολύ σημαντικά, στηρίζει την αλιεία και τώρα με την αύξηση της επιδότησης του πετρελαίου κίνησης και όπως είπε σήμερα με σαφήνεια ο Πρωθυπουργός, σε λίγες μέρες έρχονται κι άλλα μέτρα τα οποία είναι σίγουρος ότι θα ικανοποιήσουν τους αλιείς μας. Ας πάρουμε, λοιπόν, υπόψη αυτό το οποίο είπε ο Πρωθυπουργός. 
Ας περιμένουμε λίγες μέρες και να πάρουμε υπόψη ότι για πρώτη φορά στο πρόγραμμα αλιείας από το 2028 και μετά στο ευρωπαϊκό πρόγραμμα αλιείας θα υπάρχουν δράσεις που θα αφορούν την ανανέωση του στόλου και ελπίζω να υπάρχουν και δράσεις οι οποίες θα επιτρέψουν τη νεολαία η οποία έως τώρα είναι στα σκάφη, στα καΐκια, να παραμείνει εκεί.
Για το συγκεκριμένο νομοσχέδιο έχω ακούσει διάφορα. Κατ’ αρχήν, άκουσα ότι κάποια ευνοϊκά του άρθρα είναι προϊόν προεκλογικών σκοπιμοτήτων. Μα, από εδώ και πέρα μέχρι τις εκλογές, για τις οποίες έχουμε ακόμη οκτώ μήνες για να διεξαχθούν, θα έρχονται συνέχεια νομοσχέδια. Με την έννοια αυτή όλα θα είναι προεκλογικά.
Ακούσαμε για απένταξη έργων από το Ταμείο Ανάκαμψης. Ναι, τα έργα τα οποία απεντάσσονται, εντάσσονται σε άλλες δράσεις είτε χρηματοδοτούμενες από το ελληνικό κράτος είτε από τα ευρωπαϊκά προγράμματα. 
Ακούσαμε, επίσης, και τα περίεργα περί ξεπουλήματος. Αυτά τα ακούγαμε παλαιότερα. Δεν πρόκειται για κανένα ξεπούλημα. Υπάρχει μια στρατηγική, η οποία θέλει τη χώρα μας πραγματικά να είναι κέντρο συνδυασμένων μεταφορών. Κέντρο συνδυασμένων μεταφορών σημαίνει ευελιξία στους τοπικούς οργανισμούς λιμένων, σημαίνει έργα στα λιμάνια, σημαίνει υποδομές.
Να θυμίσω στους συναδέλφους ότι από τη στιγμή που το ΤΑΙΠΕΔ, αλλά και το Ταμείο Χρηματοπιστωτικής Σταθερότητας ενσωματώθηκαν στο Υπερταμείο, ναι, κάνει έργα πλέον, υλοποιεί έργα, υλοποιεί δράσεις, υλοποιεί μελέτες το Υπερταμείο. Μια μελέτη, παραδείγματος χάριν, που προχωρά, που θα έχει και την ευθύνη της υλοποίησής της, είναι η ανάπλαση της ΔΕΘ. Άρα, δεν βλέπω κάτι κακό το να ενσωματώσουμε στη λειτουργία το Υπερταμείο όσον αφορά τη μελέτη, πιθανώς και την υλοποίηση κάποιων υποδομών, καθώς έχει τη δυνατότητα να δράσει πολύ πιο γρήγορα.
Ακούσαμε, επίσης, και για κεντρικό σχεδιασμό. Κάποιοι θέλουν κεντρικό σχεδιασμό. Νομίζω ότι οι περισσότερες πτέρυγες της Βουλής ξιφουλκούν εδώ, όταν υπάρχει κεντρικός σχεδιασμός και όταν δεν λειτουργούμε αποκεντρωμένα. Ναι, δίνουμε τη δυνατότητα μέσα από το νομοσχέδιο στους οργανισμούς λιμένων να καθορίζουν την τιμολογιακή πολιτική όταν είναι υπό παραχώρηση. Ούτε είναι επιχείρημα ότι με τον τρόπο αυτό κάποια προϊόντα θα είναι ακριβότερα, γιατί υποτίθεται ότι θα έρχονται ακριβότερα από τα κοντέινερ. Μα, αυτή είναι η ελεύθερη οικονομία. Κανένα λιμάνι δεν θέλει ζημιές. Όλα τα υπό παραχώρηση λιμάνια θέλουν να προσελκύσουν δουλειές, να έχουν αυξημένους κύκλους εργασιών και υπό την έννοια αυτή θα καθορίσουν έτσι και την τιμολογιακή τους πολιτική.
Ακούσαμε, βέβαια, εδώ για τα υπερπλεονάσματα, ακούσαμε ακόμη και για τις συντάξεις. Τώρα για τα υπερπλεονάσματα τα έχουμε πει και τα έχουμε πει πάρα πολλές φορές. Τα υπερπλεονάσματα δεν μπορούν να χρησιμοποιούνται για να αυξάνουμε δαπάνες. Υπάρχουν όρια δαπανών, τα οποία είναι διαφορετικά από κράτος σε κράτος και δεν πρέπει να συγκρίνουμε την Ελλάδα με το μεγάλο δημόσιο χρέος, με άλλα κράτη που μπορεί να έχουν μεγαλύτερες ευελιξίες. 
Εδώ φτάσανε ακόμη να μιλάνε από τον ΣΥΡΙΖΑ και για τις τράπεζες, ξεχνώντας ότι στο τέλος του 2015, ουσιαστικά μέσα από το τρίτο μνημόνιο και με την ανακεφαλαιοποίηση, στην κυριολεξία έγινε η αφελληνοποίηση των ελληνικών τραπεζών. Νομίζουν -και το κάνουν συχνά- ότι στο rebranding του Αρχηγού τους να ακολουθήσουν και οι ίδιοι. Ναι, αλλά έχουμε μνήμη, αν και πρέπει η αντιπαράθεση να γίνεται όχι με βάση το παρελθόν, αλλά με βάση το παρόν. 
Ακούσαμε, επίσης, για τη ΔΕΗ. Έκανα την παρέμβασή μου για τη ΔΕΗ. Πιστεύω ότι η ΔΕΗ σήμερα έτσι όπως ενεργεί, έτσι όπως δραστηριοποιείται, όχι μόνο έχει αυξήσει την περιουσία της, μια περιουσία η οποία τώρα αποτιμάται με το 34% περίπου στα 4 δισεκατομμύρια από 250 εκατομμύρια που είναι, αλλά είναι ένα όπλο και απεδείχθη στην ενεργειακή κρίση με τα τιμολόγια τα οποία έφερε, τα σταθερά τιμολόγια, πως μπορεί, παρά το ότι είναι ιδιωτικοποιημένη και το δημόσιο κατέχει το 34%, να παρεμβαίνει και ουσιαστικά να βοηθάει τους πολίτες μας. 
Τώρα για τον κάθετο διάδρομο δεν έχω να πω πολλά. Τ’ ακούμε συνήθως από την Ελληνική Λύση. Η Ελληνική Λύση είναι λογικό να είναι εναντίον του κάθετου διαδρόμου, γιατί θα απεξαρτοποιήσει την Ευρώπη και κυρίως την ανατολική Ευρώπη από το ρωσικό πετρέλαιο. Άρα, είναι λογικό η Ελληνική Λύση να είναι εναντίον του κάθετου διαδρόμου. 
Ακούσαμε, επίσης, και κάποια λόγια που ήλπιζα να μην τα ακούμε στην Αίθουσα αυτή, όχι από την Ελληνική λύση. Ακούσαμε ότι το χέρι της εξωτερικής πολιτικής στην Ελλάδα το κινούν ξένοι. Φανταζόμουν ότι στην Αίθουσα αυτή τα περί προδοτών ή ξενόδουλων είναι παρελθόν. Με κάποιον κομψό τρόπο βλέπω επανέρχονται. Θεωρώ ότι τα τελευταία χρόνια κάναμε σημαντικά βήματα στην Αίθουσα αυτή και γενικά στο πολιτικό σκηνικό, ώστε αυτά να είναι παρελθόν. Ελπίζω να μην επανέλθουν, να είναι η τελευταία φορά, να μην τα ξανακούσουμε έστω καλυμμένα. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ.  Σιμόπουλο.
Επανερχόμαστε, όπως είχα πει στον κατάλογο, και καλείται στο Βήμα ο ανεξάρτητος Βουλευτής Α΄ Ανατολικής Αττικής, ο κ.  Δημητροκάλλης Ιωάννης. 
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε.
Πριν ξεκινήσω την ομιλία μου, θα ήθελα να εστιάσουμε στην ομιλία του Υπουργού Εξωτερικών Μάρκο Ρούμπιο, ιδίως στις θετικές αναφορές του στον εθνικισμό και στα κλειστά σύνορα. Μέχρι σήμερα στην Ελλάδα και οι δυο αυτές έννοιες ήταν απαγορευμένες. Από σήμερα, όμως, αναδύεται ο εθνικισμός των Ελλήνων, τον οποίο εκπροσωπεί στη Βουλή η Συμμαχία Ελλήνων. 
Και περνάω στο νομοσχέδιο. Η συζήτηση για τα ελληνικά λιμάνια δεν μπορεί να περιορίζεται σε τιμολόγια, διοικητικά συμβούλια και παραχωρήσεις. Για μια χώρα, όπως η Ελλάδα, με τη ναυτιλία, τα νησιά και τη γεωγραφική της θέση, τα ελληνικά λιμάνια αποτελούν εθνικές πύλες της χώρας. Γι’ αυτό δεν αρκεί να μιλάμε μόνο για αξιοποίηση. Χρειάζεται ένα καθαρό εθνικό σχέδιο για το ποιος σχεδιάζει, ποιος ελέγχει και κυρίως ποιον υπηρετεί η ανάπτυξη των λιμανιών. 
Αυτό είναι και το βασικό μας πρόβλημα με το σημερινό νομοσχέδιο. Δεν λέμε ότι όλα όσα περιλαμβάνει είναι λάθος. Υπάρχουν διατάξεις που λύνουν πραγματικές εκκρεμότητες και άλλες που διορθώνουν αδικίες. Όμως, δεν βλέπουμε πίσω από αυτές ένα ολοκληρωμένο σχέδιο για το λιμενικό σύστημα της χώρας. 
Η Κυβέρνηση μας μιλά για ανταγωνιστικότητα, επενδύσεις, master plans, παραχωρήσεις και οικονομική βιωσιμότητα. Ωραίες λέξεις. Το πραγματικό ερώτημα, όμως, είναι απλό: Ποιος αποφασίζει για τις πύλες της Ελλάδας; Ποιος ελέγχει τις κρίσιμες υποδομές της πατρίδας μας και τελικά ποιον υπηρετεί η ανάπτυξή τους; Θέλουμε τα λιμάνια απλώς να αποδίδουν περισσότερο ως περιουσιακά στοιχεία ή να υπηρετούν συνολικά την ελληνική οικονομία, την παραγωγή, την ακτοπλοΐα και τα νησιά; 
Η δική μας αντίληψη είναι απλή. Το κράτος δεν μπορεί να λειτουργεί μόνο σα διαχειριστής περιουσίας. Πρέπει να βάζει στόχους και προτεραιότητες. Οι επενδύσεις είναι απαραίτητες και το ιδιωτικό κεφάλαιο μπορεί να βοηθήσει, αλλά δεν μπορεί να αντικαθιστά τον εθνικό σχεδιασμό. Η αγορά είναι εργαλείο, όχι σκοπός. 
Αυτό φαίνεται καθαρά στο άρθρο 3. Με το νέο πλαίσιο τα διοικητικά συμβούλια συγκεκριμένων οργανισμών λιμένων αποκτούν μεγαλύτερη ελευθερία στην τιμολογιακή πολιτική. Για την ακτοπλοΐα και για υπηρεσίες που δεν υπάρχει ουσιαστικός ανταγωνισμός, αύξηση πάνω από το 3% χρειάζεται υπουργική έγκριση. Όμως, η τιμαριθμική αναπροσαρμογή μένει έξω από αυτό το 3%. Άρα, χρειάζονται πραγματικές εγγυήσεις, ώστε η μεγαλύτερη ελευθερία των λιμένων να μη μετατραπεί σε μεγαλύτερο κόστος για τις μεταφορές και τελικά για τον πολίτη. 
Και αυτή δεν είναι μόνο δική μας ένσταση. Η ίδια η Οικονομική και Κοινωνική Επιτροπή ζητά πιο αυστηρούς κανόνες, μεγαλύτερη διαφάνεια, έγκαιρη ενημέρωση και πιο καθαρό ορισμό των υπηρεσιών όπου δεν υπάρχει ανταγωνισμός. Η Κυβέρνηση, μάλιστα, αναγνωρίζει ότι όλες αυτές οι παρατηρήσεις δεν μπήκαν τελικά στον νόμο. Εδώ, λοιπόν, το ερώτημα είναι απλό, εάν θεωρείτε σημαντική τη διαφάνεια και την προστασία των χρηστών γιατί δεν τις καταχωρείτε καθαρά μέσα στη διάταξη; Για έναν οργανισμό λιμένος, αυτή μπορεί να είναι μια τεχνική συζήτηση, για τον πολίτη, όμως, είναι θέμα κόστους. Τα λιμενικά τέλη επηρεάζουν την ακτοπλοΐα, τις μεταφορές, τις εισαγωγές, τις εξαγωγές και, τελικά, τις τιμές των προϊόντων. Για εμάς, λοιπόν, ανταγωνιστικότητα δεν σημαίνει, απλώς, ελευθερία τιμολόγησης, σημαίνει καλύτερες υπηρεσίες, καλύτερες υποδομές και μικρότερο συνολικό κόστος για την ελληνική οικονομία. 
Το ίδιο ζήτημα υπάρχει και με τον ρόλο του ΕΕΣΥΠ στον λιμενικό σχεδιασμό. Στη Σούδα, για παράδειγμα, αναλαμβάνει κεντρικό ρόλο στην εκπόνηση του αναπτυξιακού προγράμματος και του master plan. Δεν λέμε ότι αυτό σημαίνει παραχώρηση της Σούδας ούτε ότι η κάθε συμμετοχή της ΕΕΣΥΠ είναι προβληματική. Λέμε, όμως, ότι ο σχεδιασμός των στρατηγικών λιμενικών υποδομών της Ελλάδας πρέπει να έχει ξεκάθαρες προτεραιότητες και πρωτίστως να υπηρετεί το εθνικό συμφέρον. Ένα πραγματικό εθνικό σχέδιο θα έπρεπε να συνδέει τα εμπορικά λιμάνια με την ελληνική βιομηχανία και τις εξαγωγές, τη ναυτιλία με τα ναυπηγεία και την επισκευή πλοίων, τα λιμάνια με τις σιδηροδρομικές και οδικές μεταφορές και τα μικρά νησιωτικά λιμάνια με την ανάγκη να παραμείνουν τα νησιά ζωντανά. Η σωστή ερώτηση, λοιπόν, δεν είναι μόνο τι μπορούμε να αξιοποιήσουμε, αλλά τι περισσότερο μπορεί να παράγει η Ελλάδα μέσα από αυτές τις υποδομές. 
Και κάτι ακόμα. Στο άρθρο 10 φροντίζετε να διασφαλίσετε ότι οι νέες ρυθμίσεις δεν θα θίξουν ευνοϊκότερους όρους υφιστάμενων συμβάσεων παραχώρησης και υποπαραχώρησης. Πολύ ωραία. Για τις συμβάσεις υπάρχει πρόνοια. Για τον Έλληνα πολίτη ποια είναι η πρόνοια; Για τον νησιώτη, για τον ναυτικό, για τις τοπικές κοινωνίες που ζουν δίπλα στα λιμάνια; Εκεί, ξαφνικά, η κυβερνητική ευαισθησία στερεύει. Αυτό δεν σημαίνει ότι μηδενίζουμε τις σχετικές διατάξεις. Οι ρυθμίσεις για την Πάχη Μεγάρων, τη Ρόδο και τη Μυτιλήνη λύνουν υπαρκτά διοικητικά και χωρικά προβλήματα. Είναι χρήσιμες παρεμβάσεις, απλώς δεν αρκούν για να αποτελέσουν από μόνες τους εθνική λιμενική πολιτική. 
Θετικές είναι και αρκετές διατάξεις για το Λιμενικό Σώμα, όπως η υγειονομική κάλυψη των δοκίμων, η κάλυψη στελεχών και οικογενειών στο εξωτερικό και η ενίσχυση της υγειονομικής επιτροπής. Όμως, η ίδια η ανάλυση συνεπειών παραδέχεται ότι οι δόκιμοι πλήρωναν εισφορές υγείας χωρίς να έχουν ρητά κατοχυρωμένη την αντίστοιχη κάλυψη. Η διόρθωση αυτή δεν είναι μεταρρύθμιση, κύριοι της Κυβέρνησης, είναι αποκατάσταση ενός αυτονόητου. Και οι άνδρες και οι γυναίκες του Λιμενικού αξίζουν πολύ περισσότερα από αυτονόητες διορθώσεις μέσα σε ένα νομοσχέδιο 19 άρθρων. 
Κυρίες και κύριοι, το πρόβλημα του νομοσχεδίου δεν βρίσκεται τόσο στις επιμέρους τεχνικές του διατάξεις. Το πρόβλημα βρίσκεται σε αυτό που λείπει. Πού είναι το μεγάλο εθνικό σχέδιο για τα λιμάνια, πού είναι η σύνδεσή τους με την ελληνική ναυπηγική βιομηχανία, πού είναι η σύνδεση με την εγχώρια παραγωγή, πού είναι η πολιτική για τα μικρά νησιωτικά λιμάνια, πού είναι η ουσιαστική ενίσχυση της ακτοπλοΐας, πού είναι η προστασία των στρατηγικών υποδομών από την υπερβολική εξάρτηση από ξένα οικονομικά και γεωπολιτικά συμφέροντα; Μα, φυσικά, πουθενά. Και αυτή είναι η Ελλάδα που οικοδομείται. Μια Ελλάδα που διαχειρίζεται, μια Ελλάδα που παραχωρεί, μια Ελλάδα που διορθώνει παραγράφους και υπογράφει συμβάσεις. Εμείς θέλουμε κάτι διαφορετικό. Θέλουμε μια Ελλάδα που σχεδιάζει, μια Ελλάδα που παράγει, μια Ελλάδα που ελέγχει τις χρήσιμες υποδομές της, μια Ελλάδα που αξιοποιεί τη θάλασσά της προς όφελος πρώτα του δικού της λαού. 
Υπάρχουν χρήσιμες επιμέρους ρυθμίσεις, υπάρχουν διορθώσεις που πρέπει να γίνουν και εμείς θα τις στηρίζαμε, αλλά απέναντι σε μια πολιτική που αντιμετωπίζει τις στρατηγικές υποδομές της χώρας, πρωτίστως, μέσα από το πρίσμα της αξιοποίησης, εμείς απαντάμε, τα λιμάνια της Ελλάδας δεν είναι απλώς επιχειρήσεις, είναι εθνική δύναμη, είναι γεωπολιτική ισχύς, είναι οι πύλες της πατρίδας μας και τις πύλες της πατρίδας, κυρίες και κύριοι, δεν τις αφήνεις στην τύχη της αγοράς. Τις αναπτύσσεις, τις προστατεύεις και πάνω απ’ όλα τις κρατάς από υπό ελληνικό στρατηγικό έλεγχο. Αυτή είναι η διαφορά μας. Η Κυβέρνηση βλέπει ένα χαρτοφυλάκιο λιμένων, η Συμμαχία Ελλήνων βλέπει Ελλάδα.
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δημητροκάλλλη.
Καλείται στο Βήμα η ανεξάρτητη Βουλευτής της Φλώρινας, η κ. Θεοπίστη (Πέτη) Πέρκα. 
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε. 
Τις προηγούμενες ημέρες, αγαπητοί συνάδελφοι και συναδέλφισσες και κύριε Υπουργέ, επισκέφθηκε τη χώρα μας ο ακροδεξιός Υπουργός Εξωτερικών του Τραμπ, ο αρχιτέκτονας της πολεμοκάπηλης διπλωματίας των ΗΠΑ, που σέρνει τον κόσμο στη φρίκη των ένοπλων συγκρούσεων και των υπερεξοπλισμών. Στο τραπέζι βρέθηκαν η άμυνα, οι εξοπλισμοί, οι F-35, η ενέργεια, το LNG και ο ευρύτερος γεωπολιτικός ρόλος της Ελλάδας, που δεν είναι άλλος από τον προκεχωρημένο σταθμό των αμερικανικών σχεδιασμών στην περιοχή. Και η Ελληνική Κυβέρνηση, πιστή και πρόθυμη, προσδένει έτι περαιτέρω τη χώρα στο άρμα του Τραμπ, των ΗΠΑ με τις συμφωνίες για μόνιμη παρουσία αμερικανικών βάσεων στην ελληνική επικράτεια, με τις Ένοπλες Δυνάμεις μας να επιχειρούν εκτός συνόρων, ενώ τα κλειδιά της άμυνας της χώρας μας έχουν δοθεί στο εθνοκτόνο κράτος του Ισραήλ. Και μια συμφωνία για το πανάκριβο αμερικάνικο LNG, κάθετος άξονας, που παρουσιάζεται ως εθνική επιτυχία, ενώ αυξάνει το κόστος ενέργειας για όλα τα νοικοκυριά. Θα ήθελα όλες οι πτέρυγες, που το θεωρούν και καλό έργο, να μου απαντήσουν: Πώς συνδέεται αυτό με την πράσινη μετάβαση; Κάνατε απολιγνιτοποίηση στη Δυτική Μακεδονία για την πράσινη μετάβαση και τώρα LNG, ορυκτό καύσιμο; 
Βεβαίως, ως Νέα Αριστερά, πρέπει να καταγγείλουμε την αυθαίρετη απαγόρευση -χωρίς καμία απόφαση, δεν υπήρχε απόφαση- της πορείας και της συγκέντρωσης χιλιάδων πολιτών που έσωσαν την τιμή της χώρας και βγήκαν να διαμαρτυρηθούν. Και εδώ καταπατήθηκε, βέβαια, ένα ακόμα δημοκρατικό και συνταγματικά κατοχυρωμένο δικαίωμα, αυτό του συνέρχεσθαι, του διαδηλώνειν. Εκεί είμαστε. 
Πριν λίγες μέρες, επίσης, αποκαλύφθηκε από τον πλέον έγκυρο ξένο Τύπο, ότι η απεσταλμένη των Τραμπ και Ρούμπιο, Κίμπερλι Γκίλφοϊλ, απειλεί τη δημοκρατία στην Ελλάδα και ντιλάρει με μεγαλοεπενδυτές. «Σιγή ιχθύος» από την Κυβέρνηση. Μερικούς μήνες πριν η ίδια, για να μπούμε σιγά σιγά και στα θέματα της ναυτιλίας, κύριε Υπουργέ, διαμαρτυρήθηκε γιατί το λιμάνι του Πειραιά, λέει, δόθηκε στην Cosco και ο Υπουργός Ανάπτυξης αμέσως, ο κ. Θεοδωρικάκος, σε άσχετο νομοσχέδιο βάζει δύο εμβόλιμα άρθρα για να μετατρέψει το λιμάνι της Ελευσίνας σε εργαλείο πολεμικής προετοιμασίας, δηλαδή σε λιμάνι εμπορικό, ενεργειακό και στρατιωτικό κόμβο με φοροαπαλλαγές και fast track επιδοτήσεις, εξυπηρετώντας αδιαμφισβήτητα ιμπεριαλιστικά συμφέροντα. 
Δύο, τρία χρόνια πριν, με την ακράδαντη πίστη που έχει η Κυβέρνηση ότι όλα μπορούν να γίνουν καλύτερα αν πάψει η πολιτεία να ασχολείται μαζί τους, άρα ιδιωτικός τομέας, ιδιωτικοποιήσεις, άρχισε να το εφαρμόζει στα λιμάνια. Καβάλα, η Κυβέρνηση παραχώρησε ένα δημόσιο αγαθό σοβαρής αξίας για σαράντα έτη, έναντι πινακίου φακής, χωρίς καμία δέσμευση για θέσεις εργασίας και εργασιακές συνθήκες, με ανεπαρκείς υποχρεωτικές επενδύσεις, χωρίς καμία πρόβλεψη για ανάπτυξη και με την περιβαλλοντική συνιστώσα απούσα. 
Φυσικά καμία πρόβλεψη δεν υπάρχει και για μηχανισμούς ελέγχου του Δημοσίου. Παραχωρήθηκε το λιμάνι σε μια εταιρεία που δεν έχει καμία εξειδίκευση στο αντικείμενο της ανάπτυξης λιμένων και μάλιστα με προβλέψεις της σύμβασης για υποπαραχωρησιούχους δεν θα γνωρίζουμε ποιος διαχειρίζεται το λιμάνι. 
Λιμάνι Ηρακλείου. Προσπερνώ την παρ’ ολίγον παραχώρηση του Λιμένα Αλεξανδρούπολης. Μιλάμε για το Ηράκλειο, για τη σύμβαση παραχώρησης. Εξευτελιστικό το αντίτιμο, καμία σχέση με την πραγματική αξία του ακινήτου, αστείες επενδύσεις, υπερβολικά χαμηλές, καμία εξασφάλιση στα εργασιακά, καμία υποχρέωση για την ελάχιστη διακίνηση επιβατών και εμπορευματοκιβωτίων, ούτε για τον «πράσινο» μετασχηματισμό του λιμένα, ούτε βέβαια καμία σχέση με την τοπική κοινωνία. Γενικώς, καμία υποχρέωση για τον ιδιώτη παρά μόνο δικαιώματα, και με τον Όμιλο Grimaldi να αποκτά σχεδόν μονοπωλιακή θέση σε εμπορευματικές και επιβατικές μεταφορές στην Κρήτη μέσω των Μινωικών Γραμμών, αλλά και εμφανώς δεσπόζουσα θέση στις λιμενικές υποδομές, αφού κατέχει και τον Οργανισμό Λιμένος Ηγουμενίτσας. 
Η παραχώρηση του Λιμένα της Ηγουμενίτσας έγινε νωρίτερα από τις δύο προηγούμενες. Είναι παράδειγμα αποτυχίας. Καμία ουσιαστική επένδυση δύο χρόνια μετά, αλλά ο Όμιλος Grimaldi αυξάνει τα κέρδη του μέσω της τιμολογιακής πολιτικής και βεβαίως το «μάρμαρο» το πληρώνουν οι πολίτες.
Και τώρα έχουμε και το Λαύριο, το οποίο αφού απαξιώθηκε συνειδητά και συστηματικά, είναι έτοιμο να παραδοθεί στην ισραηλινή εταιρεία Israel Shipyards που συνεργάζεται στενά με το πολεμικό ναυτικό του Ισραήλ. Ισραηλινά συμφέροντα -είναι γνωστό, το ζούμε- έχουν διεισδύσει παντού, εξαγοράζοντας γη, περιουσίες και επιχειρήσεις. Είναι απαράδεκτο και επικίνδυνο να διεισδύσει το στρατιωτικό σύμπλεγμα του Ισραήλ στις ελληνικές υποδομές και να μετατρέψει το λιμάνι του Λαυρίου σε πολεμικό λιμάνι, να γίνει δηλαδή το Λαύριο τόπος αφετηρίας πλοίων για πολεμικές επιχειρήσεις και γενοκτονίες. 
Μετά από όλα αυτά σήμερα φέρνετε αυτό το νομοσχέδιο, κύριε Υπουργέ, και βλέπουμε δύο βασικές επιλογές που έχουν σαφέστατη πολιτική κατεύθυνση. Η πρώτη έχει να κάνει με τη μεταφορά στα διοικητικά συμβούλια των Οργανισμών Λιμένων του μεγαλύτερου μέρους της αρμοδιότητας για την τιμολογιακή πολιτική. Δημόσια λιμάνια, λοιπόν, θα λειτουργούν ως ιδιωτικές επιχειρήσεις. Περιορισμός στο ελάχιστο της κρατικής εποπτείας. Ποιος θα ελέγχει τις αυξήσεις των λιμενικών τελών και θα συγκρατεί τις τιμές; Πώς θα διασφαλίζεται χαμηλό μεταφορικό κόστος; Μην ξεχνάμε ότι σε όλα τα λιμάνια που έχουν παραχωρηθεί σε ιδιώτες έχουν αυξηθεί υπέρμετρα τα σχετικά τέλη. 
Πέρα όμως από αυτό, τι λιμενικό σύστημα θέλουμε; Θέλουμε τα λιμάνια να λειτουργούν μέσα σε ένα συνεκτικό εθνικό πλαίσιο ή θέλουμε να τα βάλουμε να ανταγωνίζονται μεταξύ τους σαν να πρόκειται απλώς για επιχειρήσεις; Τα λιμάνια όμως δεν είναι απλώς επιχειρήσεις, είναι κρίσιμες υποδομές, είναι κόμβοι μεταφορών και εμπορίου, είναι κρίσιμοι κρίκοι της εφοδιαστικής αλυσίδας. Στα νησιά αποτελούν μέρος της κοινωνικής και οικονομικής ζωής. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Και εδώ βρίσκεται η δεύτερη, ακόμα πιο σημαντική επιλογή του νομοσχεδίου. Ανατίθεται στο Υπερταμείο ο ρόλος αρχής σχεδιασμού λιμένων, προβλέπεται εκπόνηση master plans κ.λπ. Φαίνεται λοιπόν ότι ο σχεδιασμός των λιμένων συνδέεται όλο και περισσότερο με έναν μηχανισμό διαχείρισης και αξιοποίησης της δημόσιας περιουσίας και αυτό έρχεται και κουμπώνει με τις παραχωρήσεις των τελευταίων χρόνων. Γιατί όταν βλέπουμε ρυθμίσεις και master plans αλλά για χερσαίες ζώνες, ακίνητα, η συνολική κατεύθυνση δείχνει μια σταδιακή προετοιμασία για περαιτέρω αξιοποίηση των λιμένων, όπως την εννοεί η Κυβέρνηση, δηλαδή παραχωρήσεις. 
Και εδώ υπάρχει μια θεμελιώδης πολιτική διαφορά: Άλλο επένδυση, άλλο ιδιωτικοποίηση. Άλλο αξιοποίηση προς όφελος της οικονομίας και των τοπικών κοινωνιών και άλλο η αντιμετώπιση λιμανιών πρωτίστως ως περιουσιακών στοιχείων που πρέπει να καταστούν ελκυστικά για τον επόμενο επενδυτή. Γιατί οι παραχωρησιούχοι δεν είναι ευεργέτες. Επιχειρούν με δημόσιο χρήμα ή με δανεισμό με εγγύηση του Δημοσίου, χρησιμοποιούν υποδομές που έχουν πληρωθεί με δημόσιο χρήμα και τελικά δεν αναλαμβάνουν κανένα ρίσκο. 
Εμείς ως Νέα Αριστερά θέλουμε λιμάνια που να υπηρετούν την οικονομία, το εμπόριο, τη νησιωτικότητα, την περιφερειακή ανάπτυξη και κυρίως τις ανάγκες των πολιτών. Θέλουμε επενδύσεις με δημόσιο σχεδιασμό και σαφείς όρους. Θέλουμε αποτελεσματικές διοικήσεις, αλλά όχι αποδυνάμωση του δημόσιου συντονισμού και δεν θα επιτρέψουμε στην Κυβέρνηση να ακρωτηριάζει με τόσο βίαιο τρόπο την ικανότητα του Δημοσίου να ασκήσει τη λειτουργία του αναπτυξιακού σχεδιασμού και να κατασκευάζει μεθοδικά μια παρασιτική σχέση με τμήματα του διεθνούς και εγχώριου κεφαλαίου. 
Θέλω να πω δυο λόγια και για την τροπολογία που με τόση περηφάνια μάς παρουσίασε ο κύριος Υπουργός. Προβλέπετε επιδότηση λοιπόν στην αντλία κ.λπ. Δεν μπορώ να καταλάβω ποια είναι η χαρά για το ότι φέτος το πετρέλαιο θέρμανσης είναι 60% ακριβότερο. Από πέρυσι τέτοια εποχή που ήταν 1,10 πάει στο 1,75. Δηλαδή για μια παραγγελία πεντακοσίων λίτρων θα κοστίζει πάνω από τριακόσια ευρώ. Απίστευτο! Και καμαρώνουμε! Θέλω όμως να επισημάνω ότι δεν είναι όλες οι περιοχές της χώρας ίδιες. Υπάρχουν περιοχές όπως είναι η Φλώρινα, τα Γρεβενά, η Καστοριά, η Κοζάνη, με βαρύ και παρατεταμένο χειμώνα που κρατάει πάνω από έξι μήνες, και γίνεται οριζόντια. Έχω καταθέσει σχετική ερώτηση βέβαια όπου ζητάμε ουσιαστικά να λάβετε ειδική μέριμνα για τα νοικοκυριά στις περιοχές με αυξημένες ενεργειακές ανάγκες.
Ζητάμε ακόμα να μας απαντήσετε -γιατί δεν απαντήθηκαν οι ερωτήσεις που έχουμε καταθέσει- για τις αδικίες που έχουν γίνει πέρυσι, όπου η δεύτερη δόση του επιδόματος περιορίστηκε, δυστυχώς, μόνο σε εξήντα τρία….
ΠΡΟΕΔΡΕΥΩΝ (Πάρις Κουκουλόπουλος): Ο Βουλευτής Δωδεκανήσου με τη Νέα Δημοκρατία κ. Ιωάννης Παππάς έχει τον λόγο. 
Θα ακολουθήσουν ο κ. Μπιμπίλας, η κ. Καραγεωργοπούλου και ο κ. Αυλωνίτης. Λέω τη σειρά, για να έχουμε μια αίσθηση. 
Ορίστε, έχετε τον λόγο, κύριε Παππά. 
ΙΩΑΝΝΗΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Κύριε Υπουργέ, πριν ξεκινήσω και μπω στην ουσία του νομοσχεδίου, θέλω κάποιες παρατηρήσεις να κάνω. Η πρώτη είναι στον Πρόεδρο του ΠΑΣΟΚ και σε όλα τα στελέχη του ΠΑΣΟΚ. Θέλω να τους θυμίσω ότι από 1-1-2025 ισχύουν μειωμένοι φορολογικοί συντελεστές -όπως το είπε και ο Υπουργός, το επεσήμανε- σε όλα τα νησιά της παραμεθορίου, από τη Σαμοθράκη έως το Καστελόριζο. Άρα εδώ πρέπει να μας πει το ΠΑΣΟΚ τι θα κάνει σε αυτά τα νησιά. Θα τους καταργήσει ξανά, για να δημιουργήσει το νέο σχήμα που είπε ο Αρχηγός του ΠΑΣΟΚ ότι θα κάνει; Δηλαδή θα μειωθούν οι συντελεστές, θα καταργηθούν και θα πάμε σε μια λογική ενός ταμείου;
Επίσης, μια δεύτερη επισήμανση. Για τη Ρόδο τι είπε ο Πρόεδρος του ΠΑΣΟΚ; Ότι η Ρόδος έχει υπερτουρισμό. Αυτή είναι η τοποθέτησή του για τη Ρόδο. Τίποτα άλλο, σε κανένα σενάριο. Οπότε οι συναγωνιστές και οι σύντροφοι του ΠΑΣΟΚ ας μην αγωνίζονται στα νησιά ότι αυτοί θα φέρουν τους μειωμένους φορολογικούς συντελεστές και στη Ρόδο, ας μην κοροϊδεύουν πια τον κόσμο, γιατί ο Πρόεδρος του ΠΑΣΟΚ εδώ μέσα ήταν ξεκάθαρος. Το δήλωσε, το είπε. Άρα, το πρώτο κομμάτι είναι αυτό. 
Το δεύτερο είναι το εξής. Θέλω να απαντήσω σε ορισμένες αναφορές που ακούστηκαν από τον κ. Βελόπουλο. 
Κύριε Βελόπουλε, κάποια στιγμή πρέπει να τελειώνει αυτή η κακοποίηση της έννοιας του πατριωτισμού για χάρη λίγων εντυπώσεων. Παίρνετε μία απλή διοικητική αναφορά και προσπαθείτε να παρουσιάσετε ότι κάποιος, αν δεν έχει μία συγκεκριμένη ταυτότητα, δεν θα πολεμήσει για την Ελλάδα. Αλήθεια, πιστεύετε ότι η πίστη στην πατρίδα, στην ελευθερία και στα εθνικά ιδανικά εξαρτάται από ένα έγγραφο; Η εθνική συνείδηση δεν εκδίδεται από καμία υπηρεσία. Αυτό δεν είναι πατριωτισμός, είναι φθηνός και επικίνδυνος λαϊκισμός. Και όταν φτάνετε να λέτε μέσα στη Βουλή ότι όταν ο λαός δεν θα έχει να φάει, θα φάει εσάς, εκεί πλέον ξεπερνάτε τα όρια της πολιτικής αντιπαράθεσης και μπαίνετε πλέον σε επικίνδυνα  νερά του λαϊκισμού. 
Κύριε Βελόπουλε, η Βουλή δεν είναι τηλεοπτικό παράθυρο να πετάτε ατάκες. Είναι ο ναός της Δημοκρατίας. Εδώ επιτρέπεται η σκληρή κριτική, επιτρέπεται η σύγκρουση με επιχειρήματα, επιτρέπεται ακόμα και η έντονη πολιτική αντιπαράθεση. Δεν επιτρέπεται όμως να βαφτίζουμε την ασυδοσία αντισυστημικότητα και τη δημαγωγία πατριωτισμό. 
Κι έρχομαι τώρα στην ουσία της σημερινής συζήτησης. 
Κύριε Πρόεδρε, κύριε Υπουργέ, κύριε Γενικέ Γραμματέα, κυρίες και κύριοι συνάδελφοι, η συζήτηση για τα ελληνικά λιμάνια είναι στην πραγματικότητα μια συζήτηση για το παραγωγικό μοντέλο της χώρας, για τη θέση της Ελλάδος στις θαλάσσιες μεταφορές και κυρίως για τον τρόπο με τον οποίο αντιλαμβανόμαστε την νησιωτικότητα. Για εμάς που εκπροσωπούμε τα νησιά και εμένα ιδιαίτερα, που είμαι Βουλευτής από τη Δωδεκάνησο, το ζήτημα έχει ακόμα μεγαλύτερη βαρύτητα. Στα νησιά το λιμάνι αποτελεί βασική υποδομή της οικονομικής και κοινωνικής ζωής. Από τα λιμάνια περνούν τα εμπορεύματα, οι άνθρωποι, οι επισκέπτες και μεγάλο μέρος της τοπικής οικονομικής δραστηριότητας. Η ποιότητα, λοιπόν, των λιμενικών υποδομών επηρεάζει άμεσα τη συνδεσιμότητα, την ανταγωνιστικότητα και τελικά την καθημερινότητα του κάθε νησιώτη. 
Το σχέδιο νόμου που συζητούμε επιχειρεί να αντιμετωπίσει προβλήματα που έχουν συσσωρευτεί επί χρόνια: διοικητικές εκκρεμότητες, διαφορετικά καθεστώτα λειτουργίας, καθυστερήσεις στον λιμενικό σχεδιασμό, ιδιοκτησιακές ασάφειες και θεσμικά εμπόδια, τα οποία δυσχεραίνουν έργα και επενδύσεις. 
Η κεντρική στόχευση του νομοσχεδίου είναι η δημιουργία ενός πιο λειτουργικού πλαισίου για τους Οργανισμούς Λιμένων και η επιτάχυνση της μετάβασης από τον σχεδιασμό στην υλοποίηση. Ήταν τόσος ξεκάθαρος και ο Υπουργός στην τοποθέτησή του. 
Στο άρθρο 3 γίνεται μια σημαντική παρέμβαση στην τιμολογιακή πολιτική των Οργανισμών Λιμένων. Δίνεται μεγαλύτερη επιχειρησιακή ευχέρεια στα διοικητικά τους συμβούλια, ώστε να προσαρμόζονται στις πραγματικές οικονομικές και λειτουργικές συνθήκες. Ταυτόχρονα όμως διατηρούνται δικλίδες δημοσίου ελέγχου για κρίσιμες κατηγορίες τελών, ιδιαίτερα στην ακτοπλοΐα και σε υπηρεσίες όπου δεν λειτουργεί επαρκής ανταγωνισμός. 
Αυτή η ισορροπία έχει σημασία. Οι λιμένες χρειάζονται οικονομική βιωσιμότητα και λειτουργική ευελιξία. Χρειάζονται, όμως και οι κανόνες που προστατεύουν τον χρήστη και ιδιαίτερα τον νησιώτη για τον οποίο η θαλάσσια μεταφορά αποτελεί αναγκαία συνθήκη της καθημερινότητάς του.
Με τα άρθρα 4 και 5 ρυθμίζονται ζητήματα που αφορούν στον λιμενικό σχεδιασμό. Η λογική είναι συγκεκριμένη: Τα master plans, οι περιβαλλοντικές διαδικασίες και οι απαιτούμενες εγκρίσεις πρέπει να έχουν αρμόδιο φορέα, χρηματοδότηση και τέλος, διοικητική συνέχεια.
Όμως, όταν μιλάμε για νησιωτικότητα, δεν μπορούμε να μιλάμε μόνο για υποδομές. Πρέπει να μιλάμε και για τους ανθρώπους που κρατούν ζωντανή την οικονομική και παραγωγική ζωή των νησιών μας και ένα κομμάτι αυτής της ζωής και αυτών των ανθρώπων είναι οι αλιείς μας. Γνωρίζουμε τις δυσκολίες που αντιμετωπίζουν οι επαγγελματίες αλιείς, με πρώτο το μεγαλύτερο βάρος στο κόστος πετρελαίου. Γι’ αυτό, η Κυβέρνηση προχώρησε στον διπλασιασμό της επιδότησης του αλιευτικού πετρελαίου από 16 σε 32 λεπτά το λίτρο για τους μήνες Απρίλιο και Μάιο και από 12 σε 24 λεπτά για τους μήνες Ιούνιο, Ιούλιο και Αύγουστο.
Αυτή είναι η έμπρακτη στήριξη και δεν είναι και δεν θα είναι η μόνη. Θα υπάρξει συνέχεια στη στήριξη των αλιέων και τους επόμενους μήνες με σχεδιασμό και αντιμετώπιση του κόστους τη συγκεκριμένη περίοδο που τους αφορά. Εξάλλου, δεν ξεχνάμε ότι 41 εκατομμύρια ευρώ καταβλήθηκαν το 2024 και το 2025 σε περίπου εννιάμισι χιλιάδες επαγγελματίες αλιείς για ζημιές στα δίχτυα τους και στα εργαλεία τους, ενώ 25 εκατομμύρια ευρώ δόθηκαν το 2022 πάλι σε εννιάμισι χιλιάδες αλιείς για το πρόσθετο κόστος και το χαμένο εισόδημα από την οικονομική κρίση. Έχουμε δείξει, λοιπόν, ότι είμαστε συνέχεια κοντά τους, δίπλα τους και καταλαβαίνουμε τι αντιμετωπίζουν.
Παράλληλα, υπάρχει πρόβλημα 16 εκατομμυρίων ευρώ για τον εκσυγχρονισμό των αλιευτικών σκαφών, ενώ σε ευρωπαϊκό επίπεδο ανοίγει ο δρόμος για τη στήριξη της ανανέωσης και αναβάθμισης του αλιευτικού στόλου για την περίοδο 2028-2034. Αυτό είναι το ζητούμενο, όχι μόνο να αντιμετωπίσουμε τις δυσκολίες της σημερινής ημέρας, αλλά να δημιουργούμε τις προϋποθέσεις για το αύριο των νησιών μας.
Και ακριβώς επειδή μιλάμε για το αύριο των νησιών, θέλω να σταθώ και σε ένα πολύ συγκεκριμένο ζήτημα που αφορά τη Ρόδο. Αντιμετωπίζει το νομοσχέδιο το πρόβλημα το οποίο έχει άμεσες συνέπειες στον σχεδιασμό του λιμένα. Μέσα στην καθορισμένη Ζώνη Λιμένα της Ρόδου υπάρχουν τμήματα των οποίων η κυριότητα ανήκει στον Δήμο Ρόδου. Η ύπαρξη διαφορετικού ιδιοκτησιακού καθεστώτος μέσα στην ίδια Λιμενική Ζώνη δημιούργησε μια πρακτική και διοικητική εκκρεμότητα ως προς την ένταξη των συγκεκριμένων εκτάσεων στον συνολικό αναπτυξιακό σχεδιασμό.
Το άρθρο 7 του νομοσχεδίου αντιμετωπίζει ακριβώς αυτό το ζήτημα. Προβλέπει ότι οι εκτάσεις αυτές διατηρούνται στην κυριότητα του Δήμου Ρόδου και ταυτόχρονα εντάσσονται, εφόσον αυτό απαιτεί ο σχεδιασμός, στο αναπτυξιακό πρόγραμμα και στη μελέτη διαχείρισης του λιμένα. Υπό τις προϋποθέσεις της νομοθεσίας προβλέπεται, επίσης, η δυνατότητα ένταξής τους σε διαδικασίες παραχώρησης, χωρίς να προηγηθεί απαλλοτρίωση υπέρ του Δημοσίου.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η σημασία της ρύθμισης βρίσκεται ακριβώς σε αυτήν τη λεπτή ισορροπία. Η δημοτική περιουσία παραμένει στον Δήμο Ρόδου. Παράλληλα, ένα ιδιοκτησιακό ζήτημα παύει να εμποδίζει τον ενιαίο σχεδιασμό της Λιμενικής Ζώνης. Πρόκειται για μία απάντηση σε ένα συγκεκριμένο ιδιοκτησιακό εμπόδιο και συνδέει την επίλυσή του με τη δυνατότητα ολοκληρωμένης οξοποίησης της Ζώνης του Λιμένα. Γι’ αυτό, η συζήτηση δεν πρέπει να σταματήσει στην επίλυση του ιδιοκτησιακού θέματος. Η διάταξη δημιουργεί το θεσμικό υπόβαθρο, από εδώ και πέρα, όμως, χρειάζεται ένας ώριμος και ολοκληρωμένος σχεδιασμός για το Λιμάνι της Ρόδου και χρειάζεται συνεργασία μεταξύ του Υπουργείου Ναυτιλίας, του Δήμου Ρόδου, του αρμόδιου φορέα διαχείρισης, της περιφέρειας και όλων των παραγωγικών φορέων.
Αυτές όλες οι εκκρεμότητες πρέπει να αποτελέσουν αντικείμενο της επόμενης φάσης και εδώ βρίσκεται μια ευρύτερη διάσταση του νομοσχεδίου. Όταν ένα λιμάνι λειτουργεί σωστά, ένα νησί αποκτά καλύτερους όρους οικονομικής λειτουργίας. Όταν ο σχεδιασμός καθυστερεί, ή οι αρμοδιότητες παραμένουν ασαφείς, το κόστος αυτής της καθυστέρησης μεταφέρεται στην τοπική κοινωνία και το πληρώνει ο νησιώτης.
Σημαντικές είναι και οι ρυθμίσεις του Β΄ Μέρους που αφορούν το Λιμενικό Σώμα.
Με το συγκεκριμένο νομοσχέδιο, κυρίες και κύριοι συνάδελφοι, επιχειρεί ο Υπουργός μας και η διοίκηση του Υπουργείου να επιλυθούν -και ευχαριστώ πάρα πολύ για την υπέροχη συνεργασία που υπάρχει μεταξύ ημών με τον Υπουργό και τους γενικούς γραμματείς του Υπουργείου και τη στρατιωτική διοίκηση- τα πρακτικά προβλήματα με τις ενέργειες που επιχειρείτε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κόφτης! Εσείς τον ψηφίσατε!
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παππά.
Καλείται στο Βήμα τώρα ο Βουλευτής Β3΄ Νότιου Τομέα Αθηνών με την Κοινοβουλευτική Ομάδα «Πλεύση Ελευθερίας», ο κ. Σπυρίδων Μπιμπίλας.
ΣΠΥΡΙΔΩΝ ΜΠΙΜΠΙΛΑΣ: Ευχαριστώ, κύριε Πρόεδρε.
Σήμερα είμαστε εδώ για να μιλήσουμε για αυτό το σχέδιο το φιλόδοξο για την ενίσχυση λειτουργίας Οργανισμών Λιμένων και λοιπές διατάξεις. Βέβαια, βρισκόμαστε σε ένα περιβάλλον όχι ευτυχές, ένα δυστοπικό περιβάλλον, όπου τις προηγούμενες μέρες ο κ. Ρούμπιο καπηλεύτηκε τις αξίες της αρχαίας ελληνικής δημοκρατίας για να εξυπηρετήσει τα αμερικανικά συμφέροντα και δεν βρήκε ούτε μία λέξη να πει για την κατεχόμενη Κύπρο, για την οποία εμάς η ψυχή μας πονάει.
(Χειροκροτήματα από την πτέρυγα της Πλεύσης Ελευθερίας)
Μέσα σε αυτό το κλίμα των συνεχών σκανδάλων που ζούμε και απογοητευόμαστε, που αποκαλύπτονται συνέχεια σκάνδαλα που προέρχονται κυρίως από τη δική σας παράταξη, όπως αυτό τελευταία της υγείας που έφτασε στο σημείο να πεθάνει ένας πολύ γνωστός τραγουδιστής εξαιτίας των γιατρών που δεν ήταν γιατροί, όπως αυτό το σκάνδαλο του δήθεν αρχηγίσκου της δεξιάς παράταξης που έφαγε λεφτά από το Δημόσιο.
Τα προβλήματα τρέχουν και εδώ οι τηλεοράσεις αποκοιμίζουν τον κόσμο, δείχνοντας μόνο αυτά τα προβλήματα, δείχνοντας τις διενέξεις του ζεύγους που έκανε αυτή τη φαραωνική συναυλία στο ΟΑΚΑ, λες και τα προβλήματα δεν τρέχουν.
Εδώ ποια είναι τα προβλήματα; Ο κόσμος δεν έχει να πληρώσει. Έχει ενοίκια που είναι πανάκριβα, που δεν υπάρχει κάποιος για να τα σταματήσει και οι τηλεοράσεις ασχολούνται με το «πέρα βρέχει».
Συζητάμε, λοιπόν, αυτό το νομοσχέδιο και νομίζω ότι πρέπει να ξεκινήσουμε από το αυτονόητο. Κανείς σε αυτήν την Αίθουσα δεν μπορεί να είναι απέναντι στην ανάγκη να εκσυγχρονιστούν τα ελληνικά λιμάνια. Δεν μπορεί να είναι κανείς απέναντι στην ανάγκη για καλύτερες υποδομές, ασφαλέστερα λιμάνια, νέες επενδύσεις, λιγότερη γραφειοκρατία και καλύτερη σύνδεση των λιμένων με την παραγωγή και την τοπική οικονομία.
Εδώ, όμως, βρίσκεται η διαφορά μας. Το ερώτημα δεν είναι απλά εάν τα λιμάνια θα είναι περισσότερο ανταγωνιστικά. Το ερώτημα είναι ποιος θα τα λειτουργεί, ποιος θα αποφασίζει για αυτά, ποιος θα καρπώνεται τα οφέλη της ανάπτυξης και ποιος θα πληρώνει το κόστος. Διότι το λιμάνι δεν είναι μια ανώνυμη εταιρεία, αλλά είναι μία στρατηγική δημόσια υποδομή. Είναι ο δρόμος ενός νησιώτη προς την ηπειρωτική Ελλάδα, ο χώρος εργασίας χιλιάδων ανθρώπων, η πύλη εισόδου πρώτων υλών και εξαγωγής ελληνικών προϊόντων. Είναι ο κρίκος της εφοδιαστικής αλυσίδας, είναι τμήμα της Πολιτικής Προστασίας, της εθνικής ασφάλειας και του τουρισμού. Ακριβώς γι’ αυτό δεν μπορούμε να αντιμετωπίζουμε τα λιμάνια αποκλειστικά με τη λογική μιας εταιρείας που πρέπει να αυξήσει την εμπορική της αξία. Αυτό δεν το λέω αυθαίρετα.
Το άρθρο 1 του νομοσχεδίου βάζει ως κεντρικούς στόχους την προσέλκυση επενδύσεων, την οικονομική βιωσιμότητα και τη δημιουργία ενός σύγχρονου και ανταγωνιστικού περιβάλλοντος. Ακούγεται θετικό, αλλά αναζητήσαμε στο ίδιο κείμενο τις λέξεις «κοινωνική ανταποδοτικότητα», «εργαζόμενοι», «τοπική κοινωνία», «δημοκρατικός έλεγχος», «προσιτές υπηρεσίες», «περιβαλλοντική προστασία». Και εδώ αρχίζουν τα ερωτήματα.
Πρώτη μεγάλη αλλαγή βρίσκεται στο άρθρο 3. Μέχρι σήμερα το άρθρο 82 του ν. 5042/2023 προέβλεπε κοινή υπουργική απόφαση για την έγκριση της τιμολογιακής πολιτικής συγκεκριμένων Οργανισμών Λιμένων.
Το άρθρο 11 του σημερινού νομοσχεδίου καταργεί τη διάταξη αυτή και το άρθρο 3 μεταφέρει κατά κανόνα τη διαμόρφωση της τιμολογιακής πολιτικής στα ίδια τα διοικητικά συμβούλια των Οργανισμών.
Υπουργικός έλεγχος διατηρείται για ορισμένες, για συγκεκριμένες κατηγορίες τελών, μεταξύ άλλων για επιβατικά πλοία και για δραστηριότητες χωρίς ουσιαστικό ανταγωνισμό, όταν η αύξηση υπερβαίνει το 3% πέρα από την τιμαριθμική αναπροσαρμογή.
Εδώ να σταθούμε: Η Κυβέρνηση μιλάει για ευελιξία, αλλά η ευελιξία για τη διοίκηση ενός λιμανιού μπορεί πολύ εύκολα να μετατραπεί σε επιβάρυνση για εκείνον που χρησιμοποιεί το λιμάνι. Ποιος το χρησιμοποιεί; Δεν είναι μόνο μια μεγάλη πολυεθνική μεταφορών. Είναι η μικρή ελληνική επιχείρηση, ο παραγωγός, ο έμπορος, ο ακτοπλόος. Είναι ο επαγγελματίας και στο τέλος της αλυσίδας είναι ο ίδιος ο πολίτης που πληρώνει το προϊόν στο ράφι και αυτό δεν αποτελεί καμία αριστερή υπερβολή.
Στην ακρόαση των φορέων ο εκπρόσωπος του ΣΕΒ επεσήμανε ότι οι λιμενικές χρεώσεις επηρεάζουν άμεσα το κόστος εισαγωγών και εξαγωγών, την ανταγωνιστικότητα της βιομηχανίας και τελικά, τις τιμές των προϊόντων. Ζήτησε, μάλιστα, εγγυήσεις διαφάνειας και αναλογικότητας.
Όταν, λοιπόν, ακόμα και ο ΣΕΒ επισημαίνει τον κίνδυνο μετακύλισης του κόστους στον πολίτη, ίσως η Κυβέρνηση θα έπρεπε να ακούσει όσους ζητούν ισχυρότερο δημόσιο έλεγχο.
Και βέβαια, υπάρχει και κάτι ακόμα. Στην ίδια συνεδρίαση ακούσαμε από εκπρόσωπο των λιμένων ότι οι σημερινές τιμές είναι χαμηλές σε σχέση με τη διεθνή πρακτική και πως η νέα δυνατότητα τιμολόγησης θα αυξήσει και την αξία των λιμανιών μας.
Αυτή η φράση αποτυπώνει τη διαφορά μας. Εσείς κοιτάτε πρωτίστως την αξία του λιμανιού ως περιουσιακού στοιχείου και εμείς κοιτάμε την αξία του λιμανιού για την κοινωνία. Ένα λιμάνι μπορεί να γίνει οικονομικά ακριβότερο και ταυτόχρονα, κοινωνικά φτωχότερο. Μπορεί να αυξάνει την απόδοση μιας επένδυσης και ταυτόχρονα, να αυξάνει το κόστος για την τοπική οικονομία.
Η ανάπτυξη δεν μετριέται μόνο στον ισολογισμό μιας ανώνυμης εταιρείας, αλλά μετριέται με το αν ο εργαζόμενος έχει αξιοπρεπή εργασία, στο αν το νησί έχει φθηνή και ασφαλή σύνδεση, αν ο δήμος έχει πόρους, αν ο πολίτης δεν πληρώνει ακριβότερο προϊόν, επειδή κάπου στην αλυσίδα κάποιος αποφάσισε ότι πρέπει να αυξηθεί η απόδοση ενός λιμενικού περιουσιακού στοιχείου.
Και αυτό μας φέρνει στο δεύτερο μεγάλο ζήτημα, το Υπερταμείο, την ΕΕΣΥΠ, το σημερινό Εθνικό Αναπτυξιακό Ταμείο. Στο άρθρο 4 ενισχύεται ο ρόλος του ως αρχής σχεδιασμού λιμένων. Δεν αμφισβητούμε ότι χρειάζεται συντονισμός, δεν αμφισβητούμε πως υπάρχουν καθυστερήσεις στα master plan και ότι για χρόνια σημαντικά έργα έχουν κολλήσει ανάμεσα σε συναρμόδιες υπηρεσίες. Όμως, γιατί η απάντηση σε κάθε διοικητική αδυναμία του κράτους πρέπει να είναι η μεταφορά ακόμα περισσότερων αρμοδιοτήτων σε έναν χρηματοοικονομικό φορέα; Γιατί δεν ενισχύουμε το ίδιο το Υπουργείο, τις δημόσιες υπηρεσίες, τους οργανισμούς λιμένων; Γιατί δεν δημιουργούμε ένα πραγματικά δημοκρατικό, ελεγχόμενο εθνικά σχέδιο λιμενικής πολιτικής;
Μάλιστα, στην Επιτροπή, ο ίδιος ο εκπρόσωπος της Περιφέρειας Κρήτης επισήμανε ότι γίνεται μετατόπιση του κέντρου βάρους από τα λιμάνια και τους περιφερειακούς μηχανισμούς προς το Υπερταμείο, το οποίο χαρακτήρισε χρηματοοικονομικό μηχανισμό.
Εδώ, λοιπόν, υπάρχει μια αντίφαση. Τα ίδια τα λιμάνια λένε «χρειαζόμαστε ανθρώπους». Οι κοινωνίες λένε «χρειαζόμαστε συμμετοχή». Οι περιφέρειες λένε «χρειαζόμαστε ρόλο». Και η Κυβέρνηση απαντά: Περισσότερη υπερσυγκέντρωση στο Υπερταμείο.
Δεν είναι αυτό αποκέντρωση, δεν είναι αυτός συμμετοχικός σχεδιασμός. Είναι συγκεντρωτισμός με εταιρικό λεξιλόγιο. Και το ζήτημα αυτό γίνεται ακόμα πιο χαρακτηριστικό, όταν βλέπουμε τη χρηματοδότησή του. Προβλέπεται ετήσια παρακράτηση 25.000 ευρώ ανά λιμένα, υπό τις συγκεκριμένες προϋποθέσεις του άρθρου, ενώ ειδικά για τα αναπτυξιακά προγράμματα του Πειραιά και της Θεσσαλονίκης, προβλέπονται εφάπαξ ποσά 120.000 και 100.000 ευρώ αντίστοιχα, τα οποία παρακρατούνται πριν από την απόδοση του αντισταθμιστικού τέλους στους οικείους δήμους.
Και εμείς ρωτάμε το απλό: Γιατί πριν φτάσει αυτό το όφελος στην πόλη που σηκώνει το βάρος της λιμενικής δραστηριότητας, πρέπει πρώτα να χρηματοδοτηθεί ο κεντρικός μηχανισμός; Ποιος σηκώνει την κυκλοφορία των φορτηγών; Ποιος σηκώνει τον θόρυβο; Ποιος αντιμετωπίζει αυτή την ατμοσφαιρική ρύπανση; Ποιος διαθέτει το παραλιακό μέτωπο; Ποιος βλέπει τη γειτονιά του να αλλάζει από τη λειτουργία του λιμανιού; Ο δήμος και η τοπική κοινωνία.
Δεν μπορεί, λοιπόν, η αυτοδιοίκηση να αντιμετωπίζεται ως ένας απλός αποδέκτης όσων περισσέψουν στο τέλος. Θέλουμε ισχυρή και θεσμοθετημένη εκπροσώπηση των δήμων και των περιφερειών εκεί που λαμβάνονται ακριβώς οι αποφάσεις. Όχι απλώς μια διαβούλευση, όταν όλα έχουν ήδη αποφασιστεί εκ των προτέρων.
Το ίδιο ισχύει και για τους εργαζόμενους. Μιλάμε για λιμάνια, μιλάμε για ανάπτυξη, για νέες επενδύσεις και δραστηριότητες. Όμως, πόσο χώρο δίνει αυτό το νομοσχέδιο στη φωνή εκείνων που θα δουλεύουν σε αυτές τις υποδομές; Πού είναι η συζήτηση για τις εργασιακές σχέσεις, για την ασφάλεια, για την επαρκή στελέχωση; Δεν θέλουμε ευρωπαϊκά λιμάνια μόνο ως προς την κερδοφορία τους. Θέλουμε ευρωπαϊκές συνθήκες εργασίας, λιμάνια ασφαλή για τους εργαζομένους, τους επιβάτες και τις πόλεις που τα φιλοξενούν.
Και επί τη ευκαιρία: Γιατί, όπως γίνεται στη Θεσσαλονίκη, όπου υπάρχουν θαλάσσιες συγκοινωνίες που ενώνουν το παραλιακό μέτωπο, δεν γίνεται αυτό και στην Αθήνα, ώστε από τον Πειραιά να ξεκινούν πλοιάρια, όπως πάνε στη Σαλαμίνα, να πηγαίνουν στο Φάληρο, στη Γλυφάδα, στο Σούνιο;
Δεν έχω χρόνο, δυστυχώς, για να πω και τα υπόλοιπα, αλλά υπό τις παρούσες συνθήκες, με αυτά που μας έχετε πει, δεν μπορούμε να συγκατανέψουμε σε αυτό το νομοσχέδιο.
Σας ευχαριστώ πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπιμπίλα.
Σειρά έχει στο Βήμα η ανεξάρτητη Βουλευτής Α΄ Ανατολικής Αττικής, η κ. Καραγεωργοπούλου Ελένη.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Κύριε Υπουργέ, για μία και πλέον εβδομάδα οι αλιείς κρατούν τα σκάφη τους δεμένα στα λιμάνια. Βασικό, αλλά όχι μόνο αίτημα της απεργίας τους, είναι η κρατική επιδότηση για να αντιμετωπιστούν οι υπέρογκες τιμές στα καύσιμα. Σημειωτέον ότι δηλώνουν ήδη 40 εκατομμύρια τη ζημιά τους από την εκτόξευση του κόστους του πετρελαίου.
Μέχρι σήμερα, δεν έχετε επιλέξει να συναντηθείτε με εκπροσώπους των αλιέων. Νομίζω ότι οφείλετε μια εξήγηση γιατί δεν το πράξατε. Αντ’ αυτού, βρεθήκατε σε τηλεοπτικό σταθμό να δηλώνετε ότι το σκέφτεστε και ότι η Κυβέρνηση αντιμετωπίζει τα προβλήματά τους και σκοπεύει να ασχοληθεί με το θέμα.
Σήμερα, ο κύριος Πρωθυπουργός στην Αρναία Χαλκιδικής υποσχέθηκε στους αλιείς -όπως προείπατε εξάλλου σε παρέμβασή σας- ότι θα ασχοληθεί ο ίδιος προσωπικά με το ζήτημα των αλιέων.
Αλήθεια, ο κύριος Πρωθυπουργός, όταν λίγες ημέρες πριν, στον Σύνδεσμο Επιχειρήσεων και Βιομηχανιών έταξε 95 περίπου εκατομμύρια για την κάλυψη ενεργειακού κόστους των επιχειρήσεων, γιατί δεν επιφυλάχθηκε να σκεφτεί για τα δικά του ζητήματα; Γιατί εκεί υπάρχουν χρήματα, ενώ εδώ όχι και θα το σκεφτείτε;
Άρα, δεν πρόκειται για πολιτική εμπαιγμού και επικοινωνίας και μόνο ενός αφηγήματος, το οποίο πλέον δεν έχει κανένα έρεισμα στην πραγματικότητα; Νομίζω ότι δεν μπορείτε πλέον να ξεγελάσετε ούτε τη Βουλή, ούτε τους Έλληνες πολίτες, ούτε την ελληνική κοινωνία, αλλά ούτε και τους αλιείς.
Και βέβαια, είναι οξύμωρο -όχι όμως για τη δική σας Κυβέρνηση- ότι δεν υφίσταται εδώ ο Υπουργός Εσωτερικών ή Υφυπουργός ή κάποιος άλλος, τέλος πάντων, που να πρέπει και να μπορεί να υποστηρίξει τη διάταξη που έχετε φέρει εμβόλιμα στο δικό σας νομοσχέδιο και αφορά στον Κώδικα Τοπικής Αυτοδιοίκησης. Μέσα σε λίγους μήνες καταργείτε -διορθώνετε, λέτε- διατάξεις με τις οποίες καταργήσατε άλλες προηγούμενες διατάξεις, χωρίς να εξηγείτε τίποτα, χωρίς να έχετε τοποθετηθεί σε σειρά συνεδριάσεων στην Επιτροπή, όπου βρεθήκατε σε ορισμένες από αυτές και δεν βρίσκετε κανέναν λόγο να απολογηθείτε για αυτό ούτε υπάρχει στέλεχος της Κυβέρνησης που να μπορεί να υποστηρίξει αυτού του είδους τη διάταξη και να εξηγήσει ποια ζητήματα παρουσιάστηκαν και καταργημένες διατάξεις επανέρχονται, πόσοι διαγωνισμοί προμήθειας πετρελαιοειδών επηρεάστηκαν, αν υπήρχαν καθυστερήσεις, ματαιώσεις ή άγονοι διαγωνισμοί, πώς αντιμετωπίζονται οι πράξεις που έγιναν στο ενδιάμεσο διάστημα.
Ποιος θα τα υποστηρίξει αυτά; Ποιος θα εξηγήσει στους Έλληνες πολίτες και στους δήμους τι ακριβώς έχει συμβεί; Και φυσικά, υπάρχει η τροπολογία που ήρθε να υποστηρίξει ο λεγόμενος Υφυπουργός των Οικονομικών, ο κ. Μαρκόπουλος. Μάλιστα. Αφορά στο πετρέλαιο θέρμανσης, ένα μέτρο που αφορά νοικοκυριά, αλλά και κάθε πραγματική μείωση του κόστους θέρμανσης, που είναι αναγκαία τη σημερινή εποχή και είναι πάγιο αίτημα της ελληνικής κοινωνίας, γιατί θα παγώσει ο κόσμος τον χειμώνα. ήδη δεν μπορεί να μετακινηθεί, γιατί το κόστος της βενζίνης και του πετρελαίου κίνησης είναι πολύ υψηλό. Οι άνθρωποι δεν μπορούν να πάνε στις δουλειές τους.
Εκτός των άλλων, αντιμετωπίζουν τη στεγαστική κρίση, για την οποία δεν παίρνετε κανένα μέτρο. Και είπατε ότι θα δώσετε μια μικρή επιδότηση από 15 έως 31 Οκτωβρίου, χωρίς να προσδιορίσετε το ύψος αυτής της επιδότησης. Γιατί; Τι ακριβώς θα ψηφίσει η Βουλή σήμερα; Γιατί σε προηγούμενη ρύθμιση τον Απρίλιο του 2026 μιλήσατε για 16 λεπτά ανά λίτρο;
Σήμερα τι επιχειρείτε; Τελικά, τι θα μείνει στον καταναλωτή; Αν αυτού του είδους η επιδότηση για ορισμένο χρονικό διάστημα σημαίνει -ή το εμφανίζετε ότι σημαίνει- μια διευκόλυνση στον πολίτη, όταν δεν ορίζεται ποιο είναι αυτό το ποσό, τίποτα δεν είναι σαφές. Το σαφές μπορεί να προκύψει μέσα από ποσοτικούς στόχους, πηγές δεδομένων και μέσα από έναν φορέα παρακολούθησης, τον οποίο δεν εμφανίζετε.
Μπορώ, επίσης, να σας αντιλέγω στον ισχυρισμό ότι πρόκειται για ένα μέτρο το οποίο θα ανακουφίσει την κοινωνία, την ερώτηση με αίτηση κατάθεσης εγγράφων που κατέθεσα τον περασμένο Αύγουστο στο Υπουργείο Εθνικής Οικονομίας και Οικονομικών, όπου το Γενικό Λογιστήριο απάντησε ότι για το έτος 2026, η αύξηση των καθαρών δαπανών αναμένεται να υπερβεί σημαντικά τον ετήσιο στόχο, χωρίς να υπερβαίνει το σωρευτικό όριο και ότι απομένει δημοσιονομικό περιθώριο 0,1% του ΑΕΠ. Απόλυτο ποσό δεν δώσατε.
Σήμερα, λοιπόν, το ερώτημα τίθεται με ακόμα πιο συγκεκριμένο τρόπο: Αν το διαθέσιμο περιθώριο το προσδιορίζετε στο 0,1% του ΑΕΠ και ταυτόχρονα δηλώνετε ότι οι πόροι για τη σημερινή ρύθμιση έχουν εξασφαλιστεί, ποιο ακριβώς ποσό έχετε προβλέψει για το πετρέλαιο θέρμανσης; 
Και στο σημείο αυτό έρχεται φυσικά και το προσχέδιο του προϋπολογισμού του 2027, το οποίο εκτιμά ότι το πρωτογενές πλεόνασμα του 2026 θα διαμορφωθεί στα 9,55 δισεκατομμύρια ευρώ έναντι της αρχικής πρόβλεψης που ήταν 7,21 δισεκατομμύρια ευρώ, περίπου 2,34 δισεκατομμύρια ευρώ υψηλότερα. Για το 2027 προβλέπει, επίσης, φορολογικά έσοδα 77,88 δισεκατομμύρια ευρώ, περίπου 2,15 δισεκατομμύρια ευρώ περισσότερα από το 2026.
Δεν λέμε ότι αυτά τα 2,34 δισεκατομμύρια ευρώ αποτελούν αυτομάτως διαθέσιμο δημοσιονομικό χώρο, αλλά λέμε ότι όταν το πρωτογενές αποτέλεσμα υπερβαίνει αισθητά την αρχική πρόβλεψη, ότι τα φορολογικά έσοδα συνεχίζουν να αυξάνονται, η Κυβέρνηση οφείλει να εξηγήσει καθαρά ποιες προτεραιότητες επιλέγει μέσα στα πραγματικά δημοσιονομικά όρια. 
Η επιδότηση δεν είναι φυσικά το μόνο διαθέσιμο εργαλείο. Υπάρχουν παρεμβάσεις στον ειδικό φόρο κατανάλωσης, στα περιθώρια κέρδους και στη φορολογική αντιμετώπιση των έκτακτων κερδών, ενώ η Κυβέρνηση οφείλει να εξηγήσει αν τις εξέτασε, γιατί τις απορρίπτει και γιατί επιλέγει τη συγκεκριμένη λύση. Το κρίσιμο, λοιπόν, ερώτημα είναι ποιο δημοσιονομικό όριο έχετε θέσει για την παρέμβαση και με ποιον μηχανισμό θα προσαρμόζεται, ώστε η στήριξη να είναι ουσιαστική και η τελική τιμή πραγματικά ανεκτή για το κάθε νοικοκυριό.
Και στον πολύ λίγο χρόνο των δύο λεπτών που μου απομένει, θα έρθω στα ειδικότερα σημεία του νομοσχεδίου. Επιτρέψτε μου, λοιπόν, να σας πω ότι τέθηκαν επανειλημμένα πολύ σοβαρά ερωτήματα από τους περισσότερους εισηγητές και ανεξάρτητους Βουλευτές, αλλά δεν απαντήσατε σε κανένα από αυτά. 
Ένα από τα ερωτήματα που δεν αφορούσε αμιγώς το νομοσχέδιο, αλλά την πολιτική σας στο αρμόδιο Υπουργείο, το έθεσε και η κ. Πέρκα λίγο πιο νωρίς και αφορούσε το πολύ σοβαρό και σημαντικό για την κοινωνία του Λαυρίου θέμα σε σχέση με το επιτρεπτό της συμμετοχής στη διαγωνιστική διαδικασία της εξαγοράς από την Israel Shipyards του πλειοψηφικού πακέτου του 51% από τον Οργανισμό Λιμένος Λαυρίου σε μια διαδικασία πολύ αμφιλεγόμενη, για την οποία δεν δηλώνετε και δεν εμφανίζετε αν πραγματικά προβλέφθηκε η ρήτρα εθνικής ασφάλειας. Δεν υπάρχει καμία καθαρή απάντηση. Περιμένω ακόμα, λοιπόν, μία σαφή τοποθέτηση για το λιμάνι του Λαυρίου.
Όσον αφορά τώρα τη Σούδα και τα υπόλοιπα λιμάνια, έχετε επιλέξει μία συγκεκριμένη πολιτική. Δυστυχώς η πολιτική αυτή δεν αφορά όλα τα λιμάνια της χώρας και δεν άφορα οπωσδήποτε τις τοπικές κοινωνίες, την ιστορικότητά τους και την αύξηση ή άνοδο, αν θέλετε, της αξίας της περιουσίας των πολιτών που ζουν σε συγκεκριμένες περιοχές που έχουν λιμάνια με τον τρόπο που οραματίζεστε τις επενδύσεις. 
Όλα τα ζητήματα του νομοσχεδίου, λοιπόν, είναι ανοιχτά και αναπάντητα και περιμένω την τοποθέτησή σας.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Καραγεωργοπούλου. 
Και τώρα καλείται στο Βήμα ο Βουλευτής Κέρκυρας του ΠΑΣΟΚ-Κινήματος Αλλαγής κ. Αλέξανδρος Αυλωνίτης. Θα ακολουθήσει ο κ. Ιωάννης Κόντης, ενώ στη συνέχεια έχει ζητήσει να κάνει την κύρια αγόρευσή του ο κ. Καραθανασόπουλος, Κοινοβουλευτικός Εκπρόσωπος του ΚΚΕ και θα επανέλθουμε στον κατάλογο των Βουλευτών με την κ. Βατσινά. Το λέω για να έχουμε μία αίσθηση της σειράς. 
Ορίστε, κύριε συνάδελφε, έχετε τον λόγο. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, μου είναι αδύνατο να μη μιλήσω για κάποια επίκαιρα θέματα, διότι αυτός είναι και ο βασικός ρόλος της Βουλής. 
Έρχομαι, λοιπόν, στην επίσκεψη Ρούμπιο. Χθες ο Κοινοβουλευτικός Εκπρόσωπος του ΠΑΣΟΚ κ. Μάντζος έθεσε ένα κρίσιμο ερώτημα που αφορά το τι σημαίνει στην πράξη ο στρατηγικός διάλογος Ελλάδας και Ηνωμένων Πολιτειών. Δεν αρκούν οι κοινές επιδιώξεις και τα κοινά συμφέροντα. Χρειάζονται κοινές αξίες, σεβασμός στο Διεθνές Δίκαιο και σαφείς δεσμεύσεις για την ειρήνη και τη σταθερότητα. Δεν ξέρω τι έγινε, περιμένουμε. Όμως, ο Άδωνις Γεωργιάδης είναι εξαιρετικά ενθουσιασμένος. Πριν από λίγο διάβαζα στο διαδίκτυο πως θεωρεί ότι η ομιλία του Ρούμπιο στην Πνύκα είναι η καλύτερη ομιλία που έχει ακούσει ποτέ στη ζωή του. Προσέξτε, στη ζωή του! Έβγαλε, δηλαδή, από το κάδρο τον κ. Μητσοτάκη, τον «Επιτάφιο του Περικλέους» -ποιον άλλον να πω;- την «Επί του Όρους ομιλία» του Χριστού; Μα, τέτοια γελοιότητα, τέτοια δουλικότητα, επειδή ήρθε ο κ. Ρούμπιο; Έχετε αντιληφθεί πού βαδίζει αυτό το κοινοβουλευτικό σύστημα με τέτοιους Υπουργούς, με τέτοιους εκπροσώπους; Μου θύμισε τον Παναγιώτη Κανελλόπουλο όταν είχε έρθει ο Βαν Φλιτ εδώ που του είπε «Στρατηγέ μου, ιδού ο στρατός σας», τότε που άρχισε ο εμφύλιος. Δεν του λέει κάποιος, κύριε Υπουργέ, τι γελοιότητες είναι αυτές; Τι γελοιότητες είναι αυτές! 
Ο κ. Ρούμπιο ερωτηθείς για τα ελληνοτουρκικά, μίλησε για ιδιωτικές συνομιλίες. Δεν απάντησε, δεν δεσμεύτηκε. Μίλησε για ιδιωτικές συνομιλίες για τα μεγαλύτερα θέματα που αντιμετωπίζει η Ελλάδα εδώ και δεκαετίες τώρα, τις ελληνοτουρκικές διενέξεις-διαφορές, για την Κύπρο, την Ανατολική Μεσόγειο. Αυτά θα λυθούν με ιδιωτικές συνομιλίες, δηλαδή με την κρυφή διπλωματία. Παρά ταύτα, η Κυβέρνηση είπε ότι αλίμονο, ήταν η καλύτερη επίσκεψη Υπουργού Εξωτερικών στην Ελλάδα, επίσκεψη που έλυσε μία σειρά από σοβαρότατα προβλήματα. Δεν θα πάμε καλά έτσι. Μην καλωσορίζετε τόσο πολύ τον κ. Ρούμπιο. Ας μείνουμε σ’ αυτά, στο ότι έχουμε μία συμμαχία, ενώ φυσικά ανακαλύπτονται και αμοιβαία συμφέροντα που επιλύονται έτσι, αλλά όχι όμως με αυτή την κατάσταση, με αυτόν τον τρόπο.
Αλήθεια, αυτό είναι ένα ζήτημα που δεν το ξέρω, εκτός κι αν κλεισμένος εδώ στη Βουλή δεν το διάβασα, δεν το άκουσα. Ποιες είναι οι δεσμεύσεις; Ποιο ήταν το αποτέλεσμα αυτής της συνάντησης; Θα πει η Κυβέρνηση τι συζήτησαν συγκεκριμένα, ώστε να έχουμε κι εμείς μια άποψη γύρω από το ζήτημα αυτό; Ελπίζω να γίνει κάποια συνάντηση μεταξύ των Αρχηγών ή σε κάθε περίπτωση να έρθει εδώ ο κ. Μητσοτάκης και να μας πει ορισμένα πράγματα.
Την ίδια ώρα, ενώ έχουμε αυτή την τόσο μεγάλη και επίσημη επίσκεψη του κ. Ρούμπιο, ο οποίος μάλιστα ζήτησε και την Πνύκα, την οποία του δώσαμε -και καλά κάναμε, δεν χάθηκε ο κόσμος, ενώ ήταν και πολύ ωραίο το σκηνικό της ομιλίας του-, έχουμε και την ακρίβεια που είναι και παραμένει το μεγαλύτερο πρόβλημα της κοινωνίας μας. Στα πανάκριβα ήδη πρώτης ανάγκης και στα υψηλότατα ενοίκια προστίθεται στην έναρξη του χειμώνα και το κόστος της θέρμανσης. Ολόκληροι κλάδοι δυσκολεύονται να επιβιώσουν, όπως οι αλιείς. Είδα την ιχθυαγορά στην τηλεόραση και δεν υπήρχε ψυχή. Δεν υπήρχε ψυχή! Ποιος φταίει; Οι αλιείς φταίνε; Εσείς, πού είστε; Δεν κυβερνάτε;  
Όλο αυτό οφείλεται στην εκρηκτική αύξηση του κόστους λειτουργίας και στην απουσία ουσιαστικών μέτρων στήριξης. Την ακρίβεια την παραδέχεστε κιόλας ως Κυβέρνηση, αλλιώς δεν θα φέρνατε τροπολογία της τελευταίας στιγμής για την επιδότηση του πετρελαίου θέρμανσης από τις 15 έως τις 31 Οκτωβρίου. Μόνο που μας ζητάτε να ψηφίσουμε μια επιδότηση, χωρίς να μας λέτε ποια θα είναι η επιδότηση -το ποσό, δηλαδή,  ανά λίτρο- η οποία θα αποφασιστεί προφανώς εντός του Γραφείου του κυρίου Πρωθυπουργού. 
Εσείς που απαιτείτε κοστολογημένες και ξεκάθαρες προτάσεις, φέρνετε προς ψήφιση μια επιδότηση χωρίς να προσδιορίζετε ούτε το ύψος της ούτε το κόστος της. Δεν είναι μια αντιφατικότητα αυτή; Σε εμάς μιλάτε γι' αυτές τις προτάσεις που κάνουμε στη Διεθνή Έκθεση Θεσσαλονίκης. Εσείς; Πείτε μας, βρε αδερφέ, τι λεφτά θα διαθέσετε για το κόστος θέρμανσης για να ενισχύσετε τον ελληνικό λαό; 
Αυτή ακριβώς, λοιπόν, είναι η διαφορά με τις δύο τροπολογίες που καταθέτει το ΠΑΣΟΚ με συγκεκριμένες παρεμβάσεις για τη στήριξη της νησιωτικότητας και των κοινωνικών ομάδων που πλήττονται βάναυσα. 
Η πρώτη αφορά τους επαγγελματίες αλιείς που ανέφερα πριν από λίγο και οι οποίοι βλέπουν το κόστος των καυσίμων να εξανεμίζει το εισόδημά τους και να απειλεί τον βιοπορισμό τους. 

Προτείνουμε έκτακτη ενίσχυση για τα αλιευτικά καύσιμα από την 1η Μαρτίου έως τις 31 Δεκεμβρίου του 2026 με ποσό πενήντα λεπτών ανά επιλέξιμο λίτρο εντός των ορίων του ευρωπαϊκού πλαισίου και άμεση αξιοποίηση των διαθέσιμων ευρωπαϊκών και εθνικών πόρων. Δεν υπάρχει δικαιολογία για άλλη αναμονή. Υπάρχουν τα ευρωπαϊκά εργαλεία, υπάρχει το θεσμικό πλαίσιο, υπάρχει συγκεκριμένη πρόταση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η δεύτερη τροπολογία, την ανέφερε και ο Πρόεδρος, ο κ. Ανδρουλάκης, αφορά συνολικά τη νησιωτική Ελλάδα και αποκαθιστά μια κατάφωρη αδικία. Προτείνουμε από την 1η Ιανουαρίου του 2027 μείωση του ΦΠΑ κατά 30% σε όλα τα νησιά έως τις τρεις χιλιάδες εκατό κατοίκους, γιατί η νησιωτικότητα δεν αλλάζει ανάλογα με την περιφέρεια στην οποία βρίσκεται ένα νησί. Τα Διαπόντια Νησιά της Κέρκυρας δεν έχουν τις ίδιες και ίσως μεγαλύτερες, σε κάποιες περιπτώσεις, δυσκολίες με οποιοδήποτε άλλο μικρό νησί της χώρας. 
Για τα μεγαλύτερα νησιά το ανέφερε -και νομίζω ότι είναι ένα κομβικό σημείο των προτάσεων του ΠΑΣΟΚ- και θα πρέπει ό,τι ειπώθηκε σήμερα από τον κ. Ανδρουλάκη και από όλους εμάς να γίνει το ουσιαστικότερο, το κεντρικότερο θέμα στην Ελλάδα και μέσω των μέσων μαζικής ενημέρωσης να διαχυθεί. Προτείνουμε, λοιπόν, για τα μεγαλύτερα νησιά έως εκατόν τριάντα χιλιάδες κατοίκους, όπως η Κέρκυρα, μηχανισμό αντισταθμιστικής απόδοσης εσόδων, των εσόδων δηλαδή που απορρέουν από τον ΦΠΑ. Δηλαδή, αντίστοιχη με τη διαφορά που θα προέκυπτε από τον μειωμένο φόρο, να επιστρέφουν αυτοί οι φόροι στις τοπικές κοινωνίες για τις ανάγκες και τις υποδομές τους. Θα είναι, ουσιαστικά, ένα ταμείο ξεχωριστό που δεν θα έχει καμία δυνατότητα η Κυβέρνηση να πάρει αυτά τα λεφτά, θα πέφτουν στην περιφερειακή διοίκηση, στην αυτοδιοίκηση και ουσιαστικά θα επανέρχονται τα χρήματα αυτά στα ζητήματα των υποδομών των μεγάλων προβλημάτων που έχει η νησιωτικότητα. 
Επειδή το Υπουργείο σας έχει στο τίτλο του και τη «νησιωτική πολιτική», πείτε μας: Πού είναι η ισότιμη μεταχείριση και η μέριμνα για τους νησιώτες; Ακόμη και το μεταφορικό ισοδύναμο -εγώ θυμάμαι τον εαυτό μου, άπειρες φορές να έχω κάνει αιτήσεις- τι γίνεται με το μεταφορικό ισοδύναμο; Κάποια λεφτά πληρώθηκαν, ο Υφυπουργός Νησιωτικής Πολιτικής που είναι από την Κέρκυρα, ο κ. Γκίκας, κομπάζει επειδή πληρώσανε κάποια λεφτά του προηγούμενου έτους. Αυτή είναι νησιωτική πολιτική, όχι να επαιτείς. Έχετε κάνει ολόκληρο τον ελληνικό λαό να ζητιανεύει.. Είναι μεγάλη ντροπή και νομίζω ότι ο υπερήφανος ελληνικός λαός θα αποδείξει αυτό που πρέπει στις εκλογές. 
Αλλά πριν προλάβουμε να μιλήσουμε, κύριε Μάντζο, επί του νομοσχεδίου τελείωσε και η ώρα. Εγώ πιστεύω ακράδαντα και έχω απόλυτη εμπιστοσύνη στον ελληνικό λαό. Αυτά που κάνετε τα βλέπει. Μου είναι αδιανόητο ένας εχέφρων πολίτης όταν θα πάει να ψηφίσει να μη βλέπει αυτά και όλα τα άλλα…
[bookmark: _Hlk242374331]ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αυλωνίτη.
Καλείται στο Βήμα ο ανεξάρτητος Βουλευτής Α΄ Θεσσαλονίκης, ο κ. Κόντης Ιωάννης.
ΙΩΑΝΝΗΣ ΚΟΝΤΗΣ: Κύριε Πρόεδρε, να κάνουμε ένα διάλειμμα για να επιστρέψει ο κύριος Υπουργός; 
ΠΡΟΕΔΡΕΥΩΝ (Πάρις Κουκουλόπουλος): Δυστυχώς, είναι μόνος του τώρα, κάποια ανθρώπινη ανάγκη προφανώς προέκυψε. Είναι διαρκώς από το πρωί εδώ.
ΔΗΜΗΤΡΙΟΣ ΜΑΝΤΖΟΣ: Αυτό δεν είναι πρόβλημα της Βουλής. Η Κυβέρνηση έχει και άλλους Υπουργούς και Υφυπουργούς.
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κύριε Κόντη, έχετε τον λόγο.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. Εγώ θα μιλήσω και ας μην είναι εδώ ο κύριος Υπουργός, πιστεύω ότι θα το δει αργότερα, βλέπει όλες τις ομιλίες.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Συγγνώμη, επανήλθα.
ΙΩΑΝΝΗΣ ΚΟΝΤΗΣ: Αρχίζω, βέβαια, λέγοντας ότι εδώ εμείς οι ανεξάρτητοι επεξεργαζόμαστε νομοσχέδια, τα οποία δεν ψηφίζουμε, κύριε Υπουργέ. Στην ουσία εμείς οι πενήντα, σαράντα εννιά, σαράντα εφτά, σαράντα οκτώ, ερχόμαστε σαν σχολιαστές. Δεν είναι δικό σας θέμα, αλλά έχω ψάξει επανειλημμένα να δω τι προβλέπει ο Κανονισμός και το Σύνταγμα και κανείς δεν μας αποκλείει, επειδή υπάρχει ο θεσμός του εισηγητή, από το να ψηφίζουμε στα νομοσχέδια. Λοιπόν, κάπως πρέπει να τελειώσει αυτό. 
Εγώ τώρα εδώ θα κάνω σχολιασμό, δεν θα μπω στα άρθρα του νομοσχεδίου γιατί είναι κωμικό. Να πω τι; Θα έρθω εδώ σαν Κοινοβουλευτικός Εκπρόσωπος του εαυτού μου να σχολιάσω την επικαιρότητα. Αυτό γίνεται και το λέω πάντα σε κάθε νομοσχέδιο. Εγώ, προσωπικά, δεν ψηφίζω ούτε σε ονομαστικές πλέον, σαν διαμαρτυρία, για το ότι δεν λύνεται αυτό το θέμα. Ο κόσμος που μας ψηφίζει θέλει να βλέπει τι ψηφίζουμε και τι θέση έχουμε στο κάθε νομοσχέδιο. Δεν έχει σημασία ο καταγγελτικός λόγος ή ο λόγος υπέρ του νομοσχεδίου, αν δεν ψηφίζεις. Πρέπει να βρεθεί ένας τρόπος. Ας γίνουν όλες ονομαστικές. Ας βρεθεί ένας τρόπος να αποτυπώνεται η ψήφος μας. Και δεν το λέω για εσάς, το λέω για να αποτυπωθεί εδώ στα Πρακτικά.
Να πω, λοιπόν, ότι συζητήσαμε και στις επιτροπές, το νομοσχέδιο αυτό λύνει κάποια θέματα των λιμενικών και σίγουρα ένα θέμα που τους έκαιγε καιρό, αυτό των προξενικών λιμεναρχών σε χώρες οι οποίες είναι εκτός Ευρωπαϊκής Ένωσης, να εξομοιούνται με τους εκπροσώπους του Υπουργείου Εξωτερικών στην υγειονομική περίθαλψη. Είναι κάτι το οποίο πραγματικά τους βοηθάει και επιτέλους κάποιος ξεπέρασε αυτό το θέμα των υποτίθεται εξόδων που θα είχε μία επίσκεψη σε γιατρό ή σε νοσοκομείο και πραγματικά το χαιρετίζουμε αυτό.
Επειδή μιλάμε γενικά, θα ήθελα να πω κάτι, κύριε Υπουργέ. Εγώ έχω τελειώσει τη Σχολή Ασπροπύργου, των πλοιάρχων. Όταν τελείωσα εγώ, η σχολή δεν είχε καμία σχέση με τις σχολές σήμερα. Και σιτιζόμασταν μέσα και κοιμόμασταν -ενδιαίτηση μέσα- και ρούχα μας έδινε -τρεις αλλαξιές κάθε χρόνο- το Υπουργείο. Σήμερα σε κάποιες σχολές, αν δεν πληρώσουν κάποιοι εφοπλιστές τα χρήματα για τη σίτιση των μαθητών, υπάρχει θέμα. Σε κάποιες άλλες το ίδιο γίνεται και με την στολή που έχουν. Δεν θα έπρεπε πλέον να επανέλθει σε μία σοβαρή ορθολογιστική και καλή κατάσταση, αυτός ο θεσμός που με τον τρόπο που λειτουργεί απαξιώνει τους μελλοντικούς ναυτικούς; 
Θα ήθελα να αναφέρω και κάτι άλλο: Στην εποχή μου εγώ έχω κάνει σε πολλά ανασφάλιστα πλοία, τα οποία ήταν συμβεβλημένα με το ΝΑΤ. Ανασφάλιστο σημαίνει ότι δεν έχει η ελληνική σημαία, αλλά έκανε σύμβαση, ήταν συμβεβλημένο με το ΝΑΤ και μας πλήρωνε τα απομαχικά, εννοώ τα συνταξιοδοτικά κάθε μήνα. Σήμερα από τέσσερις χιλιάδες μη συμβεβλημένα με το ΝΑΤ, με ξένη σημαία μάλλον πλοία, συμβεβλημένα με το ΝΑΤ είναι μόνο ενενήντα δύο. Πώς θα πάνε οι Έλληνες ναυτικοί να ταξιδέψουν, όταν ξέρουν ότι δεν θα βρουν τα περίφημα «ντιτσάρτζα» που είχαμε εμείς, για να ψάξουν τη συνταξιοδοτική τους υπηρεσία, με πλοία τα οποία δεν είναι συμβεβλημένα με το ΝΑΤ; Δηλαδή, για να καταλάβετε, ταξιδεύει κάποιος δέκα χρόνια με ξένη σημαία -που τα περισσότερα ελληνικά πλοία είναι με ξένη σημαία- και δεν γράφει υπηρεσία συνταξιοδοτική. 
Δεν ξέρω τι έχει προβλεφθεί τώρα, αλλά είναι παράπονα από άλλους συναδέλφους που μου τα λένε. Τέσσερις χιλιάδες πλοία, ενενήντα συμβεβλημένα με την ελληνική σημαία και έχουμε και τα χίλια πλοία σε ελληνική σημαία. Δεν χωράνε, δεν φτάνουν για όλους, γι’ αυτό και δεν πάνε να γίνουν πλέον τα παιδιά ναυτικοί. 
Και να σας πω και κάτι άλλο; Γιατροί στα πλοία, πέθαινε κόσμος παλιά και στα ελληνικά πλοία και σήμερα. Αν σου τύχει μία σκωληκοειδίτιδα; Εμείς ψάχναμε να βρούμε, την εποχή εκείνη -και τώρα νομίζω- σοβιετικά πλοία ή κάποια πλοία στον ντόκο που να είναι δίπλα μας και χαιρόμασταν γιατί είχαν γιατρούς. Εμείς δεν μπορούμε να έχουμε γιατρούς στα πλοία; Έχουν οι Εγγλέζοι, έχουν οι Δανοί, είμαστε η μόνη χώρα που δεν προβλέπεται. Γιατί δεν λέμε στους γιατρούς, αντί για αγροτικό, να κάνουν έξι μήνες σε ποντοπόρα πλοία όχι στην ακτοπλοΐα -για να μην μπερδευτούμε, μιλάω για τα ποντοπόρα πλοία- να πηγαίνει γιατρός. Φαντάζεστε να φύγεις από την Ταϊτή -από το Παπεέτε που φύγαμε- να την έχεις αφήσει δύο μέρες πίσω και να θες τρεις για τα Φίτζι και να πάθει ένας περιτονίτιδα, όπως έπαθε κάποιος σε εμάς και γλίτωσε επειδή τον κατακόψαμε εμείς στο πλοίο; Μπορεί να μην πετύχαινε αυτό και να πέθαινε ο άνθρωπος. Αυτή είναι η κατάσταση που πρέπει να επιληφθεί κάποια κυβέρνηση και πραγματικά να δώσει λύση. Έχουν πεθάνει πάρα πολλοί είτε από καρδιακά, δεν μπόρεσαν να τους κάνουν ΚΑΡΠΑ και κάνουν οι καπετάνιοι τους γιατρούς. Δεν αρκεί αυτό. 
Τελειώνοντας, θα ήθελα να πω ότι χθες είχαμε ένα παιχνίδι μπάσκετ και έπαιξε ο Ηρακλής στα Σκόπια. Οι Σκοπιανοί έβγαλαν κάποια πανό, στα οποία έγραφαν με τεράστια γράμματα: «η Μακεδονία είναι τα Σκόπια», «τα σύνορά μας είναι η Χαλκιδική». Έγιναν τεράστιες προκλήσεις στο παιχνίδι αυτό, δεν διέκοψε η FIBA, όπως έπρεπε να διακόψει, κακώς.

Όμως δεν βλέπω να έχει κάνει κάποιο διάβημα η Ελληνική Κυβέρνηση γι’ αυτό το παιχνίδι που έχει ξεσηκώσει τον κόσμο της Μακεδονίας και της Θεσσαλονίκης. Δεν έχουν πει τίποτα γι’ αυτήν την απαράδεκτη παραβίαση της Συνθήκης που έχετε αποδεχτεί, αυτή τη Συνθήκη των Πρεσπών, καθώς οι Σκοπιανοί λένε επίσημα ότι τα σύνορά τους είναι η Χαλκιδική. Δεν έχει βρεθεί κάποιος να καταγγείλει επίσημα, ο πρόξενος μας ή ο πρέσβης -δεν ξέρω τι έχουμε εκεί- η Ελληνική Ομοσπονδία εδώ ή το Υπουργείο Αθλητισμού. Κανένας. Βράζει η Θεσσαλονίκη γι’ αυτό και πληροφορηθείτε το. Κανείς δεν ασχολήθηκε και κανείς δεν ασχολείται.
Θα ήθελα να πω, τέλος, για να το κλείσουμε, ότι σαν χτες -και δεν έχει να κάνει με προτίμηση, είτε προς τη μία πλευρά, είτε προς την άλλη- η Χαμάς μπήκε στο Ισραήλ και δολοφόνησε χίλια πεντακόσια άτομα. Εγώ εξετάζω ότι είναι άνθρωποι. Απήγαγε τριακόσιους μικρούς ή μεγάλους από σπίτια, επέστρεψε βασανισμένους μετά από δυόμισι χρόνια τους εκατόν εξήντα έξι και οι άλλοι δολοφονήθηκαν. Μέχρι και τριών μηνών μωρά εξαφανίστηκαν και κανένας πάλι δεν μίλησε. Μιλάμε μόνο για το δεύτερο σκέλος του πολέμου, γιατί για πόλεμο μιλάμε, στο οποίο -για άλλους δίκαια, για άλλους άδικα- το Ισραήλ επιτέθηκε στη Γάζα. 
Εγώ θεωρώ ότι όλα αρχίζουν από κάπου. Ένας πόλεμος κάποτε άρχισε από μια δολοφονία ενός ηγέτη, ο Α΄ Παγκόσμιος Πόλεμος. Όλα αρχίζουν από κάπου και εμείς θα πρέπει πάντα να τα θυμόμαστε και όχι ανάλογα με τα ιδεολογικά μας «πιστεύω» να τα τοποθετούμε είτε στην άκρη, είτε να τους δίνουμε έμφαση. 
Πρέπει, λοιπόν, να είμαστε επικριτές σε όλες τις βάναυσες πράξεις και όχι να τις βαφτίζουμε ανάλογα με την μπογιά που παίρνουν και να λέμε «Αυτοί είναι καλοί», «Αυτοί είναι κακοί». Είμαστε κατά της βίας από οποιονδήποτε προέρχεται και εναντίον οποιουδήποτε επιβάλλεται.
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κοντή.
Καλείται στο Βήμα ο Κοινοβουλευτικός Εκπρόσωπος του ΚΚΕ, ο κ. Νίκος Καραθανασόπουλος, Βουλευτής Αχαΐας. 
Θα επανέλθουμε μετά τον Εκπρόσωπο του Κομμουνιστικού Κόμματος με την κ. Βατσινά και τον κ. Χουρδάκη που είναι στον κατάλογο. 
Ορίστε, κύριε συνάδελφε, έχετε τον λόγο.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κύριε Πρόεδρε, ως ΚΚΕ είμαστε ιδιαίτερα περήφανοι που χωρίς κανέναν απολύτως αστερίσκο από την πρώτη στιγμή, από την 7η Οκτώβρη του προηγούμενου έτους, σταθήκαμε στο πλευρό του παλαιστινιακού λαού απέναντι στη γενοκτονία που κάνει το κράτος-τρομοκράτης και δολοφόνος του Ισραήλ. 
Θα ξεκινήσω από το νομοσχέδιο, κύριε Υπουργέ. Βεβαίως και ο εισηγητής του κόμματος, αλλά και η Διαμάντω Μανωλάκου αναφέρθηκαν στο νομοσχέδιο πολύ συγκεκριμένα. Θεωρούμε ότι αποτελεί άλλο ένα κομμάτι στο πλαίσιο μιας συνολικότερης πολιτικής για τα λιμάνια, τα οποία έχουν υλοποιήσει με συνέπεια όλες οι προηγούμενες κυβερνήσεις και η σημερινή. Δηλαδή, τι υλοποιείτε; Υλοποιείτε τη γνωστή πολιτική της Ευρωπαϊκής Ένωσης για απελευθέρωση και ιδιωτικοποίηση και των λιμενικών υποδομών. 
Οι συνέπειες αυτής της πολιτικής που διαχρονικά εφαρμόζετε είναι γνωστές. Είναι προς όφελος των επιχειρήσεων που διαχειρίζονται τα λιμάνια για τα κέρδη τους και τα συμφέροντά τους και είναι σε βάρος των αναγκών των εργαζομένων και του λαού. 
Έτσι λοιπόν και με το σημερινό νομοσχέδιο πηγαίνετε ένα βήμα παραπέρα στην επιχειρηματική εκμετάλλευση των λιμανιών με τον καθορισμό των τελών με βάση τα συμφέροντα των διαχειριστριών εταιρειών. Φτιάχνετε «master plan» που επί της ουσίας αποσκοπούν όχι στη διασφάλιση της ακτοπλοΐας και των αναγκών των εργαζομένων και του λαού, αλλά στην αύξηση του κύκλου εργασιών και της κερδοφορίας των επιχειρηματικών ομίλων και προχωράτε στην περαιτέρω ιδιωτικοποίηση των λιμενικών εγκαταστάσεων. 
Το αποτέλεσμα αυτής της πολιτικής είναι πολύ καθαρό. Επί της ουσίας, οι μόνοι που βγαίνουν ωφελημένοι είναι οι εταιρείες διαχειριστές. Από την άλλη μεριά τι έχουμε; Έχουμε ελλιπές εργατικό δυναμικό, ελαστικές εργασιακές σχέσεις και ωράριο, εντατικοποίηση της εργασίας και βέβαια υπονόμευση των όποιων υποτυπωδών μέτρων υγιεινής και ασφάλειας, με τα ατυχήματα να πολλαπλασιάζονται. 
Δεύτερον, έχουμε ακριβές υπηρεσίες που παρέχουν οι εταιρείες διαχείρισης των λιμανιών, που επιβαρύνουν τους αλιείς, τους επαγγελματίες που δραστηριοποιούνται μέσα στο λιμάνι, αλλά πάνω από όλα τις ίδιες τις λαϊκές ανάγκες με τα ακριβά ακτοπλοϊκά εισιτήρια, γιατί το κόστος αυτό μετακυλίεται στα ακριβά ακτοπλοϊκά εισιτήρια και βεβαίως και στη μεταφορά των εμπορευμάτων. Άρα, δηλαδή, είναι ένα ακόμη στοιχείο σε αυτό το ράλι ανόδου των τιμών.
Όμως, υπάρχει και ένας τρίτος παράγοντας στον οποίο δεν τοποθετείστε ούτε εσείς ούτε και τα άλλα κόμματα. Ποιο είναι αυτό; Είναι η υποβάθμιση σε συνθήκες κατάρρευσης, επί της ουσίας, λιμενικών εγκαταστάσεων για τις οποίες τα επιχειρηματικά συμφέροντα δεν έχουν ενδιαφέρον, γιατί έχουν μικρή επιβατική και εμπορική κίνηση τα πιο μικρά λιμάνια. Το αποτέλεσμα είναι να μπαίνει σε κίνδυνο ήδη η ασφάλεια της ακτοπλοΐας και όχι μόνο τους χειμερινούς μήνες, αλλά και τους καλοκαιρινούς, να είναι αποκομμένα από τη σύνδεση την ακτοπλοϊκή και βεβαίως να υπάρχουν και σημαντικές επιπτώσεις στην ασφάλεια των ναυτεργατών, των επιβατών, των λιμενεργατών, γιατί ακριβώς δεν τηρούν τις προϋποθέσεις ασφαλούς ναυσιπλοΐας. 
Βεβαίως, απέναντι σε όλα αυτά έχετε μια βολική Αντιπολίτευση, η οποία δεν λέει κουβέντα γιατί αποδέχεται την πολιτική της Ευρωπαϊκής Ένωσης για την απελευθέρωση των λιμενικών υπηρεσιών, για την ανάπτυξη της επιχειρηματικής δραστηριότητας, αλλά και για την παραχώρηση των λιμενικών υποδομών. Άλλωστε και ως κόμματα κυβερνητικά την είχαν εφαρμόσει αυτήν την πολιτική και το ΠΑΣΟΚ και ο ΣΥΡΙΖΑ, ο όλος ΣΥΡΙΖΑ με τις όποιες φτερούγες του σήμερα.
Μάλιστα, μιλάμε για υποδομές οι οποίες σχετίζονται άμεσα με την ασφάλεια και της μετακίνησης, αλλά και της εφοδιαστικής αλυσίδας, ιδιαίτερα σήμερα σε συνθήκες όξυνσης της πολεμικής εμπλοκής, των ιμπεριαλιστικών ανταγωνισμών στην ευρύτερη περιοχή για τις ενεργειακές πηγές και τους δρόμους ενέργειας και για τις εμπορικές και εφοδιαστικές αλυσίδες και τις διαδρομές που αυτές θα περάσουν. 
Άλλωστε, λιμάνια στη χώρα μας πρωτοστατούν σε αυτήν την πολεμική εμπλοκή με το λιμάνι της Αλεξανδρούπολης που το παραχώρησε η Κυβέρνηση του ΣΥΡΙΖΑ στους Αμερικανούς και με μια νέα προκεχωρημένη βάση όπου μεταφέρεται πολεμικό και στρατιωτικό υλικό στην Ανατολική Ευρώπη, με τη Σούδα που επεκτείνεται και κάνει νέες εργασίες στη βάση, αλλά και στο λιμάνι, με βάση το «master plan», με τον Πειραιά με τη μεταφορά εξοπλιστικών εφοδίων στις εμπόλεμες περιοχές. 
Έτσι, λοιπόν, η χώρα μας -και αυτό είναι το βασικό στοιχείο των τελευταίων ημερών- εμπλέκεται όλο και πιο βαθιά σε αυτούς τους ιμπεριαλιστικούς ανταγωνισμούς και στις συγκρούσεις. Και αυτό ήρθε να το επιβεβαιώσει και η επίσκεψη του Υπουργού Εξωτερικών Ρούμπιο. Εμείς δεν κάνουμε μια επιδερμική κριτική, όπως άλλα αριστερόστροφα κόμματα ότι πρόκειται για έναν ακροδεξιό, λέει, Υπουργό. Λες και θα ξεχάσουμε όταν ο όλος ΣΥΡΙΖΑ αποκαλούσε «διαβολικά καλό» τον Τραμπ όταν ήταν στην κυβέρνηση και μάλιστα έφερε και υλοποίησε την αμερικανόπνευστη Συμφωνία των Πρεσπών για την ένταξη των Δυτικών Βαλκανίων στο ΝΑΤΟ ή τα πανηγύρια των ακροδεξιών κομμάτων για την ομιλία και τους συμβολισμούς του. Πρόκειται για ένα ιμπεριαλιστικό γεράκι. Γι’ αυτόν ακριβώς τον λόγο και το κόμμα μας τον χαρακτήρισε ανεπιθύμητο, όπως και χιλιάδες εργαζόμενοι και λαϊκά στρώματα που διαδήλωσαν μαζικά και αποφασιστικά την ανάγκη να μη γίνει αποδεκτός ο Ρούμπιο στη χώρα μας.
Από αυτήν την άποψη ο σκοπός ήταν πολύ συγκεκριμένος, δηλαδή να εμπλέξει όλο και πιο βαθιά τη χώρα μας στο κουβάρι των ανταγωνισμών, με τα νέα εξοπλιστικά προγράμματα 4 δισεκατομμυρίων ευρώ, καθώς επί της ουσίας η χώρα μας γίνεται θύτης των λαών της περιοχής, άρα και μαγνήτης αντιποίνων. Μάλιστα, ο ίδιος ο κ. Γεραπετρίτης είπε ότι είμαστε περήφανοι, λέει, που κάνουμε εξαγωγή στην ασφάλεια, δηλαδή που τα οπλικά μας συστήματα προστατεύουν τα συμφέροντα άλλων χωρών και επιχειρηματικών ομίλων, όπως και των Ελλήνων εφοπλιστών και όχι τα κυριαρχικά δικαιώματα της χώρας μας. 
Άρα, λοιπόν, νέα εξοπλιστικά προγράμματα, επιτάχυνση των ενεργειακών σχεδιασμών που εξυπηρετούν τα αμερικανικά συμφέροντα, όπως είναι ο κάθετος άξονας φυσικού αερίου με τη μεταφορά του πανάκριβου αμερικανικού LNG σε βάρος του ρωσικού, με τις εξορύξεις, αλλά και με το καλώδιο -το γνωστό ενεργειακό καλώδιο Κύπρος-Ελλάδα και κατ’ επέκταση το Ισραήλ- που είναι στα πλαίσια της «Συμφωνίας 3+1», δηλαδή Ισραήλ-Ελλάδας-Κύπρου με την ευλογία των Αμερικανών, αλλά και τους περαιτέρω εμπορικούς σχεδιασμούς, με το λιμάνι της Ελευσίνας να γίνεται κόμβος αντιτιθέμενων συμφερόντων απέναντι στα κινέζικα για την εφοδιαστική αλυσίδα. 


Αυτοί, ακριβώς, οι κόμβοι, κύριε Υπουργέ, και οι ενεργειακοί και οι εμπορικοί, αποτελούν και μαγνήτη εκδήλωσης του συνόλου των ιμπεριαλιστικών ανταγωνισμών στις περιοχές. Το μέλλον τους είναι μέλλον προδιαγεγραμμένο, όπως προδιαγεγραμμένο είναι το μέλλον της Ουκρανίας που ισοπεδώνεται, όπως προδιαγεγραμμένο είναι το μέλλον της Συρίας που ισοπεδώνεται, το μέλλον της Μέσης Ανατολής και άλλων τέτοιων περιοχών όπου εκδηλώνονται με σφοδρότητα αυτοί οι ιμπεριαλιστικοί ανταγωνισμοί. Σ’ αυτά ακριβώς τα πλαίσια, οξύνονται όλο και περισσότερο οι ανταγωνισμοί ανάμεσα στην ελληνική αστική τάξη και στην τουρκική αστική τάξη.
Έτσι, λοιπόν, οι Ηνωμένες Πολιτείες δεν είναι παράγοντας σταθεροποίησης της περιοχής, αλλά αποτελεί παράγοντα αποσταθεροποίησης. Γιατί πάντοτε η πολιτική των ιμπεριαλιστών ήταν η πολιτική του διαίρει και βασίλευε, με βάση τα δικά τους συμφέροντα και σε βάρος κυριαρχικών δικαιωμάτων. Έτσι, λοιπόν, δεν αναγνωρίζουν ούτε οι Αμερικανοί, ούτε οι Νατοϊκοί, ούτε οι Ευρωπαίοι σύνορα στο Αιγαίο και στη θάλασσα. 
Λέει «Βρείτε τα μεταξύ σας, Ελλάδα και Τουρκία». Αυτό πού οδηγεί; Οδηγεί στην αμφισβήτηση κυριαρχικών δικαιωμάτων της χώρας μας. Για φανταστείτε, όλοι αυτοί που τους αναγορεύετε σε προστάτες, τι στάση κράτησαν αλήθεια όταν εισέβαλε ένα κράτος σε ένα τρίτο; Η Τουρκία εισέβαλε στην Κύπρο και ποια είναι η στάση που κρατάνε; Αυτοί θα προστατεύσουν τα κυριαρχικά δικαιώματα της χώρας μας; Σοβαρά μιλάτε;
Άρα, λοιπόν, η υπόθεση απεμπλοκής από αυτές τις λυκοσυμμαχίες έχει πρωτεύουσα σημασία. Έχει πρωτεύουσα σημασία, γιατί αυτή η πολιτική της εμπλοκής της χώρας μας στο όνομα της διασφάλισης των συμφερόντων των ελληνικών επιχειρηματικών ομίλων για το πλιάτσικο που θα γίνει σε βάρος των λαών της περιοχής, την πληρώνει πανάκριβα ο ελληνικός λαός, με τα τεράστια εξοπλιστικά προγράμματα που δεν σχετίζονται με τα κυριαρχικά δικαιώματα της χώρας μας, με το νέο ράλι ανόδου των τιμών, στην ενέργεια, στα καύσιμα, στα τρόφιμα, αλλά και με την αποδοχή της πολιτικής των φέρετρων. Το σύνθημα που φωνάχτηκε από τον λαό διαδηλώνοντας ενάντια στην παρουσία του Ρούμπιο ήταν: «Καμία θυσία για τους πολέμους και τα κέρδη τους».
Από αυτή την άποψη ακριβώς, η απάντηση στην ακρίβεια δεν μπορεί να είναι η τροπολογίες-κοροϊδία που φέρνει η Κυβέρνηση, όπως αυτή η τροπολογία που έφερε για το πετρέλαιο θέρμανσης που είναι ακριβώς αντίστοιχη με το πετρέλαιο κίνησης. Ποιο ήταν το αποτέλεσμα; Ποιο θα είναι το αποτέλεσμα πρακτικά; Το πετρέλαιο θέρμανσης θα δοθεί από 15 Οκτώβρη, με βάση όλα τα στοιχεία, στο 1,70 λεπτά το λίτρο, όταν πριν από ένα χρόνο ήταν 1,10. Αυτή η αύξηση του 50% είναι πολύ μικρή, θεωρείτε; Άρα, λοιπόν, είναι άνθρακας ο θησαυρός, όπως άνθρακας ο θησαυρός αποδείχθηκε και στην επιδότηση του πετρελαίου κίνησης. Όχι μόνο δεν την τιθάσευσε την άνοδο των τιμών, αλλά επί της ουσίας τι έκανε αυτή η επιδότηση; Διασφάλισε και τα έσοδα και τα κέρδη των διυλιστηρίων.
Αντίστοιχη λογική είναι και οι προτάσεις των υπόλοιπων βολικών κομμάτων -του ΠΑΣΟΚ, του Τσίπρα-, τα οποία αποδέχονται αυτό το ασφυκτικό αντιλαϊκό ευρωενωσιακό πλαίσιο. Πάρτε για παράδειγμα τη σημερινή τροπολογία του ΠΑΣΟΚ. Λέει: «Επιστροφή στο 30% της αύξησης του κόστους στο πετρέλαιο που χρησιμοποιούν τα αλιευτικά σκάφη». Σιγά! Αυτό δεν είναι επιβάρυνση; Δεν είναι αποδοχή αυτής της κατάστασης, της ανόδου του ράλι των τιμών. Επί της ουσίας, τι κάνει; Αφήνει εκτεθειμένους τους αλιείς στην ακρίβεια, διατηρεί στο ακέραιο την αισχροκέρδεια και τα κέρδη των διυλιστηρίων και η όποια επιδότηση επιστρέφει ως κέρδος στα διαλυστήρια. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Εμείς τι λέμε για το συγκεκριμένο ζήτημα; Ότι πρέπει ακριβώς οι τιμές να επιστρέψουνε στα επίπεδα που ήταν πριν το ξέσπασμα του ιμπεριαλιστικής επίθεσης Αμερικάνων και Ισραήλ στο Ιράν. 
Ούτε, βεβαίως, συμφωνούμε με διάφορες άλλες προτάσεις που ακούμε από κόμματα «βολικά» που είναι στραμμένα στο βλέμμα στο παρελθόν. Λέει ο ΣΥΡΙZA-εναπομείναν να γίνει πάλι δημόσια η ΔΕΗ. Λες και έχουμε ξεχάσει ότι όταν ήταν κυβέρνηση προώθησε την αποεπένδυση της ΔΕΗ, δηλαδή την πώληση λιγνιτικών μονάδων στους ιδιώτες. Ή τις ΝΟΜΕ, αυτό και αν ήταν πρωτοφανές. Δηλαδή η ΔΕΗ πούλαγε κάτω του κόστους ρεύμα στους ανταγωνιστές της, για να έχουν κέρδη οι ανταγωνιστές. 
Πολύ δε περισσότερο όταν θέλει να εμπλέξει τα ίδια τα ασφαλιστικά ταμεία σ’ αυτό το «πάρτι» κερδοσκοπίας μέσω των χρηματιστηρίων, για να χάσουν τα χρήματά τους, όπως τα χάσανε τα χρήματά τους και οι ασφαλισμένοι μηχανικοί στο ΤΣΜΕΔΕ, που ήταν μέτοχος της Αττικής Τράπεζας. 
Έτσι, λοιπόν, απάντηση σε όλα αυτά δεν μπορεί να είναι τίποτα άλλο παρά η συνολικότερη αμφισβήτηση των αιτιών και των υπευθύνων αυτής της πολιτικής που πληρώνει πανάκριβα ο ελληνικός λαός. Πέρα από την απεμπλοκή, πρέπει να έρθει σε σύγκρουση με την πολιτική της Ευρωπαϊκής Ένωσης για την απελευθέρωση της ενέργειας. Άρα, δηλαδή, να αμφισβητήσει τα τέλη ρύπων για να μπορέσει να μπει ο εγχώριος λιγνίτης στο ενεργειακό μείγμα, να αμφισβητήσει το χρηματιστήριο ενέργειας, αλλά και το εμπάργκο στο ρωσικό φυσικό αέριο και πετρέλαιο. Και, βεβαίως, να καταργηθεί ο ειδικός φόρος κατανάλωσης και ο ΦΠΑ στα καύσιμα και στην ενέργεια. Και ταυτόχρονα, να μπει φρένο στο τεράστιο «πάρτι» της αισχροκέρδειας που κάνουν οι ενεργειακοί όμιλοι και τα διυλιστήρια με πλαφόν στα κέρδη και στις τιμές. 
Έτσι, λοιπόν, απάντηση σε όλα αυτά είναι, βεβαίως, η οργανωμένη πάλη του λαού που σημαία του πρέπει να έχει καμία θυσία για τα συμφέροντα του κεφαλαίου, μια πορεία αμφισβήτησης συνολικότερα αυτής της πολιτικής, για να μπορέσει να αντιμετωπίσει την κλιμάκωση της επίθεσης, αλλά και ταυτόχρονα να χαράξει την ελπιδοφόρα προοπτική, να γίνει ο ίδιος αντίπαλου δέος σ’ αυτά τα επιχειρηματικά συμφέροντα, στα συμφέροντα της ιμπεριαλιστικής εμπλοκής, για να μπορέσει ακριβώς να διαμορφώσει μια χώρα, μια πατρίδα της εργατικής τάξης και του λαού, όπου στο επίκεντρο θα είναι η ικανοποίηση των λαϊκών αναγκών και όχι τα κέρδη των επιχειρηματικών ομίλων. Μια πατρίδα, δηλαδή, του σοσιαλισμού κομμουνισμού. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κύριος Παππάς, Κοινοβουλευτικός Εκπρόσωπος του ΣΥΡΙΖΑ, για μία παρέμβαση. Αλλάξανε με τον κ. Πολάκη.
Κύριε Παππά, έχετε τρία λεπτά. 
ΝΙΚΟΛΑΟΣ ΠΑΠΠΑΣ: Παίρνω τον λόγο για το εξής: Νομίζω ότι θα πρέπει με ψυχραιμία να αντιμετωπίζει το κάθε κόμμα τις θέσεις του άλλου και ζητώ να μιλήσω επ’ αφορμή της κριτικής που ασκήθηκε στις προτάσεις που έχουμε καταθέσει για τον δημόσιο χαρακτήρα της ΔΕΗ. 
Δεν είναι δυνατόν να ισχυρίζεται ο Κοινοβουλευτικός Εκπρόσωπος του ΚΚΕ ότι είναι το ίδιο για τα λαϊκά στρώματα τα εννιά λεπτά η κιλοβατώρα με την εκτόξευση των τιμών που είχαμε μετά. Νομίζω ότι είναι ηλίου φαεινότερο ότι εξυπηρετήσαμε τα λαϊκά συμφέροντα κρατώντας τις τιμές χαμηλά και βεβαίως ήρθε και ο κ. Μητσοτάκης να δείξει στον λαό τι σημαίνει ιδιωτικοποίηση. Ένα και στο χέρι. 
Δεύτερον, η πρότασή μας για να γίνει ο ΕΦΚΑ εθνικός επενδυτής ήταν ακριβώς το αντίθετο από το να χρησιμοποιούνται τα αποθεματικά τους στα χρηματιστήρια. Λέμε ότι για τον ΕΦΚΑ πρέπει, καταρχήν, να αποκατασταθεί η περιουσία του. Εδώ πρέπει να πάρουν θέση όλα τα κόμματα. Ο ΕΦΚΑ, τα ασφαλιστικά ταμεία έχουν χάσει 12 με 14 δις από το PSI. Οι τράπεζες αποζημιώθηκαν. Να αποζημιωθούν τα ασφαλιστικά ταμεία; Ναι ή όχι; Αφήστε τι θα γίνει μετά. Εδώ είναι ένα και στο χέρι. Είναι ή δεν είναι τα πολιτικά κόμματα υπέρ της αποκατάστασης της ζημιάς στην περιουσία που έγινε στα ασφαλιστικά ταμεία; 
Και ο ΕΦΚΑ βεβαίως μπορεί να κάνει αυτό που κάνουνε ώριμα ασφαλιστικά ταμεία και επενδύουν σε μεγάλες υποδομές, οι οποίες έχουνε σταθερές χρηματοροές, όχι μεγάλες αποδόσεις, αλλά βοηθούν και τη χώρα να πάει και στο επόμενο επίπεδο τεχνολογίας. Ποια είναι η εναλλακτική για τα ασφαλιστικά μας ταμεία; Να αφήνουμε το δημογραφικό να έρχεται να μας χτυπάει την πόρτα και οι συντηρητικές δυνάμεις να παίρνουν αφορμή και να λένε: «Αυξήστε τα όρια συνταξιοδότησης, μειώστε τον βαθμό αναπλήρωσης των συντάξεων»; Όχι! Το ασφαλιστικό μας σύστημα χρειάζεται νέους πόρους. 
Η πρότασή μας είναι ριζοσπαστική, είναι απολύτως εφαρμόσιμη, βασίζεται στη διεθνή εμπειρία με πάρα πολύ καλά αποτελέσματα και θα καλέσουμε και τις προοδευτικές δυνάμεις να τοποθετηθούν θετικά για αυτή.
Και δεν θεωρώ τυχαίο, κύριε Πρόεδρε -και κλείνω- ότι δεν έχει τολμήσει ούτε ένα στέλεχος της Νέας Δημοκρατίας να βγει και να πει ότι δεν είναι εφαρμόσιμη. Διότι, είναι μια πρόταση απολύτως μελετημένη και βασίζεται και στην ελληνική, αλλά και στη διεθνή εμπειρία. 
Ευχαριστώ πάρα πολύ.
ΠΡΟΕΔΡΕΥΩΝ (Γεώργιος Λαμπρούλης): Κύριε Καραθανασόπουλε, ζητήσατε τον λόγο για μια παρέμβαση.
Παρακαλώ, έχετε τον λόγο.  
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Η κυβέρνηση του ΣΥΡΙΖΑ που στέλεχος ήταν και ο κ. Παππάς, ήταν ο καλύτερος διεκπεραιωτής των κατευθύνσεων της Ευρωπαϊκής Ένωσης και στα ζητήματα της ενέργειας και αναφέρω συγκεκριμένα: Απελευθέρωση της ενέργειας, το Χρηματιστήριο Ενέργειας -επί κυβέρνησης ΣΥΡΙΖΑ- την αποεπένδυση στη ΔΕΗ με την ιδιωτικοποίηση λιγνιτικών μονάδων της ΔΕΗ που είχαν βάλει στα σκαριά. Βεβαίως, ταυτόχρονα αυτό είχε διαμορφώσει ένα ακριβό μείγμα, γιατί στήριζαν τα «κοράκια» της πράσινης ενέργειας. Ποιο ήταν αυτό το ακριβό μείγμα; Ήταν ακριβώς αυτό που διασφάλιζε τα κέρδη των επιχειρηματικών ομίλων και γι’ αυτό εφάρμοσαν και τις ΝΟΜΕ. Αντί να δίνουν φθηνό ρεύμα στον λαό, έδιναν φθηνό ρεύμα στους ανταγωνιστές της ΔΕΗ για να κερδοσκοπούν τα καρτέλ. Τα ταΐσαν τα καρτέλ. Μάλιστα, το πρόβλημα της ενεργειακής φτώχειας που υπήρχε τότε, επί κυβέρνησης ΣΥΡΙΖΑ, εξακολουθεί να υπάρχει και σήμερα, σε ακόμη μεγαλύτερο βαθμό.
Δεύτερο ζήτημα, επειδή αναφέρθηκε στα ασφαλιστικά ταμεία: Ήταν ή δεν ήταν κυβέρνηση ο ΣΥΡΙΖΑ; Αποκατέστησε την κλοπή που έγινε από το κούρεμα των αποθεματικών των ασφαλιστικών ταμείων; Όχι, καμία αποκατάσταση! Τις τράπεζες διασφάλισε. Μάλιστα, με την τρίτη ανακεφαλαιοποίηση, προχώρησε στον αφελληνισμό του τραπεζικού συστήματος, γιατί απαγόρευσε στους παλιούς μετόχους να πάρουν νέες μετοχές. Να, λοιπόν, ποια ήταν η πολιτική, την οποία εφάρμοσε ο ΣΥΡΙΖΑ και την οποία υπερασπίζεται σήμερα, με νύχια και με δόντια ο κ. Παππάς. 
Και επί της ουσίας, για φανταστείτε ο ΕΦΚΑ να γίνει επενδυτής της ΔΕΗ. Γιατί θα κάνει την επένδυση; Για να βγάλει κέρδη. Για να έχει ζημιές; Αν έχει ζημιές θα χαθούν τα αποθεματικά των ασφαλιστικών ταμείων. Όμως, πώς θα έχει κέρδη; Με την εντατικοποίηση των εργαζομένων και, βεβαίως, με το ακριβό ρεύμα. Διαφορετικά πώς θα βγάλει κέρδη η ΔΕΗ; 
Άρα λοιπόν, επί της ουσίας, τι θέλει να κάνει; Θέλει να βάλει τα αποθεματικά των ασφαλιστικών ταμείων να αποβούν σε βάρος και των ίδιων των ασφαλισμένων, αλλά και των ίδιων των λαϊκών αναγκών. Γι’ αυτό μιλάμε για πολιτικές, οι οποίες έχουν πρωτοτυπία, βεβαίως, αλλά είναι ταξικές πολιτικές, εχθρικές για τις ανάγκες του λαού και των ασφαλισμένων και ως τέτοιες πρέπει να απορριφθούν από το Κίνημα. 
Άρα, λοιπόν, ή θα παλέψουμε ενάντια στη λογική του κέρδους, ενάντια στη λογική ότι η ενέργεια και το νερό πρέπει να είναι εμπορεύματα, όπως είναι στον καπιταλισμό και να είναι κοινωνικά αγαθά. Αυτό σημαίνει συνολικότερη ανατροπή και όχι ημίμετρα. Διότι ο δημόσιος τομέας, επί της ουσίας, δεν είναι τίποτα άλλο παρά ο συλλογικός καπιταλιστής που ανέκαθεν διασφάλιζε τα συμφέροντα των μεγάλων επιχειρηματικών ομίλων και όχι την ικανοποίηση των λαϊκών αναγκών σε όλους τους τομείς. 
Να αναφερθούμε στα μέτρα προστασίας; Για ποια αντιπλημμυρική προστασία μας μιλάτε, ποια αντιπυρική, ποια αντισεισμική προστασία; Πότε έγιναν αυτά επί ΣΥΡΙΖΑ; Αντίθετα, οι υποδομές δόθηκαν για να προωθηθούν οι ανάγκες και οι σχεδιασμοί των επιχειρηματικών ομίλων. Υποτάχθηκε σε αυτόν τον σκοπό. 
Άρα, λοιπόν, καμία αυταπάτη στον κόσμο. Πρέπει να συγκρουστούμε με αυτή την πολιτική που στο επίκεντρο έχει τα κέρδη και τις ανάγκες των επιχειρηματικών ομίλων και με όλους αυτούς τους πολιτικούς φορείς που είναι στρατευμένοι σε αυτή την πολιτική της Ευρωπαϊκής Ένωσης, αλλά και συνολικότερα των κεφαλαιοκράτων. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τον κατάλογο των ομιλητών. 
Καλούμε στο Βήμα, την κ. Ελένη Βατσινά από το ΠΑΣΟΚ.  
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητάμε σήμερα άλλο ένα νομοσχέδιο από αυτά που έχουμε χάσει το μέτρημα για το πόσα μέτρα φέρνει η Κυβέρνησή σας για τη δήθεν ενίσχυση των οργανισμών λιμένων. Μόνο που υπάρχει ένα μικρό πρόβλημα και όσο περισσότερο διαβάζει κανείς το νομοσχέδιο, τόσο περισσότερο αναρωτιέται τα εξής: Που ακριβώς είναι η νησιωτική πολιτική; Γιατί να μας μιλάτε για νησιωτική πολιτική και να θυμόμαστε τα νησιά όταν ανοίγει η τουριστική περίοδος, δεν γίνεται. Δεν γίνεται να μιλάμε για γαλάζια ανάπτυξη από την Αθήνα, ενώ στα νησιά οι κάτοικοι να πληρώνουν ακριβότερα τη μετακίνηση, την ενέργεια, τα αγαθά και τις υπηρεσίες. Και ασφαλώς, δεν είναι ανάπτυξη να μεταφέρουμε τον σχεδιασμό των λιμανιών όλο και περισσότερο σε ένα Υπερταμείο.
Αυτό ακριβώς, είναι ένα από τα βασικά προβλήματα του νομοσχεδίου. Η Κυβέρνηση παγιώνει την ΕEΣΥΠ ως αρχή σχεδιασμού λιμένων και επεκτείνει τον ρόλο της και στη Σούδα, ένα δημόσιο περιφερειακό λιμάνι στρατηγικής σημασίας για την Κρήτη. 
Εδώ, πραγματικά θα ήθελα να καταλάβω τη λογική σας, γιατί όταν μιλάμε για τα λιμάνια της χώρας, μιλάμε για υποδομές εθνικής στρατηγικής και μιλάμε για την καθημερινότητα εκατομμυρίων ανθρώπων, εργαζομένων, κατοίκων και επισκεπτών. Κι όμως, εσείς δίνετε ολοένα ισχυρότερο ρόλο σε έναν φορέα για να λειτουργεί με κανόνες ιδιωτικής οικονομίας. Άλλωστε, είναι μανιώδης η πολιτική σας στόχευση να παραγκωνίσετε οτιδήποτε έχει σχέση με τον ευρύτερο δημόσιο τομέα. 
Προφανώς λοιπόν, το νέο μοντέλο νησιωτικής πολιτικής που προτείνει η Νέα Δημοκρατία ποιο είναι; Είναι το μοντέλο «Το νησί δικό σας, ο σχεδιασμός δικός μας». Βλέπουμε το λιμάνι του Ηρακλείου να περιλαμβάνεται στα λιμάνια που βρίσκονται στο πρόγραμμα αποκρατικοποιήσεων. Την ίδια στιγμή, για την τιμολογιακή πολιτική των λιμένων, η Κυβέρνηση μεταφέρει σημαντικές αρμοδιότητες στα διοικητικά συμβούλια των οργανισμών λιμένων με υπουργική έγκριση για αυξήσεις άνω του 3%. 
Και εδώ υπάρχει μια πολύ απλή ερώτηση: Ποιος προστατεύει τον νησιώτη; Ποιος προστατεύει τον αλιέα; Ποιος προστατεύει την τοπική οικονομία; 
Και μετά αναρωτιέστε, κυρίες και κύριοι της Κυβέρνησης, γιατί αυξάνεται το κόστος για αυτούς που ζουν στα νησιά. Αν πραγματικά θέλουμε να μιλήσουμε για νησιωτική πολιτική, ας μιλήσουμε για το κόστος ζωής και την πρόσβαση των νησιών σε υποδομές και υπηρεσίες. 
Το ΠΑΣΟΚ καταθέτει σήμερα τροπολογία για την επέκταση της μείωσης των συντελεστών ΦΠΑ κατά 30% σε όλα τα νησιά με πληθυσμό έως και τρεις χιλιάδες εκατό κατοίκους. Για τα μεγαλύτερα νησιά έως εκατόν τριάντα χιλιάδες κατοίκους προτείνει ένα μηχανισμό αντισταθμιστικής επιστροφής των εσόδων ΦΠΑ στις τοπικές κοινωνίες. Αυτός είναι ο ορισμός της νησιωτικής πολιτικής, δηλαδή, οι πόροι να κατευθύνονται σε υποδομές, υπηρεσίες και βιώσιμη ανάπτυξη. 
Ενίσχυση των νησιών σημαίνει να αναγνωρίζεις ότι το κόστος μεταφοράς, η απόσταση, δεν είναι θεωρητικές έννοιες. Είναι μια καθημερινότητα για τον πολίτη των νησιών και είναι αναγκαίο να φύγουμε από αυτό το καθεστώς της υπερσυγκέντρωσης εξουσιών που εφαρμόζεται και να περάσουμε στο καθεστώς ενίσχυσης της τοπικής κοινωνίας. 
Είναι αναγκαίο αυτό το σύνθημα του «Καλλικράτη» που έλεγε «Κάθε νησί και δήμος», δηλαδή δήμος με αυτάρκεια και δύναμη να στηρίζει την υγεία, την παιδεία και την οικονομία του, να το προσαρμόσουμε στο σήμερα και να το κάνουμε «Κάθε νησί και ταμείο». Διότι αυτή τη στιγμή οι δήμοι εξαντλούν όλες τις δυνάμεις, με την Κυβέρνηση να είναι απούσα στις κεντρικές αποφάσεις. 
Αυτό είναι πραγματικά απαραίτητο για να αποκαθίστανται και οι ζημιές στις υποδομές, ένα πρόβλημα που αντιμετωπίζει σήμερα όλη η Κρήτη μας, μετά τις τεράστιες πλημμύρες για τις οποίες έχουμε ακούσει μόνο διάχυτες πληροφορίες για αποκατάσταση και αφορούν τους ιδιοκτήτες, τους επαγγελματίες, τις δημόσιες υποδομές και τους αγρότες. 
Και να έρθω τώρα στην αλιεία. Πριν μια εβδομάδα ακριβώς, εσείς, με τον νόμο για την αλιεία, υποτίθεται ότι διορθώσατε όλα τα προβλήματα του κλάδου. Ακούστε, δεν πρόλαβε να περάσει καν μια εβδομάδα από την ψήφιση του νομοσχεδίου σας και οι επαγγελματίες αλιείς της Κρήτης μιλούν για κόστος, λαγοκέφαλους, μείωση αλιευμάτων και ένα σύστημα παρακολούθησης που δημιουργεί επιπλέον κόστος για τους ίδιους. 
Και ενώ οι αλιείς περιγράφουν αυτά τα προβλήματα, η Κυβέρνηση έρχεται να ανακοινώσει τον διπλασιασμό της επιδότησης του αλιευτικού πετρελαίου. Πολύ ωραία! Μόνο που οι αλιείς δεν ζουν με ανακοινώσεις. Ζουν από τη θάλασσα και η θάλασσα σήμερα έχει γίνει για πολλούς από αυτούς μια δραστηριότητα πάρα πολύ δύσκολη οικονομικά. 
Το ΠΑΣΟΚ καταθέτει συγκεκριμένη τροπολογία για έκτακτη ενίσχυση πενήντα λεπτών ανά επιλέξιμο λίτρο καυσίμου για την περίοδο από 1 Μαρτίου έως 31 Δεκεμβρίου του 2026. Πώς θα γίνει αυτό; Αξιοποιώντας τα ευρωπαϊκά εργαλεία που ήδη υπάρχουν -ξαναλέω, που ήδη υπάρχουν- και ειδικότερα το METSAF όπου επιτρέπεται κάλυψη έως 70% των πρόσθετων δαπανών καυσίμου. Σας το λέω αυτό για να μην αρχίσετε πάλι τα ψεύδη με τα λεφτόδεντρα. Δεν ζητάμε το αδύνατο, να πείτε στον κύριο Πρωθυπουργό. Ζητάμε το νόμιμο. Ποιο είναι το νόμιμο; Να αξιοποιηθεί αυτό που είναι ήδη προβλεπόμενο από το ευρωπαϊκό πλαίσιο και το έχει ανεκμετάλλευτο. 

Γιατί, κυρίες και κύριοι της Κυβέρνησης, το παράδειγμα με τον λαγοκέφαλο δίδαξε πάρα πολλά στους αλιείς μας. Το καλοκαίρι ανακοινώθηκε μια πιλοτική δράση στην Κρήτη και στο νότιο Αιγαίο, που στην πράξη οι αλιείς δεν έχουν δει καν τη διαφημισμένη στήριξη να φτάνει σε αυτούς. Δηλαδή πώς γίνεται σε αυτήν την Κυβέρνηση να έχουμε και πρόγραμμα και λαγοκέφαλους, τι να σας πω, μόνο εσείς ξέρετε τη συνταγή αυτή για την παγκόσμια πρωτοπορία. Την ίδια ώρα οι αλιείς της Κρήτης ετοιμάζουν κινητοποιήσεις, τις οποίες η πολιτεία οφείλει να ακούσει. 
Κλείνοντας, κύριε Πρόεδρε, κυρίες και κύριοι συνάδελφοι, η Κρήτη, οι Κυκλάδες, το Ιόνιο δεν ζητούν ειδική μεταχείριση. Οι κάτοικοί τους ζητούν το αυτονόητο, να μην αντιμετωπίζονται σαν μια μακρινή διοικητική περιφέρεια, που θυμόσαστε μόνο όταν υπάρχει τουρισμός και όταν χρειάζονται αριθμοί ανάπτυξης. 
Σε έναν πίνακα ενισχύσεων τα νησιά προσφέρουν τα μέγιστα στην ελληνική οικονομία. Στηρίζουν την οικονομία. Οι μικροί και οι μεσαίοι επαγγελματίες. Οι οικογενειακές επιχειρήσεις είναι ακούραστες στις υπηρεσίες της τουριστικής οικονομίας μας. 
Η ελληνική οικονομία τι προσφέρει στα νησιά; Τι προσφέρει στα παιδιά των νησιωτών; Τι προσφέρει στον επαγγελματία του νησιού που δουλεύει χωρίς ωράρια; Τι προσφέρει στον εργαζόμενο του τουρισμού που τον μισό χρόνο μένει χωρίς ουσιαστική ενίσχυση; 
Αυτό είναι νησιωτική πολιτική και όχι το πώς θα ενισχυθούν τα ιδιωτικά κεφάλαια κερδοφορίας στα νησιά. Αυτό είναι το πραγματικό διακύβευμα κιόλας. Γιατί τελικά υπάρχει ένας πολύ απλός τρόπος να μετρήσουμε ποιοι είμαστε, κύριε Υπουργέ. Να ρωτήσουμε όλους αυτούς που έχετε αγνοήσει τα τελευταία επτά χρόνια, τον κάτοικο του νησιού, τον ψαρά, τον επαγγελματία, αυτόν που περιμένει το πλοίο για να πάει τις εξετάσεις του στο νοσοκομείο. 
Το αντέχετε να τους ρωτήσουμε; Δεν νομίζω ότι το αντέχετε, γιατί θα αποδειχθεί ότι το πρόβλημα είναι πως τα νησιά έχουν πάρα πολλές κυβερνητικές εξαγγελίες, αλλά δυστυχώς και πάρα πολύ λίγη πραγματική πολιτική. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Μιχαήλ Χουρδάκης από το ΠΑΣΟΚ και θα ακολουθήσουν η κ. Σπυριδάκη, ο κύριος Μπιάγκης και τελευταίος ομιλητής ο κ. Σταμάτης. Επίσης απομένουν να μιλήσουν τρεις κοινοβουλευτικοί και μετά προχωράμε στις δευτερολογίες. 
Έχετε τον λόγο, κύριε Χουρδάκη. 
ΜΙΧΑΗΛ ΧΟΥΡΔΑΚΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, συζητούμε σήμερα για τα λιμάνια. Πίσω όμως από τις λιμενικές υποδομές υπάρχουν άνθρωποι, ο αλιέας που υπολογίζει το κόστος του αν μπορεί να βγάλει το καΐκι του στη θάλασσα... 
Κύριε Πρόεδρε, δεν θέλω να μιλήσω ξανά με τον Υπουργό να μην είναι στη θέση του. Έγινε πριν σε προηγούμενους ομιλητές. Ξαναγίνεται τώρα. Θα τον περιμένω. 
ΔΗΜΗΤΡΙΟΣ ΜΑΝΤΖΟΣ: Είναι εδώ.
ΜΙΧΑΗΛ ΧΟΥΡΔΑΚΗΣ: Δεν είναι. Είναι, αλλά δεν είναι. Αυτό λέω. Είναι, αλλά δεν είναι. Οπότε σταματάω και τον περιμένω. Και θα ζητήσω να ανανεωθεί και ο χρόνος όταν θα ξεκινήσω. Δεν προβλέπεται να μιλάει η βουλευτή στο Βήμα χωρίς να υπάρχει υπουργός ή υφυπουργός για να υποστηρίξει το νομοσχέδιο.
ΠΡΟΕΔΡΕΥΩΝ (Γεώργιος Λαμπρούλης): Συνεχίστε. Μπορεί να του έτυχε κάτι. 
ΜΙΧΑΗΛ ΧΟΥΡΔΑΚΗΣ: Δεν θα συνεχίσω. Όχι, κύριε Πρόεδρε, δεν θα συνεχίσω. 
ΠΡΟΕΔΡΕΥΩΝ (Γεώργιος Λαμπρούλης): Μπορεί κάτι επείγον να του συνέβη. 
ΜΙΧΑΗΛ ΧΟΥΡΔΑΚΗΣ: Θα περιμένω. Πρέπει να περιμένουμε. Δεν θα συνεχίσω. Αυτό είναι το σωστό. Και επειδή δεν κάνουμε το σωστό, γι’ αυτό έχουμε φέρει τη χώρα εδώ που πρέπει όσοι ανεχόμαστε το λάθος. Εγώ δεν ανήκω σε αυτή την κατηγορία.
ΠΡΟΕΔΡΕΥΩΝ (Γεώργιος Λαμπρούλης): Ορίστε, ήρθε ο Υπουργός. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε Πρόεδρε, ζητώ τον λόγο για ένα λεπτό επί προσωπικού. 
ΠΡΟΕΔΡΕΥΩΝ (Γεώργιος Λαμπρούλης): Κύριε Χουρδάκη, επιτρέπετε;
ΜΙΧΑΗΛ ΧΟΥΡΔΑΚΗΣ: Βεβαίως.
ΠΡΟΕΔΡΕΥΩΝ (Γεώργιος Λαμπρούλης): Ο χρόνος σας έχει σταματήσει. Θα δώσω τον λόγο στον Υπουργό. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε συνάδελφε, παράλληλα με την ιδιότητά μου του Υπουργού, που μου ασκήθηκε έλεγχος κοινοβουλευτικός και συζητάμε το νομοσχέδιο, υπάρχει και η ιδιότητα εκτελεστικά ως Υπουργός του Υπουργείου Ναυτιλίας. Όταν προκύπτει κάτι λοιπόν για δύο λεπτά είμαι υποχρεωμένος να βγω έξω και να απαντήσω. Δεν υπάρχει Υφυπουργός αυτή τη στιγμή εδώ πέρα. Είναι σε ταξίδι στο εξωτερικό, κύριε Μάντζο.
ΜΙΧΑΗΛ ΧΟΥΡΔΑΚΗΣ: Κύριε Κικίλια, αν ήταν η πρώτη φορά που συνέβαινε δεν θα το επεσήμανα, αλλά έχει εδώ και δύο ώρες που είστε μέσα-έξω. Γι’ αυτό το επισημαίνω. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε συνάδελφε, είναι επιχειρησιακό το Υπουργείο και όταν προκύπτει κάτι και πρέπει να μιλάω, θα μιλάω, τι να κάνουμε. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα ένα λεπτό τον λόγο. 
ΠΡΟΕΔΡΕΥΩΝ (Γεώργιος Λαμπρούλης): Κύριε Μάντζο, παρακαλώ. Ας μην αρχίσουμε επί της διαδικασίας. 
ΔΗΜΗΤΡΙΟΣ ΜΑΝΤΖΟΣ: Χωρίς χρόνο, κύριε Πρόεδρε, πολύ γρήγορα. 
Κύριε Υπουργέ, κατανοούμε τις επιχειρησιακές ανάγκες του ρόλου σας. Κατανοούμε την υπηρεσιακή ανάγκη του Υφυπουργού να είναι εκτός. Αλλά κύριε Υπουργέ, μιλάμε για ένα πολυπληθέστατο κυβερνητικό σχήμα. Δεν είναι ένα μικρό κυβερνητικό σχήμα. 
Και επειδή άκουσα τον Εισηγητή της πλειοψηφίας να με ελέγχει πριν, να μου λέει «να έρθουν άσχετοι Υπουργοί να παραστούν;». Εδώ έρχονται άσχετες τροπολογίες, στους άσχετους υπουργούς θα κολλήσουμε; Τόσοι υπουργοί και υφυπουργοί, δεν μπορεί να συνδράμει κανένας τον Υπουργό Νησιωτικής Πολιτικής και Ναυτιλίας; 
Δεν είναι δυνατόν η Βουλή να μιλά σε άδεια κυβερνητικά έδρανα. Δεν είναι αυτός ο τρόπος του νομοθετείν. Αυτό λέμε εμείς ως Βουλή. Εσείς λέτε ως Κυβέρνηση κάτι διαφορετικό. Πρέπει να σας συνδράμουν οι υφυπουργοί και έτερων υπουργείων, προκειμένου να μιλούμε προς την Κυβέρνηση. Δεν είναι δυνατόν η Βουλή να μιλά στους συνεργάτες σας και όχι σε εσάς ως Υπουργό ή σε κάποιον ομόλογό σας από άλλο υπουργείο. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Χουρδάκη, έχετε τον λόγο. 
ΜΙΧΑΗΛ ΧΟΥΡΔΑΚΗΣ: Κυρίες και κύριοι συνάδελφοι, συζητούμε σήμερα για τα λιμάνια. Πίσω όμως από τις λιμενικές υποδομές υπάρχουν άνθρωποι, κύριε Υπουργέ, ο αλιέας που υπολογίζει το κόστος του αν μπορεί να βγάλει το καΐκι του στη θάλασσα, ο νησιώτης που πληρώνει ακριβά τη μετακίνησή του και η οικογένεια που αναρωτιέται αν μπορεί να παραμείνει στον τόπο τους. Και αυτοί θα έπρεπε να βρίσκονται στο κέντρο της πολιτικής σας. Δεν είναι όμως. 
Άλλωστε το λιμάνι συνδέει έναν τόπο με την υπόλοιπη χώρα και θα έπρεπε να λειτουργεί με επίκεντρο την παραγωγή, την κοινωνική συνοχή και την εθνική ασφάλεια και με αυτό το κριτήριο θα πρέπει να κρίνουμε το νομοσχέδιο και έτσι κάνουμε. Αναγνωρίζουμε λοιπόν τις θετικές ρυθμίσεις για την υγειονομική περίθαλψη των δοκίμων και στελεχών του Λιμενικού. 
Διαφωνούμε όμως με την κεντρική του κατεύθυνση, την ενίσχυση του Υπερταμείου ως Αρχής Σχεδιασμού Λιμένων και την ανεπαρκή προστασία των χρηστών από τις αυξήσεις των τελών. Άλλωστε το όριο του 3% θα έπρεπε να υπολογίζεται συσσωρευτικά μέσα στο δωδεκάμηνο για να μην ανοίγει ο δρόμος για διαδοχικές μικρές αυξήσεις χωρίς να υπάρχει ο αντίστοιχος έλεγχος. Και η εξαίρεση της τιμαριθμικής αναπροσαρμογής χρειάζεται πολύ σαφείς και συγκεκριμένες ασφαλιστικές δικλείδες. 
Γι’ αυτό στο ΠΑΣΟΚ προτείνουμε ισχυρή ρυθμιστική αρχή λιμένων, δημόσια λογοδοσία, όπως και σε κάθε κομμάτι της δημόσιας διοίκησης, έλεγχο των επενδυτικών υποχρεώσεων και ουσιαστική συμμετοχή της αυτοδιοίκησης. 
Θεωρούμε πως τον στρατηγικό σχεδιασμό ναι, οφείλει να τον υπηρετεί το Υπουργείο Ναυτιλίας, αλλά με αποφασιστικό ρόλο της Επιτροπής Σχεδιασμού και Ανάπτυξης Λιμένων και ισχυρούς τοπικούς φορείς. 
Και ξέρετε, εδώ φαίνεται ακόμα μια συγκεκριμένη πολιτική διαφορά. Επί κυβέρνησης Τσίπρα ιδρύθηκε το Υπερταμείο. Η Νέα Δημοκρατία σήμερα, για άλλη μια φορά σε ένα ακόμα νομοσχέδιο, ενισχύει τον ρόλο του. Το ΠΑΣΟΚ, αντίθετα, ζητά δημόσια ευθύνη για τις κρίσιμες υποδομές. Και ο κ. Τσίπρας και η Ελλάδα δικαιούνται να παρουσιάζουν νέες ή δήθεν νέες προτάσεις, οφείλουν όμως να απαντούν και για τις κυβερνητικές τους επιλογές και οι ευθύνες φυσικά κανενός δεν σβήνουν όταν αλλάζει την κομματική του ταμπέλα.
Κυρίες και κύριοι συνάδελφοι, πριν από λίγες μέρες στη Θεσσαλονίκη, το Σάββατο συγκεκριμένα, οι αλιείς μετέφεραν την αγωνία τους στον Πρόεδρο του ΠΑΣΟΚ, τον Νίκο Ανδρουλάκη. Οι άνθρωποι της Νέας Μηχανιώνας και εκπρόσωποι του κλάδου περιέγραψαν ένα κόστος λειτουργίας που απειλεί την ίδια τη δυνατότητα να εργαστούν. Πίσω από κάθε δεμένο σκάφος υπάρχουν πληρώματα, οικογένειες και μια ολόκληρη τοπική οικονομία.
Κύριε Υπουργέ, ξέρετε πόσο κοστίζει για να γεμίσει το σκάφος για να βγει περίπου; 40.000 χιλιάδες ευρώ, κύριε Σιμόπουλε, για να μπορέσει να βγει δύο μέρες και να ψαρέψει και να επιστρέψει. Λίγο περισσότερες μέρες. 
Και γι’ αυτό καταθέσαμε τη συγκεκριμένη τροπολογία. Έκτακτη ενίσχυση 50 λεπτών ανά επιλέξιμο λίτρο αλιευτικού καυσίμου για την περίοδο από 1η Μαρτίου έως το τέλος του 2026, με αξιοποίηση ευρωπαϊκών και εθνικών πόρων μέσα στα προβλεπόμενα όρια, καθώς το ευρωπαϊκό πλαίσιο επιτρέπει κάλυψη ως 70% του πρόσθετου κόστους των καυσίμων. 
Ζητούμε λοιπόν να αξιοποιηθεί τώρα με δυνατότητα προκαταβολής, όπου φυσικά αυτό επιτρέπεται, και έλεγχο των πραγματικών δαπανών, γιατί οι αλιείς χρειάζονται τα χρήματα εγκαίρως για να μπορέσουν να συνεχίσουν τη δουλειά τους και επιπλέον χρειάζονται πρόγραμμα ενεργειακής αναβάθμισης των σκαφών και κίνητρα για την είσοδο νέων ανθρώπων στο επάγγελμα. 
Η επιβίωση της αλιείας λοιπόν απαιτεί άμεση ανακούφιση σήμερα αλλά και προοπτική για τα επόμενα χρόνια. Και φυσικά πρέπει να σκύψουμε όλοι και πάνω από το πρόβλημα της παράνομης αλιείας από τουρκικά σκάφη, καθώς υπάρχουν επανειλημμένες καταγγελίες για δραστηριότητα και μέσα στα ελληνικά χωρικά ύδατα και σε προστατευόμενες περιοχές και όλα αυτά απαιτούν αποτελεσματική απάντηση. 
Απειλούνται λοιπόν τα ιχθυοαποθέματα, απειλείται το εισόδημα των Ελλήνων αλιέων και δοκιμάζεται προφανώς και η εφαρμογή της ελληνικής νομοθεσίας. Δεν αρκεί να ακούμε από το Υπουργείο σας ότι γίνονται περιπολίες. Χρειάζονται πραγματικά αποτελέσματα και αληθινά δεδομένα. Πόσα περιστατικά καταγράφηκαν; Πόσες παραβιάσεις αποτράπηκαν; Ποιες κυρώσεις επιβλήθηκαν; Γιατί δεν υπάρχει σύλληψη αλιέων, έστω για παραδειγματισμό ή δειγματοληπτικά, Για να δείτε πως θα μαζευτούν οι υπόλοιποι;
Σε κάθε περίπτωση ζητούμε ενίσχυση του Λιμενικού με προσωπικό και μέσα, συστηματική επιτήρηση και τεκμηριωμένες παρεμβάσεις στους ευρωπαϊκούς θεσμούς. Η πολιτική ηγεσία έχει την ευθύνη να εξασφαλίσει ότι ο νόμος εφαρμόζεται. 
Η Τουρκία την ίδια ώρα χρησιμοποιεί τα θαλάσσια πάρκα για να προβάλλει διεκδικήσεις σε βάρος των ελληνικών δικαιωμάτων, κάτι που οι Ευρωβουλευτές του ΠΑΣΟΚ έχουν επαρκώς αναδείξει ως σημαντικό θέμα στους ευρωπαϊκούς θεσμούς. Η Ελλάδα οφείλει να απαντήσει με συνέπεια, στη βάση προφανώς του διεθνούς δικαίου της θάλασσας, αλλά και να ασκεί έμπρακτα τα δικαιώματά της, με τα δικά μας θαλάσσια πάρκα που χρειάζονται και επιστημονική τεκμηρίωση και πραγματική φύλαξη, αλλά και διαβούλευση με τους αλιείς, γιατί μόνο η προστασία της θάλασσας μπορεί και πρέπει να εξασφαλίζει το μέλλον της βιώσιμης αλιείας.
 Υπό αυτό το πρίσμα θα πρέπει να κριθεί και η επίσκεψη του κ. Ρούμπιο, καθώς δεν υπάρχει αμφιβολία ότι η συνεργασία με κάθε μεγάλη δύναμη και σύμμαχο χώρα, όπως οι Ηνωμένες Πολιτείες, έχει αξία και έχει αξία για την Ελλάδα, αλλά θα πρέπει να κρίνεται από την έμπρακτη και όχι τη θεωρητική στήριξη απέναντι στις τουρκικές αμφισβητήσεις. Και γι’ αυτό στην απάντησή του για τις ενεργειακές διασυνδέσεις ο Αμερικανός Υπουργός μιλώντας για «λεπτές καταστάσεις» που χρειάζονται διπλωματική διαχείριση, ήταν το λιγότερο χλιαρός. 
Προφανώς και θέλουμε και συμφωνούμε και πιστεύουμε ότι η διπλωματία είναι απαραίτητη. Τα κυριαρχικά μας όμως δικαιώματα κατοχυρώνονται από το διεθνές δίκαιο και η ελληνική κυβέρνηση οφείλει να ζητά σαφή στήριξη και πολύ συγκεκριμένα αποτελέσματα. Γι’ αυτό το αφήγημα των «ήρεμων νερών» πρέπει να ελέγχεται απέναντι σε όσα συμβαίνουν καθημερινά στο Αιγαίο και γι’ αυτό είναι αναντίρρητο ότι η παρουσία της χώρας στη θάλασσα συνδέεται και με το αν παραμένουν ζωντανά τα νησιά της.
 Και εδώ έρχεται η δεύτερη τροπολογία που καταθέτουμε, που προβλέπει από 1η Ιανουαρίου του 2027 επέκταση της μείωσης των συντελεστών του ΦΠΑ κατά 30% σε όλα τα νησιά που έχουν ως 3.100 κατοίκους και για τα νησιά με περισσότερους από 3.100 κατοίκους, πλην της Κύπρου και της Εύβοιας, που δεν υπάγονται στο μειωμένο καθεστώς, προτείνουμε ειδικό μηχανισμό επιστροφής πόρων. Δηλαδή η διαφορά που θα προκύπτει από την εφαρμογή μειωμένων συντελεστών στις προβλεπόμενες συναλλαγές, θα συσσωρεύεται σε πόρους που θα επιστρέφουν στις τοπικές κοινωνίες για κρίσιμες υποδομές και υπηρεσίες. Άλλωστε το ΠΑΣΟΚ είναι αυτό που θεσμοθέτησε τη νησιωτική φορολογική διαφοροποίηση, η κυβέρνηση Τσίπρα την κατήργησε σταδιακά και η Νέα Δημοκρατία δεν την έχει αποκαταστήσει συνολικά.
 Εμείς καταθέτουμε, λοιπόν, ένα συγκεκριμένο βήμα για δικαιότερη στήριξη της νησιωτικής χώρας, διότι η νησιωτικότητα είναι μόνιμη συνθήκη. Ο κάτοικος ενός μικρού νησιού πληρώνει το αυξημένο κόστος μεταφοράς όλο τον χρόνο και οι υποδομές του νησιού πρέπει να αντέχουν τις ανάγκες, τόσο των επισκεπτών, αλλά κυρίως και των κατοίκων και τις τριακόσιες εξήντα πέντε μέρες του χρόνου. Γι’ αυτό είναι απλώς δίκαιο και πρέπει να συμβεί μέρος των πόρων που παράγονται εκεί, να επιστρέφει εκεί με διαφανή κριτήρια και λογοδοσία.
 Η περιφερειακή συρρίκνωση και η υπογεννητικότητα απαιτούν πολιτική που να επιτρέπει στους ανθρώπους να μείνουν στον τόπο τους, να έχουν εισόδημα, να μπορούν να αποκτήσουν πρόσβαση σε προσιτή κατοικία, να έχουν ιατροφαρμακευτική περίθαλψη κοντά στο σπίτι τους και να έχουν ποιοτικό σχολείο. Άλλωστε η δημογραφική πολιτική μόνο με σταθερές υπηρεσίες και παραγωγικές δυνατότητες μπορεί να οδηγήσει σε στήριξη της οικογένειας και αναστροφή του πολύ αρνητικού κλίματος που υπάρχει στη χώρα. 
Αυτός είναι ο δρόμος του ΠΑΣΟΚ. Καταθέτουμε λύσεις που μπορούν να εφαρμοστούν και ζητούμε σήμερα από την Κυβέρνηση να δεχθεί και τις δύο αυτές τροπολογίες, για να μπορούν οι αλιείς να εργάζονται, να μπορούν οι νησιώτες να παραμένουν στον τόπο τους, για να μπορούμε να έχουμε όλοι μία χώρα που στηρίζει την παραγωγή και υπερασπίζεται αποτελεσματικά όλα τα δικαιώματά της.
 Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Επόμενη ομιλήτρια η κ. Αικατερίνη Σπυριδάκη από το ΠΑΣΟΚ.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, πριν μπω στο νομοσχέδιο δεν μπορώ να μην ξεκινήσω απ’ όσα ζήσαμε στην Κρήτη τις προηγούμενες μέρες. Τρία χρόνια σε αυτήν εδώ την Αίθουσα ακούμε για ακραία καιρικά φαινόμενα -και πιο πριν ακόμα, από τον «Ιανό», τον «Daniel», τις megafires- και αναρωτιέμαι: Πόσο ακραία άραγε είναι αυτά τα φαινόμενα εν τέλει ή μήπως τα κάνει ακραία το γεγονός ότι εμείς δεν έχουμε προετοιμαστεί γι’ αυτά, δεν έχουμε προετοιμαστεί γι’ αυτήν την πραγματικότητα. 
Δεν σας είπαμε ούτε να γίνετε μάντεις, δεν σας είπαμε ούτε να μας πείτε πότε θα βρέξει. Σας ζητήσαμε πέρσι κάτι πάρα πολύ απλό: Να κάνετε αυτό που οφείλει να κάνει ένα κράτος πριν τη βροχή. Στην περίπτωση του Οροπεδίου να ελέγξει τις υποδομές, να αντιμετωπίσετε τα προβλήματα αποστράγγισης και να θωρακίσετε τον κάμπο του Οροπεδίου, στην πλαγιά στα Θερμά που είχαμε καεί πέρσι, να γίνει ένα αντιπλημμυρικό. Σας είχαμε ρωτήσει ρητά πώς προχωράνε τα έργα, αλλά απάντηση δεν πήραμε. Σας είχαμε ρωτήσει τι θα κάνετε, ώστε οι παραγωγοί στο Οροπέδιο να μην βρεθούν στην ίδια κατάσταση τον επόμενο χρόνο. Ο επόμενος χρόνος ήρθε, βρέθηκαν σε χειρότερη κατάσταση από την περσινή και δεν μπορείτε να πείτε ότι δεν γνωρίζατε. Το ξέρατε. Σας τα είχαμε πει και πέρυσι. 
Πήγατε, λοιπόν, στο Οροπέδιο Λασιθίου, είδατε με τα μάτια σας αυτό που περιγράφαμε. Δεν πήγατε για να μάθετε το πρόβλημα, πήγατε για να δείτε τα αποτελέσματα της αδράνειάς σας, γιατί αυτό είδατε στην ουσία. Και τώρα τι θα πούμε σε αυτούς τους ανθρώπους; Να κάνουν υπομονή; Να περιμένουν την καταγραφή; Μια άλλη δέσμευση; Πόσες φορές θεωρείτε ότι ο παραγωγός μπορεί να χάσει τη χρονιά του μέχρι το κράτος να λειτουργήσει πριν και όχι μετά την καταστροφή; 
Το έχουμε πει, λοιπόν, και σήμερα στο Οροπέδιο το αποτύπωμα είναι ολικό. Και οι συνάδελφοι ήρθαν και ο Πρόεδρός μας το επισκέφθηκε τη Δευτέρα και αυτό που είδαμε είναι εκτάσεις, τον κάμπο, να έχουν γίνει λίμνη. Αυτό που οι άνθρωποι θέλουν είναι γρήγορες προκαταβολές τουλάχιστον για να μπορούν να κινηθούν, να καταγραφεί η ζημιά, να λειτουργήσει κρατική αρωγή -de minimis, Μέτρο 23 κ.λπ., εργαλεία υπάρχουν, αλλά πρέπει να υπάρχει και πολιτική βούληση-, να παγώσουν οι ασφαλιστικές και οι δανειακές υποχρεώσεις, να υπάρχει ειδική μέριμνα ώστε ο παραγωγός να μη βρεθεί εκτός αποζημίωσης, επειδή δεν τον χωρά η γραφειοκρατία της χώρας. 
Επίσης, χρειάζονται απαντήσεις, αν η φυσική ροή στον χρόνο λειτούργησε, σε ποια κατάσταση βρίσκονταν τα θυροφράγματα, γιατί και ο ΟΑΚ μας έλεγε ότι όλα λειτουργούν καλά και σήμερα, τώρα πριν λίγο, παραδέχτηκε ότι το ένα θυρόφραγμα δεν άνοιξε. Πώς λειτουργεί λοιπόν το έργο μεταφοράς προς το φράγμα Αποσελέμη; Η σοδειά χάθηκε, αλλά οι υποχρεώσεις δεν χάθηκαν. Ο σπόρος αγοράστηκε, τα εφόδια πληρώθηκαν, ο γεωπόνος περιμένει χρήματα, τα καύσιμα πληρώθηκαν, οι δόσεις τρέχουν, τα χρέη τρέχουν και την ίδια ώρα οι αποζημιώσεις που θα έπρεπε να δώσουν ανάσα, δεν φτάνουν με την ταχύτητα που χρειάζεται η πραγματική ζωή και με την οποία κινείται η πραγματική ζωή. 
Το κυβερνητικό κλιμάκιο είπε ότι μέχρι την Παρασκευή θα έχει πρόταση. Είναι Πέμπτη. Την περιμένουμε. Ο παραγωγός δεν μπορεί να πει στην τράπεζα «περίμενε να ολοκληρωθεί η καταγραφή», δεν μπορεί να πει στον προμηθευτή «περίμενε να ανοίξει το πρόγραμμα», δεν μπορεί να πει την επόμενη καλλιεργητική περίοδο στον γεωπόνο που δεν θα πληρώσει τώρα «περιμένω να πληρωθεί η ενίσχυση»
 Και πάω στο κομμάτι που αφορά τα Φέρμα Ιεράπετρας. Πέρσι, έναν χρόνο ακριβώς πριν, καιγόμασταν. Ξέρετε τι διαφορά υπάρχει από πέρυσι μέχρι φέτος, πέρα από κάποια ξύλα που μπήκαν; Ενάμισι εκατομμύριο «θα» σε μια πλαγιά: «θα» αντιπλημμυρικό, «θα» ρέματα. Έχουμε 1,5 εκατομμύριο «θα» και αυτήν τη στιγμή πολλούς ανθρώπους που έχουν τα σπίτια τους πληγεί, τα θερμοκήπιά τους, ένας δρόμος κατεστραμμένος και στη σεζόν, που είναι το νούμερο 1 σε έναν προορισμό για να νιώθει ο κόσμος ασφάλεια, πέρσι ένιωσαν φωτιά και φέτος πλημμύρα. Γιατί; Γιατί το κράτος ήταν απόν.
 Και έρχομαι στο νομοσχέδιο, που για να το αξιολογήσουμε αρκεί βέβαια να δούμε λίγο τα πεπραγμένα της Κυβέρνησης και του Υπουργείου όσον αφορά τουλάχιστον τον λαγοκέφαλο. Θα κρίνουμε από κει και θα αξιολογήσουμε και τι εμπιστοσύνη μπορούμε να έχουμε. Πρώτη ερώτηση κοινοβουλευτική -το έχω ξαναπεί, κύριε Υπουργέ- το 2023 στις 5 Ιουλίου για τον λαγοκέφαλο και έρχεστε το 2026 να κάνουμε επιτροπή για να μας πείτε αυτά που μας είπε η Περιφέρεια Κρήτης πριν δύο χρόνια και να μας τα παρουσιάσετε και με μεγάλη χαρά. Μπράβο! Συγχαρητήρια! 
Εδώ δεν υπάρχει πολιτική επιλογή που μπορεί να κρυφτεί πίσω από τεχνικές διατυπώσεις. Έχουμε μια προσπάθεια να ενισχύσουμε τον δημόσιο λιμενικό σχεδιασμό και επιλέγετε να ενισχύσετε το Υπερταμείο. Η χώρα εξακολουθεί να μην έχει ολοκληρωμένη λιμενική πολιτική, παρότι η σχετική πρόβλεψη υπάρχει από το 2013. Σας λέμε ότι ο στρατηγικός σχεδιασμός χρειάζεται πολιτικό κέντρο, ρόλο της ΕΣΑΛ και πραγματική ρυθμιστική εποπτεία. Εσείς παγιώνετε την ΕEΣΥΠ ως αρχή σχεδιασμού λιμένων. Προβλέπετε 25.000 ευρώ ετησίως ανά λιμένα με λειτουργικές δαπάνες μέχρι να εγκριθεί το master plan, χωρίς πάλι συγκεκριμένη καταληκτική ημερομηνία. Σε τι όμως έχετε καταληκτική ημερομηνία για να έχετε και εδώ; 
Σε ό,τι αφορά τον κόσμο έχουμε μόνο «θα» και παραπομπή σε υπουργικές αποφάσεις. Άρα όσο δεν ολοκληρώνεται ο σχεδιασμός, η χρηματοδότηση συνεχίζεται. Δεν ξέρω ποιος σκέφτηκε αυτό το κίνητρο επιτάχυνσης. Πίεση για να λειτουργήσει το έργο πάντως δεν τη λες.
 Σας λέμε «βάλτε προθεσμίες», σας λέμε «ενισχύσεις για εγγυήσεις λογοδοσίας, δώστε στη δημοσιότητα τι πληρώνετε, σε ποιον και με ποιο αποτέλεσμα». Δεν το κάνετε. 
Στο άρθρο 3 έχουμε μέχρι το 3% ως όριο ελέγχου στις αυξήσεις συγκεκριμένων λιμενικών τελών. Μόνο που δεν προβλέπετε ότι λειτουργεί σωρευτικά ανά δωδεκάμηνο και άρα αφήνετε ανοιχτό τον δρόμο για διαδοχικές αυξήσεις κάτω από το όριο. Σας λέμε να κλείσετε το παράθυρο, να γίνεται τιμαριθμική προσαρμογή κάθε χρόνο με απλή δημοσίευση, να υπάρχει διαφάνεια, δυνατότητα προσφυγής και ουσιαστικός ρόλος της Ρυθμιστικής Αρχής Λιμένων, γιατί ο νησιώτης δεν αλλάζει λιμάνι επειδή δεν του αρέσει η τιμολογιακή πολιτική. 
Στη Σούδα έχουμε επιλέξει τη λέξη «δύναται». Η χρηματοδότηση του έργου δύναται να γίνει. Λίγους μήνες μετά την απένταξη από το Ταμείο Ανάκαμψης, την απώλεια 12,4 εκατομμυρίων ευρώ, το «δύναται» το καταλαβαίνουμε. Το πότε θα γίνει δεν καταλαβαίνουμε, με ποια χρήματα, με ποιο χρονοδιάγραμμα, με ποια έργα και με ποιον ρόλο για το Λιμενικό Ταμείο Χανίων, με ποια πρόβλεψη ότι η Σούδα θα μείνει εκτός προγράμματος αποκρατοκοπήσεων. 
Και μετά έχουμε την Ιεράπετρα. Γιατί μετά από όλα αυτά που σας περιέγραψα ότι εμείς ζήσαμε τον Σαββατοκύριακο, τις τρεις τελευταίες μέρες έχουμε και τρεις βάρκες παράτυπα εισερχόμενων πολιτών. Την προηγούμενη εβδομάδα, κύριε Υπουργέ -που δεν ήλθατε εσείς, ήρθε ο Υφυπουργός σας- είχαμε επίκαιρη με την οποία ζητούσαμε την ενίσχυση του Λιμενικού Σώματος Ιεράπετρας. Για να καταλάβουν οι συνάδελφοι -η κ. Βατσίνα το ζει και στο Ηράκλειο, το γνωρίζει- διακόσιες πενήντα μία αφίξεις την ημέρα. Είχαν προηγηθεί τρεις επιχειρήσεις -11 Σεπτεμβρίου αυτό- και είχαμε διακόσιους δεκαοχτώ διασωθέντες. Χθες ογδόντα, σήμερα φτάσαμε τους εκατόν σαράντα. Σας ζητήσαμε στελέχωση του Λιμενικού Σώματος. Το οργανόγραμμα ορίζει τριάντα έξι. Στην πράξη έχουμε δεκαεπτά ανθρώπους. Αν σκάσουν, όπως γίνεται, πέντε βάρκες ταυτόχρονα πού θα πρωτοπάνε; Δύο άνθρωποι αποσπασμένοι τον Αύγουστο, τρεις τον Σεπτέμβριο και πέντε τον Οκτώβριο. Και μετά; Την επόμενη μέρα; 
Αν δεν σέβεστε τους πολίτες της Ιεράπετρας, αν δεν σέβεστε τους πολίτες της Κρήτης, σεβαστείτε το ίδιο το προσωπικό σας, που το έχετε εξαντλήσει και που δεν ξέρουν πού να πρωτοπάνε και τι να πρωτοκάνουν. Η απόσπαση δεν είναι μόνιμη στελέχωση. Είναι προσωρινή κάλυψη μιας μόνιμης τρύπας. Γιατί αυτό κάνετε. Ταλαιπωρείτε τους λιμενικούς της Κρήτης, όπως κάνετε άλλωστε και στην υγεία. Αυτό κάνετε και με τους γιατρούς μας. Τους ταλαιπωρείτε από νοσοκομείο σε νοσηστοκομείο, με «εντέλλεσθε». Όταν λήξουν οι αποσπάσεις, κύριε Υπουργέ, τι θα αλλάξει; Θα αλλάξουν οι αφίξεις; Θα αλλάξουν οι διασώσεις; Θα αλλάξουν οι μεταγωγές, οι ταυτοποιήσεις; Τι θα αλλάξει; 
Θα ξαναγυρίσουμε, λοιπόν, στους ίδιους τους ανθρώπους και θα ξανακάνουμε την ίδια συζήτηση. Γιατί κάποια στιγμή πρέπει εσείς να μπορέσετε να τους κοιτάξετε στα μάτια και να πείτε ότι πατάτε πάνω στο φιλότιμο τους, με προσωπική εξάντληση, με οργανική υποστελέχωση, που τη γνωρίζετε εδώ και μήνες. Όλοι οι συνάδελφοι από την Κρήτη σας το έχουν επισημάνει. 
Δεν υπάρχουν λύσεις και σας τις δίνουμε στο χέρι. Σας λέμε βοηθήστε, φέρτε πέντε άτομα. Όπως κάνουμε άλλωστε και με τις τροπολογίες σήμερα. Όχι να σας πούμε απλώς τι δεν κάνετε. Σας φέρνουμε και λύσεις γραμμένες. Ο χρόνος δεν μου επιτρέπει να τις αναλύσω περαιτέρω. Εύχομαι να μην την απορρίψετε σήμερα και να τη δούμε σε μερικές μέρες σαν δική σας λύση κι αυτή λειψή, όπως μας έχετε συνηθίσει και πολλές φορές. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Ο κ. Δημήτριος Μπιάγκης από το ΠΑΣΟΚ έχει τον λόγο τώρα. 
ΔΗΜΗΤΡΙΟΣ ΜΠΙΑΓΚΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο με τον τίτλο «Ενίσχυση λειτουργίας Οργανισμών Λιμένων και λοιπές διατάξεις». Στην πραγματικότητα, όμως, το κρίσιμο ερώτημα είναι άλλο. Ποιος σχεδιάζει, κυρίες και κύριοι, το μέλλον των λιμανιών μας; Ποιος ελέγχει τη λειτουργία τους και ποιος τελικά ωφελείται από την ανάπτυξή τους; 
Η Κυβέρνηση περιορίζει τη συζήτηση στις επενδύσεις, στην ανταγωνιστικότητα και στις ανάγκες της αγοράς. Απουσιάζουν, όμως, από τον ίδιο τον σκοπό του νομοσχεδίου οι άνθρωποι που χρησιμοποιούν τα λιμάνια, οι τοπικές κοινωνίες και πάνω απ’ όλα η νησιώτικη συνοχή. 
Κύριε Υπουργέ, το λιμάνι ενός νησιού δεν μπορεί να είναι απλώς ένα μαγαζί, μια επιχείρηση, αλλά είναι η πύλη προς την υγεία, προς την εργασία, προς την εκπαίδευση, προς τη τροφοδοσία. Είναι υποδομή ζωής και εθνικής σημασίας, κύριε Υπουργέ. Κι όμως, παρόλα αυτά, δεκατρία χρόνια μετά τον ν. 4150/2013, η χώρα μας εξακολουθεί να στερείται μιας ολοκληρωμένης εθνικής λιμενικής πολιτικής. 
Αντί, λοιπόν, για έναν συνεκτικό σχεδιασμό, με ισχυρό επιτελικό ρόλο του Υπουργείου σας, σύγχρονα λιμενικά ταμεία και ουσιαστική δημόσια εποπτεία, η Κυβέρνηση εξακολουθεί να μεταφέρει κρίσιμες αρμοδιότητες στο Υπερταμείο, όπως τόνισε με λεπτομέρεια και ο εισηγητής μας, ο Σταύρος Μιχαηλίδης, τόσο στις Επιτροπές όσο και στην εισήγησή του σήμερα το πρωί εδώ στην Ολομέλεια. 
Σε κάθε, όμως, περίπτωση η νησιωτικότητα, κύριε Υπουργέ, δεν καθιστά τα ελληνικά νησιά ως ένα συμπληρωματικό πρόσθετο τμήμα της χώρας μας. Τα νησιά μας διαθέτουν ανεκτίμητα πλεονεκτήματα, φυσικό κάλλος, πλούσια πολιτιστική κληρονομιά, παράδοση φιλοξενίας, ισχυρή ναυτική ταυτότητα. Αυτή η δυναμική, κύριε Υπουργέ, μπορεί να στηρίξει μια άλλη προοπτική ανάπτυξης, αν σεβαστούμε τις ανάγκες των μονίμων κατοίκων και δεν εξαντλούμε τη μέριμνά μας στην εξυπηρέτηση και μόνο της τουριστικής περιόδου. 
Κυρίες και κύριοι συνάδελφοι, η Φυσική ασυνέχεια του γεωγραφικού χώρου είναι σαφές ότι δημιουργεί προβλήματα στη συνεκτικότητα, στη λειτουργία και στην ολοκλήρωση του οικονομικού και κοινωνικού χώρου, επηρεάζοντας έτσι σημαντικά τις διασυνδέσεις και τη σύγκληση των δραστηριοτήτων, τις αγορές προϊόντων και εργασίας, την επιλογή του τόπου εγκατάστασης των δραστηριοτήτων, τον ανταγωνισμό και τη διαμόρφωση των τιμών, το κόστος παραγωγής, τις μεταφορές και επικοινωνίες, την καθημερινότητα με λίγα λόγια των ίδιων των πολιτών. 
Όμως, κυρίες και κύριοι συνάδελφοι, η νησιωτικότητα δεν μπορεί να είναι και να περιορίζεται σε έναν όρο στον τίτλο του Υπουργείου. Απαιτεί συγκεκριμένες πολιτικές, όπως επιβάλλει και το άρθρο 101 παράγραφος 4 του Συντάγματος. Η ρήτρα νησιωτικότητας δεν χωρίζει τις θάλασσες σε Ιόνιο και σε Αιγαίο, κύριε Υπουργέ, και η τουριστική ελκυστικότητα των νησιών δεν αναιρεί σε καμία περίπτωση τα κενά που υπάρχουν στην υγεία, στα νοσοκομεία μας, στα κέντρα υγείας, στην ύδρευση, την ενέργεια και τις εναλλακτικές θέσεις εργασίας. 
Επί δεκαετίας, ωστόσο, τα νησιά μας αντιμετωπίζονται με δύο μέτρα και δύο τη σταθμά, τελείως διαφορετικά. Κάτοικοι με τις ίδιες δυσκολίες πρόσβασης και το ίδιο αυξημένο κόστος μεταφοράς, δεν απολαμβάνουν πάντοτε την ίδια στήριξη, επειδή κατοικούν σε διαφορετικό πέλαγος Αυτή η διαχρονική στρέβλωση πρέπει να πάψει να καθορίζει την πολιτική της χώρας μας. 
Γι’ αυτό το ΠΑΣΟΚ κατέθεσε την τροπολογία που επεκτείνει από την πρώτη Ιανουαρίου 2027 τη μείωση κατά 30% των συντελεστών του ΦΠΑ σε νησιά κάτω των τριών χιλιάδων εκατό κατοίκων, ανεξάρτητα από την περιφέρεια και τον πέλαγος στο οποίο ανήκουν. Τα μικρά νησιά, κύριε Υπουργέ του Ιονίου, δεν είναι λιγότερο νησιά από εκείνα του Αιγαίου. 
Για τα δε υπόλοιπα επιλέξιμα νησιά πάνω από εκατόν τριάντα χιλιάδες κατοίκους προτείνουμε, όπως είπαν και οι συνάδελφοι συνομιλητές μου, ειδικό μηχανισμό νησιωτικής αντιστάθμισης. Πόροι αντίστοιχης της διαφοράς ΦΠΑ να επιστρέφουν όχι ως ατομική φορολογική έκπτωση, αλλά στις ίδιες τις τοπικές κοινωνίες για υποδομές και υπηρεσίες. Είναι μια πρόταση με άμεση σημασία για τα νησιά μας, για νησιά όπως η Κέρκυρα, που σηκώνει πολύ, μα πάρα πολύ μεγάλες εποχικές πιέσεις, κύριε Υπουργέ, σε συγκοινωνίες, σε ύδρευση, σε καθαριότητα και δημόσιες υποδομές εν γένει, χωρίς ανάλογη επιστροφή πόρων. Ναι, επαναλαμβάνω, χωρίς ανάλογη επιστροφή πόρων.
 Κι εκεί, όμως, που ο τουρισμός ο ίδιος ανθεί, όπως στο νησί μου, η ανάπτυξη, κύριε Υπουργέ, δεν είναι χωρίς κόστος. Η άναρχη δόμηση, η πίεση στα ευαίσθητα οικοσυστήματα, οι ανεπαρκείς υποδομές διαχείρισης αποβλήτων υπονομεύουν το ίδιο το συγκριτικό πλεονέκτημα των νησιών μας. Χρειάζεται προληπτικός σχεδιασμός, χρειάζονται βιώσιμες υποδομές και οικονομικές δραστηριότητες που να προσφέρουν προοπτική για όλο το χρόνο. 
Πέρα από τις τουριστικές επιχειρήσεις, οι μικρές γεωργικές εκμεταλλεύσεις, οι αλιεία και τα τοπικά επαγγέλματα κρατούν ζωντανή την παραγωγή και τη δραστηριότητα των νησιών. Χρειάζονται, όμως, αξιόπιστες μεταφορές, πρόσβαση στις αγορές και πραγματική στήριξη. Χωρίς αυτά, η επιχειρηματική δραστικότητα περιορίζεται, η απασχόληση συρρικνώνεται και τέλος, ο τόπος χάνει σταδιακά τους ανθρώπους του. 
Σκεφτείτε τα Διαπόντια Νησιά, τους Οθωνούς, την Ερείκουσα, το Μαθράκι.  Η πολιτεία, κύριε Υπουργέ, αναγνωρίζει τη γεωστρατηγική τους αξία όταν χαράσσει θαλάσσιες ζώνες, παραδείγματος χάρη με την Ιταλία πριν από ένα-δύο χρόνια. Πρέπει, όμως, να τα θυμάται όταν οι κάτοικοι χρειάζονται γιατρό και δεν έχουν, όταν η σταθερή ακτοπλοΐα είναι ένα ζητούμενο για τον χειμώνα, η σύνδεση με το νερό και το ηλεκτρικό ρεύμα είναι επίσης ζητούμενα. Όταν σχεδιάζετε υπεράκτια ενεργειακά κέντρα στα Διαπόντια ή έρευνες υδρογονανθράκων, κύριε Υπουργέ, οι τοπικές κοινωνίες πρέπει να έχουν λόγο και συγκεκριμένα ανταποδοτικά οφέλη. 
Κυρίες και κύριοι συνάδελφοι, καταθέσαμε επίσης μια τροπολογία για τους επαγγελματίες αλιείς που δοκιμάζονται από την αύξηση του κόστους καυσίμων. 
Προτείνουμε έκτακτη ενίσχυση πενήντα λεπτών ανά επιλέξιμο λίτρο καυσίμου για την περίοδο Μαρτίου-Δεκεμβρίου του 2026, με σεβασμό στα ευρωπαϊκά όρια, τη δυνατότητα αξιοποίησης ευρωπαϊκών και εθνικών πόρων. Για τον παράκτιο αλιέα της Κέρκυρας, των Παξών και του κάθε νησιού αυτή η στήριξη αφορά την ίδια την επιβίωση, την ίδια τη συνέχιση της δραστηριότητάς του. 
Για το ΠΑΣΟΚ, κύριε Υπουργέ, κυρίες και κύριοι συνάδελφοι, η ανάπτυξη των λιμανιών σημαίνει επενδύσεις με κανόνες, με δημόσιο έλεγχο και κοινωνικό όφελος, σημαίνει λιμάνια που υπηρετούν τις τοπικές κοινωνίες και όχι το αντίστροφο. 
Καλούμε, λοιπόν, την Κυβέρνηση να αποδεχθεί τις τροπολογίες μας και να αλλάξει κατεύθυνση, διότι νησιωτική πολιτική δεν είναι να αξιοποιείς απλώς μια ακτογραμμή μιας χώρας και ιδιαίτερα της δικής μας που είναι και πάρα πολύ μεγάλη, είναι να εξασφαλίζεις, κύριε Υπουργέ, ότι οι άνθρωποί της μπορούν και να ζουν και να προκόβουν στον τόπο τους. Αυτό είναι το ζητούμενο και αυτό είναι που προσπαθούμε να αναδείξουμε μέσα από τις τροπολογίες μας. 
Ευχαριστώ πολύ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ.  Γεώργιος Σταμάτης από τη Νέα Δημοκρατία, τελευταίος ομιλητής από τον κατάλογο των ομιλητών.
Έχουν απομείνει, όπως προείπα, τρεις κοινοβουλευτικοί εκπρόσωποι. Βλέπω τον κ. Μάντζο, την κ. Κεφαλά. Δεν ξέρω τώρα με ποια σειρά θα μιλήσουν. Θα το πούμε μετά. 
Κύριε Σταμάτη, έχετε τον λόγο. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, επιτρέψτε μου πριν μπω στα του νομοσχεδίου, θα ήθελα να ενημερώσω το Σώμα ότι την προηγούμενη εβδομάδα στο Στρασβούργο, στην Ολομέλεια του Συμβουλίου της Ευρώπης, ψηφίστηκαν δύο εκθέσεις. Στη μία ήμουν εισηγητής γνώμης για τους Ουκρανούς στρατιώτες που αποκτήσαν αναπηρία στον πόλεμο και η δεύτερη έκθεση, η κύρια έκθεση που είχα, ήταν για τις δημογραφικές προκλήσεις και τις πιο φιλικές πολιτικές προς την οικογένεια. 
Μετά την ψήφιση αυτών των δύο προφανώς νιώθω ιδιαίτερη χαρά. Θα επικοινωνήσω με την αρμόδια Επιτροπή εδώ, ώστε να σταλεί σε όλους τους συναδέλφους στα ελληνικά, γιατί αυτή τη στιγμή είναι στα αγγλικά και στα γαλλικά. Το πιο σημαντικό είναι ότι όλο αυτό το κείμενο θα πάει ως σύσταση πολιτικής στα σαράντα έξι κράτη-μέλη του Συμβουλίου της Ευρώπης. 
Νομίζω οι προκλήσεις οι δημογραφικές και πώς μπορούμε να αναπτύξουμε πολιτικές πιο φιλικές προς την οικογένεια, μέρος που δεν αναγράφεται, αλλά επί της ουσίας υπονοείται, είναι και πώς μπορεί να αναπτυχθεί η περιφερειακή ανάπτυξη και τα λιμάνια είναι σημαντικός παράγοντας περιφερειακής αναπτύξεως. 
Εδώ επιτρέψτε μου να σας πω ότι άκουσα την περισσότερη συζήτηση σήμερα. Πολλές φορές νομίζω ότι δεν αντιλαμβανόμαστε αυτό που έρχεται και πώς πρέπει να προετοιμαστούμε και ταυτόχρονα δεν βλέπουμε πόσο καιρό κάποια πράγματα είχαν μείνει πίσω. Νομίζω ότι ο Υπουργός και η ομάδα του και ο γενικός γραμματέας που βρίσκεται εδώ έχουν αντιληφθεί πλήρως τι σημαίνει να είσαι Υπουργός Νησιωτικής Πολιτικής, το να δίνεις δηλαδή τη δυνατότητα όχι μόνο στο να αναπτυχθεί μια επένδυση, αλλά πώς αυτή η επένδυση μπορεί να είναι προς όφελος, όχι απλά παραδοσιακά μιας επένδυσης που θα δώσει δυο-τρεις-δέκα θέσεις εργασίας, αλλά πώς θα δημιουργήσει τις δυνατότητες αυτή η ανάπτυξη των λιμένων να είναι προς όφελος όλης και της ευρύτερης κοινωνίας των συμπολιτών μας νησιωτών που ζουν εκεί και όχι μόνο, αλλά και αυτούς που θα θέλουν να πάνε να επενδύσουν σε ένα νησί και κυρίως για εμένα αυτούς που θα θέλουν την επόμενη μέρα να πάνε να μείνουν σε ένα νησί.
Είναι μια συζήτηση νομίζω που πρέπει κάποια στιγμή να ανοίξει για το τι κίνητρα πρέπει να δώσουμε σε ανθρώπους ώστε να πάνε να μείνουν στα νησιά. Για να γίνει αυτό προφανώς θα πρέπει να υπάρχουν συγκεκριμένες προϋποθέσεις. 
Όμως, νομίζω ότι αυτό το οποίο αυτή τη στιγμή μας δίνει αυτό το νομοσχέδιο έχει να κάνει πέραν του τουρισμού, της νησιωτικότητας, των επενδύσεων, της περιφερειακής  ανάπτυξης, των μεταφορών, της εφοδιαστικής αλυσίδας -όλα αυτά τα οποία πολύ σαφώς και ευκρινώς αναφέρονται μέσα στο σχέδιο- και πώς επικοινωνείς ένα νομοθέτημα στους πολίτες στους οποίους αναφέρεται αυτός ο εκσυγχρονισμός των λιμένων. Αυτό για μένα είναι η ουσία και η πεμπτουσία του νομοσχεδίου, ότι ουσιαστικά επικοινωνείς και κοινωνείς με τους πολίτες ότι, πρώτον, δεν είστε ξεχασμένοι, δεύτερον ότι η κεντρική διοίκηση έρχεται να δώσει δυνατότητες αναπτύξεως μέσω της περιοχής, μέσω των λιμένων και αν έπρεπε κάποια στιγμή να ξεκινήσουμε από το μηδέν το πώς πρέπει να αλλάξουμε ενδεχομένως κάποια θέματα όσον αφορά το παραγωγικό μοντέλο, το μοντέλο γενικότερα της ποιότητας ζωής και της ανάπτυξης, προφανώς θα έπρεπε να ξεκινήσουμε από τα νησιά, το πώς αναπτύσσονται τα νησιά μας, το πώς τα νησιά μας πρέπει να διαχειριστούν τις προκλήσεις που έρχονται όσον αφορά τον τουρισμό, όσον αφορά τη στέγαση και ούτω καθεξής. 
Επιπλέον, νομίζω ότι πρέπει να δώσουμε και μια δυνατότητα σε πολίτες οι οποίοι ενδεχομένως δυνητικά θα ήθελαν να μετοικήσουν από τα αστικά κέντρα στα νησιά. Αυτό νομίζω ότι πέραν όλων των άλλων θεμάτων που έχει μέσα το νομοσχέδιο -και ειδικά για τα θέματα της Ρόδου, της Λέσβου, αλλά και για τα Μέγαρα και για τη Σούδα- είναι το πώς η Κυβέρνηση αντιλαμβάνεται συγκεκριμένες πολιτικές, οι οποίες να μην είναι απλά και μόνο μονοδιάστατες, αλλά να έχουν μια πολυδιάστατη πολιτική. 
Κλείνοντας, μιας και είμαι και ο τελευταίος ομιλητής, θα ήθελα να κάνω κάποιες αναφορές, κύριε Υπουργέ, όσον αφορά το Λιμενικό Σώμα. Το Λιμενικό Σώμα -και δεν ξέρω γιατί και μέσα σε αυτή την Αίθουσα κάποιες φορές- με κάποιον πλάγιο τρόπο κατηγορείται για διάφορα πράγματα. Το Λιμενικό, το Ελληνικό Λιμενικό, οι Έλληνες πολίτες, οι άνθρωποι που επιλέξανε να είναι λιμενικοί, τα παιδιά της μεσαίας τάξης είναι άνθρωποι οι οποίοι δρουν για το εθνικό καλό και με σεβασμό πάντα προς τον άνθρωπο και νομίζω ότι αυτό είναι το πιο σημαντικό. 
Από εκεί και πέρα, ο Υπουργός και η ομάδα του διαχειρίζονται όλες αυτές τις πιέσεις, οι οποίες υπάρχουν σε συγκεκριμένες γεωγραφικές περιοχές της χώρας μας και δρα το Λιμενικό όσον αφορά την παράτυπη μετανάστευση. Όμως, όλα γίνονται με βάση το Διεθνές Δίκαιο και τα ανθρώπινα δικαιώματα και νομίζω ότι αυτό είναι κάτι το οποίο θα πρέπει να το προστατεύσουμε όλοι. Αφορά πολίτες, τους πρώην συμμαθητές μας, παιδιά που έχουν επιλέξει να χτίσουν μια καριέρα, να χτίσουν την οικογένειά τους ως μέλη του Λιμενικού Σώματος και αυτούς πρέπει να τους ενισχύσουμε. 
Νομίζω ότι και ο ίδιος ο Υπουργός με την ενσυναίσθηση που έχει και με την προηγούμενη εμπειρία του και ως Υπουργός Υγείας στη διαχείριση του covid, αλλά και ως Υπουργός Προστασίας του Πολίτη, αντιλαμβάνεται ακριβώς αυτόν τον ρόλο. Δεν είναι τυχαίο ότι τον τελευταίο καιρό, τα τελευταία χρόνια, ο κύριος Υπουργός και η ομάδα του διαχειρίζονται με το καλύτερο δυνατό σε συνεργασία προφανώς και με τα συναρμόδια Υπουργεία όλο αυτό το οποίο συμβαίνει στα σύνορά μας, πάντα όμως με σεβασμό στο Δίκαιο και στα ανθρώπινα δικαιώματα και αυτό είναι κάτι αδιαπραγμάτευτο. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ολοκληρώθηκε ο κατάλογος των ομιλητών. 
Θα δώσουμε τον λόγο στον κοινοβουλευτικό εκπρόσωπο του ΠΑΣΟΚ, τον κ. Μάντζο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, μια αποσαφήνιση διαδικαστική θέλω να κάνω. Εν τη ρύμη του λόγου μου πριν είπα ότι δεν θα μιλούμε σε άδεια έδρανα και στους συνεργάτες σας, που με όλο το σεβασμό κάνουν εξαιρετική δουλειά. Απλώς δεν έχουν την ευθύνη και την αρμοδιότητα. Θέλω να είμαι σαφής. Ξέρετε πολύ καλά, καθώς είστε έμπειρος κοινοβουλευτικός, δεν είναι μια τυπολατρία, είναι μια ουσιαστική αυτή παρατήρηση και ξέρω ότι συμφωνείτε μαζί μου. 
Όσον αφορά στα εξωτερικά, έγινε πολλή συζήτηση και δικαίως για τη σημαντική επίσκεψη του Αμερικανού Υπουργού Εξωτερικών. Από εκεί και πέρα, η αξιολόγηση προφανώς έπεται με βάση τα δεδομένα και τα αποτελέσματα, ποια ήταν η σημασία της και αν ήταν τελικά θετική ή λιγότερο θετική, τι σημαίνει στρατηγικός διάλογος -για εμάς δεν είναι μόνο άμυνα και ενέργεια και μόνο εξοπλισμοί- και αν τελικά μπορεί να υπάρξει μια συναντίληψη πάνω σε κοινές αρχές και αξίες ανάμεσα στο μοντέλο και το δόγμα της ωμής ισχύος από τη μία πλευρά και του Διεθνούς Δικαίου, της διεθνούς δικαιοσύνης, των διεθνών οργανισμών, μιας διεθνούς κατάστασης βασισμένης σε κανόνες, τμήμα της οποίας κατάστασης οφείλει να είναι και είναι το Διεθνές Δίκαιο της θάλασσας.
Άρα, δεν αρκεί να λέει ένας ξένος Υπουργός ότι δεν θα επιτρέψει να υπάρξει πόλεμος στην περιοχή. Εδώ απαιτούνται καθαρές θέσεις υποστήριξης των κανόνων του Διεθνούς Δικαίου και δεν είναι απλώς ευαίσθητα ζητήματα τρίτων κρατών, είναι αρχές και κανόνες του Διεθνούς Δίκαιου που πρέπει να εφαρμόζονται πάντα και παντού. 
Και αυτό το λέμε εμείς, μια χώρα στάτους κβο, μια χώρα του Διεθνούς Δικαίου, της ειρήνης και της σταθερότητας, όπως οφείλουμε να είμαστε. Ζητούμε και αναμένουμε περισσότερες έμπρακτες διαβεβαιώσεις, μετρήσιμες, χωρίς αόριστες παραπομπές σε ιδιωτική διπλωματία, με ποια λογοδοσία άραγε και ποιος θα τη διεξάγει αυτήν την ιδιωτική διπλωματία.
Δεν υποτιμούμε την αμυντική διπλωματία. Είναι σημαντική. Όμως, απαιτεί διαφάνεια και ενημέρωση, τι συμφωνούμε και γιατί και αν υπάρχει η συμμετοχή της Ελληνικής Αμυντικής Βιομηχανίας. Το ίδιο ισχύει και στο πεδίο της ενέργειας. Αυτές είναι αποφάσεις μελλοντικές που δεσμεύουν τις γενιές που θα έρθουν μετά από εμάς και προφανώς και τις κυβερνήσεις που θα έρθουν μετά από τη δική σας. `
Τώρα όσον αφορά στα ζητήματα της ναυτιλίας, ο εξαίρετος συνάδελφος και εισηγητής μας, ο Σταύρος Μιχαηλίδης, ήδη από την επιτροπή και εδώ στην Ολομέλεια, έχει μιλήσει για την ανάγκη να υπάρξει, επιτέλους, στη χώρα μας μια εθνική λιμενική πολιτική, η οποία απουσιάζει. Ως στις 30 Ιουνίου του 2026 είχαν απενταχθεί, μάλιστα, από το Ταμείο Ανάκαμψης και Ανθεκτικότητας κρίσιμα λιμενικά έργα, τα οποία προφανώς υποδεικνύουν και αποδεικνύουν τελικά την απώλεια και την απουσία λιμενικής πολιτικής. Και το βασικό πρόβλημα είναι ότι έχει γίνει, με επιλογή της Νέας Δημοκρατίας, το Υπερταμείο η αρχή σχεδιασμού, ανάπτυξης και λειτουργίας των λιμένων. Προσανατολισμός δηλαδή, του Υπερταμείου, που είναι η πώληση κρίσιμων υποδομών εθνικής στρατηγικής και τοπικής σημασίας, είναι να περιλαμβάνει και τα λιμάνια. Ο δικός μας προσανατολισμός είναι εντελώς διαφορετικός. Είναι η ανάπτυξη δράσεων και υποδομών που προάγουν το δημόσιο συμφέρον. 
Για εμάς ο στρατηγικός λιμενικός σχεδιασμός πρέπει να συμπορεύεται με την πολιτική ευθύνη, τη δημοσία αιτιολόγηση και τον έλεγχο και γι’ αυτό αντιτασσόμαστε στο νομοσχέδιο που αποδυναμώνει περαιτέρω τον δημόσιο έλεγχο σε υποδομές που έχουν στρατηγική σημασία για την οικονομία, τη νησιωτική συνοχή και την εθνική μας ασφάλεια. Διότι τα λιμάνια δεν είναι απλές οικονομικές υποδομές, είναι στρατιωτικά περιουσιακά στοιχεία, μοχλοί περιφερειακής ανάπτυξης, πύλες εμπορίου και στρατηγικοί πυλώνες εθνικής ισχύος. Αλλά η Κυβέρνηση έχει επιλέξει εδώ και πολλά χρόνια να πάρει έναν θεσμό, το Υπερταμείο -το βρήκε από την προηγούμενη κυβέρνηση Τσίπρα- και να το προικοδοτήσει με ακόμα περισσότερες αρμοδιότητες, ευθύνες και εξουσίες. Επέλεξε ένα μοντέλο ιδιωτικοποιήσεων το οποίο είναι μοναδικό στην Ευρώπη, είναι η ευρωπαϊκή εξαίρεση. Αντί να υπάρχει παραχώρηση συγκεκριμένων δραστηριοτήτων εντός του λιμένα, με διατήρηση του δημόσιου ελέγχου του λιμενικού οργανισμού, εδώ παραχωρείται με πώληση ολόκληρος ο οργανισμός λιμένος -αυτό είναι μια ευρωπαϊκή πρωτοτυπία- ενώ, όπως προείπα, από το 2021 η ρυθμιστική εποπτεία των λιμένων έφυγε από τη Ρυθμιστική Αρχή και μεταφέρθηκε στο Υπερταμείο και έτσι περιορίστηκε στην πράξη περαιτέρω ο έλεγχος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιοι το ψήφισαν αυτό; ΠΑΣΟΚ, Νέα Δημοκρατία, ΣΥΡΙΖΑ.
ΔΗΜΗΤΡΙΟΣ ΜΑΝΤΖΟΣ: Το Υπερταμείο το βρήκε η Κυβέρνηση της Νέας Δημοκρατίας από την κυβέρνηση Τσίπρα και ήρθε να το προικοδοτήσει με ακόμα μεγαλύτερη αποστολή. Το εργαλειοποίησε ως μηχανισμό αποεπένδυσης του Δημοσίου από κρίσιμους κλάδους. Διεύρυνε σημαντικά τις δραστηριότητες με ακόμα μεγαλύτερη αδιαφάνεια. Ο κατάλογος είναι μεγάλος. Απορρόφησε το ΤΑΙΠΕΔ και το Ταμείο Χρηματοπιστωτικής Σταθερότητας το 2024. Διαχειρίζεται το Ταμείο Φαιστός, κανείς δεν γνωρίζει πώς. Ακόμα και στο ΕΛΚΑΚ -μια κρίσιμη υποδομή για την εθνική μας ασφάλεια- έχει το 33%, κρίσιμο τομέα αμυντικής συνεργασίας και αμυντικής βιομηχανίας. Δημιουργήθηκε εκεί η Μονάδα Συμβάσεων Στρατηγικής Σημασίας που προετοιμάζει και υλοποιεί κρίσιμες συμβάσεις της χώρας μας. Ακόμα και η Ευρωπαϊκή Επιτροπή είχε ενστάσεις σε αυτό. Έχει πάρει ως μπόνους παρεκκλίσεις από δημόσιες συμβάσεις. Έχει ειδικές ρυθμίσεις, οι οποίες οδήγησαν και στο κλείσιμο σειράς καταστημάτων των ΕΛΤΑ τον Οκτώβριο του 2025.
Αντί για αυτό το μοντέλο, εμείς έχουμε προτείνει από τον Σεπτέμβριο του 2025 τη δημιουργία ενός ομίλου αναπτυξιακής τράπεζας ως ανεξάρτητου θεσμού με ενιαία διοίκηση, στον οποίο θα ενταχθούν μια δραστικά αναβαθμισμένη Ελληνική Αναπτυξιακή Τράπεζα και το ταμείο εθνικού πλούτου, στο οποίο ταμείο εθνικού πλούτου πρέπει να ενσωματωθούν το λεγόμενο περιβόητο Υπερταμείο και αυτός ο όλος ο οργανισμός, αυτός ο άλλος ο όμιλος, ο νέος θεσμός να τελεί υπό ουσιαστικό εθνικό και κοινοβουλευτικό έλεγχο, με πλήρη διαφάνεια, δημόσια λογοδοσία και σαφή αναπτυξιακή πολιτική. 
Ειδικά στους λιμένες η δική μας απάντηση είναι σαφής. Εμείς θέλουμε λιμάνια που υπηρετούν ταυτόχρονα την ανταγωνιστικότητα της οικονομίας, την περιφερειακή ανάπτυξη, την κοινωνική συνοχή και το δημόσιο συμφέρον. Το ΠΑΣΟΚ έχει κάνει συγκεκριμένο ανοικτό διάλογο στη Χίο τον Ιούλιο του 2026, ειδική δημόσια συζήτηση για τις λιμενικές υποδομές και τη νησιωτική πολιτική και όπως εξήγησε και ο Πρόεδρος Νίκος Ανδρουλάκης νωρίτερα, το δικό μας σχέδιο, η δική μας προτεραιότητα είναι ένα νέο εθνικό σχέδιο λιμενικής πολιτικής για ισχυρά και βιώσιμα λιμενικά ταμεία με ανεξάρτητη εποπτεία, σύγχρονες υποδομές, λιμάνια που θα λειτουργούν ως πύλες εμπορίου, ενέργειας καινοτομίας και περιφερειακής ανάπτυξης και όχι απλώς πηγές δημοσιονομικών εσόδων. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με τον Μαργαρίτη Σχοινά μαζί.
ΔΗΜΗΤΡΙΟΣ ΜΑΝΤΖΟΣ: Κλείνοντας, στο τελευταίο λεπτό, θα ζητήσω για μία ακόμα φορά, κύριε Υπουργέ, εκ μέρους της Κοινοβουλευτικής μας Ομάδας, να αποδεχτείτε και να θέσετε σε ψηφοφορία από το Σώμα τις δύο τροπολογίες μας. Με τη μεν πρώτη στηρίζουμε έμπρακτα τους επαγγελματίες αλιείς με την ενεργοποίηση του ευρωπαϊκού μηχανισμού METSAF για την επιδότηση του μεγαλύτερου μέρους της αύξησης του κόστους καυσίμου. Η δεύτερη είναι μία πραγματική λύση, μια πραγματική παρέμβαση οριζόντιας προστασίας της νησιωτικότητας που αίρει τη διάκριση μεταξύ νησιών διαφορετικών κατηγοριών με τη μείωση του φόρου προστιθέμενης αξίας σε όλα τα νησιά έως τρεις χιλιάδες εκατό κατοίκους πληθυσμό και σε όλα το υπόλοιπα την απόδοση, την ανταπόδοση, την αντισταθμιστική επιστροφή του υπερβάλλοντος φόρου προστιθέμενης αξίας στις ίδιες κοινωνίες με ένα μικρό δημοσιονομικό κόστος και με έναν εύκολο και άμεσα υλοποιήσιμο τρόπο μπορούμε να δείξουμε στους νησιώτες συμπολίτες μας ότι αναγνωρίζουμε την ιδιαίτερη συμβολή τους και στο ΑΕΠ της χώρας, αλλά και στην ίδια την κοινωνική της συνοχή. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η Πρόεδρος της Πλεύσης Ελευθερίας, η κ. Ζωή Κωνσταντοπούλου, για την ομιλία της.
Κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ξεκινήσω με τη σημερινή εξέλιξη στη δίκη για τη δολοφονία του Σήφη Βαλυράκη: την απόφαση κατά πλειοψηφία -με μειοψηφία του Προέδρου του Μικτού Ορκωτού Δικαστηρίου- για την αθώωση των δύο κατηγορουμένων ως φυσικών αυτουργών, δραστών δηλαδή, της δολοφονίας του Σήφη Βαλυράκη, ενός αγωνιστή της δημοκρατίας και μαχητή κατά της διαφθοράς, που δεν δίστασε να κατονομάσει και τους υπαιτίους διαφθοράς μέσα στο ίδιο του το κόμμα, το ΠΑΣΟΚ, καθώς επίσης τους υπαιτίους διαφθοράς μέσα στη Νέα δημοκρατία. Έφερε εις πέρας την πιο δύσκολη διαδικασία εξεταστικής επιτροπής για τη Siemens. Πλήρωσε με την ελευθερία του τους αγώνες του κατά της χούντας και πλήρωσε με τη ζωή του -είμαι βέβαιη γι’ αυτό και δεν είμαι η μόνη που είμαι βέβαιη γι’ αυτό- την άτεγκτη στάση του στην υπόθεση του σκανδάλου της Siemens, στάση την οποία δεν εγκατέλειψε ούτε και όταν σταμάτησε να είναι ενεργά Βουλευτής, στάση την οποία τίμησε όταν το 2015 ζήτησε ο ίδιος το άνοιγμα του φακέλου της Siemens. 
Και όταν εγώ ως Πρόεδρος της Βουλής διέταξα το άνοιγμα αυτό, ήρθε και κατέθεσε εδώ μέσα στη Βουλή κατ’ επανάληψη στην Επιτροπή Θεσμών και Διαφάνειας για το σκάνδαλο της Siemens, μιλώντας πολύ συγκεκριμένα για λειτουργία εγκληματικής οργάνωσης η οποία έχει παρεισφρήσει ισχυρά και μέσα στο δικαστικό σύστημα, για σκάνδαλο το οποίο δεν είχε εξιχνιαστεί στο σύνολό του και για ζητήματα τιθέμενα γύρω από το σκάνδαλο αυτό, που είναι ζητήματα και εθνικής ανεξαρτησίας και εθνικής κυριαρχίας. Διότι, όταν μία εταιρεία-διαφθορέας διαβρώνει το πολιτικό σύστημα, το δικαστικό σύστημα, την εσωτερική λειτουργία αλλά και τα στρατηγικά εργαλεία της χώρας -και μην ξεχνάμε από πού ξεκίνησε η Siemens: από τις τηλεπικοινωνίες, τον ΟΤΕ, από τους σιδηροδρόμους, τον ΟΣΕ, από τη ΔΕΗ και τα νομικά πρόσωπα δημοσίου δικαίου, τα νοσοκομεία-  όταν, λοιπόν, μια εταιρεία-διαφθορέας διαβρώνει το σύστημα σε όλα τα επίπεδα και όταν η ατιμωρησία επικρατεί, τότε είμαστε και επισήμως χώρα μειωμένης κυριαρχίας. 
Ο Σήφης Βαλυράκης δεν συμβιβάστηκε ποτέ με αυτήν την προοπτική. Είναι ο λόγος για τον οποίο δεν έκλεισε το στόμα του ποτέ ούτε υπαναχώρησε για τα θέματα αυτά. Δεν είναι τυχαίο, κύριε Κικίλια, το γεγονός ότι η δολοφονία του διαπράχθηκε στις 24 Γενάρη του 2021, ακριβώς δηλαδή την περίοδο που μαίνονταν οι παρακολουθήσεις με κέντρο το Πρωθυπουργικό Γραφείο, όπως δεν είναι τυχαίο κύριε Κικίλια, το γεγονός ότι εν μέσω αυτής της άγριας επιχείρησης παρακολουθήσεων της οποίας και εσείς έχετε υπάρξει θύμα, χωρίς να έχετε ασκήσει δικαιώματα, εν μέσω αυτής της άγριας παρακολουθήσεως πάντως ο συνάδελφός σας Υπουργός Δικαιοσύνης τότε, Κώστας Τσιάρας, με εντολή Μητσοτάκη είχε καλέσει τη χήρα Βαλυράκη στο γραφείο του ως Υπουργού Δικαιοσύνης. Της ζήτησε μετ’ επιτάσεως να μην κάνει προσφυγή στην αρχειοθέτηση της υπόθεσης που είχε γίνει από έναν εισαγγελέα Προκοπίου. Γράψτε καλά το όνομα, για να μην τον δούμε να προάγεται σε εισαγγελέα του Αρείου Πάγου κάποια στιγμή, αν και είμαι βέβαιη ότι τα έργα και οι ημέρες του κ. Μητσοτάκη τελειώνουν και μαζί του θα τελειώσει όλη αυτή η ακραία παρακρατική δράση με επίκεντρο το Μαξίμου. 
Δεν είναι τυχαίο, λοιπόν, ότι με εντολή Μητσοτάκη ο Υπουργός Δικαιοσύνης Τσιάρας κάλεσε τη χήρα Βαλυράκη την ώρα που μαίνονταν οι παρακολουθήσεις και ενώ η τελευταία επικοινωνία του Βαλυράκη πριν τη δολοφονία του, δύο ώρες πριν τη δολοφονία του, σκάρτες δύο ώρες, ήταν με τον επίσης παρακολουθούμενο Αντώνη Σαμαρά. Δεν είναι τυχαίο ότι ενδιαφέρθηκε το Πρωθυπουργικό Γραφείο να ασκηθεί πίεση από τον τότε Υπουργό Δικαιοσύνης στη χήρα του Σήφη Βαλυράκη να μην κάνει προσφυγή, όπως δεν είναι τυχαίο ότι η λειτουργός που επιστρατεύθηκε για να πείσει την κυρία Βαλυράκη, ως συνεργάτης του Υπουργού Τσιάρα, ότι είναι πολύ εμπεριστατωμένη η αρχειοθέτηση και ήταν ατύχημα η στυγερή δολοφονία τύγχανε κουμπάρα του εισαγγελέα Προκοπίου που είχε εκδώσει την εξωφρενική και προκλητική πράξη αρχειοθέτησης, η οποία ανετράπη πλήρως από τα πράγματα. 
Ο κ. Μητσοτάκης δεν έχει δώσει καμία απάντηση και καμία εξήγηση για το θέμα αυτό, το οποίο έχει καταγγελθεί δημόσια κατ’ επανάληψη, κύριε Μάντζο -το λέω γιατί ούτε εσείς έχετε πει κουβέντα, ούτε το κόμμα σας εννοώ, ούτε και εσείς προσωπικά- και όλοι φυσικά διερωτόμαστε όταν ασκούνται τέτοιες πιέσεις και τέτοια διαβήματα στη χήρα του Σήφη Βαλυράκη τι άλλου είδους πιέσεις και διαβήματα ασκούνται και με ποια εργαλεία. Το σίγουρο πάντως είναι ότι ο κ. Μητσοτάκης εδώ και περισσότερα από τρία χρόνια που έχει καταγγελθεί δημόσια αυτό το γεγονός δεν έχει δώσει καμία απάντηση. Ο δε κ. Τσιάρας ομοίως δεν έχει δώσει καμία απάντηση, παρά μόνο μία αστεία υπεκφυγή μέσω του Κυβερνητικού Εκπροσώπου Μαρινάκη, από αυτά εδώ τα έδρανα, χωρίς να δοθεί συνέχεια. 
Κύριε Υπουργέ, κύριε Κικίλια, θυμάστε ότι καθόσασταν εκεί, δίπλα σας ήταν ο κ. Μητσοτάκης και σας έδωσα μία φωτογραφία. Ήταν στις 31 Αυγούστου του 2023, στην πρώτη προ ημερησίας διατάξεως συζήτηση για τις πυρκαγιές. Στη φωτογραφία αυτή απεικονιζόταν ο τρίτος τη τάξει στην Πυροσβεστική Λάμπρης, κατηγορούμενος στην υπόθεση του εγκλήματος στο Μάτι, που αθωώθηκε τελικά, αλλά έχουμε άποψη για το πώς αθωώθηκε, και ο κ. Παπαγεωργίου Βασίλειος, Γενικός Γραμματέας Πολιτικής Προστασίας. Είχε τότε νευριάσει πάρα πολύ ο κ. Μητσοτάκης μαζί μου που επεσήμανα τον Παπαγεωργίου και απλώς αισθάνομαι την ανάγκη να επισημάνω ότι ο Παπαγεωργίου είναι σήμερα ένα από τα πρόσωπα που παραπέμπονται στο Ειδικό Δικαστήριο για το έγκλημα του μπαζώματος, γι’ αυτό το έγκλημα για το οποίο ένας άλλος Υπουργός της Κυβέρνησής σας, ο κ. Φλωρίδης, αυτό το άχρηστο υλικό που κυκλοφορεί μια φοβερή φωτογραφία του, ξεκαρδισμένου με τη σημαία της Νέας Δημοκρατίας, ο κ. Φλωρίδης, λοιπόν, έλεγε και λέει ακόμη ότι «όποιος μιλάει για μπάζωμα είναι για τα μπάζα». Και δεν έχει παραιτηθεί μετά την παραπομπή για το μπάζωμα στενότατων συνεργατών του Πρωθυπουργού, μεταξύ των οποίων του Υφυπουργού παρά τω Πρωθυπουργώ Τριαντόπουλου, που το ίδιο το βούλευμα του Δικαστικού Συμβουλίου λέει ότι πήρε εντολή για το μπάζωμα από τον ίδιο τον Πρωθυπουργό μέσω του τότε Υπουργού Επικρατείας, του κ. Μπρατάκου, που τώρα είναι πρόεδρος στο ΕΒΕΑ και σύζυγος της επίσης Υπουργού, της κυρίας Έλενας Ράπτη, την οποία συμπαθώ κατά τα λοιπά, γιατί είναι ευπρεπής εν αντιθέσει με άλλους.
Κύριοι του ΠΑΣΟΚ, δεν έχετε πει κουβέντα για αυτά επί χρόνια και ο Πρόεδρός σας, πριν από μία εβδομάδα, εκκρεμούσης αυτής της λυσσαλέας παρακρατικής δράσης, επέλεξε να επιτεθεί σε εμένα και στον Νίκο Κωνσταντόπουλο, συνηγόρους της οικογένειας Βαλυράκη, με χυδαίο τρόπο, για να αποσείσει τη δική του ευθύνη για το γεγονός ότι την ώρα που συζητιόταν η υπόθεση του ΟΠΕΚΕΠΕ εδώ μέσα στη Βουλή και τα σκανδαλώδη άρθρα 71, 74 και λοιπά, που είχε φέρει ο κ. Μαργαρίτης Σχοινάς, ο Πρόεδρός σας αποχώρησε από την πίσω πόρτα όπως συνήθως, ο κ. Σχοινάς αποχώρησε από την μπροστινή πόρτα και στη συνέχεια βρέθηκαν μαζί περιχαρείς να παρακολουθούν ποδοσφαιρικό αγώνα και ήταν ένα απόγευμα και αυτό…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μπάσκετ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ήταν μπάσκετ, κύριε Σιμόπουλε; Ήταν μπάσκετ λοιπόν, με διορθώνει. Κατά τα άλλα όμως επιβεβαιώνετε εσείς που πριν από λίγες μέρες ως εκπρόσωπος του κ. Μητσοτάκη μού είπατε ότι θα μου κόψετε το πολιτικό οξυγόνο. Και ξέρετε ποια έννοια έχει αυτή η απειλή από του Βήματος της Βουλής, όπως και εγώ ξέρω πάρα πολύ καλά ποια διάσταση έχουν τα μαφιόζικου τύπου μηνύματα τα οποία εκπέμπετε και τα οποία δέχομαι.
Κατά τη σημερινή, λοιπόν, μέρα έχει μία επικαιρότητα αυτή η προσπάθεια «ενταφιασμού» της υπόθεσης της δολοφονίας του Σήφη Βαλυράκη, η οποία δεν θα τελεσφορήσει γιατί απέναντί σας, απέναντί του έχει αυτό το σύστημα το παρακρατικό ανθρώπους αποφασισμένους, τόσο εμάς τους συνηγόρους της οικογένειας, όσο και την ίδια την οικογένεια, με πρώτη τη χήρα του Σήφη Βαλυράκη, που σαφώς δεν πρόκειται βέβαια να καμφθεί ούτε από Τσιάρες, ούτε από Μητσοτάκηδες, ούτε από περίεργες εξελίξεις σε μία δίκη που όσοι την παρακολούθησαν έχουν διαμορφωμένη άποψη για το περιεχόμενό της. 
Θα ήθελα, ωστόσο, να θέσω υπ’ όψιν σας -είστε ο τρίτος κατά σειρά Υπουργός Ναυτιλίας σε αυτή την κοινοβουλευτική περίοδο, προηγήθηκε ο «πολύς» Βαρβιτσιώτης που θρηνούσε για τους δολοφόνους του νεαρού Αντώνη, στη συνέχεια ο Στυλιανίδης που μας είπε ότι η μισή Κύπρος είναι τουρκική και είναι η σειρά σας τώρα σε αυτόν τον θώκο-, να σας ενημερώσω ότι για την υπόθεση Βαλυράκη παραπέμπονται δύο αξιωματικοί του Λιμενικού Σώματος, ο Πλωτάρχης Κρυσταλλόγιαννης Χαράλαμπος και ο Πλοίαρχος Φλουρής Κωνσταντίνος, ξέρετε για ποια αδικήματα; Είστε ενήμερος, κύριε Κικίλια; Τη γνωρίζετε την υπόθεση;
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Σε κάποιον βαθμό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τη γνωρίζετε. 
Παραπέμπονται, λοιπόν, για ψευδή βεβαίωση και απόπειρα υπόθαλψης εγκληματία κατά συναυτουργία και κατά συρροή ο πρώτος και για απόπειρα υπόθαλψης εγκληματία κατά συναυτουργία ο δεύτερος. 
Το καταθέτω στα Πρακτικά, γιατί έφτασαν επιτελείς του Λιμενικού Σώματος να παραβιάζουν το καθήκον τους και να αλλοιώνουν στοιχεία, γιατί για αυτά παραπέμπονται, για αλλοίωση ένορκης κατάθεσης μάρτυρα, του αυτόπτη μάρτυρα Ευάγγελου Ασμάνη και για απόπειρα υπόθαλψης των εγκληματιών, φυσικών αυτουργών της δολοφονίας Βαλυράκη, για τους οποίους πάντοτε επισημάναμε ότι για εμάς είναι οι δράστες, οι φυσικοί αυτουργοί ενός εγκλήματος που είχε σαφώς και ηθικούς αυτουργούς, οι οποίοι σαφώς ενδιαφέρονται να μη μιλήσουν οι φυσικοί αυτουργοί. Γι’ αυτό και είναι πάντα επίφοβα πρόσωπα οι κατηγορούμενοι σε τέτοιες υποθέσεις, όπως είναι ο κατηγορούμενος και καταδικασμένος Ντίλιαν στην υπόθεση των υποκλοπών, όπως ήταν ο εκλιπών -πέθανε αιφνιδίως και περίεργα στα πενήντα πέντε του χρόνια στην οικία του- ο κατηγορούμενος ελεγκτής της Εθνικής Αρχής Διαφάνειας που είχε θάψει μαζί με τον συνάδελφό του την υπόθεση της Σύμβασης 717 το έτος 2021.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Όλα γυρίζουν, κύριε Κικίλια, γύρω από αυτήν την περίοδο.
Η υπόθεση, λοιπόν, αυτή σαφώς δεν κλείνει εδώ και για αυτό και η οικογένεια, όσο και αν είναι τα στόματά σας κλειστά, κύριοι του ΠΑΣΟΚ, εμείς θα συνεχίσουμε να μιλάμε…
ΔΗΜΗΤΡΙΟΣ ΜΑΝΤΖΟΣ: Δεν μας είδατε στο δικαστήριο σήμερα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κλειστά τα στόματά σας, κλειστά τα στόματά σας! Κλειστά τα στόματά σας, σιωπηροί όλη αυτή την περίοδο! Και θα εξηγήσετε κάποια στιγμή γιατί.
ΔΗΜΗΤΡΙΟΣ ΜΑΝΤΖΟΣ: Δεν μας είδατε στο δικαστήριο σήμερα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ έχω βγάλει τα συμπεράσματά μου πάντως. Τα έχω βγάλει και είναι πολύ οδυνηρά και καθόλου -μα, καθόλου!- θετικά για εσάς. Γιατί όταν υπό οποιουδήποτε είδους πίεση πουλάς αρχές, αξίες, συναγωνιστές και συντρόφους, τότε να είσαι έτοιμος για τα χειρότερα που σου ετοιμάζουν αυτοί οι οποίοι δεν διστάζουν ούτε να δολοφονούν κανονικά ούτε να δολοφονούν χαρακτήρες, προσωπικότητες.
Κύριε Κικίλια, το νομοσχέδιο το οποίο φέρνετε είναι ένα νομοσχέδιο που επιβεβαιώνει απλώς την επικυριαρχία ξένων δυνάμεων στη χώρα, το ξεπούλημα της χώρας, το ξεπούλημα των στρατηγικών εργαλείων της χώρας, όπως είναι και οι τηλεπικοινωνίες που παραδόθηκαν πια στη γερμανική τηλεπικοινωνιακή εταιρεία και εκκρεμεί αυτή η απάντηση του κυρίου Πρωθυπουργού για το τι έχει γίνει με το δικαστήριο της Siemens στη Γερμανία όπου απορρίφθηκε η αγωγή του ΟΤΕ. Ασχολήθηκε ο κ. Μητσοτάκης; Γιατί δεν απαντάει στις επίκαιρες ερωτήσεις μου;
Το ξεπούλημα έχει διεκπεραιωθεί από το 2010 και εντεύθεν από όλα τα κυβερνήσαντα κόμματα και είναι αστείο, κύριοι του ΠΑΣΟΚ, να αντιπολιτεύεστε τη δική σας πολιτική, του μνημονίου δηλαδή και του Υπερταμείου, το οποίο εσείς ψηφίσατε μαζί με τον Τσίπρα, όπως και η Νέα Δημοκρατία και να μιλάτε σήμερα για εθνική κυριαρχία, όταν δεν υπερασπίζεστε ούτε τη δημοκρατία. Παραπονιόσασταν για το ότι έφυγε ο κ. Κικίλιας και ήταν μόνα τους τα έδρανα, αλλά και τα δικά σας έδρανα κατάμονα είναι, τρεις άνθρωποι είστε από τους τριάντα πόσους έχετε μαζέψει από γυρολόγους…
ΔΗΜΗΤΡΙΟΣ ΜΑΝΤΖΟΣ: Δεν είμαστε Υπουργοί!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είστε Υπουργοί; Είστε Αντιπολίτευση, κύριε και είναι πολύ μεγαλύτερη ευθύνη. Είναι πολύ μεγαλύτερη ευθύνη! Πολύ μεγαλύτερη ευθύνη! Αν δεν ήταν άδεια τα δικά σας έδρανα, όπως και των προηγούμενων και των παραδιπλανών, θα ήταν άλλη η συνθήκη. Εμείς για αυτό είμαστε εδώ συνεχώς.
Αύριο συζητείται, εισάγεται η υπόθεση Χλύκα-Καλφούντζου στο Τριμελές Εφετείο Κακουργημάτων Αθηνών και για αυτό δεν είπατε τίποτα. Έτσι δεν είναι; Τον ΟΠΕΚΕΠΕ τον έχουμε ξεχάσει, όπως ξεχάσαμε την αναβολή του δικαστηρίου Παπακώστα, όπως τα ξεχνάμε όλα βολικά και κάνουμε μία σικέ Αντιπολίτευση που χτυπιέται στην πλάτη στα γήπεδα χασκογελώντας, την ίδια ώρα που ξεπουλιέται η χώρα.
Κύριε Υπουργέ, εμείς είμαστε απέναντι σε αυτό το ξεπούλημα. Ήταν άλλωστε και η πρώτη μου ομιλία στη Βουλή το 2012 στις Προγραμματικές Δηλώσεις της Κυβέρνησης Σαμαρά-Βενιζέλου, αυτά είχα πει: Ποιος σας έδωσε το δικαίωμα να βάλετε πωλητήριο στη χώρα μας; Έκτοτε πολλοί πήραν αυτό το δικαίωμα από τη σημαία, όχι όμως την ελληνική, τη σημαία την κομματική τους, τη φανέλα την κομματική τους, τον θεό του κόμματος και του χρήματος που υπηρετούν και υπηρετείτε, την ίδια ώρα που προδίδετε τον κόσμο.
Η Πλεύση Ελευθερίας είναι εδώ με νομοσχέδια που ήδη ξεκινήσαμε να καταθέτουμε, με προτάσεις και με λύσεις απέναντι στη φοβερή διαφθορά και διαπλοκή και με την αισιοδοξία και την πεποίθηση ότι το καλό θα νικήσει.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Λαμπρούλης): Ζητήσατε τον λόγο, κύριε Σιμόπουλε, για παρέμβαση; Τον έχετε τον λόγο.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Επί προσωπικού, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Παρέμβαση, εντάξει τώρα.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όχι, έχω και μία παρέμβαση ακόμα.
ΠΡΟΕΔΡΕΥΩΝ (Γεώργιος Λαμπρούλης): Ε, τότε, σε τι συνίσταται το προσωπικό; Αφού το πάτε τυπικά, να το πάω και εγώ τυπικά.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μα, είπε η Πρόεδρος της Πλεύσης Ελευθερίας ότι είμαι πίσω από μαφιόζικα μηνύματα. Τι άλλο;
ΠΡΟΕΔΡΕΥΩΝ (Γεώργιος Λαμπρούλης): Ωραία, να σας ακούσουμε, λοιπόν, τι έχει να πείτε για αυτό.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν ξέρω, να μας εξηγήσει τι εννοεί, γιατί εξεπλάγην. Αν εννοεί ότι στο διαδίκτυο δέχεται διάφορα μηνύματα όταν έχουμε κάποια αντιπαράθεση, να δείτε τι δέχομαι εγώ από ανθρώπους που σας υποστηρίζουν, αν αυτό εννοείτε με το μαφιόζικα μηνύματα. Δεν υπάρχουν μαφιόζικα μνήματα τουλάχιστον από εμένα.
Επίσης, όταν μιλάμε για πολιτικό οξυγόνο, ήμουν σαφής. Θεωρώ ότι το πολιτικό οξυγόνο της Πλεύσης Ελευθερίας και της κ. Κωνσταντοπούλου είναι οι ύβρεις και εμείς δεν πρέπει να την παρακολουθούμε στις ύβρεις. Κάποιοι από εμάς την παρακολουθούν. Και ουσιαστικά αναφέρθηκα σε δικά μας στελέχη, σε δικούς μας Βουλευτές, οι οποίοι αντιδρώντας αγανακτισμένοι προχωρούν σε ανοίκειες εκφράσεις. Αυτό εννοούσα όταν είπα «πρέπει να σας κόψουμε, κυρία Κωνσταντοπούλου, το πολιτικό οξυγόνο». Να πάψουμε να σας δίνουμε δικαιώματα με ανοίκειες εκφράσεις, οι οποίες εκπορεύονται από εμάς. Κάθε άλλο παρά οτιδήποτε άλλο.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Λαμπρούλης): Κύριε Μάντζο, θέλετε και εσείς την παρέμβαση;
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, άκουσα με προσοχή την Πρόεδρο της Πλεύσης Ελευθερίας. Προσπάθησα να υπολογίσω τον χρόνο στον οποίο απευθύνθηκε στην Κυβέρνηση και τον χρόνο που απευθύνθηκε στο ΠΑΣΟΚ. Κάπου στα μέσα της ομιλίας έχασα το μέτρημα, διότι η κυρία Πρόεδρός της Πλεύσης Ελευθερίας επέλεξε για πολλοστή φορά το τελευταίο διάστημα να αντιπολιτευθεί την Αξιωματική Αντιπολίτευση και μάλιστα, με υποθέσεις τις οποίες εμείς αναδείξαμε πρώτοι στον δημόσιο λόγο. Δεν έχει να κάνει με την ιστορία. Είναι η ουσία.
Ποιος ξέχασε τον ΟΠΕΚΕΠΕ; Το κόμμα, το οποίο έφερε στην επιφάνεια το σκάνδαλο του ΟΠΕΚΕΠΕ και μας έλεγαν οι Υπουργοί της Νέας Δημοκρατίας -ο κ. Αυγενάκης- ότι δεν φοράμε τη φανέλα της Εθνικής Ελλάδος;
ΚΩΝΣΤΑΝΤΙΝΟΣ ΧΗΤΑΣ: Ε, όχι δα!
ΔΗΜΗΤΡΙΟΣ ΜΑΝΤΖΟΣ: Το κόμμα το οποίο προσπάθησε μαζί με την υπόλοιπη Αντιπολίτευση, συνολικά, να ρίξει φως σε αυτό το σκάνδαλο συστηματικά, με εξεταστικές επιτροπές, με την Προανακριτική Επιτροπή, την οποία αρχειοθέτησαν οι κυρίες και οι κύριοι συνάδελφοι της Νέας Δημοκρατίας; Αυτό το κόμμα έχει ξεχάσει τον ΟΠΕΚΕΠΕ; 
Μήπως θα μας πείτε ότι ξεχάσαμε και την τραγωδία στα Τέμπη, το εγκληματικό δυστύχημα στα Τέμπη; Αν υπάρχει αυτήν τη στιγμή Ειδικό Δικαστήριο -και στήνεται Ειδικό Δικαστήριο για τον κ. Τριαντόπουλο- είναι επειδή αυτή η παράταξη έκανε αίτημα προανακριτικής επιτροπής. Και το γνωρίζετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αστειεύεσθε!
ΔΗΜΗΤΡΙΟΣ ΜΑΝΤΖΟΣ: Και το γνωρίζετε! Και το γνωρίζετε! Με βάση την εισαγγελική δικογραφία. Το γνωρίζετε! 
Όμως, αποπειραθήκατε να κάνετε και κάτι πολύ περισσότερο. Ο Σήφης Βαλυράκης είναι αγωνιστής της δημοκρατίας, αγωνιστής εναντίον της δικτατορίας. Είναι στέλεχος ιστορικό της παράταξής μας, αλλά είναι πια και κόσμημα για την πολιτική ζωή όλης της χώρας. Είναι ένας άνθρωπος, ο οποίος υπηρέτησε Υπουργός, Βουλευτής, αγωνιστής αυτού του Κινήματος και κανένας -κανένας!- πολλώ δε μάλλον εσείς, δεν μπορείτε να διαρρήξετε τη σχέση του Σήφη Βαλυράκη με το ΠΑΣΟΚ. Το ΠΑΣΟΚ ήταν εξ αρχής εκεί μπροστά, στην πρώτη γραμμή του δικαστηρίου και σήμερα.
Μου κάνει εντύπωση που δεν το είδατε ότι το ΠΑΣΟΚ είναι πάντα εκεί, δίπλα στην οικογένεια, σε μια προσπάθεια -όσο ψηλά και αν φτάσει- για να πέσει φως σε αυτήν την πολύ -πολύ, πολύ!- σκοτεινή υπόθεση. Επιμένω σε αυτό.
Επομένως, κυρία Πρόεδρε, πρέπει να θυμηθούμε την τάξη των πραγμάτων. Η Νέα Δημοκρατία κυβερνά, η Νέα Δημοκρατία ελέγχεται για πράξεις, ανομήματα, σφάλματα, ολισθήματα, παραλείψεις, εγκληματικές παραλείψεις σε σειρά από υποθέσεις.
Γιατί έχετε επιλέξει το τελευταίο διάστημα συστηματικά να επιτίθεστε στο ΠΑΣΟΚ; Τι είναι αυτό που σας έχει αποπροσανατολίσει από την αντιπολιτευτική σας τακτική; Μήπως είναι η σταθερή αξιακή θέση την οποία το ΠΑΣΟΚ από την αρχή της κοινοβουλευτικής περιόδου τηρεί σε σχέση με τη βουλευτική ασυλία;
Να σας θυμίσω, κυρία Πρόεδρε, ότι το δικό σας κόμμα είναι εκείνο το οποίο κήρυττε την κατάργηση της βουλευτικής ασυλίας και της υπουργικής ασυλίας των άρθρων 62 και 86 του Συντάγματος αντιστοίχως, μέχρι που ανακρούσατε πρύμναν, όταν αφορούσε σε εσάς.
Εμείς ούτε όταν αφορούσε σε εμάς αλλάξαμε αυτή την αξιακή μας θέση. Και παράδειγμα είμαστε εμείς οι ίδιοι, που και για λόγους που εκφράσαμε και εκφέραμε εδώ, στο Κοινοβούλιο, δεχτήκαμε από τους εχθρούς της δημοκρατίας να πάμε στη δικαιοσύνη, όπως όλοι οι υπόλοιποι πολίτες, για να μην έχουμε κανένα στίγμα πάνω στην πολιτική μας διαδρομή και στην πολιτική ζωή του τόπου.
Άρα, λοιπόν, επειδή αυτή η αξιακή στάση θα παραμείνει σταθερή, γιατί είναι θέση αρχής, σας καλούμε να το συνηθίσετε και να το πάρετε απόφαση.
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Λοιπόν, θα δώσουμε τον λόγο για την παρέμβασή της στην Πρόεδρο της Πλεύσης Ελευθερίας, την κ. Ζωή Κωνσταντοπούλου.
Μετά, κύριε Χήτα, θα έχετε εσείς τον λόγο.
ΚΩΝΣΤΑΝΤΙΝΟΣ ΧΗΤΑΣ: Εντάξει, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Την πρώτη μου παρέμβαση δώστε μου, την πεντάλεπτη, παρακαλώ.
Κύριε Μάντζο, τι είπατε; Ότι ανάλωσα το μεγαλύτερο μέρος της ομιλίας μου να αντιπολιτεύομαι το ΠΑΣΟΚ, που είναι Αξιωματική Αντιπολίτευση;
Μάλλον, δεν προσέχατε ή μάλλον, γλώσσα λανθάνουσα τ’ αληθή λέγει, γιατί το μεγαλύτερο μέρος της ομιλίας μου ήταν αφιερωμένο στο Σήφη Βαλυράκη, στην παρακρατική μηχανή, που, αφενός, διασφάλισε τη δολοφονία του. Και βεβαίως, θα έχετε ακούσει ότι στη Χρυσή Αυγή…
ΔΗΜΗΤΡΙΟΣ ΜΑΝΤΖΟΣ: Σωστά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …ανήκουν οι λεγόμενοι ψαράδες, ως εκτελεστικά όργανα που σήμερα...
ΔΗΜΗΤΡΙΟΣ ΜΑΝΤΖΟΣ: Σωστά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Α, σωστά. Τώρα κουνάτε το κεφάλι σας!
Ενδεχομένως, λέω, θα το έχετε ακούσει, όπως ενδεχομένως θα έχετε ακούσει, ότι σε αυτή εδώ την Αίθουσα, αλλά και έξω από αυτή εδώ την Αίθουσα, κατ’ επανάληψη έχουμε θέση -και έχω προσωπικά θέσει- το ζήτημα του παρακράτους μέσα στο κράτος.
Το αν κυβερνάει η Νέα Δημοκρατία μόνον είναι ένα ερώτημα, γιατί στα πλέον κομβικά Υπουργεία είναι κάποιοι σκληροί πασόκοι -Φλωρίδης και Χρυσοχοΐδης- με τους οποίους δεν έχετε διαρρήξει σχέσεις. Η κ. Διαμαντοπούλου είναι κολλητή με τον Φλωρίδη και μαζί πηγαίνουν και στο θέατρο ακόμα. Και εκ μέρους του κόμματός σας χορεύει λεκτικό ταγκό με αυτόν τον ακροδεξιό τύπο, που ήταν στέλεχος του κόμματός σας και τώρα είναι στην πρώτη γραμμή της Κυβέρνησης Μητσοτάκη.
Για να μη θυμηθώ και να μην αναφέρω τον επίσης προεξάρχοντα του κόμματός σας Χρυσοχοΐδη, αυτόν ο οποίος ψήφισε τα μνημόνια, αλλά δεν τα διάβασε και είναι ο διαχρονικότερος και μακροβιότερος Υπουργός Προστασίας του Πολίτη σε όλη τη Μεταπολίτευση.
Και αν θέλετε να πιστέψουμε εμείς ότι έχετε διαρρήξει σχέσεις, επιτρέψτε μου να σας πω ότι είναι κατάδηλες οι υπόγειες διαδρομές, το παρακράτος το οποίο λειτουργεί.
Φυσικά, κύριε Μάντζο, εμείς δεν ανακρούσαμε καμία πρύμναν για τη βουλευτική ασυλία και ψηφίσαμε κατ’ επανάληψη «ναι» και στην άρση της δικής μου βουλευτικής ασυλίας, υπηρετώντας τη θέση μας.
Εργαλειοποιήθηκε, όμως, η διαδικασία με τριάντα υποθέσεις, όλες προερχόμενες από τη Νέα Δημοκρατία, όλες συνδεδεμένες με παρακράτος και υποδαυλιζόμενες, κύριε Μάντζο, από δικά σας στελέχη. Ή μήπως δεν είναι στέλεχος του ΠΑΣΟΚ ο κ. Σωτήρης Φέλιος ή μήπως δεν είναι ή μήπως δεν είναι υποδειχθείς από το ΠΑΣΟΚ ο Πρόεδρος των πειθαρχικών συμβουλίων των δικηγόρων;
ΔΗΜΗΤΡΙΟΣ ΜΑΝΤΖΟΣ: Υποδειχθείς από το ΠΑΣΟΚ!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι; Δεν ξέρετε; Απορείτε; Απορείτε; Απορείτε;
Αφήστε, λοιπόν, αυτές τις λεκτικές υπερβάσεις και απαντήστε. Αν δεν ανακρούσατε πρύμναν, πείτε μου, σας παρακαλώ, γιατί ο Πρόεδρός σας απείχε μαζί με άλλα δεκαοχτώ μέλη της Κοινοβουλευτικής σας Ομάδας από την άρση ασυλίας του Αβραμόπουλου για το Qatargate; Γιατί απείχαν; Θέλετε να μας δώσετε μια απάντηση εσείς, που είστε άνθρωποι αρχής;
Όμως, είχατε μέσα στο ΠΑΣΟΚ και τον Τζοχατζόπουλο και τον Παπαντωνίου -άλλον έναν αθώο!- και τον Μαντέλη και τον Τσουκάτο, όλους τους αθώους και τον Βενιζέλο!
Πείτε μας για το Qatargate γιατί απείχε η πλειοψηφία της Κοινοβουλευτικής σας Ομάδας; 
ΔΗΜΗΤΡΙΟΣ ΜΑΝΤΖΟΣ: Δεν απείχαμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί ο Πρόεδρός σας απείχε;
ΔΗΜΗΤΡΙΟΣ ΜΑΝΤΖΟΣ: Δεν απείχαμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Απείχε, βεβαίως. Απείχατε. Απείχατε. Γιατί κατά πλειοψηφία απείχατε στην άρση ασυλίας Πλεύρη και Θεοδωρικάκου. Αυτό είναι αντιπολίτευση; Ο Πλεύρης και ο Θεοδωρικάκος…
ΔΗΜΗΤΡΙΟΣ ΜΑΝΤΖΟΣ: Ψηφίσαμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς μπορεί να μιλήσατε, κύριε Μάντζο, αλλά είκοσι τρία μέλη από τα τριάντα τέσσερα της Κοινοβουλευτικής σας Ομάδας απείχαν και δεν ψήφισαν.
Και όσο για τον ΟΠΕΚΕΠΕ, μας κοροϊδεύετε; Σας έχουμε θέσει ζήτημα -και σας έχω θέσει προσωπικά ζήτημα και στον Πρόεδρό σας- για πρόταση Προανακριτικής Επιτροπής σε σχέση με τα έγγραφα Μυλωνάκη. Γνωρίζετε πάρα πολύ καλά ότι αρνηθήκατε την κατάθεση πρότασης Προανακριτικής Επιτροπής. Γνωρίζετε, επίσης, πάρα πολύ καλά ότι εμείς έχουμε θέσει θέμα ακυρότητας της ψηφοφορίας που έγινε στις 30 Ιουλίου του 2025 και δεν συμπράξατε ούτε εκεί, αλλά αρχίσατε να συμπράττετε με τη Νέα Δημοκρατία, οργανώνοντας πώς θα βάλετε Πρόεδρο κοινής αποδοχής στην Αρχή Προστασίας Δεδομένων Προσωπικού Χαρακτήρα, ενώ εκκρεμούσαν δίκες και για τον Θεοδωρικάκο και για τον Πλεύρη και για την Ασημακοπούλου.
Επίσης, γνωρίζετε ότι το βασικό επιχείρημα κατά της ψηφοφορίας της 30ής Ιουλίου του 2025 για τον ΟΠΕΚΕΠΕ, η μαζική δηλαδή η επιστολική ψήφος της Νέας Δημοκρατίας ήταν η ίδια πρακτική που επιστρατεύσατε εσείς, το κόμμα σας, με 95% επιστολικές ψήφους, πού; Για την άρση της δικής μου ασυλίας σε μήνυση, την ώρα που εκκρεμούσε η υπόθεση Βαλυράκη εναντίον του Νίκου Κωνσταντοπούλου και εμού από τον επίορκο δικαστή Σεβαστίδη.
Δεν μπορεί, κύριε, να δράττε παρακρατικά και να νομίζετε ότι εμείς θα το βουλώσουμε ούτε μπορεί τους αγωνιστές να τους θυμάστε, όταν εγκαλείστε και να μην τους τιμάτε με την πράξη σας.
Με την πράξη σας, κύριοι! Τι έχετε κάνει για τη Siemens; Τι έχετε κάνει για τα ζητήματα που έθεσε ο Βαλυράκης; Τι έχετε κάνει κατά της διαφθοράς, εκτός του να νίπτετε τας χείρας σας;
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Λοιπόν, είχατε ζητήσει τον λόγο για παρέμβαση, κύριε Χήτα, ή για την ομιλία σας;
ΚΩΝΣΤΑΝΤΙΝΟΣ ΧΗΤΑΣ: Για παρέμβαση, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Το λέω για να βάλω τον χρόνο. Μετά, έχει τον λόγο η κ. Κεφαλά για την ομιλία της.
ΚΩΝΣΤΑΝΤΙΝΟΣ ΧΗΤΑΣ: Και δεν θα έκανα ούτε παρέμβαση, αλλά όλα έχουν ένα όριο σε αυτή την Αίθουσα.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Όμως, την κάνετε!
ΚΩΝΣΤΑΝΤΙΝΟΣ ΧΗΤΑΣ: Μα, προκλήθηκα! Δεν γίνεται! Ήρθα με πολύ αγνές προθέσεις και ηρεμία ψυχής, αλλά κάποια στιγμή, άνθρωποι είμαστε! Εντάξει, δεν μπορείς! Ακούς το ΠΑΣΟΚ, τον κ. Μάντζο.
Κύριε Μάντζο, γιατί δεν κάθεστε ήσυχος; Γιατί ξύνεστε στην κοιλιά του τσομπάνη συνέχεια; Μια χαρά είστε εκεί. Μη μιλάτε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τσοπάνης χωρίς…
ΚΩΝΣΤΑΝΤΙΝΟΣ ΧΗΤΑΣ: Ε, όχι τώρα ότι το ΠΑΣΟΚ έφερε στην επιφάνεια την υπόθεση του ΟΠΕΚΕΠΕ, που τα μισά στελέχη σας είναι εμπλεκόμενα!
Πρώτον, όταν σας λέγαμε -γιατί κάναμε εκατόν είκοσι δύο ερωτήσεις από το 2020-2021 για τον ΟΠΕΚΕΠΕ- και όταν ο Κυριάκος Βελόπουλος από το Βήμα της Βουλής αυτής το 2021 έλεγε για Φραπέ, για Φραπέδες, κοιταζόσασταν και λέγατε: «Τι λέει αυτός; Τι λέει;».
Από τότε τα λέγαμε, κύριε Μάντζο.
Ακούστε λίγο. Η πολιτική είναι μαραθώνιος. Κάποιες φορές -μάλιστα ο Υπουργός υπήρξε και αθλητής και εγώ τριάντα χρόνια υπηρέτησα τον αθλητισμό σαν δημοσιογράφος- κερδίζεις και κάποιες φορές χάνεις. Καλό είναι, όμως, να παραδεχόμαστε την ήττα, αλλά να δίνουμε και τη νίκη στον άλλο λέγοντας «Μπράβο, ρε φίλε, άξιζες σήμερα, συγχαρητήρια, πάρε το χέρι μου, πάμε». Ε, όχι να λέμε τώρα ότι το ΠΑΣΟΚ πρωτοστάτησε στην υπόθεση του ΟΠΕΚΕΠΕ. Το 2021 τα λέγαμε, κύριε Μάντζο. Μιλούσε ο άνθρωπος εδώ για «Φραπέδες» και «Χασάπηδες» και τον κοιτούσατε και αναρωτιόσασταν τι λέει. Άρα, λοιπόν, ας είμαστε λίγο μετρημένοι. 
Όσον αφορά τώρα το ΠΑΣΟΚ, ξέρετε, Αξιωματική Αντιπολίτευση που ψηφίζει το 52% των νομοσχεδίων της Νέας Δημοκρατίας, της Κυβέρνησης δεν μας φαίνεται και πολύ σκληρή Αξιωματική Αντιπολίτευση. Μάλλον είστε λίγο light, αλλά αυτό είναι δικό σας θέμα. Δεν θα σας υποδείξουμε εμείς τι θα ψηφίζετε και τι δεν θα ψηφίζετε. Ούτως ή άλλως, είστε οι ίδιοι. Είναι ελάχιστες πλέον οι διαφορές αυτών των κομμάτων, δηλαδή της Νέας δημοκρατίας, του ΠΑΣΟΚ και του Τσίπρα θα πω εγώ, γιατί δυστυχώς ή ευτυχώς ο ΣΥΡΙΖΑ δεν υπάρχει. Εγώ θα πω ότι ευτυχώς δεν υπάρχει. 
Επανεμφανίστηκε, λοιπόν, ο Τσίπρας. Μα, οι ίδιοι είστε!. Έχετε τροφοδοτήσει τη Νέα Δημοκρατία. Εντάξει, ο Υπουργός τη γλίτωσε από εσάς, αλλά το υπόλοιπο 50%, 60% του Υπουργικού Συμβουλίου είναι πασοκογενές. Σημιτικό ΠΑΣΟΚ κυβερνάει! Σημιτικό ΠΑΣΟΚ κυβερνάει! Τι αντιπολίτευση να κάνετε εσείς; Κράμερ εναντίον Κράμερ! Με τον εαυτό σας τα βάζετε! Με τον εαυτό σας τα βάζετε στο ΠΑΣΟΚ. Όλοι εκεί είστε! Όλοι εκεί είστε!
Κύριε Κικίλια, επειδή είμαι άνθρωπος της επικοινωνίας, της τηλεόρασης και του ραδιοφώνου, θα σας πω ότι οι επαναλήψεις δεν πουλάνε. Πάντα όταν βγαίνει μία παράσταση και είναι καλή επαναλαμβάνεται. Εγώ σας είπα ότι το μεσημέρι ήσασταν απολαυστικός. Εγώ σας το έδωσα, σας είπα τι σόου ήταν αυτό! Το επιχειρήσατε ξανά μετά την ομιλία του κ. Παπαδάκη. Κάνατε πάλι επίθεση στην Ελληνική Λύση παρερμηνεύοντας τα όσα είπε ο Πρόεδρός μας για το Λιμενικό Σώμα. Επανάληψη, λοιπόν! Όμως, η επανάληψη δεν πουλάει. Τα κανάλια παίζουν συνήθως τις επαναλήψεις το καλοκαίρι που ο κόσμος είναι για μπάνια. Δεν πουλάνε οι επαναλήψεις. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, ζητώ τον λόγο. 
ΚΩΝΣΤΑΝΤΙΝΟΣ ΧΗΤΑΣ: Επαναλαμβάνουμε, λοιπόν, ότι το Λιμενικό το έχουμε πάρα πολύ ψηλά, όπως και τον Στρατό και τις Ένοπλες Δυνάμεις. Με εσάς τα έχουμε, με την Κυβέρνηση -όχι με εσάς προσωπικά φυσικά- που τους έχετε μυήσει σε μία τέτοια στάση ηττοπάθειας και ήπιας καταστολής, ας το πω κάπως έτσι. Αυτό μας ενοχλεί σε εσάς. Εσείς δεν δίνετε το ΟΚ στο Λιμενικό να παρέμβει εκεί που πρέπει να παρέμβει. Μην μπερδεύετε αυτά που έχουμε πει εμείς. 
Κύριε Μάντζο, δεν ξέρω αν θέλετε να πάρετε τον λόγο, αλλά εδώ είμαστε, θα περάσουμε ωραία!
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Λαμπρούλης): Κύριε Μάντζο, έχει ζητήσει τον λόγο η Πρόεδρος για να κάνει μία παρέμβαση. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα να απαντήσω επί της ιστορίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ας προηγηθεί ο κ. Μάντζος, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Κύριε Μάντζο, σας ενημερώνω ότι αυτή είναι η τρίτη και τελευταία παρέμβασή σας. 
Ορίστε, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, καταλήγω με αυτή την παρέμβαση απαντώντας στον Κοινοβουλευτικό Εκπρόσωπο της Ελληνικής Λύσης…
ΚΩΝΣΤΑΝΤΙΝΟΣ ΧΗΤΑΣ: Έχει όνομα!
ΔΗΜΗΤΡΙΟΣ ΜΑΝΤΖΟΣ: Ναι, σωστά. Απαντώ, λοιπόν, στον κ. Χήτα λέγοντας ότι άκουσα με προσοχή την εξιστόρηση. Η πρώτη ερώτηση Βουλευτή για το σκάνδαλο του ΟΠΕΚΕΠΕ που περιέγραφε το πρόβλημα με τις επιδοτήσεις από το εθνικό απόθεμα για τα έτη 2017, 2018, 2019 και μιλούσε για καταγγελίες της νέας ΠΑΣΕΓΕΣ που είχαν πάει τότε προς διερεύνηση στον Πρόεδρο του ΟΠΕΚΕΠΕ και για την ανάγκη να κατανεμηθεί το εθνικό απόθεμα με μία διαδικασία αδιάβλητη και καθαρή και να λάμψει η αλήθεια και να αποδοθούν ευθύνες είναι από τον τότε Τομεάρχη Αγροτικού και Βουλευτή Χαλκιδικής και συνάδελφο σήμερα Απόστολο Πάνα τον Νοέμβριο του 2020. 
Για την ιστορία, επειδή εδώ τα έπεα πτερόεντα είναι εν αφθονία, εδώ μέσα λέμε ό,τι θέλουμε, ό,τι θέλουμε!
ΚΩΝΣΤΑΝΤΙΝΟΣ ΧΗΤΑΣ: Πολύ νωρίτερα ήταν!
ΔΗΜΗΤΡΙΟΣ ΜΑΝΤΖΟΣ: Έτσι!
Εγώ, λοιπόν, λέω κάτι συγκεκριμένο. Αναφέρομαι στη συγκεκριμένη κοινοβουλευτική ερώτηση του αρμόδιου Τομεάρχη και Βουλευτή Χαλκιδικής Απόστολου Πάνα για την αποκατάσταση της ιστορικής πραγματικότητας στον κ. Χήτα, Κοινοβουλευτικό Εκπρόσωπο της Ελληνικής Λύσης. 
Όσον αφορά δε την κυρία Πρόεδρο της Πλεύσης Ελευθερίας, βεβαίως θα απαντήσει πριν καν μιλήσω, αλλά θέλω να πω κάτι με απόλυτο σεβασμό σε όσα είπε. Την παρακολουθώ, αλλά διαφωνώ. Τα άκουσα όλα με προσοχή και υπομονή. Διαφωνώ με αυτά που είπε και με αυτά που καταλόγισε πολιτικά, κομματικά στην παράταξή μας, αλλά υπάρχει ένα πράγμα που δεν μπορώ να δεχτώ και νομίζω ότι είναι άδικο να το λέτε κι εσείς. 
Δεν μπορώ να δεχτώ, λοιπόν, να λέτε ότι ενεργούμε ως παρακράτος. Ε, όχι, πάει πολύ! Είναι δυνατόν να δέχεται κατηγορία ότι είναι παρακράτος η παράταξη εκείνη που δέχτηκε όλο το παρακράτος που στήθηκε στο κέντρο του επιτελικού κράτους για να παγιδευτεί πολιτικός αντίπαλος, υποψήφιος Αρχηγός αυτού του κόμματος, μαζί με το μισό Υπουργικό Συμβούλιο και όλους τους Αρχηγούς των Ενόπλων Δυνάμεων, η παράταξη ο Πρόεδρος της οποίας έχει εξαντλήσει σε εθνικό και ευρωπαϊκό επίπεδο όλα τα νομικά μέσα για να αποκατασταθεί η αλήθεια, να αποδοθούν ευθύνες και να πέσει φως σε αυτό το σκοτεινό σκάνδαλο; 
Είναι δυνατόν η παράταξη που στάθηκε όρθια μόνη απέναντι στο παρακράτος να ακούει από εσάς ότι ενεργεί ως παρακράτος; Αυτό νομίζω ότι είναι όχι απλώς ιστορικά άστοχο να λέγεται, αλλά και πολιτικά επικίνδυνο. Είναι πλήρως ανακριβές και πολιτικά επικίνδυνο, διότι ο αγώνας για τη δημοκρατία, ο αγώνας για τους θεσμούς, ο αγώνας για το κράτος δικαίου θα πρέπει να μας βρίσκει όλους μαζί απέναντι στις αντιθεσμικές πρακτικές και απέναντι στο παρακράτος εκεί όπου βρίσκεται. 
Εμείς, ναι, έχουμε μιλήσει για την ανάγκη σε Ελλάδα και Ευρώπη να ονοματιστεί το παρακράτος, να φανούν οι ευθύνες, να διερευνηθεί η υπόθεση εις βάθος και εις ύψος, όσο ψηλά κι αν πρέπει να πάει. Και δεν έχουμε υποχωρήσει ποτέ, ακόμα και όταν κάποιοι μας έλεγαν ότι κουράσαμε, ότι πρέπει να επιλέξουμε ανάμεσα στην οικονομία και τη δημοκρατία και ότι όλα αυτά συμβαίνουν και ότι όλοι ακούνε όλους. Τότε ήμασταν εμείς οι γραφικοί. Εμείς ήμασταν αυτοί που απευθυνόμασταν παντού στους θεσμούς της πολιτείας μας και δεν δεχόμασταν να μας ενημερώσει κανένας Υπουργός Επικρατείας και κανένα Μέγαρο Μαξίμου στο αυτί και δικαιωνόμαστε μέρα την ημέρα με τις αποκαλύψεις και με όλες τις εξελίξεις που έρχονται και θα έρθουν στην υπόθεση των υποκλοπών. Ε, πάει πολύ αυτή η παράταξη με αυτό το παράσημο του θεσμικού αγώνα να ακούει από εσάς ότι ενεργεί ως παρακράτος.
 Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Και τώρα τον λόγο έχει για την παρέμβασή της η Πρόεδρος της Πλεύσης Ελευθερίας κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Μάντζο, είστε σίγουρος ότι είστε Αντιπολίτευση; Διότι εγώ έκανα μία βαρύτατη καταγγελία για την οποία ζήτησα απαντήσεις από τον κ. Μητσοτάκη, από τον κ. Κικίλια που είναι εδώ παρών Υπουργός της Κυβέρνησης σε κρίσιμο πόστο. Η καταγγελία αυτή αφορά ευθεία παρέμβαση σε εν εξελίξει δικαστική υπόθεση και μάλιστα δολοφονίας και μάλιστα του Σήφη Βαλυράκη και εσείς δεν είπατε κουβέντα. Και σας κατηγόρησα προηγουμένως στην ομιλία μου για το γεγονός ότι δεν είπατε κουβέντα. Κάνατε δύο παρεμβάσεις την ώρα που ο κ. Κικίλιας παραμένει βολικά σιωπηρός…
ΔΗΜΗΤΡΙΟΣ ΜΑΝΤΖΟΣ: Να μιλήσει. Οφείλει να σας απαντήσει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα μιλήσει λέτε; Μιλάτε εσείς για λογαριασμό του!
ΔΗΜΗΤΡΙΟΣ ΜΑΝΤΖΟΣ: Όχι, κυρία Πρόεδρε! Εγώ δεν είμαι Υπουργείο Ναυτιλίας!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μιλάτε εσείς για λογαριασμό του. 
ΔΗΜΗΤΡΙΟΣ ΜΑΝΤΖΟΣ: Η Νέα Δημοκρατία κυβερνά, κυρία Πρόεδρε!
ΠΡΟΕΔΡΕΥΩΝ (Γεώργιος Λαμπρούλης): Παρακαλώ! Ελάτε, κύριε Μάντζο!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάθεται βολικά στην καρέκλα του την ώρα που μιλάτε εσείς για λογαριασμό του, κύριε! Υπάρχει παρέμβαση Μητσοτάκη στη δίκη για τη δολοφονία Βαλυράκη; 
ΔΗΜΗΤΡΙΟΣ ΜΑΝΤΖΟΣ: Να απολογηθεί η Κυβέρνηση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχει καταγγελθεί, δεν έχετε πει κουβέντα και ξέρετε πολύ καλά ότι δύο άνθρωποι βγήκανε μπροστά για την υπόθεση των υποκλοπών υπερασπιζόμενοι τον Πρόεδρό σας, ο Νίκος Κωνσταντόπουλος και εγώ, την ώρα που επί χρόνια κάποιοι σιωπούσαν. Και η επιλογή του Προέδρου σας ήταν να επιτεθεί χυδαία στον Νίκο Κωνσταντόπουλο και σε εμένα. 
Αν, λοιπόν, λέω ότι δράτε σαν παρακράτος, βεβαίως το λέω και να εξηγήσετε εσείς γιατί αισθάνθηκε την ανάγκη ο Πρόεδρός σας να χαϊδολογιέται και να χτυπιέται στην πλάτη με τον Μαργαρίτη Σχοινά, την ώρα που είχε φέρει σκανδαλώδεις διατάξεις για τον ΟΠΕΚΕΠΕ…
ΔΗΜΗΤΡΙΟΣ ΜΑΝΤΖΟΣ: Ποιος χαϊδολογήθηκε, κυρία Πρόεδρε; Τι λέτε;
ΠΡΟΕΔΡΕΥΩΝ (Γεώργιος Λαμπρούλης): Κύριε Μάντζο, σας παρακαλώ, μην διακόπτετε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …την ίδια ώρα που αισθάνθηκε την ανάγκη να επιτεθεί στους συνηγόρους της οικογένειας Βαλυράκη και εκείνους που υπερασπίστηκαν τον ίδιο τον Πρόεδρό σας.
ΔΗΜΗΤΡΙΟΣ ΜΑΝΤΖΟΣ: Εσείς επιτεθήκατε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και να εξηγήσει και κάτι άλλο ο κ. Ανδρουλάκης, γιατί εγώ ήμουν εκείνη πρώτον, που τον υπερασπίστηκα και δεύτερον, που επισήμανα τι γίνεται. Στην Επιτροπή Θεσμών και Διαφάνειας στην οποία ήρθε ο Διοικητής της ΕΥΠ και ομολόγησε ότι δεν υπήρχε έγγραφη εντολή για την παρακολούθηση Ανδρουλάκη και βγήκε ανακοίνωση του κόμματός σας, αμέσως η Κυβέρνηση διοχέτευσε παρακρατικά ότι τίθεται ζήτημα παραβίασης κρατικών απορρήτων. Ποια υπερασπίστηκε τον Πρόεδρό σας; Η Ζωή Κωνσταντοπούλου, κύριε Μάντζο! Τι έκανε ο Πρόεδρός σας; Παρακαλούσε τον Φλωρίδη εδώ μέσα στην Αίθουσα και του έλεγε «Κύριε Φλωρίδη, με γνωρίζετε τόσα χρόνια»!

Εκεί έχετε φτάσει. Να παρακαλάτε αυτούς που σας εκβιάζουν, αυτούς που σας παρακολουθούν, αυτούς που όπως φαίνεται σας κρατάνε. Γιατί μόνο έτσι εξηγούνται αυτές οι ακραίες συμπεριφορές, που καμία σχέση δεν έχουν με το δημοκρατικό φρόνημα αγωνιστών που πρώτον, πήγανε φυλακή υπερασπιζόμενοι την πατρίδα και δεύτερον, φυσικά και δεν διανοήθηκαν να επιτεθούν σε υπερασπιστές της δημοκρατίας, όπως κάνετε εσείς, γιατί προφανώς κρίνετε ότι αυτό σας συμφέρει. Όμως, ο αγώνας για τη δημοκρατία δεν είναι για τα συμφέροντα. Είναι αγώνας για τις αξίες, για τις αρχές και, δυστυχώς, δεν είστε σε θέση να τα ιεραρχήσετε αυτά. 
Κύριε Κικίλια, περιμένω την απάντησή σας σε όσα προηγουμένως κατήγγειλα και επιφυλάσσομαι να σας απαντήσω ξανά. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε Πρόεδρε, τον λόγο.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, εξαντλήσατε τις παρεμβάσεις. Για ό,τι θέλετε να απαντήσετε, θα απαντήσετε στη δευτερολογία, στο κλείσιμο.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε Πρόεδρε….
ΠΡΟΕΔΡΕΥΩΝ (Γεώργιος Λαμπρούλης): Όχι, όχι, σας παρακαλώ. Δεν γίνεται. Στο τέλος, για να κλείσουμε το νομοσχέδιο. Θα κλείσετε στο τέλος το νομοσχέδιο. 
Λοιπόν, κυρία Κεφαλά, έχετε τον λόγο για την ομιλία σας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί δεν του δίνετε τον λόγο να απαντήσει;
ΠΡΟΕΔΡΕΥΩΝ (Γεώργιος Λαμπρούλης): Η Κοινοβουλευτική Εκπρόσωπος από την Πλεύση Ελευθερίας, η κ. Κεφαλά…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λίγο σικέ φαίνεται αυτό, κύριε Λαμπρούλη.
ΠΡΟΕΔΡΕΥΩΝ (Γεώργιος Λαμπρούλης): Ποιο είναι το σικέ; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λίγο σικέ.
ΠΡΟΕΔΡΕΥΩΝ (Γεώργιος Λαμπρούλης): Δεν δικαιούται, δεν έχει άλλο, εξάντλησε τις παρεμβάσεις του και θα ολοκληρώσει το νομοσχέδιο με τη δευτερολογία του στο τέλος. Λοιπόν, δεν υπάρχει κανένα σικέ και μην ψαχνόμαστε τώρα για…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εντελώς σικέ. Δεν πολυδιαμαρτύρεται που δεν του δίνετε τον λόγο.
ΠΡΟΕΔΡΕΥΩΝ (Γεώργιος Λαμπρούλης): Λοιπόν, κυρία Κεφαλά, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:  Ευχαριστώ, κύριε Πρόεδρε. 
Ευτυχώς που υπάρχει, πραγματικά, η Πλεύση Ελευθερίας και η Ζωή Κωνσταντοπούλου. 
(Χειροκροτήματα από την πτέρυγα της Πλεύσης Ελευθερίας)
Δηλαδή τέσσερα χρόνια τώρα, παραγωγή πολιτικής βλέπω μόνο εν τη γενέσει της σε πραγματικό χρόνο, σύμφωνα με τις εξελίξεις και όλα αυτά που συμβαίνουν, βλέπω μόνο από την Πλεύση Ελευθερίας. Οι υπόλοιποι, κύριε Μάντζο, φυσικά δεν είσαστε το παρακράτος εσείς, κύριε Μάντζο, αλλά ενεργείτε, συμπράττετε, συμφωνείτε και όλα αυτά εν αγνοία του δημόσιου λόγου. Όλα αυτά γίνονται κάτω από το τραπέζι και τα βγάζουμε ως συμπεράσματα κάνοντας τους ντετέκτιβ. Αυτό είναι το δυστυχές εδώ και δεν μπορείτε να το αρνηθείτε ότι συμφωνείτε και συμπράττετε, γιατί πιο φανερό δεν γίνεται.
Αυτό που θέλω, λοιπόν, να πω επειδή δεν έχω πάρα πολύ χρόνο, θα ήθελα να πω στον κ. Κικίλια για αυτήν την αναφορά που έκανε για το Λιμενικό και πραγματικά μας κάνει τρομερή εντύπωση, κύριε Κικίλια. Ακόμα δεν το έχουμε συνηθίσει. Όλα αυτά τα χρυσά λόγια που λέτε για τους λιμενικούς, για τους πυροσβέστες, για τους αστυνομικούς, αυτό δεν είναι ψηφοθηρικό; Δεν είναι ψηφοθηρικό;
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Έχω παλέψει μαζί τους. Τι ψηφοθηρικό λέτε; 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Έχετε παλέψει μαζί τους; Με ποιον τρόπο κύριε Κικίλια, έχετε παλέψει μαζί τους; 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Θα σας εξηγήσω στο τέλος.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Πηγαίνοντας αξύριστος να δείτε το τι συμβαίνει;
[bookmark: _Hlk242380991]ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Μην το κάνετε αυτό.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ε, μα αυτό…Ωραία, τα μούσια δεν με ενδιαφέρουν ειλικρινά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τα μούσια των ψεμάτων μας ενδιαφέρουν.
[bookmark: _Hlk242382252]ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ναι, ακριβώς. Δεν με ενδιαφέρουν ούτε μεταφορικά ούτε κυριολεκτικά, αν δεν σας αρέσει αυτή η αναφορά. Εγώ έχω να σας πω το εξής: Είπατε, όλον αυτόν τον λόγο που βγάλατε, ότι παλεύουν με τη θάλασσα οι άνθρωποι, ότι φυσικά είναι εκμετάλλευση το να λέτε ότι κρύβονται στα λιμάνια την ώρα που έρχονται οι Τούρκοι ψαράδες -συμφωνούμε μαζί σας- τι έχετε κάνει γι’ αυτό; Τους έχετε δώσει τον ανάλογο εξοπλισμό; Όχι. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Γι’ αυτό τσακωνόμαστε. Επειδή δεν τους έχουμε δώσει τον ανάλογο…
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Πού είναι ο ανάλογος εξοπλισμός; Άμα φέρετε εδώ πέρα, φέρτε έναν φορέα να μας πει τι εξοπλισμό έχετε φέρει. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Δεν σας ξαναδιακόπτω. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ που δεν με διακόπτετε. 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Σας συμπαθώ και το ξέρετε.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Πέρα από τη συμπάθεια, υπάρχουν πολύ σημαντικά θέματα που πρέπει να συζητήσουμε. 
Λοιπόν, ξέρουμε όλοι τις ελλείψεις. Ξέρουμε όλοι τις ελλείψεις για τα σκάφη, τα οποία δεν μπορούν να επισκευαστούν γιατί είναι παλιά, ξέρουμε όλοι τις ελλείψεις σε προσωπικό, ξέρουμε όλες τις ελλείψεις σε συνθήκες που δουλεύουν αυτοί οι άνθρωποι. 
Και να σας πω και κάτι άλλο. Αυτό που βαφτίστηκε «θωράκιση των νησιών μας», αγοράσατε δεκαεννέα πλωτά ασθενοφόρα συνολικού κόστους 10,5 εκατομμυρίων ευρώ. Η επείγουσα διακομιδή, ξέρετε πάρα πολύ καλά, ενός ανθρώπου, ενός ασθενούς δεν ξεκινάει εκεί που μπαίνει ο ασθενής μέσα στο πλωτό σκάφος και καταλήγει εκεί που δένει το σκάφος. Είναι μια ολόκληρη επιχείρηση που ξεκινάει από την ώρα του τραυματισμού και καταλήγει μέχρι τη στιγμή που ο ασθενής μπαίνει στο νοσοκομείο. Είδατε εσείς κανένα κλινικό πρωτόκολλο γι’ αυτές τις περιπτώσεις; Δηλαδή επιτρέπεται ένας ασθενής με μία κρανιοεγκεφαλική, ας το πούμε, κάκωση, να μπαίνει στα οκτώ μποφόρ -κύριε Μιχαηλίδη, εσείς ξέρετε πολύ καλά τι σημαίνουν οκτώ μποφόρ- και να πηγαίνει πάνω-κάτω μέχρι το… 
Γιατί κάνατε αυτήν την επένδυση; Πού είναι το μόνιμο ιατρικό προσωπικό όταν ο μοναδικός γιατρός του Κέντρου Υγείας μπαίνει στο σκάφος και συνοδεύει τον ασθενή; Είπε ο κ. Σταμάτης, ότι πρέπει να δώσουμε κίνητρα να πάνε οι άνθρωποι στα νησιά. Πώς; Να πάτε εσείς, κύριε Σταμάτη, στα νησιά χωρίς υγεία -που δεν είναι και εδώ ο κ. Σταμάτης, ελπίζω να μας ακούσει- πηγαίνετε εσείς να δείτε πώς είναι το χειμώνα στα νησιά και αν θα είχατε την οικογένειά σας εκεί, με αυτές τις συνθήκες.
Πού είναι οι διαφανείς χρεώσεις, κύριε Κικίλια; Είδαμε αποφάσεις του ΕΚΑΒ, του συντονιστικού του ΕΚΑΒ που χρεώνουν για μια διαδρομή Σκόπελο - Βόλο 4,5 ώρες κατέγραψε το συντονιστικό. Το Λιμενικό πόσες ώρες κατέγραψε για την ίδια διαδρομή; Δεκαεφτά. Ποιος ελέγχει λοιπόν αυτό το χάσμα, αυτήν τη διαφορά; Κανένας. Και φυσικά, δεν μηδενίζουμε την προσφορά των πληρωμάτων του Λιμενικού που δίνουν μάχες, αλλά καταγγέλλουμε την πολιτική ηγεσία που αγόρασε σκάφη χωρίς να εξασφαλίσει βάρδιες, γιατρούς και άμεση πρόσβαση στα νοσοκομεία. Χωρίς να φτιάξετε τη HEMS, το Εθνικό Σύστημα Αεροδιακομιδών, που σας ζητάμε τόσο καιρό, γιατί υπάρχει φυσικά από κάτω ένα σύστημα που απορροφάει χρήματα και δεν υπάρχει περίπτωση να το διαταράξετε αυτό ποτέ. 
Μας μιλήσατε για το μεταναστευτικό. Εντάξει πρέπει να οικοδομήσουμε ένα σύστημα, κύριε Σιμόπουλε, για το μεταναστευτικό, το οποίο να συνδυάζει τη νομιμότητα με τον ανθρωπισμό. Αυτό δεν έχετε καταφέρει μέχρι τώρα, ενώ υπάρχουν κανόνες, υπάρχουν νόμοι. Και να μην ποινικοποιείτε την ανθρωπιστική δράση, γιατί αυτό ακριβώς έχετε κάνει. Υπάρχουν τα απροσδιόριστης ηλικίας ανήλικα, που ξέρουμε όλοι ότι ακόμα δεν μπορείτε να προσδιορίσετε τι πάει πού. Ασυνόδευτα ανήλικα ένα δράμα περνάνε εκεί. Υπάρχει ακόμα η ανενεργή δωρεάν νομική κάλυψη. Γιατί δεν τα τακτοποιείτε όλα αυτά, για να δεχτούμε και εμείς ότι κάνετε μια σοβαρή δουλειά; Κως, Διαβατά, Λέσβος σε συνθήκες άθλιες και υπό καθεστώς αυστηρών περιορισμών ελευθερίας. 
Αυτά είναι, λοιπόν. Γιατί είτε πρόκειται για την υγεία των νησιωτών είτε για τα δημόσια ταμεία είτε για την εθνική μας ανεξαρτησία, το συμπέρασμα είναι ένα: Βιώνουμε συνεχώς την απόλυτη εμπορευματοποίηση και την απαξία της ανθρώπινης ζωής.

Είπατε για αυξημένο φοιτητικό επίδομα. Πείτε μου, κύριε Σιμόπουλε, τους τετρακόσιους φοιτητές τους τακτοποιήσατε τελικά, που ήταν φοιτητές της ιατρικής και που δεν πήγανε ποτέ να φοιτήσουν γιατί δεν έχουν τα χρήματα να το κάνουν; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όχι όλοι.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Όχι όλοι, εννιά απ’ αυτούς. Τους τακτοποιήσατε; Όχι. 
Επίσης, το κόστος για τα εισιτήρια, για τον Θεό! Για τον Θεό! Όταν έχουμε αυξήσεις όλα τα προηγούμενα χρόνια της τάξης του 30% και 40% και εσείς έχετε πάρει την ανώτατη στάθμη και έχετε πει «Καταφέραμε δύο χρόνια να μην έχουμε άλλες αυξήσεις», δεν μπορείτε να επαίρεστε γι’ αυτό, κύριε Κικίλια! 
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Κύριε Πρόεδρε, θα ήθελα τον λόγο επί προσωπικού.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Αυτό είναι αποτυχία κοινωνικής πολιτικής, όχι επιτυχία. Η μεταφορά μιας οικογένειας ξεπερνάει τη διαμονή της! Ξεπερνάει τα εισιτήρια με αεροπλάνα για να πάνε στο εξωτερικό! Και λέτε «Τι ωραία!»
Ε, όχι, αυτό είναι καταστροφή της νησιωτικότητας, καταστροφή της Ελλάδας. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Γεώργιος Λαμπρούλης): Πριν περάσουμε στις δευτερολογίες, ζήτησε τον λόγο ο Υπουργός επί προσωπικού. 
Κύριε Υπουργέ, σε τι συνίσταται το προσωπικό;
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Αναφέρθηκε επανειλημμένως και η κυρία Πρόεδρος και η συνάδελφος σε μένα και δεν θέλω να υπάρχει καμία σκέψη σε κανέναν, ας πούμε, ότι για τον οποιονδήποτε λόγο περιμένω να ολοκληρωθεί η συνεδρίαση προκειμένου να πάρω τον λόγο για θέματα στα οποία έχω αναφερθεί. 
ΠΡΟΕΔΡΕΥΩΝ (Γεώργιος Λαμπρούλης): Προφανώς θέλετε να εξηγήσετε…
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Θα εξηγήσω.
Σπεύδω να πω, κύριε Πρόεδρε, ότι καταλαβαίνετε ότι στο επίπεδο της ρητορικής ο καθένας μπορεί να λέει ό,τι θέλει και, άρα, με αυτόν τον τρόπο συνομιλούμε μεταξύ μας άλλα τριάντα, σαράντα λεπτά εδώ πέρα, ανακυκλώνοντας το ίδιο θέμα. 
Όμως, αναφέρθηκαν δύο πράγματα, τα οποία θεωρώ ότι είναι σημαντικά. Εγώ αντιλαμβάνομαι ότι η κυρία Πρόεδρος είναι δικαστική παραστάτρια της οικογενείας, και η κυρία Πρόεδρος και ο πατέρας της, ο κ. Νίκος Κωνσταντόπουλος. Αυτό είναι σεβαστό και έχει να κάνει με την υπεράσπιση της οικογένειας. 
Στον βαθμό αυτό που εκδικάστηκε η υπόθεση, είχαμε ένα αποτέλεσμα, κυρία Πρόεδρε. Το αποτέλεσμα αυτό ήταν ότι οι συγκεκριμένοι ιδιώτες για τους οποίους αναφέρεστε, οι ψαράδες, αθωώθηκαν. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ιδιώτες και αυτοί σαν τον Λαβράνο!
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Ιδιώτες, μάλιστα.
Θέλω να πω το εξής: Να ακούσω τα πάντα. Αναφέρεστε στη Νέα Δημοκρατία επανειλημμένως από εδώ αποκαλώντας την «εγκληματική οργάνωση». Αναφέρεστε και στον Πρωθυπουργό με τέτοιους χαρακτηρισμούς. Καταλαβαίνετε ότι τα απορρίπτω κατηγορηματικά. Το λέω, επειδή μου είπατε ότι κάθομαι βολικά εδώ και ακούω τον κ. Μάντζο να απαντάει. Καταλαβαίνετε ότι είναι αναπόδεικτα. Καταλαβαίνετε ότι είναι προσχηματικά.
Επίσης, είπα και το πρωί -δεν ήσασταν εδώ πέρα, ήταν οι συνάδελφοί μας όμως εδώ- ότι ο τρόπος με τον οποίο επικοινωνούμε τα πράγματα εκπαιδεύει και τον κόσμο εκεί πέρα έξω. Πραγματικά το πιστεύω. Όταν εγώ είμαι εδώ και όταν υπερασπίζομαι ένα νομοσχέδιο, προσπαθώ να υπάρχει ένα μίνιμουμ συναίνεσης μεταξύ ημών όλων, για να μείνει κάτι στο τέλος θετικό από μία πρωτοβουλία, είτε είναι πρωτοβουλία νομοθετική, είτε είναι πρωτοβουλία μιας διάταξης, κλπ.
Αγαπητή κυρία συνάδελφε, σε ό,τι έχει να κάνει με την Ελληνική Αστυνομία το 2014 που ήμουν στα πιο δύσκολα χρόνια πολιτικός προϊστάμενός της και μετά στην Πολιτική Προστασία, στην Πυροσβεστική και τώρα στο Λιμενικό, πρέπει να συνέβησαν οι μεγαλύτερες κρίσεις στην ιστορία που έπρεπε να αντιμετωπίσουμε. Είχαμε μέγα-πυρκαγιές, μέγα-πλημμύρες, τριάντα οκτώ χιλιάδες σεισμοί στη Σαντορίνη, πόλεμοι, ενεργειακή κρίση, πανδημίες -που αναφέρατε το υγειονομικό- και κανείς δεν μπορεί να πάρει από μένα τη μάχη την οποία έδωσα με αυτούς τους ανθρώπους σε κάθε τέτοια κρίση. Πολλές φορές ήμουν δε και πολύ μόνος μου σ’ αυτή τη μάχη, ξέρετε. Πήγανε τα πράγματα καλά; Εμφανίζονταν όλοι. Τα πράγματα δεν πήγαιναν καλά; Εξαφανίζονταν όλοι.
Άρα, με αυτούς τους ανθρώπους, για τους οποίους αγωνιώ και δεν είναι όψιμο το ενδιαφέρον μου, έδωσα μάχη μαζί τους και δίπλα τους και με προσωπικό κόστος υγείας, σε όποια μάχη υπήρξε…
ΠΡΟΕΔΡΕΥΩΝ (Γεώργιος Λαμπρούλης): Τελείωσε ο χρόνος. 
Τον λόγο έχει η κυρία Πρόεδρος, η κ. Κωνσταντοπούλου για την παρέμβασή της. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπα να κάνω την τελευταία μου παρέμβαση από εδώ, μήπως και το κανάλι της Βουλής που σκηνοθετεί κιόλας και δεν δείχνει τα άδεια έδρανα της Νέας Δημοκρατίας, δείξει τη Βουλή, για να δούμε δύο Βουλευτές της Νέας Δημοκρατίας και άλλοι δύο στα υπουργικά έδρανα, δύο του ΠΑΣΟΚ, κανένας του ΣΥΡΙΖΑ, ένας του ΚΚΕ. Αυτά, ως προς τα…
ΚΩΝΣΤΑΝΤΙΝΟΣ ΧΗΤΑΣ: Εμείς;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κι εσείς οι δύο της Ελληνικής Λύσης και ένας από τη Νίκη. Όλοι από την Πλεύση Ελευθερίας! 
ΚΟΜΝΗΝΟΣ ΔΕΛΒΕΡΟΥΔΗΣ: Εμάς δεν μας βλέπετε, κυρία μου;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπα, ένας.
ΚΟΜΝΗΝΟΣ ΔΕΛΒΕΡΟΥΔΗΣ: Πάλι αόρατοι είμαστε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας ανέφερα.
ΚΟΜΝΗΝΟΣ ΔΕΛΒΕΡΟΥΔΗΣ: Α, δεν άκουσα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, αλλά τώρα μου τρώτε τον χρόνο.
ΠΡΟΕΔΡΕΥΩΝ (Γεώργιος Λαμπρούλης): Ελάτε, ελάτε, μη διακόπτετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρακαλώ, κύριε Πρόεδρε, να μου μηδενίσετε τον χρόνο όμως. 
Ευχαριστώ.
Ανέβηκα, λοιπόν, για να είναι σαφές αυτό. Και αν οι κύριοι του ΠΑΣΟΚ νομίζουν ότι δεν είναι κατανοητό ότι εσείς τους διευκολύνετε…
Και τα άλλα κόμματα της Αντιπολίτευσης έχουν ευθύνη, αλλά εσείς τους διευκολύνετε. Τι εικόνα είναι αυτή Αντιπολίτευσης; Έτσι, στα αλήθεια πρόκειται να αντιπολιτευθείτε το νομοσχέδιο, αποδεκατισμένοι και ανύπαρκτοι; Όχι βέβαια! Αυτό δεν είναι αντιπολίτευση. Οι άλλοι, εντελώς απόντες. Αρχίζετε και μαζεύετε τα κομμάτια τους. Και νομίζετε ότι έτσι θα προοδεύσετε. 
Κύριε Κικίλια, ήταν αμήχανη η απάντησή σας και κατεγράφη. Σωστά όμως απαντήσατε. Και είναι σημαντικό. Τι ακριβώς είπατε, ότι είναι δύο ιδιώτες οι κατηγορούμενοι για τη δολοφονία Βαλυράκη; Είναι ακριβώς η ορολογία που χρησιμοποιεί η Κυβέρνηση και για τους κατηγορούμενους και καταδικασμένους για την υπόθεση των υποκλοπών που είναι υπόθεση κατασκοπείας. Είναι «οι ιδιώτες», «οι τέσσερις ιδιώτες», με τη διαφορά ότι ο ένας από αυτούς τους τέσσερις ιδιώτες είναι πρώην αξιωματικός του στρατού του Ισραήλ και ο άλλος είναι κουμπάρος με τη μισή Κυβέρνηση, ο Λαβράνος. Ή δεν το ξέρετε; Και με τον προκάτοχό σας στο Υπουργείο Υγείας, τον κ. Πλεύρη, είναι κουμπάρος και με τον προκάτοχό στο Υπουργείο Εθνικής Άμυνας, τον κ. Παναγιωτόπουλο, είναι κουμπάρος. Με τη μισή Κυβέρνηση είναι κουμπάροι! Κι εσείς μας τους λέτε «ιδιώτες». Και την ίδια ώρα, οι κουμπάροι του Πρωθυπουργού είναι μπλεγμένοι στις πιο σοβαρές ποινικές υποθέσεις. 
Ή μήπως δεν είναι κουμπάρος ο «Φράπες» που εδώ μέσα απείλησε τη ζωή μου, κύριε Μάντζο, και ήταν μέρα μεσημέρι και δεν κάνατε τίποτα; Εντός της Βουλής εκτοξεύθηκε η απειλή «Θα τη σκοτώσω, θα της στρίψω το λαρύγγι» και δεν κάνατε τίποτα! Εντός της Βουλής είπε ο Γεωργιάδης ο χουντικός «Για να γλιτώσουμε από εσάς, και Ειδικές Δυνάμεις θα στείλουμε» και δεν κάνατε τίποτα!
Ποιος προΐσταται των Ειδικών Δυνάμεων και των αστυνομικών δυνάμεων που έριψαν σε μένα, επάνω μου, βομβίδα κρότου-λάμψης στη διάρκεια της διαδήλωσης των εποχικών πυροσβεστών, κύριε Κικίλια, όταν ήσασταν Υπουργός Πολιτικής Προστασίας στις 31 Οκτωβρίου του 2024; Ποιος προΐστατο; Ο κ. Χρυσοχοΐδης, που έστειλε ΜΑΤ μέσα στο Υπουργείο Πολιτικής Προστασίας και ρίξανε χημικά στους πυροσβέστες και έριξαν και σε εμένα κρότου-λάμψης! Και έχει κινηματογραφηθεί. Δεν είναι ένας ισχυρισμός ούτε μια απλή μαρτυρία. Υπάρχει το βίντεο. 
Ο Χρυσοχοΐδης τι ήταν, κύριε Μάντζο; Ποιανού ήταν Υπουργός; Μήπως ήταν της Πλεύσης Ελευθερίας και δεν το ξέρουμε; Κοιτάτε το ταβάνι μήπως πέσει; 
ΔΗΜΗΤΡΙΟΣ ΜΑΝΤΖΟΣ: Προσπαθώ να θυμηθώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν θα πέσει το ταβάνι. Έχει δει τόσα και δεν έχει πέσει. Ο Χρυσοχοΐδης είναι προερχόμενος από το κόμμα σας και η Αντιπολίτευση αυτή είναι σικέ. Όταν έχουν καταγγελθεί τόσα παρακρατικού τύπου περιστατικά που θέτουν ζήτημα πολιτειακό και όχι απλώς ποιείτε τη νήσσαν, αλλά νίπτετε το μακρύ χέρι του παρακράτους, αυτή η στάση δεν είναι αθώα, όπως δεν είναι αθώοι πάρα πολλοί που τηρούν δικαίωμα σιωπής.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τις δευτερολογίες των ειδικών αγορητών και εισηγητών. 
Θα πάμε με την αντίστροφη φορά και θα δώσουμε τον λόγο στον κ. Καζαμία Αλέξανδρο, τον ειδικό αγορητή από την Πλεύση Ελευθερίας.                (EP)
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, καθώς ερχόμαστε στο κλείσιμο της συνεδρίασης αυτής, θα πρέπει να παρατηρήσουμε ότι ειπώθηκαν σήμερα πολλά. Ακούσαμε λίγο πριν για την δίκη Βαλυράκη. Νωρίτερα η συζήτηση περιεστράφη γύρω από την επίσκεψη του Αμερικανού Υπουργού Εξωτερικών, του κ. Ρούμπιο και νωρίτερα υπήρξε και συζήτηση σχετικά με τις εξελίξεις στην Ισπανία και με την κρίση στέγης που μαστίζει τη χώρα μας, αλλά και άλλες ευρωπαϊκές χώρες. 
Θα ήθελα κλείνοντας την συζήτηση αυτή, από την πλευρά της Πλεύσης της Ελευθερίας, να ξεκινήσω λέγοντας ότι είχαμε και σήμερα νέα δημοσιεύματα για τον ρόλο της κ. Γκίλφοϊλ, της Πρέσβειρας των Ηνωμένων Πολιτειών στη χώρα μας, από την ίδια εφημερίδα που αποκάλυψε στις 25 Σεπτεμβρίου φερόμενες δηλώσεις της για το κατά πόσο η ίδια και οι Ηνωμένες Πολιτείες μπορούν να ρίχνουν κυβερνήσεις εδώ στην Ελλάδα, αλλά και σε άλλες χώρες, όπως είναι η Ρουμανία. 
Τα δημοσιεύματα αυτά και ο φερόμενος ρόλος της δεν είναι καθόλου ασύνδετος από αυτό που ακούσαμε λίγο πριν με τις παρεμβάσεις της κ. Κωνσταντοπούλου και της κ. Κεφαλά, για τις παρακρατικές δραστηριότητες στη δικαιοσύνη, στον τρόπο με τον οποίο λειτουργεί η κρατική μηχανή. 
Οι ξένες παρεμβάσεις είναι παρακρατικές και εντάσσονται στην πραγματικότητα σε μία συνολική κατάσταση, όπου όταν η Κυβέρνηση, όταν το κράτος το οποίο έχει ταυτιστεί πλέον με το κυβερνών κόμμα και γι’ αυτό το αποκαλούμε κομματικό κράτος, έχει χάσει την λαϊκή του νομιμότητα -και αυτό είναι μια συνθήκη που υφίσταται εδώ και χρόνια και την καταγγέλλουμε και γι’ αυτό έχουμε υποστηρίξει και υποβάλλει προτάσεις μομφής κατά της Κυβέρνησης- οι μεγάλες δυνάμεις βρίσκουν κίνητρο να παρεμβαίνουν στα εσωτερικά της πολιτικής ζωής της χώρας μας. Αυτό το έχουμε δει πολλές φορές στο παρελθόν. Θυμίζει, βέβαια, άλλες δεκαετίες και άλλες εποχές, αλλά δυστυχώς συμβαίνει και το 2026. 
Ο κ. Ρούμπιο φεύγοντας από το αεροδρόμιο Ελευθέριος Βενιζέλος, έκανε δηλώσεις και ρωτήθηκε για τα τελευταία δημοσιεύματα της Wall Street Journal και πάλι προσπάθησε να πει ότι δεν θα μπει σε αυτό το παιχνίδι του σχολιασμού δημοσιευμάτων. Όμως, στη διαδικασία είπε και πάλι, όπως συνέβη και κατά τη διάρκεια της κοινής συνέντευξης Τύπου που είχε με τον κ. Γεραπετρίτη χθες, κάτι αποκαλυπτικό. Χρησιμοποιώ τα λόγια του. Είπε: «Δεν ξέρω καν αν είναι αλήθεια ή δεν είναι αλήθεια αυτό που περιέχεται στα πρόσφατα δημοσιεύματα της Wall Street Journal που αναφέρουν ότι η κ. Γκίλφοϊλ ζήτησε από σπόνσορα του ρεπουμπλικανικού κόμματος να της καλύψει 100.000 δολάρια στην πιστωτική της κάρτα». 
Το γεγονός ότι ο Υπουργός Εξωτερικών των Ηνωμένων Πολιτειών δεν είναι σε θέση να διαψεύσει κατηγορηματικά αυτά τα δημοσιεύματα, μας προβληματίζει και βεβαίως, έρχονται σε συνέχεια δημοσιευμάτων που σχετίζονται με τις πολιτικές της δραστηριότητες εδώ στη χώρα και με την φερόμενη επιθυμία της να παρέμβει για να ρίξει κυβερνήσεις στη χώρα μας, στη Ρουμανία και αλλού, όπως είπε.
Επιπλέον, θα πρέπει να υπογραμμίσουμε ότι ο κ. Ρούμπο -κάτι που είπαμε από τη συνεδρίαση τη χθεσινή στην Ολομέλεια εδώ- δεν ήρθε στην Ελλάδα και δεν πήγε στην Τουρκία λόγω της σημαντικής στρατηγικής θέσης που έχει αποκτήσει η χώρα, όπως δηλώνουν τα φερέφωνα της Κυβέρνησης. Είχαμε πει και από χθες το πρωί ότι βρίσκεται εδώ διότι έχει μαζί του προγράμματα εξοπλιστικά και έρχεται να κάνει μπίζνες. Και τελικά αποκαλύφθηκε ότι φεύγοντας έκανε συνομιλίες για εξοπλιστικά προγράμματα ύψους 4 δισεκατομμυρίων. Αυτά αφορούν τα μαχητικά F-16 Viper, αφορούν τα τριάντα οκτώ F-16 Block 50, τα F-35 και ούτω καθεξής. 
Αυτή, δυστυχώς, είναι η σχέση των λεγόμενων συμμάχων με την Κυβέρνηση. Έρχονται εδώ να πουλήσουν τα όπλα τους και όταν πρόκειται για τον Κυπριακό, δεν το αναφέρουν, όταν πρόκειται για τις ελληνοτουρκικές σχέσεις και ερωτήσεις που τους γίνονται για το κατά πόσο θα παρέμβουν οι Ηνωμένες Πολιτείες να μας προστατέψουν σε περίπτωση θερμού επεισοδίου στο Αιγαίο, λένε «Α, δεν μπορούμε να το φανταστούμε αυτό». 
Το πρόβλημα είναι ότι δεν χρειάζεσαι φαντασία για να το δεις αυτό, είναι κάτι το οποίο ιστορικά συμβαίνει εδώ και μισό αιώνα και παραπάνω. Και, αν πραγματικά οι Ηνωμένες Πολιτείες ήταν ισχυρός σύμμαχος που παραβρίσκεται εδώ διά του Υπουργού Εξωτερικών τους για να υποστηρίξει τη χώρα μας, θα έπρεπε να δηλώσει ευθαρσώς ότι «Βεβαίως θα παρέμβουμε να αποτρέψουμε κάτι τέτοιο». Αλλά αυτό, κύριε Υπουργέ, δεν συνέβη και θα πρέπει να σας προβληματίσει. 
Ειπώθηκε από τον Κοινοβουλευτικό Εκπρόσωπο της Νέας Δημοκρατίας -που τώρα και αυτός άφησε την Αίθουσα, γιατί τελείωσε το μεροκάματο για σήμερα- ότι η Νέα δημοκρατία έχει κάνει φοβερά πράγματα για να υποστηρίξει τους πολίτες από την κρίση της ακρίβειας και την κρίση της στέγης. 
Είχαμε σήμερα τον θάνατο της ογδόντα επτάχρονης Μαρικάρμεν Αμπασκάλ στην Ισπανία, η γυναίκα η οποία όταν της έγινε έξωσή από το σπίτι της στις 23 Σεπτεμβρίου, βγήκε από εκεί με φορείο και ξεσηκώθηκαν οι Ισπανοί γιατί είναι ένας λαός με αντανακλαστικά. Δέκα χιλιάδες την επόμενη μέρα είχανε πάει στο Κέντρο της Μαδρίτης και διαδήλωναν και οι διαδηλώσεις αυτές πύκνωσαν. Φτάσαμε στο να έχουμε νομοσχέδια από την κυβέρνηση Σάντσεθ για να αλλάξουν το καθεστώς της στέγης στην Ισπανία. 
Δυστυχώς, οι ομοϊδεάτες σας, κύριε Κικίλια, το PP, το κεντροδεξιό κόμμα, αλλά και η ακροδεξιά VOX, καταψήφισαν τα σχετικά νομοσχέδια, έριξαν την κυβέρνηση και τώρα θα έχουμε εκλογές. Αυτά είναι μαθήματα τα οποία η Κυβέρνησή σας πρέπει να πάρει. Και πρέπει να καταλάβει ότι δεν μπορεί να ισχυρίζεται ότι είναι λύση η επιστροφή ενός ενοικίου -είναι και ο κ. Μαρκόπουλος εδώ, με τον οποίο συζητήσαμε επίκαιρη ερώτηση επ’ αυτού- που είναι 8%. Είναι 8% ένα ενοίκιο το χρόνο επιστροφή και το ζητούν ένα εκατομμύριο Έλληνες πολίτες, που σημαίνει ότι η ακρίβεια και η ακρίβεια της κατοικίας μαστίζει ένα μεγάλο τμήμα του πληθυσμού, τη στιγμή που οι αυξήσεις ενοικίων μόνο για το 2025 είναι 10%, τελευταία έξι χρόνια έχουν φτάσει στο 50% και επιστρέφει η Κυβέρνηση ένα ενοίκιο 8% και νομίζει ότι τους έσωσε. 
Τα ίδια συμβαίνουν με την τροπολογία που φέρνετε για το πετρέλαιο θέρμανσης. Πέρυσι τέτοιον καιρό, τον Οκτώβριο, ήταν 60% πιο κάτω και η Κυβέρνηση δεσμεύεται να το κρατήσει στα 1,75. Δεν έχει οριστεί η τιμή, αλλά αυτή είναι η δέσμευση του Πρωθυπουργού. Αυτά είναι πάρα πολύ υψηλά επίπεδα, τα οποία δεν αντέχουν τα νοικοκυριά. Δεν κάνετε τίποτα για τη βενζίνη, δεν κάνετε τίποτα σημαντικό για το πετρέλαιο κίνησης και σας λέμε να βάλετε πλαφόν στα κέρδη. Αλλά όταν οι φίλοι σας έχουν τα διυλιστήρια, δεν κάνετε τίποτα και λέτε μόνο ψέματα. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Ο ειδικός αγορητής από τη Νίκη, ο κ. Κομνηνός Δελβερούδης, έχει τον λόγο. 
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Κύριε Υπουργέ, κάνατε αρκετές παρεμβάσεις σήμερα και τοποθετήσεις και εμείς με ειλικρίνεια σας λέμε ότι δεν απαντήσατε στα ερωτήματα, τουλάχιστον που θέσαμε εμείς, απλά τα επιβεβαιώσατε. Θα κάνετε και την τελική σας βέβαια εισήγηση. 
Εμείς δεν ρωτήσαμε αν η Κυβέρνηση θέλει ανάπτυξη. Ρωτήσαμε ποιος θα ελέγχει, ποιος θα αποφασίζει και τελικά ποιος θα πληρώνει. Και σ αυτά τα τρία ερωτήματα, καθαρή απάντηση, δεν πήραμε. Αντίθετα, ακούσαμε και πάλι γενικές διαβεβαιώσεις.
Όμως, η χώρα, όπως ξέρετε πολύ καλά, δεν κυβερνάται με διαβεβαιώσεις. Κυβερνάται με σαφείς κανόνες, με θεσμικές εγγυήσεις και φυσικά με λογοδοσία. Μας είπατε ότι δεν υπάρχει ιδιωτικοποίηση. Ωραία; Τότε ας το πούμε απλά. Εάν λέτε ότι δεν έχουμε ιδιωτικοποίηση, γιατί νομοθετείτε με όρους που διευκολύνουν την ιδιωτική εκμετάλλευση; Εάν δεν υπάρχει πρόθεση μεταφοράς στρατηγικού ελέγχου, γιατί ενισχύεται ο ρόλος μηχανισμών που λειτουργούν με επενδυτικά και οικονομικά κριτήρια καθαρά; Και αν όλα αυτά είναι τόσο ξεκάθαρα, γιατί δεν βάζετε στο νομοσχέδιο τις ρητές δικλείδες που σας ζητήσαμε; 
Εμείς, δεν ζητάμε διαβεβαιώσεις. Ζητάμε εγγυήσεις γραμμένες στον νόμο. Τότε δεν υπάρχει κανένας λόγος να υφίσταται ο νόμος. Γιατί η εμπειρία έχει δείξει πως ό,τι δεν προστατεύεται ρητά στον νόμο, αργά ή γρήγορα υποχωρεί μπροστά στη λογική της αγοράς. Σας ανέφερα εκτενώς το παράδειγμα με το λιμάνι του Πειραιά και τι ακριβώς γίνεται εκεί με τις υποχρεώσεις της κινεζικής εταιρείας. Και εδώ, ακριβώς, βρίσκεται η ουσία της διαφωνίας της δικής μας. Δεν αρκεί να λέτε ότι το δημόσιο διατηρεί τον έλεγχο. Πρέπει να αποδεικνύετε πώς τον διατηρεί, με ποια εργαλεία και με ποια όρια, φυσικά. 
Να συνεχίσω λίγο, να πω κάποια πράγματα για το Υπερταμείο και τον χαρακτήρα των λιμανιών. Έχουμε έρθει πολλές φορές εδώ να συζητήσουμε για τις παραχωρήσεις των λιμανιών της χώρας μας. Λοιπόν, τα λιμάνια, επαναλαμβάνουμε για πολλοστή φορά, δεν είναι απλά επιχειρήσεις. Δεν είναι ακόμα ένα asset σε ένα χαρτοφυλάκιο. Είναι πύλες της χώρας. Είναι υποδομές, επαναλαμβάνουμε για πολλοστή φορά, εθνικής ασφάλειας. Είναι κρίσιμες υποδομές για τα νησιά, για την ακτοπλοΐα, για το εμπόριο, για την εφοδιαστική αλυσίδα. Γι’ αυτό θέλω να είμαι ξεκάθαρος: Το εθνικό συμφέρον δεν μπορεί να μπαίνει σε δεύτερη μοίρα απέναντι στην απόδοση των επενδύσεων. Δεν μπορεί η Ελλάδα να αντιμετωπίζει τις στρατηγικές της υποδομές σαν να είναι απλώς γραμμές σε έναν ισολογισμό. Το λιμάνι δεν είναι μόνο εγκαταστάσεις, δεν είναι μόνο προβλήτες και έσοδα, είναι κρίκος της εθνικής άμυνας, της κοινωνικής συνοχής και της οικονομικής ζωής, κυρίως, των νησιών μας. Και όταν ο σχεδιασμός τους υπαγορεύεται πρωτίστως από οικονομικούς δείκτες, τότε το κράτος κινδυνεύει να χάσει τον στρατηγικό προσανατολισμό του. 
Από τον στρατηγικό χαρακτήρα του λιμανιού, περνάμε στο άμεσο αποτέλεσμα των επιλογών σας. Ποιο είναι αυτό; Τα λιμενικά τέλη. Εδώ δεν μιλάμε για τεχνικές λεπτομέρειες. Μιλάμε για τον νησιώτη, για τον επαγγελματία, για την ακτοπλοΐα, για το κόστος της μεταφοράς των προϊόντων, για το κόστος ζωής. Διότι όταν αυξάνεται -όπως ξέρουμε όλοι πολύ καλά- το κόστος στο λιμάνι, κάποιος τελικά το πληρώνει. Και αυτός ο κάποιος, δεν είναι μια αφηρημένη οικονομική μονάδα, είναι ο ίδιος ο Έλληνας πολίτης. Το πληρώνει στο εισιτήριο, το πληρώνει στη μεταφορά των προϊόντων, το πληρώνει στο ράφι, στην επιχείρηση που έχει στην καθημερινότητά του. Ιδίως στα νησιά, κάθε αύξηση του κόστους μετατρέπεται σε πρόσθετη επιβάρυνση και σε μεγαλύτερη ανισότητα. Άρα, όταν ζητάμε σαφείς κανόνες για τα λιμενικά τέλη, δεν υπερασπιζόμαστε απλά μια γραφειοκρατική ρύθμιση. Υπερασπιζόμαστε το δικαίωμα των πολιτών να μπορούν να ζουν, να εργάζονται και να μετακινούνται χωρίς να πληρώνουν το τίμημα ενός ανεξέλεγκτου μοντέλου εκμετάλλευσης. 
Ολοκληρώνοντας, για μας υπάρχει μια κόκκινη γραμμή, η οποία είναι η εξής: Τα λιμάνια δεν είναι λάφυρο για οικονομική αξιοποίηση με τη μορφή που παίρνει στο συγκεκριμένο νομοσχέδιο. Είναι, επαναλαμβάνουμε, εθνική υποδομή προς προστασία και αυτή την γραμμή η ΝΙΚΗ δεν πρόκειται να επιτρέψει να ξεπεραστεί. Διότι η Ελλάδα, η πατρίδα μας, δεν χρειάζεται άλλες γενικές υποσχέσεις. Χρειάζεται έλεγχο, χρειάζεται κανόνες, χρειάζεται λογοδοσία και, κυρίως, εθνικό σχέδιο. Και επειδή το νομοσχέδιο, αυτά δεν τα διασφαλίζει, το καταψηφίζουμε. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης):  Ο κ. Φωτόπουλος, ειδικός αγορητής από την Ελληνική Λύση, έχει τον λόγο. 
ΣΤΥΛΙΑΝΟΣ ΦΩΤΟΠΟΥΛΟΣ: Κύριε Πρόεδρε, δεν θα μακρηγορήσω. Θα τοποθετηθώ από εδώ. 
Κύριε Υπουργέ, δεν γνωριζόμαστε και πολύ σπάνια κάνω ονομαστικές αναφορές. Είπατε στην πρωτολογία σας ότι η Αντιπολίτευση και η Ελληνική Λύση κρύφτηκε πίσω από τους αλιείς, σωστά; Σωστά. Εγώ δεν θα σας πω ποιος κρύφτηκε πίσω από τους αλιείς και ποιος δεν κρύφτηκε. Αυτό, όμως, το οποίο μπορώ να σας πω με βεβαιότητα είναι ποιους άδειασε ο Πρωθυπουργός, όταν δήλωσε σήμερα ότι αναλαμβάνει προσωπικά το θέμα των αλιέων, γιατί προφανώς, κάποιοι δεν έκαναν σωστά τη δουλειά τους και φαντάζομαι ότι ένας από αυτούς είστε και εσείς. 
Τώρα μπήκατε και εσείς στην παγίδα… 
(Θόρυβος στην Αίθουσα)
Προφανώς, η δυσανεξία που έχετε στον κοινοβουλευτισμό είναι γνωστή. Θα συνεχίσω εγώ την ομιλία μου και εσείς συνεχίστε την ψιλή κουβέντα με τον εισηγητή της Νέας Δημοκρατίας. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, σας παρακαλώ.
ΣΤΥΛΙΑΝΟΣ ΦΩΤΟΠΟΥΛΟΣ: Η δυσανεξία που έχετε στον κοινοβουλευτισμό είναι γνωστή, το έχουμε καταλάβει και η αλαζονεία, αλλά εντάξει, κρατήστε λίγο τα προσχήματα. 
Πέσατε, λοιπόν, στην παγίδα και αναφερθήκατε και εσείς συνολικά στην Αντιπολίτευση, στο πού θα βρείτε τα λεφτά, στην πλειοδοσία που κάνει η Αντιπολίτευση σχετικά με τις παροχές. 
Ξέρετε, έχω μια μελέτη εδώ, των υπαλλήλων της ΔΥΠΑ, του πρώην ΟΑΕΔ, σύμφωνα με την οποία -και δεν έχει αμφισβητηθεί από την ημέρα που έχει βγει στην επιφάνεια- και διαβάζοντας λίγο και τα στοιχεία από το ΚΗΜΔΗΣ, μέσα σε τρία χρόνια, από το 2023 μέχρι το 2025, οι δαπάνες για καθαριότητα δημοσίων κτηρίων, κυρία Πρόεδρε, είναι 728.626.194 ευρώ. Τα κτίρια και οι επιφάνειες που καθαρίζονται είναι για παράδειγμα το Γενικό Νοσοκομείο Λασιθίου, το Γενικό Νοσοκομείο Λιβαδιάς, το Πανεπιστήμιο Αιγαίου, όπως και το Αθηναϊκό Πρακτορείο Ειδήσεων. Και δεν νομίζω ότι αυξήθηκαν τόσο οι χώροι που καθαρίζονται ούτε οι ανάγκες για καθαριότητα.
Παρόλα αυτά οι αυξήσεις στα κόστη εργολαβίας είναι 10.727%, 2.085%, 1.782% την ίδια περίοδο που το μισθολογικό κόστος -και μπορεί να σας το βεβαιώσει και ο Υφυπουργός Οικονομικών που είναι δίπλα σας, γνωρίζοντας τη δική μου εμπειρία και προϋπηρεσία, επειδή σας είπα ότι δεν γνωριζόμαστε- είναι 12,84%. Το μισθολογικό κόστος δηλαδή αυτών των ανθρώπων αυξήθηκε κατά 13% χονδρικά. Το παραγόμενο έργο δεν μπορεί να έχει αυξηθεί πάρα πολύ. Τα κτίρια τα ίδια είναι. Παρόλα αυτά οι δαπάνες είναι 728.000.000 ευρώ. Τι θα μπορούσε να δοθεί, κυρία Πρόεδρε, με 728.000.000 ευρώ; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πλυντήρια ξεπλύματος.
ΣΤΥΛΙΑΝΟΣ ΦΩΤΟΠΟΥΛΟΣ: Δεν θα πάω εκεί. Θα μπορούσε να δοθεί δώρο Χριστουγέννων 753 ευρώ σε κάθε δημόσιο υπάλληλο. 
Μην ξαναρωτήσετε, λοιπόν, την Αντιπολίτευση που θα βρείτε τα λεφτά ή πώς μοιράζετε τα λεφτόδεντρα ή πώς θα κάνετε παροχές. Μαζέψτε τις εργολαβίες και τις απευθείας αναθέσεις. Φέρτε το κράτος σε ένα λογαριασμό, όπως κάνει το κάθε νοικοκυριό και μετά ελάτε να το συζητήσουμε. 
Η δυσανεξία που έχετε στον κοινοβουλευτισμό και στις προτάσεις της Αντιπολίτευσης, είναι γνωστή. Το γεγονός ότι φέρατε μετά από μία ημερήσια κουβέντα μια ημερήσια διαβούλευση στην Ολομέλεια, αυτό, ως νομοτεχνική βελτίωση, το οποίο έχει δύο αράδες όλο κι όλο, αναδεικνύει το γεγονός ότι όταν μιλάμε δεν μας ακούτε. Δεν είναι ότι η Αντιπολίτευση δεν έχει προτάσεις. Εσείς δεν μπαίνετε στη διαδικασία να μας ακούσετε και αυτό είναι ολοφάνερο και από τη στάση σας στην Ολομέλεια. 
Τώρα σε ό,τι αφορά την τροπολογία, κύριε Μαρκόπουλε, το είπα και στην πρωτολογία μου, δεν ήσασταν εδώ. Ήρθε όντως εγκαίρως. Δεν ήρθε 12.00΄ η ώρα το βράδυ. Ήρθε με τον σωστό τρόπο. Σας έχω κατακρίνει πάρα πολλές φορές. Έχω ασκήσει κριτική σε αυτό το σημείο, στο γεγονός δηλαδή ότι με τις τροπολογίες φέρνετε άρθρα από άσχετα νομοσχέδια, από άσχετα Υπουργεία, άρθρα τα οποία θα θέλαμε υπό άλλες συνθήκες να τα υπερψηφίσουμε και δεν μπορούμε γιατί είναι αντικρουόμενα, είτε είναι σωστά άρθρα, είναι λάθος άρθρα. Εν πάση περιπτώσει, δεν μπορούμε κάθε φορά να κάνουμε την ίδια διαδικασία, να βγάζουμε ανακοινώσεις για το γεγονός ότι εσείς εκμεταλλεύεστε αυτό το κενό στον Κανονισμό και φέρνετε άσχετα άρθρα. 
Παρ’ όλα αυτά όμως και εδώ είναι μια τροπολογία στην οποία μία μόλις εβδομάδα πριν ισχύσουν οι νέες τιμές για το πετρέλαιο θέρμανσης, για την περίοδο δηλαδή που γίνεται η διανομή του πετρελαίου θέρμανσης, 15 Οκτωβρίου μέχρι τον Απρίλιο, δεν έχετε καθορίσει τα ποσά. Το γράφουν τρεις Υπουργοί και φέρνετε στη Βουλή μια τροπολογία, την οποία εμείς θα την ψηφίσουμε. Σας το λέω από τώρα, την τροπολογία θα την ψηφίσουμε, γιατί είναι στη σωστή κατεύθυνση. Αλλά δεν έχει μετρήσιμα στοιχεία, δεν έχει ποσά αναφοράς και ουσιαστικά εξουσιοδοτεί τρεις Υπουργούς χωρίς συμβουλή να ξέρει, χωρίς συμβουλή να λάβει γνώση.
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Συντυχάκης. 
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, πολύ κύριε Πρόεδρε. 
Και σήμερα σε αυτή την Ολομέλεια, όπως και σε άλλες ολομέλειες, με πολύ αποκαλυπτικό τρόπο εμφανίζεται η στρατηγική σύμπλευση της Κυβέρνησης της Νέας Δημοκρατίας με το ΠΑΣΟΚ, οι κραυγές που καταγγέλλει την Κυβέρνηση ότι δήθεν δεν υλοποιεί αποτελεσματικά τη στρατηγική της Ευρωπαϊκής Ένωσης για τους λιμένες, που όμως τελικά αυτή η στρατηγική είναι που οδηγεί στην ιδιωτικοποίηση των λιμανιών και στη μετατροπή τους σε πολεμικό ορμητήριο των Ηνωμένων Πολιτειών της Αμερικής, του ΝΑΤΟ, της Ευρωπαϊκής Ένωσης, αλλά και κόμβους εξυπηρέτησης ενεργειακών σχεδίων στον ανταγωνισμό με τη Ρωσία και την Κίνα. 
Η μόνη διαφοροποίηση είναι ως προς τον τρόπο και το μοντέλο της ιδιωτικοποίησης, αλλά και για το ποιος είναι ικανότερος να δημιουργήσει φιλικό περιβάλλον για τους επενδυτές. Και αυτό γιατί η Νέα Δημοκρατία παίρνει την μπουκιά από το στόμα του. 
Στην ίδια ρότα φυσικά και ο ΣΎΡΙΖΑ, το κόμμα Τσίπρα, κατά τη διακυβέρνησή του 2015-2019, που επέλεξε ως μορφή ιδιωτικοποίησης την υποπαραχώρηση λιμανιών, όπως για παράδειγμα του Ηρακλείου, όπως τα αεροδρόμια που τα παρέδωσε στη Fraport, και έχει το θράσος να προβάλλει ως φιλολαϊκή λύση την ιδιωτικοποίηση των λιμανιών με δημόσιο έλεγχο. Αλήθεια, ποιος κοροϊδεύει ποιον; Όπως άλλωστε τα ίδια λέει και για τη ΔΕΗ και για άλλες επιχειρήσεις στρατηγικής σημασίας, που είναι μία απάτη και μισή. 
Μα κάνουν ότι δεν καταλαβαίνουν ότι το αστικό κράτος, αυτό το κράτος δικαίου, που λέμε συνέχεια, λειτουργεί, νομοθετεί, υλοποιεί με βάση τα ταξικά συμφέροντα που υπηρετεί; Μα είναι ο συλλογικός καπιταλιστής. Είναι αυτός που διευκολύνει τα μεγάλα επιχειρηματικά συμφέροντα με διάφορους τρόπους. 
Η εμπλοκή της χώρας, των λιμανιών, των υποδομών στα αντιτιθέμενα συμφέροντα των μονοπωλίων για τους αγωγούς και τους δρόμους της ενέργειας μόνο κινδύνους προμηνύουν για τον λαό. Τα master plan, τα σχέδια αξιοποίησης των παραλιακών ζωνών των ίδιων των λιμανιών, όχι μόνο δεν θα αποτελέσουν ή δεν αποτελούν πόλο έλξης για τους κατοίκους, για τους επισκέπτες, αλλά δεν πρόκειται να ωφεληθούν σε τίποτα απολύτως τα λαϊκά στρώματα, αφού οι τιμές θα είναι απαγορευτικές, με πανάκριβες υπηρεσίες. 
Αλλά δεν θα ωφελήσουν ούτε και τους επισκέπτες, που στόχος είναι να τους γδύσουν στην κυριολεξία, όχι για το γενικό τουριστικό καλό, για να αφήσουν κάποια έσοδα στις πόλεις, αλλά για να πάνε απευθείας στα σεντούκια των tour operator και του τουριστικών πρακτόρων. 
Νομίζω ότι το παράδειγμα της COSCO, αυτής της COSCO του ΠΑΣΟΚ, της Νέας δημοκρατίας και του ΣΥΡΙΖΑ που έφεραν στο Πειραιά -είναι γνωστό- που κατάφερε καίρια χτυπήματα στις κατακτήσεις των λιμενεργατών, των ναυτεργατών, φέρνοντας εργολαβικές εταιρείες, εντατικοποίηση στην εργασία, ευέλικτες μορφές απασχόλησης, διευθέτηση του ημερήσιου και του εβδομαδιαίου χρόνου, κατάργηση της σταθερής και μόνιμης και με πλήρη δικαιώματα εργασίας και πάρα πολλά άλλα. 
Τις συνέπειες από την ιδιωτικοποίηση των λιμανιών τις έχουν υποστεί -όπου έχουν γίνει ιδιωτικοποιήσεις και όπου θα γίνουν θα τις υποστούν- οι ψαράδες της παράκτιας αλιείας, οι οποίοι ήδη βρίσκονται σε δεινή οικονομική κατάσταση από τις ζημιές που καθημερινά έχουν από την καταστροφή των μέσων αλιείας από τους λαγοκέφαλους, η οποία επιτείνεται από τα τέλη ελλιμενισμού, το χαράτσι για την ανέλκυση ή καθέλκυση σκαφών, τις υπερημερίες, που ζητά από την πρώτη στιγμή που θα βγει το σκάφος στη στεριά για τη συντήρησή του και την υψηλή τιμολόγηση του νερού για το πλύσιμο των αλιευμάτων και τη δυσβάστακτη κοστολόγηση του ρεύματος. 
Για αθροίστε τα όλα αυτά να δείτε τα μέτρα τελικά που ανακοίνωσε η Κυβέρνηση είναι μέτρα που τον βγάζουν από αυτό το αδιέξοδο, από τη δίνη; Όχι. Αντιθέτως, αποτελεί ένα άδειο πουκάμισο, που θα του φέρει νέα προβλήματα στην πορεία και εκεί που δεν έχουν ιδιωτικοποιηθεί ακόμα τα λιμάνια. 
Η πρόταση του ΚΚΕ για τα λιμάνια ως τμήμα μεταφορών λαμβάνει υπόψη της την ικανοποίηση των προτεραιοτήτων, όπως την ικανοποίηση των εγχώριων αναγκών μετακίνησης προσώπων, αγαθών, επειγόντων περιστατικών για φθηνές, γρήγορες και ασφαλείς μεταφορές. 
Καράβια για τα νησιά -αυτό είναι το σύνθημα- και όχι για τα κέρδη τα εφοπλιστικά. Και μάλιστα το πιο χαρακτηριστικό παράδειγμα είναι οι λεγόμενες «άγονες γραμμές». Το 2001 οι επιδοτήσεις προς τις ακτοπλοϊκές εταιρείες για την εξυπηρέτηση των άγονων γραμμών ανέρχονταν περίπου σε 10 εκατομμύρια ετησίως. 
Το 2025 οι ίδιες επιδοτήσεις έφτασαν περίπου τα 150 εκατομμύρια ευρώ τον χρόνο, ενώ ο νέος τετραετής διαγωνισμός προέβλεπε χρηματοδότηση που αντιστοιχεί σε 152 έως 167 εκατομμύρια ευρώ ετησίως. Δηλαδή πρόκειται για μια αύξηση της τάξεως των 1.400% μέσα σε δύο δεκαετίες. 
Να πάω τώρα στα άρθρα 15, 16, 17. Το ΚΚΕ έχει τοποθετηθεί και σε ανύποπτο χρόνο υπέρ των εργασιακών και ασφαλιστικών δικαιωμάτων των Λιμενικών. Και από αυτή την άποψη θα συμφωνήσουμε με τις διατάξεις που επεκτείνουν στους δόκιμους των παραγωγικών σχολών του Λιμενικού Σώματος και της Ελληνικής Ακτοφυλακής το καθεστώς υγειονομικής περίθαλψης που προβλέπεται για το προσωπικό του Λιμενικού και κάποιες άλλες διατάξεις που προβλέπει. 
Παρόλα αυτά όμως η Κυβέρνηση προσπαθεί να δημιουργήσει την εντύπωση ότι οι εργαζόμενοι στο Λιμενικό Σώμα θα εξαιρεθούν από το σύνολο των αντιλαϊκών μέτρων που παίρνει η Κυβέρνηση. Βέβαια οι ίδιοι γνωρίζουν πάρα πολύ καλά ότι όχι απλά δεν έχουν εξαιρεθεί, αλλά έχουν υποστεί τις ίδιες συνέπειες που έχει υποστεί όλος ο λαός. Η ακρίβεια στα καύσιμα, στα είδη πρώτης ανάγκης, η υγειονομική περίθαλψη των ενεργεία αποστράτων, τα ενοίκια, τα δάνεια, η μόρφωση των παιδιών τους γίνονται θηλιά στον λαιμό τους. 
Βέβαια οι κυβερνήσεις αλλάζουν. Το μόνο όμως που δεν αλλάζει είναι ότι όλες θέλουν το Λιμενικό να είναι φράχτης και κατασταλτικός μηχανισμός απέναντι στους ξεριζωμένους μετανάστες και πρόσφυγες, που προσπαθούν να ξεφύγουν από την εξαθλίωση και τους πολέμους, στους οποίους οι ίδιες οι κυβερνήσεις, οι ίδιες οι κυβερνήσεις συμμετέχουν και τροφοδοτούν με καύσιμη ύλη και ορμητήρια. 
Η Κυβέρνηση της Νέας Δημοκρατίας θέλει να αναβαθμίσει ακόμα περισσότερο αυτόν τον κατασταλτικό ρόλο του Λιμενικού, διότι αυτό προβλέπει το σύμφωνο, το νέο σύμφωνο για τους μετανάστες και τους πρόσφυγες, για τις φυλακίσεις, τις απελάσεις, επαναπροωθήσεις κατατρεγμένων ανθρώπων, που η Κυβέρνηση ψήφισε το 2025 εδώ στη Βουλή.
Φυσικά το ΚΚΕ στέκεται απέναντι σε όσους προσπαθούν να τρομοκρατήσουν ένστολους που καταδικάζουν με οποιονδήποτε τρόπο την εμπλοκή της χώρας μας στους ιμπεριαλιστικούς πολέμους. 
Η Κυβέρνηση κάνει ότι δεν είδε, δεν άκουσε για το γεγονός ότι οι εργαζόμενοι του Λιμενικού Σώματος δουλεύουν σε συνθήκες εξοντωτικές, με καθήκοντα περισυλλογής, φύλαξης και προστασίας προσφύγων και μεταναστών. Τη στιγμή που μιλάμε, αυτή τη στιγμή που μιλάμε, στο Ηράκλειο, στον χώρο του παλαιού «Ψυγείου», στοιβάζονται σαν τα ζώα εκατοντάδες μετανάστες και πρόσφυγες. Αυτήν τη στιγμή βρίσκονται πεντακόσια άτομα εκεί. Σε αυτό το καθεστώς δομών φυλακών, που έτσι θα είναι και στον νέο χώρο, στις αποθήκες του Σκουλούδη, με κάθε τρόπο προσπαθεί η Κυβέρνηση να τις επιβάλει. 
 ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε και καλούμε στο Βήμα τον κ. Σταύρο Μιχαηλίδη, εισηγητή του ΠΑΣΟΚ.
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε. Θα προσπαθήσω να είμαι σύντομος.
 Κύριε Υπουργέ, στην ομιλία μου με διακόψατε και μου είπατε ότι δεν διαβάζω καλά ή δεν ξέρω να διαβάζω καλά ή δεν κατάλαβα καλά.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Τίποτα από τα δύο. Μόνο ότι…
 ΣΤΑΥΡΟΣ ΜΙΧΑΗΛΙΔΗΣ: Ακούστε για να το καταλάβετε καλά, γιατί μάλλον δεν έχετε καταλάβει.
[bookmark: _Hlk242384727]ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Παρακαλώ.
ΣΤΑΥΡΟΣ ΜΙΧΑΗΛΙΔΗΣ: Στο άρθρο 3 λέει ότι τα τέλη τα καθορίζει το διοικητικό συμβούλιο του οργανισμού, που λέμε τώρα, όποιος  οργανισμός είναι, με απόφαση κατ’ εξαίρεση, ενώ ο Υπουργός Ναυτιλίας και ο Υπουργός Οικονομικών εγκρίνουν. Τι εγκρίνουν ή δεν εγκρίνουν; Τέλη ελλιμενισμού και τέλη λιμενικών υποδομών. Τα τέλη ελλιμενισμού ξέρετε τι είναι; Αυτά που πληρώνεις για την παραβολή, πλαγιοδέτηση, πρυμνοδέτηση κ.λπ. Τα τέλη υποδομών για όποια χρήση υποδομών στεριάς κάνει το πλοίο. Μιλάμε -εσείς τα λέτε- για επιβατηγά - οχηματαγωγά. Τα αμιγώς οχηματαγωγά τι κάνουν; Τα υδροπτέρυγα τι κάνουν; Καθαρά επιβατηγά μικρά πλοία που πάνε Σαλαμίνα, Αίγινα, Πόρο κ.λπ. τι κάνουν; 
Εμένα ακούστε τώρα και μετά συνεργάζεστε με τους…
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Ρωτάω…
ΣΤΑΥΡΟΣ ΜΙΧΑΗΛΙΔΗΣ: Συμφωνώ, αλλά να τα πείτε μετά. Εγώ θέλω να με ακούσετε, γιατί δεν έχω κάνει λάθος και είναι πράγματα που πρέπει να τα κοιτάξετε.
 Σε όλες τις παρεμβάσεις σας και στις επιτροπές και σήμερα μας παρουσιάσατε ένα νομοθέτημα 18 άρθρων και αν εξαιρέσεις αυτά που ρυθμίζουν θέματα των δόκιμων λιμενικών, των ναυτιλιακών εταιρειών, για το πώς πληρώνουν πλοία αναψυχής, κάποιες γενικές διατάξεις, κάποιες ρυθμίσεις, όπως η χερσαία ζώνη θάλασσας και στεριάς κάποιων λιμανιών, αυτό που μένει είναι δύο άρθρα: Πρώτον, δίνετε στους οργανισμούς το δικαίωμα να τιμολογούν όπως θέλουν αυτοί και, δεύτερον, εκχωρείτε στο ΕΕΣΥΠ να ασκεί την πολιτική αυτή που έπρεπε να ασκείτε εσείς. Και ερχόσαστε και μας λέτε ότι με αυτό το νομοσχέδιο θα ρυθμίσετε τη λιμενική πολιτική ώστε ο τόπος, οι περιφέρειες, τα νησιά να αναπτυχθούν. Δεν το κάνετε εσείς, αν υποθέσουμε ότι αυτή είναι η φιλοσοφία του νομοσχεδίου για να επιτύχει, αλλά ίσα ίσα τα εκχωρείτε, τα βγάζετε από το Υπουργείο και τα δίνετε στην ΕΕΣΥΠ. Ποια πολιτική, λοιπόν, λέτε ότι ασκείτε και θέλετε να ασκήσετε μετά από κάποια χρόνια, μετά από τριάμισι χρόνια διακυβέρνησης, για όλα αυτά τα οποία μας είπατε, για την ανάπτυξη, για το δημογραφικό, για να πάρουν τα νησιά τα πάνω τους κ.λπ.;
 Κύριε Υπουργέ, τα χρόνια που έρχονται για τα εκατό και πλέον κατοικημένα νησιά της χώρας μας σε όλα τα πελάγη μας θα είναι πολύ διαφορετικά -το αντιλαμβάνεστε, απλώς το σημειώνω- από αυτά που ζούμε τώρα. Τα επόμενα χρόνια λόγω της μετάβασης στην πράσινη ανάπτυξη, λόγω της εξέλιξης -μακάρι να αναστραφεί- του δημογραφικού -αδειάζουν τα νησάκια- και της ανάγκης τα πλοία, αυτά τα θηρία, που έχουμε, που ναυπηγήθηκαν πριν σαράντα χρόνια και εξυπηρετούν την ακτοπλοΐα μας ενδεχομένως -εγώ είμαι σίγουρος- να μην είναι πια σε αυτό το μοντέλο εξυπηρέτησης της ενδονησιωτικότητας, των συνδέσεων και όλα τα πράγματα, πρέπει να πάμε αλλού. 
Θα σας πω το πιο απλό: Αναλαμβάνουμε, για παράδειγμα, την υποχρέωση για τα επόμενα χρόνια ότι πρέπει να συνδέουμε και τα πλοία σε μια πρίζα όταν φτάνουν στο λιμάνι. Ποιος θα τα κάνει αυτά τα πράγματα; Για ποια νησάκια μιλάμε και για ποια πλοία και ποια εγκατεστημένη ισχύς σε ένα νησί θα μπορέσει να εξυπηρετήσει ένα πλοίο αν είναι όπως το σημερινό που η ισχύς του είναι μεγαλύτερη από τη συνολική ισχύ που είναι εγκατεστημένη σε ένα νησί;
 Είναι πράγματα, λοιπόν, για τα οποία πρέπει να καθίσουμε πραγματικά να κουβεντιάσουμε και εσείς παρουσιάσατε με λόγια πολλά ένα τέτοιο νομοθέτημα, που δεν λέει τίποτε άλλο, παρά δύο πράγματα που σας είπα, τι θα κάνει η ΕΕΣΥΠ -εκχωρείτε τις αρμοδιότητες του Υπουργείου στην ΕΕΣΥΠ- και πώς θα τιμολογεί αύριο ο οργανισμός λιμένα, όταν και αυτά τα παραχωρήσετε. Αυτά δεν είναι πολιτικές ούτε της σημερινής εποχής, αλλά ούτε και βεβαίως της αυριανής.
 Εμείς περιγράφουμε αδρά τι συμβαίνει στα λιμάνια μας, το πόσο πίσω έχουν μείνει όλα. Σας είπα και προχτές -και μπορώ να σας εξηγήσω και κατ’ ιδίαν- ότι μόνο με ασφάλεια δεν γίνεται η επιβίβαση των επιβατών στα επιβατηγά μας πλοία, όταν, για παράδειγμα, ένα πλοίο φορτώνει σε 40 λεπτά 1.000 ΙΧ και ενδεχομένως και 1.500 επιβάτες. Μόνο έλεγχος ικανοποιητικής ασφαλείας δεν μπορεί να επιτευχθεί έτσι. Αν θέλετε, καταλάβετέ το. Αν δεν θέλετε, δεν το καταλαβαίνετε. 
Εν πάση περιπτώσει, στα νησιά μας είναι ανάγκη για λόγους που περιγράψατε, αλλά δεν βγαίνει από το νομοσχέδιο που φέρατε, γι’ αυτά που λέω εγώ και γι’ αυτά που ακούσαμε σήμερα στην Αίθουσα, πρέπει να ενισχυθούν οι λιμενικές υποδομές όντως, γιατί είναι πλέον θέμα εθνικής ύπαρξης να συνεχίσουν τα νησιά να κατοικούνται. Και για να συνεχίσουν να κατοικούνται, πρέπει να έχουν όλων των ειδών τις υποδομές, λιμάνια, νοσοκομεία, δουλειές, άρτια.
 Εμείς από τα 19 άρθρα του νομοσχεδίου, θα ψηφίσουμε τα 14. Δεν ψηφίζουμε κατ’ αρχήν φυσικά το νομοσχέδιο, αλλά και τα δύο άρθρα που σας περιγράφω, γιατί δεν έχουν και καμία αξία και γιατί δεν συμφωνούμε για την εκχώρηση του κρατικού ελέγχου των λιμενικών μας υποδομών σε τρίτους και δη σε ανώνυμες εταιρείες.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Σίμος Κεδίκογλου, εισηγητής από τη Νέα Δημοκρατία, με τον οποίο θα ολοκληρωθεί και ο κύκλος των δευτερολογιών. Θα ακολουθήσει ο Υπουργός και θα κλείσουμε με την ψηφοφορία.
ΣΙΜΟΣ ΚΕΔΙΚΟΓΛΟΥ: Ευχαριστώ, κύριε Πρόεδρε.
Θα είμαι σύντομος γιατί μετά από δέκα και πλέον ώρες και μετά από τέσσερις, πέντε τοποθετήσεις τα έχω πει όλα για το νομοσχέδιο.
Θέλω να εκφράσω τη λύπη μου γιατί επί του νομοσχεδίου λίγα ακούσαμε. Συζητήσαμε δηλαδή για την επίσκεψη του Αμερικανού προέδρου, για το στεγαστικό, «της Παναγιάς τα μάτια» -συγγνώμη για την έκφραση-, αλλά για την ουσία του νομοσχεδίου ακούσαμε πολύ λίγα. Θα έλεγα ότι αν κάτσουμε να το ψάξουμε στα Πρακτικά, θα είναι κάτω από το 20% των λεχθέντων. Είναι κρίμα γιατί είναι σημαντικό νομοσχέδιο. Οι πιο πολλοί ήταν εκτός θέματος ή υπήρχε παρερμηνεία όπως για τα ακτοπλοϊκά τέλη. Τα ακτοπλοϊκά τέλη δεν τα ακουμπάει κανένας. 
Θέλω να εξαιρέσω τον εισηγητή του ΠΑΣΟΚ ο οποίος ασχολήθηκε εκτενώς με αρκετά θέματα που αφορούν τη ναυτιλία. Και εμένα με ανησυχεί το θέμα των καυσίμων, δηλαδή αυτή η μετάβαση στην πράσινη ενέργεια και εμένα μου δημιουργεί κάποιες επιφυλάξεις, αλλά είναι ζήτημα μιας άλλης συζήτησης, ίσως και ενός άλλου νομοσχεδίου και σίγουρα μιας εκτενέστερης διαβούλευσης με τους Ευρωπαίους εταίρους μας.
 Τώρα επί της ουσίας. Ακούστηκαν πολλά για τα νησιά. Τα νησιά έχουν λιμενικά ταμεία. Το νομοσχέδιο είναι για οργανισμούς λιμένων. Πόσα νησιά έχουν οργανισμούς λιμένων; Λιμενικά ταμεία έχουν και αυτό είναι και ένα πρόβλημα, γιατί τα λιμενικά ταμεία είναι ασθενή, δεν μπορούν να κάνουν ουσιαστικές παρεμβάσεις.
Έχω την εμπειρία της Εύβοιας. Στην Εύβοια το 2012 κάναμε κάτι πρωτοποριακό: Συνενώσαμε όλα τα λιμενικά ταμεία του νομού σε έναν οργανισμό λιμένων. Τα αποτελέσματα ήταν εντυπωσιακά, ειδικά τα δύο πρώτα χρόνια. Μετά ήρθε η Κυβέρνηση ΣΥΡΙΖΑ, δυστυχώς μαράζωσε ο οργανισμός, αλλά τώρα ξαναπαίρνει μπροστά. 
ΣΤΑΥΡΟΣ ΜΙΧΑΗΛΙΔΗΣ: Με κρατική εποπτεία.
ΣΙΜΟΣ ΚΕΔΙΚΟΓΛΟΥ: Κρατική εποπτεία. Προσέξτε τώρα. Θα έρθω και στο θέμα της κρατικής εποπτείας, αλλά και για το μάνατζμεντ έχω τις επιφυλάξεις μου.  Έχουμε, λοιπόν, την εμπειρία της συνένωσης λιμενικών ταμείων σε έναν οργανισμό. Ήταν ευεργετικότατη στην περίπτωση της Εύβοιας. Ο οργανισμός μπορεί να προσελκύσει επενδύσεις για να κάνουμε μεγάλα έργα. Είναι για τα μεγάλα λιμάνια που πρέπει να είναι ανταγωνιστικά. Όχι μεταξύ τους τα ελληνικά λιμάνια. 
Γιατί η εμπειρία του Πειραιά θα πρέπει να μας διδάσκει πολλά. Ο Πειραιάς μαράζωνε. Κατανοώ ότι το Κομμουνιστικό Κόμμα έχει μία άλλη κοσμοθεωρία. Δεν θέλει να ακούει τέτοια πράγματα. Τουλάχιστον είναι συνεπές και τους το αναγνωρίζω αυτό. Όμως, ο Πειραιάς μαράζωνε. Ήταν στις τελευταίες θέσεις της ανταγωνιστικότητας. Ήμουν εισηγητής τότε στο νομοσχέδιο για την παραχώρηση Του Οργανισμού Λιμένος Πειραιώς. Άκουσα πάρα πολλά τότε. Ακόμα κι εσείς του ΠΑΣΟΚ μας κατηγορούσατε. Είχα ακούσει ότι ξεπουλάμε τον Πειραιά «μπιρ παρά». Τα αποτελέσματα, όμως, δικαίωσαν τη δική μας επιλογή. Γιατί εμείς πιστεύουμε στις συμπράξεις με τον ιδιωτικό τομέα. Από τις τελευταίες θέσεις ανταγωνιστικότητας έφτασε στις πρώτες στην Ευρώπη. Εάν δεν το είχε καταφέρει αυτό ο Πειραιάς, θα το είχε εκμεταλλευτεί η Ριέκα, το Δυρράχιο, κάποιο ιταλικό λιμάνι. Έτσι ο Πειραιάς έγινε πύλη εισόδου για την Ευρώπη.
ΣΤΑΥΡΟΣ ΜΙΧΑΗΛΙΔΗΣ: … (Δεν ακούστηκε)
ΣΙΜΟΣ ΚΕΔΙΚΟΓΛΟΥ:  Είναι υπό ελληνική εποπτεία. Αυτή είναι η ιδεολογική μας διαφορά. Εμείς πιστεύουμε -και είναι πλείστα όσα τα παραδείγματα- ότι το κράτος δεν μπορεί να διαχειριστεί, δεν μπορεί να κάνει τον μάνατζερ. Είναι κακός μάνατζερ. Όπου έχει κάνει τον μάνατζερ το κράτος έχει αποτύχει. Το κράτος πρέπει να έχει εποπτικό, ελεγκτικό όρο. Να θέτει το πλαίσιο, να εποπτεύει και να ελέγχει αν τηρείται το πλαίσιο. Αυτή είναι η ουσιαστική μας διαφορά. 
Αυτό είναι που προωθεί το νομοσχέδιο. Το νομοσχέδιο θα κάνει ευκολότερη την προσέλκυση επενδύσεων για να γίνουν τα μεγάλα έργα στα μεγάλα λιμάνια, για να μπορέσουν να γίνουν στα μικρά λιμάνια των νησιών τα έργα που είναι απαραίτητα, αλλά δεν μπορούμε να τα πληρώσουμε όλα. Με αυτόν τον τρόπο θα μπορέσουν να γίνουν τα έργα και στα μικρά νησιά. 
Θέλω να σας πω πόσο σημαντικό το θεωρώ. Γιατί δεν είναι μόνο ότι μπαίνει ο επενδυτής. Εξασφαλίζει και κίνηση. Με την παραχώρηση του Πειραιά εξασφαλίστηκε και μία αύξηση της εμπορικής κίνησης. Όπως και στην περίπτωση της Χαλκίδας τώρα που θέλουμε να κάνουμε τη μεταφορά του λιμένα, που απαιτεί κεφάλαια, που ενδιαφέρονται -και δεν ενδιαφέρονται για την ψυχή της μάνας τους- οι βιομηχανίες των Οινοφύτων. Είναι γιατί θα μπορέσουν κι αυτές να καρπωθούν τα οφέλη από τη δημιουργία ενός νέου λιμένα, που θα είναι δίπλα στον σιδηρόδρομο, δίπλα στην εθνική οδό, δίπλα στα εργοστάσια. Οπότε, θα εξασφαλισθούν τα κεφάλαια και θα εξασφαλιστεί και η κίνηση. 
Είναι μια διαφορά φιλοσοφίας, να το δεχτώ, μια διαφορά ιδεολογική. Όμως, επειδή εγώ είμαι αυτής της ιδεολογίας, επειδή αυτά πρεσβεύω, σε αυτά πιστεύω, είμαι υπέρ του νομοσχεδίου. Κάνατε πολύ καλή δουλειά. Λύνονται πολλά προβλήματα. Πιστεύω ότι θα μπορέσουμε να αναπτύξουμε τους μεγάλους λιμένες και με τα οφέλη από την ανάπτυξη των μεγάλων λιμένων να μπορέσουμε να φτιάξουμε καλύτερα και τα μικρά λιμάνια στα νησιά. 
Φυσικά τα ψηφίζουμε όλα.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας) 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, αν θέλετε έχετε τον λόγο για να κλείσουμε.
ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής): Είχαμε τέσσερις Επιτροπές και μίλησα τρεις φορές στην Ολομέλεια.  
 ΠΡΟΕΔΡΕΥΩΝ (Γεώργιος Λαμπρούλης): Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής «Ενίσχυση λειτουργίας Οργανισμών Λιμένων και λοιπές διατάξεις». 
Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.
Να επισημάνουμε πως η ψηφοφορία περιλαμβάνει την αρχή του νομοσχεδίου, δεκαοκτώ άρθρα, μια τροπολογία, το ακροτελεύτιο άρθρο και το σύνολο.
(ΨΗΦΟΦΟΡΙΑ)
ΠΡΟΕΔΡΕΥΩΝ (Γεώργιος Λαμπρούλης): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Λαμπρούλης): Μετά την ολοκλήρωση της ψηφοφορίας, το σχέδιο νόμου του Υπουργείου Ναυτιλίας και Νησιωτικής Πολιτικής «Ενίσχυση λειτουργίας Οργανισμών Λιμένων και λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Γεώργιος Λαμπρούλης): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση  στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Το Σώμα παρέσχε τη ζητηθείσα εξουσιοδότηση
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Με τη συναίνεση του Σώματος και ώρα 20.25΄ λύεται η συνεδρίαση για αύριο, ημέρα Παρασκευή 9 Οκτωβρίου 2026 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ



